
Pentru Susan Allison 


INTRODUCERE 


Vei găsi în această carte poveştile unora dintre cei mai 
puternici bărbați din istorie, care au luat decizii îngrozi- 
toare și au făcut erori evidente. Orice cinic va întreba ime- 
diat cum poți restrânge opțiunile la doar 100 de exemple 
de-a lungul timpului. Cu siguranță au existat o mulțime de 
greșeli din care am putut alege. Cele pe care le-am inclus 
sunt printre cele mai interesante și mai cumplite erori pe 
care le-au făcut generali, regi și președinți. Unele au schim- 
bat totul în mod radical, unele sunt haioase, iar de altele te 
vei minuna că s-au întâmplat. Aceste greșeli, decizii greșite 
și scandaluri ocazionale au afectat felul în care trăim în pre- 
zent. Când privim spre trecut, devine limpede că mersul is- 
toriei se poticnește din când în când. Felul în care trăiești, 
muncești și iubești acum este în mare măsură rezultatul 
erorilor, care, la rândul lor, sunt rezultatul unor planuri 
strălucite sau al îndrumărilor unui lider inspirat. Privește 
bine în jur și apoi citește titlurile. Chiar crezi că lucrurile au 
luat această turnură intenţionat? 

CUM SĂ 
PIERZI TOTUL 


NEMURIRE 
259 Î.HR., CHINA 


Dacă aruncăm o privire la greșelile și la eșecurile conducă- 
torilor de-a lungul istoriei, este potrivit să începem cu un 
om care a schimbat jumătate din lume, dar a dat greș în ceea 
ce îl privește pe el însuși și dinastia sa. Cu siguranță tână- 
rul prinț Ying Zheng a devenit cel mai de succes conducător 
din epoca sa, dar cu toate acestea și-a încheiat domnia prin, 
probabil, cel mai mare eșec posibil. 

Qin Shi Huang este considerat adesea primul împărat al 
Chinei. De fapt, așa se numea el, iar asta reprezintă chiar 
traducerea literară a numelui și a titlului pe care le avea, Qin 
Shi Huang (pronunțat chin și huang). În Vest, Qin se tran- 
scrie fonetic „Chin“, precum în „China“. Dar asta nu pentru 
că el ar fi fost prima persoană care a condus o mare parte a 
Chinei. Cu generaţii înainte ca Qin Shi Huang să se nască, 
partea de nord a Chinei a fost controlată de dinastia Zhou. 
Dar cei din dinastia Zhou au fost cei mai dominanțţi dintre 
numeroșii și aproape independenţii nobili războinici. Qin 
Shi Huang a devenit ceva nou și diferit. 

Imperiile începuseră să apară în China, unde două sau 
mai multe dintre numeroasele state războinice fuseseră cu- 
cerite de câțiva ani sau chiar de câteva generaţii. Cu aproape 
trei secole înainte de apariția lui Qin Shi Huang, popoarele 
din China erau numite, pur și simplu, dar corect, „state com- 
batante“: Qi, Wei, Yan, Zhao, Han, Chu și Qin. Când Qin Shi 
Huang a ajuns pe tron, dispăruseră și ultimele frânturi de 
control din partea dinastiei Zhou asupra celor șapte state 
feudale, iar luptele dintre acestea erau ceva la ordinea zilei. 
S-a întâmplat ca epoca aceasta să corespundă cu perioada 
în care studierea și știința războiului au luat avânt, inclusiv 
prin apariția celebrei lucrări a lui Sun Tzu, Arta războiului. 

Așadar, dacă au existat anterior „împărați“, de ce Qin Shi 
Huang este unanim recunoscut ca fiind primul împărat al 
Chinei? Dinastia Zhou, din est, și ceilalți care au încercat să 
domine inima Chinei, au condus prin intermediul nobililor 
şi al prinților locali. Împărații anteriori reprezentau pur și 
simplu conducătorii feudali cei mai puternici care controlau, 
cu ajutorul liderilor locali, diverse părți ale Chinei. Qin Shi 
Huang a ales o altă cale și a devenit conducător peste ceva 
cu totul nou la acea vreme. Imperiul pe care l-a creat nu re- 
prezenta doar o sumă de servituți feudale; Qin Shi Huang 
a creat un stat cu administraţie centralizată și o cultură 
uniformă. Qin Shi Huang a fost primul împărat al Chinei, 
așa cum o știm noi în prezent. Poate că a dat greș în multe 
privințe, dar a lăsat în urma sa un teritoriu care avea deja o 
conștiință a identităţii sale unice și comune. 

Chiar dacă s-a născut prinț, primii ani din viaţa lui Qin 
Shi Huang au fost oricum, numai idilici nu. Ca să o luăm 
cu începutul, probabil tânărul prinț Qin Shi Huang nu era 
copilul tatălui său. Se pare că mama lui fusese inițial soţia, 
sau cel puţin concubina, unui negustor bogat pe nume 
Lü Buwei. Acest negustor s-a împrietenit cu un prinţ tânăr 
din Qin. Când Zhoa Ji a rămas însărcinată, Lü a aranjat 

ca ea să devină concubina prințului. În 259 î.Hr., aceasta 
l-a născut în Hanan pe Ying Zheng, despre care prințul cre- 
dea că este fiul său. 

Când viitorul împărat avea doar 13 ani, tatăl său, condu- 
cătorul statului Qin, a murit. Ying Zheng era prea tânăr pen- 
tru a conduce în vremuri atât de tulburi, așa că Lü Buwei a 
acționat ca regent al său. Mda, același om care s-ar putea să-i 
fi fost tată biologic. La început lucrurile au funcționat, dar, 
pe măsură ce Ying Zheng a crescut, a început să ia decizii de 
unul singur. Asta nu pare să-i fi picat prea bine regentului. 

În 240, Zheng avea deja 19 ani și încerca să obțină con- 
trolul regatului Qin. Lü Buwei, regentul său, și posibil tatăl 
său natural, a complotat alături de regele din Wei pentru a 
cuceri Qin când regele nu se afla în capitală. Și mama lui 
a făcut parte din acest complot. Tocmai născuse doi copii, 
potențiali rivali la tron, concepuți cu un general pe nume 
Loa Ai. Chiar dacă fiul era deja rege, cu siguranță unele 
dintre comportamentele ei nu păreau prea nobile. Revolta 
armată a eșuat. Atât ea, cât și Lu Buwei au fost expulzați. 
Regina-mamă și-a petrecut tot restul vieţii în izolare, pe o 
moșie dintr-un colț îndepărtat al regatului Qin. Se spune 
că fostul regent, despre care istoricii cred că ar fi tatăl lui 
Zheng, ar fi devenit atât de obsedat în așteptarea unei pe- 
depse suplimentare încât, doi ani mai târziu, a băut otravă. 

Tânărul rege a învățat repede, iar de această dată s-a 
înconjurat de sfetnici buni. Administrarea statului și a ar- 
matei din Qin a fost semnificativ îmbunătățită. Economia 
s-a dezvoltat exploziv, astfel că a putut angaja cei mai buni 
profesioniști pentru instruirea și conducerea armatei. La 
25 de ani, Ying Zheng conducea deja cel mai puternic dintre 
cele șapte regate combatante. 

Pe bună dreptate Ying Zheng a devenit de temut pentru 
vecinii lui mai slabi. Înfruntarea directă era doar una dintre 
modalitățile prin care regii celor șapte regate combatante 

se atacau unii pe alții. În 227 î.Hr., regele din Yan a trimis 
doi asasini foarte pricepuţi care au reușit să treacă de toate 
cordoanele de protecție ale lui Zheng. Tânărul conducător a 
trebuit să lupte singur pentru a-și salva viața până la sosi- 
rea unor ajutoare. Ulterior, un muzicant care cânta la curte 
aproape că a reușit să-l asasineze pe regele din Qin folosind 
un fel de flaut. Alte câteva încercări au eșuat, dar acestea 
par să-l fi făcut pe tânărul conducător să dezvolte o obse- 
sie pentru a rămâne în viață. Nu era paranoic; mai degrabă 
erau prea mulți cei care doreau să-l omoare. Erau vremuri 
tulburi, descrise în filme chinezești clasice precum Tigru și 
dragon sau Eroul. De fapt, filmul de succes Eroul reprezintă 
povestea unui asasin din unul dintre regatele combatante 
cucerite. Căutând răzbunarea, decide să-l ucidă pe Qin Shi 
Huang, dar îl cruță pe împărat când acesta îi împărtășește 
viziunea unei Chine unite. 

Ying Zheng a devenit Qin Shi Huang în următorii zece 
ani, cucerind toate cele șase state rivale. Ultimele pe care 
le-a alipit au fost Yan și Zhao, în 222 î.Hr. De-a lungul vieții 
sale au existat mai multe tentative de asasinat. Cel puțin 
una, pregătită tot de regele din Yan, aproape a reușit. Având 
control asupra nordului Chinei, Qin Shi Huang a continuat 
în deceniul următor să-și extindă controlul în sud, aproape 
până în Vietnamul de azi. 

Împăratul văzuse că încercările anterioare de construi- 
re a unui imperiu pe baze feudale eșuaseră. Așa că și-a re- 
format administraţia folosind oficialii numiţi de el. Foștii 
nobili au fost fie neutralizaţi, fie invitaţi (în moduri care nu 
puteau fi refuzate) să-și părăsească locuinţele din provin- 
cii și să locuiască în apropierea capitalei. Asta i-a despărțit 
pe foștii nobili de pământurile lor și de orice sprijin și i-a 
izolat într-un loc unde puteau fi supravegheați cu ușurință. 
Qin Shi Huang a simplificat apoi limba scrisă și a impus 
folosirea acesteia în tot regatul. A bătut o monedă nouă, 

a standardizat unitățile de măsură și a creat o rețea vastă 
de drumuri (prin munca forțată a țăranilor). 

Primul împărat a unit și a conferit o identitate comună 
unei zone aproximativ egale cu teritoriul cucerit ulterior de 
Roma, cel mai mare imperiu al Europei. În același timp, în 
Europa, Roma era o putere din peninsula italică care încă asi- 
mila cucerirea orașelor etrusce. Când Qin Shi Huang a cucerit 
ultimul dintre regatele combatante, Roma era o putere italia- 
nă centrală ce se lupta cu disperare cu hoarda galică, cea care 
aproape distrusese orașul, înainte chiar ca imperiul să se fi 
născut. Deși nu a fost urmat la conducere de descendenții săi, 
Qin Shi Huang a creat bazele pentru imperiul chinez care a 
supraviețuit cu peste 1 000 de ani mai mult decât Roma. 

Dar a existat și o latură mult mai întunecată a guvernă- 
rii lui Qin Shi Huang. Promovând confucianismul ca bază 
pentru aparatul său birocratic, a redus la tăcere toate cele- 
lalte filosofii. Această interdicție nu doar că a eliminat ce- 
lelalte puncte de vedere din cărți. Ordinul lui a fost să fie 
arse toate cărțile neconfucianiste și cele care nu corespun- 
deau direct noilor sale legi. În 212 î.Hr., un grup de învățați 
a avut îndrăzneala să nu fie de acord cu împăratul, așa că i-a 
îngropat de vii pe 460 dintre aceștia. Apoi a ordonat ca alți 
700 să fie omorâți cu pietre. Nu e deloc surprinzător că, 
după toate acestea, nu a mai existat nimeni care să-i pună 
la îndoială legile sau deciziile. Pentru a uni China, Qin Shi 
Huang a devenit unul dintre cei mai opresivi și mai detestați 
conducători din istorie. 

Pare că cei mai mulți dintre liderii care conduc impe- 
rii nu rezistă tentaţiei de a construi la scară mare. Nici 
Qin Shi Huang nu a scăpat de acest cusur, ridicând pala- 
te și canalul Lingqu. Acesta din urmă a reprezentat un 
mare succes din punct de vedere comercial, legând fluviul 
Yangtze și afluenții râului Canton. Odată ce a fost finali- 
zat, comerțul (și taxele) s-a dezvoltat foarte mult. Doar că 

a costat viața a mii de muncitori care au trudit, la propriu, 
până la moarte. Qin Shi Huang nu a ordonat doar ca toți 
prizonierii de război și condamnaţii să lucreze până la epu- 
izare în proiectele sale guvernamentale, dar a obligat, de 
asemenea, fiecare bărbat din China să muncească vreme de 
un an fără a fi plătit pentru asta. Era genul de politică me- 
nită să stârnească nemulțumiri în fiecare familie, iar acest 
lucru chiar s-a întâmplat. 

Cel mai mare proiect din lume din domeniul construc- 
ţiilor a fost început tot de Qin Shi Huang. Nici măcar China 
unificată nu era suficient de puternică pentru a face față 
numeroaselor incursiuni războinice ale călăreţilor din ste- 
pe. În acea perioadă aceştia erau numiţi Xiongnu. Câteva 
sute de ani mai târziu, aceste triburi vor fi cunoscute sub 
numele de huni. Prin urmare, împăratul a ordonat ridicarea 
unei serii de fortificații unite de un zid. Sute de mii de mun- 
citori au fost obligați să lucreze la această linie de apărare, 
iar zeci de mii, unii spun chiar sute de mii, au murit violent 
în timpul realizării proiectului. Atunci au fost ridicate pri- 
mele secțiuni din construcţia pe care azi o cunoaștem sub 
numele Marele Zid Chinezesc. 

Dar eroarea majoră făcută de Qin Shi Huang nu a fost 
că a construit foarte mult, și nici măcar decizia legată de 
filosofie. A fost o greșeală personală. A dorit ca imperiul 
lui să dăinuie la nesfârșit, fapt pentru care a decis în cele 
din urmă că cel mai bun lucru pentru atingerea obiectivului 
este să caute nemurirea. Primul împărat din China a devenit 
obsedat de descoperirea unui elixir sau a unui lucru magic 
care i-ar fi putut garanta nemurirea. 

O mare parte din grija împăratului nu a fost să condu- 
că ţara, ci să caute elixirul pentru viața eternă. Pentru a 
realiza acest lucru a finanţat tot felul de magicieni și de 
șarlatani. Cea mai mare parte a timpului și-o petrecea că- 
lătorind spre colțurile cele mai îndepărtate ale imperiului. 

Numai că împăratul nu era niciodată singur. Era însoţit în 
permanență de mare parte din personalul său de la curte, 
de sute de servitori și de circa 60 000 de soldați. Când fă- 
cea asta, era un conducător mai puţin eficient. lar când din 
acest motiv au apărut probleme, pur și simplu a devenit mai 
brutal, torturând sau omorând pe oricine era nemulțumit. 

Exista și o altă problemă legată de încercarea lui Qin Shi 
Huang de a deveni nemuritor. Dacă ai de gând să trăiești 
veșnic, nu ai motive să te preocupi în legătură cu succesorul. 
Împăratul avea un moștenitor, dar nu și-a dedicat timpul 
pentru a-l îndruma pe acesta în privința guvernării și, în 
general, l-a ținut izolat, astfel încât să nu poată deveni o 
amenințare pentru tron. 

Mulţi alchimiști și magicieni îi ofereau lui Qin Shi Huang 
poţiuni care aveau să-l facă nemuritor. Probabil mulți dintre 
aceștia chiar credeau în ceea ce-i ofereau împăratului. Din 
păcate pentru Qin Shi Huang, ingredientul de bază pentru 
multe dintre licorile pentru nemurire era mercurul (argin- 
tul-viu). Acesta este foarte toxic, otravă pentru sistemul 
nervos. Expunerea la mercur îți afectează creierul cu mult 
înainte să te ucidă. Pălărierii din Europa obișnuiau să folo- 
sească mercur pentru a produce pâslă și îl utilizau în proce- 
sul de batere a materialului, pentru a-l înmuia. Aproape toţi 
care au participat la acest proces de producţie au înnebunit. 
Din această cauză a apărut și expresia, încă folosită, pălă- 
rierul cel nebun. În cele din urmă, însuşi Qin Shi Huang a 
înnebunit, precum un pălărier. Prin urmare, China aavutun 
împărat recunoscut ca fiind absolut brutal, care și înnebuni- 
se. Pretindea în continuare ca fiecare poruncă să fie îndepli- 
nită imediat, chiar dacă poruncile sale erau iraționale. Este 
însă la fel de probabil ca nimeni să nu-i fi semnalat acest 
lucru. Viața la o curte itinerantă trebuie să fi fost o tulburare 
suplimentară pentru nervi și adesea era fatală. 

Qin Shi Huang a murit lângă țărm, într-una dintre că- 
lătoriile pentru căutarea unui lucru magic care să îi poată 
aduce nemurirea. La scurt timp după dispariţie, primul fiu 
și moștenitor pregătit necorespunzător s-a sinucis, păcălit 
fiind de prim-ministrul care l-a instalat ca împărat pe al 
doilea fiu al lui Qin Shi Huang, pe care îl putea controla. 

Odată cu moartea împăratului represiv și extravagant, 
resentimentele tuturor s-au transformat într-o revol- 
tă. Nobilii au văzut în asta speranța de a-și recâștiga ve- 
chea poziţie (dar cei mai mulți nu au reușit), iar revoltele 
ţărănimii erau la ordinea zilei. După trei ani, în 207 î.Hr., 
armata rebelilor a înfrânt armata Qin, iar dinastia lui Qin 
Shi Huang s-a încheiat. Ironic, unii dintre acești rebeli erau 
dotați cu arme furate de la celebrii soldați de teracotă, care 
aveau rolul de a-l păzi pe Qin Shi Huang după moarte. 

Primul împărat al Chinei a reușit să creeze o națiune 
unită. Și acea națiune a fost cu adevăratprima de acest gen. 
Dar, din cauza obsesiei pentru nemurire, dinastia a mai re- 
zistat doar doi ani după dispariția sa. Qin Shi Huang a unit 
China și a murit devreme, pierzând totul din cauza încercă- 
rii prostești de a trăi și de a conduce pentru totdeauna. 

AMBIȚIE 
PERSONALĂ 


ALCIBIADE, 
IUBITORUL DE RĂZBOI 


431 Î.HR., GRECIA ȘI SICILIA 


Acesta este exemplul clasic al modului în care ambiția și lă- 
comia unui politician au pus la pământ o întreagă naţiune. 
În 431 î.Hr. a început războiul de 27 de ani dintre Sparta 
și Atena. A fost numit Războiul Peloponesiac după numele 
cunoscutei peninsule grecești, locul în care s-a desfășurat 
cea mai mare parte din luptă. Războiula început bine pentru 
atenieni, chiar dacă spartanii le invadaseră țara. Știind că 
nu-i pot învinge pe spartani într-o luptă pe uscat, atenienii 
au urmat un plan conceput de liderul lor, Pericle. La început, 
inițiativa a avut succes, iar grecii s-au retras în cetatea lor, 
care era protejată de ziduri înalte. Întrucât nu existau încă 
echipamente militare pentru asalt, spartanii nu prea aveau 
altceva de făcut decât să ardă gospodăriile din jurul cetății 
și să aștepte în afara zidurilor. Dar atenienii erau legaţi de 
portul din apropiere printr-o fortificaţie lungă, așadar nu 
doar că nu au murit de foame, ba chiar au reușit să fie în 
continuare un important centru comercial în acea perioadă. 

Anul următor, armata spartană s-a instalat lângă acele 
ziduri înalte, iar atenienii și-au folosit flota superioară pen- 
tru a provoca statului grec rival, precum și aliaților acestuia 
probleme în alte zone. În timpul atacului au apărut și neca- 
zurile. Populaţia atenienilor era de trei ori mai numeroasă 
decât permitea dimensiunea cetății, așa că a apărut ciuma, 
probabil cea bubonică. În luna care a urmat, atenienii au 
pierdut cam un sfert din populaţie, iar o bună parte din- 
tre supraviețuitori erau foarte slăbiți. Din pricina ciumei 
a pierit și liderul lor vizionar, Pericle, iar Cleon i-a luat lo- 
cul. Cleon și armata lui, transportată de trireme!, a reușit 
să-i învingă pe spartani pe uscat, la Sphacteria, dar aceștia 
au ripostat printr-o campanie de succes împotriva aliaților 
atenienilor din nordul Greciei. În 422 î.Hr. au avut loc mai 
multe bătălii, în care au pierit atât Cleon, cât și Brasidas, 
conducătorul spartanilor. 

După nouă ani de război, ambele părți combatante erau 
epuizate. Așa că liderul facțiunii care dorea pacea, Nicias, 
a preluat conducerea Atenei. În 421 a fost semnat un tratat 
cu Sparta, în ciuda obiecţiilor lui Alcibiade și a facțiunii 
pe care am numi-o în prezent „șoimii“ Atenei. Era o șansă 
ca Atena să se refacă și să se reconstruiască, păstrând în 
bună parte intactă dominaţia sa în Grecia. Dar ambițiosul 
și carismaticul Alcibiade nu era mulțumit cu pacea. Dacă 
se instaura pacea, mulțimea nu mai avea nici un motiv să-l 
aducă la putere, așa că nu se mai putea acoperi de gloria 
victoriei. Prin urmare, nobilul atenian ambițios a desco- 
perit rapid o cale pentru repornirea războiului. Șansa i-a 
surâs când un grup de nobili, care fuseseră strămutați 
dintr-un mic oraș sicilian subordonat orașului lor rival, 
Siracuza, au venit la Atena, plini de arginţi. 


1 Vas antic cu trei rânduri de rame (n.tr.) 

Cum a început vara au apărut trimiși ai Atenei din Sicilia, 
alături de egesteni, aducând 60 de talanţi de argint, ca arvu- 
nă lunară pentru 60 de nave pe care le solicitaseră. Atenienii 
au ținut o adunare și, după ce au auzit toate acestea de la 
egesteni, precum și raportul de la trimișii lor, pe cât de atră- 
gător, pe atât de fals, despre starea afacerilor în general și în 
special în ceea ce privește banii, despre care se spunea că ar 
fi din abundență în temple și la trezorerie, au votat să tri- 
mită 60 de vase în Sicilia, sub comanda lui Alcibiade - fiul 
lui Clinias, a lui Nicias - fiul lui Niceratus, respectiv al lui 
Lamachus - fiul lui Xenofan, care au fost învestiţi cu puteri 
depline; trebuia să-i sprijine pe egesteni împotriva selinunte- 
nilor, pentru a readuce Leontini în postura de a obține orice 
avantaj în război și pentru a decide toate celelalte aspecte 
care țineau de Sicilia, în conformitate cu interesele Atenei. 


Tucidide, Istoria Războiului Peloponesiac 


Nerăbdător să câștige, Alcibiade și aliații lui au văzut 
invitația de a sprijini Sicilia ca un pretext de a conduce ar- 
mata Atenei și de a prelua controlul asupra insulei. Sicilia era 
una dintre cele mai bogate zone din Mediterană și, precum 
Grecia, era împărțită între cetăţi aflate în conflict. Acestea 
începuseră sub forma unor colonii grecești, așa că au adoptat 
atât limba, cât și cultura greacă. Până atunci nu se implicase- 
ră deloc în Războiul Peloponesiac, deși puţinul ajutor pe care 
Siracuza îl oferise la un moment dat Spartei fusese folosit și 
pentru a obține sprijin pentru invazia lui Alcibiade. Decizia 
a fost una strategică. Adepții războiului au văzut în aceasta 
modalitatea de a-și consolida propria poziție și de a câștiga o 
nouă colonie pentru Atena. Ceea ce s-a și întâmplat. 

Lăcomia și ambiția au impus această decizie în Atena, care 
încă încerca să-și revină după epidemia de ciumă și după răz- 
boiul cu Sparta. Conflictul se încheiase printr-un armistițiu, 
dar era departe de a fi unul liniștit. Sparta intenţiona, și ul- 
terior chiar a făcut asta, să repornească luptele. Dar aceasta 

nu a contat, întrucât un război câștigat le-ar fi oferit autori- 
tate lui Alcibiade și adepților săi din Atena. Adunarea a votat 
pentru invadarea teritoriului puternic și îndepărtat. Nu prea 
existau motive raționale pentru o asemenea decizie, în afară 
de lăcomie și politică. Teritoriul nu reprezenta o amenințare 
pentru Atena și nici nu existau mari diferenţe filosofice. 
Marea ironie era că Siracuza, cel mai important oraș din 
Sicilia, era cealaltă mare democrație activă printre statele 
grecești. Acestea erau guvernate în mod similar cu Atena, nu 
de către regi aleși, așa cum se întâmpla în Sparta sau în cazul 
imperiilor ereditare, precum Persia. Într-un fel, Siracuza era 
mai asemănătoare din punct de vedere politic cu Atena decât 
cu orice altă colonie greacă. Localizată pe coasta sud-estică a 
Siciliei, Siracuza era, asemenea Atenei, un centru comercial 
și de schimburi. Doar pentru că au putut, iar asta chiar în 
timpul a ceea ce s-a dovedit a fi mijlocul războiului cu Sparta, 
atenienii au ales să atace o cetate-stat puternică și îndepărta- 
tă, care le semăna aproape în toate privințele. 

Politica era extrem de vicioasă la Atena. Înainte de 
expediție, Alcibiade, susținător principal al demersului și, 
practic, comandant militar alături de alți doi care coordonau 
expediția, s-a trezit acuzat de sacrilegiu. Pedeapsa pentru o 
asemenea acuză era moartea, iar delictul a fost probabil unel- 
tit de adversarii politici. Sincronizarea era perfectă. Dacă 
Alcibiade ar fi stat să-și susțină cauza, flota și cei mai mulți 
dintre susținătorii săi ar fi plecat. Dacă pleca, ar fi putut fi 
chemat înapoi oricând, iar adunarea ar fi fost controlată în 
continuare de opoziție. Deși Alcibiade a făcut tot posibilul ca 
procesul să aibă loc înainte de plecarea flotei spre Siracuza, 
nu a reușit. Așa că a ales să fie alături de oamenii săi. Asta a 
pus o presiune suplimentară asupra dorinței de a obține rapid 
o victorie. Dacă se întorcea erou, acuzaţiile ar fi dispărut. 

La început, luptele au decurs bine, iar atenienii au învins 
armata din Siracuza într-o bătălie clasică. Dar când armata 

din Siracuza s-a retras în cetate, iar lucrurile au luat forma 
unui asediu, totul a început să meargă pe dos. Atenienii nu 
se aflau într-o poziție similară cu cea a spartanilor cu care 
se războiseră anterior. O diferență majoră era că beneficiau 
de o flotă și puteau izola Siracuza. Dar asta ar fi implicat ca 
atenienii să-și țină flota blocată lângă Siracuza, doar că nu 
prea existau porturi protejate în apropiere. Asta însemna că 
vasele lor erau vulnerabile în fața furtunilor. 

Chiar atunci Alcibiade a fost chemat la Atena, fără a avea 
vreo posibilitate de salvare. Dat fiind că toți aliaţii lui își 
ridicaseră tabără în jurul cetăţii Siracuza, știa că rezultatul 
procesului era deja pecetluit. Asemenea procese se bazau pe 
votul popular, iar susținătorii lui nu ar fi putut fi prezenți. 
Alcibiade, nobil atenian, a ales discreţia în dauna curajului, 
a fugit în Sparta unde s-a pus în serviciul regilor de acolo. 

Odată cu plecarea lui, situaţia de la zidurile cetăţii Sira- 
cuza s-a schimbat din rea în dezastruoasă. Nicias, care se 
opusese invaziei, a devenit genul de comandant mai degrabă 
indecis. Au sosit întăriri, dar grecii nu puteau cuceri cetatea. 
Apoi, odată cu majoritatea triremelor din dotare, o mare parte 
din flota ateniană s-a scufundat din cauza furtunilor. În cele 
din urmă, întreaga expediţie, cu tot cu întăriri, a fost obligată 
să capituleze. Mii de hopliţi!, cei mai buni soldați atenieni, și 
majoritatea vaselor de luptă, cu marinari cu tot, au dispărut 
într-un război purtat departe de casă, pe care nu aveau nici un 
motiv să-l pornească. Cele câteva sute de supraviețuitori și-au 
petrecut restul vieții muncind din greu în carierele de piatră 
din Sicilia. Practic, nu s-a mai întors nimeni de acolo. 

Rezultatul deciziei Atenei de a ataca Siracuza fără motiv 
a reprezentat în cele din urmă declinul ei. Nu s-a întâmplat 
brusc, iar sorții războiului dintre Atena și Sparta, care urma 
să reînceapă în curând, s-au tot schimbat. Chiar și Alcibiade 


1 Soldat echipat cu armament greu, la vechii greci (n.tr.) 

a revenit la un moment dat în Atena, pentru o scurtă peri- 
oadă, la comanda unei alte armate. Armata ateniană, vasele 
de luptă ale acesteia și bogăția pierdute în războiul împo- 
triva Siciliei nu au mai fost recuperate niciodată. Sparta a 
reînceput conflictul și, după 27 de ani, a învins în sfârșit 
Atena. Aceasta a pierdut Războiul Peloponesiac nu în bă- 
tălia împotriva Spartei, ci din cauza unui război inutil și 
nefast, pe care a decis să-l poarte împotriva fraților greci, 
pe o insulă departe de propria cetate. 

Cel care i-a convins pe atenieni să înceapă expediția îm- 
potriva Siracuzei, care a avut în cele din urmă costuri atât de 
mari pentru orașul-stat, a fost Alcibiade. Era considerat unul 
dintre cei mai arătoși și mai carismatici bărbați. Membru al 
unei familii vechi și nobile, Alcibiade era inteligent, fermecă- 
tor, un bun vorbitor și plin de bani. Printre cei care îl slăveau 
se număra și Socrate. Da, Socrate, maestrul filosof și cele- 
brul băutor de cucută, a fost un admirator al lui Alcibiade. 

Alcibiade a fost liderul facțiunii care nu era de acord cu 
tratatul lui Nicias cu Sparta, așa că dorea să continue războ- 
iul. Și-a îndeplinit dorința, dar în cel mai rău mod cu putinţă. 
Este chiar ironic faptul că decizia lui de conducător de a ata- 
ca Siracuza a pus Atena în situaţia de a pierde chiar războiul 
pe care dorea să-l repornească și să-l câștige, cel cu Sparta. 

Când a devenit limpede că va fi condamnat pentru acu- 
zaţia de a fi mutilat zeci de statui ale lui Hermes, mesagerul 
zeilor, care erau răspândite pe multe străzi din cetate, a fost 
nevoit să schimbe tabăra. Se considera că statuile aduc noroc, 
iar legenda era că distrugerea lor condamnase Atena la ghini- 
on. (Hmm, poate că au avut dreptate.) Pedeapsa pentru acest 
sacrilegiu era moartea. Când a fost rechemat pentru punerea 
în aplicare a ceea ce părea o condamnare sigură, Alcibiade a 
ales să se refugieze în Sparta și a trădat. În cele din urmă, 
Alcibiade a avut parte de războiul pe care și l-a dorit, dar de 
această dată a luptat pentru Sparta, împotriva Atenei. 

O perioadă, înțelegerea dintre el și Sparta a funcționat, 
dar, în timp ce îi conducea pe soldaţii spartani pentru a 
sprijini cetatea Chios să se revolte împotriva controlului 
exercitat de Atena, fostul lideratenian a fost avertizat că se 
plănuiește asasinarea lui. Se pare că o sedusese pe soția unui 
rege spartan, Agis al II-lea, iar bărbatul dorea să se răzbu- 
ne. De fapt, cam toți cei din Sparta suspectau că noul fiu al 
regelui lor era, de fapt, progenitura lui Alcibiade. Tocmai de 
aceea atenianul a trebuit să fugă din nou. Doar că Alcibiade 
era acum nedorit atât în Sparta, cât și în Atena. lar asta se 
aplica pentru orice cetate grecească, dat fiind că, după două 
decenii de război aproape constant, acum erau toți aliați de 
o parte sau de alta. Prin urmare, Alcibiade a cerut protecție 
în capitala Persiei, satrapului (guvernator) Tissaphernes. 
Acesta era responsabil de tratativele cu Grecia pentru 
Imperiul Persan și, până atunci, sprijinise Sparta cu aur 
și provizii. Pentru Persia era un obicei să învrăjbească cele 
două state grecești unul împotriva celuilalt. Făcuse asta 
generaţii la rând. Așa l-a convins Alcibiade pe satrap să nu 
mai acorde sprijin Spartei, pentru a susține Atena. 

Aducând sprijinul din partea Persiei și, mai important, 
aurul de acolo, Alcibiade a fost din nou primit cum se cuvine 
în Atena. A revenit în cetate și, în cele din urmă, a fost pus în 
fruntea armatei. Nu a rezistat prea mult în acea poziţie de- 
oarece unul dintre comandanții desemnați de el, Antiochus, 
a fost înfrânt, iar vina a căzut pe Alcibiade, sub pretextul că 
făcuse o alegere proastă. Alcibiade a continuat să fie activ 
în viaţa politică ateniană, dar sfaturile sale militare au fost 
ignorate. Când cetatea a fost cucerită de Sparta, în 404 î.Hr., 
deja nu se mai simțea sigur nicăieri în Grecia, așa că a ple- 
cat iar spre Persia. Nu a mai ajuns niciodată acolo. Grupul 
lui a fost atacat pe drum, iar el a fost ucis. Se presupune că 
spartanii au făcut asta, pentru că Alcibiade ar fi fost punctul 
central al oricărei revolte ateniene. Dar se mai spune și că ar 
fi fost omorât de frații nobilei persane pe care o sedusese. 


3,4,536 


LIPSĂ DE 
PLANIFICARE 


DE CE NU A EXISTAT UN 
IMPERIU ALEXANDRIN 


356 î.HR., 
MACEDONIA ȘI PERSIA 


Nu există nici o îndoială că Alexandru al III-lea al Mace- 
doniei, cunoscut de majoritatea ca Alexandru cel Mare, 
a fost unul dintre cei mai mari comandanți din istorie. Nu a 
pierdut niciodată o luptă și a reușit să supună orice cetate pe 
care a asediat-o. A câștigat bătălii din Tracia și Grecia până 
în India. Ce nu a reușit niciodată cel care a cucerit jumăta- 
te din lume a fost să lase în urmă un imperiu durabil. Din 
cauza erorilor lui Alexandru, fiul femeii pe care o iubea, și 
moștenitorul lui, a murit tânăr și în captivitate. 

Născut în 356 î.Hr., Alexandru a fost fiul lui Filip al 
Macedoniei. Filip a fost primul rege de necontestat al puter- 
nicului regat al Macedoniei, iar ulterior a fost conducătorul 
de facto al întregului teritoriu al Greciei. Când s-a născut 
Alexandru, Grecia și Imperiul Persan erau efectiv în război, 
cald sau rece, de câteva generații. 

Filip era un lider militar. Preluase un regat uitat, 
Macedonia, și îl transformase în cel mai puternic stat din 

peninsula greacă. Filip a organizat o armată profesionistă 
care avea în dotare arme noi și folosea tactici preluate ulte- 
rior și de Alexandru. Chiar dacă Filip nu a fost deloc un pă- 
rinte ideal, ci mai degrabă un aspru judecător al acțiunilor 
fiului său, nu există nici o îndoială că nu a precupețţit nici 
un efort în a-l pregăti pe Alexandru să devină conducăto- 
rul unei Grecii unificate și l-a sprijinit în visul său de a se 
răzbuna pe Persia. De la vârsta de 13 ani până la 16 ani, 
Alexandru a studiat filosofie, medicină și științe împreună 
cu Aristotel. Acesta i-a cultivat tânărului prinț o minte is- 
coditoare. Alexandru a prețuit întreaga viață cunoașterea, 
așadar nu e o simplă întâmplare că cea mai mare bibliotecă 
din istorie a fost chiar în Alexandria. 

Prima experienţă a lui Alexandru la cârma unei armate a 
fost la 16 ani, considerată vârsta maturității în Epoca Bron- 
zului în Grecia. În 340 Alexandru a fost lăsat la conducere 
în Macedonia, în timp ce tatăl său a atacat și a cucerit zona 
din Grecia cunoscută sub numele de Bizanţ. Cu Filip la mare 
distanță de casă, Maedi, un trib din munţii Traciei, partea 
de nord a Macedoniei, a ales să se revolte. Au considerat că 
sunt avantajați de faptul că la conducere se afla fiul lui Filip, 
despre care nimeni nu știa mare lucru. Alexandru și trupele 
recrutate din Macedonia au zdrobit oastea Maedi. 

La doar doi ani de la acel moment, lui Alexandru i-a 
fost încredințată comanda întregii aripi stângi a armatei 
macedonene, în lupta care i-a asigurat lui Filip controlul 
indiscutabil asupra întregului teritoriu al Greciei. Într-o 
tentativă finală pentru independență, câteva state grecești 
s-au aliat și au pus la îndoială autoritatea lui Filip. Luptele 
au fost crâncene până când Alexandru a identificat o breșă 
în frontul grec și și-a condus curajoasele trupe de cavalerie 
asupra flancului din acea zonă. Aceasta a distrus coeziunea 
falangelor grecești și i-a adus victoria tânărului comandant. 
Acela a fost, probabil, punctul cel mai intens al relaţiei din- 
tre Filip al II-lea și Alexandru al III-lea. 

După câţiva ani, Filip a decis să divorțeze de Olimpia, 
mama lui Alexandru, care pare să fi fost o persoană dificilă, 
în cel mai bun caz. Era atrasă de misticism și avea obiceiul 
să se amestece în politica de la curte. Divorțul i-a permis 
lui Filip să curteze o frumuseţe mult mai tânără. Această 
relație periclita poziția de moștenitor a lui Alexandru. Dacă 
din ea ar fi rezultat un fiu, ar fi fost considerat la fel de 
potrivit precum Alexandru să-i urmeze la tron lui Filip. 
Tânărului nu i-a căzut prea bine situaţia, așa că l-a insultat 
pe Filip în public, chiar la petrecerea de nuntă. Ca urmare, 
atât Alexandru, cât și mama acestuia au fost forțați să ple- 
ce în Epir, doar că tânărul prinț a reușit să se împace des- 
tul de repede cu tatăl său. Olimpia a rămas însă departe de 
Macedonia, până la moartea regelui. 

Macedonia nu făcea cu adevărat parte din Grecia, fiind 
considerată mai degrabă un teritoriu barbar, lipsit de cultu- 
ră, cu ambiția de a fi grecesc. Cam asta fusese realitatea până 
când Filip a pus-o pe harta politică și militară. Fără să vrea să 
pară un convertit, Filip s-a străduit să fie văzut ca protector al 
Greciei, nu ca dictator. Alexandru a fost crescut cu credință în 
superioritatea culturii și a filosofiei grecești. Probabil din ca- 
uză că unii greci îl considerau un neavenit, tânărul prinț, ase- 
menea multora care încercau să se integreze, era obsedat să 
fie idolul Greciei. Sau cel puţin așa s-a întâmplat până când a 
cucerit întreaga Persie. (Dar despre această greșeală vom dis- 
cuta ulterior.) De asemenea, tatăl lui, Aristotel și toţi filoso- 
fii și liderii greci i-au insuflat lui Alexandru simţul superio- 
rității militare elene, precum și nevoia de a învinge Imperiul 
Persan, care continua să amenințe independența grecilor. 

În două rânduri, Persia aproape că reuşise să cucerească 
toată Grecia, iar acest lucru a creat animozitate pe termen 
lung în ambele tabere. Persia anexase toate coloniile grecești 
de pe țărmul estic al Mării Egee. Grecia, care avea doar o mică 
parte din populaţia și din bogăţiile Persiei, avea și ea, fără 

îndoială, un aer sfidător. Perșii nu mai făceau un secret din 
faptul că îi considerau pe greci primitivi și lipsiţi de cultură. 
De la bun început, ambiția lui Alexandru a fost să învingă 
Persia și să impună cultura „lui“ greacă, prin ridicarea unui 
imperiu în care Grecia să devină un loc sigur. Acest obiectiv 
a dominat viaţa lui Alexandru, dar, din cauza stilului său de 
conducere și a erorilor judecată, a fost sortit eșecului. 


ARMATA LUI ALEXANDRU 


Din armata macedoneană care a invadat Persia din cau- 
za lui Alexandru făceau parte și trupe din Grecia, fiind 
cea mai puternică și eficientă forță militară din acea 
perioadă. În afară de respingerea a două atacuri din 
partea mult mai bogatului și mai numerosului Imperiu 
Persan, falanga greacă era recunoscută ca fiind superi- 
oară oricărei unități persane de pe front. De fapt, mulți 
greci care proveneau din păturile sărace și nu aveau 
prea multe ocazii alegeau să devină mercenari și, ade- 
sea, găseau de lucru în Persia. Astfel de mercenari greci 
erau tocmiți de satrapii perși (guvernatori) și deseori 
formau nucleul oricărei armate persane. Mercenarii 
greci au luptat pentru împăratul persan Darius al III-lea 
chiar și în ultima sa înfrângere de la Arbela. 

În 401 î.Hr., o armată de circa 10 000 de mercenari 
greci a fost angajată de Cirus cel Tânăr în încercarea de 
a-și înlătura de la tron fratele, Artaxerxes al II-lea, îm- 
păratul persan. Armata lui Cirus s-a confruntat cu cea 
a lui Artaxerxes și a învins-o, însă Cirus a fost ucis în 
luptă. Armata lui s-a destrămat, unităţile persane s-au 
răspândit în zonele rurale sau și-au schimbat stindar- 
dul sub care luptau. Asta a lăsat 10 000 de mercenari 
greci în Persia fără un angajator clar sau un plătitor și 

în tabăra învinșilor. Satrapul local a înrăutățit lucruri- 
le când i-a păcălit și i-a ucis pe toți comandanții greci. 
Aceasta demonstra puterea și forța de intimidare a răz- 
boinicilor greci: dar cei 10 000 de soldați greci puteau 
ieși nestingheriți din inima Persiei. Povestea a fost spu- 
să în Anabasis și a fost scrisă de Xenofon în 401 î.Hr., 
unul dintre cei trei care au preluat conducerea când 
le-au fost uciși conducătorii. Relatarea ar fi fost citită 
de Alexandru, iar această lecție nu a fost dată uitării. 
Astfel de fapte militare au fost cele care i-au încurajat 
mai întâi pe Filip, apoi pe Alexandru să creadă că ar fi 
putut învinge un imperiu cu o populaţie de câteva ori 
mai mare și cu siguranță mult mai bogat. 

Bătăliile soldaţilor pedeștri din această epocă aveau 
tendința de a semăna cu un meci de rugby. Ambele ta- 
bere se împingeau și se omorau până când una dintre 
ele ceda. Cea mai eficientă unitate de împingere și în- 
junghiere era falanga macedoneană. Era formată din 
opt până la 24 sau chiar mai multe șiruri de soldați 
înarmați cu sulițe. Acestea erau uneori lungi de pes- 
te șase metri. În realitate, doar câțiva erau cei care 
reușeau să le mânuiască. Majoritatea soldaţilor doar îi 
împingeau pe cei din fața lor. Asta păstra formațiunea 
în mișcare sau cel puțin nu permitea să fie împinsă 
înapoi. Dat fiind că falanga putea rămâne intactă doar 
dacă oamenii stăteau în picioare și se mișcau înainte, 
să fii împins înapoi echivala cu înfrângerea. 

O falangă pe un teren drept și în înaintare era 
aproape de neînvins și putea fi oprită doar de o altă 
falangă. Problema reală legată de falangă era lipsa ei de 
flexibilitate. Părea incredibil de puternică în partea din 
față, dar lipsită de reacţie la atacurile de pe flancuri. 
Era lipsită de eficiență și pe terenurile denivelate sau 
mai ales din momentul în care își pierdea coeziunea. 

Printre inovațiile introduse de Filip al II-lea și de 
Alexandru a fost utilizarea sarisei, un tip scurt de suli- 
ță de circa doi metri lungime. Pedestrașii erau instruiți 
să lupte nu doar în formaţia tradițională a falangei, în 
pătrat, ci și a unor linii lungi din doar câteva rânduri, 
sau a unor formaţii triunghiulare cu vârful îndreptat 
spre adversari. Această flexibilitate, când era combi- 
nată cu folosirea judicioasă a cavaleriei, i-a conferit o 
superioritate decisivă armatei lui Alexandru. 


Pentru a înțelege greșelile pe care le-a făcut, trebuie 
să-ţi amintești că obiectivul lui Alexandru a fost să uneas- 
că lumea cunoscută sub un singur imperiu. Acest lucru nu 
numai că ar fi eliminat orice amenințare la adresa Greciei, 
ci ar fi dus la pace și prosperitate universală. Modul de a 
face asta era să cucerească pe toată lumea. Trebuia să fie, 
ca să folosesc un citat, războiul care punea capăt tuturor 
războaielor. Motivul pentru care îl numim pe fiul lui Filip 
Alexandru cel Mare este că, în principiu, i-a reușit partea 
legată de cucerire. Timp de peste un deceniu și jumătate, 
Alexandru a câștigat fiecare asediu și a învins fiecare ar- 
mată cu care a luptat, chiar și când a fost cu mult depășit 
numeric. Fără îndoială, a fost cea mai strălucită minte de 
strateg militar a timpului său, dacă nu din toate timpurile. 
Dar, când te uiţi la rezultatele pe termen lung, vezi că a avut 
mult mai puţin succes. 


3: Conducerea de pe front 


Filip al II-lea își pusese deja în aplicare planul de a invada 
Persia în momentul în care a fost asasinat. Avea un fiu cu 
cea de-a doua soție, dar acesta era doar un prunc. A existat 
dintotdeauna întrebarea dacă nu cumva Alexandru a avut 

vreo legătură cu crima. A fost înfăptuită de unuldintre ami- 
cii lui, iar ucigașul a fost omorât, la rândul său, imediat de 
cei din garda personală a lui Alexandru. Întrucât celălalt 
moștenitor era mult prea tânăr și războiul era ca și început, 
nu mai exista nici o altă posibilitate decât proclamarea lui 
Alexandru ca rege al Macedoniei. Olimpia, mama lui, s-a în- 
tors și și-a reluat locul la curte. Noua soție a lui Filip și fiul 
cel mic nu mai erau bine văzuți sau acceptați. 

Alexandru nu a reușit să declanșeze imediat atacul asupra 
Persiei. Mai întâi o alianţă a cetăților grecești a decis, din nou, 
că era momentul potrivit pentru recâștigarea independenței. 
Așa că el a plecat degrabă în sud să rezolve problema. Apoi 
câteva dintre aceleași triburi tracice cu care se luptase la 16 
ani s-au revoltat din nou. În timp ce noul rege al Macedoniei 
anihila această revoltă, în câteva cetăți din Grecia s-a răs- 
pândit zvonul că Alexandru ar fi murit. Așa că s-au revol- 
tat iar. Alexandru a fost nevoit să traverseze cu armata sa 
Macedonia, dar într-o săptămână se apropia deja de Atena, 
centrul rezistenței. Cei din cetate au observat cine se afla la 
conducerea numeroasei armate care se îndrepta spre ei, așa 
că i-au urat „bun venit“. Așa a fost înăbușită cea de-a doua re- 
voltă a grecilor, iar Alexandru a fost confirmat ca urmaș al lui 
Filip. Alexandru preluase controlul deplin asupra situației, iar 
de data aceasta era pregătit să meargă în Persia. Ar fi trebuit 
să înveţe ceva din toate aceste probleme legate de succesiunea 
la tron și de haosul generat de ea, dar nu a fost așa. 

Cu regatul în siguranță, Alexandru era gata să-și conducă 
armata în Persia. A ajuns acolo cu 40 000 de soldaţi și a fost 
întâmpinat de forțele organizate de un satrap local. Au luptat 
cu perșii în scenariul lor preferat, aliniați cu râul Granicus în 
faţă și putând să respingă fiecare încercare de traversare. 

Alexandru și-a organizat armata având în centru o for- 
maţiune de infanterie compactă și cavaleria de ambele părți. 
Când perșii l-au văzut comandând cavaleria de pe partea 


30 


ALTE 100 DE GREȘELI CARE AU SCHIMBAT ISTORIA 


dreaptă, și-au întărit trupele din acea parte, știind că avea 
să urmeze un atac decisiv. Aveau dreptate în privința fap- 
tului că Alexandru urma să conducă atacul, dar nu și asupra 
locului unde avea să se desfășoare acesta. Bătălia a fost des- 
chisă de Parmenion, unul dintre cei mai buni generali ai lui 
Alexandru, care a atacat perșii din flancul stâng, cu soldaţii 
călare sprijiniți de infanterie. A avut un oarecare succes, iar 
perșii au reacționat mutând ce mai rămăsese din rezervele 
lor și câțiva soldați din centrul poziției lor. Au reușit astfelsă 
oprească soldaţii călare și infanteria conduse de Parmenion. 
Apoi, chiar când noile formațiuni persane îi forțau pe mace- 
doneni să se retragă, Alexandru și-a condus cavaleria prin 
faţa infanteriei sale inactive și a pătruns în centrul trupe- 
lor persane, care era slăbit. Noul rege macedonean a condus 
atacul în triunghi al unei mari formațiuni de cavalerie, care 
a pătruns adânc prin liniile de apărare persane de cavale- 
rie, iar apoi destul de ușor și prin cele pedestre, care erau în 
spatele acestora. Formațiunea militară s-a întors apoi și s-a 
îndreptat spre locul unde se găsea satrapul aflat la comandă. 

Fiind chiar pe frontul de luptă, Alexandru a ajuns destul 
de rapid în conflict direct cu gărzile comandantului persan. 
Dacă e să ne luăm după mărturiile oficiale, el a ucis personal 
o parte dintre gărzi. Apoi unul dintre perși, Spithridates, 
l-a surprins pe regele macedonean cu o lovitură cu toporul 
de luptă. Persanul călare a fost el însuși ucis chiar înain- 
te de a putea da lovitura mortală. Alexandru și-a revenit 
și în curând a putut să apară în fața soldaţilor, pentru a le 
menţine moralul. 

Cu centrul oștirii zdrobit și cu comandantul ei amenințat, 
întreaga armată persană s-a destrămat și a fost împrăștiată. 
Unităţile persane călare în pericol au fugit și au lăsat 18 000 
de mercenari greci fără sprijin, pentru a fi măcelăriți fără 
milă. Alexandru i-a considerat trădători, așa că toți au fost 
uciși, cu excepţia a 2 000. Supraviețuitorii au fost condamnaţi 

la muncă silnică. Sosise timpul ca eroii să fie slăviți, iar cura- 
jul personal să fie răsplătit. Conducând chiar de pe câmpul de 
luptă, Alexandru a reprezentat un model pentru oamenii lui, 
dar riscându-și viața. Probabil că acesta a fost momentul în 
care și-a creat reputaţia în fața armatei tatălui său. Ulterior, 
acest obicei curajos l-a costat chiar viaţa celor dragi. 

Mergând spre sud, pe coasta estică a Mediteranei, 
Alexandru a cucerit toate porturile, unul după altul. Câteva 
cetăți au rezistat și a fost nevoie de câteva luni și de ceva 
minuni inginerești pentru a le cuceri. Dar în cele din urmă 
le-a controlat pe toate. Asta a dus la neutralizarea forței ma- 
ritime persane fără a purta nici o bătălie directă împotriva 
ei. Din cauză că nu mai avea porturi, nu mai avea adăpost în 
caz de furtună și, mai important, nu mai avea hrană. Cele 
mai multe nave au dezertat sau au fost abandonate. Apoi 
Alexandru s-a mutat în Egipt, care l-a primit în urale, în 
tradiţia faraonilor, ca pe un fiu de zeu. 

Conștient de amploarea pericolului, regele persan Da- 
rius și-a adunat o armată impresionantă. Alexandru a mers 
de-a lungul coastei pentru a-l întâmpina. Cele două oștiri 
s-au confruntat pe malurile râului Pinarus, în apropiere 
de Issos. Chiar dacă armata lui Darius era net superioară 
ca număr, a adoptat o poziție defensivă. Și de data aceasta 
Alexandru a atacat centrul liniei persane, apoi a înaintat 
spre restul armatei cu un corp de cavalerie. Apoi a condus 
personal batalionul de luptă, „Însoţitorii, cea mai bună 
unitate de cavalerie, alături de alți călăreți, spre flancul 
stâng persan, pe care l-a și destabilizat. Alexandru și-a ţinut 
cavaleria aproape și a păstrat formațiunea în jurul său pen- 
tru a se îndrepta direct spre locul din care Darius comanda 
bătălia, de pe un car împodobit. 

Gărzile personale, inclusiv fratele împăratului per- 
san, au înaintat pentru a opri atacul și pentru a-l ucide pe 
Alexandru. Cei mai mulți dintre ai au murit, iar când Darius 

nu a mai reușit să păstreze controlul carului, după ce secun- 
dul de la hăţuri fusese ucis, a părăsit câmpul de luptă produ- 
când derută în rândul oștenilor săi. Alexandru a fost rănit 
grav la coapsă chiar în lupta finală în care îl ataca pe Darius. 

Așadar, cine a fost oare un comandant mai înțelept? 
Regele care a condus atacul și a fost aproape ucis... dinnou... 
sau împăratul care a fugit și a pierdut bătălia, dar fără a fi 
rănit? Prima greșeală, repetată, a lui Alexandru, și una care 
probabil l-a costat viața, a fost că a condus lupta din prima 
linie și era adesea primul care a trecut peste zid în timpul 
unui asediu. Într-o situație, obiceiul lui Alexandru de a fi 
primul care trece zidul l-a lăsat singur câteva minute, rănit, 
înconjurat de dușmani, fiind salvat in extremis de unitatea 
lui de Însoţitori. Plutarh menţionează șapte răni grave sufe- 
rite de Alexandru, ultima dintre ele în India, unde împăra- 
tul a insistat să conducă cele mai importante atacuri. 

Lista lui Plutarh cu cele mai grave răni este următoarea: 


A fost rănit la cap de o piatră aruncată din praștie, 
apoi gâtul i-a fost zdrobit cu o bâtă în timp ce se lupta 
în Iliria, imediat după moartea lui Filip. 


La Granicus, Alexandru a fost rănit grav la cap, cu un 
pumnal. 


În bătălia de la Issos a fost rănit la coapsă cu o sabie, 
în timp ce îl urmărea pe Darius. 


În Gaza, Alexandru a fost mai întâi nimerit de o săgeată 
în gleznă, apoi și-a dislocat umărul. 


În bătălia de la Maracanda, o săgeată i-a străpuns 
piciorul atât de rău, încât i-a spart osul. 


Când lupta în Aspasians, a fost din nou străpuns de 
o săgeată, în umăr. 


Când ataca Gandridae, Alexandru a fost iar rănit grav 
de o săgeată, de data aceasta în picior. 

Una peste alta, istoricii consideră că Alexandru a fost 
rănit de cel puţin 20 de ori. Ultima rană a fost la piept și la 
plămâni în timp ce se afla în India. 

Trebuie remarcat că numeroase răni au fost provocate în 
timpul bătăliei de la Gaugamela, când cucerise deja Persia 
și se declarase împărat. Dacă și-ar fi dorit un imperiu sta- 
bil, ar fi trebuit să stea în capitală și să-l conducă. Dar nu 
putea rezista tentaţiei de a porni la luptă. A mers mai de- 
parte pentru a cuceri Afghanistanul de azi, Bactria (unde 
a întâlnit-o pe iubirea vieții sale, Roxana), și, în cele din 
urmă, India. Numeroasele victorii i-au adus cu siguranță 
titlul de cel mai mare comandant militar al lumii, doar că au 
cam fost lipsite de sens. A câștigat războaie, dar nu și-a con- 
solidat niciodată imperiul pe care l-au creat aceste victorii. 
Numeroasele răni care dovedesc eroismul lui i-au adus, cu 
siguranță, și moartea la o vârstă fragedă. 

Așadar aceasta a fost prima greșeală a lui Alexandru: nu 
a putut sta deoparte de câmpul de luptă. A fost erou și, în 
cele din urmă, a plătit prețul. Cel mai mare general din isto- 
rie a murit la 33 de ani, uzat de campania militară și foarte 
slăbit de numeroasele răni. Nu a avut ocazia de a reveni în 
capitală și de a se asigura că toate cuceririle lui vor crea un 
imperiu durabil, universal, care să-i reprezinte viziunea. 


4: Prea mult timp pentru luptă, prea puţin 
pentru guvernare 


În loc să-și trimită generalii să se ocupe de orice posibilă 
revoltă după înfrângerea lui Darius, Alexandru și-a ocupat 
mare parte din următorii doi ani conducându-și armata 
în colțurile îndepărtate ale Persiei și dincolo de ele, elimi- 
nând orice nesupunere. Din acest motiv există o expresie pe 
care istoricii au evitat să o folosească: Imperiul Alexandrian. 
Asta pentru că nu a existat niciodată unul. La câteva luni 

de la moartea sa, toate cuceririle s-au destrămat și au fost 
împărțite între foștii generali. Au urmat mulți ani de con- 
fruntări, în timp ce fiecare încerca să-l înfrângă pe celălalt. 


CHIPUL LUI ALEXANDRU 


Se pot scrie biblioteci întregi despre speculaţiile refe- 
ritoare la înfățișarea sau la mintea lui Alexandru cel 
Mare. Știm că a fost fiul unui alt mare comandant mi- 
litar din epocă. Asta dacă nu credem ceea ce a susținut 
de multe ori mama sa. Aceasta pretindea că în noap- 
tea în care fusese conceput ea se împerechease cu un 
șarpe imens care apăruse în patul ei de nicăieri. Şar- 
pele era cunoscut ca substitut obișnuit al lui Zeus, cel 
mai cunoscut seducător din Olimp. Asta ar însemna că 
Alexandru era fiul lui Zeus, deci un semizeu. Nu se știe 
cât credea el acest lucru. Cu siguranţă că și-a folosit ori- 
ginea mitică pentru a se asigura că este bine primit în 
Egipt. Acolo, oracolul de la Siwa l-a declarat pe mace- 
donean zeu și astfel a fost acceptat de mulți din Egipt 
și din alte locuri. Probabil gândul că ar fi fost semizeu 
ar putea explica comportamentul nu prea curajos al 
lui Darius al III-lea în ambele ocazii în care s-a înfrun- 
tat cu Alexandru. 

Cu siguranţă că tânărul Alexandru îi semăna ta- 
tălui, Filip. Dar, la momentul nașterii, chipul regelui 
era deja brăzdat de cicatrici și avea un ochi lipsă. Se 
spune că orbita goală chiar se infecta uneori. Despre 
Alexandru se spune că avea un fizic impunător și că era 
chipeș. Imaginea lui de pe monede și din fresce confir- 
mă acest lucru. 

Chiar dacă Alexandru cel Mare este portretizat 
adesea ca fiind blond, acest lucru este inexact. Părul 

lui era șaten-deschis, nu blond, chiar dacă adesea se 
decolora din pricina soarelui care îl ardea în timpul 
campaniilor militare. Numeroase descrieri spun că 
Alexandru ar fi avut ochii de culori diferite. Aceasta 
este o afecțiune reală, dar nu afectează vederea. Chiar 
dacă a fost rănit grav de câteva ori, chipul i-a rămas 
neatins, iar trăsăturile plăcute au dăinuit. 


A mai existat un motiv pentru această prăbușire rapidă, 
dar vom ajunge la acea eroare mai târziu. În mai bine de un 
deceniu de la cucerirea Persiei, Alexandru cel Mare și-a petre- 
cut mai puțin de jumătate din timp pentru gestionarea impe- 
riului. A făcut mulți pași pentru a disemina cultura greacă, 
pe care a combinat-o cu cea persană, dar pur și simplu nu s-a 
aflat în centrul puterii și nu a trăit suficient pentru a impune 
o schimbare culturală profundă sau pentru a oferi tuturor 
senzația că fac parte dintr-un imperiu unit, așa cum s-a în- 
tâmplat ulterior în cazul Romei. Alexandru nu a pierdut nici 
o bătălie, a fost cu adevărat un mare general, dar, într-un fel, 
se poate spune că a pierdut războiul. Nu a reușit niciodată să 
unească în totalitate mentalitățile pentru a asigura continu- 
itatea imperiului pe care l-a creat. Fără îndoială a încercat, 
doar că istoria consideră că a dat greș. Într-un fel semăna 
mai degrabă cu un războinic decât cu un împărat, pentru că 
imperiul său nu a supraviețuit după moartea sa. 


5: Pierderea empatiei față de soldați 


Nimeni nu credea mai mult în soldații lui decât Alexandru, 
iar în mod normal aceștia îi împărtășeau sentimentul. Dar 
unul dintre lucrurile pe care trebuie să le facă un comandant 
este să înțeleagă nevoile subordonaților. Inițial, Alexandru 
s-a descurcat foarte bine din acest punct de vedere. Dacă nu 

altfel, măcar prin faptul că-și conducea oastea chiar de pe 
câmpul de luptă și își asuma aceleași riscuri, iar acest lucru 
ridica moralul luptătorilor. Dar Alexandru avea și un plan mai 
măreț sau poate că doar fusese orbit de propriul succes, aproa- 
pe pierzând comanda armatei nu o dată, ci chiar de două ori. 

În cea mai mare victorie a lui, cea de la Gaugamela, 
Alexandru a învins ultima și cea mai numeroasă armată ri- 
dicată de Darius. Ori poate că este mai exact să spunem că 
a creat cu genialitate o situaţie în care Darius ar fi putut 
face, și chiar a făcut, cea mai mare greșeală, astfel încât s-a 
învins singur. Asumându-și toate meritele și, în principiu, 
controlând întregul Imperiu Persan, la puţin timp după ace- 
ea, Alexandru a început să se îmbrace și să se porte ca un 
despot oriental. Asta includea purtarea unor robe cu orna- 
mente, specifice nobililor perși, deținerea unui harem, par- 
ticiparea la sărbători care durau mai multe zile și așa mai 
departe. De asemenea, a început să-i oblige pe comandanții 
greci nu doar să i se închine, ci să se și prosterneze în fața 
tronului. Poate că avea nevoie de toate acestea pentru a se 
impune în fața nobililor perși și a celor din administraţie, 
dar i-a supărat pe mulți dintre conducătorii săi de oști și 
pe soldați. Ca mod de a integra cele două lumi, a ordonat 
ca 80 dintre comandanții lui să se însoare cu femei persa- 
ne. Nemulțumirea generată de comportamentul său în rân- 
dul grecilor și al macedonenilor, care erau în mod normal 
mult mai înclinați spre egalitate, a fost atât de mare, încât 
Alexandru a trebuit să le vorbească oamenilor și să facă un 
efort real pentru a le recâștiga încrederea. Chiar și așa a tre- 
buit să permită, cu reticență, unui număr de veterani să se 
întoarcă în Macedonia cu tot cu prăzile lor. 

Dar poate că Alexandru nu și-a învățat lecţia. În timp 
ce se pregătea să plece în India, după ce petrecuse șapte 
ani în celelalte campanii, armata s-a revoltat pur și sim- 
plu. Alexandru cel Mare a reușit să recâștige controlul 

manipulându-i cu pricepere pe soldați și făcând apel la 
mândrie, amintindu-le de succesele pe care le avuseseră sub 
comanda lui. Prin urmare, Alexandru a trimis înapoi o par- 
te din armată, dar a continuat drumul cu o parte mai puțin 
numeroasă, dar mai mobilă. 

După victoria de la Hidaspes, a demonstrat din nou 
cum propriile dorinţe l-au orbit în raport cu sentimente- 
le soldaților. Erau în India, câștigaseră o bătălie grea, iar 
Alexandru a dorit să mărșăluiască spre est, pentru a cuceri 
totul, până la capătul lumii. A fost a treia oară când arma- 
ta a refuzat să-l urmeze. Toţi soldații erau epuizați. Dar de 
data aceasta și ei, și comandanții erau uniţi, nedispuși să 
cedeze. În cele din urmă, Alexandru a fost de acord ca, în loc 
să traverseze Gangele, spre mare, să se întoarcă acasă. 

Așa că cel mai de succes comandant de oști din istorie a 
demonstrat de trei ori că și-a pierdut complet atât empatia, cât 
și sprijinul armatei sale. Soldaţii îi erau extrem de fideli, dar 
nu în orice condiţii. Era armata pe care dus-o de fiecare dată 
la victorie, doar că Alexandru pare să nu fi reușit să înțeleagă 
limitele a ceea ce putea pretinde de la forța sa remarcabilă. 


6: Eșecul desemnării unui succesor 


Eroarea finală a lui Alexandru nu a condamnat doar impe- 
riul pe care îl crease, ci și pe iubita lui soție și pe fiul său 
nou-născut. În anii cât a fost împărat, din motive necunos- 
cute, Alexandru nu a desemnat un succesor oficial și nici nu 
a numit un regent pentru copil. A spus limpede că își dorește 
ca fiul său să preia conducerea după moartea sa, dar nu a fă- 
cut alte aranjamente. Tânărul Alexandru dusese trei războaie 
doar pentru a-și stabili poziţia pe tron imediat după moartea 
tatălui său, Filip al Macedoniei. Așadar este greu de spus că 
nu înțelegea problemele implicate de faptul că nu exista un 
moștenitor clar al imperiului pentru care luptase să-l facă să 

dureze pentru totdeauna. Și, chiar dacă și-a petrecut ultimii 
doi ani din viață în capitala Imperiului Persan, Alexandru nu 
a stabilit cine trebuia să conducă în cazul în care el ar fi murit. 

Nu e nici o îndoială că Alexandru cel Mare a intenționat 
să lase în urma lui un imperiu veșnic. A clădit un imperiu care 
a îmbinat cultura greacă și cea asiatică. A înființat peste 20 
de orașe, toate numite Alexandria, pentru a susține viziunea 
pe care o avea, de a impune cultura greacă în Persia. Cel mai 
cunoscut dintre acestea este la gurile Nilului și care încă se 
numește Alexandria, ca în urmă cu peste 2 000 de ani. Și nu 
există nici o îndoială că și-a iubit soţia și copilul. Dar, indife- 
rent de intențiile sale, lipsa de claritate în problema succesiu- 
nii, fără un mecanism de tranziție, a garantat dezastrul. 

Povestea clasică, probabil neadevărată, este că, atunci 
când a fost întrebat cine dorește să conducă în cazul în care 
va muri, Alexandru ar fi răspuns „cel mai puternic“. Dat fi- 
ind că el urma să moară din cauza virusului West Nile și 
a complicaţiilor care au apărut și din cauza rănilor anteri- 
oare, este foarte probabil ca la acel moment să fi delirat. 
Rezultatul este același. Țelul lui legat de un imperiu durabil 
și de o unitate culturală a fost imediat dat uitării. Coman- 
danții macedoneni au început imediat luptele între ei și au 
divizat imperiul. Roxana și fiul ei au fost duși în Macedonia 
de Antipater, care pretindea că îi protejează până când bă- 
iatul avea să fie suficient de mare pentru a conduce singur. 
După șapte ani, Antipater i-a întemnițat pe amândoi. În câ- 
teva luni imperiul a fost divizat în „state succesoare“, care 
erau în război aproape constant între ele. 

Granițele Imperiului Persan nu au mai fost unite nicio- 
dată în Antichitate. În locul moștenirii unui imperiu multi- 
cultural, lipsa de decizie a lui Alexandru în privința propriei 
morţi a condamnat ţinuturile pe care le-a stăpânit la dece- 
nii de războaie și i-a aruncat în închisoare familia la care 
ţinea și apoi a condamnat-o la moarte. 


7 
LASITATE 


CUM SĂ PIERZI 
UN IMPERIU 
ÎN ZECE SECUNDE 


331 Î.HR., PERSIA 


Prima dată când Darius al III-lea, împăratul persan, l-a în- 
tâlnit pe Alexandru cel Mare în bătălia de la Issos, lucrurile 
nu au mers așa cum plănuise el. Îşi pusese armata într-o 
poziție favorabilă, cu malurile abrupte ale râului Pinarus 
în fața lor, dealurile de o parte și oceanul de cealaltă. Nu 
putea fi atacat de pe flancuri, iar orice macedonean trebuia 
să lupte în timp ce urca pe malul râului. 

Darius știa că în acea poziţie armata lui nu putea fi ata- 
cată de pe flancuri, doar că restul planului său era să mă- 
celărească armata macedoneană cu ajutorul trupelor de 
cavalerie în armură și a infanteriei în partea superioară a 
malului, deoarece atacatorii își pierdeau coeziunea traver- 
sând apele puțin adânci. Alexandru nu a încercat să forțeze 
acea poziţie, ci a ordonat infanteriei să atace până la mal 
și să aștepte. Cu armata presată de aripa stângă a pedes- 
trimii lui Alexandru, Darius nu a reușit să ajungă la restul 
macedonenilor și a pierdut controlul pe câmpul de luptă, în 
ciuda superiorității numerice. Apoi un dispozitiv de luptă 

în triunghi cu vârful înainte, alcătuit din membrii cavaleri- 
ei de Însoţitori — trupele de elită de călăreți cu armuri - con- 
dus chiar de Alexandru, a zdrobit linia de luptă de-a lungul 
râului și s-a îndreptat direct spre împăratul persan ca să-l 
atace. Cum gărzile și chiar cel care conducea carul împăra- 
tului muriseră, Darius s-a retras. Văzând că împăratul fugi- 
se, liniile persane au cedat destul de repede, iar cei care nu 
au putut fugi au fost uciși. 

Bătălia de la Gaugamela, uneori numită și Arbela, a 
fost a doua și ultima ocazie în care cei doi comandanți s-au 
întâlnit în luptă. Darius se războia acum la distanță de 
doar câteva zile de propria capitală și pregătise lupta săp- 
tămâni bune. Era decis să nu facă aceleași erori ca la Issos. 
Lupta în apropierea sursei de aprovizionare, pe un câmp de 
bătălie ales de el și adunase o armată mult mai mare, adău- 
gând în același timp o serie de sisteme de arme indisponi- 
bile macedonenilor. 

Darius adunase trupe din tot imperiul său. Printre ele 
nu doar toate tipurile de cavalerie, ci și multe care de lup- 
tă cu lame atașate la roți. Planul era ca acestea să distrugă 
formațiile de infanterie macedonene. Mercenarii angajați din 
îndepărtata Indie au venit cu 15 elefanţi de luptă. Elefanții, 
care erau protejaţi cu armuri, nu erau doar impozanţi, dar 
mirosul lor era suficient pentru a speria caii celor din cavale- 
rie. Prezența lor putea pune în pericol întreaga cavalerie, care 
nu putea nici să atace, nici să se retragă. Pentru a maximiza 
efectul tuturor acestor forțe mobile, perșii au nivelat la pro- 
priu terenul, transformându-l într-unul neted. 

Apoi împăratul persan s-a asigurat că are superiori- 
tate în privința pedestrimii și a cavaleriei grele, plasân- 
du-le sub forma unei formații lungi, cu flancurile asigurate. 
Chiar a recrutat mii de mercenari greci pentru a forma fa- 
lange și le-a ordonat să susțină părțile importante ale lini- 
ei create de el. Armata era pregătită să avanseze, nu doar 

să stea pe loc, așa cum se întâmplase la Issos. Unităţile de 
cavalerie grea erau dispuse de-a lungul formației masive 
pentru a-i permite lui Darius să răspundă la orice mișcare a 
călăreților macedoneni. 

În cele din urmă, pentru a se proteja de alt atac, îm- 
păratul și-a înconjurat tronul nu doar cu gărzile perso- 
nale, ci și cu mii dintre cei mai buni soldați de infanterie, 
„Nemuritorii“. 

Când a apărut în zonă, Alexandru a ridicat tabăra pe 
dealurile de lângă câmpul de luptă bine pregătit. Cum era 
de așteptat, Darius se temea de un atac pe timp de noapte. 
Într-adevăr, numeroși conducători din armata lui Alexandru 
sugeraseră acest lucru. Erau copleșiți ca număr, poate chiar 
5 la 1 sau mai mult, iar întunericul ar fi făcut dificilă or- 
ganizarea de ambele părți, spre avantajul taberei mai mici. 
Alexandru a refuzat, declarând că nu vrea „să fure“ un im- 
periu. Darius nu știa de decizie, așa că a făcut prima eroare, 
păstrând o bună parte din armată în poziție de luptă pe tot 
parcursul nopţii, în vreme ce macedonenii se odihneau. 

La răsărit, armata lui Alexandru a mărșăluit spre partea 
îndepărtată și spre câmpul deschis. Urma să se războiască 
pe terenul de luptă pregătit de împăratul persan. Aproape 
imediat, Darius a trimis carele de luptă să atace. Caii care 
le trăgeau s-au dovedit a fi extrem de vulnerabili la săgețile 
și la sulițele macedonene. Când câteva care au ajuns la lini- 
ile inamice, pedestrimea macedoneană, mult mai mobilă, a 
deschis culoare prin care caii au alergat din instinct, expu- 
nând soldaţii la tirurile de sulițe venite din laterale. În loc 
să perturbe cavaleria lui Alexandru, un atac al elefanților lui 
Darius a întâmpinat o soartă similară. Doar câţiva elefanți 
au ajuns la trupele macedonene. 

Alexandru a început să-și deplaseze armata înainte, păs- 
trând retrasă partea dreaptă a formaţiunii lui, astfel încât 
partea stângă, mai puternică, condusă de abilul Parmenion, 

să intre prima în luptă. Darius, învățând la Issos să nu stea 
în apărare și să cedeze inițiativa, a ordonat flancului drept, 
format din cel puţin de două ori mai mulți soldați decât 
avea adversarul, să înainteze. Lupta a fost aprigă. 

Apoi Alexandru și-a condus cei mai buni călăreţi, in- 
clusiv „Însoţitorii“, spre centrul câmpului de luptă, către 
flancul stâng al perșilor. Darius a ordonat cavaleriei și chiar 
unităţilor de infanterie să se îndrepte spre zona amenințată, 
astfel încât, de fiecare dată când ataca, Alexandru să fie în- 
tâmpinat de o rezistenţă copleșitoare. Văzuse strategia la 
Issos, așa că era hotărât să nu-i mai permită lui Alexandru 
să găsească un punct vulnerabil în dispunerea trupelor. 
Acest lucru slăbea puţin centrul armatei persane, dar asta 
nu apărut să fi fost un motiv de îngrijorare, având în vedere 
că infanteria macedoneană din partea opusă nu era sufici- 
ent de aproape pentru a putea declanșa un atac. 

Imaginează-ți-l pe împăratul persan pe tronul său înăl- 
tat și elegant, înconjurat de mesageri, în timp ce comandanții 
lui priveau cum cei mai buni călăreţi ai imprevizibilului ina- 
mic se îndreptau spre flancul drept. Tot timpul perșii trebuie 
să se fi întrebat când seva întoarce Alexandru și se va ciocni 
cu forța care s-ar fi aflat în fața lui, dar nu știau niciodată 
când va face asta, de fapt. Darius a ordonat unităților, una 
după alta, să întărească acea parte a frontului astfel încât, 
oricând ar fi lovit macedonenii, să fie suficient de puternică 
pentru a rezista. În definitiv avea mult mai mulți soldaţi, 
astfel încât își permitea să întărească flancul stâng al arma- 
tei sale. În tot acest timp Parmenion și cei mai buni soldați 
din infanteria macedoneană erau foarte implicați în luptă, 
fără ca nici una dintre tabere să pară a obţine vreun avantaj 
și cu aproape jumătate de armată fiecare. 

Apoi Alexandru a ales o tactică la care apela foarte 
des, ceva la care adversarul nu se aștepta. Întorcându-și 
complet „Însoţitorii“, a condus toată cavaleria înapoi pe 

frontul persan până când a ajuns din nou aproape de cen- 
trul câmpului de luptă. Acolo s-a alăturat infanteriei ma- 
cedonene, care se deplasa mai încet, pentru a-și forma 
formația clasică de luptă în triunghi cu vârful înainte, cu el 
şi „Însoţitorii“ în vârf, iar cavaleria pe laterale. Armata per- 
sană, deși mult mai numeroasă, nu a putut reacţiona sufi- 
cient de repede. Probabil că au existat numeroși soli trimiși 
de Darius pentru a rechema unitățile, dar trupele nu au avut 
timp să facă imediat cale întoarsă și să se grăbească înapoi. 

Formaţiunea de luptă în triunghi a lovit, iar călăreţii 
bine înarmați au nimicit frontul slab organizat în care ac- 
tivau infanteria şi cavaleria persană. În câteva minute, ma- 
cedonenii își făcuseră loc printre forțele de elită, dar slab 
dotate cu armuri, ale „Nemuritorilor“. Vârful era îndreptat 
înspre Darius, care se afla pe tron. Și tocmai atunci Darius a 
făcut o eroare ce a dus la pierderea imperiului și, în cele din 
urmă, la schimbarea istoriei. 

Împăratul persan s-a panicat şi a fugit. 

Da, încă o dată, așa cum procedase și la Issos, Darius 
s-a crezut în pericol și a fugit. A părăsit tronul, s-a urcat pe 
cal și a ordonat unităților din apropiere să-l urmeze sau să 
rămână în spate ca să-i încetinească pe urmăritori. 

Flancul drept al armatei lui Darius era angajat în luptă 
împotriva lui Parmenion. De fapt, chiar începuse să câștige 
bătălia și să-i împingă înapoi pe macedoneni. Lucrurile 
erau așa grave pentru macedoneni încât, deși Darius fugi- 
se, Alexandru nu a pornit în urmărirea lui. Era obligat să 
echilibreze întregul dispozitiv de cavalerie și să-și salveze 
acea jumătate de armată. Mare parte din armata persană 
nici măcar nu fusese implicată în luptă. Numai acea jumă- 
tate de armată depășea numeric oastea lui Alexandru. Doar 
că Darius nu a mers să o mobilizeze sau o trimită spre con- 
fruntarea cu Parmenion. Pur și simplu a părăsit câmpul de 
luptă. L-au însoțit peste 30 000 de soldaţi, o forță care ar fi 

fost suficientă pentru a întoarce soarta confruntării. Când 
a devenit limpede că își părăsise armata, mulți soldați au 
luat-o care încotro. Când au aflat că Darius își lăsase oame- 
nii de izbeliște, unitățile care nu fuseseră implicate în luptă 
s-au destrămat sau au bătut în retragere. 

La câteva săptămâni, după ce a fugit în colțurile cele 
mai îndepărtate ale fostului său imperiu, Darius a fost 
ucis de propriii comandanți. Fuga lui Darius i-a permis lui 
Alexandru să se ocupe de flancul persan drept, să-l salveze 
pe Parmenion și infanteria acestuia și să câștige atât bătă- 
lia, cât și imperiul. 

Speculaţiile sunt riscante în istorie. Dar este impo- 
sibil să nu te întrebi ce s-ar fi întâmplat dacă Darius nu 
și-ar fi pierdut curajul. Dacă Darius nu s-ar fi panicat, ciar 
fi trecut la comanda celor câteva zeci de mii de soldaţi de 
pe flancul stâng, Alexandru ar fi fost obligat să-l urmeze. 
Macedoneanul ar fi luptat în continuare să ajungă la Darius, 
dar ar fi fost nevoie de timp și de bătălii grele. În acest timp, 
unitățile comandate de Parmenion, care erau clar depășite 
numeric și băteau în retragere, ar fi putut fi anihilate. Asta 
l-ar fi costat pe Alexandru cele mai bune trupe din armata 
lui, iar confruntarea de la Arbela ar fi fost, în cel mai bun 
caz, indecisă. Dar Darius chiar a fugit, în ciuda faptului că 
trupele rămase le depășeau din punct de vedere numeric pe 
cele ale lui Alexandru. Lupta și imperiul au fost pierdute 
nu datorită geniului lui Alexandru cel Mare, ci din pricina 
lașităţii lui Darius... din nou. 


DARIUS AL III-LEA 


Împăratul persan Darius al III-lea nu pare să fi fost 
un descendent al lui Darius cel Mare, deși pretindea 
că este. Cu siguranţă era doar propagandă, pentru că 

împăratul pe care îl înlocuise, Artaxerxes, făcuse tot 
posibilul să ucidă fiecare rudă de sex masculin pe care 
o avea, chiar și verii. (Nu era un lucru neobișnuit în 
Persia. Politica era o chestiune de viață și de moarte.) 
Rudele oricărui împărat persan erau aproape întot- 
deauna puncte slabe speculate de rebeli și de uzur- 
patori. Pur și simplu nu mai rămăsese nici un unchi 
de-al lui Artaxerxes în viață care să fi putut avea un 
fiu. De menționat că cei 10 000 de infanteriști merce- 
nari greci menționați în Anabasis fuseseră angajaţi de 
fratele răzvrătit al împăratului. 

Lipsa rudelor a fost cea care i-a deschis lui Darius 
calea către tron. Fără un moștenitor desemnat, cei care 
doreau să conducă foloseau orice mijloace pentru a 
ajunge la putere. Darius al III-lea a fost singurul care 
a supraviețuit, în timp ce toți rivalii au fost asasinați. 
Numele lui real era Codomannus și avea reputaţia unui 
comandant competent și curajos. De fapt s-a afirmat 
rapid în armata persană prin curajul în luptă. Căsătoria 
cu o femeie bogată și influentă, dintr-o importantă fa- 
milie nobiliară, l-a ajutat în carieră. 

Nimic din toate acestea nu trădează comporta- 
mentul din luptele de la Issos și de la Arbela. Probabil 
că postura de împărat al celui mai mare imperiu de la 
vremea aceea îl schimbase și îl înmuiase pe Darius. 
Sau pur și simplu a fost prea mult, fiind la un pas dea 
fi ucis de carismaticul și presupusul descendent al zei- 
lor Alexandru al III-lea. 

MÂNDRIE 
MAI PRESUS DE 
SUPRAVIEȚUIRE 


CARTHAGO DELENDA EST! 


264 î.HR., REPUBLICA ROMA 


Războaiele Punice au durat mai bine de un secol, din 264 
până în 146 î.Hr. Cele trei conflagrații au reprezentat de fapt 
un conflict între cele mai puternice două state din vestul 
Mediteranei: Roma și Cartagina. S-au luptat pentru a stabili 
care dintre ele să domine politic și economic acea parte a lu- 
mii. Primul Război Punic a fost început în 264 î.Hr. de colo- 
niile grecești din partea italiană a Siciliei, care au solicitat 
Romei sprijin împotriva Siracuzei și a altor cetăți indepen- 
dente din partea estică a insulei. Acele orașe erau sprijinite 
de Cartagina. Roma a fost de acord, iar succesul acestora în 
preluarea Messinei de la garnizoana cartagineză a provocat 
un conflict și mai mare care avea să dureze peste un secol. 

În Sicilia domina armata romană, care cucerise multe 
cetăţi, dar nu putuse finaliza victoria. Asta pentru că ma- 
rina cartagineză putea trimite soldați aproape oriunde de-a 


1 „Cartagina trebuie să fie distrusă“ (n.tr.) 

lungul țărmului insulei și chiar pornise un raid împotriva 
Italiei. Nimeni nu putea câștiga pentru că cele două forțe 
aveau tendința de a se echilibra reciproc. 

Un impas i-a obligat pe romani pentru prima dată să 
înceapă să construiască o flotă. Înainte de primul Război 
Punic, Roma nu avusese deloc corăbii. Dacă trebuia să trimi- 
tă soldați pe mare, apela la vapoare comerciale. A început să 
creeze o flotă într-un mod tipic roman, copiind pur și sim- 
plu o navă cartagineză care eșuase în timpul unuia dintre 
raidurile asupra Italiei. Romanilor le-a fost ușor să devină o 
forță maritimă și, chiar dacă Roma și-a pierdut întreaga flo- 
tă fie în război, fie din cauza vremii, au continuat. Cu arma 
lor secretă, corvus, au învins principala flotă cartagineză și 
au zdruncinat din temelii Cartagina, a cărei supremație na- 
vală nu mai fusese contestată de câteva generații. Asta i-a 
obligat pe cartaginezi să accepte un tratat care i-a costat 
multe avuții și o taxă de despăgubire față de Roma. 


ARMA SECRETĂ 


Corvus era pur și simplu un pod mobil îngust, instalat 
pe primele nave romane folosite în Războaiele Punice. La 
bază avea balamale, astfel încât să poată fi ridicat și apoi 
aruncat cu forță pe puntea oricărei nave din apropiere. 
Un vârf sau un cioc de la capătul corvusului se înfigea 
în puntea navei inamice, legând cele două vase. În limba 
latină, corvus se traduce prin „corb“ sau „cioară“. Soldaţii 
romani puteau apoi să năvălească și să transforme o lup- 
tă pe mare într-o serie de mici bătălii terestre în larg. 
Înainte de corvus, principala tactică de luptă nava- 
lă fusese, secole de-a rândul, lovirea corabiei inamice 
până la scufundare. Asta favoriza echipajele cartagi- 
neze experimentate și eficiente. Roma nu-i putea egala 
ca marinari, dar avea cea mai bună infanterie. Folosind 

corvusul putea ataca acolo unde era mai puternică și 
anula astfel priceperea cartaginezilor. Corvusul era 
însă și incomod, iar procesul de trecere în nava inami- 
că ducea la pierderi grele în rândul soldaților. Odată 
ce marinarii Romei au dobândit experiență, sistemul 
nu a mai fost folosit. 


După ce Cartagina a pierdut primul Război Punic, Roma 
controla cam toate insulele de la vest de Mediterană și a 
obligat cetatea să-i plătească cantități importante de aur și 
de argint. Pentru a compensa pierderile teritoriale, cetatea 
africană a început că cucerească și să controleze în mod ac- 
tiv o parte din Spania. La conducere în Spania era familia 
Barca, cea care, timp de trei generaţii, comandase armatele 
mercenare ale Cartaginei. 

Nepotul primului Barca din Spania a fost faimosul Ha- 
nnibal. El a dominat ceea ce se numește acum al Doilea 
Război Punic, ducând lupta în Italia, în 217 î.Hr. În primii 
doi ani el a învins două armate romane numeroase, a doua 
prin clasica tactică de dublă învăluire de la Cannae. Cu toate 
acestea, Hannibal nu putea încă să se folosească pe deplin 
de acest succes sau să impună o pace. Nici Roma nu reușea 
să-l învingă, iar vreme de peste 13 ani armata lui Hanni- 
bal a făcut ravagii prin Italia. Nu a reușit să îngenuncheze 
Roma sau să cucerească cetățile importante din peninsulă, 
dar a provocat pagube imense și traumatizante zonei rura- 
le şi psihicului colectiv roman. În cele din urmă, o armată 
romană a debarcat în apropiere de Cartagina, sub comanda 
lui Scipio Africanul. Hannibal s-a grăbit să-și apere orașul 
natal, dar a fost învins în bătălia de la Zama, în 203 î.Hr. 

Condiţiile impuse de al doilea tratat au fost extrem de 
oneroase și dureroase pentru Cartagina. Cetatea nu mai 
avea voie să aibă armată, ci doar o flotă simbolică. Nu avea 

dreptul să se implice în politica externă și nici să declare răz- 
boi fără acordul Romei. Orice dispute trebuiau soluționate 
de Roma, iar Cartagina era obligată să respecte decizia luată. 
A existat, de asemenea, o despăgubire atât de mare, încât 
mulți romani au crezut că nu avea să fie plătită niciodată. 

Cartaginezilor le-a luat aproape 50 de ani să achite des- 
păgubirea, dar au făcut-o. În cele din urmă, cetatea a pro- 
sperat din nou ca centru de negoț. În cea mai mare parte a 
acestui timp, Cartagina a avut o problemă și cu foștii săi 
aliați și sursa de mercenari, Numidia. Teritoriul cartaginez 
era jefuit în permanenţă și, deoarece erau lăsați complet 
neajutorați de interdicția romană de a avea propria arma- 
tă, nu puteau face nimic pentru a se apăra. Numidia, care 
schimbase tabăra înainte de bătălia de la Zama, era un stat 
clientelar favorit al Romei. Rareori romanii, care pretindeau 
prin tratat dreptul de a soluţiona astfel de conflicte, erau 
împotriva aliaților și în favoarea foștilor dușmani. 

Dar, din momentul în care au fost achitate daune- 
le de război, cartaginezii au simțit că nu se mai află sub 

restricțiile tratatului semnat după Zama. Simţeau că pros- 
peră și pentru că nu mai erau datori romanilor, considerau 
că cetatea are dreptul să facă ce vrea. Și-au creat o armată 
și s-au apărat împotriva atacurilor numizilor. De fapt, noua 
armată a schimbat situația și a atacat Numidia. 

Roma nu a fost de acord. Generaţia care fusese mar- 
toră vreme de un secol la jefuirea Italiei era încă în viaţă. 
Bărbaţii care fuseseră soldați pe atunci erau acum seniorii 
Romei. Un indiciu bun al tramelor provocate de al Doilea 
Război Punic este numele pe care i l-au dat: Războiul lui 
Hannibal. Fusese prea costisitor și era încă proaspăt în min- 
tea lor pentru a fi uitat de o republică mândră și precaută. 

Aici este momentul în care Cartagina a făcut o greșeală. 
După patru decenii de pace, Cartagina a provocat din nou 
Roma. Dar Roma nu uitase cum fusese cândva aproape în- 
vinsă. Cato cel Bătrân a vizitat Cartagina refăcută, înainte 
ca problema să ajungă în Senat și chiar înainte ca Roma să 
aibă motive de îngrijorare. A început să își încheie fiecare 
cuvântare, chiar și cele referitoare la instalaţiile sanitare 
sau la comerțul cu cai, prin cuvintele Carthago delenda est. 
Cartagina trebuie să cadă. Un echivalent din perioada mo- 
dernă ar fi Japonia din 1980, când economia era în expan- 
siune, așa că ar fi putut decide să-și formeze o armată și 
să invadeze din nou Coreea de Sud. Gândește-te cum ar fi 
reacţionat toţi veteranii din Războiul din Coreea sau din cel 
de-al Doilea Război Mondial. 

Cartagina nu doar că s-a apărat, dar a atacat și a distrus 
multe din taberele militare ale Numidiei. În 146 î.Hr., Carta- 
gina nu avea cu adevărat o flotă, ci o mică armată și nici o 
posesiune în afara granițelor. Dar la început a ripostat când 
Roma a amenințat. Familiile conducătoare ale Cartaginei 
trebuie să fi judecat greșit modul în care avea să reacționeze 
Roma la reapariția unui dușman vechi ce aproape o distruse- 
se. A fost o eroare din care cetatea nu avea să-și mai revină 

vreodată. Roma a răspuns inițialtrimițând solicitări tot mai 
mari. Treziți brusc la realitate, cartaginezii au făcut tot posi- 
bilul să le îndeplinească. Așa că romanii au avut solicitări din 
ce în ce mai dificil de îndeplinit. Cea pe care Cartagina a tre- 
buit să o ignore în cele din urmă a fost de a demonta întreaga 
cetate pentru a o muta la câţiva kilometri depărtare de țărm. 

Roma a trimis armata. 

Asediul asupra Cartaginei a fost îndelung și sângeros, 
iar apărarea cetății, eroică. Când au apărut soldaţii romani, 
un sfert de milion de cartaginezi s-au unit pentru a-și apăra 
cetatea. Tot metalul disponibil a fost transformat în arme. 
Femeile și-au tăiat părul, care a fost utilizat pentru lansarea 
catapultelor. Oricine era capabil să lupte, indiferent de vâr- 
stă sau de sex, stătea lângă zidurile cetății. Romanii și-au 
dat seama că nu pot cuceri Cartagina. O puteau însă asedia, 
ceea ce au și făcut. Chiar dacă a rămas fără provizii, cetatea 
a ripostat la fiecare atac. Când în cele din urmă s-au predat, 
cei 50 000 de cartaginezi care mai erau în viață erau prea 
slăbiți ca să mai reziste. 

Cato cel Bătrân își îndeplinise dorința. Cartagina fuse- 
se distrusă. Toţi supraviețuitorii au fost vânduți ca sclavi. 
Zidurile cetății, care rezistaseră mai bine de un an în fața 
romanilor, au fost distruse, iar orașul, incendiat. Senatul 
roman nu a mai lăsat pe nimeni să locuiască acolo vreodată. 
Chiar și astăzi locul este foarte slab populat. 


ORAȘUL 


Cartagina era un oraș-stat aflat pe coasta de nord a 
Africii. Fusese fondat de negustorii fenicieni cu câteva 
secole înaintea Romei. Romanii îl considerau încă feni- 
cian, iar asta a dus la numele celor trei războaie: fenici- 
an este traducerea lui „punicus“ din limba latină. Inima 
imperiului lor era chiar orașul Cartagina. Deși în timpul 

primelor războaie punice cartaginezii controlau mai 
multe insule și apoi chiar o bună parte din sudul Spaniei. 

Cartagina era condusă de un rege, dar o mare par- 
te din putere era în mâinile familiilor de negustori. 
Orașul era de fapt o oligarhie. Fusese dintotdeauna un 
oraș creat și condus de negustori. Comerțul era acti- 
vitatea cea mai importantă. Mare parte din informa- 
tiile care se cunosc despre Cartagina sunt lucrurile 
menționate de dușmanul ei, Roma. Roma a câștigat 
războaiele, așa că romanii au fost cei care au scris isto- 
ria. Acest lucru a dus la acceptarea propagandei roma- 
ne ca adevăr. De exemplu, nu există dovezi suficiente 
conform cărora cartaginezii își sacrificau pruncii pen- 
tru Baal. Nici că aveau tendința de a-i oprima pe cei din 
zonele pe care le controlau. Ar fi fost un lucru dăunător 
pentru afaceri. Aristotel avea mare consideraţie pentru 
oraș și administraţia acestuia: 


Cartaginezii sunt apreciaţi pentru forma lor ex- 
celentă de guvernare, care diferă în câteva aspecte 
de cea a oricărui stat, deși în unele seamănă foarte 
mult cu spartanii. Într-adevăr, toate cele trei state - 
Sparta, Creta și Cartagina - seamănă între ele, fiind 
diferite de restul. Multe dintre instituţiile cartagine- 
ze sunt extraordinare. Superioritatea constituţiei lor 
este dovedită de faptul că oamenii de rând au rămas 
loiali acesteia. Cartaginezii nu au avut parte de nici o 
rebeliune demnă de luat în seamă și nu au fost nicio- 
dată sub conducerea vreunui tiran. 

Forma de guvernare a Cartaginei este oli- 
garhică, dar au scăpat cu succes de relele oligarhi- 
ei, îmbogățind pe rând mai multe pături sociale și 
trimițându-le în coloniile lor. Acesta este panaceul 
lor și mijlocul prin care asigură stabilitatea statului. 


Despre constituția Cartaginei, 
Aristotel, 340 î.Hr. 


53 


BILL FAWCETT 


Spre deosebire de Roma, Cartagina nu avea o ar- 
mată în adevăratul sens al cuvântului. Armatele nece- 
sită fonduri mari, așa că orașul, populat de negustori 
pricepuţi, a închiriat o armată, angajând mercenari. 
Soldaţii proveneau de peste tot din nordul Meditera- 
nei, dar nucleul era format din numidieni și spanioli, 
adică cei alături de care Hannibal a trecut Alpii. Carta- 
gina avea o flotă extraordinară, extrem de importantă 
pentru economie. Corăbiile păzeau rutele comerciale 
și porturile care au făcut din Cartagina cel mai bogat 
oraș al epocii. Nu era un lucru neobișnuit ca locuitorii 
din Cartagina să aibă o flotă numeroasă și foarte bine 
instruită. La începutul Primului Război Punic, marina 
cartagineză controla indiscutabil vestul Mediteranei. 
Roma pur și simplu nu avea flotă proprie. 


Cartagina era o oligarhie. Deciziile care au pecetluit soar- 
ta orașului au fost luate de familiile puternice, cu sprijinul 
poporului. Liderii care au dorit renașterea Cartaginei au sub- 
estimat și au înţeles greșit modul de a reacționa al Romei. 
Într-un cântec de-al lui Jim Croce este un vers care spune 
„You don't tug on Superman's cape'.! Cartagina pierduse 
două războaie. Trebuie să fi uitat sau să nu fi înțeles cât de 
traumatizante fuseseră pentru romani cele mai mari succese 
și victorii ale lui Hannibal în anii petrecuţi în Italia. Liderii 
din Cartagina au judecat eronat modul în care urma să răs- 
pundă puternica Republică romană la orice semn prin care 
Cartagina ar fi dat de înţeles că reprezintă o ameninţare. 
Roma nu putea nici să uite, nici să ierte. Oricare ar fi fost 
motivele, Cartagina a crezut că poate provoca din nou Roma. 
Asta i-a costat totul pe cei 250 000 de cartaginezi. 


1 Nutragi de pelerina lui Superman (n.tr.) 

LIPSĂ DE 
PERSPECTIVĂ 


MAREA GREȘEALĂ 
218 Î.HR., ALPI 


Una dintre cele mai mari realizări din istoria militară a 
lumii antice a reprezentat și una dintre cele mai mari gre- 
șeli. Aceasta a fost mult pomenita trecere a Alpilor de către 
Hannibal Barca, cu elefanții săi. Nu există nici o îndoială 
că a fost o provocare logistică și chiar de conducere. Dar a 
fost și un efort zadarnic, pentru care armata cartagineză 
a plătit un preț mare. 

În 218 î.Hr., Hannibal Barca a decis să mute în Italia 
conflictul dintre Cartagina și Roma. Dat fiind că Roma 
câștigase controlul pe mare, el a ales să mărșăluiască cu 
armata spre Italia. Asta presupunea să se deplaseze prin 
ostila Galie și prin nordul Italiei. Este posibil ca Hannibal 
să nu fi avut de gând să treacă Alpii cu armata, chiar dacă 
era vară. Vârfurile muntoase și trecătorile sunt înzăpezite 
și înghețate în toate anotimpurile. 

Inițial, Hannibal s-a descurcat bine, depășind sau evi- 
tând încercările galilor de blocare a trecerii. La sfârșitul ve- 
rii, Hannibal ajunsese la râul Ron. Romanii s-au trezit în 

sfârșit la realitate și au decis să trimită o armată care să-l 
blocheze. Pentru a scăpa de trupele respective, Hannibal 
trebuia să evite coasta la intrarea în Italia. A ales astfel să 
traverseze Alpii cu întreaga oaste. Asta însemna cam 38 000 
de soldați pedeștri, 8 000 de cavaleriști și 37 de elefanţi de 
luptă. Elefanții constituiau problema principală. 

Întrucât nu planificase să treacă prin locuri friguroa- 
se, armata cartagineză nu era echipată sau pregătită pen- 
tru temperaturi de îngheț și pentru drumuri alunecoase. 
Și nici unul dintre drumurile prin munți nu erau potrivite 
unei armate aflate în marș. Cartaginezii, în timp ce se fe- 
reau de triburile locale din munți, trebuiau să-și croiască un 
drum prin care să treacă și elefanții. Au reușit asta folosind 
o improvizație strălucită. O legendă spune că, atunci când 
drumul era blocat de o stâncă enormă, care se prăvălise pe 
singura cale posibilă de acces, Hannibal a înmuiat bolovanul 
cu oțet și i-a dat foc. Stânca s-a încălzit inegal și a crăpat, 
făcând loc de trecere pentru armată. 

Prin urmare, cea mai mare parte a drumului prin Alpi a 
trebuit deblocată de soldaţii care înghețau în haine subțiri. 
lar restul armatei nu putea înainta decât cu aceeași viteză 
redusă, pe măsură ce primii soldați creau un drum suficient 
de larg pentru a putea fi utilizat. Și aveau mereu de înfrun- 
tat lapoviţa și zăpada. Experiența ulterioară a arătat că ar- 
mata lui Hannibal trebuie să fi avut nevoie de șapte-opt zile 
să traverseze trecătorile. Doar că lui Hannibal i-au trebuit 
două săptămâni. Unul dintre motivele importante este că 
a trebuit să facă drumuri suficient de largi pentru elefanți. 
Oamenii și carele putea utiliza drumuri late de circa 1,5 me- 
tri. Dar elefanții aveau nevoie de o cale de acces mult mai 
lată, necesitând timp suplimentar. Poate că demersul a luat 
o săptămână în plus, iar o parte dintre soldaţii îmbrăcați 
subțire au avut de suferit și au murit din cauza hipotermiei. 

Când Hannibal și armata sa au ajuns în cele din urmă în 
văile calde din nordul Italiei, mai rămăseseră doar 20 000 
de soldaţi pedeștri, 4 000 de cavaleriști și câțiva elefanţi de 
luptă. Jumătate din armată pierise în cele două săptămâni. 
lar acum nu mai aveau suficienţi elefanți pentru confruntare. 
Trebuie să ne întrebăm câte mii de soldați cartaginezi bine 
instruiți ar fi supraviețuit drumului dacă acesta ar fi durat o 
săptămână, nu două. Dar, asemenea multor conducători din 
acea perioadă, Hannibal a avut atâta încredere în arma-mi- 
nune, elefanții, încât a pierdut din vedere costul pe care a tre- 
buit să-l plătească pentru traversarea Alpilor cu animalele. 

AMĂGIRE 
INFLUENȚATĂ 
DE MÂNDRIE 


UN CAESAR BOLNAV 
CARE RĂMÂNE AȘEZAT 


44 Î.HR., ROMA 


Pe 15 martie 44 î.Hr., când Iulius Caesar se plimba, fără 
pază, printre mulțimea de admiratori, i-a fost strecurat 
un bilet în palmă. Acea notă spunea că există un complot 
împotriva lui, care urma să se desfășoare în acea zi, la 
Senat. Caesar a ignorat amenințarea, așa cum făcuse și în 
dimineața în care soţia se trezise dintr-un vis premonitoriu, 
implorându-l să nu plece de acasă. A ignorat până și aver- 
tismentul din noaptea precedentă, când un ghicitor îi spu- 
sese: „Ferește-te de idele lui Marte“. Când generalul Marc 
Antoniu, care îi era prieten apropiat, a descoperit complo- 
tul, s-a și grăbit spre Senat pentru a-l anunţa pe conducător. 
Dar a fost prea târziu. Dictatorul devenit semizeu fusese 
înjunghiat de 23 de ori de un grup de conspiratori, unul din- 
tre ei fiindu-i ca un fiu. Dar asta s-a întâmplat din cauza 
greșelii de a merge fără gardă de corp și de a ignora complo- 
tul sau pentru că rămăsese așezat cu două luni înainte, în 
timpul unei întâlniri cu cei mai importanţi senatori? 

Din multe puncte de vedere, Iulius Caesar a meritat sta- 
tutul divin conferit de poporul roman. A fost un strateg mi- 
litar desăvârșit, care nu a pierdut nici o luptă importantă. 
A fost un politician viclean și un conducător care a introdus 
numeroase politici populiste care l-au apropiat de oameni. 
A fost un scriitor talentat și un bun orator, realizând una 
dintre cele mai complete lucrări istorice, Războaiele galice. 
Iar în calitate de conducător al Republicii Roma a luat mă- 
suri care au generat schimbări permanente în Europa, in- 
clusiv crearea unui calendar lunar bazat pe anul solar, care 
a stat la baza calendarului folosit în prezent. 

Scopul lui Caesar pe termen lung a fost să obțină control 
deplin asupra republicii. A dorit asta deoarece existau nu- 
meroase probleme care nu se soluționau, inclusiv recentele 
războaie civile, luptele de clasă, o economie în schimbare, 
dispariția micilor agricultori și amenințările externe din 
partea parților, printre altele. Era nevoie de o mână de fier, 
iar el era convins că i se potrivea această misiune. Așa că 
Iulius Caesar a început să adune puteri rezervate de obicei 
regilor. Dar ultima dată când Roma avusese un rege fusese 
pe vremea Tarquinilor, o familie ale cărei apucături despo- 
tice și criminale erau încă proaspete în memoria colectivă. 

Iulius Caesar avusese, de asemenea, o aventură cu regina 
Egiptului, Cleopatra, care îl ajutase să-și finanțeze invaziile 
și bătăliile. Ea a pretins că Caesar ar fi fost tatăl copilului 
pe care l-a născut și pe care l-a numit Cezarion. Cu toate 
acestea, legea interzicea ca un roman să se căsătorească cu o 
persoană de altă naționalitate și, chiar dacă un mariaj ulte- 
rior ar fi fost posibil, aristocrația romană nu i-ar fi permis 
lui Caesar să pretindă drept de moștenire pentru fiul său 
ilegitim, pe jumătate egiptean. 

Cu șase luni înainte de moarte, Caesar și-a modificat 
testamentul. Întrucât nu avea nici un moştenitor legitim, 
l-a adoptat pe strănepotul Octavian. În testament l-a numit 

pe acesta succesor. De asemenea, a lăsat pentru fiecare 
cetățean suficienţi banipentru a supraviețui trei luni. Asta 
îi garanta că va fi adorat și venerat după moarte. Este in- 
teresant de remarcat că l-a numit și pe Brutus succesor, în 
cazul în care Octavian ar fi murit. Caesar bănuia că Brutus 
ar fi putut fi fiul său real, deoarece avusese o aventură cu 
mama acestuia. Cu siguranță Caesar l-a tratat ca pe un fiu. 

Într-o perioadă în care era foarte popular în rândul ro- 
manilor, prin anul 44 î.Hr., aristocrația conducătoare îi de- 
venise ostilă. Fusese numit dictator pe viață și, chiar dacă 
respinsese în mod public coroana, unii cetăţeni îl conside- 
rau deja regele lor. Însuși Caesar adoptase obiceiuri regale, 
dar era atent cel puțin la unele reglementări republicane. 
Titlul lui era de prim-consul, nu de rege sau de împărat, 
deși diferența era doar de denumire. Chipul lui a început să 
apară pe monedele romane, fapt șocant și fără precedent. 
În ciuda negărilor din partea lui Caesar, unii membrii ai 
Senatului erau convinși că acesta încerca să răstoarne re- 
publica și să se proclame rege. Avea atât susținerea armatei, 
cât și a maselor din Roma. În trecut, de fiecare dată când un 
bărbat avusese o astfel de susținere, se încoronase rege. În 
speranța păstrării republicii, a cărei existență părea pusă 
în primejdie, un grup de senatori a decis să-l îmbuneze pe 
Caesar, oferindu-i zeificarea în locul regalității. Dar, în loc 
să se ridice pentru a-i întâmpina pe senatorii care veniseră 
la locuinţa sa ca să-l înștiințeze în mod oficial, el a rămas 
așezat. Asta reprezenta o insultă majoră - doar un rege ră- 
mâne așezat în fața senatorilor -, și le-a confirmat suspi- 
ciunea conform căreia Caesar se considera, de fapt, rege. Și 
totuși oare de ce un om atât de versat din punct de vedere 
politic în privința inamicilor a refuzat să se ridice și să-i sa- 
lute pe reprezentanţii Romei? Senatorii veniseră pentru a-i 
oferi o mare onoare, iar Caesar știa că, dacă nu se ridica să-i 
întâmpine ca egali, i-ar fi insultat garantat. 

Numeroși istorici sunt de acord că Caesar nu s-a ridicat 
pur și simplu pentru că nu se simțea bine. Unii istorici antici 
consideră că suferea de epilepsie și că vorbea cu dificultate. 
lulius Caesar era foarte conștient de crizele convulsive, vă- 
zându-le ca pe o slăbiciune. Caesar avusese o viață aspră în 
campaniile militare ani la rând, iar asta lăsase urme adânci 
asupra organismului. Dar mândrul general și consul a în- 
cercat să mascheze. Unii spun că în acea zi ar fi suferit de 
migrene. Alții spun că ar fi avut o criză de diaree și că asta 
l-ar fi împiedicat să se ridice. Indiferent de variantă, există 
un consens asupra faptului că, în acea zi, nu se simţea bine. 

După acel refuz, peste 60 de persoane care făceau par- 
te din familiile aristocratice, majoritatea membri ai Sena- 
tului, au decis că singura modalitate de a-l împiedica pe 
Caesar să ajungă rege era să-l asasineze. Cei trei conducă- 
tori ai complotului erau unii dintre cei mai apropiați prie- 
teni ai dictatorului, inclusiv Brutus. Celebrul vers din piesa 
lui Shakespeare, „Și tu, Brutus? “, se referă la ce i-ar fi spus 
Caesar bărbatului pe care îl considera fiul său, în momentul 
în care a fost înjunghiat prima dată. 

Caesar fusese un general viclean, care nu pierduse nici 
o bătălie, și era considerat unul dintre cei mai mari strategi 
militari ai tuturor timpurilor. Cum de a putut un om deo 
asemenea genialitate să cadă într-o astfel de capcană? Avea 
acces la tot felul de informaţii secrete și e posibil să fi au- 
zit zvonurile legate de complot. Cu toate acestea, le-a dat 
liber gărzilor de corp chiar înainte de a fi asasinat. A murit 
ţinând în mână biletul de avertizare. 

Istoricii mai au o explicaţie a comportamentului ciudat, 
atribuindu-l agravării convulsiilor provocate de epilepsie. 
Această boală poate provoca pierderi de memorie și compor- 
tament irațional, precum și un control deficitar al intestine- 
lor și al vezicii urinare. În calitate de principal moștenitor 
al averii lui Caesar, Octavian a obținut bunăvoința claselor 

mijlocii și inferioare, care erau indignate de uciderea favori- 
tului lor. Octavian urma să devină primul împărat al Romei, 
luându-și numele de Caesar Augustus. 

Senatorii au mers la locuinţa lui Caesar pentru a-i ofe- 
ri zeificarea, așa că acesta urma să fie declarat zeu. Poate 
că lulius Caesar nu a putut accepta ca un zeu să fie bolnav. 
Indiferent de cauză, această unică atitudine a fost punc- 
tul de cotitură și motivația unei conspirații care l-a costat 
viața. Probabil că, dacă Caesar și-ar fi prezentat scuzele se- 
natorilor și le-ar fi spus că nu se simte bine când au intrat 
în încăpere, și-ar fi putut preveni moartea două luni mai 
târziu. Să rămână așezat a fost eroarea generată de orgoliu, 
care a pecetluit destinul marelui om de stat roman. 


TI 


ȘI-A PIERDUT 
PERSPECTIVA, 
APOI ȘI RESTUL 


TESTAMENTUL 
LUI MARC ANTONIU 


41 Î.HR., ROMA ŞI EGIPT 


Una dintre cele mai frumoase povești de dragoste spuse vre- 
odată a fost cea dintre Antoniu și Cleopatra. Nu numai că 
are ingredientele unei tragedii shakespeariene, după cum a 
observat chiar William Shakespeare când a scris cunoscuta 
piesă de teatru, dar nefericita relația a schimbat în cele din 
urmă cursul Imperiului Roman. 

După cum am menţionat în Capitolul 10, Marc Antoniu 
era general în armata lui lulius Caesar și unul dintre cei mai 
apropiați prieteni. După asasinarea lui Caesar, în martie 
44 î.Hr., Roma a căzut din nou pradă războiului civil — de 
fapt, chiar de două ori. Prima oară a fost război civil între 
admiratorii lui Caesar - conduși de Octavian și de Antoniu — 
și Marcus Brutus alături de ceilalți senatori care îl asasina- 
seră pe Caesar. Înainte de începerea ostilităţilor, Cleopatra, 
iubita lui Caesar, a fugit în Egipt, alături de fiul ei, Ptolemeu 
al XV-lea Caesar (cunoscut și sub numele de Cezarion), 

despre care pretindea că este copilul lui Iulius Caesar. Între 
timp, Octavian, strănepotul și moștenitorul lui Caesar, s-a 
aliat cu Antoniu şi a preluat controlul asupra Romei. În 42, 
Octavian și Antoniu câștigau războiul, zdrobind rebeliu- 
nea senatorilor în octombrie, la Filippi. Brutus și cei mai 
mulți conducători din tabăra lui au pierit în acea bătălie ori 
s-au sinucis. Câștigătorii au împărţit Imperiul Roman în- 
tre ei, Octavian luând Roma, iar Antoniu păstrând Egiptul. 
Chiar dacă Octavian păstrase patria natală, provinciile lui 
Antoniu erau mult mai bogate. 

Marc Antoniu o suspectase în permanență pe Cleopatra 
că fusese implicată în moartea lui Caesar și avea de gând 
să-i spună acest lucru. Dar dorea și bani pentru a realiza 
operațiunile militare prin care să domine Imperiul Part, un 
scop aproape permanent al Romei. Avea nevoie de un par- 
teneriat cu regina foarte bogată a Egiptului. În octombrie 
41 a chemat-o la Tars (oraș în Turcia de azi). Aceasta și-a 
amânat inițial răspunsul, probabil ca joc de putere, pentru 
a-l face să înțeleagă că era o persoană foarte importantă și 
că nu poate fi la dispoziţia lui. Când, în cele din urmă, și-a 
făcut apariția, a încercat tot ce i-a stat în putință ca să aibă 
o intrare fastuoasă. A venit din Egipt pe mare, a călătorit 
pe obarjă enormă acoperită cu flori și mirosind a parfumuri 
exotice. Când barja a intrat în port, Cleopatra s-a întins pe 
punte, îmbrăcată ca zeița Venus, împodobită în aur și biju- 
terii, înconjurată de servitori care îi făceau vânt cu evantaie 
enorme. Antoniu a fost cucerit pe loc. Precum Iulius Caesar 
înaintea lui, a căzut pradă farmecelor ei destul de repede. 

Antoniu era prins sub vraja Cleopatrei. A ignorat-o 
pe soţia lui, Fulvia, care a cerut sprijin de la Roma, încer- 
când să-l aducă pe drumul cel bun. Era momentul în care 
Octavian căuta puterea și sprijinul care să-l facă singurul 
conducător al imperiului. Antoniu nu a ținut seama de tru- 
pele parte, care erau pregătite să intre în Siria, una dintre 

provinciile bogate ale Romei. A mers însă într-o vacanţă de 
iarnă prelungită la Alexandria, alături de regină. Aceasta 
a jucat cu el zaruri, l-a fermecat, a băut alături de el și, în 
principiu, nu l-a scăpat nici o secundă din ochi. 

În vreme ce Antoniu se distra alături de Cleopatra în 
Egipt, provinciile romane erau invadate. Încercând să-l con- 
vingă pe Antoniu să o părăsească pe Cleopatra, Fulvia l-a 
înfruntat pe Octavian în numele lui Antoniu, chiar dacă 
cei doi erau aliați în acel moment. Fără prea mare tragere 
de inimă, Antoniu a revenit la Roma, dar Fulvia a murit la 
scurt timp după întoarcerea acestuia. Antoniu a decis să se 
căsătorească cu Octavia, sora lui Octavian, legând astfel o 
nouă alianţă cu vechiul prieten. Însă în decembrie 40 î.Hr., 
Cleopatra a născut doi gemeni concepuţi cu Antoniu. La 
doar câteva săptămâni de la naștere, regina avea să desco- 
pere că Antoniu își luase o altă soție. 

În 37 Antoniu revine la Alexandria pentru a se lupta cu 
parții. S-a căsătorit cu Cleopatra și a recunoscut public copi- 
ii. Mariajul a fost deopotrivă din dragoste și din interes poli- 
tic. O putea proteja pe regină de o invazie din partea Romei, 
iar ea deținea bogăţiile necesare pentru forța militară de 
care avea el nevoie. Dar Antoniu era în continuare căsăto- 
rit cu Octavia, iar prin faptul că își lăsase soţia în Roma a 
distrus alianţa pe care o avea cu fratele acesteia. Ca și cum 
nu ar fi fost de ajuns, cei doi iubiți se prezentau drept versi- 
unile pământești ale unor cupluri divine: zeii greci Afrodita 
și Dionisos, respectiv corespondenții egipteni Isis și Osiris. 

Relaţia dintre Marc Antoniu și Cleopatra l-a înfuriat pe 
Octavian, iar romanii au devenit îngrijorați de influența pe 
care o avea Cleopatra asupra lui Antoniu. Octavian a început 
să ducă un război de propagandă împotriva cuplului, în în- 
cercarea de a câștiga inima și mintea poporului roman, ast- 
fel încât acesta să susțină izgonirea lui de la putere pe care 
deja o planificase. El argumenta că Antoniu devenise un 

bărbat de moravuri ușoare, întrucât își părăsise soția pen- 
tru a fi alături de o regina promiscuă. Antoniu a fost convo- 
cat în câteva rânduri la Roma, dar a refuzat să se întoarcă, 
alegând să rămână în Alexandria, alături de Cleopatra. 

În 34 î.Hr., folosind finanțare egipteană, Antoniu a cu- 
cerit Armenia. Cleopatra și fiul cel mare, Cezarion, au fost 
încoronați conducători ai Egiptului și ai Ciprului. Fiul cel 
mare a primit titluri care să-i permită să guverneze alte țări. 
De asemenea, ea a primit din partea lui Antoniu titlul de „re- 
ginăa regilor“, iar Cezarion a fost numit „zeu“, „fiu de zeu“ și 
„rege al regilor“. Dar probabil că lucrul cel mai ameninţător la 
adresa lui Octavian a fost că Antoniu l-a declarat pe Cezarion 
fiu legitim și moștenitor în numele lui Caesar. Puterea, loia- 
litatea și popularitatea lui Octavian proveneau din faptul că 
Caesar îl adoptase și îl numise urmașul său. 

Antoniu a divorțat de Octavia fiind încă Egipt, iar apoi 
l-a acuzat pe Octavian de uzurpare a puterii și de falsifi- 
care a hârtiilor de adopție semnate de Caesar. Octavian a 
răspuns, acuzându-l pe Antoniu de trădare prin ignorarea 
legilor romane și prin deținerea de proprietăți ilegale, care 
ar fi trebuit oferite altor persoane, prin împărțirea pe lo- 
turi, respectiv de purtare a unor războaie în străinătate 
fără aprobarea Senatului. 

Dar au fost puse și mai multe paie pe foc atunci când 
Octavian a prezentat romanilor termenii din testamen- 
tul lui Antoniu. Acesta împărțise imperiul în bucăţi, ofe- 
rind părți din el Cleopatrei, copiilor acesteia și chiar lui 
Cezarion. Unele dintre proprietățile făcute cadou nici măcar 
nu se aflau la acea vreme în proprietatea romanilor. Părea 
tot mai sigur că Antoniu și Cleopatra aveau planuri de a cu- 
ceri Roma și alte ţări. 

În 33 î.Hr., Octavian a reușit să convingă Senatul să-l de- 
posedeze pe Antoniu de puteri și să lanseze un război împo- 
triva Egiptului. Majoritatea romanilor sprijineau atitudinea 

lui Octavian și nu mai aveau încredere în Antoniu, consi- 
derând că interesele sale nu mai erau oneste. Războiul civil 
care a urmat între doi dintre cei mai puternici oameni ai lui 
Iulius Caesar a pus capăt oligarhiei romane. 

În 31, armata și flota lui Octavian s-au luptat în Grecia 
cu trupele egiptene ale lui Antoniu. Ulterior, Vergiliu a redat 
această luptă încrâncenată ca fiind purtată între barbarii 
orientali și civilizaţia occidentală. Egiptenii au avut parte 
de pierderi enorme, iar Antoniu și Cleopatra au fost nevoiţi 
să revină în Alexandria. Dar, în decurs de un an, orașul s-a 
umplut cu soldați romani. Decât să cadă prizonieri, cei doi 
iubiți au preferat să se sinucidă. 

După moartea lui Antoniu, Octavian a devenit singurul 
conducător al Imperiului Roman care, în cele din urmă, a 
înglobat și Egiptul. Din 27 î.Hr. a fost cunoscut sub numele 
de Augustus, apoi a deținut toate funcțiile politice și milita- 
re. Când a murit, toată puterea politică a mers către fiul său. 
Principatul roman începuse cu adevărat. 

Antoniu a fost insensibil la îngrijorările poporului ro- 
man referitoare la loialitatea lui față de Roma, dar și la te- 
merile legate de o posibilă invazie egipteană. Când a oferit 
prin testament toate teritoriile romane copiilor Cleopatrei, 
ba chiar le-a promis pământuri care nici măcar nu se aflau 
sub controlul lui, poporul nu a putut trage altă concluzie de- 
cât că Antoniu și Cleopatra intenționau să invadeze Italia și 
să cucerească Roma în interes personal. Consfințind în scris 
acea iubire ca ultimă dorinţă și testament, Antoniu a schim- 
bat istoria Romei și s-a asigurat că nu va face parte din ea. 


12 


NU A EXISTAT 
O CALE UŞOARĂ 


ÎN URMA INVITAȚIEI 


SECOLUL AL V-LEA D.HR., BRITANNIA 


Începutul secolului al V-lea a fost foarte dificil pentru 
Imperiul Roman de Apus. Imperiul a fost divizat, iar jumă- 
tatea vestică a devenit o simplă umbră a ceea ce fusese odi- 
nioară. Barbarii ajunseseră deja la porțile Romei, unde nu 
existau suficiente legiuni pentru a apăra Italia, cu atât mai 
puțin restul imperiului. Dat fiind că împăratul se afla în 
Italia, nu este deloc surprinzător că a chemat acasă legiunile 
de la frontieră pentru a-și apăra imperiul. Cea mai îndepăr- 
tată provincie era Britannia, iar când suevii, alanii, vanda- 
lii și burgunzii au cucerit Galia și au început să amenințe 
însăşi Roma, ultimelor legiuni li s-a ordonat, în 407, să se 
întoarcă. Astfel s-a creat o problemă pentru cei rămași în 
Britannia. Romanii trebuiau să fie eficienți în privința dez- 
armării și a păstrării ordinii în rândurile populației locale. 
De mai bine de trei secole nu se permisese existența unei 
alte forțe militare în Anglia sau în Țara Galilor, în afara 
legiunilor romane care erau staționate acolo. În Britannia 
sub dominația romană era considerată infracțiune chiar 
şi deținerea armelor. Dar când aceste legiuni au plecat în 

pripă, nu a mai rămas nimeni care să apere orașele sau sate- 
le prospere din Britannia. Existau oameni curajoși, unii care 
activaseră chiar în cadrul legiunilor, dar nu era organizată o 
armată propriu-zisă. Britannia era lipsită de apărare. 

Aproape imediat, picții și scoţii au început să plănuiască 
atacuri pe lângă Zidul lui Hadrian, care pe atunci era slab 
păzit sau chiar nesupravegheat. Primele raiduri au fost în- 
tâmpinate de o rezistență slabă, iar în curând bandele de je- 
fuitori au devenit tot mai mari și mai îndrăznețe. Atacurile 
lor erau înfricoșătoare și distrugătoare. Atacatorii ucideau 
sau înrobeau pe oricine, lăsând prăpăd în urma lor. Barbarii 
au pătruns tot mai adânc în Anglia și, în scurt timp, au stâr- 
nit panică în toată Britannia. 

La mijlocul secolului al V-lea, se consideră că regele en- 
glez a fost Vortigern, deși este posibil ca aceasta să fi fost 
doar titulatura lui, nu adevăratul nume. În 440, a solicitat 
o întâlnire cu nobilii și stăpânii importanți în speranţa de 
a găsi un mod de a face față amenințărilor din nord. Nu au 
reușit să găsească în Britannia forța militară necesară pen- 
tru apărarea ținutului, așa că Vortigern a găsit o altă sursă 
de războinici instruiți. Avea să angajeze mercenari saxoni. 

Secole de-a rândul, romanii folosiseră mercenari ger- 
mani în Britannia. Mulţi dintre ei proveneau de pe coas- 
ta germană, ce se întindea de la sud-vest de Rin până la 
nord-vest de Elba. Triburile saxone ocupau acel spațiu ger- 
man. De-a lungul secolelor anterioare, garnizoana romană 
și Britannia fuseseră nevoite să reziste atacurilor de pes- 
te Canal din partea acestor triburi, dar au angajat adesea 
războinici saxoni și anglo-saxoni pentru apărarea fortului. 
Așadar angajarea mercenarilor germani nu părea un con- 
cept nou. Dar, în acest caz, a fost de rău augur. 

Problema era că, atunci când saxonii și anglii erau re- 
crutați de Roma, legiunile romane din Britannia puteau stă- 
pâni triburile germanice. Dar, odată cu plecarea legiunilor, 

BRITANNIA 
SAXONA 


Întinderea dominaţiei saxone până în secolul al VIII-lea 


mercenarii germani au descoperit curând că dețin aproa- 
pe monopolul asupra războiului organizat. Inițial, decizia 
lui Vortigern a părut să funcționeze. Legenda spune că doi 
fraţi, Hengist și Horsa, au venit cu trei nave pline de război- 
nici saxoni, fiind întâmpinați chiar de Vortigern. Au reușit 
să-i alunge pe picți și pe scoţi, dar apoi au analizat situația. 

Fraţii au încurajat și mai mulți saxoni să treacă Canalul, 
toți cerând bani și pământ pentru familiile lor. Solicitările 


70 


ALTE 100 DE GREȘELI CARE AU SCHIMBAT ISTORIA 


deveniseră de-a dreptul scandaloase și, în curând, nu au mai 
putut fi îndeplinite. Așa că triburile germanice pur și simplu 
au alungat nobilii celți şi au preluat puterea. În următorii 
200 de ani, anglii, saxonii, caucii, iuții și frizonii s-au stabi- 
lit în Britannia pentru pământuri gratuite și prăzi ușoare. 
Analizele ADN și datele recente estimează că peste 200 000 
de războinici anglo-saxoni au ajuns, alături de familii, în 
Britannia. Rezistența britanică la invazia lor inexorabilă, dar 
lentă, stă la baza poveștilor despre regele Arthur. De fapt, 
anglo-saxonii au dominat aproape în totalitate Britannia din 
secolul al VI-lea până la apariția altor invadatori, în 1066, 
normanzii aflați sub comanda lui Wilhelm Cuceritorul. 


Mauriciu și Valentinian au urmat la conducerea regatului 
și au domnit șapte ani. Și, la vremea lor, Hengist și Horsa, 
invitați de Vortigern, regele britonilor, au ajuns în Britannia 
în locul de debarcare numit Ebba's Creek, la început pentru a-i 
ajuta pe britoni, dar mai târziu au luptat împotriva lor. Regele 
le-a poruncit să lupte împotriva picţilor și au făcut-o obținând 
victoria. Apoi i-a trimis la Angeln și le-a poruncit să trimită 
mai mult ajutor și să le spună despre neputinta britonilor și 
despre minunăția țării. Apoi le-au trimis mai mult ajutor. 
Acești bărbați proveneau din trei triburi ale Germaniei: din 
vechii saxoni, din angli și iuți, din care se trag Cantwara și 
Wihtwara — adică tribul care trăiește acum în White —, și acea 
rasă din Wessex pe care ei încă o numesc rasa iuților. 


Cronica anglo-saxonă 


Chiar dacă Vortigern și nobilimea au crezut că aducerea 
saxonilor pentru a lupta împotriva picților era o idee bună, 
în ceea ce priveşte întreaga Britannie celtică, cu siguranță 
a fost o greșeală tragică care a schimbat națiunea. În loc 
să salveze Britannia după plecarea romanilor, invitația lui 
Vortigern a schimbat pentru totdeauna istoria Angliei și i-a 
costat pe celții britanici ţara și cultura. 


13 
SINGUR 
PESTE REGAT 


HAROLD AL II-LEA 


1066, ANGLIA 


Harold Godwineson a fost ultimul rege saxon al Angliei. S-a 
născut în 1022 și a fost fiul lui Godwine de Essex. (De aici, 
numele de „Godwineson“.) Essex era unul dintre cele mai pu- 
ternice și mai bogate regate din Anglia. Tatăl lui Harold era 
unul dintre liderii Witanului, un consiliu alcătuit din 60 de 
nobili. A existat o mare rivalitate între Godwine de Essex 
și regele Edward Confesorul. O parte din această rivalitate 
venea din faptul că Edward se înconjurase de consilieri din 
Normandia și mai ales din pricina comportamentului inadec- 
vat și a scandalurilor în care erau implicați membrii familiei 
lui Godwine. Un astfel de scandal l-a implicat pe Swegen, care 
a sedus-o pe stareța din Leominster. Simţind că familia sa 
este ameninţată de rege, Godwine a început să-și formeze o 
armată. Cei din Witan au reacționat exilându-i pe Godwine 
și familia lui. Familia lui Godwine era puternică, dar nu era 
pregătită să cucerească restul Angliei și cei mai mulți au ple- 
cat în Normandia, deși Harold a ales să meargă în Irlanda. 
După un an, Godwine și fiii au navigat pe Tamisa în 
fruntea unei flote de nave și războinici. La acea vreme, cei 

din Witan se supăraseră pe normanzii care îl sfătuiau și îl 
dominau pe Edward. Când Godwine și-a făcut cunoscute re- 
vendicările, nobilii l-au sprijinit. La scurt timp, normanzii 
au plecat, iar Godwine a revenit la conducerea Essexului, 
fiind cel mai puternic conte din Britania. 

În 1053, Godwine a murit, iar Harold, fiul său, i-a suc- 
cedat cu titlul de conte al Angliei de Est, în vreme ce fratele 
lui Harold, Tostig, a moștenit Northumbria. Cei doi frați au 
supus Țara Galilor și au adus-o sub controlul lui Edward. 
Vreme de un deceniu, lucrurile au părut să funcționeze în 
liniște. Dar în 1064 Harold, în continuare conte al Angliei 
de Est, a făcut o eroare. 

Naufragiase pe coasta Normandiei. Unii s-au gândit că 
Harold, în calitate de cap al familiei Godwine, ar fi plecat 
de bunăvoie în Normandia pentru a recupera câțiva mem- 
bri ai familiei care rămăseseră acolo de pe vremea exilului. 
Relaţiile dintre Britania și Normandia nu erau prea cordi- 
ale, iar contele englez ar fi putut fi tratat necorespunză- 
tor sau ținut pentru răscumpărare de către conducătorul 
ținutului, Wilhelm. În acel moment lordul normand era cu- 
noscut ca Wilhelm Bastardul. Tatăl lui fusese rege; mama 
lui însă nu fusese regină. Titlul reprezenta mai mult un 
mod de identificare mai degrabă decât o insultă, mai mult 
o pretenție de sânge regal decât o rușine. De fapt, Harold 
fusese foarte bine tratat și, în timp ce se afla acolo, fuse- 
se convins să susțină cauza lui Wilhelm, care pretindea 
tronul Angliei. Harold Godwineson făcuse un jurământ 
pe moaștele sacre ale unui sfânt, un angajament profund 
și puternic în vremurile sale. Această greșeală, care poa- 
te părea o atitudine politică potrivită și consolidarea unei 
alianţe la acea vreme, i-a permis ulterior lui Wilhelm să-l 
acuze pe Harold că își încălcase jurământul și să obțină 
sprijinul papei pentru invazia sa din 1066. A fost prima 

dintre cele două greșeli care i-au costat pe saxoni pământul 
pe care îl administraseră vreme de șase secole. 

Se pare că Harold era mult mai popular în Wessex de- 
cât fratele său, Tostig în comitatul Northumbria. Tostig 
condusese Northumbria cu asprime, storcând-o de veni- 
turi pentru ambițiile sale războinice. În 1065 rebelii l-au 
alungat pe Tostig din Anglia. Se pare că Harold nu a făcut 
prea mult pentru a-lajuta pe fratele său, deoarece Tostig a 
plecat în Normandia și a sprijinit revendicarea tronului de 
către Wilhelm, chiar și după ce propriul frate se înscăuna- 
se. Apoi, la finalul acelui an, Tostig a schimbat din nou ta- 
băra, de data aceasta aliindu-se cu Harald Hardrada, regele 
viking al Danemarcei. 

În 1066 a murit Edward Confesorul. Harold, care îi fuse- 
se consilier, i-a stat la căpătâi. Popularul Harold a ieșit din 
încăpere și a anunţat că ultimele cuvinte ale regelui fuse- 
seră: „Îmi las soţia şi regatul în mâinile tale“. Soția regelui 
era și sora lui Harold Godwineson, așa că i-a susținut re- 
vendicarea. Membrii Witanului, mulți dintre ei deja aliați 
cu Harold, au fost de acord să îndeplinească ultima dorință 
a regelui. Harold, capul familiei Godwine, era deja condu- 
cătorul celei mai mari facțiuni din Witan, precum și unul 
dintre cei mai puternici și bogați oameni din insulă. 

Harold a fost încoronat rege al Britaniei pe 6 ianuarie 
1066. Nu a fost nici pe de parte o alegere unanim agreată, 
iar unii rivali abia așteptau căderea noului rege. Încoronarea 
a fost realizată în pripă, probabil înainte ca opoziția să 
se poată organiza sau să aducă războinici. Harold nu avea 
sânge albastru, iar într-o perioadă în care se conducea prin 
drept divin, aceasta era o problemă reală. Nimeni nu era 
obligat să-l accepte ca rege prin legătură de sânge, așa că 
trebuia să demonstreze rapid că merită tronul. 

Wilhelm al Normandiei a făcut imediat public vechiul 
jurământ allui Harold, dar noul rege a spus că fusese tras pe 

sfoară și că nu știa nimic despre aceste moaște sacre. Harald 
Hardrada a pretins tronul în mod public și l-a implicat pe 
Tostig pentru a demonstra că și fratele lui Harold susținea 
validitatea revendicării. Atât Wilhelm, cât și Hardrada au 
început să adune soldați pentru a invada Britannia. 

În acel moment, Harold a strâns un număr mare de 
soldaţi cu ajutorul nobililor supuși și le-a poruncit celor din 
armată, fyrde, să se adune. Fyrde era un fel de miliție alcă- 
tuită în întregime din agricultori și meșteșugari. Dat fiind 
că cei mai mulți saxoni erau instruiți să folosească anumite 
tipuri de arme, armata lor chiar reprezenta o forță, nu doar 
carne de tun. Dar invazia nu a mai avut loc. Problema legată 
de convocarea fyrde și a ajutoarelor era că, odată chemați 
la armată, regele trebuia să-i hrănească și să aibă grijă de 
acești recruți. În cele din urmă, trezoreria nu a putut face 
față cheltuielilor, iar Harold a renunțat la fyrde și la mare 
parte din armată. Cei din fyrde trebuiau să revină la tere- 
nurile lor cultivate, având în vedere că se apropia momen- 
tul recoltei. După doar câteva săptămâni, Harold a aflat că 
Tostig și Hardrada debarcaseră armate lângă York. 

Harold avea de făcut o alegere. Vikingii ajunseseră la 
țărm și înaintau spre York alături de fratele lui trădător. 
Habar nu avea ce făcea Wilhelm de Normandia, cu excepţia 
faptului că era foarte aproape să invadeze Anglia. Noul rege 
englez ar fi putut să aștepte și apoi să adune din nou arma- 
ta. Ar fi durat câteva săptămâni și ar fi reușit să reunească 
un număr impresionant de soldați. Dar întârzierea le-ar fi 
permis vikingilor să facă jafuri după jafuri și chiar să cuce- 
rească unele orașe din nord. Pentru bărbatul care trebuia 
să demonstreze că poate fi rege, toate acestea reprezentau 
pierderi inacceptabile. Vikingii care ar fi făcut ravagii prin 
noul său regat i-ar fi subminat autoritatea și ar fi putut 
chiar să-i determine pe cei din Witan să-și schimbe decizia. 

Mai mult din interes personal decât pentru Anglia, Harold 
Godwineson a ales să meargă în grabă spre nord. 

Din fericire pentru Harold, încă avea sub comandă o ar- 
mată personală de huscarii, un fel de gardă de corp. Numă- 
rând circa 3 000 de oameni, acești soldați profesioniști 
constituiau nucleul armatei britanice. Cu excepţia celor din 
fyrde și a oștenilor locali, care puteau fi adunaţi în timp ce 
se grăbeau spre nord, această forță alcătuia armata. 

Harold s-a mișcat rapid cu soldaţii lui, parcurgând vreo 
320 de kilometri în doar câteva zile. Sosirea lor pe 20 sep- 
tembrie a fost total neașteptată, ceea ce i-a permis lui Harold 
să-i ia prin surprindere pe vikingi, de obicei foarte atenți. 
Se spune că unii nici măcar nu apucaseră să-și pună armu- 
rile când Harold i-a atacat la Stamford Bridge. Vikingii au 
fost zdrobiţi, iar apoi un sfert dintre bărcile lor s-au întors 
în Scandinavia. Atât Hardrada, cât și Tostig au fost uciși în 
acea luptă. Înfrângerea din 1066 este considerată de mulți 
istorici drept sfârșitul oficial al epocii vikingilor. 

Nu e vorba că vikingii nu au luptat așa cum se cuvine. 
Aproape o treime din huscarlii lui Harold au fost uciși sau 
răniţi. Toţi erau epuizați după marș, prin urmare vestea 
că Wilhelm tocmai sosise la Hastings trebuie să fi fost foar- 
te neplăcută. 

Este momentul în care Harold Godwineson, rege al 
Angliei, a făcut a doua eroare care a schimbat istoria țării 
sale și, în cele din urmă, a lumii. Rămăsese cu aceleași îngri- 
jorări. Nu le putea permite rivalilor și dușmanilor din Witan 
să vadă că nu este în stare să apere regatul. Dacă Wilhelm 
alegea să înceapă atacul, Hastings ar fi căzut cu siguranţă, 
iar Londra și mare parte din orașele prospere din regatul 
său ar fi fost la rândul lor în pericol. Încă o dată, ar fi putut 
aștepta să adune un număr mai mare de soldați, să recheme 
miile de ostași din fyrde. Dar asta l-ar fi putut costa coroa- 
na. Așa că a ales din nou ce era mai bine pentru el și a pornit 


76 


ALTE 100 DE GREȘELI CARE AU SCHIMBAT ISTORIA 


cu huscarlii săi la circa 300 de kilometri distanță, unde îl 
aștepta Wilhelm. Pe drum a mai adunat și alți oșteni, dar 
nu foarte mulți. Singura armată formată din membrii fyrde 
pe care putea conta era cea care aparținea de Hastings. Dar, 
chiar și așa, noul rege s-a grăbit să lupte pe 13 octombrie 
în ceea ce s-a numit de atunci Bătălia de la Hastings (sau 
Bătălia de pe deal). 

Lupta a fost fulgerătoare. Țăranii și huscarlii au rezis- 
tat mai multor atacuri ale călăreților normanzi. În cele din 
urmă, formațiunea de luptă a lui Harold a fost spartă, iar re- 
gele însuși a fost ucis când o săgeată i-a străpuns ochiul. Se 
poate specula cu ușurință că, dacă Harold ar mai fi așteptat 
o săptămână adunându-și forțele, ar fi avut o armată sufi- 
cient de mare pentru a o zdrobi pe cea a lui William. Asta 
ar fi lăsat Anglia sub control saxon, dar întârzierea l-ar fi 
putut costa pe noul rege tronul. Harold s-a grăbit la luptă, 
iar fiecare saxon din Anglia a plătit acea greșeală față de 
stăpânirea normandă. Din cauza jurământului strâmb făcut 
de Harold și din cauză că pusese de două ori propriile ne- 
voi mai presus de apărarea Britaniei saxone, țara a devenit 
în schimb o Britanie normandă. Din pricina acestor două 
greșeli, Anglia s-a schimbat pentru totdeauna, iar Wilhelm 
Bastardul este amintit în istorie ca William Cuceritorul. 


14 
DISPRET 
ȘI ORGOLIU 


CEL MAI MARE 
RATAT DIN ISTORIE 


1216, SAMARKAND 


Această eroare diplomatică neobișnuită este inclusă în 
această carte, deoarece deține premiul pentru una dintre 
cele mai mari și mai autodistructive greșeli de conducere. 
Greșeala fost făcută în orașul Samarkand, capitala Impe- 
riului Khwarezm. În 1215, Khwarezm era probabil cel mai 
prosper stat din lume. Samarkand este cunoscut pentru cul- 
tura, palatele și parcurile frumos amenajate. Imperiul in- 
cludea Irak, Iran, Pakistan și Afghanistan, așa cum le știm 
astăzi. Armata din Khwarezm cuprindea circa o jumătate 
de milion de soldaţi permanenți. Fiecare bărbat și calul său 
erau acoperiţi cu armură de calitate. Curtea împăratului Ala 
ad-Din Muhammad era plină de învățați și de artiști. Era 
perioada de aura literaturii și a artelor. 

O bună parte din bogăţie provenea din taxele colectate 
de-a lungul Drumului Mătăsii. Khwarezm controla o parte 
din singura rută terestră dintre China și Europa. Fiecare ne- 
gustor plătea o taxă pentru folosirea drumului și pentru a fi 
protejat de armata imperială. 


78 


ALTE 100 DE GREȘELI CARE AU SCHIMBAT ISTORIA 


Marea Samarkand 
Caspică 


Marea Arabiei 


Imperiul Khwarezm 


În partea de nord se învecina cu stepele mongole. La 
momentul erorii făcute de Ala ad-Din, mongolii conduși 
de Ginghis Han cucereau China. Drumul Mătăsii trecea și 
prin aceste stepe, iar marele Han beneficia, la rândul lui, 
de pe urma taxelor colectate. Cu armata ocupată în China, 
Ginghis Han a lăsat limpede să se înțeleagă că era interesat 
înainte de orice de păstrarea funcționalităţii acestei rute 
comerciale. Din acest motiv era mai mult decât prieten cu 
Ala ad-Din Muhammad, căruia îi trimitea adesea daruri 
neprețuite. Și o lungă perioadă împăratul s-a asigurat că 
toți negustorii mongoli erau tratați așa cum se cuvine când 
treceau prin teritoriile lui. 

Doar că, la un moment dat, pe la 1016, Ala ad-Din 
Muhammad a devenit suspicios. Mongolii cucereau China 

mult prea ușor. S-a simțit dintr-odată amenințat, chiar dacă 
nu existaseră motive de teamă sau schimbări în relația sa cu 
Ginghis Han. Nici o armată nu se adunase în stepele vesti- 
ce, nici o invazie nu părea să fie planificată, dar Ala ad-Din 
Muhammad era îngrijorat. I se părea că multe caravane co- 
merciale mongole transportau mai mult decât mărfuri exo- 
tice. Bănuia că aduceau și spioni mongoli. 

Așa că, fără nici o provocare, a ordonat armatei sale să 
atace caravanele mongole pe care până atunci le protejase. 
Cu toate acestea, Ginghis Han nu a ameninţat și nu a reac- 
ţionat exagerat la această insultă și la pierderile suferite. În 
schimb a trimis la Samarkand o delegație care îl includea 
şi pe ambasadorul numit de el. În jur de 15 nobili mongoli 
de rang înalt și învățați făceau parte din delegaţie. Odată 
ajunși, au solicitat o audienţă la Ala ad-Din Muhammad, 
care, ca să-i insulte, a amânat întâlnirea vreme de câteva 
săptămâni. După ce s-au întâlnit în cele din urmă, ambasa- 
dorul mongol a solicitat nu doar încetarea atacurilor, ci și ca 
însuși Ala ad-Din Muhammad să plătească despăgubiri pen- 
tru pierderile pricinuite. Împăratul din Khwarezm a amâ- 
nat din nou răspunsul, iar într-un final a chemat delegația 
mongolă. Răspunsul său a fost să-i adune pe toți delegații și 
să le ardă bărbile. Se spune că acest lucru i-a amuzat foarte 
tare pe cei de la curte. Totuși, pentru că majoritatea nobi- 
lilor mongoli aveau barba lungă, aceștia au fost grav răniţi, 
unii chiar orbind. Apoi, pentru a se face înțeles, Ala ad-Din 
Muhammad l-a decapitat personal pe ambasador. 

Se pare că nu a existat nici un motiv pentru această in- 
sultă deliberată. Orice dispută ar fi perturbat tot comerțul 
de pe Drumul Mătăsii. Mongolii nu-i ameninţaseră niciodată 
imperiul și le oferiseră comercianților un tratament special. 
În aceste condiţii este dificil de înțeles de ce împăratul a con- 
siderat de cuviință să insulte și practic să declare război unui 
vecin care cucerea cu succes China. Probabil a considerat că 

munții înalți și trecătorile înguste de la graniță vor descuraja 
orice reacție militară. Poate că a simțit că războiul din China 
îi va împiedica pe mongoli să-și împartă trupele disponibile. 
Sau poate că pur și simplu nu s-a gândit, ori s-a fălit în fața 
celor de la curtea lui, bătându-și joc de mongolii mai puțin 
sofisticați. Vreme de trei ani nu au prea existat consecinţe, 
iar Ala ad-Din Muhammad a păstrat armata în alertă în 
apropierea trecătorilor montane care duceau spre Mongolia, 
dar nu a apărut nici o amenințare militară. 

Indiferent de motive, aceasta a fost indiscutabil cea mai 
mare eroare diplomatică din toate timpurile. Cu siguranță 
a depășit toate gafele moderne (încercarea lui Neville 
Chamberlain de a-l liniști pe Hitler, cedarea aliaților la 
Ialta și Acheson care nu includea Coreea într-un discurs ce 
enumeră zonele pe care America le-ar fi apărat de comu- 
nism). În 1219, 100 000 de călăreți mongoli (zece tume- 
ne!) au mărșăluit aproape fără să întâmpine rezistenţă spre 
Khwarezm, prin trecătorile de la sute de kilometri depărta- 
re de unitățile militare pregătite să-i întâmpine. În decurs 
de un an, toţi cei 500 000 de luptători în armuri din cavale- 
ria din Khwarezm aveau să fie morți sau înrobiţi. Orașele au 
fost cucerite unul după altul. Multe au fost complet distruse 
şi fiecare locuitor a fost ucis sau vândut ca sclav. Întreaga 
populaţiei din Samarkand a fost ucisă, iar orașul, grădinile 
și palatele au fost distruse. Mongolii au distrus tot imperiul, 
eliminând trei sferturi din populație și lăsând restul în să- 
răcie și foamete. Au murit milioane de persoane, iar terito- 
riul cândva prosper s-a transformat într-un deșert locuit de 
fermieri de subzistență și păstori. De aceea Afghanistanul 
este și astăzi un spațiu mult mai sărac și mai puțin cultura- 
lizat decât a fost în urmă cu 1 000 de ani. Distrugerile pro- 
vocate de mongoli au fost atât de mari, încât sunt resimțite 
și astăzi. Este posibil ca acel incident să fi fost și ceea cea 


1 Unitate militară alcătuită din 10 000 de soldați (n.tr.) 

îndreptat atenția mongolilor spre vest. Poate că asta a dus 
ulterior la condamnarea unor națiuni, din Turcia și India 
până în Rusia și Ucraina, la invazia și dominaţia mongolă. 
Acea insultă inutilă, care i-a implicat pe cei mai puternici 
războinici ai timpului, a costat milioane de vieți și a schim- 
bat istoria în moduri care încă ne afectează viaţa. 

Ce s-a ales de Ala ad-Din Muhammad? A fugit și se spu- 
ne că a murit de spaimă, fugind spre o zonă îndepărtată, 
într-un colț al țării neștiut de nimeni, ţară pe care o condu- 
sese cândva, urmărit fiind de 20 000 de mongoli. 

Tradițiile încep dintr-un motiv întemeiat. În cazul mon- 
golilor, tradițiile legate de moartea unui mare han au fost 
atent urmate. Mongolii au întemeiat un stat militar, iar lide- 
rii lor erau la comanda celor mai buni soldați din acea peri- 
oadă. Când Ginghis Han a murit, în 1227, triburile mongole 
altădată în război erau unite doar de două decenii. Alegerea 
unui han nou presupunea ca toţi conducătorii să-l accepte. 
Dacă unul nu era de acord, nu i se putea impune să recunoas- 
că decizia pe care nu o agrease. Așa că tradiția mongolilor 
era ca toți conducătorii să se reunească și să-și aleagă viito- 
rul han. Având în vedere miza și însuși statutul celor care 
s-au adunat, o astfel de întâlnire ar fi făcut ca o convenţie 
politică modernă să arate ca o petrecere cu ceai. Toate căpe- 
teniile s-au întâlnit și au făcut o alegere în unanimitate. Asta 
le-a garantat continuitatea imperiului și unitatea acestuia. 

Ogedei, fiul lui Ginghis Han, a fost cel ales succesor, iar 
ceilalți fii au fost numiţi la conducerea diverselor regiuni 
ale imperiului. Astfel s-a declanșat al doilea val al cuceriri- 
lor mongole. În 1241, când a murit Ögedei, nu mongolii, ci 
Europa a fost cea care a beneficiat cel mai mult de pe urma 
acelei tradiţii. 

După moartea lui Ginghis Han, fiul Jöchi a devenit 
conducătorul Hanatului Kipceak, cunoscut azi sub numele 
Hoarda de Aur. La moartea lui Jöchi, fiul lui Batu a devenit 

Kha Han (Marele Lider) al Hoardei de Aur. Batu și Subotai, 
doi dintre cei mai mari comandanți mongoli, au pornit la 
cucerirea Rusiei. Ca de obicei, mongolii au lăsat conducă- 
torii locali în pace şi au guvernat prin intermediul lor. În 
1240 au cucerit și au distrus Kievul, ultimul centru major 
de rezistenţă la est de Polonia. Asta a permis Hoardei de Aur 
să pătrundă adânc în Europa. Un poet rus necunoscut, din 
cnezatul Moscovei, a scris despre cucerire arătând că teama 
și consternarea i-au ajutat pe mongoli în cucerirea lor. 


Cu toate acestea, munții încă tremurau, iar ochii noștri mijeau 
spre stepă pentru a vedea de unde vine furtuna. Apoi, precum 
căderea nopții, a venit umbra nesfârșită a Hoardei pentru a 
ne acoperi pământurile. O mulțime fără sfârșit a năvălit pe 
crestele dealurilor și, asemenea valurilor negre ale unui ocean, 
s-a năpustit asupra noastră. Săgețile lor erau ca niște nori de 
țânțari care cădeau din cerul înnegurat. Strigăte de moarte se 
auzeau în rândurile luptătorilor noștri, copleșiți de zgomotul 
interminabil al copitelor, care făceau să se audă doar un tunet 
nesfârșit. Dușmanul nostru și-a întins aripile larg și a umbrit, 
pentru totdeauna, soarele de pe câmpia rusă. 


Prima lor ţintă a fost Polonia și a fost nevoie de doar o 
parte a hoardei pentru îndeplinirea obiectivului. După je- 
fuirea unei mari părți din țară, mongolii s-au întâlnit cu 
armata poloneză comandată de Włodzimierz din Cracovia. 
Polonezii au fost învinși, iar cei care au putut da bir cu fu- 
giţii au făcut-o fără rușine. A doua bătălie, care a avut loc 
la Chmielnik, a pecetluit soarta Poloniei. Acolo au câștigat 
inițial cavalerii polonezi care aveau armuri mai puternice, 
dar erau mai puţin disciplinați și s-au aflat, iniţial, în avan- 
taj. Văzând asta, comandantul mongol a ordonat ca întrea- 
ga armată să simuleze retragerea. Cavalerii, considerând 
că sunt în urmărirea unei armate înfrânte, nu au rămas în 
formaţie în timp ce erau în căutarea fugarilor. Cum cavalerii 
erau risipiţi și foarte vulnerabili, mongolii aflați în retragere 

s-au întors și au atacat pe ambele flancuri. Majoritatea cava- 
lerilor au fost uciși. Regele Boemiei și-a regrupat armata, i-a 
adunat pe supraviețuitorii celor două armate înfrânte și, ală- 
turi de oștenii lui, a pornit la eliberarea Cracoviei. Armata 
Boemiei rămăsese intactă, dar fusese afectată, așa că s-a re- 
tras pentru a se regrupa. Fără nici un sprijin pentru apăra- 
re, Cracovia a fost cucerită repede și a fost incendiată. Apoi 
mongolii din Polonia s-au îndreptat spre sud și s-au alăturat 
restului Hoardei de Aur pentru a invada Ungaria. 

La începutul secolului al XIII-lea, Ungaria era unul din- 
tre cele mai puternice și mai bogate regate creștine. Subotai 
și Batu a reunit toate tumenele Hoardei de Aur pentru a-l 
cuceri. Au întâlnit armata maghiară adunată lângă orașul 
Muhi, chiar la sud de râul Sajó. 

Chiar dacă regele Bela al Ungariei era îngrijorat și adu- 
nase armata, mulți dintre nobili au subestimat ameninţarea 
mongolă, considerând că au de-a face doar cu câteva mii de 
călăreți. Bătălia a început foarte bine pentru maghiari. 
Comandantul templierilor coordona mare parte din trupe, 
încercând să-i surprindă pe mongoli. Au reușit să găseas- 
că inamicul și să-l atace exact în momentul în care încerca 
traversarea râului Sajó. Datorită elementului-surpriză, a 
nopții și a arbaletelor din dotare (care au venit ca o lovitură 
neplăcută pentru mongoli), maghiarii au ucis mare parte 
dintre călăreţi exact când aceștia încercau să traverseze un 
pod de 200 de metri sau când traversau râul înot. Cum mon- 
golii s-au retras, maghiarii au revenit în tabără, considerând 
că a rezolvaseră problema. 


MONGOLII 


Este o concepție modernă greșită să considerăm 
mongolii un fel de hoardă de barbari. Erau călăreți 

sciți și proveneau din aceleași pășuni de unde ve- 
niseră cu secole mai devreme hunii și goții, doar că 
erau mai numeroși. Mașina de război mongolă a fost 
perfecționată și eficientizată. Nucleul de bază era for- 
mat din arcași, care ne vin prima oară în minte când ne 
referim la mongoli. Dar călăreţii, obișnuiți să stea în șa 
zile la rând fără odihnă, nu erau doar feroce, ci și foarte 
disciplinaţi. Războiul era preocuparea lor principală. 
Copiii se jucau de-a războiul, jocurile lor erau antrena- 
mente pentru război, iar cultura îi prețuia în funcţie 
de cât de bine știau să lupte. Poate că numele pe carei 
l-au dat lui Temüjin la unirea Mongoliei demonstrea- 
ză totul. Expresia ginhis han înseamnă „iubitul rege“, 
„sfântul împărat“ sau chiar „conducătorul suprem“. 
Traducerea demonstrează ce apreciau mongolii cel mai 
mult. Pentru ei era „marele conducător de război“. 

În secolul al XIII-lea, cele mai multe armate europe- 
ne funcționau pe bază de obligații feudale și se reuneau 
pentru o singură luptă sau război. Tacticile lor mărețe 
constau aproape întotdeauna în realizarea a trei sau mai 
multe bătălii, cu puțină organizare internă, și apoi ata- 
carea inamicului. În schimb, în cazul mongolilor armata 
era foarte bine organizată și dispunea de unități per- 
manente de 10 (arav), 100 (zuut), 1 000 (minghan) și de 
10 000 (tumen) de călăreți. Cei 10 000 de tumeni repre- 
zentau cea mai mare unitate permanentă. În faţa unui 
inamic numeros, erau reunite câteva unități de tumeni. 
Disciplina era strictă și brutală, iar luptătorii mongoli 
erau antrenați din copilărie să se supună fără teamă ori- 
cărui ordin. Promovarea se baza în totalitate pe merit, 
iar un ofițer era responsabil atât de comportamentul, 
cât și de bunăstarea oamenilor aflați sub comanda lui. 

Combinația dintre călăreții foarte pricepuţi, or- 
ganizarea temeinică și disciplina aspră a creat o forță 

care era atât flexibilă, cât și cu reacție imediată pe câm- 
pul de luptă. Rareori numărul mongolilor îl depășea pe 
cel al adversarilor. Dar purtau luptele în baza unei tac- 
tici și a unor strategii. De aceea erau înfrânți foarte 
rar. Mongolii erau mai mult decât niște călăreți barbari 
care atacau din stepe. Reprezentau inima și brațul unei 
mașini de război care a cucerit întreaga lume. 

În timp ce regii europeni puteau, în cel mai bun 
caz, să poruncească trupelor să înainteze, comandanții 
mongoli, care foloseau tobe și steaguri, puteau da or- 
dine rapid la zece sau 10 000 de oameni să atace, să 
schimbe direcţia, să păstreze poziția sau să simuleze o 
retragere. Mongolii au cucerit totul, din Polonia până 
în China, din Siberia până în sudul Indiei. La apogeu, 
Imperiul Mongol a fost mai întins decât cel Roman, cel 
Chinez sau cel Persan (din moment ce a cucerit, în cele 
din urmă, atât China, cât și Persia). 


Până a doua zi dimineaţă, mongolii reușiseră să găseas- 
că un alt loc de trecere și să trimită o mică forță peste râu. 
Acea forță, însoţită de catapulte cu care se aruncau pietre, a 
eliberat podul, iar Hoarda de Aur a început să treacă. Când 
gărzile de pe pod s-au năpustit spre tabără, unii dintre 
prinți și-au adunat forțele pentru a întâmpina războinicii 
și pentru a recâștiga podul. Curând, pentru unguri a fost 
clar că se confruntă cu întreaga hoardă, așa că s-au retras să 
adune restul armatei. 

Foarte încrezător că prinții lui vor putea face față călă- 
reților mongoli, Bela nu a început pregătirile pentru lup- 
tă. Când prinții au dat semnalul de alarmă a fost nevoie 
de mult timp până să se adune armata maghiară. Aceasta 
le-a permis aproape tuturor mongolilor să treacă podul spre 
ei. Cele două tabere s-au întâlnit în cele din urmă. Ambele 

armate au suferit pierderi importante, iar Batu a pierdut 35 
de membri din garda personală. Doar când Subotai a traver- 
sat ulterior râul și a ajuns la rândul lui pe câmpul de luptă, 
trupele maghiare s-au retras spre tabăra lor fortificată. 

Odată ajunși în fortificația aglomerată din lemn, ma- 
ghiarii au descoperit că nu-și pot organiza în mod eficient 
armata. Regruparea a eșuat, în vreme ce săgețile de foc au 
provocat haos, iar moralul soldaţilor a scăzut dramatic. 
Mongolii au lăsat atunci un spațiu liber în centrul armatei 
lor, iar trupele maghiare au sperat că pot scăpa îmbulzin- 
du-se pe acolo. Scoasă din formație și într-o stare de panică, 
armata maghiară a fost decimată rapid. Bela și alții au reușit 
să scape, dar majoritatea soldaţilor au fost uciși. Hoarda de 
Aur a continuat să jefuiască mare parte din Ungaria fără a 
întâmpina rezistență, dar asta până când ceea ce fusese o 
tradiţie bună a avut un rezultat prost. 

Nu e nici o îndoială că, prin înfrângerea Ungariei, Europa 
devenise expusă. Regatele europene occidentale erau mai 
sărace și mai puțin pregătite la vremea respectivă decât 
cele din est, pe care Batu le învinsese deja. Părea că nicio 
națiune europeană nu era capabilă să-i învingă pe mongoli. 
Întreaga armată franceză din Bătălia de la Bouvines, din 
același an, număra doar 15 000 de soldați. 

Ogedei a murit însă, iar vestea a ajuns la toate căpeteni- 
ile mongole, care s-au întors în capitală, la circa 1 600 de ki- 
lometri distanţă, pentru a-șialege un nou mare conducător. 
Batu afirmase că dorea să cucerească toată Europa, așa cum 
făcuse și cu Rusia. Dar, dată fiind tradiţia, și-a dat seama că 
nu are altă șansă decât să revină imediat în Mongolia. Din 
acest motiv, Europa a scăpat. Dacă ar fi rămas, nu e nici o 
îndoială că mongolii ar fi reușit să ajungă la Paris chiar în 
acea primăvară. Dar Batu a ales să urmeze tradițiile popo- 
rului din care se trăgea. A fost o eroare pentru un cuceritor, 
dar una care a salvat Europa. 


15 
PE APĂ NU E 
CA PE USCAT 


FLOTA PIERDUTĂ 
A LUI KUBLAI HAN 


1281, JAPONIA 


Kublai Han, sau Marele Han, a domnit peste cel mai mare 
imperiu din istorie, dar setea lui de victorie i-a adus și cel 
mai mare dezastru naval din toate timpurile. Kublai Han, 
nepotul lui Ginghis Han și autoproclamat Marele Han al 
mongolilor, a preluat controlul asupra nordului Chinei și a 
impus dinastia Yuan. A reușit să supună Coreea în 1273, 
după ani de lupte, când conducătorul coreean s-a căsătorit 
cu fiica sa şi a proclamat Coreea stat vasal. În 1297, Kublai 
Han a reușit să învingă dinastia Sung de la sudul Chinei, 
unind întreaga țară sub un conducător unic, prima oară de 
la apusul dinastiei T'ang, în 907 d.Hr. Cu toate acestea, ha- 
nul nu a fost mulțumit să conducă doar China și Mongolia. 
Considera că pentru a face din China centrul universului, 
toate celelalte naţiuni trebuiau să devină state vasale sau 
clientelare. Pe cele care refuzau urma să le cucerească. Mai 
exista un tărâm care merita cucerit după Coreea și China. 
Kublai a decis să adauge imperiului și națiunea din arhipe- 
lagul nipon, cu toate bogățiile ei. 

În 1281, Kublai Han a făcut a doua încercare de a cuceri 
încăpățânatele insule. Încercase să cucerească Japonia şi în 
1274, dar înainte ca trupele sale să se impună în debarcarea 
pe un țărm important, a izbucnit o furtună foarte puterni- 
că, astfel încât cea mai mare parte a flotei a fost distrusă. 
În ciuda faptului că majoritatea pierderilor au fost provo- 
cate de generalii fără experiență în campaniile pe mare - la 
urma urmelor, mongolii erau călăreţi ai stepelor, nu mari- 
nari —, Kublai a considerat că ar putea învinge dacă ar fi avut 
o flotă mai mare și o armată mai numeroasă. Dat fiind că 
deținea controlul asupra resurselor din Coreea și asupra 
șantierele de construcții de vase din sudul Chinei, a ordonat 
ca flota să fie reconstruită. Nu avea să fie doar o flotă mai 
mare, ci cea mai mare flotă din istorie. Era mult mai impu- 
nătoare decât Armada spaniolă și nu va fi egalată decât în 
perioada istoriei moderne. 

Hanul le-a ordonat constructorilor navali chinezi și 
coreeni să înceapă construcția a peste 4 000 de nave. Ar- 
mada spaniolă nu va avea mai mult de 300 de vase. O sar- 
cină de o asemenea amploare ar fi fost descurajantă pentru 
orice națiune, chiar și dacă ar fi fost gândită pe mai mulți 
ani, doar că hanul a mers mai departe, solicitând ca flota 
să fie gata în decursul unui an. Constructorii de corăbii din 
sudul Chinei erau deja nemulțumiți de stăpânii mongoli. 
Ritmul brutal cerut de un program imposibil de respectat 
a agravat acest lucru. 

La acel moment, navele Sung, mai ales vasele maritime, 
erau considerate cele mai bune din lume. Chinezii fuseseră 
pionieri în utilizarea compartimentelor etanșe, a cârme- 
lor și a ranforsărilor cu metal, dar multe dintre navele pe 
care le-au construit pentru hanul lor nu aveau nici măcar 
trepte pentru catarg bine gândite. Au fost asamblate - și 
posibil sabotate - în graba de a îndeplini termenul-limi- 
tă. Constructorii coreeni nu erau foarte nemulțumiți, dar 

știau să construiască un singur tip de navă: bărci cu fund 
plat, potrivite pentru afluenții înguști din Coreea. Nu aveau 
experiență în construirea vaselor oceanice mari. Cu toate 
acestea, eforturile tuturor constructorilor chinezi și coreeni 
nu au fost suficiente, iar după un an se construiseră mult 
mai puține corăbii decât cele 4 000 cerute. În loc să amâne 
termenul de predare, nerăbdătorul han a decis să folosească 
și restul de nave deja existente pentru a-și completa flota. 
Din păcate, cele mai multe dintre navele deja existente se 
aflau deja în serviciul mongolilor. Singurele disponibile erau 
vasele pentru navigare fluvială. Chiar dacă hanul dovedise 
în numeroase rânduri că este dispus să învețe, nu s-a deran- 
jat prea mult să afle diferenţa dintre vasele fluviale și cele 
oceanice. Sau pur și simplu nu i-a păsat. Navele oceanice au 
carena în formă de V adâncit, pentru a le conferi stabilitate 
în faţa valurilor și a vântului. Spre deosebire de acestea, va- 
sele fluviale au fundul plat, pentru a le permite să treacă prin 
apele mai puțin adânci și să înainteze împotriva curenților. 
Dar această configurație prea puţin adâncită presupune că 
erau vulnerabile în fața turbulenţelor. Indiferent de aceste 
deosebiri, mii de vase fluviale au fost adunate și adăugate la 
flota tot mai mare. Probabil că s-au gândit la aceste vase cu 
fundul plat ca fiind potrivite pentru debarcare. În momen- 
tul în care flota mongolă era gata de plecare număra 4 400 
de vase ce transportau circa 140 000 de soldați și 60 000 de 
marinari. Hanul l-a numit pe generalul Atahai la comanda 
acestei flote combinate, în ciuda faptului că nu mai coman- 
dase nici măcar un vapor până atunci. A fost aceeași eroare 
pe care avea să o facă și Armada spaniolă peste trei secole. 
Prima parte din flotă a plecat spre Japonia în mai 1281. 
Restul vaselor au avut întârzieri șiau ajuns la zona de atac 
abia în iulie, lăsându-le pe primele să fie atacate și hărțuite 
de navele japoneze vreme de câteva săptămâni. Flota combi- 
nată a înaintat apoi spre insula Takeshima din golful Imari. 

Totul părea să fie de partea mongolilor. Trupele hanului 
aveau avantajul tehnologic, utilizau arme de atac la distanță 
pentru a putea trage asupra samurailor chiar de pe navă. 
Din arsenalul lor făcea parte și primul proiectil exploziv din 
lume, adică o carcasă cu un declanșator, umplută cu șrapnel 
și praf de pușcă. Doar că japonezii folosiseră timpul scurs 
de la invazia anterioară spre a se pregăti pentru revenirea 
hanului, așa că au construit ziduri pentru a fortifica linia 
țărmului. În momentul în care soldaţii chinezi au debar- 
cat, au avut de înfruntat fortificațiile și furia samurailor. 
La prima debarcare, în ciuda pierderilor grele, samuraii au 
reușit să-i împingă înapoi pe invadatori înainte ca aceștia să 
poată stabili un cap de pod. 

Generalul mongol a refuzat să accepte înfrângerea. Și-a 
ancorat flota în apropiere și a făcut planuri pentru un nou 
atac. Totuși, înainte să-l poată iniția, un taifun a măturat 
golful. Navele mongole erau ancorate în larg și neprotejate 
în fața vremii nefavorabile. A fost o greșeală pe care un ma- 
rinar nu ar face-o, dar un generala făcut-o. Pe 12 august au 
dispărut în apa oceanului 4 000 de vase din cea mai mare 
flotă adunată vreodată. Toate vasele cu fundul plat și cele 
pentru debarcare au fost răsturnate rapid, scufundate sau 
distruse de primele valuri ale furtunii. Bărcile construite în 
grabă și defectuos au fost rupte din cauza furtunii violente. 
Singurele vase despre care se știe că au rezistat au fost câte- 
va sute de corăbii oceanice mai adânci. La finalul furtunii, 
circa 4 000 de nave fuseseră distruse sau scufundate, iar 
peste 17 000 de soldați muriseră înecați. Aceasta rămâne 
cea mai mare pierdere de vieți omenești pe mare din istorie. 

Japonezii au numit acea furtună kamikaze sau „vântul 
divin“. Pierderile suferite au slăbit expansiunea mongolă. 
De asemenea, au potențat convingerea japonezilor într-o 
superioritate rasială, care a continuat până la sfârșitul celui 
de-al Doilea Război Mondial. 

Kublai Han nu și-a mai revenit niciodată după aceas- 
tă pierdere, chiar dacă nu a încetat să-și extindă imperiul. 
Mitul invincibilității mongole se cam zguduise. Hotărârea 
lui de a cuceri Japonia, fără să învețe din primul eșec, s-a 
dovedit devastatoare. Își pierduse prima flotă în condiţii si- 
milare, așa că nu a existat nici o scuză că, după câţiva ani,i 
s-a întâmplat același lucru. Cu toate acestea, a trimis flota 
să invadeze Japonia exact în sezonul taifunurilor. Cererea sa 
pentru tot mai multe nave a avut ca rezultat defrișarea pă- 
durilor coreene. Nerăbdarea sa a dus la crearea unei flote 
alcătuite în grabă din vase inferioare, niciodată concepute 
pentru ape deschise. Opţiunea sa pentru alegerea unui co- 
mandant fără experiență pe mare i-a agravat celelalte erori, 
ducând la pierderea unei flote mai mari decât cea a forţei de 
invazie din Ziua Z din cel de-al Doilea Război Mondial. 

Poate că vântul divin a distrus flota, dar numai pentru 
că greșelile Marelui Han au condamnat-o. 


16 


MANIFESTAREA 
SUPREMĂ 
DE ORGOLIU 


O REFORMĂ ÎNTÂMPLĂTOARE 


1509, ANGLIA 


Dacă nu ești cu capul sub ghilotină, există puține slujbe 
mai bune decât cea de rege. În Europa secolului al XVI-lea 
se considera că regii erau numiți prin putere divină de către 
Dumnezeu. Asta însemna că regii obișnuiau să primească 
tot ce își doreau. Nu există probabil un exemplu mai bun 
decât Henric al VIII-lea, un rege englez imoral, celebru 
pentru întemeierea Bisericii Anglicane când papa a refu- 
zat să-i accepte divorțul. Nedorind să anuleze căsătoria lui 
Henric, papa Clement al VII-lea a compromis pentru tot- 
deauna prezența catolică în Britania și a pierdut bogățiile 
care erau depozitate în bisericile englezești. Consecințele 
deciziei pe care a luat-o papa au ecou și în prezent. Chiar și 
acum există o bătălie mereu aprinsă între catolicii irlandezi 
și protestanții englezi, o moștenire a nefericitului refuz al 
lui Clement de a-i face pe plac lui Henric. 

Henric al VIII-lea nu ar fi trebuit să ajungă rege. Arthur, 
fratele său mai mare, a murit în 1502 înainte de preluarea 

tronului. Tatăl lor, Henric al VII-lea, aranjase căsătoria 
dintre Arthur și Ecaterina de Aragon. Era o uniune strict 
politică, specifică acele epoci. Ecaterina era fiica regelui 
Ferdinand și a reginei Isabela a Spaniei, iar căsătoria dintre 
cei doi avea menirea să cimenteze alianţa dintre cele două 
țări. Moartea lui Arthur a adus provocări evidente pentru o 
astfel de înțelegere. S-a hotărât ca tânărul Henric să se că- 
sătorească cu soţia fratelui său, numai că o astfel de uniune 
era interzisă de Biblie. Cu toate acestea, Henric al VII-lea a 
reușit să obțină o dispensă de la papa Iuliu al II-lea pentru a 
permite căsătoria celui de-al doilea fiu al său. Pentru a reuși 
acest lucru, Ecaterina a jurat că mariajul ei cu Arthur nu 
fusese consumat, adică nu avuseseră niciodată relaţii sexu- 
ale. Atât Spania, cât și Anglia l-au forțat pe Iuliu să renunțe 
la interdicţia biblică, lucru care s-a și întâmplat de altfel în 
1503. Următorul rege al Angliei avea doar 12 ani. Dată fiind 
vârsta lui Henric, căsătoria a fost amânată până când acesta 
i-a urmat la tron tatălui său, adică până în 1509. 

Cu toate acestea, căsătoria nu avea să fie una fericită. 
Ecaterina i-a dăruit lui Henric trei fii și trei fiice, dar toți 
copiii, cu excepţia unuia (Maria) au murit de tineri. Legea 
engleză privind dreptul primului născut menționa că cel mai 
în vârstă bărbat din familia regală urma să moștenească tro- 
nul. Dacă nu exista un moștenitor direct de sex masculin, 
se ridica întrebarea legată de cine avea dreptul să fie rege. 
Asemenea nelămuriri au împărţit din nou opinia publică 
din Anglia. În parte din pricina acestor îngrijorări legate de 
stabilitatea naţiunii, în parte din pricina orgoliului imens, 
Henric a simţit că trebuie să aibă un fiu cu sânge regal. Pe 
măsură ce Ecaterina a îmbătrânit, a devenit tot mai evident 
că nu-i va oferi un moștenitor de sex masculin. Nu mai avea 
nici vârsta potrivită pentru asta, iar toate încercările ante- 
rioare fuseseră fără rezultat. În plus, Henric al VIII-lea îi fă- 
cea ochi dulci unei doamne de la curte, Anne Boleyn. Era un 

lucru obișnuit ca regii să aibă amante, dar un fiu din flori nu 
putea rezolva problema moștenitorului la tron. 

Henric a decis că trebuie să pună capăt căsătoriei cu 
Ecaterina pentru a se putea căsători cu Anne. A adus in- 
capacitatea Ecaterinei de a-i dărui un fiu drept dovadă că 
mariajul cu ea nu era sacru. Ca argumenta citat și un pasaj 
din Biblie, Leviticul 20:21: „De va lua cineva pe femeia fra- 
telui său, urâciune este, că a descoperit goliciunea fratelui 
său: fără copii să moară“. Pe Henric l-a deranjat puţin că 
acest lucru contrazicea în mod clar dispensa acordată ta- 
tălui său de Iuliu, cu ani în urmă. Acea dispensă îi permi- 
sese iniţial căsătoria cu Ecaterina. Henric l-a însărcinat pe 
cardinalul Thomas Wolsey să solicite noului papă, Clement 
al VII-lea, o anulare. 

Obţinerea acestei anulări s-a dovedit a nu fi deloc sim- 
plă. Ca și mai înainte, politicienii au influențat decizia pa- 
pei. Totuși în acel moment politicienii lucrau în defavoarea 
lui Henric. Între 1523 şi 1527 loialitatea lui Clement a osci- 
lat între Franţa, Spania, Carol al V-lea și diverși prinți ita- 
lieni. Acest lucru a determinat soldaţi din Sfântul Imperiu 
Roman să invadeze Roma. Dar împăratul, Carol, nu ordona- 
se un asemenea atac, așa că fost pus într-o postură neplă- 
cută de trupele sale. Chiar și așa, ela valorificat noul său 
avantaj asupra Bisericii Catolice și a papei. Din păcate pen- 
tru Henric al VIII-lea întâmplarea făcea că împăratul Carol 
era chiar nepotul Ecaterinei. De aceea nu prea avea interesul 
să-și îndepărteze ruda dintr-o poziție de putere. A preferat 
să păstreze o linie de succesiune engleză prin Ecaterina, de- 
oarece asta însemna că Anglia urma să fie condusă într-o 
zi de vărul său. Și Spania l-a forțat pe Clement să respingă 
cererea lui Henric. De asemenea, Spania fusese mult mai 
generoasă cu donațiile sale către Biserică decât Anglia și de 
aceea Clement a refuzat să acorde anularea. Prima preocu- 
pare a oricărui papă catolic era să apere Biserica și influența 

acesteia. În secolul al XVI-lea, încă foarte religios, Clement 
trebuia să aibă un comportament deopotrivă spiritual și po- 
litic pentru a realiza acel deziderat. 

Henric era nedumerit. A uneltit să-l înlocuiască pe 
William Warham, arhiepiscopul de Canterbury, cu Thomas 
Cranmer, capelanul familiei Boleyn. Cranmer a anulat căsă- 
toria lui Henric și l-a recăsătorit cu Anne. Clement a răspuns 
prin excomunicarea lui Henric. Acest lucru l-a deranjat pe 
rege. Henric a inițiat înființarea unei biserici independente 
de Vatican, care să fie condusă de nimeni altcineva decât de 
el însuși. Catolicii din Anglia au devenit astfel o ameninţare, 
întrucât Henric a interpretat adeziunea lor la catolicism ca 
pe o provocare la adresa autorităţii sale. Prin urmare, cato- 
licii au fost persecutați mai degrabă politic decât din motive 
teologice, dat fiind că dogma catolică se deosebea prea puțin 
de principiile anglicanismului. Una dintre primele victime 
ale acestei violenţe sectariste a fost venerabilul Thomas 
More, un cardinal care a fost executat după ce a refuzat să 
asiste la încoronarea Annei. Acesta a fost doar începutul 
unui ciclu de violenţă care va persista în Anglia ani întregi. 

Henric al VIII-lea a avut șase soţii și trei succesori le- 
gali (Eduard, cu Jane Seymour, Maria I, cu Ecaterina, și 
Elisabeta I, cu Anne). După moartea lui Henric, Eduard a 
preluat tronul, dar a murit din cauza unei boli la scurt timp 
după încoronare. Maria I a reintrodus catolicismul ca reli- 
gie oficială, dar și-a câștigat porecla de „Bloody Mary“ din 
cauza violențelor petrecute de-a lungul domniei sale. Elisa- 
beta I a luat apoi tronul și a reinstaurat Biserica Anglicană. 
Regina Virgină s-a dovedit a fi unul dintre cei mai mari mo- 
narhi ai Angliei; în cele din urmă, teama lui Henric de a nu 
avea un urmaș de sex masculin s-a dovedit neîntemeiată. 

Clement, cu obligații morale față de conducătorii Spaniei 
și ai Sfântului Imperiu Roman, a fost nevoit să facă o ale- 
gere dificilă. Și totuși ar fi trebuit să anticipeze reacţia lui 

Henric. Henric era un narcisist care nu dădea înapoi de la 
nimic pentru a obține ce își dorea. Anglia era regatul cel 
mai independent. De asemenea, papa a judecat greșit sta- 
rea de spirit a timpului său. În 1517, Martin Luther afișase 
cele 95 de teze pe ușa catedralei. Clement ar fi putut să-l 
liniștească pe Henric și să-și păstreze un aliat puternic. 
Deși decizia sa ar fi supărat, fără îndoială, Spania și Sfântul 
Imperiu Roman, este puţin probabil ca oricare dintre aces- 
tea să fi renunțat la catolicism așa cum a făcut-o Henric. 
Decizia papei Clement a deschis calea pentru secole de 
violențe sectare în Anglia și a creat o schismă în interiorul 
Bisericii. Chiar și tradiţia religioasă a Statelor Unite își are 
originea în decizia lui Clement. Puritanii care au venit pri- 
ma dată din Anglia aparțineau unei secte a anglicanismului 
profund anticatolică. Acei puritani nu ar fi existat nicioda- 
tă fără Biserica Anglicană. A existat o Biserică Anglicană 
pentru că papa și-a judecat greșit propria influență și 
independența lui Henric al VIII-lea. Eroarea lui Clement a 
avut astfel implicații de anvergură pentru peisajele politice 
și religioase din Anglia, Europa și chiar din întreaga lume. 


17 
CUNOAȘŞTE-ŢI 
ADEVĂRAŢII 
DUȘMANI 


MONTEZUMA ÎNTÂMPINĂ 
CONCHISTADORII 


1519, MEXIC 


Să ne imaginăm următoarea situație: ești liderul unui 
mare imperiu. O armată mică de străini, unii pe care nu 
i-ai mai văzut niciodată, a ajuns pe teritoriul tău cu arme 
avansate, animale ciudate și boli debilitante. La câteva zile 
de la sosire, aceștia se aliază cu cel mai mare rival al tău. 
Apoi distrug părți mari din al doilea cel mai important oraș 
al imperiului tău, omorând mii de persoane în tot acest 
timp. Conducătorul dușmanilor este un megaloman care se 
hotărăște să jefuiască comorile naţiunii tale și să-ți supu- 
nă poporul lui și zeului său. Supraviețuirea imperiului și a 
tradiţiilor tale depinde de rezistența acestui agresor în fața 
soldaților tăi și la cunoașterea propriului teren. I-ai primi 
pe străini în capitala ta? 

În 1519, împăratul aztec Montezuma al II-lea s-a confrun- 
tat cu o astfel de situaţie. Conchistadorii spanioli conduși de 
Hernân Cortes semnaseră o alianță cu Tlaxcala, principalii 


98 


ALTE 100 DE GREȘELI CARE AU SCHIMBAT ISTORIA 


rivali ai aztecilor. Tocmai atacaseră Cholula, centrul religios 
al imperiului, unde au masacrat circa 30 000 de cetățeni. Apoi 
Cortes s-a îndreptat spre Tenochtitlân, capitala imperiului. 
I-a trimis un mesaj de amenințare lui Montezuma: opune-te 
și Tenochtitlân va avea soarta celor de la Cholula. 

Trebuie să fi fost un moment dificil pentru Montezuma. 
În ciuda numărului mai mare de azteci în raport cu celal 
conchistadorilor, victoria împotriva spaniolilor bine înar- 
mați nu era o certitudine. Chiar dacă ar fi ieșit victorioși, 
luptele ar fi provocat fără îndoială numeroase victime și 
ar fi lăsat imperiul vulnerabil în fața atacurilor venite din 
partea rivalilor precum Tlaxcala. Montezuma a ales să răs- 
pundă spaniolilor prin daruri și ospitalitate. I-a primit la 
Tenochtitlán ca oaspeţi de onoare pe o perioadă de câteva 
luni. Împăratul, prudent în faţa riscurilor, a considerat că 
înfruntarea conchistadorilor ar fi implicat mult prea multe 
costuri. Situaţia a fost complicată de acești conchistadori 
diferiți, cu barbă și puternici, care păreau să confirme un 
mit sacru aztec despre întoarcerea unuia dintre zeii lor. 

Decizia lui Montezuma nu a fost complet absurdă. La 
urma urmei, numărul mare de aliaţi nativi ai spaniolilor, 
puterea de foc superioară, armele de metal și armurile fă- 
ceau ca perspectivele victoriei sale să fie sumbre sau cel puțin 
costisitoare. Mai scump decât și-ar fi putut permite, din mo- 
ment ce triburile supuse aztecilor se răsculaseră și păreau să 
constituie în continuare o problemă. De asemenea, trebuie 
avut în vedere că aztecii nu mai întâlniseră niciodată spa- 
nioli. Tenul deschis și limbajul lor ciudat erau destul de în- 
spăimântătoare pentru azteci, ca să nu mai vorbim de caii 
de luptă, de armele și armurile de oțel. Invadatorii aduse- 
seră cu ei și variola - întrucât boala făcea ravagii în rândul 
populației băștinașe, părea fără îndoială că spaniolii erau 
înzestrați cu niște puteri supranaturale. De aceea nu a fost 

deloc surprinzător că Montezuma a capitulat în fața conchis- 
tadorilor. Nu a fost surprinzător, dar a fost dezastruos. 

Cu toate acestea, Montezuma a făcut o mare eroare. Nu 
a mai durat mult până a devenit prizonier în propria casă: 
o marionetă controlată de Cortés. Montezuma a cedat so- 
licitărilor lui Cortes de a înlocui idolii azteci cu altare ale 
sfinților creștini. L-a copleșit pe Cortés cu bogății și a pro- 
mis loialitate față de coroana spaniolă. În ciuda supunerii, 
Cortés l-a ținut ostatic pe Montezuma, ca modalitate de 
protecție în fața unei potenţiale revolte a poporului aztec. 

Când conchistadorul Pânfilo de Narvâez a sosit în 
apropiere de Tenochtitlân pentru a-l aresta pe Cortes (lui 
Cortes i se poruncise inițial să stabilească relații comer- 
ciale cu populaţiile băștinașe, nu să le cucerească), aces- 
ta din urmă a fost nevoit să părăsească orașul pentru o 
perioadă. A lăsat o mică parte a armatei la Tenochtitlân, 
iar în timpul nopţii a lansat un atac îndrăzneţ asupra ar- 
matei lui Narvâez. Apoi a revenit imediat în capitală, pen- 
tru a nu stârni panică. În absența sa, militarii rămași au 
măcelărit multe dintre căpeteniile aztece în timpul unei 
sărbători religioase. În prezent, cercetătorii se contrazic 
în legătură cu motivaţia acelui masacru; izvoarele spani- 
ole menţionează că masacrul a fost făcut pentru a preve- 
ni sacrificiile umane sau pentru a preîntâmpina un atac 
plănuit din partea aztecilor. Izvoarele aztece arată însă că 
spaniolii fuseseră ademeniţi de bijuteriile și de comorile 
expuse în timpul ritualului. Oricum ar fi, Cortés a reve- 
nit la Tenochtitlán pentru a face față populaţiei aztece 
nemulțumite, care se întorsese împotriva lui Montezuma, 
împăratul care îi acceptase pe spanioli. Aztecii și-au ales 
însă un nou conducător și au atacat palatul lui Montezuma, 
care era păzit de spanioli. 

Conchistadorii lui Cortes erau într-o situaţie dificilă. 
Inițial au încercat să se folosească de regele-marionetă 

pentru a-i convinge pe azteci să-i lase să plece în siguranță 
spre țărm. Montezuma s-a adresat aztecilor de la balconul 
palatului. Și în această privință sursele diferă cu privire 
la evenimentele care au urmat. Martorii spanioli relatea- 
ză că Montezuma a fost batjocorit și s-a aruncat cu pietre 
în el, murind în cele din urmă din cauza rănilor. Sursele 
aztece menţionează că Montezuma a fost ucis de Cortes 
când nu i-a mai fost util. Apoi Cortes s-a retras cu trupele 
în afara orașului Tenochtitlán. Unii soldați au scăpat pe 
un pod improvizat, alţii și-au făcut loc printre luptătorii 
din rezistența aztecă. Spaniolii au fost hărțuiți de urmă- 
ritori azteci și au fost aproape învinși înainte de a-și găsi 
refugiu la aliații lor locali, Tlaxcala. Cu ajutorul armatei 
acestora au preluat din nou controlul asupra Tenochtitlă- 
nului și, în cele din urmă, i-au învins pe azteci. Au fost 
ajutați și de epidemia devastatoare de variolă care lovise 
orașul. Supraviețuitorii azteci au fost alungați din zonă, 
iar orașul a fost distrus. Avea să constituie baza pentru 
ceea ce va deveni Ciudad de Mexico. 

Răspunsul slab al lui Montezuma în fața agresiunii spa- 
niole a dus la căderea imperiului. Dacă Montezuma ar fi fost 
mai îndrăzneț, ar fi putut ţine piept conchistadorilor și ar 
fi făcut ca imperiul să supraviețuiască în continuare. Este 
posibil ca o asemenea înfrângere să fi schimbat cu totul 
intențiile de explorare ale spaniolilor în acea regiune. Dar, 
în condiţiile date, succesul lui Cortes a inspirat nenumărați 
alți aventurieri să ajungă în America de Sud; dacă ar fi fost 
ucis de „sălbaticii“ localnici, este posibil ca tinerii întreprin- 
zători să nu mai fi considerat Lumea Nouă atât de incitantă. 

Totuși eșecul cel mai mare a lui Montezuma nu a fost 
lipsa lui de decizie. A fost incapacitatea de a-și înțelege 
dușmanul. Cortes era mânat de dorința de a-l impune pe 
Dumnezeu păgânilor, de a se acoperi de glorie în numele lui 
și al Spaniei și de a aduna cantități mari de aur în tot acest 

timp. Nu avea nici un motiv de a permite supraviețuirea az- 
tecilor sau a culturii acestora. Dacă Montezuma l-ar fi citit 
pe Cortes bărbatul, și-ar fi dat seama că spaniolul nu avea 
de gând să-i salveze pe azteci. Nu s-ar fi aliat de la bun în- 
ceput cu dușmanii acestora dacă ar fi dorit să-i considere 
prieteni. Aztecii au fost doar un alt popor care a fost cucerit 
pentru gloria Spaniei, în timp ce comorile le-au fost expe- 
diate în cufere spre Europa. Intențiile lui Cortes în legătură 
cu șederea în Tenochtitlân nu erau deloc doar temporare. 
Conchistadorii erau invadatori, nu oaspeţi, iar Montezuma 
și-a dat seama de acest lucru când deja era prea târziu. A fost 
o eroare pentru care a plătit întreaga națiune. 


18 


SUBESTIMAREA 
OPOZIȚIEI 


UN TEMPERAMENT VULCANIC 
ȘI UN PARLAMENT LUNG 


1627—1629, ANGLIA 


O veche zicală spune așa: „Nu mușca mâna care te hrănește“. 
Este un sfat simplu și clar. Când depinzi de altcineva, este o 
idee bună să-ți apropii acea persoană, nu să o îndepărtezi. 
Dacă nu suporţi o astfel de dependenţă, mai bine te retragi. 
Regele englez Carol I, care a domnit între 1625 și 1649, pare 
să fi avut probleme cu această regulă de bază. Carol a submi- 
nat constant Parlamentul, instituția de care depindea pen- 
tru colectarea veniturilor în timpul domniei sale. Carol s-a 
implicat într-o serie de conflicte care i-au cam sărăcit vistie- 
ria. Mușcând mâna care l-a hrănit, dar în același timp cerând 
să fie hrănit, Carol a pregătit contextul pentru o transforma- 
re politică radicală, care avea să schimbe definitiv Anglia. 
La începutul secolului al XVII-lea, Parlamentul avea un 
rol minor, temporar, în guvernarea Angliei. Parlamentul 
era, în esenţă, un organism de colectare a taxelor. Era con- 
vocat când era nevoie de venituri și era dizolvat după bunul 
plac al regelui. Parlamentul nu avea o autoritate reală în fața 

regelui; singura sa pârghie era faptul că putea refuza colec- 
tarea taxelor pentru rege. Într-o astfel de situație, regele en- 
glez nu avea mijloace practice pentru a obliga Parlamentul 
să coopereze. Un parlament necooperant putea compromite 
în totalitate politica regală. 

Membrii primului Parlament al lui Carol din 1625 s-au 
săturat de rolul lor nedefinit în guvernare și au încercat 
să-și extindă influența. O bună parte din veniturile rege- 
lui depindeau de capacitatea de colectare a taxelor vamale. 
În mod tradițional, parlamentul garanta monarhiei dreptul 
de a colecta astfel de taxe pe toată durata domniei. Parla- 
mentul a decis însă acordarea acelui drept pentru un singur 
an; membrii considerau că, procedând astfel, îl vor forța pe 
Carol să țină Parlamentul funcţional. 

Parlamentul a fost prea îndrăzneț. Regele Carol era un 
om meschin, autoritar, cu puțină toleranță față de caprici- 
ile instituției. La vremea aceea, Carol era implicat într-un 
conflict costisitor în Europa continentală, numit Războiul 
de 30 de Ani. Susținerea de către Carol a protestanților con- 
tinentali a fost sprijinită de Parlament și le-a mai calmat 
membrilor acestuia îngrijorările cu privire la căsătoria rege- 
lui cu prințesa catolică Henrietta Maria a Franței. Cu toate 
acestea, primul său Parlament a fost mai puţin entuziasmat 
de George Villiers, alegerea lui Carol în calitate de coman- 
dant al expediției engleze. 

Villiers era un prieten de familie (într-adevăr, poa- 
te era mai mult decât un prieten; se speculează că ar fi 
avut o relație sexuală cu Iacob, tatăl lui Carol) și duce de 
Buckingham. Câștigase disprețul Parlamentului din aproa- 
pe toate punctele de vedere. Era bădăran, dăduse dova- 
dă de nepricepere militară și avea afaceri clandestine în 
Irlanda, ceea ce reflecta sprijinul său aparent față de cato- 
licism, în dauna Bisericii Anglicane. Parlamentul a încer- 
cat să-l pună sub acuzare pe Villiers, dar planurile au fost 

zădărnicite de Carol, care l-a dizolvat pentru a-și proteja 
prietenul. Când Villiers a fost asasinat, un an mai târziu, 
sărbătorile publice care au urmat au adâncit ruptura dintre 
rege și membrii parlamentului. 

Carol a provocat și mai multe tulburări finanțând răz- 
boiul cu un „împrumut forțat“, o taxă percepută fără acor- 
dul Parlamentului. Deși Cazul celor Cinci Cavaleri din 1627 
afirmase dreptul regelui de a-i întemnița pe cei care refuzau 
să aplice aceste taxe, Carol încă nu avea suficiente fonduri și 
a reunit din nou Parlamentul. Nemulțumit de împrumutul 
forțat, Parlamentul a condiționat autorizarea noilor fon- 
duri de aprobarea pe care Carol trebuia să o dea pentru un 
nou document constituțional, Petiţia Drepturilor. Petiția 
Drepturilor prevedea că nu pot fi impuse taxe fără acordul 
Parlamentului. Mai menționa că nu se pot trimite oameni la 
închisoare fără dovezi. Cu alte cuvinte, interzicea ca soldații 
sau marinarii să fie repartizați pentru cazare în gospodării 
împotriva voinței lor și decidea că nu ar trebui să existe o 
lege marțială care să pedepsească delictele minore ale mari- 
narilor sau ale soldaților. 

Legea limita eficient puterea regelui de a acționa fără 
aprobarea Parlamentului. Regele a acceptat noua lege. 
Al doilea Parlament a fost prorogat în 1628 și rechemat pen- 
tru o a doua sesiune în 1629, la apariţia crizei. Carol a în- 
călcat Petiţia Drepturilor, confiscând proprietatea lui John 
Roll, membru al Parlamentului, deoarece acesta refuzase 
să plătească taxa tonnage and poundage, două obligații refe- 
ritoare la mărfurile importate și la cele exportate. Regele 
își păstrase încă dreptul a dizolva Parlamentul. Membrii 
acestuia s-au grăbit să adopte o serie de rezoluții provoca- 
toare, care condamnau atât catolicismul, cât și colectarea 
taxelor vamale, înainte de a fi forțați să își amâne lucrări- 
le. O rezoluție finală a obținut sprijinul necesar, dar nu a 
apucat să fie adoptată înainte ca Parlamentul să fie demis. 

Aceasta prevedea că oricine este implicat în colectarea ilega- 
lă a taxelor vamale va fi „considerat trădător al libertăţilor 
Angliei“. Membrii Parlamentului erau fermi în năzuințele 
lor, iar Carol a confirmat că este un despot când a arestat 
opt membri ai Parlamentului pentru că îl criticaseră. 

Carol se săturase să se ocupe de Parlament. A făcut pace 
cu Franţa și cu Spania, reducând considerabil risipirea re- 
surselor regatului. Printr-o demonstrație nemaivăzută de 
absolutism, Carola condus următorii 11 ani fără a mai con- 
voca Parlamentul. Perioada a devenit cunoscută sub numele 
de Tirania de 11 ani. Fără sprijinul Parlamentului, Carol a 
trebuit să fie creativ în privința colectării veniturilor. El 
a repus în vigoare o lege din 1229, referitoare la sechestra- 
rea bunurilor pentru rangul de cavaler, care prevedea ca 
toți bărbaţii cu un anumit venit să participe la încoronarea 
regelui pentru a fi numiţi cavaleri; apoi Carol i-a amendat 
pe toți cei care lipsiseră de la încoronarea lui din 1626. De 
asemenea, a impus taxa pe navă, ship money. Aceasta se apli- 
ca orașelor de pe coastă, în timp de război, pentru acope- 
rirea costurilor de apărare. Carol a ales să colecteze taxa 
în ciuda faptului că Anglia nu mai avea nici un conflict ar- 
mat. În timp ce curtea regală a validat colectarea banilor 
din taxă, Parlamentul și susținătorii lui au considerat acest 
lucru ca un abuz cras de putere. Aceste eforturi, completate 
de acordarea ilegală de monopoluri și de revocarea cadouri- 
lor regale pentru nobilimea scoțiană, i-au permis lui Carol 
să adune fonduri suficiente. 

Carol a reușit să păstreze acest statut financiar fragil 
doar pentru că Anglia nu mai era implicată în nici un război 
costisitor. Din nefericire pentru el, situaţia avea să se schim- 
be. Carol, care era prin drept de naștere și rege al Scoției, a 
căutat să înființeze o biserică unificată în regatele sale. Fără 
consultarea liderilor politici și religioși ai Scoției, el a ordo- 
nat ca această țară să folosească o nouă carte de rugăciuni, 

care oglindea Cartea de rugăciuni obștești a Angliei. Scoţia 
era majoritar prezbiteriană și considera că această carte 
constituia o încercare de convertire la anglicanism. Prin 
urmare, a reacționat în 1638 înlocuind guvernul episcopal 
(condus de episcopi) cu unul prezbiterian. În ceea ce astăzi 
poartă numele de Războaiele Episcopilor, Carol a pornit în 
fruntea armatei pentru a suprima rebeliunea și pentru a di- 
zolva noul guvern scoțian. Campania a fost neconcludentă, 
iar costurile conflictului - foarte ridicate. În cele din urmă 
a fost declarat un armistițiu, mai ales pentru că regele Carol 
avea nevoie să obțină mai multe fonduri. Cu toate acestea, 
ambele tabere erau conștiente că armistițiul era doar tem- 
porar. În 1640, Carol a fost obligat să convoace Parlamentul. 
În schimbul pierderii dreptului de a încasa taxa pe nave, 
instituția i-a acordat o sumă mare care, în cele din urmă, 
s-a dovedit insuficientă până la sfârșitul războiului. Regele 
a dizolvat Parlamentul după doar o lună; ulterior, această 
sesiune parlamentară a fost numită Parlamentul cel Scurt. 
În 1640, cu trezoreria din nou plină, Carol a reluat 
conflictul. Al Doilea Război al Episcopilor nu s-a sfârșit 
bine pentru el. Trupele engleze au fost învinse în câte- 
va lupte; scoţienii au ajuns să ocupe regiunile nordice din 
Northumberland și Durham. Carol a fost obligat să semne- 
ze umilitorul Tratat de la Ripon. Acesta prevedea că regele 
trebuia să plătească o despăgubire pe care nu și-o permitea. 
Trupele scoțiene au continuat să ocupe teritoriului englez 
până când Carol a convocat din nou Parlamentul și a apro- 
bat plata; până a reușit acest lucru, a fost obligat să achite 
scoţienilor imensa sumă, la acea vreme, de 850 de lire în 
fiecare zi. Oricât de ciudat ar suna, Carol a fost obligat să 
plătească scoţienilor pentru a ocupa pământul englez. 
Erorile costisitoare ale lui Carol l-au afectat în cele din 
urmă. Când a convocat din nou Parlamentul, acesta a găsit 
pârghia de a cere o serie de reforme. Astfel, pentru a obține 

banii care îi erau necesari, Carol fost nevoit să renunţe la 
dreptul de a dizolva Parlamentul după bunul plac. De ase- 
menea, a fost abolită taxa pe nave, la fel și confiscarea bunu- 
rilor pentru cei cu rangul de cavaler. Curtea care susținuse 
politicile lui Carol a fost eliminată. Acest Parlament va fi 
cunoscut sub numele de Parlamentul cel Lung, deoarece va 
funcționa vreme de 20 de ani. Parlamentarii erau patrioţi 
englezi. Dacă ar fi dorit, Carol ar fi putut stabili o relație 
amiabilă cu ei. Asta i-ar fi oferit mijloacele financiare de 
a-și implementa politica internă și externă. Nu a existat 
niciodată un dezacord de principiu asupra scopurilor re- 
gelui. Problema era doar în privinţa stilului de conducere. 
Tratamentul aplicat de Carol membrilor Parlamentului 
său a fost unul rezervat dușmanilor. Resentimentele sale, 
încercările de intimidare, arestările și acțiunile ilegale 
intenționate au pregătit scena pentru Războiul Civil Englez 
și, în cele din urmă, pentru execuția regelui. A fost primul 
monarh englez executat de către propriul popor. 


19 
CONSECINTE 
NEPREVĂZUTE 


CAROL | DĂ PIEPT 
CU SCOȚIENII 


1640, ANGLIA 


Carol I este cunoscut pentru disputele sale cu Parlamentul 
privind utilizarea arbitrară a puterii și pentru refuzul Par- 
lamentului englez de a-i finanța politicile. Dacă regele ar 
fi vrut să facă bani, probabil că ar fi trebuit să scrie o car- 
te. Titlul ar fi fost Cum să fii executat. Ghid pentru idioţi. 
Încăpățânarea lui Carol a provocat în cele din urmă Războiul 
Civil Englez, un conflict pe care regele l-a și pierdut. În ciuda 
acțiunilor sale, Carol și-a păstrat tronul și, mai important, 
capul. Ar fi trebuit să fie mulțumit cu viața pe care o ducea, 
dar a fost victima unui egoism feroce. Nu a acceptat inevi- 
tabilele restricții impuse puterii regale de către Parlament. 
Carol a încercat să negocieze în secret cu scoțienii pentru 
a se sustrage controlului parlamentar. A fost învins și de 
această dată, iar planul său a spulberat orice fărâmă de sim- 
patie din partea Parlamentului și a poporului englez. Carol 
a fost executat, iar Anglia a intrat într-o perioadă de condu- 
cere parlamentară numită interregnum. 

În 1640, Parlamentul a fost convocat de Carol ca să i se 
aprobe penalitățile pe care trebuia să le achite din perioada 

Războiului Episcopilor. Parlamentul a folosit ocazia pentru 
a impune coroanei o serie de restricţii. A negat dreptul lui 
Carol de a dizolva sesiunile după bunul plac: de asemenea, 
a impus restricţii în legătură cu măsurile dubioase adop- 
tate de Carol pentru a aduna fonduri în timpul Tiraniei de 
11 ani. Primii 15 ani ai regimului lui Carol, o comedie a ero- 
rilor din partea regelui, sunt descriși în Capitolul 18. 

Carol nu era deloc încântat de noua putere parlamen- 
tară. Într-un prim act de sfidare, instituţia îl incriminase 
pe prietenul și consilierul său Thomas Wentworth, conte 
de Strafford. Strafford era văzut ca un simbol absolut al 
monarhiei, care trebuia eliminat. Pentru ca execuţia să 
aibă loc, Carol trebuia să semneze ordinul de condamnare. 
Regele era încă supărat pe modul în care Parlamentul îl tra- 
tase pe vechiul său prieten, ducele de Buckingham; nu era 
dispus să își vadă murind un alt prieten și aliat. Wentworth 
a simţit șocul lui Carol și l-a convins să accepte execuţia. În 
ciuda tuturor defectelor sale, Wentworth era totuși un tip 
loial. Nu a dorit să dea apă la moară antiregaliștilor într-un 
moment crucial, forțându-l cumva pe rege să-și manifes- 
te bunăvoința în apărarea sa. Carol a semnat mandatul și 
Wentworth a mers la spânzurătoare în mai 1641. 

Sacrificiul lui Wentworth s-a dovedit a fi nepotrivit. În 
calitate de lord reprezentant, contele fusese denunțat pen- 
tru suprimarea catolicismului. La scurt timp după moar- 
tea lui Wentworth, Irlanda s-a revoltat. Rebelii au fost 
încurajați de aparenta slăbiciune a lui Carol și de turbulen- 
țele politice care paralizau Anglia în acel moment. Irlan- 
dezii erau îngrijoraţi și de comportamentul englezilor din 
timpul Războaielor Episcopilor: se temeau că dacă nu vor 
reacționa ei mai întâi, Parlamentul cel Lung va adopta mă- 
suri pentru a zdrobi catolicismul. Irlandezii s-au aliat îm- 
potriva noilor coloniști protestanți englezi cu Old English, 
un grup de catolici englezi care locuiau în Irlanda de mai 
multe generații. Irlandezii au considerat că nou-veniţii 

aveau încuviințarea Parlamentului. Astfel, coaliția catolică 
a dovedit loialitate față de Carol, chiar în timp ce se revolta 
împotriva coloniștilor englezi. Chiar dacă regele nu a jucat 
nici un rol în declanșarea rebeliunii, mulți englezi au cre- 
zut că este implicat, de fapt, în conspirația papală pentru 
subminarea anglicanismului. Când Carol a solicitat fonduri 
pentru a pune capăt rebeliunii, cei din Parlament au pus la 
îndoială motivele reale ale demersului. Au considerat că, 
după liniștirea rebeliunii, regele va folosi armata împotri- 
va Parlamentului. De aceea instituția a respins cererea pen- 
tru fonduri și a încercat, fără succes, să voteze o ordonanţă 
prin care să preia controlul armatei de la rege. Toate acestea, 
la care s-au adăugat zvonurile că Parlamentul intenționa să 
o acuze pe soţia catolică a regelui, Henrietta, au reprezentat 
picătura care a umplut paharul pentru Carol. 

În ianuarie 1642, Carol a făcut probabil cea mai gravă 
greșeală a carierei. El a suspectat pe bună dreptate că unii 
membri ai Parlamentului au complotat cu scoțienii în tim- 
pul Războaielor Episcopilor. Însoțit de 400 de soldaţi, Carol 
a intrat în sediul legislativului încercând să aresteze cinci 
membri, pe care îi acuzase de trădare. A fost prima și ulti- 
ma oară când s-a întâmplat așa ceva. Cei incriminaţi fusese- 
ră avertizaţi, așa că au reușit să scape înainte de sosirea lui. 
Când Carol a solicitat ca președintele parlamentului, William 
Lenthall, să-i denunțe pe respectivii parlamentari, răspun- 
sul a fost: „Fie pe placul Majestății Tale, nu am ochi să văd, 
nici limbă să vorbesc în acest loc, decât așa cum Camera are 
plăcerea să mă ghideze, căci slujitorul ei sunt aici“. A fost o 
declarație lipsită de respect; Lenthall își declara oficial loiali- 
tatea față de Parlament, nu față de coroană. A fost un moment 
decisiv pentru opinia publică. Regaliștii au susținut că un rege 
puternic era esenţial pentru păstrarea stabilităţii, dar acest 
episod a ilustrat din plin neputinţa lui Carol. Temându-se 
pentruviaţa sa, Carol s-a retras cu familia în nord, cu intenţia 
de a aduna armata și de a lupta împotriva Parlamentului. 

Țara era divizată. Parlamentul a găsit sprijin mai întâi 
în rândul localităților de pe coastă și al marinei, în vreme 
ce regiunile din interior i-au rămas fidele lui Carol. Acesta 
a ridicat Stindardul Regal la Nottingham și a stabilit curtea 
la Oxford. Începutul războiului nu a fost foarte convingător, 
chiar dacă regaliștii au ieșit victorioși în câteva dintre pri- 
mele confruntări. Fiecare tabără se folosea de orice piedici 
pentru a obţine un avantaj: Carol a negociat o încetare a fo- 
cului în Irlanda, pentru a se putea folosi de trupele de acolo, 
în vreme ce Parlamentul a solicitat sprijinul scoțienilor, fă- 
cându-le acestora diverse concesii în schimb. Cursul luptelor 
s-a schimbat în 1643, printr-o serie de victorii obținute de 
tabăra care susținea Parlamentul. În 1645, hotărât să pună 
capăt războiului, Parlamentul a convocat așa numita New 
Model Army (Noua Armată). Armata engleză fusese ante- 
rior împărțită într-o serie de miliții unite de o singură gar- 
nizoană. De data aceasta, New Model Army era o trupă de 
profesioniști care puteau fi deplasaţi oriunde pe teritoriul 
țării. Sub conducerea lui sir Thomas Fairfax și a lui Oliver 
Cromwell, soldaţii au învins forțele regaliste și l-au alun- 
gat pe Carol în Scoţia. Scoţienii l-au predat însă pe Carol 
Parlamentului. Carol a încercat să scape înainte de a fi în- 
carcerat în cele din urmă la Castelul Carisbrooke. 

După toate aparențele, Carol a fost norocos. Deși mulți 
din Parlament au susținut reformele pentru a stabili un 
echilibru împotriva exceselor regale, chiar și cei mai radi- 
cali membri au preferat ca regele Carol să rămână în conti- 
nuare pe tron. Cu toate acestea, Carol subscria la ideea că 
este regele de drept divin. El nu ar fi susținut însă o coroană 
slăbită. În efortul de a recâștiga puterea, Carol a realizat 
o înțelegere pentru crearea unei armatei irlandeze și chiar 
i-a invitat pe francezi să trimită soldați care să-l ajute să 
zdrobească noua armată engleză și Parlamentul. Cromwell 
a descoperit aceste scrisori și le-a făcut publice, îndepărtând 

prin asta mulți susținători din tabăra regelui. În cele din 
urmă, Carol a făcut cea mai gravă greșeală și ultima. A nego- 
ciat în secret o înțelegere cu scoţienii, numită The Engage- 
ment (Angajamentul), care prevedea că scoţienii vor invada 
Anglia și îl vor repune pe Carol pe tron, cu condiţia reinsta- 
urării prezbiterianismului vreme de trei ani. 

Conform înţelegerii, trupele scoțiene chiar au inva- 
dat Anglia. Răscoalele regaliste au fost rapid suprimate, cu 
excepţia câtorva asedii care s-au prelungit. În cele din urmă, 
o victorie parlamentară a pus capăt războiului în bătălia de la 
Preston. Dându-și seama că nu putea câștiga, Carol a trimis 
o propunere de reformă care era în avantajul Parlamentului. 
Inițiativa a fost acceptată și votată. Cu toate acestea, unii, 
precum Cromwell, au considerat că regele era prea periculos 
ca să rămână în viață. Cromwell a folosit noua armată pen- 
tru a aresta membrii Parlamentului care votaseră în favoarea 
revenirii pe tron a lui Carol. Pentru actul de trădare, regele 
a fost pus sub acuzație. Toată lumea știa că făcuse înțelegeri 
cu irlandezii și chiar cu francezii, ba chiar că regele vânduse 
Anglia inclusiv scoțienilor. Dispreţuit de compatrioți pentru 
trădare, Carol a fost trimis la eșafod. Oliver Cromwell urma 
să conducă Anglia, Irlanda și Scoţia ca Lord Protector în peri- 
oada interregnumului. Doar moartea sa, în 1658, i-a permis 
fiului lui Carol, Carol al II-lea, să pretindă tronul. 

Carol I a fost un despot nechibzuit. A ratat nenumăra- 
te ocazii de a face pace cu Parlamentul. Refuzul său de a 
împărți puterea a fost plătit cu sânge, în cele din urmă chiar 
cu al său. A fost dispus să renunţe la orice convingere doar 
pentru a-și păstra sau pentru a recâștiga puterea. Carol a 
considerat că nimeni din Parlament nu avea curaj să ceară 
executarea lui, dar s-a înșelat. Reformele adoptate ca răs- 
puns la intransigența lui Carol au fost esențiale pentru dez- 
voltarea politică a Angliei. Ironia este că Parlamentul nu ar 
fi avut niciodată pârghia de a adopta astfel de reforme dacă 
regele ar fi cooperat pur și simplu de la bun început. 


20 


SUBESTIMAREA 
ADVERSARULUI 


O LOVITURĂ NOROCOASĂ 


1687, PARTENON, GRECIA 


Partenonul, construit de Pericle, a fost bijuteria Atenei anti- 
ce. Clădirea elegantă cu coloane a fost construită în cinstea 
Atenei și a funcționat ca trezorerie pentru bogăţiile Ligii 
Doriene. Trona pe Acropola din Atena ca o întruchipare a 
artei și a culturii clasice grecești. Vreme de aproape 2 000 
de ani, coloanele și arcadele de marmură au supraviețuit în 
bună parte intacte, în ciuda stricăciunilor provocate de ro- 
mani, de bizantinii creștini, de romano-catolici, de franci 
şi de turcii otomani. În 1670, clădirea avea încă farmecul 
clasic, încât scriitorul turc Evliya Çelebi a numit-o „o lucrare 
datorată mai puțin omului și mai degrabă Raiului însuși“ 
care „ar trebui să rămână intactă pentru totdeauna“. Cu toa- 
te acestea, Partenonul nu a supraviețuit conflictului dintre 
un general venețian hotărât și un agă turc disperat. 

Încă din 1667 creştinii încercaseră să alunge otomanii 
din Europa. Turcii erau deciși să păstreze fiecare palmă de 
pământ, inclusiv teritoriul orașului Atena. În 1684, Veneţia 
l-a trimis pe generalul Francesco Morosini și întreaga flotă 
a republicii pentru a-i înfrunta. Acesta a cucerit Preveza și 

Lefkada. Turcii au răspuns intensificându-și pregătirile mi- 
litare. Venețienii știau că nu pot egala forțele numeroase ale 
turcilor, dar, conform istoricului Dimitrios Kambouroglou, 
„venețienii descoperiseră secretul pentru cucerirea lumii. Nu 
se complicau să aibă propriii soldați și generali. Îi angajau“ 

Până în 1685, Veneţia a reușit să angajeze o numeroasă 
armată de mercenari. Francesco Morosini a fost desemnat 
comandant-șef al tuturor operațiunilor militare împotri- 
va turcilor, iar contele Otto von Kânigsmark a fost anga- 
jat să conducă armata de mercenari. Împreună au reușit să 
scoată turcii din tot Peloponesul, ridicând pentru Veneţia 
noul regat Morea. Turcii au început să-și adune trupele din 
restul Greciei, în vreme ce Morosini și alți lideri ai forței 
multinaționale au decis cum să le țină piept. S-a hotărât ca 
Atena să devină obiectivul principal pentru eliberare. 

Problema era că atenienii nu prea doreau să fie eliberați. 
Orașului îi mergea bine, iar negustorii prosperau. Așa că au 
trimis o delegaţie la Veneţia prin care solicitau ca armata 
să stea deoparte. Veneţia a fost de acord, dar numai dacă 
atenienii plăteau o taxă pentru oprirea invaziei. Delegaţia 
ateniană s-a înțeles la preț, iar Morosini a promis că nu vor 
fi deranjați. Nu a văzut un câștig real din punct de vedere 
tactic prin preluarea Atenei din mâinile turcilor, mai ales 
dacă atenienii nu-și doreau asta. Din punct de vedere mili- 
tar, orașul nu avea nici o însemnătate, dat fiind că prin cu- 
cerirea lui nu ar fi influențat prea mult înaintarea turcilor. 
Orice trupe staționate acolo ar fi putut fi aprovizionate doar 
pe mare. Dacă ar fi fost atacat de turci, orașul ar fi trebuit 
abandonat și, desigur, distrus. 

Cu toate acestea, a continuat să crească presiunea poli- 
tică asupra lui Morosini de a cuceri totuși Atena. Morosini 
ar fi putut să-și păstreze promisiunea dacă o altă delegaţie 
de atenieni nu ar fi sosit în timpul unei reuniuni critice a 
consiliului de război, insistând că turcii care stăpâneau 

Atena erau aproape distruși. Cei din delegaţie au promis că 
demnitarii din Atena vor susține orice atac și vor asigura 
succesul. Ceilalți comandanți militari făceau presiuni asu- 
pra lui Morosini pentru a profita de această șansă evidentă. 
Decizia nu putea fi alta decât cea de a ataca. Cu toate aces- 
tea, el era decis să o facă în stilul său, adică fără victime în 
rândul populaţiei ateniene. 

Turcii se așteptau ca Morosini să atace Atena. Din 
punctul lor de vedere, păstrarea poziției asupra templelor 
fortificate ale Acropolei împiedica o invazie în Grecia conti- 
nentală. Din moment ce Acropola reprezenta singura poziție 
a orașului care putea fi apărată, turcii și-au canalizat energia 
pentru a o întări împotriva puterii deja legendare a tunurilor 
venețiene. Când turcii au aflat de pregătirile lui Morosini, au 
întărit zidul vestic, au dărâmat Templul Zeiţei Atena Nike — 
folosind resturile pentru a ridica metereze pentru tunuri- și 
au construit un turn de sprijin. Apoi, în ceea ce s-a dovedit a 
fi o decizie crucială, și-au plasat majoritatea depozitelor de 
muniție și praf de pușcă în interiorul Partenonului. Pentru 
aga Ali, această alegere era evidentă. Partenonul era cea 
mai mare și mai consolidată clădire de pe deal. Orice alt loc 
ar fi făcut ca aceste depozite să devină mai vulnerabile la 
condiţiile atmosferice și la un potenţialatac inamic. 

Știind că se va confrunta cu un adversar formidabil, 
Morosini a făcut o mutare înșelătoare, trimițând o parte din 
flotă spre Evvia. Când vasele s-au îndepărtat, turcii au presu- 
pus că amenințarea dispăruse, așa că s-au relaxat. Au fost tri- 
mise întăriri pentru a face față acestei noi amenințări. Doar 
că, în dimineața următoare, când s-au trezit, au găsit întrea- 
ga flotă venețiană ancorată lângă Pireu, pregătită pentru un 
asediu îndelungat. Turcii, panicaţi și depășiți numeric, s-au 
îndreptat spre înălțimile Acropolei, au trimis femeile, copiii 
și civilii în Partenon, pentru a fi siguranță. Ali nu numai că 
știa că era cea mai solidă și mai sigură construcție, dar credea 

că venețienii nu aveau să facă nimic pentru a nu distruge un 
templu și un reper atât de important. 

Prinși acum între turci și armata venețiană care ataca, 
atenienii au ales tabăra care părea a avea șanse, așa că s-au 
alăturat trupelor lui Morosini. Au oferit informații valoroa- 
se în schimbul protecției pentru ei și pentru oraș. (Jefuirea 
orașelor cucerite nu era încă un lucru ieșit din comun.) 
Morosini a trimis un mic corp de armată pentru a ocupa 
orașul și pentru a-i proteja pe greci de turci. Atenienii s-au 
întors apoi la casele lor și au ascuns obiectele de valoare. 

Morosini, încercând în continuare să evite o confrun- 
tare, s-a oferit să le garanteze turcilor un culoar de trecere 
în cazul în care s-ar fi predat. Ali a refuzat. Avea muniţie și 
soldați, dar fusese, de asemenea, informat că seraschierul, 
comandantul suprem al armatei otomane, era pe drum cu o 
armată de sprijin. 

Morosini a trimis la atac forţa principală, sub comanda 
lui Kânigsmark, pentru a încercui orașul și a stabili poziţiile 
pentru ofensiva spre Acropole. Sub focul turcilor, artileriștii 
lui Konigsmark și-au amplasat tunurile și au început să tra- 
gă asupra dealului. La scurt timp după începerea atacului, 
un turc fugar i-a informat pe venețieni că Ali mutase toa- 
tă muniţia și civilii în Partenon. Morosini i-a ordonat lui 
Konigsmark să țintească Partenonul. 

Peste 400 de ghiulele au lovit celebrul templu înain- 
te ca una, fie bine ţintită, fie norocoasă, să pătrundă prin 
acoperiș și să ajungă la depozitul de muniţie. Partenonul a 
explodat, distrugând acoperișul, mare parte din ziduri și 
avariind sau distrugând cele mai multe dintre preţioasele 
sculpturi. Au fost uciși cel puțin 300 de turci, majoritatea 
femei și copii, fie din cauza exploziei, fie din cauza bucăților 
de marmură care au căzut în urma exploziilor. Tot ce se 
afla pe Acropole a ars vreme de trei zile. Konigsmark a fost 

consternat și descurajat de distrugere. Cu toate acestea, 
Morosini a numit-o „o lovitură norocoasă“. 

Turcii au refuzat totuși să se predea, așteptând să-i sal- 
veze armata seraschierului. Cu toate acestea, când arma- 
ta a sosit, trupele lui Kânigsmark erau pregătite și stăteau 
la pândă. Observând armata venețiană poziționată împo- 
triva lui, seraschierul s-a retras fără a trage măcar un foc. 
Rămași fără speranţă, turcii s-au predat. Partenonul fusese 
distrus degeaba. 

Chiar dacă distrugerea Partenonului, realizată de 
Morosini, este văzută de mulți ca o oribilă eroare de jude- 
cată, pentru că nu a fost altceva decât un preț al victoriei, 
Partenonul era o fortăreață inamică, un obiectiv care trebu- 
ia cucerit cu costuri cât mai mici. Faptul că inamicul l-a um- 
plut cu muniţie, a făcut sarcina mult mai simplă. Cel puțin 
aparent, mulți venețieni au fost de acord cu deznodămân- 
tul. La întoarcerea din acea campanie, Morosinia fost făcut 
doge de Veneţia. Cu toate acestea, victoria lui nu a avut un 
impact de durată în ecuația războiului. La un an după victo- 
rie, Atena a fost recucerită de turcii otomani. Dar Atena nu 
mai era încoronată cu întreaga faimă a Partenonului. 

CUM A FOST AFECTATĂ 
AMERICA COLONIALĂ 
DE CREȘTEREA TAXELOR 


1770—1773, AMERICA COLONIALĂ 


În climatul politic actual, impunerea unor taxe mai mari 
înseamnă sinucidere politică. Taxele sunt văzute ca factori 
care împiedică dezvoltarea economică și golesc buzunarele 
cetățenilor. Majoritatea votanților îi preferă pe candidații 
care scad taxele, nu pe cei care impun taxe noi. Dacă ţi se 
pare că retorica politică despre taxe agită spiritele în pre- 
zent, ar trebui să arunci o privire într-un manual de istorie 
a Americii. Gruparea politică modernă Partida de Ceai ar 
putea fi considerată de unii o mișcare marginală, dar opini- 
ile lor sunt moderate și normale în comparație cu convinge- 
rile și acţiunile fondatorilor mișcării Partidei de Ceai din 
timpul Revoluţiei Americane. Rezistența conducătorilor 
britanici — adică regele George și membrii conducerii Parla- 
mentului -, în relațiile cu coloniile americane, a contribuit 

în cele din urmă la declanșarea Revoluţiei. Dacă ar fi fost 
mai îngăduitori cu coloniștii, dacă pur și simplu ar fi fost ca- 
pabili să-i vadă și să-i trateze la fel ca pe englezii din Anglia, 
coloniile ar fi rămas probabil loiale Coroanei încă o vreme. 

În 1770 Boston era un oraș al schimbărilor. Din 1767 
parlamentul britanic adoptase o serie de acte normative, 
numite Legile Townshend. Anglia avea mare nevoie de fon- 
duri pentru finanțarea unor inițiative costisitoare, precum 
Războiul de Șapte Ani. Era nevoie de bani pentru a plăti 
staționarea permanentă a trupelor care protejau coloniile 
atât de francezi, cât și de agresiunea indienilor. De aseme- 
nea, era nevoie de bani pentru a plăti salariile oficialilor gu- 
vernului britanic care lucrau în America. Dincolo de aceste 
obiective, noile legi referitoare la taxe erau strict politice. 
Anglia dorea să stabilească un precedent pentru taxele ul- 
terioare. La fel ca spaniolii, și ei au văzut bogăția Americii 
ca pe o modalitate de a finanța nevoile guvernului britanic. 
Taxele aveau să pedepsească, de asemenea, și colonia New 
York pentru nerespectarea Legii de încartiruire, Quartering 
Act, din 1765 (care impunea coloniștilor să ofere soldaţilor 
britanici staţionaţi în America cazare și provizii). 

Legile Townshend fuseseră precedate în 1764 de Legea ve- 
nitului american (Sugar Act), iar în 1765 de Legea timbrului 
(Stamp Act), ambele întâmpinând opoziție sub deviza „Nici o 
impozitare fără reprezentare“. Coloniștii se opuneau taxelor 
cu argumente economice, citând din Declaraţia britanică a 
Drepturilor pentru a-și susține solicitările. Parlamentul a res- 
pins această argumentație menționând că toți coloniștii erau 
reprezentaţi de facto în Parlament prin „reprezentare efecti- 
vă“. Cu alte cuvinte, erau reprezentaţi de membri în ansamblu, 
deși nu existau membri ai parlamentului aleși din colonii. 

Când a fost abrogată Legea timbrului au fost aprobate 
Legile Townshend. Acestea impuneau taxe pe hârtie, vop- 
sea, plumb, sticlă și pe ceai. Nu exista impozit pe venit sau 

taxă pe valoare adăugată, astfel încât principala sursă de im- 
pozitare o constituiau taxele pe mărfurile care circulau prin 
porturi. Actele au fost adoptate la pachet cu alte legi care 
aveau ca scop limitarea contrabandei. Acestea ofereau pu- 
teri mai extinse de a controla locuințele și atelierele pentru 
depistarea bunurilor de contrabandă, precum și o creștere 
a numărului de instanţe judecătorești ale viceamiralității 
care vizau urmărirea penală a contrabandiștilor. 

Reacţia la aceste legi a fost puternică și vehementă. Unele 
răspunsuri au fost raționale, precum seria de eseuri a lui John 
Dickinson, Scrisorile unui fermier din Pennsylvania, care punea 
în discuţie constituţionalitatea măsurilor. Aceste epistole erau 
adresate Camerei Reprezentanților din Massachusetts, care 
au trimis o petiție regelui George al III-lea solicitându-i anula- 
rea legilor. Aceste scrisori puneau, de fapt, în discuție dreptul 
Parlamentului de a impune taxe în colonie. Când Camera a 
decis să nu renunțe la petiție, Francis Bernard, guvernato- 
rul provinciei Massachusetts, a dizolvat legislativul. Această 
acțiune a fost întâmpinată cu boicoturi și represalii menite 
să forțeze abrogarea. Opoziția față de aceste legi a devenit 
atât de acerbă încât secretarul colonial, lordul Hillsborough, a 
simțit nevoia unei prezențe substanţiale de trupe în Boston. 
Câteva incidente au continuat să inflameze sentimentul co- 
lonial antibritanic. La început, o navă comercială deținută de 
John Hancock a fost confiscată sub acuzaţia de contrabandă. 
Cazul a fost foarte mediatizat, ca exemplu de nedreptate co- 
misă de oficialii vamali britanici, deși în cele din urmă aceștia 
au renunțat la acuzații. Au avut loc câteva ciocniri minore în- 
tre soldații britanici și coloniști. Când Christopher Seider, un 
puști de 11 ani, a fost omorât de un funcţionar vamal, situa- 
ţia a devenit mai tensionată. Menţionat uneori ca prima victi- 
mă a Revoluţiei Americane, el a devenit un exemplu dramatic 
al pericolelor generate de escaladarea tensiunilor. 

În mod repetat, Marea Britanie şi-a înstrăinat supușii 
americani. În prezent, mulți încă nu își dau seama că Legea 

ceaiului chiar a scăzut, de fapt, prețul acestuia în America. 
Ironia istorică este că părinţii fondatori ai Americii erau 
contrabandiști de ceai, care pierdeau bani din cauza concu- 
renței tot mai mari. De asemenea, aceștia urmau să plătească 
mai multe taxe pentru noile bunuri incluse în lege, pierzând 
bani în ambele circumstanţe. Astfel, au pus la cale o campa- 
nie împotriva legii. Pe măsură ce coloniștii deveneau tot mai 
rebeli, britanicii au răspuns cu legi și cu acțiuni mai dure și 
mai autoritare. Când Parlamentul a decis să plaseze de fac- 
to Boston sub legea marțială, rezultatul a fost un resenti- 
ment public general. Autorităţile regale au reacționat prin 
staționarea unui număr mare de soldaţi în oraș. Trupele au 
fost denigrate, hărțuite și privite cu neîncredere de locuitori. 
Pe 5 martie, tensiunile din Boston au erupt într-unul 
dintre cele mai importante evenimente care au condus la 
revoluție. Soldatul Hugh White, un străjer britanic, era sta- 
ţionat în apropierea unui punct vamal. Un tânăr ucenic a 
început să hărțuiască un căpitan britanic pe nume John 
Goldfinch; White a răspuns lovindu-l pe băiat cu patul mus- 
chetei. Cearta aprinsă dintre White și prietenii băiatului a 
atras o mulțime de oameni. Pe măsură ce numărul trecă- 
torilor adunaţi s-a mărit și a devenit amenințător, White 
s-a retras pe treptele punctului vamal. Căpitanul Thomas 
Presto observase situația și a trimis un regiment de soldați 
pentru a-l sprijini pe White și pentru a controla mulțimea. 
Un grup de câteva sute de locuitori au format un semicerc în 
jurul soldaților și au început să îi insulte și să-i lovească cu 
pietre și cu bulgări de zăpadă. Soldatul Hugh Montgomery 
a fost pus la pământ de paznicul unei taverne: apoi a tras în 
mulțime și le-a strigat colegilor lui să facă același lucru. În 
ciuda faptului că nu primiseră ordin de la Preston, câţiva 
au tras cu muschetele. Focurile au ucis trei persoane din 
mulțime, au rănit mortal alte două și au rănit ușor 11. 
Incidentul reprezintă un caz interesant de circumstan- 
te care pot genera o situație periculoasă și volatilă. Situația 

nu ar fi escaladat niciodată fără politicile fiscale, deoarece 
acest sistem de impozitare a generat un antagonism puter- 
nic față de soldaţii britanici, care au sprijinit autoritățile 
în colectarea taxelor. Nu există nici o îndoială că soldații 
din piața din Boston s-au temut pentru viața lor; cu toate 
acestea, crimele lor au fost considerate, pe bună dreptate, 
o încălcare flagrantă a legii. Această greșeală făcută de Par- 
lament a fost înrăutăţită foarte mult în acea zi de câțiva sol- 
daţi britanici prea orgolioși. Incidentul a devenit cunoscut 
sub numele de Masacrul din Boston. 

Soldaţii au fost judecaţi de un tribunal din Suffolk 
County. În încercarea de a face procesul cât mai echitabil 
posibil și pentru a evita îndepărtarea moderaților și repre- 
saliile din partea altor soldați, juriul a fost alcătuit din per- 
soane care locuiau în afara orașului Massachusetts. Puţini 
avocaţi au vrut să apere soldații. Cazul lor a fost preluat în 
cele din urmă de un judecător celebru și viitor instigator al 
revoluției, John Adams. Într-un proces separat, Preston a 
fost achitat când s-a constatat că nu existau dovezi că el ar 
fi ordonat trupelor să deschidă focul. Adams a argumentat 
convingător că reacția sa fusese una de autoapărare și că 
acțiunile soldaților erau astfel justificate. În urma acestor 
argumentări, șase dintre soldaţi au fost achitați; alți doi 
au fost găsiți vinovaţi de crimă, deoarece în cazul lor exis- 
tau dovezi convingătoare care sugerau că trăseseră direct 
în mulțime. Adams a reușit să comute sentința într-o con- 
damnare pentru ucidere din culpă pentru acești doi soldați. 
Pedeapsa pentru ucidere din culpă la acea vreme era să fii 
însemnat pe degetul mare. Adams avusese un succes enorm 
în numele Coroanei. Consecința pedepsei ușoare a fost un 
sentiment omniprezent de nedreptate care s-a răspândit 
în toate coloniile. Coloniștii au interpretat rezultatul pro- 
cesului ca pe un semn că soldaţii britanici puteau împușca 
oricând coloniști americani fără să fie trași la răspundere. 

Motivul pentru care acest incident a fost o gafă atât de 
mare este că a devenit un punct de pornire pentru următoare- 
le răzvrătiri împotriva britanicilor. Anterior, nemulțumirile 
coloniștilor fuseseră alimentate în mare parte de îngrijo- 
rări legate de câștiguri. Masacrul a adus un element legat 
de justiție și de amenințare personală la cauza lor, ceva care 
lipsise anterior. Chiar dacă Revoluţia ar fi putut izbucni și în 
absenţa unui eveniment de tipul Masacrului din Boston, inci- 
dentul a creat sentimentul antibritanic și în coloniile din afa- 
ra Massachusetts-ului. A demonstrat că trupele britanice și 
oficialii reprezentau o amenințare pentru toți cei din colonii, 
chiar și pentru cei care nu erau afectați în mod direct de taxe. 

Ulterior, mulți au atribuit unei boli mintale atitudinea 
insensibilă a regelui George față de supușii săi americani. 
Cu toate acestea, în acel moment, Marea Britanie avea o 
monarhie constituțională, iar regele era mai mult o figură 
simbolică decât un conducător. Eroarea colectivă a fost co- 
misă de Parlament, un grup de bărbați fără pricepere în a 
câștiga inimile și minţile coloniștilor și, în cele din urmă, 
în a menţine coloniile sub controlul britanic. 

Masacrul din Boston evidenţiază importanţa acţiunii 
macropolitice, precum și importanţa oamenilor obișnuiți în 
influențarea istoriei. Regele George al III-lea și Parlamentul 
englez au făcut greșeli ce au precipitat condiţiile care au dus 
la adunarea mulțimii și la declanșarea conflictului. Chiar 
dacă eroarea a fostevidentă, coroana britanică nu a reușit să 
învețe nimic din acel masacru. A păstrat sistemul de taxare 
și, în 1773, ca răspuns la Partida de Ceai de la Boston, a im- 
plementat ceea ce coloniștii vor numi „Actele intolerabile“, o 
serie de măsuri punitive gândite să facă din Boston un exem- 
plu pentru colonii. În loc să găsească un teren comun pentru 
discuţii, ambele părți au intensificat conflictul. Trei ani mai 
târziu s-au tras mai multe focuri de armă la Lexington și 
Concord și astfel a început Revoluția Americană. 

Ar trebui să știi că Horatio Gates a fost unul dintre părin- 
ţii fondatori ai SUA. Dacă nu știi asta despre el, este doar 
din cauza lui. Problema este că unul dintre cei care au ajutat 
la câștigarea Revoluţiei Americane aproape că a pierdut-o, și 
de două ori. Motivul a fost pur și simplu că nu și-a acceptat 
limitele. Bărbatul care a avut atâtea realizări, dar și-a pătat 
numele, a fost comandant la una dintre cele mai mari victo- 
rii ale tinerei Americi și a participat la organizarea armatei 
continentale. Cu toate acestea, probabil că nu-i știi numele 
din cauza a ceea ce a mai făcut și pentru că a încercat să facă. 

Generalul de brigadă Horatio Gates s-a născut, la fel 
ca mulți coloniști americani de atunci, în Anglia. Părinţii 
lui lucrau ca servitori pe o proprietate din Scoţia. Tânăr 
fiind, originea l-a ajutat să obțină influența necesară 
pentru a intra în serviciu în armata britanică în 1745. Ca 
locotenent, Gates a servit la început în Germania. Acolo 
și-a dovedit abilitățile organizatorice și a devenit secund 
al regimentului (adjutant, conțopist și șef al intendențţei). 

Gates se pricepea la chestiuni organizatorice și la ținerea 
evidențelor. Ştia să asigure hrana și dotările pentru soldați. 
Este un talent de care are nevoie orice armată. După puţin 
timp a fost transferat în Canada, ca aghiotant al generalu- 
lui Charles Cornwallis. 

Deoarece nu era de viță nobilă și nu provenea dintr-o fa- 
milie înstărită, șansele de promovare ale lui Horatio Gates 
erau limitate. Cele mai înalte funcţii din armata britani- 
că erau, de fapt, cumpărate, nu oferite pe merit. Aceasta era 
o modalitate de a se asigura că numai persoanele potrivite 
vor ajunge ofițeri. Când un căpitan care activa într-o colo- 
nie atât de îndepărtată, precum cea din Maryland, s-a îm- 
bolnăvit și a trebuit să-și vândă locul, Gates a avut ocazia 
să cumpere funcţia la un preț bun. Încurajat de generalul 
Cornwallis, tânărul Gates a reușit să împrumute banii ne- 
cesari pentru a deveni căpitan. Mutându-se în Maryland, 
a preluat comanda noii sale unități de infanterie și s-a 
trezit la conducerea trupelor exact în perioada neferici- 
tei expediții în sălbăticie a generalului Edward Braddock 
împotriva francezilor și a indienilor. Printre cei care l-au 
însoțit în călătoria prin sălbăticie s-au numărat George 
Washington, Charles Lee și Daniel Morgan. 

Horatio Gates nu a rezistat mult din momentul în care 
a început schimbul de focuri. A fost rănit în piept chiar la 
începutul luptei, fiind cărat de pe front de un soldat din uni- 
tatea sa. Probabil că asta i-a salvat viața, deoarece bătălia a 
fost un dezastru și soldații britanici răniţi lăsați în urmă au 
fost scalpaţi, apoi uciși. Oricum, tânărul căpitan a fost la un 
pas de moarte din cauza rănii. În viitoarele bătălii purtate 
pe parcursul carierei sale, Gates pare să se fi ţinut departe 
de locurile unde ar fi putut fi împușcat din nou. Dar acest 
lucru nu i-a afectat deloc capacitatea evidentă de a transfor- 
ma haosul organizațional în ordine. 

După ce s-a recuperat, Gates a fost numit într-un post 
de conducere într-o expediţie în Indiile de Vest, comandată 
de un vechi prieten, generalul de brigadă Robert Mockton. 
L-au ajutat și de această dată abilitățile administrative. 
După ce aventura s-a încheiat cu succes, a fost desemnat 
de Mockton să anunţe el veștile bune la Londra. Cum de- 
venise deja o tradiție în astfel de cazuri, Horatio Gates a 
fost promovat maior. De asemenea, i s-a oferit suma gene- 
roasă de 1 000 de lire în monede de argint, care l-a ajutat 
să-și cumpere funcţia de locotenent-colonel. Numai că la 
început promovarea nu a fost așa cum sperase, întrucât nu 
existau poziții vacante active pentru un astfel de grad mili- 
tar, așa că a primit doar jumătate de salariu. Ofițerul era în 
așteptare, fără să poată face nimic, și încasa doar jumătate 
din banii care i se cuveneau pentru gradul său. Un salariu 
mai mic reprezenta un dezastru pentru cineva care nu pro- 
venea dintr-o familie înstărită și mai trebuia să-și întrețină 
și gospodăria și să se comporte și să se îmbrace ca un ofițer. 
În 1762, când a apărut un post de locotenent-colonel în co- 
lonia britanică New York, Gates a acceptat imediat și s-a în- 
tors în America de Nord și cu un salariu întreg. 

Cam în această perioadă, generalul Mockton, prieten cu 
Gates, a considerat că se ivise o mare șansă pentru amândoi. 
Generalul spera să obțină o funcţie de conducere în Com- 
pania Britanică a Indiilor de Est. În secolul al XVIII-lea, 
Compania Indiilor de Est a menținut ceea ce a fost o armată 
privată în India, folosind adesea ofițeri obișnuiți la condu- 
cere. Aceştia aveau aproape garantată îmbogățirea imediată. 
Ofițerii din Compania Indiilor de Est primeau un procent 
din orice pradă luată de la foarte bogaţii rajahi locali și 
din orașele pe care le cucereau. $mecheria era că, pentru 
a putea primi însărcinarea, trebuia să demisionezi și să-ți 
vinzi locul din armată. Așa au procedat Gates și Mockton, 
doar că poziția pe care a urmărit-o Mockton în Compania 

Indiilor de Est a revenit altcuiva, prin urmare Gates, care 
demisionase sperând să devină adjunctul lui Mockton, a ră- 
mas fără loc de muncă. E de înţeles că, imediat după acel 
moment, relațiile dintre Gates și Mockton s-au răcit. Dar 
această răcire a însemnat că majoritatea ușilor din Anglia 
erau acum închise pentru civilul Horatio Gates. Avea ceva 
bani din vânzarea postului din armată, așa că și-a cumpărat 
267 de hectare de teren în Virginia. S-a mutat acolo alături 
de familie, a cumpărat sclavi și a înființat o plantație. Nu 
e de mirare că, având în vedere calitățile sale organizatori- 
ce, plantaţia a prosperat. În următorii ani, Horatio a devenit 
un membru respectat al comunităţii și a fost ales mai întâi 
membru al forțelor de ordine locale, apoi locotenent-colonel 
în miliția statului Virginia. 

În 1775, Horatio era un om obișnuit, ambițios, care îşi 
făcuse drum într-un sistem militar care îi favoriza pe cei 
născuți în familii înstărite și bogaţi. Ca ofițer, Gates știa că 
este un administrator foarte capabil, dar era conștient de 
faptul că nu fusese la comanda trupelor decât într-o bătălie 
în care se alesese cu o rană gravă, chiar la începutul carierei. 

După ce a auzit despre Lexington și Concord, Horatio 
Gates a știut ce va urma. A mers la colegul său din Virginia, 
George Washington, oferindu-și serviciile. Când Congresul 
l-a numit pe Washington comandant-șef al armatei, aces- 
ta i-a ridicat la grad de general pe Gates și pe Charles Lee. 
Generalul Gates era și general-adjutant (șef de cabinet și 
administrator) în noua armată. Se pricepea cel mai bine la 
așa ceva, creând proceduri și practici care au fost folosite pe 
parcursul Revoluţiei, dar și ulterior. Apoi a fost o perioadă 
secund la comanda Departamentului Canadian - numele 
descria clar și obiectivul. 

Când lucrurile au scăpat de sub control la granița canadi- 
ană, Gates a fost chemat să-l ajute pe Washington. Aducând 
cu el regimentele armatei continentale din Pennsylvania 

și New Jersey, Horatio Gates a avut ocazia de a lua parte la 
una dintre cele mai importante victorii ale întregului război. 
S-a alăturat lui Washington pe 20 decembrie la Valley Forge. 

Armata revoluţionară era într-un moment dificil. Mulţi 
simțeau deja că războiul era ca și pierdut și că totul avea 
să se termine definitiv în primăvară. Washington a pro- 
pus un atac îndrăzneț asupra hessienilor! la Trenton, New 
Jersey, chiar în ziua de Crăciun. Generalul de brigadă Gates 
nu a fost de acord și a simţit că armata colonială ar fi tre- 
buit să folosească restul iernii pentru a se îndepărta mai 
mult de poziţiile britanice. Opinia lui Washington a avut 
câștig de cauză, iar atacul acestuia la Trenton a schimbat 
soarta războiului. Gates nu a fost acolo. Plecase în concediu 
medical la cerere, cu câteva zile înainte de eveniment. 

La scurt timp după aceea, generalul Gates a fost retri- 
mis la Departamentul de Nord, compus în mare parte din 
colonia New York, ca să servească drept secund al deza- 
greabilului general Philip John Schuyler. În loc să se pre- 
zinte la post, Gates a mers să se întâlnească cu membrii 
Congresului, cerându-le să-l susțină pe el, nu pe Schuyler, să 
preia comanda armatei din nord. Washington și susținătorii 
săi din Congres nu au fost de acord. Lui Gates i s-a oferit 
șansa de a accepta ordinul de a fi adjunct sau de a reveni 
la postul de general-adjutant pentru Washington. A ales 
să revină în nord. Aproape imediat după întoarcerea lui 
Gates, generalul Schuyler și 3 000 de soldați au fost atacați 
la fortul Ticonderoga de trupe britanice numeroase, aflate 
sub comanda generalului John Burgoyne. Când britanicii 
au reușit să dispună artileria într-o poziţie care să pericli- 
teze siguranța fortului, cei doi generali au colaborat și au 
reușit să scape cu toată garnizoana. A fost o evadare bine 


1 Soldaţi germani care au servit ca auxiliari în armata britanică în timpul 
Războiului Revoluționar American. (n.tr.) 

pusă la punct, care l-a iritat foarte tare pe Burgoyne. Fortul 
părăsit a fost cucerit, dar fără pierderea sau capturarea 
vreunui soldat american. Este posibil ca aceasta să fi fost 
cea mai bună acțiune de luptă a lui Gates, lucru pe care l-a 
menționat și membrilor Congresului. 

În acest moment generalul Schuyler devenise deja atât 
de pesimist încât a fost eliberat de la comandă, iar Gates a 
fost, în cele din urmă, pus la conducerea districtului de nord 
(mai puțin fortul). A făcut o treabă excelentă implicându-se 
și în organizarea recruților, chiar în timp ce Burgoyne îna- 
inta în sud, spre Hudson. Generalii care știau că oamenii lor 
erau bine hrăniţi și îngrijiţi deveniseră populari, iar locui- 
torii de la frontieră, cu locuințele amenințate, s-au alăturat 
armatei pe care Gates o comanda lângă Saratoga, New York. 
Dar de îndată ce Burgoyne s-a apropiat, iar lupta era imi- 
nentă, conservatorul Gates s-a ciocnit cu cei mai agresivi 
ofițeri din subordine, inclusiv Daniel Morgan și Benedict 
Arnold. Pe 17 septembrie 1777, când Morgan și-a condus 
pușcașii într-un atac de hărțuire, alte câteva unități li s-au 
alăturat spontan. Bătălia improvizată a adus o victorie ame- 
ricană, forțându-i pe britanici să se retragă în tabăra lor. 
În ciuda victoriei, Gates a fost supărat că un asemenea risc 
fusese asumat fără aprobarea lui. Relaţiile dintre el și cura- 
josul și popularul Benedict Arnold s-au înrăutățit atât de 
repede încât Gates l-a înlăturat pe Arnold de la comandă. 

Chiar dacă Burgoyne era în defensivă, iar armata lui 
Gates era de trei ori mai numeroasă, generalul a ales să 
aștepte pur și simplu într-o poziţie fortificată din Beamis 
Heights. Așadar abia pe 7 octombrie a început o altă bătă- 
lie. Chiar și atunci britanicii au fost cei care au atacat, nu 
precautul Gates. Proviziile lui Burgoyne erau pe termina- 
te, iar asta l-a făcut să încerce să atace un flanc al poziţiei 
americanilor. Trupele trimise în acea misiune au fost desco- 
perite cu mult înainte de a ajunge la liniile americane și au 


131 


BILL FAWCETT 


fost ele însele atacate și respinse. Benedict Arnold era co- 
mandantul flancului stâng și, cel puţin, el planificase lupta. 
Alte surse spun că ar fi plecat din cortul de comandă și ar fi 
fost personal la luptă. Soldaţii britanici nu numai că au fost 
respinși, dar au pierdut o parte din linia lor exterioară de 
apărare. Generalul Gates comandase nu de pe linia frontu- 
lui, ci din cartierul său general. 

Benedict Arnold era aliatul politic al generalului Schuyler, 
acum plecat, și nu era în favoarea lui Gates, care și-a asumat 
toate meritele pentru victorie, în calitate de comandant-șef. 
A fost începutul unei confruntări ce avea să se sfârșească 
prin faptul că revoluționarul devotat de odinioară va deveni 
un... Benedict Arnold, un trădător. 

În ziua următoare, Burgoyne s-a retras în orașul Sara- 
toga, pe drumuri înghețate și pe lapoviță. Armata lui Gates 
i-a urmărit și i-a încercuit din nou pe britanici. Fără pro- 
vizii, prinși în capcană, mult inferiori din punct de vedere 
numeric și aflând că trupele de sprijin care fuseseră promi- 
se de generalul Henry Clinton nu mai veneau, soldații ge- 
neralului britanic s-au predat. A fost cea mai mare victorie 
americană din timpul acelui război, iar Gates și-a asumat 
din nou toate meritele. 

Cei care îl sprijineau pe Gates în Congres au început să 
sublinieze că acesta ar fi obținut cea mai mare victorie, în 
vreme ce George Washington nu ar fi avut un succes la fel 
de strălucit. Horatio Gates se descurcase bine în zona de 
nord, așa că dorea să facă același lucru tot războiul. A în- 
ceput să uneltească alături de susținătorii lui pentru a-l 
înlocui pe George Washington. Congresul a înființat un 
consiliu de război și l-a numit pe Gates președinte al acestu- 
ia. Ignorând conflictul de interese, Horatio Gates a revenit 
și la conducerea armatei din nord. Dar Gates nu a profitat 
de pe urma victoriei sale și nici a faptului că în Canada pre- 
zența britanicilor era slăbită. Așa că Washington a reușit 

să câştige bătălia politică. În 1780, George Washington 
i-a oferit generalului Gates șansa de a conduce o divizie de 
soldaţi pentru a ataca trupele britanice aliate cu indienii 
ori de a se muta în sud, pentru a cuceri apoi zona de est. 
La scurt timp, Gates a fost transferat la Departamentul de 
Sud, unde era nevoie de aptitudinile sale de organizare a 
trupelor și de coordonare în luptă. 

Imediat ce a ajuns la garnizoană s-a pregătit pentru 
a-i ataca pe britanici. Din păcate nu a ținut cont de opinia 
comandanților locali și a ales traseul cel mai prost pentru 
a ajunge pe câmpul de luptă. A trecut printr-o mlaștină care 
nu oferea prea multe surse de hrană. Din cauza acestei erori, 
când armata a ajuns față în faţă cu cea a lui Cornwallis, oa- 
menii săi erau epuizați și înfometați. Gates a avut șansa de 
a se retrage, dar a ales să lupte imediat și în orice condiţii, 
în ciuda situaţiei în care se aflau soldații. Bătălia dată în 
apropierea orașului Camden, în Carolina de Sud, a fost de la 
bun început un dezastru. Numărul soldaților din cele două 
tabere era aproximativ egal, dar jumătate dintre americani 
erau trupe de miliţie. Gates nu mai comandase niciodată 
astfel de trupe într-un conflict real. Le-a supraapreciat 
capacitatea. În fața celor mai buni infanteriști britanici, 
miliția colonială a cedat aproape imediat. Și asta a făcut 
ca trupele din armata continentală, formate din soldați 
instruiți, să lupte singure împotriva întregii forţe britani- 
ce. Au rezistat o perioadă, dar soldaţii au cedat când au fost 
încercuiți și atacați frontal de cavalerie. Au fost capturați 
peste 1 000 de militari valoroși, împreună cu tunurile și 
echipamentul din dotare. Generalul Gates a condus retra- 
gerea și a plecat de pe câmpul de luptă înainte ca soldații 
săi să fie forțați să se retragă. O parte din drum l-a făcut 
alături de trupele de miliţie, care au plecat primele. Apoi 
a mers circa 100 de kilometri spre Charlotte, apoi aproxi- 
mativ 193 de kilometri spre Hillsborough, în Carolina de 

Nord, lăsând în urmă restul armatei, fără comandant. Cel 
care dorea să-l înlocuiască pe George Washington s-a dove- 
dit un comandant deloc curajos. 

Gates s-a întors în curând acolo unde îi era locul, adică 
să se ocupe de detalii la comandamentul lui Washington. 
Plasarea celui mai bun administrator în funcția de co- 
mandant aproape că i-a costat pe americani Carolina și a 
prelungit războiul. Acesta a fost un caz definitoriu des- 
pre modul în care ambiția personală învinge bunul-simț. 
Gates a fost persoana nepotrivită pentru funcţie, ceea ce 
a dus la o înfrângere costisitoare. Și eșecul lui s-a tot repe- 
tat de-a lungul istoriei democrației americane. Chiar dacă 
abilităţile sale au făcut posibilă armata continentală și el 
a fost comandantul la Saratoga, istoria nu l-a iertat nicio- 
dată pe Horatio Gates că a folosit politica pentru a-l sub- 
mina pe George Washington. 


23 
DE NEATINS 


PREA MIC 


1793, FRANŢA 


Uneori, cea mai mare eroare pe care o poate face un condu- 
cător este să nu facă nimic. Așa s-a întâmplat în cazul lui 
Ludovic al XVI-lea al Franţei, care se desfăta în vreme ce po- 
porul său murea de foame. Eșecul său de a înțelege nevoile 
poporului a dus la cea mai sângeroasă revoluţie din istorie. 
lar asta l-a costat pe Ludovic cel mai important lucru... capul. 

În copilărie, lui Ludovic i-a cam lipsit personalitatea și 
asertivitatea. Părinţii l-au ignorat în favoarea fratelui mai 
mare, un alt Ludovic, duce de Bourgogne și delfin, moșteni- 
tor al tronului Franţei, în care toți își puneau speranța că va 
fi următorul rege. Ludovic al nostru, Ludovic-Auguste, s-a 
ocupat cu lăcătușeria, care era hobby-ul său preferat. Dar 
când Ludovic, fratele său mai mare, a murit pe neașteptate, 
a devenit delfin la vârsta de doar nouă ani. Așa că a trebuit 
să lase pasiunea deoparte și să facă dovada abilităților de 
rege. După câţiva ani, tatăl său, un alt Ludovic și delfin al 
Franței, a murit la rândul lui, prin urmare Ludovic-Auguste 
a devenit succesor la tron. 

Bunicul lui - regele numit, ai ghicit, Ludovic al XV-lea -, 
și-a dedicat timpul pregătindu-l pe băiat. Regele considera 

că cea mai mare îndatorire era să se căsătorească și să aibă 
fii. Așa că la frageda vârstă de doar 15 ani, Ludovic s-a căsă- 
torit cu prințesa austriacă Maria Antonia, cunoscută și sub 
numele de Maria Antoaneta. Poporul francez s-a opus cu 
îndârjire mariajului. Oamenii de rând considerau că alianța 
cu Austria îi forțase să între în Războiul de Șapte Ani îm- 
potriva Angliei, care aproape le falimentase țara. Francezii 
o disprețuiau pe prințesa străină și o vedeau ca pe un in- 
trus. Opinia publică a devenit chiar mai nefavorabilă, în- 
trucât cuplul nu reușea să aibă moștenitori. Incapacitatea 
lui Ludovic de a produce rezultatele așteptate s-a repercutat 
direct asupra poporului. Zvonurile legate de impotența lui 
Ludovic s-au răspândit rapid. Chiar dacă și Ludovic bunicul, 
regele, căzuse în dizgrație cu ani în urmă, el cel puțin fusese 
viril și garantase o tranziție pașnică. În 1774, când bătrânul 
rege a murit, Ludovic încă nu avea un moștenitor. 

Reacția față de Ludovic ca rege a fost aproape în totali- 
tate negativă. Vremurile erau dificile, economia nu mergea 
grozav, iar rezervele alimentare erau în scădere. Imaginile 
pornografice înfățișând cuplul regal fără copii împânziseră 
întreaga țară. Acestea o arătau pe Maria ca o prostituată care 
râdea de impotenţa lui Ludovic ca lăcătuș și de neputința lui 
de a... „băga cheia“. În cele din urmă, pe 19 decembrie 1778, 
Maria Antoaneta a născut-o pe Marie Therese Charlotte. 
Chiar dacă un băiat ar fi fost mult mai binevenit, nașterea a 
pus capăt ridiculizărilor. Cu toate acestea, evenimentul nu 
l-a transformat pe Ludovic într-un adorat al publicului. 

La Paris s-a răspândit zvonul despre petrecerile fastuoase 
de la Versailles și mai ales despre cantitatea de mâncare con- 
sumată cu aceste ocazii. Alte privilegii se refereau la rochii, 
bijuterii și coafuri elaborate, toate pentru Maria. Ea s-a re- 
marcat, dacă nu ca o regină adorată a Franței, măcar ca una a 
modei. Căuta să obțină diverse favoruri creând locuri fantas- 
tice de refugiu pentru ea și prietenele ei. La Micul Trianon, un 

fel de grădină zoologică pentru adulți, puteau încerca viața 
de la țară, pretinzând că sunt lăptărese sau păstoriţe. lar în 
vreme ce țăranii adevărați mureau de foame și din pricina 
bolilor, Maria și prietenii ei se delectau cu ceaiuri și prăjituri, 
discutând despre plăcerile vieții simple. Era modul ei de a 
evada din existența monotonă de la curtea regală, dar asta 
demonstra cât de străină de realitate devenise monarhia. 

Oamenii erau conștienți de această ruptură. Simțeau că 
monarhia se îndepărtase de ei cu mult timp înainte ca re- 
gimul lui Ludovic să mute capitala de la Paris la Versailles. 
Chiar dacă era izolat, Ludovic nu putea să nu observe efec- 
tele devastatoare provocate de iarna din 1788. Franța 
nu se mai confruntase de 90 de ani cu o iarnă atât de as- 
pră. Pâinea se găsea din ce în ce mai greu, iar recoltele 
erau proaste. Ludovic și-a încercat priceperea în domeniul 
finanțelor pentru a face rost de bani. Deja epuizase rezer- 
vele naţionale ajutând financiar Revoluția din America și 
făcându-se că nu observă cheltuielile soţiei. Așadar a de- 
cis că cel mai bun mod de a face rost de bani era creșterea 
taxelor. Printre abilitățile de rege este evident că nu se 
numărau și cunoștințele economice de bază. A suprataxat 
populaţia, aducând preţul pâinii la valoarea unui salariu lu- 
nar. Încercarea lui Ludovic de a stabiliza economia a eșuat 
lamentabil. În cele din urmă a ajuns la concluzia că avea 
nevoie de un ministru de finanţe calificat. 

Ludovic l-a angajat pe Jacques Necker. Acesta s-a apucat 
cu mare entuziasm de treabă. A crescut ratele dobânzilor și a 
împărțit mai echitabil taxele. A făcut clar că rolul guvernului 
este să se asigure că toți locuitorii au cereale. Asta l-a făcut 
foarte popular în rândul maselor. Era priceput în a le face 
oamenilor pe plac și știa de ce este nevoie pentru a liniști 
populaţia. A decis să publice raportul de cheltuieli regale. 
Cu toate acestea, era conștient că publicarea cifrelor reale 
ar fi iscat o revoltă. Așa că a făcut cum fac toți politicienii. 

A mințit. A falsificat cifrele și a folosit noi tehnici matemati- 
ce pentru a demonstra că țara nu era în deficit, ba dimpotri- 
vă, avea excedent financiar. Ura! Foametea și toți morții nu 
aveau, iată, nici o cauză reală. Oamenii se puteau bucura din 
plin de bogăţia națiunii lor. Nu vă grăbiţi! 

Necker știa că tehnicile sale nu vor păcăli masele prea 
mult timp. Guvernul chiar avea probleme. L-a sfătuit pe rege 
să convoace Adunarea Stărilor Generale. Aceasta funcționa 
ca parlament sau congres, dar avea trei camere în loc de 
două. Primele două stări, sau adunări, reprezentau clerul 
și nobilimea. A treia stare reprezenta poporul. Majoritatea 
francezilor considerau că sunt extrem de slab reprezentați, 
deoarece 97% din populaţie era reprezentată de o singură 
stare, iar orice decizie a acesteia putea fi anulată de cele- 
lalte două camere. Pentru a adăuga o voce mai puternică 
celei de-a treia camere, un bărbat pe nume Maximilien de 
Robespierre a fostales deputat. 

Robespierre a intrat rapid în grațiile reprezentanților 
clasei sărace și de mijloc când a solicitat ca nobilii și clericii 
să plătească taxe. Solicitarea sa a fost ridiculizată de cele- 
lalte două camere. Apoi a treia cameră a fost blocată în sala 
de ședințe. Însă asta nu i-a oprit. S-au întâlnit pe un teren 
de tenis din apropiere și au căzut de acord să continue în- 
tâlnirea până terminau de scris o constituție. Toţi cei 577 
de membri ai ceea ce s-ar numi acum Adunarea Naţională 
au semnat înțelegerea. Crearea Jurământului de pe terenul 
de tenis, așa cum avea să fie cunoscut acordul, a declanșat 
următoarele evenimente. 

Revoltele au izbucnit pe străzile Parisului, iar mulțimile 
au atacat depozitele de arme. Înarmaţi, oamenii au luat 
cu asalt Bastilia. A fost redactată Declarația Drepturilor 
Omului, în care se afirma că „toți oamenii sunt creați egali. 
Îţi sună cunoscut? Ei bine, pe 5 octombrie 1789 o mulțime 
alcătuită în special din femei care lucrau la piața de pește 
din Paris au mărșăluit spre Versailles pentru a protesta 

împotriva crizei de pâine. Doamnele care miroseau a pește, 
înarmate cu cuțite, au ucis gărzile regale și au cerut ca regele 
să revină la Paris. Adunarea Naţională l-a obligat pe monarh 
să semneze documentele care îi limitau puterea. Pentru o 
scurtă perioadă, Franța a devenit monarhie constituţională. 
Regele a considerat că dacă putea fugi în Austria, ar fi primit 
ajutor din partea familiei soției. Așa că a încercat să plece 
cât mai repede. Aproape a reușit. Numai că a fost prins, ală- 
turi de membrii familiei, la câțiva kilometri de graniță. Cei 
care preluaseră conducerea Franţei credeau că Austria va ri- 
posta la tratamentul lor față de familia regală. Temându-se 
de un atac din partea Austriei, aceștia aveau nevoie de spri- 
jinul maselor. Așa că, mai întâi, au declarat război. 

Dar, de această dată, Directoratul trebuia să decidă ce 
este de făcut cu Ludovic. Dacă Austria ar fi câștigat războ- 
iul, mai mult ca sigur ar fi reinstaurat monarhia. Prin urma- 
re, dacă rămânea în viață, Ludovic reprezenta o amenințare 
şi o vulnerabilitate. În privința Mariei..., era pur și simplu 
detestată. A fost acuzată că oferise poziția exactă a trupelor 
și că dezvăluise secrete naționale. Asta „demonstra“ loiali- 
tatea ei față de Austria. Sosise momentul. După Masacrul 
din septembrie, în care fuseseră uciși 1 600 de nobili și de 
clerici, populația era deja însetată de sânge regal. Pe 21 ia- 
nuarie 1793, francezii și-au ghilotinat regele. 

Moartea lui Ludovic nu a reprezentat finalul revoluției. 
Regimul Terorii a mai durat un an și a costat viața a mii de 
oameni, inclusiv a soției lui Ludovic, Maria, ba chiar a lui 
Robespierre însuși. Cu toate acestea, Revoluţia a adus o mare 
schimbare atât la nivel local, cât și global. A însemnat sfârșitul 
puterii Bisericii Catolice în Franța, anularea sistemului pe 
clase sociale, precum și sfârșitul sclaviei în Indiile de Vest 
franceze. În cele din urmă a oferit oamenilor democraţia. A re- 
prezentat și începutul sfârșitului pentru feudalism, întrucât 
oamenii de pretutindeni au început să se considere egali între 
ei. Nu era chiar ceea ce își doriseră Ludovic și predecesorii săi. 


24 
REFUZAT 
ÎN VITEZĂ 


FĂRĂ ABURI 


1802, PARIS 


Inventatorul american Robert Fulton se afla la Paris aștep- 
tând să se întâlnească cu Napoleon, însă acesta nu a venit. 
Se întâlnise cu împăratul în urmă cu câţiva ani și încercase 
să-i stârnească interesul cu submarinul său propulsat ma- 
nual. Napoleon nu fusese impresionat. Au mai trecut încă 
75 de ani înainte ca submarinul să devină un sistem viabil 
pentru armată. Asta poate și pentru că Fulton nu a reușit să 
obțină întâlnirea. Lucru în defavoarea lui Napoleon. 

Încurajat de consulul (ambasadorul) american în Franţa, 
Fulton crease deja o versiune la scară reală a produsului pen- 
tru care traversase Atlanticul cu intenţia de a i-l oferi lui 
Napoleon. Ambarcațiunea sa cu zbaturi, propulsată cu abur, 
naviga pe Sena cu o viteză de circa 2,61 de kilometri pe oră. 
Nu a ajuns niciodată să-i arate lui Bonaparte vasul care putea 
naviga fără vânt și nici nu a putut stârni interesul altcuiva 
din guvernul împăratului. În cele din urmă, Robert Fulton 
s-a întors în America, unde a continuat să-și îmbunătățească 
motorul cu aburi și vasele propulsate de acesta. 

În 1805, Anglia și Franța se aflau din nou în război. 
Peste 100 000 de soldaţi francezi așteptau pe malul Cana- 
lului Mânecii să invadeze Marea Britanie. Aveau cu ei su- 
ficiente ambarcațiuni cu fundul plat pentru a transporta 
majoritatea soldaţilor, cailor şi tunurilor. În acel moment, 
în toate insulele engleze existau mai puţin de 30 000 de 
soldaţi, cei mai mulți nu foarte instruiți. Dacă francezii ar 
fi reușit să ajungă pe țărmul englez ar fi putut să înainteze 
spre interiorul țării; Londra ar fi căzut în câteva zile. Dar 
Marina Regală le-a blocat drumul. Pentru a cuceri Anglia, 
Napoleon trebuia să-și treacă în siguranță armata peste 
Canal. Englezii blocaseră porturile, iar încercarea de a le 
elibera pentru a face posibilă invazia a eșuat după ce flote- 
le combinate ale francezilor și spaniolilor au fost zdrobite 
de amiralul Horatio Nelson la Trafalgar. Armata franceză a 
mărșăluit spre est și Anglia nu s-a mai confruntat cu o altă 
invazie pentru mai bine de un secol. 

Canalul Mânecii poate fi agitat, iar vânturile, imprevi- 
zibile. Chiar și marinari britanici foarte pricepuţi erau une- 
ori alungaţi înapoi în propriile porturi de vânturile din est. 
Din când în când vânturile din zona Canalului scădeau în 
intensitate, paralizând navele cu vele. În acest timp, în SUA, 
vapoarele construite de Fulton se deplasau de la un capăt la 
altul al râurilor și al canalelor cu circa patru-cinci kilome- 
tri pe oră. Dacă Napoleon ar fi acceptat acea întâlnire și ar 
fi sprijinit încercările lui Fulton, ar fi reușit să treacă din- 
colo de Canal cu armata sa, oricând ar fi fost vreme bună. 
Traversarea ar fi durat doar câteva ore. Numai acea abilitate 
ar fi obligat flota engleză să păzească fiecare port francez 
doar pentru a preveni o astfel de situație. În momentul în 
care s-ar fi îndepărtat, ar fi putut fi declanșată invazia. 

Cu ajutorul vapoarelor cu zbaturi în locul barjelor, 
Napoleon ar fi putut cuceri Anglia. Fără banii englezilor 

pentru a-și finanța războaiele împotriva lui Napoleon, 
Prusia, Austria și Rusia nu ar fi putut rezista presiunilor din 
partea Franţei. Fără Wellington care să conducă armata bri- 
tanică în Spania, un sfert de milion de francezi nu ar fi pierit 
sau nu ar fi fost scoși din luptă. Atunci nu ar mai fi existat 
nimeni care să reziste în fața împăratului francez și nimeni 
în Europa care să-și fi permis cei 15 ani de război în care în 
cele din urmă francezii au fost învinși. Dacă Bonaparte ar fi 
susținut ambarcaţiunile cu aburi ale lui Fulton, încă ar mai 
exista un tron francez și un Bonaparte pe el și astăzi. 


25 
UN GEST FATAL 


DUELUL BURR-HAMILTON 


1804, NEW JERSEY 


Astăzi suntem obișnuiți cu ceea ce înseamnă practici 
dure în politică. Când președintele Barack Obama a ple- 
cat într-un turneu de promovare a Legii americane pri- 
vind ocuparea forței de muncă (American Jobs Act), John 
McCain, oponentul său de atunci, a scris furios pe Twitter 
despre „autobuzul urât, construit de canadieni, dar plătit 
de contribuabilii americani“, cu care mergea Obama. Acest 
lucru arată cât de stupide au devenit rivalităţile politice. 
Pe vremuri, astfel de rivalități erau chestiuni pe viață și 
pe moarte și erau interesante. E nevoie de dicționar pen- 
tru a înțelege limbajul pompos al unora precum Alexander 
Hamilton sau Aaron Burr când aceștia se insultau reci- 
proc în confruntările lor. Hamilton îl numea pe Burr „un 
depravat, un voluptuar la extrem“. Ne referim la cea mai 
cunoscută rivalitate politică din istoria americană, care s-a 
încheiat cu un duel mortal pierdut de Hamilton. Oricât de 
distractivă ar fi povestea, este limpede că Hamilton, atât 
de strălucit din multe puncte de vedere, a fost un prost să 
accepte provocarea lui Burr. Hamilton a ales să nu tragă 
în Burr și, în schimb, a primit un glonț de muschetă în 

abdomen. Astfel, și-a lăsat partidul fără lider și familia fără 
tată, totul pentru că a fost prea mândru să refuze duelul și 
prea pur pentru a participa activ la unul. 

Cearta dintre cei doi a început în 1791, când Burr a câș- 
tigat un loc în Senat care fusese deținut de Philip Schuyler, 
din întâmplare socrul lui Hamilton. Hamilton era secreta- 
rul Trezoreriei și un membru de frunte al Partidului Fede- 
ralist, în vreme ce Burr era un democrat-republican. Ca 
federalist, Hamilton sprijinea o mai mare centralizare a 
puterii, crearea unei bănci naţionale, elaborarea unui sis- 
tem tarifar și stabilirea unor relații comerciale puternice cu 
Marea Britanie. Hamilton se baza pe o majoritate federa- 
listă în Senat pentru a urma aceste politici, iar victoria lui 
Burr asupra lui Schuyler i-a stricat toate planurile. Înainte 
de alegerile din 1800, Hamilton a distribuit o scrisoare prin- 
tre membrii partidului său, criticându-l dur pe președintele 
John Adams, care era, de asemenea, federalist. Scrisoarea 
a ajuns și la presă. Acest lucru l-a pus pe Hamilton în mod 
public în dezacord cu președintele provenind din propriul 
partid și mulţi au suspectat că Burr fusese în spatele scurge- 
rii de informaţii către presă. 

Scrisoarea i-a divizat pe federaliști, a subminat campa- 
nia pentru realegerea lui Adams și l-a pus într-o poziţie stân- 
jenitoare pe Hamilton. În acea perioadă, vicepreședinte era 
ales cel care obținea al doilea cel mai mare număr de voturi 
electorale, nu prin delegare. În 1800, alegerile au avut loc 
între federaliștii John Adams și Charles Pinckney împotriva 
democraţilor-republicani Thomas Jefferson și Aaron Burr. 

La acea vreme, Colegiul Electoral nu era constrâns prin 
legislaţie cu privire la modul de votare. Când au avut loc 
alegerile, mai multe state au fost câștigate de democrații- 
republicani. Electorii republicani trebuiau să voteze o 
parte pentru Jefferson și o parte pentru Burr, cu excepția 
unuia, care nu trebuia să voteze cu Burr. Acest lucru i-ar 

fi asigurat mandatul de președinte lui Jefferson și funcția 
de vicepreședinte lui Burr. Însă planul nu s-a putut realiza, 
iar Burr și Jefferson au ajuns la un număr egal de voturi. 
Prin lege, decizia finală aparținea Congresului. Federaliștii, 
care controlau Camera Reprezentanţilor, au plănuit ime- 
diat să-și folosească voturile pentru a-i asigura lui Burr 
câștigarea alegerilor. 

Hamilton îl considera pe Burr un tip periculos și imo- 
ral. Prin urmare, și-a folosit influența pentru a se asigura 
că Jefferson va ieși președinte. Ulterior și-a exprimat con- 
sternarea că federaliștii chiar luaseră în considerare ideea 
de a-l susține pe Burr, descriind o asemenea atitudine ca 
o „semnare a propriei condamnări“. Burr a pierdut funcția 
de vicepreședinte la alegerile din 1804 și a candidat ca in- 
dependent pentru funcţia de guvernator al New Yorkului. 
Hamilton l-a sabotat din nou pe Burr, susținându-l puternic 
pe oponentul republican Morgan Lewis. La un dineu politic, 
Hamilton l-a criticat atât de dur pe Burr, încât un martor 
l-a descris ca având „o părere caracterizată de dispreț“ des- 
pre vicepreședinte. Această descriere l-a înfuriat pe Burr, 
dar Hamilton a refuzat să-și prezinte scuzele pentru modul 
în care fuseseră percepute cuvintele sale. Burr considera 
atacurile lui Hamilton o încălcare flagrantă a decenţei, așa 
că l-a provocat pe acesta la duel. Chiar dacă motivul era su- 
perficial, Hamilton a acceptat. 

Duelul era o infracțiune gravă aspru pedepsită în sta- 
tul New York, așa că Burr și Hamilton s-au întâlnit pe 11 
iulie 1804 într-un loc cunoscut din New Jersey unde aveau 
loc dueluri. Fiecare bărbat a venit cu un martor, William 
Van Ness pentru Burr, respectiv judecătorul Nathaniel 
Pendleton pentru Hamilton. Era prezent și un medic. 
Hamilton a tras primul, dar glonțul său a trecut prea sus 
și spre dreapta, departe de a-l nimeni pe Burr. Burr a răs- 
puns cu un foc care i-a fracturat coastele lui Hamilton, i-a 

străpuns organele interne și coloana vertebrală. Pendleton a 
spus ulterior că, înainte de a pleca alături de Van Ness, Burr 
se uitase cu regret spre Hamilton. Medicul de familie al lui 
Hamilton, David Hosack, a ajuns imediat după duel și l-a în- 
grijit pe acesta, care, răsuflând greu, i-a spus înainte de a-și 
pierde conștiența: „Este o rană mortală, doctore“. 

Hosack l-a dus înapoi pe Hamilton peste râul Hudson și 
a reușit să-l aducă în simțţiri o perioadă. Hamilton a spus: 
„Pendleton știe că nu am intenționat să trag în el“. Acest 
lucru a fost confirmat de Pendleton, dar și de o scrisoare 
redactată de Hamilton în noaptea dinaintea duelului. În 
scrisoare, Hamilton menţionase că se „opune total practi- 
cii duelului“ și că hotărâse „să tragă primul foc“. Probabil 
Hamilton sperase că Burr va face același lucru. Chiar și așa, 
Hamilton ar fi trebuit să-și exprime mai evident intenţia. 
Practica standard era să tragă în pământ, pe când Hamilton 
a tras în direcţia lui Burr. În timp ce lovitura sa a fost la 1,83 
metri în sus și la circa 1,22 metri depărtare de Burr, este 
posibil ca acesta să fi considerat că Hamilton intenționase 
să-l nimerească. Unii istorici consideră că Hamilton chiar a 
vrut asta, dar pur și simplu a ratat. Folosesc drept argument 
un pistol cu trăgaci sensibil. Orice s-ar fi întâmplat, eroarea 
l-a costat viața pe Alexander Hamilton, iar Statele Unite au 
pierdut unul dintre conducătorii de marcă. 

Cu toate acestea, Hamilton, fost general, era con- 
știent de riscurile implicate. Eroarea lui a fost fie că nu l-a 
împușcat pe Burr, fie că nu a făcut gestul său pacifist mai 
evident. Se spune că Burr ar fi declarat că l-ar fi țintit pe 
Hamilton în inimă dacă nu ar fi fost ceață în acea zi. Această 
bravadă agresivă l-a determinat pe filosoful utilitarist 
Jeremy Bentham să-l numească pe Burr „puţin mai breaz 
decât un criminal“. În orice caz, cariera politică a lui Burr 
s-a terminat. A scăpat de acuzaţia pentru duel, iar ulterior 
a fost arestat pentru acuzaţii de trădare, dar a fost achitat. 

Înainte de moarte a afirmat public: „Lumea era suficient 
de mare pentru amândoi“. 

Alexander Hamilton a murit a doua zi după duel. Odată 
cu retragerea lui Adams, John Marshall a acces la apoliti- 
ca Curte Supremă, iar, prin moartea lui Hamilton, Parti- 
dul Federalist a rămas fără lider. S-a micșorat treptat până 
ce a dispărut de tot, deschizând Era of Good Feelings (Era 
bunelor sentimente), singura perioadă din istoria Statelor 
Unite dominată de un singur partid. Duelul în sine rămâ- 
ne un subiect recurent în cultura populară, apărând în 
reclamele „Got Milk“ și în scenetele de la Saturday Night 
Live. Chiar dacă politicienii moderni nu trebuie să se mai 
omoare între ei, nu putem să nu ne întrebăm dacă nu cum- 
va discursul politic ar fi fost mai politicos dacă această 
opţiune s-ar fi păstrat. 


26 


PEDEPSIREA 
PRIETENILOR 


EMBARGOUL 
LUI JEFFERSON 


1807, 
STATELE UNITE ALE AMERICII 


În timpul discursului de învestire din 1801 Thomas Jeffer- 
son a descris modul în care tânăra națiune americană ar 
fi trebuit să-și conducă politica externă: „Pace, comerț și 
prietenie sinceră cu toate țările, fără alianțe complicate cu 
vreuna“. Devotamentul lui Jefferson față de acest principiu 
avea să fie pus la încercare chiar în mandatul lui de pre- 
ședinte. Războaiele napoleoniene, care au stârnit Franța și 
Anglia una împotriva celeilalte într-o luptă pe viață și pe 
moarte, au pus la încercare capacitatea Americii de a rămâ- 
ne neutră. Fiecare națiune a împiedicat comerțul statului 
american cu cealaltă și, ca răspuns, Jefferson a declarat un 
embargo dezastruos din punct de vedere economic. A încer- 
cat prea mult să evite o alianță complicată în detrimentul 
comerțului. Încălcând acest principiu, Jefferson a subminat 
economia americană și și-a adus țara în pragul războiului. 
Problemele au apărut când Marea Britanie a început să 
atace navele americane și să-i recruteze forțat marinarii. 

Pur și simplu britanicii îi răpeau pe marinarii americani și 
îi obligau să servească în marina britanică. Pentru a evita 
lupta cu francezii, marinarii britanici dezertau adesea și se 
angajau pe navele comerciale americane. Grupurile brita- 
nice care recrutau cu forța atacau aceste nave și revendicau 
soldaţii, dar deseori îi recrutau chiar pe americani în acest 
proces. În urma Tratatului lui Jay din 1794, care reglemen- 
tase comerțul și soluționase problemele teritoriale între cele 
două naţiuni cu un deceniu mai înainte, diplomaţii americani 
James Monroe și William Pinkney au încercat să negocieze 
încetarea acestor recrutări. Semnarea oricărui tratat de par- 
tea americană a fost condiționată de schimbarea obiceiului 
legat de recrutarea marinarilor. Cu toate acestea, britanicii 
considerau că recrutarea de soldați pentru efortul de război 
depășea riscul de îndepărtare a SUA, așa că tratatul a căzut. 

Înainte de începerea negocierilor, în 1806, Jefferson a 
încurajat Congresul să voteze Legea limitării importului. 
Aceasta stabilea o listă de bunuri care puteau fi produse 
în Statele Unite și bloca importul lor din Marea Britanie. 
Aplicarea legii a fost amânată în speranța unei reconcili- 
eri, dar a fost adoptată după ce tratatul nu a avut succes. 
În februarie 1807, britanicii au cerut Statelor Unite să le 
predea trei dezertori care se alăturaseră echipajului USS 
Chesapeake. Cererea a fost respinsă, deoarece marinarii în 
cauză erau născuți în America și serviseră în marina bri- 
tanică doar pentru că fuseseră recrutați ilegal. În iunie, 
Chesapeake a trecut pe lângă vasul britanic HMS Leopard. 
Căpitanul James Barron, comandantul Chesapeake, a refu- 
zat să predea oamenii. Leopard a deschis focul, omorând trei 
membri ai echipajului și rănind alți 18. Barron a fost obligat 
să se predea. Britanicii i-au luat cu forța pe cei trei bărbaţi, 
pe lângă faptul că au luat și un dezertor legitim. 

Incidentul Chesapeake-Leopard a reprezentat o violare 
grosolană a suveranității americane, o umilință națională, 

o indignare publică. Jefferson a început să se gândească la 
instituirea unui embargo împotriva Marii Britanii. Albert 
Gallatin, secretarul Trezoreriei, a încercat zadarnic să-l des- 
curajeze pe Jefferson, argumentând că din punct de vedere 
politic și economic „preferă războiul unui embargo perma- 
nent“. A prezis corect că un embargo ar fi fost ineficient și 
dificil de pus în practică. Gallatin a motivat că „restricțiile 
guvernamentale creează întotdeauna mai multe necazuri 
decât se calculează la început“ și că avea dubii că acestea vor 
„convinge Anglia să ne trateze mai bine“. Și totuși Jeffer- 
son, deși adept al liberalizării comerțului, a fost de neîndu- 
plecat. Pe 21 decembrie 1807, la insistențele lui, Congresul 
a adoptat Legea embargoului. Acest act a închis porturile 
americane pentru exporturi și a restricționat importurile 
britanice. Au fost adoptate, de asemenea, câteva norme su- 
plimentare pentru a clarifica mecanismele de aplicare și a 
elimina lacunele, dar toate s-au dovedit ineficiente. 

Embargoul a fost un dezastru economic și politic. Sta- 
tele din sud se bazau pe vânzarea produselor pe piețele 
internaționale, iar statele nordice, pe transportul maritim. 
În vreme ce producția americană, mai ales cea textilă, a 
primit un mic impuls datorită scăderii concurenței, efec- 
tul general a fost criza economică și șomajul. Britanicii s-au 
adaptat la embargo prin extinderea comerțului cu statele 
din America de Sud. Marea Britanie a beneficiat de aseme- 
nea de pe urma transportatorilor americani furioși, care au 
continuat să cumpere bunuri din exporturile britanice și să 
livreze mărfuri americane. Statele Unite se revoltaseră îm- 
potriva taxelor inechitabile și acum propriul guvern făcea 
ceva mult mai rău pentru tânăra economie. Contrabanda 
a devenit obișnuinţă și era susținută de public, care privea 
embargoul cu dezgust. Au izbucnit proteste pe Coasta de 
Est, iar embargoul a fost încălcat sistematic. Rebeliunea a 
fost susținută de anumite grupuri de interese din țară. 

Cu poporul atât de nemulțumit, Jefferson a fost obligat 
să ridice embargoul. În 1809, cu câteva zile înainte de înche- 
ierea mandatului, a semnat Legea interzicerii schimburilor 
comerciale, care a înlocuit-o pe cea a embargoului. Astfel 
se ridicau toate embargourile pentru vasele americane, cu 
excepţia celor care aveau ca destinaţie porturile britanice 
sau franceze. Prevederea a fost la fel de ineficientă și de de- 
vastatoare pentru economie precum legea anterioară. Era 
foarte dificil să interzici vaselor americane să facă schim- 
buri comerciale cu beligeranții după ce aceștia părăsiseră 
deja porturile americane. Totuși aceasta a fost problema lui 
Madison, deoarece Jefferson nu mai era președinte. Cu o 
criză diplomatică și o economie în dificultate, Jefferson îl 
lăsase pe Madison într-o poziţie de neinvidiat. 

Obiectivul suprem al lui Jefferson fusese să evite un 
război, lucru pe care l-a reușit. Dar în cele din urmă războ- 
iul a venit, în parte din cauza erorilor lui Madison, dar și 
din pricina incompetenței lui Jefferson. Acesta s-a abătut 
de la principiul laissez-faire, prin care statul nu intervine în 
economie, atât de apreciat până în zilele noastre. Economia 
este un lucru fragil care se dezvoltă și se stinge într-un mod 
adesea inexplicabil. Legea embargoului a fost unul dintre 
cazurile rare în care criza inechivocă și inevitabilă a fost ge- 
nerată de o singură intervenție guvernamentală. Chiar și în 
cazul unor bărbați excepționali precum Thomas Jefferson 
pot apărea anumite erori de judecată, cum s-a întâmplat 
și în acest caz. Ar fi trebuit să-l asculte pe consilierul său 
Gallatin, un om cu o bună intuiţie economică. În schimb, 
Jefferson și-a destabilizat într-un mod periculos țara când 
războiul se zărea la orizont. 


57.20 


LUAŢI PRIN 
SURPRINDERE 


NAPOLEON ATACĂ RUSIA 


1812, Rusia 


Teribila ironie a înfrângerii aproape totale a lui Napoleon 
Bonaparte în Rusia este că nu ar fi trebuit de la bun în- 
ceput să o atace. Existau numeroase motive să nu atace 
Rusia, dar strategia lui s-a bazat pe o presupunere falsă. 
Rezultatul a fost pierderea armatei sale, Grande Armee, 
și o prăbușire a prestigiului, iar împăratul francez nu și-a 
mai revenit niciodată. 

De ce a atacat Napoleon Imperiul Rus, atât de întins și 
destul de înapoiat? Chiar dacă fuseseră aliate, cele două țări 
aveau relații din ce în ce mai tensionate. Tânărul ţar nu mai 
avea încredere în francezi, şi asta pe bună dreptate. Însă o 
analiză sumară arăta că Rusia nu reprezenta o amenințare. 
Era o națiune mare, dar nu bogată. Putea gestiona o armată 
de doar 300 000 de soldaţi, în comparație cu cea france- 
ză, care avea aproape 1 000 000 de soldați. Rusia pricinuise 
ceva probleme Poloniei, un aliat francez, dar nimic altceva, 
atât din cauza forței cu care Franţa ar fi putut reacționa, cât 
și a limitărilor propriei armate. Napoleon a reușit să adune 

Europa în 1812 


600 000 de soldați la granița sa când a decis să invadeze 
Rusia. Dublu față de armata rusă. 

Motivul invocat pentru atacarea Rusiei a fost să-i 
pedepsească pentru că nu reușiseră să impună Sistemul 
Continental. Dintre toate celelalte națiuni, Anglia fusese 
dușmanul împăratului. Dar având în vedere că marina bri- 
tanică controla Canalul Mânecii, Napoleon nu putea face 
mare lucru. Nu numai că britanicii aveau o armată care fă- 
cea ravagii în Spania, dar finanțau și orice altă națiune care 
dorea să se opună francezilor. Aurul și argintul englezilor 
au servit pentru finanțarea prusacilor și a austriecilor, dar 
și a rușilor, când s-a pus problema să se opună francezilor. 

lar sursa bogăției britanicilor erau taxele și obligaţiile pe 
care le impuneau enormei flote comerciale. Flota câștiga 
transportând mărfuri pentru toate țările și cărând mărfu- 
rile englezești peste tot în lume. Bonaparte știa asta și toc- 
mai de aceea a ripostat. 

Interzicând navelor britanice să acosteze în orice port 
din Europa, ar fi putut tăia sursa de venit din care se fi- 
nanțau dușmanii lui. Sistemul Continental nu era prea 
popular, nici măcar în Franța, cu atât mai puțin în alte ţări, 
iar asta se întâmpla din motive întemeiate. Mărfurile bri- 
tanice și cele din Americi erau adesea mai ieftine sau mai 
bune. De asemenea, exista o piață, la prețuri mult mai mari 
acum, pentru vinul francez și tot felul de alte mărfuri euro- 
pene în Marea Britanie și în Americi. Așadar, când francezii 
au încercat să impună interzicerea comerțului în țările pe 
care le controlau, contrabanda a înflorit. În ţările care erau 
aliați nesiguri, precum Rusia, sistemul impus de Napoleon 
a fost ignorat în totalitate, iar mărfurile britanice intrau 
pe continent prin Sankt-Petersburg și alte porturi rusești. 
Întrucât comerțul cu Rusia era legal, mărfurile britanice 
putea fi expediate în toată Europa. Pentru a distruge Marea 
Britanie, Napoleon a considerat că dispune de forța necesa- 
ră pentru a obliga Rusia să se supună restricţiilor impuse de 
el. Invazia în Rusia ar fi trebuit să reprezinte un război limi- 
tat. De la început, planul francezilor a fost să-l oblige pe țar 
să accepte un tratat care închidea Rusia în fața comerțului 
cu britanicii și apoi să se retragă. 

În afară de stimulentul economic, lui Napoleon îi su- 
râdea oricum ideea de a invada Rusia. Cucerise tot restul 
Europei. Putea să mărșăluiască cu trupele spre Rusia fără 
să treacă peste Canalul Mânecii. Rusia reprezenta ultima 
mare națiune nesupusă sau neocupată de Franța. Era sin- 
gura națiune europeană care nu fusese cucerită. Și, înainte 
de începerea războiului, victoria părea sigură. 


154 


ALTE 100 DE GREȘELI CARE AU SCHIMBAT ISTORIA 


GREU DE PUS ÎN APLICARE 


Încercările britanicilor de a impune embargoul asupra 
mărfurilor din Franţa au fost inutile. În câteva luni, 
contrabandiștii din Cornwall și din alte zone de coastă 
aduceau cantități mari din aproape orice mărfuri și se 
îmbogățeau rapid în același timp. La Londra nu au lip- 
sit niciodată vinurile sau parfumurile franțuzești. Em- 
bargoul a reușit doar să împiedice navele provenite din 
Statele Unite, care își câștigaseră recent independența, 
să profite de înfloritorul comerț european. Aceasta și 
alte măsuri pe care Anglia s-a simțit îndreptățită să le 
folosească au provocat Războiul din 1812. 


Dar în privința invadării Rusiei existau câteva proble- 
me, unele cu care Cavalerii Teutoni și Carol al Suediei se 
confruntaseră deja. Napoleon a considerat fie că le-a rezol- 
vat, fie le-a ignorat. Prima dintre ele era legată de natura 
peisajului rural. În comparaţie cu oricare alt teritoriu din 
restul Europei, Rusia era puțin populată, iar țăranii erau să- 
raci. Practica obișnuită pentru o armată era să trăiască din 
ce le oferea pământul. În principiu, intendența se împrăștia 
în teritoriu și lua tot ce era comestibil. Dar asta nu era po- 
sibil în Rusia. Nu existau destui fermieri și era prea puţină 
hrană pentru a întreţine atâția soldați. 

Napoleon era conștient de acest lucru, așa că a pregă- 
tit depozite în Polonia. Grande Armee avea sute de căruțe 
ce transportau alimente și nutreţ pentru a susține inva- 
zia. Problema a apărut când acest sistema cedat. Mâncarea 
nu are nici o valoare în depozite dacă nu poate ajunge la 
soldaţi. Nici nu plănuise să înainteze atât de mult pe terito- 
riul Rusiei. În toamna lui 1812, din cauza vremii, a drumu- 
rilor și a cazacilor, alimentele depozitate nu au putut ajunge 
la Moscova și nici mai târziu la trupele în retragere. Au tre- 
buit să aștepte ca armata să se întoarcă la ele. 

RĂZBOIUL: MAMA TUTUROR INVENȚIILOR 


Bonaparte a inițiat un concurs și a oferit un premiu ori- 
cui putea găsi o modalitate mai bună de conservare a ali- 
mentelor, astfel încât să poată fi transportată în căruțe 
sau păstrată luni de-a rândulîn depozite. Astăzi benefici- 
em de soluția câștigătoare: conservele. Da, avem astăzi 
porumb la conservă pentru că Napoleon a dorit să-și 
hrănească mai bine armata în timp ce invada Rusia. 


Distanța reprezenta un factor foarte important. Într-o 
perioadă în care armatele se deplasau pe jos, spaţiile întin- 
se și pustii din Rusia puneau o presiune suplimentară asu- 
pra oricărui aspect legat de invazie. În Rusia ar fi încăput 
populația din tot restul Europei de Vest. Acest lucru i-a per- 
mis armatei ruse să câștige timp. Trupele ruse s-au retras 
pur și simplu din fața francezilor într-o zonă rurală atât de 
vastă, încât nici nu puteau fi urmărite. Napoleon și echipa 
sa cunoșteau distanțele, dar nu aveau vreo experiență care 
să-i pregătească pentru ceea ce însemna asta. Rusia era atât 
de mare încât nici măcar nu existau hărțile exacte folosi- 
te de francezi de obicei. 

Drumurile au constituit un alt factor important. Arma- 
tele mărșăluiau pe drumuri, iar căruțele cu provizii în care 
se transportau alimente, nutreţ și muniţie pentru Grande 
Armee aveau nevoie de căi de transport de calitate pentru 
a ţine pasul cu înaintarea armatei. Pe harta Rusiei apăreau 
multe drumuri. Problema era că existau drumuri, dar mai 
erau și niște trasee care erau marcate ca drumuri. Multe 
dintre rutele din Rusia nu erau precum cele din Europa, so- 
lide și uscate în tot timpul anului. În Rusia, ceea ce pe hartă 
părea un drum principal, era adesea un drum noroios fără 

nici un fel de îmbunătățiri. Pe zăpadă sau în noroi, astfel 
de drumuri îngreunau înaintarea și blocau orice atelaj care 
avea roţi. Majoritatea drumurilor din Rusia nu erau semna- 
lizate corect, iar după o ninsoare abundentă nu se mai ve- 
deau. Ca de obicei, Napoleon și echipa sa pregăteau în avans, 
cu minuțiozitate, rutele și durata, dar nu au fost pregătiţi 
pentru starea drumurilor din Rusia și nici să urmărească o 
armată care se deplasa pe un teritoriu necartografiat. 

Primul plan a eșuat. Acesta era să întâlnească și să învin- 
gă rapid principala armată rusă, să forțeze încheierea unui 
tratat de pace și să revină în Polonia pe timpul iernii. Dar nu 
s-a întâmplat așa. Noul plan a fost să cucerească Moscova 
și astfel să forțeze încheierea unui tratat. Ceea ce nu 
înțeleseseră francezii era că Moscova nu arăta deloc precum 
Parisul. În această țară mai puţin evoluată, Moscova era un 
oraș important, dar nu atât de vital din punctul de vedere al 
comerțului, al călătoriilor și nici măcar pentru guvernul rus, 
încât pierderea lui să poată paraliza întreaga țară. De altfel, 
mai exista o capitală la Sankt-Petersburg, folosită vara. 

În cele din urmă, a venit vremea friguroasă. larna era 
cumplită. Odată ce se instala, puteai pierde orice armată 
încercând retragerea pe distanțele acelea lungi, prin pustiu, 
în frig și prin zăpadă..., iar Napoleon exact asta a făcut. 

Invazia în Rusia a fost un pariu care nu era necesar. A fost 
oare decisă de hotărârea de a izola Anglia cu orice preț, a fost 
determinată de necesitatea de a avea toată Europa sub con- 
trol francez sau a fost rezultatul excesului de încredere și al 
orgoliului? Au existat probleme cunoscute și necunoscute. 
Napoleon cunoștea riscurile, dar nu numai că a continuat, 
ci a insistat să urmărească armata rusă până la Borodino și 
apoi până la Moscova, cu speranța de a forța încheierea unui 
tratat. Invadarea Rusiei l-a costat pe Napoleon Grande Armee 
și un sfert de milion de soldați și, în cele din urmă, chiar tro- 
nul. Toate într-un război pe care nu ar fi trebuit să-l înceapă. 


29 
A EZITAT 
ȘI A PIERDUT 


PREA TÂRZIU, PREA PUȚIN 


DECEMBRIE 1812, Moscova 


O altă decizie dezastruoasă pe care a luat-o Napoleon 
în această campanie a fost să rămână prea mult timp la 
Moscova. Napoleon a ajuns în capitala Rusiei pe 14 sep- 
tembrie 1812 și a găsit orașul aproape părăsit și cu puține 
rezerve de hrană. Orașul fusese parțial incendiat conform 
planului de retragere al lui Mihail Golenișcev Kutuzov. Dar 
Bonaparte nu a înțeles aluzia. Nu părea dispus să accepte că 
rușii nu cereau pacea, dar a continuat să aștepte oferta lor. 

Decizia de plecare a fost luată abia când vremea s-a 
înrăutățit, iar rezervele de alimente au devenit vădit insufi- 
ciente. Reticenţa referitoare la retragere este demonstrată 
de faptul că, deși Napoleon a decis să revină la Vilnius, în 
Polonia, pentru provizii, a dat ordinul de plecare abia după 
două săptămâni. Întârzierea a fost decisivă în distrugerea 
Grande Armee, dusă la îndeplinire de cel mai aspru dușman 
al ei, iarna rusească. 

Lipsa proviziilor a fost cea care a determinat retrage- 
rea. Când începuse campania din Rusia, intenția clară a lui 
Bonaparte fusese să forțeze armata rusă să intre în luptă 

cât mai curând posibil, să o învingă și să impună condiţiile 
păcii. Rușii nu au fost de acord cu acest plan, retrăgându-se 
tot mai adânc în Rusia și pustiind pământurile în urma lor. 
(Da, a fost incredibil de dificil pentru țăranii din zonă, dar 
acesta era pentru Rusia, sau încă este, modul de a purta un 
război.) Deși Napoleon crease depozite de provizii pentru 
alimentarea armatei, în foarte scurt timp trupele lui au fost 
nevoite să înainteze foarte mult spre est, astfel încât acce- 
sul la aprovizionare nu mai era posibil. Nu existase în plan 
deplasarea tocmai până la Moscova și nici hrănirea unei ar- 
mate atât de numeroase, aflată însă la o distanță enormă 
față de proviziile din Polonia. 

Armata franceză era nevoită să supraviețuiască cu ce 
găsea, dar peisajul rus nu oferea prea multe. Acesta este 
motivul din cauza căruia, chiar și la Moscova, Napoleon 
a fost nevoit să raționalizeze mâncarea. Când s-au retras 
în cele din urmă înapoi spre Polonia, soldaţii francezi 
erau împovăraţi cu multă pradă de război, dar prea puţină 
mâncare. La scurt timp carnea a început să valoreze cât 
aurul, în cazul fericit în care aveai norocul să o găsești. 
Cea mai mare parte din prada francezilor a fost arunca- 
tă în timpul marșului, spre bucuria cazacilor care pândeau 
în permanenţă și a țăranilor din zonă. 

Pentru a complica și mai mult lucrurile, rușii au reușit 
să-și adapteze poziţia trupelor astfel încât să-l oblige pe 
Napoleon să se întoarcă pe aceeași rută pe care venise. Dar 
acea zonă mai fusese jefuită o dată pentru hrană. Cel mai 
des echipele care căutau surse de furaje pentru cai sau de 
hrană pentru soldaţi se întorceau cu mâna goală. Dacă ci- 
neva rămânea în urmă sau dacă se rătăcea era ucis destul 
de repede de călăreții cazaci, care păreau să fie peste tot. 
Dacă nu găsea alimente, armata nu avea cu ce se hrăni, iar 
când găsea, era atacată de cele mai multe ori. Lipsa hranei 
și a apei proaspete a dus rapid la apariția bolilor. Oamenii 

slăbiți au căzut pradă tifosului, holerei și diareii cronice. 
Chiar și sinuciderile deveniseră o problemă, întrucât oame- 
nii erau presați mai mult decât puteau suporta. 

Apoi a venit iarna. A fost una dintre cele mai timpurii 
și mai reci din istoria Rusiei. Cu toate acestea, francezii au 
fost nevoiți să meargă în continuare și să nu se oprească, 
altfel ar fi murit de foame. Temperaturile au scăzut sub mi- 
nus 29 °C, iar oamenii au înghețat la propriu în somn sau 
chiar în șaua calului și au murit. Era un lucru obișnuit pen- 
tru un soldat să renunțe pur și simplu și să se prăbușească 
în zăpadă. Fiecare zi de mers însemna 1 000 sau mai 
mulți soldaţi francezi pierduţi. Grande Armee plecase din 
Moscova cu efective de circa 100 000 de soldați. Mai puţin 
de 30 000 au ajuns înapoi. 

Singura și întreaga vină pentru acest dezastru îi apar- 
ţine lui Napoleon Bonaparte. Rușii și-au pus bine în aplica- 
re planurile, dar întârzierea și iarna au fost lucrurile care 
le-au permis să transforme o înfrângere în victorie. Dacă 
Napoleon ar fi părăsit Moscova în octombrie, atunci istoria 
ar fi arătat cu totul altfel. Însă el a ales să mai rămână, așa 
că și-a pierdut aproape întreaga armată. 


30 
ORGOLIUL 
MAI PRESUS 

DE REALITATE 


CEA MAI BUNĂ OFERTĂ 


AUGUST 1813, FRANȚA 


Un eșec al lui Napoleon Bonaparte a creat situația care a dus 
la cea mai proastă decizie diplomatică din cariera sa. A în- 
ceput în Moscova, una dintre cele două capitale ale Rusiei 
țariste. Pe 3 octombrie 1812, cu două săptămâni prea târ- 
ziu, Napoleon a ordonat ca Grande Armée să se pregătească 
pentru părăsirea Moscovei. Au mai trecut încă două săptă- 
mâni până când cei 100 000 de soldați au început marșul 
spre Polonia. Lucrurile au mers prost aproape de la început. 
Vremea s-a schimbat brusc și s-a transformat în cea mai 
rece iarnă din ultimul secol. Mai întâi încet, dar apoi des- 
tul de rapid, armata lui Napoleon s-a dezintegrat. Începuse 
campania împotriva Rusiei cu peste 200 000 de soldați, 
mulți aliați reticenți și trupe de garnizoană pe flancurile 
sale. În momentul în care supraviețuitorii Grande Armée 
s-au apropiat de râul Nieman și de locul de siguranță erau 
mai puțin de 30 000 de oameni. Armata care cucerise între- 
gul continent nu mai exista. 

Pe 5 decembrie 1812 Napoleon a reunit toți mareșalii 
rămași. A anunțat că lasă armata în mâinile lor, punându-l 
responsabil pe cumnatul său, mareșalul Joachim Murat. 
Napoleon se grăbea spre Paris pentru a se asigura că pierde- 
rea celor 200 000 de francezi, practic a întregii sale arma- 
te, nu-l va costa controlul asupra Franței. Ca să înțelegem 
cum stăteau lucrurile, în timp ce călătorea înapoi, prin 
țările pe care le supuse anterior, Napoleon mergea sub aco- 
perire ca secretar al diplomatului Armand Augustin Louis 
de Caulaincourt. Întregul convoi era format doar din trei 
căruţe și o mică escortă de soldați napolitani (italieni). 
Împăratul a considerat că nu exista altă posibilitate. În pro- 
priile cuvinte către Caulaincourt: „După cum stau lucrurile 
în momentul de față, nu pot decât să păstrez controlul asu- 
pra Europei de la Tuileries“. Realitatea era mult mai sumbră. 
Săptămânile următoare aveau să arătate că cea mai mare 
parte a Europei va profita de slăbiciunea lui Napoleon și își 
va declara independența. Întors la Paris, Napoleon a făcut 
minuni. A chemat următoarele clase (grupuri consemnate 
anual) de recruți și a instruit o nouă armată. Până în pri- 
măvara următoare avea o armată gata să mărșăluiască. Nu 
prea avea cai, tunuri și ofițeri cu experiență, dar Napoleon 
își redobândise încrederea. 

Austria, Prusia și Rusia au format Marea Alianță. La 
puțin timp și alte națiuni, printre care și Suedia, s-au ală- 
turat pentru a se opune Franţei. Doar Italia și statele ger- 
mane (Germania era la 50 de ani de unificare ca ţară) care 
erau aproape de Franţa au rămas loiale împăratului francez. 
Armatele naţiunilor aliate nu suferiseră în Rusia și erau 
pregătite să se asigure că Franţa lui Napoleon nu va mai re- 
prezenta niciodată o ameninţare. Prusia, Austria, Suedia 
și Rusia au format curând o coaliție care a fost sprijinită și 
finanțată de Marea Britanie. Împreună au reușit să adu- 
ne 800 000 de soldați. În vara lui 1814, coloane de trupe 

aliate au pornit spre corpurile de armată franceze refăcute 
în Germania și în Franţa. Napoleon a reușit să adune o ui- 
mitoare armată de 350 000 de soldați pentru a li se opune. 
Dintre aceștia, 190 000 erau în corpul de armată condus de 
împărat. Au urmat câteva lupte în care aliaţii i-au învins pe 
francezi când Napoleon nu era cu ei, dar împăratul ieșea me- 
reu victorios când era prezent, cum s-a întâmplat la Dresda. 
Concluzia era că Napoleon încă simțea că are șansa de a 
ieși învingător și de a-și reafirma controlul asupra întregii 
Europe; de partea cealaltă, aliații erau și mai hotărâți să-l în- 
vingă o dată pentru totdeauna. Ambele tabere au avut pier- 
deri importante, dar francezii nu-și permiteau acest lucru. 
Bătălia finală a acestei campanii a avut loc în jurul ora- 
șului Leipzig, la mijlocul lui octombrie 1814. De atunci este 
cunoscută sub numele de Bătălia Naţiunilor, din motive 
lesne de înţeles. Napoleon și-a adunat cam toată armata de 
190 000 de soldați și 750 de tunuri în jurul orașului german. 
Aliații l-au atacat pe Napoleon cu peste 300 000 de soldați 
și 1 335 de tunuri, cu și mai mulți care înaintau către câm- 
pul de luptă. În prima zi francezii s-au descurcat bine, iar a 
doua zi a fost indecisă. Însă în a treia zi lucrurile s-au năruit 
pentru Napoleon. Armata lui a fost alungată în oraș, între- 
gul corp de saxoni format din 30 000 de oameni a schimbat 
tabăra și părți din pozițiile de apărare ale lui Napoleon au 
fost depășite. Pe 18 octombrie Napoleon a ordonat retrage- 
rea generală. Problema a fost însă că cei 120 000 de soldaţi 
rămași au trebuit să folosească toți același pod. Domnea 
haosul, iar la căderea nopții podul era atât de aglomerat în- 
cât nimeni nu mai putea scăpa. În timp ce armata franceză 
încerca să fugă, trupele aliate au putut să avanseze în oraș. 
Majoritatea soldaţilor italieni și germani din armata fran- 
ceză au dezertat. Mai mulți generali francezi importanți au 
fost prinși și, în cele din urmă, cineva a intrat în panică și a 
aruncat în aer singurul pod, lăsând circa 30 000 de soldați 

francezi pe partea greșită. Dezastrul l-a costat pe Bonaparte 
aproape întreaga armată. Cei rămași încă pe poziţii erau 
dezorganizaţi și demoralizaţi. În săptămânile următoare, 
mulți au simțit că războiul fusese pierdut și au dezertat. 

Bătălia pentru Leipzig fusese costisitoare și pentru 
aliaţi, iar comandantul lor comun, prinţul austriac Karl 
von Schwarzenberg, păstra o teamă aproape psihotică față 
de Bonaparte. Văzuse cum anterior împăratul francez re- 
cuperase pierderile armatei în mai puţin de un an, așa că, 
deși armata lui fusese din nou spulberată la Leipzig, nu era 
convins că era sau putea fi învins. De asemenea, nici măcar 
subvențiile britanice generoase pe care le-au primit aliații 
nu au putut echilibra costurile de întreținere pe care le im- 
plicau armatele lor mari. 

Prinţul austriac Klemens von Metternich a fost unul 
dintre creatorii conceptului de realpolitik (politica reală): 
a face ceea ce este practic și posibil și a te îngrijora mai târ- 
ziu de preocupările morale. La doar o lună de la victoria 
aliaților de la Leipzig, în noiembrie 1813, el i-a convins pe 
regii, prinții și împărații adunați la Congresul de la Viena 
să-i prezinte lui Napoleon condiţiile păcii. Acestea erau 
generoase și includeau prevederea că Napoleon va rămâ- 
ne împărat al Franţei și că fiul lui cu Marie Louise îi va fi 
moștenitor. Acest lucru îi făcea fericiți pe austrieci, deoare- 
ce Marie Louise era fiica împăratului austriac. Franța urma 
să păstreze controlul asupra Belgiei și a Renaniei. Granița 
de nord rămânea la râul Rin, un obiectiv mai vechi al fran- 
cezilor. Ambele zone erau bogate în resurse și cu o indus- 
trie dezvoltată. Nu aveau să existe despăgubiri, iar Franța 
lui Napoleon urma să fie un membru egal în concertul 
națiunilor europene. Toate acestea au constituit Tratatul de 
la Frankfurt. Așadar, dacă ar fi acceptat, Napoleon Bona- 
parte ar fi rămas conducătorul unei Franțe îmbogățite, în 

ciuda faptului că armata sa fusese recent zdrobită. Aliaţii 
urmau să-și declare victoria și să-și retragă armatele. 

Napoleon a ajuns lângă Paris cu o armată de 30 000 
de soldaţi. A chemat mai mulți recruți, dar au apărut doar 
câțiva. Cine ar fi vrut să lupte într-un război care fusese deja 
pierdut? Armata britanică a lordului Wellington făcea pre- 
siuni să invadeze Franța dinspre sud. Înaintarea rapidă a 
armatelor aliate a însemnat, de asemenea, că majoritatea în- 
tăririlor pe care Bonaparte le putea solicita din îndepărtatele 
fortărețe franceze fuseseră prinse în spatele liniilor aliate și 
majoritatea erau în proces de capitulare. Cu puţine speranțe 
de a ridica o armată suficient de mare pentru a apăra măcar 
Franța cu puţin sprijin de acasă, împăratul francez s-a lăsat 
condus de orgoliu, și nu de judecata sănătoasă. 

Napoleon Bonaparte a spus nu. A refuzat termenii pro- 
puși sau continuarea negocierilor. Cinci luni mai târziu, pe 
11 aprilie 1814, cu Parisul ocupat și armata dispărută, fos- 
tul împărat al Franței a fost obligat să semneze Tratatul de 
la Fontainebleau. În loc să conducă toată Franţa, a devenit 
„împăratul“ micii insule mediteraneene Elba, cu un personal 
de 35 de oameni și o armată de 11 000 de soldaţi. În 1815, 
încercarea lui de a reveni la putere s-a sfârșit cu înfrângerea 
de la Waterloo. Napoleon a murit în mai 1821, prizonier pe 
îndepărtata și izolata insulă din Atlanticul de Sud, Sf. Elena. 


31 
SINCRONIZARE 
GROAZNICĂ 


UN RĂZBOI MIC ȘI INUTIL 


1812, WASHINGTON, D.C. 


Au existat puține cazuri în istorie de momente mai nepotri- 
vite decât declarația de război făcută Angliei de Statele Unite 
ale Americii în 1812. Motivele reale pentru începerea războ- 
iului au fost multe și chiar justificate. Americanii aveau mo- 
tive să fie furioși. 1812 era la numai 29 de ani distanță de la 
sfârșitul Revoluţiei Americane. Existau încă resentimente de 
ambele părți. Și americanii nu uitaseră că Franța fusese cea 
care le sărise în ajutor și le asigurase victoria la Yorktown. Cu 
toate acestea, motivele pentru care nu începuseră un război 
au fost practice și evidente sau cel puţin ar fi trebuit să fie. 
În Europa, războaiele lui Napoleon erau violente. Marea 
Britanie plătea subvenţii care acopereau o mare parte din cos- 
turile întreținerii armatei oricui îi provoca pe francezi. Pentru 
a pedepsi Marea Britanie, împăratul francez impusese, încă 
din 1806, Sistemul Continental. Acesta excludea negustorii 
şi bunurile britanice din orice ţară de pe continent. Întrucât 
la începutul lui 1812 Napoleon controla cea mai mare parte 
din Europa, legislația afecta aproape orice port european, 
mai puţin pe cele din Rusia... așa că a invadat Rusia. Marea 

Britanie a răspuns impunând o blocadă Franței și aliaților săi. 
Comercianții americani au fost prinși la mijloc. S-au trezit 
dintr-odată că Marina Regală îi împiedică să mai facă comerț 
cu țările europene sau să importe mărfuri de acolo. De aseme- 
nea, Franța a confiscat orice navă comercială americană care 
făcuse comerț cu Marea Britanie sau care avea mărfuri brita- 
nice la bord. Prin urmare, negustorii nu erau de acord cu nici 
una dintre tabere, dar erau mai furioși pe britanici. Francezii 
confiscaseră circa 500 de nave în perioada 1806-1812. În 
aceeași perioadă, britanicii confiscaseră peste 1 000. Este de 
înțeles că negustorii americani care dețineau aceste nave erau 
deranjați. Dar, din moment ce Marina Regală controla mările, 
aceasta a fost subiectul mâniei americane. 

Marinarii britanici au avut mereu o instrucție de scurtă 
durată. Pentru început, condiţiile de trai ale unui marinar 
englez de rând erau foarte grele. Locuiau în cabine aglo- 
merate, primeau mâncare proastă și erau supuși unei dis- 
cipline severe. Mulţi marinari fuseseră recrutați cu forța, 
răpiți de pe uscat de bande de marinari sau de profesioniști 
și obligaţi să se alăture echipajelor. De asemenea, salariul 
era atât de mic încât abia acoperea cheltuielile pe care le per- 
cepea marina. Asta însemna că, atunci când puteau, mulți 
săreau pur și simplu de pe navă. 

Înainte de apariția computerelor și a fotografiilor, 
schimbarea numelui era ceva simplu. John Paul Jones a fă- 
cut asta. Numele lui real era John Paul Duff și se născuse 
în Scoţia. Era, de asemenea, nevoie de marinari instruiți 
pentru a conduce vasele comerciale americane. Mâncarea 
era bună, iar salariul era de câteva ori mai mare decât celal 
unui marinar din Marina Regală. În plus, dacă ofițerii nu 
aprobau ce făcea un marinar, acesta era concediat, nu bătut. 
Mulţi dintre marinarii britanici care „fugeau“ își schimbau 
pur și simplu numele și cumpărau documente false ușor 
de obținut care atestau că sunt americani. După aceea se 
puteau angaja pe vase americane. 

Problema marinarilor britanici care fugeau ca să se alăture 
navelor americane a devenit atât de gravă încât Marina Regală 
a început o practică de oprire a vapoarelor americane pentru 
inspectarea echipajelor. Dacă păreai englez, scoțian sau galez 
era suficient pentru a fi înșfăcat. Dacă în acest proces cădeau 
victime și câțiva americani, nimeni de la amiralitate nu era 
îngrijorat. Era ilegal, conform legislației internaționale, să 
oprești nava unei alte țări și să iei cu forța membrii echipa- 
jului. Dar asta nu i-a împiedicat pe britanici să o facă. Legea 
internațională funcționa doar dacă exista cineva care să o im- 
pună, dar oceanele lumii erau controlate de Marina Regală. 

În 1807, când vasul american Chesapeake a refuzat să 
oprească pentru a fi inspectat de Leopard, nava Marinei Re- 
gale, a fost întâmpinat cu focuri de tun. Trei marinari ame- 
ricani au fost uciși și 18 răniți. Întâmplarea a avut loc la 
doar trei mile marine de Norfolk, Virginia, evident în ape- 
le americane și în văzul întregului oraș. Ca reacţie la acest 
incident și la altele, președintele Thomas Jefferson a pro- 
mulgat Legea embargoului, interzicând navelor americane 
să facă comerţ cu britanicii. Pentru că deja nu puteau face 
comerț cu restul Europei, acesta a fost un adevărat dezastru 
pentru Noua Anglie. 

La sute de kilometri spre vest, în actualul stat Indiana, 
reprezentanții britanici din Canada înarmau triburile locale 
și le încurajau să-i atace pe coloniștii americani. Situaţia a cul- 
minat cu Bătălia de la Tippecanoe, unde viitorul președinte 
Henry Harrison i-a învins. Și, din acest motiv, furia împotri- 
va britanicilor a atins un nivel maxim. Atât în porturi, cât și 
la frontieră, toată lumea dorea un alt război cu englezii. 

La alegerile din 1810, majoritatea celor aleși erau susți- 
nători ai războiului și cereau ca Statele Unite să declanșeze un 
conflict împotriva Angliei. Cert este că Franța era considerată 
în continuare un aliat și faptul că lupta la rândul ei împotriva 
Angliei era un lucru dătător de speranţe. Așa că pe 18 iunie 
1812 Congresul Statelor Unite ale Americii a emis o declaraţie 

de război împotriva Marii Britanii, de asemenea, fără o jude- 
cată sănătoasă. În 1812, Statele Unite erau total nepregătite 
să ducă un război împotriva uneia dintre cele mai puternice 
naţiuni, care avea și cea mai puternică flotă din lume. Marina 
militară americană era atât de mică, încât nici nu conta. 
Aceasta era formată din câțiva marinari foarte pricepuţi, dar 
care erau depășiți numeric de zecile de fregate ale Marinei 
Regale. Americanii nu aveau nave de atac. O fregată avea în- 
tre 36 și 44 de tunuri mici; cele peste 100 de nave de atac 
britanice aveau fiecare câte 64, până la 100 de tunuri, cu un 
calibru de două sau de trei ori mai mare. Pe mare, armata SUA 
era depășită atât numeric, cât și ca armament. Individual, 
fregatele americane erau mai bune decât cele britanice, dar 
ţara nu încercase niciodată să construiască o navă de atac. De 
asemenea, americanii aveau de înfruntat o flotă care luptase 
constant pe mare și câștigase multe bătălii în ultimii 15 ani. 

Armata americană era extrem de mică. Întrucât se con- 
sidera că milițiile fuseseră cele care câștigaseră revoluția, 
tânăra naţiune își pusese nădejdea în cetățenii soldați care 
puteau fi chemaţi la arme când era nevoie. În toate ca- 
zurile, cu excepția ultimei bătălii, acest lucru s-a dovedit 
dezastruos. Mai mult decât atât, din momentul în care au 
declarat război Angliei, navele flotei comerciale americane 
au fost ţinte ușoare pentru sutele de nave britanice. În loc 
să-i ajute pe comercianții deținători de vase care fuseseră 
nedreptățiţi și înainte de conflict, declaraţia de război a 
înrăutățit și mai mult lucrurile pentru afaceri. 

Prin urmare, oare de ce a considerat de cuviință Con- 
gresul să declare război Angliei? Răspunsul este legat de 
ceea ce s-a întâmplat în iunie 1812 în Europa. Napoleon 
ajunsese la apogeul puterii sale. Era stăpânul Europei, din 
Spania până în Polonia. Grande Armee tocmai începuse in- 
vadarea ultimului oponent important, Rusia. Toate țările, 
mai puțin Rusia, se așteptau să obțină și această victorie, 
așa cum se întâmplase cu toţi adversarii, cu excepţia Marii 

Britanii. Marina franceză se afla în mijlocul unui program 
de construcţie și părea că britanicii vor fi prea ocupați și vor 
aloca puţine resurse pentru americani. 

Cinci luni mai târziu, Napoleon pierduse întreaga arma- 
tă. Până în primăvara lui 1814, toată Europa se unise îm- 
potriva Franţei și îl învinsese pe Napoleon. Ironia este că, 
întrucât Sistemul Continental dispăruse, negustorii ame- 
ricani puteau face comerț după bunul plac, cu excepţia fap- 
tului că, din cauza războiului, Marina Regală confisca sau 
scufunda orice navă care arbora drapelul american. 

Statele Unite au declanșat războiul deoarece au conside- 
rat că britanicii sunt distrași cu alte urgențe. Dar în lunile 
în care Napoleon s-a aflat în retragere, apoi în cei doi ani în 
care a fost învins, încercările americanilor de a pune mâna 
pe Canada au eșuat, iar mărfurile destinate exportului SUA 
au zăcut în depozite. Când Napoleon a fost exilat, în 1814, 
Statele Unite au descoperit că au rămas singure să lupte îm- 
potriva Marii Britanii. Lucrurile nu au mers chiar bine. Casa 
Albă a fost vopsită în alb pentru a ascunde urmele focului 
provocat de armata engleză. 

Războiul din 1812 a fost pur și simplu inutil. Fiecare cauză 
a războiului a dispărut înainte ca războiul însuși să se înche- 
ie. Cu Franța învinsă, comerțul a fost redeschis. Britanicii nu 
mai aveau nevoie să recruteze marinari, deoarece în curând 
au renunțat la o parte din flotă, cel puţin pentru o vreme. 
Luptele din Vestul Mijlociu au stabilit granița cu Canada, dar 
America nu a câștigat nici un teritoriu nou. Statele Unite au 
avut noroc. S-ar fi putut confrunta cu cea mai bună armată 
din Europa și sub amenințarea unei flote militare de zece ori 
mai mare decât a ei. Sătui de război, britanicii au semnat în 
decembrie 1814 Tratatul de la Gent. În principiu, situația re- 
venea în punctul în care fusese înainte de război. Statele Unite 
nu câștigaseră nimic. America declanșase ceea ce a devenit un 
război inutil, dar periculos, exact la momentul nepotrivit și a 
avut noroc că nu a plătit un preț mai mare. 


32 
ÎNACCESIBIL 


DR ĂMUIREA PARALELOR ȘI 
NECUGETAREA FRANCEZĂ 


1814, FRANŢA 


După ce Napoleon a fost exilat pe insula Elba în 1814, 
Ludovic al XVIII-lea a revenit pe tronul Franței. Sprijinit 
de aliați, nu a avut probleme să se impună ca rege al Fran- 
ţei. Singura lui problemă a fost problema frecventă care 
afecta conducătorii de pretutindeni. Nu existau niciodată 
suficienţi bani pentru a face tot ce își dorea sau era nece- 
sar să facă. Franţa își revenea după două decenii de răz- 
boi aproape neîntrerupt, iar economia ei încă agoniza. 
Lucrurile se complicaseră și mai mult odată cu întoarce- 
rea nobililor, care fugiseră din calea terorii lui Napoleon. 
Ei doreau să-și recupereze pământurile și proprietăţile pe 
carele lăsaseră în urmă, doar că între timp acestea fuseseră 
cumpărate cu bună-credinţă de francezii care locuiau acum 
în ele. În plus, dacă Ludovic le-ar fi permis nobililor să-și 
revendice moșiile acum distruse, acest lucru ar fi însem- 
nat alungarea a zeci de mii de țărani de pepământurile lor. 
Nimeni nu mai dorea un val de țărani furioși în Paris care 
să dea vina pe guvern. În 1789 lucrurile nu se aranjaseră 
prea bine pentru ultimul rege francez. 

Ludovic al XVIII-lea se mai confrunta cu un lucru 
care e posibil să-l fi ținut treaz nopțile: popularitatea lui 
Napoleon. În timp ce Ludovic lua decizii dure și creştea 
taxele, soarta împăratului părea să se îmbunătățească. Și, 
chiar dacă populaţia nu uitase durerea și costurile războa- 
ielor lui Napoleon, își amintea și de gloria sau de succesele 
acestuia. Însă Bonaparte reprezenta în continuare o povară 
financiară în sine. Tratatul de la Fontainebleau, prin care 
Napoleon accepta să fie exilat în Elba, includea o clauză 
care prevedea că guvernul francez va oferi fondurile nece- 
sare pentru ca fostul împărat să-și întrețină gospodăria, 
trupele personale și insula pe care locuia. 

Este probabil ca, din prima zi a sosirii sale pe insula 
Elba, Bonaparte să se fi gândit la întoarcerea sa în Franța. 
Ironia a fost că Ludovic al XVIII-lea a luat decizia pentru 
el. A făcut singurul lucru care garanta că temuta reveni- 
re a împăratului va avea loc. Cu trezoreria aproape goală, 
Ludovic a decis să facă economii, așa că nu i-a mai trimis lui 
Napoleon banii promiși de care acesta avea nevoie pentru 
a supraviețui. Poate s-a gândit că Napoleon nu va putea să 
reacționeze. Elba nu avea resurse și nimeni nu i-ar fi împru- 
mutat bani fostului împărat. La urma urmei, în calitate de 
rege al Franței, lui Ludovic i se promisese sprijinul tuturor 
celorlalte națiuni din Europa și al armatelor acestora. Ce ar 
fi putut face Napoleon cu 11 000 de infanteriști și patru tu- 
nuri ușoare? Punându-l pe Bonaparte în fața unei perspec- 
tive reale a sărăciei și a rușinii, regele francez nu i-a oferit 
fostului împărat nici o opțiune. Nu mai era un lucru viabil 
să rămână pe insula Elba atât timp cât nu avea finanţare. 
Prin urmare, regele francez l-a obligat pe orgoliosul lui in- 
amic să revină în Franța. I-a creat lui Napoleon impresia că 
nu mai avea nimic de pierdut. 

Pe 1 martie 1815, Napoleon și soldaţii lui au plecat de 
pe Elba cu trei vase şi au ajuns în Franţa. Împăratul s-a 

îndreptat spre Paris, iar fiecare unitate militară trimisă 
pentru a-l opri sau pentru a-l aresta i s-a alăturat. Când 
Michel Ney, care era încă mareșal al Franţei, a anunţat că și 
el i se va alătura lui Napoleon, aceasta a însemnat că întrea- 
ga armată a Franței devenise din nou a împăratului. Ludovic 
a fugit din Paris deghizat, în vreme ce orașul sărbătorea so- 
sirea lui Bonaparte. Era o revenire pe care fusese obligat să 
o facă, întrucât Ludovic îi tăiase pur și simplu alocaţia. Au 
fost necesare două bătălii, la Ligny (împotriva prusacilor) 
și la Waterloo (împotriva anglo-olandezilor) și zeci de mii 
de morţi de partea naţiunilor Europei pentru a-l readuce pe 
Ludovic al XVIII-lea pe tronul Franţei. 


33 


UN COMPROMIS 
CARE NU S-A 
MAI FĂCUT 


KANSAS ȘI NEBRASKA 


1854, STATELE UNITE ALE AMERICII 


În toate parteneriatele politice americane din prezent nu 
există nici un subiect care să poată polariza atât de mult 
discuţia precum sclavia. În prima jumătate a secolului XX, 
această temă a dominat discursul public. Din 1820 până 
în 1850, Uniunea a fost păstrată printr-o serie de compro- 
misuri. Cam în 1850 compromisurile au început să nu mai 
funcționeze, creându-se o ruptură evidentă între cele două 
partide politice majoritare. Doi politicieni importanți — 
senatorul democrat Stephen A. Douglas și președintele 
Franklin Pierce - au comis o eroare flagrantă susținând Le- 
gea Kansas-Nebraska, care anula Compromisul Missouri. 
Documentul a avut implicații mai profunde. Dincolo de in- 
tensificarea divergenţelor legate de sclavie, legea a dinami- 
zat mișcarea antisclavie și a determinat crearea Partidului 
Republican. Cei din Partidul Whig au încetat să mai exis- 
te ca entitate politică. De atunci, scena politică americană 
a fost dominată de republicani și de democrați. 

Compromisul Missouri a fost pus la cale în 1820 de Henry 
Clay, candidat de trei ori la președinție și unul dintre cei mai 
importanți senatori din istorie. Conceput împreună cu cole- 
gii săi Daniel Webster și John C. Calhoun, acesta a păstrat 
o pace fragilă în deceniile premergătoare Războiului Civil. 
Din acest motiv Clay a fost numit „The Great Compromiser“ 
(„Marele adept al compromisului“). Ori de câte ori ţara era 
în dezacord în privinţa sclaviei, Henry Clay reușea să vină cu 
o soluţie care mulțumea fiecare tabără. 

Compromisul Missouri mai degrabă a amânat decât 
a rezolvat explozia socială. Timp de decenii a existat un 
echilibru uniform între numărul de state adepte ale sclavi- 
ei și numărul de state libere reprezentate în Senat. Ambele 
tabere doreau să-și asigure majoritatea, astfel încât să poa- 
tă promova o legislaţie care să le fie favorabilă. Oameni 
precum Clay au preferat să menţină echilibrul și să păs- 
treze starea de fapt: fiecare concesie promulgată de el și de 
aliaţii lui din Congres era menită să elimine tensiunea lega- 
tă de problema sclaviei. Compromisul Missouri, de exem- 
plu, era menit să soluţioneze problema sclaviei în teritoriile 
obținute prin Achiziţia Louisiana. Legea interzicea sclavia 
în teritoriile de la nord de Missouri. De asemenea, accepta 
Missouri ca stat sclavagist și Maine ca stat liber. Chiar dacă 
unele personalități importante au criticat prevederea - bă- 
trânul Thomas Jefferson a atenţionat că acest compromis 
nu ducea decât la o ameliorare a tensiunilor sociale tot mai 
mari, iar multe persoane din sud considerau că prevederea 
le dezavantaja —, reglementarea legislativă chiar a ajutat la 
stabilizarea uniunii... o perioadă. 

Cu toate acestea, problema sclaviei nu a dispărut. În 
1836 și 1837, Arkansas și Michigan au fost adăugate ca 
stat sclavagist, respectiv liber. Adăugarea statelor sclava- 
giste Florida și Texas în 1840 a fost echilibrată de Iowa și 
Wisconsin. Rămânea o problemă nerezolvată în privința 

SCLAVAGISTE 


Statele Unite 
1854 


State sclavagiste și state libere 


teritoriilor câştigate în timpul războiului cu Mexicul. Clay, 
care între timp îmbătrânise, mai avea un compromis în mâ- 
necă. Compromisul din 1850 a fost și el adoptat. Acesta le 
permitea rezidenților din teritoriile Utah și New Mexico 
să decidă problema sclaviei după bunul plac. De asemenea, 
recunoștea California drept stat fără sclavie și implementa 
Legea sclavilor fugari, o măsură care interzicea sclavia în 
Washington, D.C., și obliga statele din nord să ajute la prin- 
derea sclavilor fugari. Clay, Calhoun și Webster au murit la 
câţiva ani de la votarea Compromisului. Odată cu dispariţia 
lor a dispărut și speranţa încetării conflictului dintre sta- 
tele libere și statele sclavagiste. 

Fără mâna călăuzitoare a lui Clay, tensiunile au escala- 
dat. Stephen A. Douglas, liderul senatorilor democrați, a 
promovat Legea Kansas-Nebraska în 1854. Aceasta repre- 
zenta o abrogare de facto a Compromisului Missouri prin 

faptul că trata aceste teritorii în același mod cum fusese- 
ră tratate Utah și New Mexico. Mai degrabă acorda tutu- 
ror statelor indecise dreptul de a hotărî dacă sclavia ar fi 
trebuit permisă decât să stipuleze că orice viitor stat de la 
nord de Missouri trebuia să fie liber. Proiectul de lege i-a 
indignat pe cei din nord, care au considerat că măsura pu- 
nea în pericol mișcarea aboliționistă. A provocat un aflux de 
agitatori în noile teritorii, deoarece fiecare tabără dorea să 
deţină controlul. Rezultatul a fost un război civil la o scală 
mai mică, numit și „Bleeding Kansas, în care oameni pre- 
cum aboliționistul John Brown au realizat raiduri brutale 
în casele locuitorilor prosclavie din Kansas care, la rândul 
lor, au organizat represalii. 

Senatorul Douglas considera că suveranitatea popula- 
ră — adică cedarea dreptului de a decide problema sclaviei 
chiar populaţiei de pe teritoriul respectiv - va ajuta la păs- 
trarea uniunii și că reprezenta modul cel mai democratic de 
a rezolva problema. Bleeding Kansas a fost un exemplu al 
consecințelor nefaste pe care le putea genera o democraţie 
prost înțeleasă. Lupta pentru obţinerea unui vot majoritar 
a provocat numeroase victime. Douglas nu a fost dispus 
să adopte o poziţie radicală în privința sclaviei, prefe- 
rând să evite controversele care veneau odată cu poziţia de 
a fi strict aboliționist sau în favoarea sclaviei. Era un om 
politic pragmatic, nu un om cu principii. Dezbaterea asupra 
suveranității populare versus abolirea totală a sclaviei nu 
avea să se încheie, iar problema urma să-i marcheze cariera 
politică ulterioară, către sfârșitul deceniului. 

Cu toate acestea, Douglas nu a fost singurul care a gre- 
șit astfel. A reușit să obțină aprobarea compromisului în 
Senat, dar legea s-a confruntat cu o opoziţie dură în Camera 
Reprezentanţilor. Președintele Franklin Pierce a fost iniţial 
împotriva inițiativei. Pe bună dreptate era îngrijorat de 
repercusiunile politice semnificative legate de anularea 


177 


BILL FAWCETT 


Compromisului Missouri. Douglas l-a convins totuși argu- 
mentând că acel compromis adoptat în 1850 deja invalidase 
Compromisul Missouri, garantând suveranitatea populară 
pentru Utah și New Mexico. Argumentul nu era corect din 
punct de vedere tehnic, deoarece Compromisul Missouri se 
referea doar la teritoriul provenit din Achiziţia Louisiana, 
iar teritoriile New Mexico și Utah fuseseră câștigate în răz- 
boiul împotriva Mexicului. În orice caz, Pierce a fost con- 
vins, astfel că a susținut abrogarea compromisului. Având 
susținerea președintelui, Legea Kansas-Nebraska a reușit să 
treacă și de Camera Reprezentanților. 

Schimbarea i-a înfuriat pe cei din mișcarea aboliţio- 
nistă. Înainte ca Legea Kansas-Nebraska să fie adoptată, 
forțele antisclavie erau un amestec dezorganizat de mem- 
bri ai grupărilor Whigs, Free-Soilers și democrații din nord. 
Opoziția față de această lege a forțat aceste grupuri să-și 
cristalizeze preferințele antisclavie sub un singur stindard: 
Partidul Republican. Membrii acestei formațiuni politice 
aveau niveluri diferite de devotament față de cauză (nici 
măcar Lincoln nu era în favoarea abolirii imediate), dar 
Legea Kansas-Nebraska i-a unit într-o mișcare politică coe- 
rentă. Nu a mai durat mult până când Partidul Republican a 
venit cu candidați importanți la alegerile din Statele Unite. 

Unele dintre cele mai importante alegeri au avut loc în 
1858. Abraham Lincoln, care își câștigase recunoașterea 
prin criticile sale dure la adresa Legii Kansas-Nebraska 
la adoptarea acesteia, a candidat pentru Senat în Illinois 
chiar împotriva lui Stephen Douglas. Celebrele dezba- 
teri Lincoln-Douglas au atras atenţia opiniei publice asu- 
pra discuţiei despre suveranitatea populară. În vreme ce 
Douglas căuta cu orice preț victoria, Lincoln a devenit li- 
derul Partidului Republican. În 1860, Lincoln a învins un 
Partid Democrat fragmentat în privința candidaturii la 

președinție, când acesta a propus doi candidați, pe sudistul 
prosclavie John C. Breckinridge și pe Stephen Douglas. 
Niciodată națiunea nu fusese atât de polarizată. Benefi- 
ciile vechilor compromisuri au fost pierdute fără alternative. 
Sporind incertitudinile, Legea Kansas-Nebraska a crescut 
nesiguranța în ambele tabere. Această încercare a majorității 
democrate din parlament de a impune democraţia într-un 
context instabil a agravat tensiunile, declanșând în cele 
din urmă Războiul Civil American. Nici partidul iubitorilor 
de compromisuri nu a avut nimic de câştigat. În perioada de 
după Războiul Civil, republicanii aveau să controleze Con- 
gresul și președinția, cu unele întreruperi, până la cutremu- 
rul economic provocat de Marea Criză. În ceea ce priveşte 
interesul lor, al partidului și al ţării, Douglas și Pierce au dat 
greș. Când a fost nevoie de înțelepciune, ei au propus mai 
degrabă un compromis care, de fapt, nu a funcționat. 

LIPSA DE INIȚIATIVĂ 
A LUI JAMES BUCHANAN 


1856, WasuHINGTON, D.C. 


James Buchanan a fost omul potrivit la momentul nepo- 
trivit. Era inteligent, harnic și priceput. Aspira să fie un 
George Washington al epocii sale. Mereu precaut la tentațiile 
puterii, Buchanan a devenit unul dintre puţinii președinți 
americani din istorie care au ales să nu candideze pentru 
al doilea mandat. Era „duplicitar“: un democrat din nord 
cu simpatii pentru cei din sud care, dacă ar fi posedat mai 
multe abilități, ar fi putut ameliora câteva dintre facturi- 
le din America existente înainte de Războiul Civil. Totuși 
moștenirea lui Buchanan va fi întotdeauna pătată din cauza 
incapacității sale de a opri cel mai sângeros război din istoria 
Americii. Eșecurile lui Buchanan devin și mai evidente când 
sunt comparate cu moștenirea succesorului său, Abraham 
Lincoln. Mulţi îl consideră cel mai slab președinte din isto- 
rie, și pebună dreptate. Dacă ar fi avut curajul să înăbușe din 
fașă Războiul Civil, istoria Americii ar fi fost foarte diferită. 

Buchanan a moștenit o situație dificilă. Nordul și sudul 
erau împărțite din pricina problemei sclaviei și a drepturilor 
statelor. Partizanatul Congresului din prezent nici nu se com- 
pară cu ranchiuna anilor 1850, când congresmenii se băteau 
între ei cu bastoane sau trăgeau cu pistoalele. În regiuni pre- 
cum Kansas au apărut războaie civile la o scară mai mică în 
timp ce aboliționiștii radicali sau cei care susțineau sclavia își 
atacau unii altora locuințele și orașele. Sudul a simţit că drep- 
turile sale îi sunt atacate. Democraţii erau foarte suspicioși 
față de „parvenitul“ Partid Republican. Aboliționiștii aveau 
senzaţia profundă că Statele Unite ale Americii rămăseseră 
ultima naţiune occidentală care permitea sclavia. 

Predecesorii lui Buchanan nu făcuseră nimic pentru a 
diminua tensiunile: Zachary Taylor fusese împotriva expan- 
siunii sclaviei în teritoriile vestice și nu nutrise nici o simpa- 
tie pentru secesioniști, dar murise la începutul mandatului. 
Principala acţiune a lui Millard Fillmore a fost semnarea 
Compromisului din 1850 și a infamei Legi a sclavilor fugari, 
care revoltase Nordul. Franklin Pierce a fost pur și simplu in- 
capabil, insistând prostește pentru Legea Kansas-Nebraska. 

Mandatul lui Buchanan a fost neimpresionant. El a fost 
desemnat candidat mai ales pentru că nu avea opinii con- 
troversate. Cu o tensiune socială atât de puternică, toți cei 
care dețineau o funcție importantă își făcuseră prea mulți 
dușmani. Buchanan fusese ambasador în Marea Britanie 
în perioada votării unor proiecte de lege controversate pre- 
cum Legea Kansas-Nebraska. Dar, pentru că era în străină- 
tate, nu a fost niciodată obligat să adopte o poziție clară, 
așa că a scăpat de mare parte din criticile care ar fi putut fi 
adresate altor candidați. 

Asta nu înseamnă că nu a fost activ din punct de vedere 
politic. Anterior, în timpul infamului caz Dred Scott, Curtea 
Supremă decisese că negrii din America nu aveau protecție 
constituțională. Buchanan l-a forțat pe Robert Cooper Grier 

să se alăture majorităţii, oferind Curţii o marjă de libertate 
pentru a declara neconstituțional și Compromisul Missouri 
din 1820. Consecința a fost că suveranitatea populară, nu 
politica naţională, trebuia să determine statutul sclaviei în 
teritorii și în noile state. Sprijinul său pentru suveranitatea 
populară, numită adesea „drepturile statelor“, a fost un rezul- 
tat al simpatiilor sale din sud. Buchanan dorea cu disperare să 
evite perturbarea echilibrului de reprezentare a statelor scla- 
vagiste și a statelor libere în Senat. Dar nici echilibrul, nici 
cooperarea nu au fost specifice pentru perioada mandatului 
său. Din pricina rupturilor apărute între el și democrați, pre- 
cum și a crizei economice din 1857, republicanii au câștigat 
în 1858 majoritatea în Congres. Relațiile dintre republicani 
și Buchanan s-au deteriorat pe măsură ce membrii de partid 
au fost deranjați de planurile sale, astfel încât el a răspuns 
prin veto la numeroase acte legislative importante. Repub- 
licanii au încercat chiar să-l pună sub acuzare pe Buchanan 
pe motive de corupție, deși nu au reușit niciodată. 

O astfel de ineficiență este de așteptat de la orice gu- 
vern aflat în blocaj, mai ales când președinția și Congresul 
sunt controlate de partide diferite. Cea mai mare eroare a 
lui Buchanan nu a fost incapacitatea lui de a conlucra cu un 
Congres necooperant. Adevărata lui eroare constă în relaţiile 
lui cu Sudul, în timp ce acesta intra în proces de secesiune. 
Buchanan, după cum promisese, nu a candidat la președinție 
în 1860. Democraţii au propus doi candidaţi, John Breckin- 
ridge și Stephen Douglas. Cu doi democrați care își împărțeau 
voturile, era inevitabil că republicanul Abraham Lincoln 
urma să câștige alegerile. Cei din Sud erau extrem de îngri- 
jorați că Lincoln va încerca să abolească sclavia, întrucât aces- 
ta încercase să limiteze apariția unor noi state sclavagiste. 
Riscul secesiunii era real. Generalul Winfield Scott chiar i-a 
solicitat lui Buchanan înființarea unor baze militare supli- 
mentare în Sud, deoarece bănuia că statele de acolo erau pe 

punctul de a se separa. Buchanan, înclinat spre cei din Sud, a 
ignorat sfaturile lui Scott și nu a întărit forturile. 

În ultima cuvântare în fața Congresului a făcut ce știa mai 
bine: nu a luat nici o atitudine. A pronunţat o condamnare 
superficială a iminentei secesiuni a Sudului, în timp ce ocăra 
Nordul pentru „comportamentele sale neconstituţionale și 
dezgustătoare“. A declarat că secesiunea Sudului era ilega- 
lă, dar că el considera că revoluţia din „statele afectate“ din 
Sud era justificată din cauza încălcărilor grave ale legii co- 
mise de Nord. A continuat explicând că decizia celor din Sud 
nu necesita un răspuns militar din Nord și că orice încerca- 
re de oprire prin forță a secesiunii Sudului ar fi fost ilega- 
lă. Ca președinte a dat practic statelor din Sud permisiunea 
unei secesiuni pașnice. A sugerat Congresului emiterea unui 
amendament constituțional explicativ, care să le ofere state- 
lor suveranitate populară în problema sclaviei, chiar dacă nici 
una dintre tabere nu era dispusă să-l respecte. A fost aspru 
criticat pentru răspunsul său lipsit de entuziasm. 

Pe 20 decembrie 1860, Carolina de Sud și-a declarat se- 
cesiunea. Alte șase state au urmat la scurt timp. Statele au 
confiscat bunurile federale și au format Statele Confederate 
ale Americii. Ca președinte, Buchanan era obligat să ape- 
re Uniunea. În cele din urmă a lămurit lucrurile înlocuind 
simpatizanţii Sudului prezenţi în cabinetul lui cu membri 
ai Partidului Democrat care susțineau Nordul. Noul cabinet 
a încercat să-și asigure puteri executive de urgență pentru a 
putea impune un răspuns centralizat, dar eforturile lor nu 
au avut nici un succes cu un Congres necooperant. Nordul 
a păstrat un fort: Fort Sumter, pe coasta din Charleston, în 
Carolina de Sud. Buchanan a ales să nu întărească garni- 
zoana în schimbul promisiunii că aceasta nu va fi implicată 
în conflict. Este posibil ca cineva să fi uitat să-i menţioneze 
acest plan comandantului confederat din Charleston, ma- 
iorul Robert Anderson. Sau poate că maiorul a ignorat pur 

și simplu acest detaliu. Anderson a cucerit Sumter, accentu- 
ând și mai mult tensiunea din relațiile dintre Nord și Sud. 
Buchanan a încercat să consolideze fortul asediat trimițând 
întăriri cu o navă civilă, dar aceasta a fost atacată de artile- 
ria confederată. Buchanan nu a reușit să răspundă agresiu- 
nii. În schimb a rămas pasiv: nu a mai făcut alte încercări de 
reconciliere, nu a făcut nici pregătiri pentru război care să-i 
fi permis lui Lincoln să se descurce mai bine cu rebeliunea. 
Când Lincoln a devenit președinte, națiunea era divizată și 
nu se făcuse nimic pentru a rezolva situaţia. 

Buchanan a plecat de la Washington epuizat. Nu făcuse 
nimic și rezultatul era o naţiune distrusă. Buchanan nu a 
avut tăria necesară pentru a înfrunta așa cum se cuvine fur- 
tuna politică. Consecințele faptului că fusese un președinte 
slab în vremuri dificile au fost zeci de mii de morți, un război 
civil și devastarea statelor din Sud. Este un noroc că i-a ur- 
mat o personalitate de talia lui Abraham Lincoln, căci, dacă 
succesorul lui Buchanan i-ar fi semănat prin lipsa de tenaci- 
tate sau prin nepricepere, s-ar putea ca Statele Unite să nu fi 
fost niciodată refăcute. Lui Buchanan i-a lipsit hotărârea pe 
care o cere un președinte bun. Incapacitatea lui a pregătit ca- 
lea pentru cea mai mare tragedie a Americii, Războiul Civil. 
Dacă ar fi avut ceva mai multă tărie de caracter sau măcar o 
urmă de curaj, istoria l-ar fi amintit ca pe un om grozav, și 
nu pentru un război care a îndemnat la fratricid. 


35 3 36 
EROARE DE 
CONCEPȚIE 


CONFEDERAȚIA 


1861-1865, 
RICHMOND, VIRGINIA 


Când au început rebeliunea, liderii Confederației Statelor 
Americane au comis două erori care nu au fost îndrepta- 
te niciodată. Una era inerentă structurii și bazei politice 
pentru noua națiune. Cealaltă a fost desemnarea și păstra- 
rea unui preşedinte care fusese ales grație devotamentului 
său față de această filosofie. Aceste două eșecuri de condu- 
cere au paralizat și, în cele din urmă, au condamnat state- 
le confederate într-un mod pe care nici geniul militar al lui 
Robert E. Lee, nici curajul de necontestat al soldaților săi 
nu l-au putut depăși. 

Când şapte state cultivatoare de bumbac din Sudul în- 
depărtat au declarat secesiunea ca răspuns la alegerea lui 
Abraham Lincoln ca președinte, exista deja un sentiment 
vag de dezorientare în inima rebeliunii. Tânăra națiune era 
formată din guverne statale puternice, spre deosebire de 
guvernul central, care era destul de slab. Nu se afirmase nici 
o personalitate centrală pentru a uni noua națiune. Mai de- 
grabă națiunea se crease pentru că cele șapte state își doreau 

mai multă independenţă. Noua Confederație a Statelor 
Americane era ceea ce indică și numele. O confederație se 
formează când cea mai mare parte a puterii reale rămâne 
în mâinile membrilor, și nu a întregului. Este o modalitate 
bună de a garanta drepturile statelor, dar nu este o modali- 
tate de a conduce un război. 

Constituţia Confederaţiei Statelor Americane era mai 
degrabă ca aceea a Statelor Unite, chiar dacă ceda drepturi 
mai mari statelor componente și stipula protecție legală 
pentru proprietarii de sclavi. Războiul Civil a testat vitalita- 
tea Confederaţiei, iar aceasta a cedat. Președintele Jefferson 
Davis nu și-a dat seama de nebunia înființării unei țări care 
nu avea autoritate centrală când era în pragul unui război 
istovitor. Singura speranță pe care o avea Sudul de a învinge 
Nordul era dacă ar fi fost uniţi și organizați. Chiar și ro- 
manii sau atenienii știau că pe timp de război era vital să 
deţii controlul centralizat. Dar statele se revoltau împotriva 
puterii sporite a unui guvern central. Jefferson Davis nu era 
un lider incompetent, însă nu a renunțat niciodată la anga- 
jamentul de superioritate pe care îl aveau statele membre în 
fața guvernului federal pe care îl conducea. Nu putea vedea 
dincolo de acest concept, chiar dacă tânăra naţiune se des- 
trăma în jurul său. În curând, președintele Confederației a 
fost copleșit de sarcina oneroasă de a organiza, iar apoi de 
a conduce un nou guvern cu autoritate foarte limitată în 
creșterea impozitelor sau recrutarea soldaților, după aceea 
a fost chiar împiedicat să facă asta, prin opoziţia manifes- 
tată de guvernatorii necooperanți. A fost genul de proiect 
care ducea la eșec. După cum spunea istoricul Frank Owsley, 
Confederaţia „a murit din pricina drepturilor statelor“. 

În 1860, Abraham Lincoln a fost ales președinte al 
Statelor Unite. Îngrijorate că acesta va limita agresiv sclavia, 
șapte state s-au retras din uniune. Motivul lor declarat a fost 
că guvernul federal uzurpa puterile oferite prin Constituţie 

statelor individuale. Problemele la care se refereau erau scla- 
via și impozitele. Mai multe state au abordat în mod speci- 
fic problema sclaviei ca fiind un impuls pentru secesiune; 
Alexander Stephens, vicepreședintele Confederaţiei, urma 
să descrie ulterior „piatra de temelie“ a noului guvern ca fi- 
ind „marele adevăr conform căruia un negru nu este egal 
cu un alb, că sclavia - subordonarea față de o rasă superi- 
oară - este condiția naturală și normală“. Era un principiu 
fragil pe baza căruia să poți construi o ţară. Într-adevăr, 
constituția Confederaţiei o reflecta pe cea a Statelor Unite, 
mai puţin prevederile care protejau proprietarii de sclavi și 
cedarea unei mai mari autorități în favoarea statelor. Chiar 
dacă majoritatea sudiștilor nici măcar nu dețineau sclavi, ei 
considerau că guvernul federal nu ar fi trebuit să interfereze 
cu statele în problema sclaviei. Noua națiune s-a născut ast- 
fel ca răspuns la ceea ce era privit ca amestec federal. Pentru 
a preveni ca acest lucru să se întâmple din nou, s-au asigurat 
că statele dețin cea mai mare parte a puterii, iar guvernul 
confederat trebuia să acționeze prin intermediul lor. 


STATELE 


CONFEDERATE 

În circumstanţe normale, o naţiune ar putea supraviețui 
pe astfel de principii. Dar acestea nu erau circumstanţe nor- 
male. Confederaţia a fost în război de la începuturi. Liderii 
Confederației au trebuit să se confrunte cu dificultățile de 
a întemeia o nouă națiune, în timp ce se confruntau simul- 
tan cu amenințarea militară din nord. Nordul avea nume- 
roase avantaje: o economie bazată pe industrie, o populaţie 
mai numeroasă, mai multe căi ferate, o flotă superioară, 
cu posibilitatea de a bloca porturile din Sud, și legitimitate 
internațională. Speranţa celor din Sud era că cei din Nord 
nu vor suporta să intre în război cu fraţii lor. După ce bă- 
tălia de la Fort Sumter a transformat secesiunea într-un 
război în toată regula, fiecare tabără era convinsă că își 
va asigura victoria în câteva săptămâni. Confederația de- 
pindea de asta; pur și simplu nu era pregătită să poarte un 
război prelungit. Războiul Civil American a durat cinci ani, 
timp în care Davis a demonstrat constant că era omul nepo- 
trivit pentru funcția de președinte. 

Când președintele Confederaţiei și-a exercitat autori- 
tatea, a procedat adesea într-un mod greșit. Singurul do- 
meniu în care își putea exercita o mare influență era în 
coordonarea rebeliunii. Aici au intervenit erorile persona- 
le. Jefferson Davis era un om autoritar, obsedat de control. 
Încerca să facă totul de unul singur. Refuzul de a delega 
responsabilități celorlalți l-a făcut să devină suprasolicitat 
și adesea ineficient. De exemplu, Davis a refuzat să cedeze 
conducerea militară generalului comandant Robert E. Lee 
până aproape de finalul războiului. Lee a condus doar ar- 
mata Virginiei și nu a reușit să-și folosească geniul militar 
pentru a coordona apărarea națională. De asemenea, Davis 
nu a reușit să-și coordoneze generalii, ceea ce a dus une- 
ori la strategii incoerente și fără susținere. Sudul a căutat 
să câștige un război defensiv, ținând la distanţă trupele 
Uniunii până când populaţia din Nord se sătura să lupte. 

Nu era neapărat o strategie greșită, dar însemna că accentul 
trebuia pus pe pedepsirea Uniunii, nu pe protejarea statelor. 
Dar fiecare guvernator și senator al Confederaţiei a insistat 
că statul său era la fel de important. Din moment ce gu- 
vernul confederat depindea de state pentru taxe și soldați, 
Davis a insistat să apere toate teritoriile din Sud la fel. Asta 
a făcut Confederaţia vulnerabilă pe frontul vestic vital și 
apoi cam peste tot. Vechea și demonstrata maximă „Cel care 
apără totul nu apără nimic“ a fost dată uitării. În cele din 
urmă, Davis și-a numit generali prieteni precum Braxton 
Bragg, dar nu a reușit să-i înlăture ulterior din funcții chiar 
dacă aceștia s-au dovedit incapabili. 

Gestionarea ineficientă a armatei nu a fost însă singurul 
eșec al lui Davis. S-a certat adesea cu membrii propriului 
cabinet, precum și cu guvernatorii statelor. Rezultatula fost 
că guvernatorii și-au retras trupele din serviciul național — 
de exemplu, Texas a argumentat că avea nevoie de soldați 
pentru a se apăra împotriva atacurilor nativilor americani, 
prin urmare, nu se putea angaja pe deplin în efortul de răz- 
boi. Davis căzuse în groapa pe care și-o săpase singur. Ori de 
câte ori făcea solicitări statelor, acestea le contestau invo- 
când încălcarea drepturilor statelor. Când Davis a autorizat 
mobilizarea în încercarea de a asigura mai multe trupe, a 
fost văzut de unii ca un tiran care își depășește atribuţiile. 

Davis nu era complet indiferent la aceste opinii. Din 
acest motiv nu era dispus să perceapă taxe pentru finan- 
țarea efortului de război, anticipând în mod corect că mă- 
rirea acestora ar fi înfuriat poporul. În schimb, a autorizat 
tipărirea de bani pentru a plăti costurile războiului. Rezul- 
tatul a fost o inflație galopantă, care a încetinit economia 
Confederaţiei. Economia suferea oricum din cauza unei blo- 
cade impuse de marina Uniunii. Davis își pusese speranţele 
în intervenţia europeană. Statele din Sud produceau cea mai 
mare parte a bumbacului din lume, motiv pentru care Davis 

a considerat că fabricile britanice nu vor reuși să facă față 
întreruperii aprovizionării. În 1860, industria textilă bri- 
tanică depindea aproape în totalitate de bumbacul din Sud. 
Toţi liderii Confederaţiei erau convinși că, decât să-și peri- 
cliteze producția din fabrici, britanicii vor ordona Marinei 
Regale să deschidă porturile. Marina SUA din 1860 nu ar 
fi fost în stare să provoace nici măcar o mică parte a ce- 
lei britanice. Davis se aștepta ca britanicii să fie de partea 
Confederației. Dar nu a fost deloc așa. Marea Britanie fă- 
cuse rezerve de bumbac înainte de război; în plus, poporul 
britanic era împotriva sclaviei, așa că oficialii britanici ar fi 
avut dificultăţi să justifice susținerea unor state sclavagis- 
te. În 1862, bumbacul din Egipt și din India a umplut golul 
creat. Davis supraestimase importanța economică a noii 
sale țări și subestimase aversiunea potenţialului său aliat 
față de sclavie, chiar dacă Marea Britanie era lider mondial 
în reprimarea acestor practici în alte părți. 

În cele din urmă, Davis nu a avut capacitatea de a uni 
statele confederate și de a le mobiliza cu adevărat în efor- 
tul de război. Nu a reușit să stabilească legături cu cetățenii 
Confederaţiei. Un rezident din Virginia se considera doar un 
locuitor în acel stat, nu un confederat. Jefferson Davis nu a 
făcut nimic pentru a schimba această situație și s-a izolat 
în Richmond, foarte rar direcționându-și energia pentru a 
obţine sprijinul public pentru efortul de război. Favoritismul 
său evident față de cei bogați și puternici i-a scos din sărite 
pe oamenii de rând. Deoarece Davis era atât de nepopular și 
dedicat drepturilor statelor, guvernatorii nu erau criticaţi 
în statul lor când refuzau să colaboreze cu el. Davis a luat 
decizii economice și militare pripite și a înstrăinat oame- 
nii de care depindea cel mai mult. Deoarece Confederaţia 
nu credea într-un sistem cu două partide, opoziţia față de 
Davis nu s-a cristalizat niciodată într-o entitate politică co- 
erentă. Rezultatul a fost că politicienii au avut dificultăți în 

crearea unor alternative eficiente la politicile administraţiei 
Davis. În schimb, gândirea politică din Sud a stagnat, fiind 
guvernată în primul rând de capriciile unei persoane incom- 
petente, obsedate de control. Dacă Davis ar fi avut abilitatea 
omologului său, Lincoln, Sudul ar fi putut câștiga. Istoria ar 
fi trebuit atunci să-i fie recunoscătoare lui Davis, chiar dacă 
eșecurile lui au adus sfârșitul sclaviei în America. 

Structura și filosofia Statelor Confederate ale Americii 
au demonstrat că nu ar fi putut lupta eficient într-un răz- 
boi. Conducerea, dar mai ales Jefferson Davis, a înrăută- 
ţit situația și a făcut guvernul central mai puțin eficient. 
E greu de spus cum s-ar fi schimbat istoria dacă lucrurile 
ar fi stat altfel. Deși, fără drepturile statelor și sclavie, nu ar 
fi existat în primul rând un Război Civil. Așadar probabil 
semințele eșecurilor statelor sudice au fost sădite chiar de 
statele însele. Așa cum eșecul a fost garantat de alegerea 
celui care a fost primul și singurul lor președinte. 

UN GENERAL 
RETICENT 


OCAZIE RATATĂ 


1862, VIRGINIA 


În primăvara lui 1862, Uniunea a avut o șansă excelentă de 
a câștiga Războiul Civil American. Dacă nu ar fi ratat aceas- 
tă ocazie, ar fi fost cu 600 000 mai puțini americani morți și 
mult mai puțină tristeţe. Această ocazie ratată este cunos- 
cută în prezent sub numele de Războiul Peninsular. 

În secolul al XIX-lea, modul universal recunoscut de a 
câștiga un război era să demonstrezi că ai cucerit capitala 
taberei adverse. Napoleon a crezut că a făcut acest lucru cu 
Moscova în 1812, uitând că rușiiaveau două capitale. Acesta 
a fost și obiectivul germanilor când au invadat Franța, pen- 
tru a cuceri Parisul. De fapt au făcut-o în 1871 și au obținut 
o victorie decisivă. Unul dintre cele mai importante con- 
siderente geografice legate de strategia Războiului Civil 
American a fost că Washington, D.C., se afla la puţin peste 
161 de kilometri de marș de capitala confederată Richmond, 
Virginia. Cucerirea orașului Richmond a fost principa- 
lul obiectiv al Armatei Potomacului, când a fost formată. 
A fost și obiectivul primei campanii a armatei respective din 
1862. După toate probabilitățile și măsurile luate, armata 

unionistă ar fi trebuit să cucerească Richmond în aprilie, 
nu după un asediu costisitor în 1865. 

Când statele din Sud și-au declarat secesiunea, multe 
dintre forturile deținute de armata SUA au fost pierdute. 
Primul și cel mai cunoscut a fost Fortul Sumter. Dar o serie 
de fortificaţii de pe coastă au rămas în mâinile Uniunii. Una 
dintre acestea a fost Fortul Monroe, care controla vârful es- 
tic al peninsulei Virginia. Întrucât dețineau acel fort, co- 
mandantul Uniunii, generalul George McClellan, a putut să 
debarce fără probleme întreaga Armată a Potomacului, toţi 
cei 118 000 de soldaţi și toate tunurile, caii și echipamentul. 
Asta presupunea că era pe poziţii la sfârșitul lunii martie, 
iar până pe 4 aprilie era gata să plece spre Richmond. 

Debarcările au luat Confederaţia prin surprindere. Cea 
mai mare parte a armatei acesteia era plecată, astfel că doar 
17 000 de soldaţi erau disponibili pentru a-și apăra capitala. 
Orașul intrase în panică, mulți fiind convinși că va cădea în 
scurt timp. Au fost discutate propuneri privind transferul 
guvernului confederat într-un alt stat. Moralul era foarte 
scăzut în rândul soldaților. Dacă Richmond ar fi căzut atât 
de repede, atunci unele state ar fi putut să-și piardă curajul 
și ar fi căutat să se alăture Uniunii victorioase. Cel mai pro- 
babil s-ar fi negociat pacea în termenii Uniunii. 

Din fericire pentru cauza Sudului, în ciuda faptului că 
Uniunea avea de șase ori mai mulți soldaţi, îl avea coman- 
dant pe George McClellan. Nu a existat un instructor sau 
un organizator mai bun, ori un comandant mai îndrăgit 
decât McClellan. Oamenii săi îl iubeau, iar el i-a transfor- 
mat într-o mașinărie militară puternică. Problema a fost că 
McClellan trebuie să fi fost reticent în a-și vedea creaţia dis- 
trusă. Cei 17 000 de apărători ai Confederaţiei au construit 
în grabă o linie defensivă destul de slabă care se întindea de 
la Yorktown, Virginia, până la râul Warwick. Comandan- 
tul lor, generalul John B. Magruder, spera să încetinească 

înaintarea Uniunii suficient de mult pentru ca întăririle 
să ajungă la Richmond și să apere orașul. 

McClellan a analizat poziţiile confederate și a decis că 
acestea erau prea puternice pentru ca cei peste 100 000 de 
soldați ai săi să le atace. A supraestimat cu mult numărul 
soldaților cu care se confrunta. Sigur că orice atac puternic 
avea să fie respins cu ușurință de numeroșii apărători aflaţi 
pe poziţii, s-a stabilit într-un loc cu întreaga sa armată și a 
început un bombardament de artilerie care a durat o lună. 
Până în momentul în care, în cele din urmă, McClellan s-a 
pus în mișcare și l-a atacat pe generalul confederat Joseph 
E. Johnston, înaintase cu întreaga armată pentru a-i sprijini 
pe apărători. Sudiștii erau depășiți numeric în proporție de 
aproape doi la unu, așa că înainte cu o zi înainte ca McClellan 
să ordone în cele din urmă asaltul, confederaţii s-au retras. 
După o lună de pregătiri, întreaga armată unionistă era gata 
să lupte, dar liniile de apărare ale inamicului erau goale. 

Trupele Uniunii au plecat în urmărire, iar ariergarda lui 
Johnston a fost angajată în luptă a doua zi lângă Williams- 
burg. Au suferit pierderi grele, dar Johnston a reușit să în- 
trerupă atacul și să-și mute armata în suburbiile orașului 
Richmond. Îndreptându-se cu prudență spre Richmond, 
McClellan a trimis trupe pentru a ocupa pozițiile din es- 
tul Virginiei. În majoritatea locurilor au întâmpinat puțină 
rezistență. Când Norfolk a căzut, confederații au fost obli- 
gați să fugă cu prima navă blindată, Virginia (Merrimac). 

Înainte ca diviziile lui McClellan să ajungă în Richmond, 
o serie de ploi abundente au făcut ca râurile să se umfle și au 
separat forțele Uniunii. Confederația avea ocazia să atace 
două dintre corpurile Uniunii care erau izolate lângă Seven 
Pines, Virginia. De data aceasta, Magruder a fost cel care 
nu a forțat atacul când au sosit sudiștii, așa că nu s-a în- 
tâmplat nimic special. Joseph Johnston, comandantul con- 
federat, a fost rănit în atac. Prin urmare Jefferson Davis 

l-a eliberat din funcție pe Magruder și l-a numit pe urmă- 
torul general ca grad din Richmond să se ocupe de apăra- 
rea orașului, Robert E. Lee. 

Lee i-a motivat pe soldați și a construit linii de apărare 
solide în jurul orașului Richmond. Apoi i-a ordonat neînfri- 
catului comandant de cavalerie J.E.B. (Jeb) Stuart să încer- 
cuiască armata lui McClellan, care se apropia încet. Făcând 
asta, Stuart a reușit să perturbe înaintarea unioniștilor și să 
confirme că flancul drept al acesteia era slab și prost plasat. 
Lee avea acum 72 000 de soldați pentru a ţine piept celor 
peste 110 000 ai lui McClellan. Cu toate acestea, Lee a prelu- 
at inițiativa, lăsând doar 25 000 de soldați să întâmpine ar- 
mata lui McClellan, care încă avansa încet. Restul de 47 000 
de soldaţi au fost folosiţi pentru a ataca pe flancuri. Pe 26 
iunie, trupele lui Lee au spart frontul unionist lângă Gaines's 
Mill, Virginia. Acum McClellan era sigur că trupele lui sunt 
depășite numeric și a început să se retragă. Retragerea nu 
s-a oprit până când Armata Potomacului nu a ajuns la garni- 
zoana Harrison's Landing, considerată cât de cât sigură. Au 
urmat mai multe lupte, cunoscute sub numele Bătăliile de 
șapte zile, care au avut ca rezultat pierderi importante în am- 
bele tabere. În cele din urmă, cea mai mare parte a forțelor 
Uniunii a fost transportată înapoi la baza din Maryland. 

McClellan a avut ocazia să cucerească orașul Richmond, 
slab apărat, și, în cele din urmă, să pună capăt Războiului 
Civil. Tot ce trebuia să facă era să acţioneze cu rapiditatea 
impusă de situație. Prudenţa și ezitarea l-au făcut să piardă 
avantajul surprizei și apoi a supraestimat și forța adversa- 
rului. În timp ce se apropia de Richmond, McClellan s-a lă- 
sat alungat de o forță inferioară numeric. Nu a mai existat 
niciodată o altă șansă pentru o victorie unică, decisivă, care 
să încheie războiul, iar neîncrederea lui McClellan a irosit-o 
pe aceasta. În aprilie 1865, războiul s-a încheiat doar când 
Richmond a căzut, după luni de război sângeros în tranșee. 


38 
CUNOAȘTE-ŢI 
SUBORDONAȚII 


UN ÎNCEPUT PROST 


1863, GETTYSBURG 


Bătălia de la Gettysburg a reprezentat singura mare înfrân- 
gere a lui Robert E. Lee. Mai mult decât atât, a fost o bătălie 
pe viață și pe moarte, iar el a comis câteva greșeli necaracte- 
ristice care l-au făcut, fără îndoială, să piardă. Există rafturi 
întregi de cărți care nu conțin altceva decât amintiri ale ce- 
lor care au fost acolo și speculaţii referitoare la motivul pen- 
tru care Confederaţia a pierdut această bătălie. De cele mai 
multe ori, greșelile pe care le-a făcut Lee înainte de tragerea 
primului foc sunt trecute cu vederea în orice discuție cu pri- 
vire la strategia și la tactica folosite în acele trei zile fatidice. 

Prima dintre acestea este alegerea comandanților cor- 
purilor de armată. Chiar înainte de Gettysburg, armata 
Virginiei de Nord a fost împărțită în două corpuri. Acestea 
erau comandate de James Longstreet și Stonewall Jackson. 
Dar Jackson a fost omorât chiar de oamenii lui în Bătălia 
de la Chancellorsville. Până atunci fiecare corp a avut pro- 
priul rol în victoriile generalului Lee. Jackson era un ma- 
estru al mișcărilor rapide de trupe și a lovit flancul sau 
spatele frontului Uniunii. Trupele sale de infanterie erau 

uneori numite „foot cavalry“ (cavaleria pedestră) datori- 
tă capacităţii lor de a mărșălui atât de rapid și de a conti- 
nua să lupte. Longstreet a fost nicovala pentru ciocanul lui 
Jackson. Acesta avea tendința de a reacționa lent, chiar și 
la ordinele urgente, dar nu se panica atunci când era pus 
sub presiune. Era bine organizat și o persoană de încrede- 
re. Lee a decis să-l păstreze pe precautul, dar competen- 
tul Longstreet, numai că trebuia să-și echilibreze alegerea 
cu unul sau mai mulți comandanți la fel de agresivi și de 
îndrăzneți cum fusese Stonewall Jackson. Într-o încercare 
de a-și flexibiliza și mai mult armata, generalul Lee a reor- 
ganizat-o formând din două corpuri trei. 

Alegerea unui ofițer care a ezitat să respecte ordinele în 
timpul unei bătălii a fost adesea pusă la îndoială. Dar James 
Longstreet era cu mult superior celorlalți doi comandanți 
numiți de Lee chiar înainte de Bătălia de la Gettysburg. 
Cei doi bărbați selectați de el erau atât de nepotriviți, încât 
alegerea lor a afectat bătălia și a dus la înfrângere. Acești 
bărbați erau Ambrose Powell Hill și Richard „Dick“ Ewell. 

A.P. Hill era cunoscut pentru stilul său agresiv de con- 
ducere. Când urma o bătălie, îmbrăca o haină de vână- 
toare din stambă roșie. Asta îl făcea ușor de văzut pentru 
oamenii din subordine, dar îl transforma și într-o ţintă 
pentru lunetiștii inamici. Când soldaţii îl vedeau îmbrăcat 
în „cămașa de luptă“ se anunțau între ei și se pregăteau de 
bătălie. Până să fie promovat, unitatea lui de cavalerie era 
cunoscută sub numele de Light Division (Divizia Ușoară). 
Câștigase comanda diviziei prin priceperea și abnegația pe 
care le arătase în timpul Campaniei din Peninsulă. Divizia 
Ușoară nu era organizată în mod diferit față de alte divizii 
de infanterie, dar mărșăluia mai rapid decât oricare alta, 
iar asta a făcut-o de mare folos în câteva ocazii pentru 
Stonewall Jackson, comandantul corpurilor armate. Sub 
comanda lui Hill, Divizia Ușoară jucase un rol important în 

luptele din a doua bătălie de la Bull Run, la Fredericksburg, 
Chancellorsville și Antietam. La Antietam, Hill pornise în 
marș forțat peste 16 kilometri cu întreaga divizie, la o vite- 
ză de două ori mai mare decât de obicei, iar apoi se năpusti- 
se direct la atac. A schimbat soarta bătăliei. 

Hill părea candidatul ideal pentru a-l înlocui pe Stone- 
wall Jackson la comanda Corpului 3 de armată al lui Lee. 
Dar o situație dramatică a schimbat totul. Această proble- 
mă nu a fost nici măcar menționată în majoritatea isto- 
riilor scrise după război. Și asta pentru că acele istorii au 
fost în mare parte scrise de „domnii“ ofițeri, colegi ai lui 
Hill. În perioada Războiului Mexican, Ambrose Hill cunos- 
cuse mai multe localnice. Prin urmare, fusese infectat cu 
sifilis. Boala a progresat încet, dar acum ajunsese în stadiul 
final. Efectele bolii în stadiul al treilea includ schimbări de 
dispoziţie, reacţii iraționale, slăbiciune fizică și dificultăţi 
de concentrare. În timpul Bătăliei de la Gettysburg, coman- 
dantul unei treimi din armata confederată era adesea ezi- 
tant și slăbit fizic. Boala îi afectase eficiența tocmai când 
era cea mai mare nevoie de agresivitatea lui Hill și de spiri- 
tul său de conducător. 

Ambrose Hill avea o problemă despre care nu discuta- 
se cu nimeni; spre deosebire de el, problema lui Dick Ewell 
era chiar vizibilă. Își pierduse un picior și fusese la un pas 
de moarte după a doua bătălie de la Bull Run (a doua bătă- 
lie de la Manassas). Înainte de această pierdere, fusese unul 
dintre comandanții de divizie preferaţi ai lui Jackson. Ewell 
i-a înapoiat favoarea, idolatrizându-l pe Jackson. Însă dacă 
nu erai Jackson, Dick Ewell te repezea și nu avea răbdare cu 
tine. Dar acesta fusese Ewell înainte de a-și pierde piciorul 
și de a petrece luni întregi pentru a se recupera după rana 
suferită. Apoi își pierduse acea forță care îl făcuse atât de efi- 
cient. Îl putem numi spirit de luptă, dar ceea ce îl făcuse să-și 
mobilizeze oamenii la arme și să-i conducă de fiecare dată 

când era nevoie dispăruse. Incapacitatea de a-și mai motiva 
oamenii obosiţi pentru un nou atac atunci când primea un 
ordin în acest sens a fost adesea considerată un factor im- 
portant în pierderea bătăliei de către armata sudiștilor. 

Este de datoria unui comandant superior să-și cunoască 
subordonații. Însă aici Lee a căzut testul. Chiar înainte de Bă- 
tălia de la Gettysburg, Robert E. Lee a numit trei oameni pen- 
tru a comanda cele trei corpuri ale armatei sale reorganizate. 
L-a păstrat pe James Longstreet, care era cunoscut drept „cel 
lent“, dar de încredere. Apoi Lee a oferit celelalte două treimi 
ale armatei Virginiei de Nord unui bărbat distrus atât în ceea 
ce privește voința, dar și fizic, respectiv unui om care își pier- 
dea minţile din pricina unei boli venerice. 

GLORIA 
BATE FUNCȚIA 


FĂRĂ „OCHII“ SĂI 


1863, GETTYSBURG 


Bătălia de la Gettysburg nu ar fi trebuit să fie purtată. Bătă- 
lia nu a decurs așa cum își imaginase sau așa cum Robert 
E. Lee plănuise iniţial. Mare parte din vina pentru aceas- 
tă situație a stat în absenţa cavaleriei și în lipsa oricăror 
informații referitoare la localizarea Armatei Potomacului. 
Cu excepția spionilor, care nu erau de nici un folos, sursa 
tuturor informaţiilor despre mișcările inamicului în timpul 
Războiului Civil a fost cavaleria. Și unii, și alții au cercetat 
inamicul și au analizat trupele de cavalerie ale acestuia. Sau 
cel puțin așa făceau de obicei, dar nu și înainte de Bătălia 
de la Gettysburg. În ziua dinaintea luptei, Lee încă mai cre- 
dea că Armata Potomacului se afla lângă Washington, D.C., 
nu la 64 de kilometri distanţă. 

Armata Virginiei de Nord opera departe în Pennsylvania, 
un teritoriu ostil. Nu existau localnici prietenoși de la care 
să poți afla ceva. Lee știa că urma să traverseze un teritoriu 
neprietenos și că va da probabil peste Armata Potomacului. 
Cu toate acestea, când abia ieșise din Virginia, i-a ordonat 

lui J.E.B. (Jeb) Stuart să-și împrăștie oamenii și să facă un 
raid de proporţii pe teritoriul Uniunii. 

De la începutul Războiului Civil, cavaleria confedera- 
tă îi dominase pe unioniști. Depășise la toate capitolele 
cavaleria Uniunii. Faptele lor cele mai demne de menționat 
au fost raidurile excelente realizate în spatele sau în jurul 
Armatei Potomacului. Jeb Stuart a fost geniul de la baza 
acestora. Manevrele lui din spatele liniilor lui McClellan 
din perioada Campaniei Peninsulare au obligat armata 
mai numeroasă a Uniunii să se retragă, salvând în cele din 
urmă orașul Richmond. Stuart a realizat de câteva ori aces- 
te raiduri, zădărnicind de fiecare dată planurile Uniunii 
și hărțuind formațiuni militare destul de mari. Așa că era 
logic ca Lee să fie de acord să-l trimită pe Stuart cu ma- 
joritatea trupelor călare la un astfel de atac. Dacă armata 
unionistă ar fi reacționat în același mod ca până atunci, 
prin înaintarea câtorva divizii de infanterie pentru a-l blo- 
ca pe Stuart, ba chiar a câtorva trupe de cavalerie pentru 
a-l urmări, călăreții confederați ar fi putut ţine ocupate 
forțe considerabile ale Uniunii. Întreruperea ar fi putut 
întârzia, de asemenea, plecarea Armatei Potomacului din 
Washington, deoarece ar fi existat un impuls de a rămâne 
în apropiere și de a-și apăra capitala. 

Din păcate, pentru ca raidul lui Stuart să fie eficient, 
trupele unioniste trebuiau să reacționeze așa cum se aștepta 
și cum dorea Lee. De asemenea, presupunea ca Armata 
Virginiei de Nord să mărșăluiască doar cu minimum necesar 
de trupe călare pentru supraveghere și să meargă în conti- 
nuare în recunoaștere. S-a dovedit a fi un preț prea mare. 

Raidul a avut un singur beneficiu. Grosul cavaleriei ata- 
șate armatei Uniunii a plecat după Stuart. Atât Robert E. 
Lee, cât și generalul George Gordon Meade, care comanda 
Armata Potomacului, acționau în orb. Stuart a semănat 
cu siguranță confuzie și teamă. Cu câteva mii de călăreți 

a penetrat o zonă întinsă din frontulinamic, a învins câteva 
garnizoane și chiar a capturat un tren imens de aprovizio- 
nare plin cu muniție, alimente și pături — tot ce putea folosi 
o armată. De fapt, succesul lui a fost chiar prea mare. Cele 
400 de vagoane capturate au încetinit întreaga coloană și 
au întârziat întoarcerea la Lee. Abia la sfârșitul celei de-a 
doua zile la Gettysburg a sosit și Stuart. Primirea rece de 
care a avut parte când a intrat în cortul lui Robert E. Lee era 
meritată pe deplin. Lee nu planificase niciodată să lupte la 
Gettysburg, iar dacă ar fi știut că Meade și armata lui erau 
aproape, ar fi putut să se retragă în poziţia din vecinătate 
pe care oalesese deja. Dar, fără „ochii“ săi, cele două armate 
s-au încurcat la propriu una pe cealaltă. 

Stuart a întârziat la întoarcere, fiind distras de captu- 
ra găsită. Lee aprobase și dăduse ordinul pentru raidul lui 
Stuart. Atât Lee, cât și Stuart trebuie să împartă vina pentru 
ceea ce s-a dovedit a fi absenţa dezastruoasă a călăreţilor 
sudiști în zilele de dinaintea Bătăliei de la Gettysburg. 


40 
PREȚUL 
ÎNCREDERII 
EXAGERATE 


ATACUL LUI PICKETT 


3 IULIE 1863, GETTYSBURG 


Majoritatea titlurilor de capitol din această carte sunt 
jocuri de cuvinte menite să descrie eroarea la care se referă. 
Folosesc ironia sau jocul de cuvinte pentru a contrabalan- 
sa tristețea și durerea provocate de erorile și de eșecurile 
unor conducători. Dar, când vine vorba despre curaj și... in- 
utilitate, există puţine opțiuni de titlu mai bune decât să 
spui pur și simplu Atacul lui Pickett. Are un loc cu siguranță 
în panteonul altor încercări îndrăzneţe și condamnate care 
demonstrează foarte clar atât gloria, cât și costul războiu- 
lui. A fost ultima mare încleștare între armata Virginiei de 
Nord și cea a Confederaţiei. 

Bătălia de la Gettysburg a pornit dintr-o greșeală. 
Ambele armate au făcut greșeli. Intenţia declarată a lui 
Robert E. Lee, în cazul în care ar fi întâlnit Armata Poto- 
macului, era să ducă o luptă defensivă. Alesese o poziţie în 
care plănuia să-și tragă armata și apoi să-l facă pe noul co- 
mandant al Uniunii, George Gordon Meade, să-l atace. În 

defensivă sau nu, avea să lupte, deoarece Confederaţia avea 
nevoie disperată de o victorie. Avea nevoie de o victorie 
importantă în est, pentru că vestul era pierdut. Ulysses S. 
Grant asediase Vicksburg, iar când orașula căzut, întregul 
fluviu Mississippi a fost în mâinile Uniunii. Blocada nava- 
lă a unioniștilor închisese porturile din Sud, iar economia 
confederată se prăbușea fără comerț și din cauza spriji- 
nului pentru război. Statele Uniunii aveau o populație de 
șapte ori mai mare decât cea a statelor secesioniste. De la 
începutul războiului, Armata Virginiei de Nord înregistrase 
circa 100 000 de victime. Dat fiind că la Gettysburg armata 
respectivă avea doar 72 000 de soldați, înseamnă că procen- 
tul de victime era de 138%. Unii soldaţi fuseseră răniţi și se 
întorseseră, restul au trebuit înlocuiţi, iar prin asta forța 
de muncă, deja limitată, a statelor sudice fusese epuizată. 
Nu se mai puteau înlocui alți recruți în cazul altor pierderi 
suferite de Confederație. Uniunea putea să înlocuiască cu 
ușurință pierderile suferite și putea recruta și imigranți. 
Confederaţia nu era lipsită de speranțe, dar avea nevoie 
de o victorie sau de ceva la fel de spectaculos. Exista o șansă 
ca obiectivul lor de separare negociată să poată fi atins. 
Se apropiau alegerile din 1864, iar fostul general George 
McClellan (din Campania Peninsulară unde îi lipsise cura- 
jul) era candidatul democrat care îl înfrunta pe Abraham 
Lincoln. McClellan era candidatul care susținea pacea și 
promitea să pună capăt luptelor și să ajungă la un tratat ne- 
gociat cu Sudul. Promisiunea lui a atras atenția multor ale- 
gători sătui de război din Nord. Dar, pentru a fi sigur că în 
noiembrie îl învinge pe Lincoln, McClellan trebuia să arate 
că războiul era departe de a fi câștigat, iar o mare victorie a 
Confederației aproape i-ar fi garantat câștigarea alegerilor. 
Armata din Virginia de Nord se afla în Pennsylvania pentru 
a încerca să obțină acest lucru. O victorie, amenințarea unui 
oraș de talia Baltimore sau Washington, D.C., sau chiar o 

perioadă prelungită în care armata din Virginia de Nord să 
producă ceva pagube prin Shenandoah Valley i-ar fi putut 
aduce lui McClellan funcţia dorită. Lee avea nevoie de o ast- 
fel de victorie importantă și avea încredere nemărginită în 
soldaţii săi. O victorie însemna că McClellan va fi ales și va 
aduce pacea. Un beneficiu suplimentar ar fi fost că o astfel 
de victorie ar fi putut încuraja naţiunile europene să solicite 
Uniunii ridicarea blocadei din toate porturilor confedera- 
te, care le sufoca economia bazată pe exportul de bumbac. 
Exista șansa ca Anglia și Franța chiar să ofere sprijin mi- 
litar, așa cum făcuse Franța pentru coloniștii americani 
cu doar 80 de ani în urmă. 

Cert este că Lee trebuia să iasă victorios în momentul în 
care armatele se întâlneau. O remiză sau o retragere nu ar 
fi fost suficientă pentru a garanta alegerea lui McClellan ori 
pentru a demonstra Europei că și cei din Confederație pot 
duce războiul în Nord. Chiar dacă în cea de-a treia zi a bătă- 
liei Confederaţia respinsese și atacase diviziile unioniste cu 
care se confrunta, nu se întrevedea o victorie. O mare parte 
din armata lui Lee era deja epuizată și apăreau tot mai mul- 
te divizii unioniste noi. Lee luptase în bătălie ca agresor și 
încă simţea că poate câștiga. Considera că mai este nevoie 
de un singur asalt pentru a distruge Armata Potomacului 
și pentru a salva Confederația. Dar Lee se înșela. Armata 
lui Meade era fermă pe poziții și motivată să nu renunțe. 
Rezistase bine și îi atacase pe confederați. La fel de im- 
portant era și că acum se afla pe pământ unionist, așa că 
soldaţii luptau pentru apărarea propriilor cămine. Spre de- 
osebire de trecut, când soldații Uniunii cedaseră după două 
zile de lupte grele, această bătălie era diferită. Ziarele și re- 
latările timpului remarcau îndârjirea lor. Era ceva nou și un 
factor pe care Robert E. Lee nu îl luase în considerare. 

Soldaţii din armata Virginiei de Nord nu dăduseră greș 
niciodată. Ei credeau în generalul Lee, iar acesta știa că vor 

face tot ce le va cere. Ce le-a cerut în acea zi a fost o sarcină 
decisivă, care urma să distrugă centrul armatei unioniste. 
Pentru asta a apelat la ultimele corpuri de armată intacte, 
conduse de generalul-locotenent James Longstreet. Armata 
era alcătuită din trei divizii, dintre care una condusă de 
generalul George Pickett, desemnat să coordoneze atacul. 
Longstreet a contestat numirea. Era foarte reținut, dar Lee 
era încrezător că soldaţii săi vor reuși să traverseze distanța 
de peste un kilometru sub focul inamic și să avanseze. 

Sarcina era să nu intre fără tot sprijinul pe care Lee l-ar 
fi putut oferi. Acesta trebuia precedat de cel mai puternic 
bombardament de artilerie al războiului. Artileriștii din 
Sud urmau să folosească aproape toată muniţia de care 
dispuneau. Celelalte două corpuri urmau să pună presiune 
asupra altor părți ale liniei Uniunii, pentru a preveni con- 
solidarea centrului. J.E.B. (Stuart) avea ordin să-și conducă 
cavaleria și ocolească armata unionistă, apoi să atace linia 
unde oamenii lui Pickett urmau să atace, dar din spate. 
Presat din ambele părți, centrul Armatei Potomacului avea 
să cedeze. Împărţită în două, Meade avea să ordone retra- 
gerea. Lee ar fi obținut victoria. Ar fi putut chiar să ajun- 
gă între Meade și Washington, D.C. Numai această simplă 
amenințare ar fi putut forța negocierile de pace. 

Planul s-a năruit înainte de începerea Atacului lui 
Pickett, deși Lee nu avea de unde să știe asta. Călăreții încă 
obosiţi ai lui Stuart au fost văzuți în timp ce se îndreptau 
spre ariergarda Uniunii. Prima unitate pe care au desco- 
perit-o a fost o brigadă de cavalerie din Michigan, condu- 
să de cel mai tânăr general din armata unionistă, George 
Armstrong Custer. Generalul a observat coloana lungă din 
spatele lui Stuart și a știut că este depășit numeric, dar le-a 
ordonat oamenilor săi să atace. Asta le-a pus capac soldaților 
lui Pickett. Călăreţii sudiști erau nevoiți să se oprească și să 
lupte. S-au alăturat mai mulți călăreţi ai Uniunii și, în cele 

Atacul lui Pickett 


din urmă, Stuart a fost obligat să se retragă. Nu avea să mai 
existe nici un atac din spate. 

Barajul de artilerie al Sudului a fost intens, dar nu a 
reușit să neutralizeze infanteria Uniunii. Trăgând în sus, 
artileriștii nu puteau să vadă unde erau lansate majoritatea 
focurilor. Prin urmare, cele mai multe obuze au aterizat în 
spatele infanteriei. A fost spectaculos, dar ineficient. 


BILL FAWCETT 


Așadar, când confederații au parcurs peste un kilome- 
tru din distanța dintre ei și soldaţii unioniști, au avut de 
înfruntat un inamic care îi aștepta, hotărât să reziste pe 
poziţii, și care nu suferise deloc pierderi. Armata unionistă 
adusese artileria cu o noapte înainte și își consolidase cen- 
trul. Când au apărut confederaţii, au fost întâmpinați cu o 
ploaie de gloanțe din ambele flancuri. Cele trei divizii ale 
lui Longstreet s-au topit sub focul intens. Cu toate acestea, 
confederaţii au strâns rândurile și au înaintat. Dintre cei 15 
comandanți de regiment din divizia lui Pickett, 11 au fost 
uciși sau răniţi. Soldații au dat dovadă de mult curaj și de un 
devotament uimitor. Câţiva soldați confederați curajoși au 
ajuns pe linia de apărare a Uniunii, dar au fost împinși îna- 
poi. Unităţile lor erau decimate. În unele cazuri, pierderile 
au fost de până la 60%, pierderi pe care Confederaţia nu le 
putea înlocui. Când Lee i-a ordonat lui Pickett să-și adune 
brigada în formaţie de luptă pentru a se apăra împotriva 
unui contraatac, Pickett a replicat: „Domnule general, nu 
dispun de nici o divizie“. 

Nu a mai existat nici un contraatac. Armata unionistă 
era prea decimată pentru a mai organiza așa ceva. Abia a 
reușit să urmărească până la granița cu Virginia ce mai ră- 
măsese din armata lui Lee. Robert E. Lee avea nevoie de o 
victorie și era convins că soldaţii din armata lui i-ar fi putut 
oferi una. Pentru a obţine acea victorie, a ales să lupte 
într-un loc care nu era dorit de el, fără cavalerie jumătate din 
luptă, și a încheiat bătălia aruncând 7 000 de vieți într-un 
atac cu șanse mici de reușită. În timp ce încerca să regrupeze 
supraviețuitorii, generalul Robert E. Lee a fost auzit spunân- 
du-i generalului Cadmus M. Wilcox și oamenilor săi că dez- 
astrul fusese „în totalitate vina mea“. Și chiar avea dreptate. 


41 
POLITICA MAI 
IMPORTANTĂ 
DECÂT OMUL 


ALEGEREA DE COMPROMIS 
A LUI ANDREW JOHNSON 


1865, STATELE UNITE 
ALE AMERICII 


Vicepreşedinția Statelor Unite este o instituție ciudată. 
Deoarece vicepreşedintele are atât de puține responsabi- 
lități de zi cu zi, candidații sunt adesea selectați pe baza 
votanților pe care îi pot aduce aceștia și pe care candidatul 
la președinție nu i-ar putea aduna. De exemplu, moderatul 
republican John McCain a ales-o pe guvernatoarea de dreap- 
ta Sarah Palin pentru poziția de partener de candidatură la 
alegerile din 2008, pentru a mobiliza alegătorii conserva- 
tori înverşunaţi. În secolul al XIX-lea o asemenea echilibrare 
a intențiilor de vot era adesea mai degrabă regională decât 
ideologică. Din acest motiv, Abraham Lincoln l-a înlocuit pe 
colegul republican Hannibal Hamlin cu democratul sudist 
Andrew Johnson în timpul campaniei sale pentru realegere 
din 1864. Andrew Johnson era cunoscut că favorizează vizi- 
unea sudiștilor asupra drepturilor statelor, dar fără a sprijini 

secesiunea. Rolul lui era să atragă voturile alegătorilor din 
statele de frontieră, cum era și statul său, Tennessee. 

În mod evident, Lincoln nu se aştepta să fie asasinat, 
dar într-o perioadă atât de schimbătoare ar fi trebuit să 
se pregătească pentru o astfel de eventualitate. După ce 
Lincoln a fost împușcat, Johnson a luat decizii politice 
care l-au făcut probabil pe predecesorul său să se întoar- 
că în mormânt. Încăpăţânatul Johnson a deranjat tânăra 
mișcare pentru drepturile civile, nu a reușit să stăpânească 
un Congres republican răzbunător și a împiedicat eforturile 
de reconstrucţie ale Nordului. Calvarul reconstrucției nu 
ar fi trebuit să aibă loc. Lincoln ar fi trebuit să aleagă un 
succesor mai capabil; ademenit de ocazia politică, Lincoln 
a pregătit, fără să vrea, scena pentru ca Johnson să pună în 
pericol toate lucrurile pentru care el luptase. 

Andrew Johnson s-a născut în sărăcie, dar apoi a făcut 
o avere considerabilă cu afacerea sa de croitorie. A fost ales 
în ambele foruri legislative din statul Tennessee înainte de 
a fi ales în cinci mandate consecutive în Camera Reprezen- 
tanţilor. În acea perioadă a propus Legea gospodăriilor, care 
le oferea cetățenilor americani pământ în efortul de a sta- 
biliza — prin intermediul albilor - teritoriile „nepopulate“. 
A fost guvernator al statului Tennessee din 1853 până în 
1857, înainte să devină senator. Când discuţiile despre sece- 
siune au devenit presante, Johnson a promis loialitate față 
de Uniune în timp ce își reafirma credinţa în legitimitatea 
sclaviei. Pe măsură ce membrii sudiști ai Congresului au în- 
ceput să renunţe la funcție pentru a forma Confederația, 
Johnson a ales să-și păstreze statutul chiar dacă Tennessee 
a votat în favoarea secesiunii. A criticat secesiunea ca fi- 
ind neconstituțională și a făcut o campanie agresivă îm- 
potriva acesteia chiar în statul natal, fără prea mare folos. 
Devotamentul său față de Uniune i-a adus un respect consi- 
derabil în rândul celor din Nord. 

Fiind în grațiile lui Lincoln și ale altor republicani, a de- 
venit o alegere firească pentru a deveni guvernator militar 
în Tennessee, după ocuparea statului de unioniști. În acea 
perioadă și-a moderat în mod evident opiniile legate de 
sclavie. Dacă în trecut îi descrisese pe americanii de culoare 
ca „inferiori“ în privința intelectului și susținuse că scla- 
via ar fi trebuit protejată prin constituție, de data aceasta 
începuse să descrie sclavia drept „un cancer al societăţii 
noastre“. În ciuda aparenţelor, adevăratele sentimente ale 
lui Johnson s-au reflectat în alte declaraţii. Johnson nu 
sprijinea atât de mult abolirea sclaviei, cât o prefera secesi- 
unii. Despre acest subiect se spune că ar fi declarat: „Dacă 
insiști în a forța această problemă la nivel guvernamental, 
spun în fața lui Dumnezeu: Daţi-mi guvernul și lasă-i pe 
negri în pace“. Johnson era cu adevărat devotat unităţii 
naționale și de aceea a fost ales de Lincoln drept candidat 
pentru funcţia de vicepreședinte. 

În perioada primului mandat al lui Lincoln, funcția 
de vicepreședinte a fost ocupată de Hannibal Hamlin, un 
republican din Maine. Când a candidat pentru realegere, 
Lincoln l-a înfruntat pe fostul general George McClellan. 
Principalul subiect al dezbaterilor a fost, desigur, Războiul 
Civil. Partidul Democrat din Uniune era divizat între 
„Copperheads“, care sprijineau reconcilierea cu Sudul, și 
„War Democrats“, care susțineau eforturile de război ale re- 
publicanilor. McClellan era foarte ambițios și învățase din 
greșelile de pe vremea când conducea Armata Potomacului. 
A candidat din partea democraţilor, în ciuda faptului 
că nu era de acord cu platforma antirăzboi a partidului. 
Republicanii au colaborat cu democraţii care erau în favoa- 
rea războiului și au format National Union Party, care a lan- 
sat propunerea de susținere a tandemului Lincoln-Johnson. 
Lincoln l-a ales pe Johnson, în ciuda diferențelor de opinie 
pe care le avea cu el în problema sclaviei, deoarece a socotit 

că Johnson îi va aduce mai ușor victoria. Lincoln a câștigat 
fără probleme alegerile și probabil ar fi reușit asta și fără 
sprijinul lui Johnson. Deși nu avea cum să prevadă în acel 
moment care vor fi repercusiunile alegerii, colegul lui de 
echipă urma să provoace mari prejudicii țării. 

Lincoln a fost asasinat pe 14 aprilie 1865, la scurt timp 
după ce generalul unionist Ulysses S. Grant îl forțase în 
sfârșit pe comandantul confederat Robert E. Lee să se pre- 
dea. Cu sprijinul lui Lee, s-au predat și restul trupelor su- 
diste. S-a încercat și asasinarea lui Johnson, dar ucigașul 
tocmit și-a pierdut cumpătul și nu a mai dus la capăt mi- 
siunea. Imediat după moartea lui Lincoln, Johnson a 
promis că va continua politicile fostului președinte. S-a 
ocupat de conspiratorii implicați în asasinarea lui Lincoln 
și a stabilit rapid o relație de lucru cu cabinetul fostului 
președinte. Lincoln începuse deja implementarea politici- 
lor de reconstrucţie chiar înainte de încheierea războiului 
și îl alesese pe Johnson inclusiv pentru experiența pe care 
o avea ca guvernator militar al statului Tennessee în pe- 
rioada războiului. Intenţia lui Lincoln era mai degrabă să 
accepte Sudul decât să-l pedepsească. Convingerea lui era 
că sancțiunile dure vor duce doar la creșterea tensiunilor 
și vor împiedica vindecarea rănilor războiului. Intenţia 
de a reconstrui Sudul, nu de a-l pedepsi, subliniază încă o 
dată ironia asasinării sale. Simpatizantul confederat John 
Wilkes Booth a crezut că uciderea lui Lincoln va aduce bene- 
ficii Sudului, dar acțiunile sale au servit doar pentru a înfu- 
ria Nordul și pentru a radicaliza republicanii din Congres. 
Au fost astfel eliminate planurile generoase ale lui Lincoln 
pentru reconstrucţie în favoarea unui program mai degra- 
bă punitiv. Johnson nu a făcut prea multe pentru a calma 
spiritele și nu a trecut mult timp până s-a simțit obligat să 
saboteze noua agendă a republicanilor. 

Republicanii din Congres nu erau prea nerăbdători să 
reintegreze statele din Sud. Dincolo de resentimentele per- 
sistente față de Sud, încă din timpul Războiului Civil, repu- 
blicanii se temeau că readucerea fostelor state confederate 
la statutul anterior va permite Partidului Democrat să pre- 
ia controlul asupra Congresului. Eliberarea sclavilor a avut 
ca efect creșterea numărului membrilor sudiști în Camera 
Reprezentanților. Înainte de Războiul Civil, fiecare sclav re- 
prezenta doar trei cincimi dintr-o persoană din punctul de 
vedere al reprezentării. Acum erau consideraţi cetățeni cu 
drepturi depline. Astfel, republicanii au preferat să poată 
continua să adopte legi fără a fi nevoiţi să facă față unui 
aflux de foști legislatori confederați. Pentru a preveni un 
astfel de deznodământ, republicanii au prevăzut numeroase 
constrângeri pentru reprimirea unor membri în Congres. 

În timpul mandatului lui Johnson, rădăcinile suprema- 
ţiei albilor au reînceput să apară. Acţiunile sale au început 
să intre în contradicție cu intențiile iniţiale ale lui Lincoln. 
Johnson i-a criticat pe republicani pentru că tergiversau 
reconstrucția și a refuzat să țină seama de îngrijorările lor 
cu privire la legile împotriva negrilor. Aceste legi au fost 
adoptate în fostele state confederate care nu acordau drept 
de vot negrilor. El s-a opus prin veto legislaţiei republicane 
pentru a reînnoi Biroul Freedman, un program din perioada 
Lincoln, prin care se vindeau terenurile confiscate în tim- 
pul războiului; în schimb, Johnson a încercat să înapoieze 
acele proprietăţi aristocraților care le deținuseră iniţial. 
Congresul a aprobat ulterior o variantă mai moderată a pro- 
iectului de lege, care a obținut suficient sprijin pentru a su- 
prima vetoul lui Johnson, dar această versiune modificată 
era mai puțin capabilă să-i ajute pe foștii sclavi. În 1866, 
Johnson s-a opus de asemenea prin veto inițiativei legis- 
lative referitoare la drepturile civile, care încerca să elimi- 
ne legile împotriva negrilor și să ofere foștilor sclavi toate 

drepturile acordate altor cetățeni. Justificarea lui Johnson 
pentru acel veto a fost că 11 din 36 de state nu erau repre- 
zentate din cauza refuzului republicanilor de a readmite 
congresmeni sudiști. Republicanii i-au anulat vetoul. 

Pentru a garanta cu adevărat protecția sclavilor liberi, 
Congresul a propus un amendament constituțional pentru 
a enumera drepturile tuturor cetățenilor, indiferent de rasă. 
Al patrulea amendament garanta drepturile civile și drep- 
tul de vot pentru cei eliberați. Din cauză că statele sudiste 
erau distruse economic în urma războiului, amendamentul 
promitea și că datoria Confederaţiei nu trebuia rambursa- 
tă. Acest gest era gândit ca unul de conciliere, moderat, dar 
nu a fost remarcat ca atare. Johnson s-a declarat împotriva 
amendamentului, folosindu-și influența pentru a bloca ra- 
tificarea. Avea să fie ratificat abia în 1868. 

În 1866, republicanii au obținut victorii considerabile 
în Congres și au reușit să anuleze vetourile. Și-au continuat 
campania de pedepsire a Sudului în timp ce încercau ga- 
rantarea drepturilor pentru cei eliberați. Johnson a avut 
relaţii atât de tensionate cu Congresul încât nu a putut 
face nimic în numele Sudului. A continuat să încuraje- 
ze liderii sudiști să refuze ratificarea celui de-al patrulea 
amendament și să împiedice strădaniile republicanilor 
în general. Republicanii au fost atât de supăraţi pe John- 
son, încât au adoptat Legea privind revocarea din funcție 
(Tenure of Office Act), care îl obliga pe Johnson să con- 
sulte Senatul înainte de a elibera din funcție membri exe- 
cutivi. Când președintele l-a suspendat fără permisiunea 
Congresului pe secretarul de război Edwin Stanton, Camera 
Reprezentanţilor l-a pus sub acuzare. A fost o încercare 
partizană de a-l pedepsi pe Johnson pentru subminarea 
politicilor de reconstrucție. Johnson a evitat la limită să fie 
pus sub acuzare și de Senat, dat fiind că unii senatori mai 
curajoși au refuzat să cedeze acestei politici meschine. 

Johnson nu ar fi trebuit să fie președinte. A fost un 
candidat de compromis care nu a avut prea multe opinii 
ideologice în comun cu Lincoln sau cu republicanii. În 
urma Războiului Civil, ţara avea nevoie de un președinte 
puternic, care să poată elabora un plan coerent pentru 
reconstrucție. Johnson nu era potrivit pentru așa ceva. 
Neîncrezător în foștii confederați pentru că au rămas în 
Uniune și în republicani pentru că au favorizat punctele 
de vedere sudiste, a rămas un președinte fără aliați. Era 
un membru al Partidului Democrat într-un guvern domi- 
nat de republicani. Principala lui agendă politică era să fie 
împotriva republicanilor; o atitudine atât de necooperantă 
nu avea cum să vindece rănile războiului. Ca reacţie, repu- 
blicanii au continuat să pedepsească Sudul. Lincoln ar fi 
trebuit să aleagă un om care să-i îndeplinească misiunea 
dacă el nu ar mai fi putut să o facă. Din cauza capriciilor, a 
încăpățânării sale și a părtinirii, Johnson nu a putut duce 
la bun sfârșit planurile lui Lincoln. 


42 
PROMOVAREA 
NU FUNCŢIONEAZĂ 
ÎNTOTDEAUNA 


ȘI AȘA DEVII 
VICEPREȘEDINTE 


1900, NEW YORK 


În 1881, puterea politică din New York se afla în mâinile 
mașinăriei republicanilor, controlată în mare parte de se- 
natorul Thomas Platt, respectiv în cea a democraților, con- 
trolată de politicieni acum celebri din Tammany Hall.! Cele 
două grupuri rivale nu aveau prea multe în comun până când 
un personaj nou, carismatic, pe nume Theodore „Teddy“ 
Roosevelt nu a decis că vrea să facă și el parte din clasa po- 
litică de la guvernare. Cu idei reformatoare și suficientă 
energie pentru a le vedea puse în practică, Teddy Roosevelt 
reprezenta o amenințare serioasă la adresa statu-quoului 
politic din New York pentru ambele părți. Într-un efort de a 
scăpa de el, au primit mai mult decât au cerut. 

Thomas Platt a petrecut ani buni încercând să urce în 
ierarhia politică republicană din New York, modelându-și 


1 Organizaţie politică din New York, fondată în 1786 (n.tr.) 

în cele din urmă propriile metode în infama mașinărie de 
partid a democraţilor din Tammany Hall. Spre deosebire 
de democraţii din Tammany, organizația lui Platt nu a că- 
utat bogăția personală, ci doar puterea politică. Cunoscut 
sub numele de „The Easy Boss“ pentru stilul său lejer de con- 
ducere, Platt a clădit numeroase relații de prietenie cu unii 
dintre cei mai importanţi oameni de afaceri, contribuind 
în același timp la relaxarea reglementărilor guvernamenta- 
le. După ce s-a mutat în Manhattan, Platt a devenit princi- 
palul șef politic al Partidului Republican din New York. Se 
întâlnea cu politicieni locali și de stat în fiecare duminică 
în ceea ce a devenit cunoscut sub numele de „Amen Corner“, 
deoarece subordonații săi erau întotdeauna de acord cu pro- 
punerile lui, dar asta s-a întâmplat înainte să-l cunoască 
pe Teddy Roosevelt. 

La 23 de ani, Theodore Roosevelt a devenit cel mai tâ- 
năr ales al statului din istoria New Yorkului. Chiar dacă 
fusese ales de Partidul Republican, a dovedit rapid că nu 
se lăsa îngrădit de constrângerile acestuia. A început să co- 
ordoneze un grup de tineri reformiști cunoscut sub nume- 
le de „Republicanii lui Roosevelt“. Aceștia erau interesaţi 
de reformă și de problemele de corupție și se opuneau în 
același timp mecanismului politic atât al republicanilor, 
cât și democraţilor din Tammany Hall. Roosevelt a dez- 
văluit la scurt timp un scandal de corupţie judiciară iscat 
de Tammany Hall, în care era implicat judecătorul T.R. 
Westbrook de la Curtea Supremă din New York și Jay Gould, 
magnatul căilor ferate. Apoi a devenit cel mai tânăr lider 
al minorității parlamentare și a colaborat cu guvernato- 
rul democrat Grover Cleveland pentru votarea reformei 
legislative. A renunțat doar din cauza traumei provocate de 
moartea soţiei, dar și a mamei sale, petrecute în aceeași zi. 
S-a mutat în vest pentru a începe o altă viață. 

Cu toate acestea, republicanilor le era încă de folos. 
În 1886, aceștia aveau nevoie de cineva care să candideze 
pentru funcția de primar alături de alți trei candidați. Un 
candidat independent ar fi avut o șansă bună de a câștiga. 
Mașinăria de partid știa că șansa unui republican de a 
câștiga era aproape nulă, dar l-au nominalizat pe Roosevelt 
pentru a obține un rezultat cât mai bun pentru partid. Cei 
mai mulți republicani, de teama victoriei unei terțe părţi, 
l-au abandonat pe Roosevelt, pentru a-l vota pe candidatul 
democrat, lăsându-l să termine pe locul trei. 

După alegeri, Roosevelt a părăsit viaţa politică newyor- 
keză și nu a mai revenit până în 1895, când a fost numit în 
Consiliul comisarilor de poliţie. În calitate de membru al 
consiliului a încercat să pună capăt corupției de proporții, 
luării de mită și putregaiului care pătrunsese în Depar- 
tamentul de Poliţie din New York, ieșind în acest scop de 
multe ori în toiul nopții alături de jurnalistul Jacob Riis, 
prietenul său, pentru a vâna ofițeri de poliție corupți. Din 
păcate au avut ceva probleme în a-i găsi. L-au urmărit chiar 
și pe șeful poliţiei, respectiv pe inspector. 

Unele acțiuni ale lui Roosevelt, mai ales hotărârea lui de 
a respecta legile care interziceau vânzarea de alcool dumi- 
nica, au început să deranjeze cercurile de putere. Politicieni 
din ambele partide aveau interesul de a susține numeroși 
comercianţi de alcool. Senatorul Platt, șeful republicani- 
lor, care trebuia să protejeze anumite interese comerciale, 
a încercat să-l convingă pe Roosevelt să renunțe la efortul 
de a aplica legile referitoare la reglementările pentru zile- 
le de duminică, doar că ela refuzat categoric. Platt a averti- 
zat apoi că, dacă va fi nevoit, își va folosi puterea legislativă 
pentru a desființa cu totul instituţia Consiliului. 

Din fericire, a apărut o șansă când William McKinley 
a câștigat alegerile prezidențiale. Acesta intenţiona să-i 
ofere lui Roosevelt funcţia de secretar adjunct al Marinei, 

dar numai dacă Platt, ca lider al senatorilor din statul lui, își 
dădea acordul. În ciuda rezervelor pe care le avea în legătură 
cu Roosevelt, Platt și-a dat seama că avea o ocazie bună să 
scape de incomodul său coleg de partid. Părea soluția ideală. 

Un an mai târziu, după ce i-a condus pe cei din trupe- 
le Rough Riders în Războiul Spaniol, Roosevelt a reve- 
nit în oraș ca un erou de război. Platt își dedicase timpul 
consolidării poziției de lider de necontestat al Partidului 
Republican din New York, dar republicanii se confruntau 
cu niște probleme. Voiau neapărat să rămână la putere, dar 
au existat atât de multe scandaluri și probleme în interio- 
rul partidului, încât alegătorii nu-i mai diferenţiau pe re- 
publicani de corupții democrați Tammany. Temându-se de 
o pierdere grea, Platt și-a dat seama că Theodore Roosevelt 
reprezenta cea mai bună șansă de victorie a partidului. 
Roosevelt a promis să colaboreze cu Platt, așa că acesta l-a 
sprijinit. Roosevelt a câștigat alegerile la limită, schimbând 
soarta la urne când a proclamat că un vot pentru el este un 
vot împotriva Tammany Hall. 

Odată ce Roosevelt a ajuns în funcție, Platt a descoperit 
că ideea lui Teddy de a „lucra cu el“ însemna cu totul altceva 
faţă de ceea ce intenționa Platt. În loc să urmeze linia parti- 
dului și să facă ce era așteptat ca mulțumire, Roosevelt a fă- 
cut cele mai avantajoase numiri bazate pe merit. Roosevelt 
i-a permis lui Platt să facă numiri, dar dintr-o listă pe care 
i-o furnizase el. Refuza să fie marioneta lui Platt, chiar dacă 
a încercat să nu se îndepărteze prea mult de el. Lupta con- 
tinuă a lui Roosevelt împotriva corupţiei și hotărârea lui de 
a adopta o legislaţie civilă în beneficiul muncitorilor i-au 
enervat pe susținătorii lui Platt, care erau în special oameni 
de afaceri. Totul a culminat în ziua când Roosevelt a pro- 
movat o taxă pe francizele publice, un atac frontal la adresa 
susținătorilor financiari ai lui Platt. Aceștia au făcut scan- 
dal, cerându-i lui Platt să-și potolească guvernatorul. A fost 

momentul în care Platt și-a dat seama că pur și simplu nu 
avea cum să facă acest lucru. Senatorul vedea cum sprijinul 
său în partid scade tocmai pentru că nu-l putea controla pe 
Roosevelt. Trebuia să se descotorosească de acesta înainte 
ca întreaga mașinărie politică să se ducă de râpă, numai că 
nu se putea dispensa așa de ușor de un erou de război care 
fusese ales prin vot. 

Moartea vicepreședintelui Garret Augustus Hobart 
i-a dat lui Platt o altă idee. S-a sfătuit cu Mark Hanna, șeful 
republicanilor, și i-a sugerat ca Roosevelt să fie nominali- 
zat în calitate de candidat la funcția de vicepreședinte la 
alegerile din 1900. În acel caz, Roosevelt nu ar mai fi putut 
să candideze pentru un al doilea mandat ca guvernator. Nu 
ar mai fi stat permanent în ceafa lui Platt, cel puțin o pe- 
rioadă. Hanna a considerat că este o idee foarte proastă, 
dar Platt a insistat. Președintele McKinley și-a păstrat cu 
încăpățânare neutralitatea. 

A fost nevoie de ceva efort, dar în cele din urmă Platt 
a reușit să-l convingă pe Teddy Roosevelt să aibă în vede- 
re candidatura, făcând foarte clar faptul că realegerea în 
funcţia de guvernator ar fi fost foarte dificilă, dacă nu 
cumva chiar imposibilă fără sprijinul lui. Senatorul Platt 
i-a garantat însă că îl va sprijini la alegerile pentru funcția 
de vicepreședinte. Roosevelt știa prea bine că acea funcție 
însemna puțin mai mult decât o vacanţă lungă de patru ani. 
A scris că funcţia „nu este o piatră de temelie pentru nimic, 
în afară de uitare“. Cu toate acestea a fost convins că, decât 
nimic, era mai bine să accepte. 

Mașinaţiunile lui Platt au funcționat atât de bine, încât 
nimeni nu a putut împiedica nominalizarea lui Roosevelt. 
Doar Hanna s-a abținut să-l susțină. Când cineva l-a între- 
bat în legătură cu acest subiect, a răspuns: „De ce toată lu- 
mea îl susține pe Roosevelt pentru postul de vicepreședinte? 
Nu își dă nimeni seama că între nebun și președinție nu mai 

e decât un pas?“ În cele din urmă, Hanna a cedat, așa că 
Roosevelt a fost propus în unanimitate. Roosevelt a accep- 
tat, decis să facă tot ce putea mai bine. 

Avându-l pe eroul de război Roosevelt alături, McKinley 
a câștigat detașat alegerile. Platt a sărbătorit momentul 
și a urmărit învestirea din primul rând, pentru a vedea 
„călugărirea lui Theodore Roosevelt“. Reușise să-l trimită 
pe dificilul guvernator într-o izolare de patru ani — sau cel 
puțin așa crezuse. 

Pe 5 septembrie 1901, Leon Czolgosz l-a împușcat pe 
președintele McKinley. O săptămână mai târziu președin- 
tele a murit, iar Theodore Roosevelt a devenit cel de-al 
26-lea președinte al Statelor Unite ale Americii. În loc să-l 
trimită pe nonconformistul aprig spre obscuritate politi- 
că, mașinațiunile politice ale lui Thomas Platt au sfârșit 
prin a-lplasa pe acesta pe cea mai înaltă poziţie în stat. Ca 
președinte, eforturile de reformă ale lui Teddy Roosevelt 
erau mult mai eficiente. 


Un bărbat avea doi fii, unul a plecat pe mare, iar celă- 
lalt a devenit vicepreședinte, dar despre nici unul nu s-a 
mai auzit nimic. 

VECHE ZICALĂ POLITICĂ 


43 
O LISTĂ 


ÎNTREAGĂ 
DE EŞECURI 


TITANIC 


1912, ATLANTICUL DE NORD 


Nu ai cum să scrii o carte despre erori de conducere fără un 
capitol despre scufundarea Titanicului. Chiar dacă rezultate- 
le au fost pozitive - standarde de siguranță îmbunătățite — 
evenimentul a fost, fără îndoială, unul dintre cele mai 
traumatizante din istoria navală. S-a sperat că lecțiile 
învățate din scufundarea Titanicului și din pierderea atâtor 
vieţi omenești vor împiedica repetarea acelorași erori. Se 
pare că nu s-a întâmplat așa. În ianuarie 2012, când Costa 
Concordia s-a răsturnat în largul coastei de vest a Italiei, nu 
a durat mult până oamenii au comparat incidentul cu cel al 
Titanicului. Tentaţia era de înțeles. Cele două vase de linie 
erau coloși luxoși care s-au scufundat din cauza neglijenței 
grave din partea căpitanului. Căpitanul de pe Titanic a 
ignorat atenţionările referitoare la aisberguri în încerca- 
rea de a traversa Atlanticul în timp record. Căpitanul de 
pe Concordia a dus nava prea aproape de țărm, ca o favoare 
pentru șeful de sală, care a vrut să facă cu mâna familiei 

sale. Asemănările se opresc aici: incidentul Concordia, deși 
tragic, a avut câteva zeci de victime, în timp ce peste 1 500 
de pasageri de pe Titanic au fost înghiţiți de mare. Titanic nu 
a fost cel mai mare dezastru maritim din istorie (acesta avea 
să se înregistreze în 1987 - scufundarea feribotului Doña 
Paz - când vasul s-a izbit de un petrolier, incident în care 
au murit peste 4 000 de oameni), dar este de departe cel 
mai cunoscut. Povestea Titanicului a rămas în istorie pen- 
tru absurdele pierderi de vieți, pentru modul dezgustător 
în care s-au împărțit bărcile de salvare în funcție de cla- 
sa socială, pentru orgoliul nemăsurat al căpitanului navei, 
Edward Smith. Combinația dintre eșecurile lui Smith, care 
a ignorat avertismentele legate de aisberguri, și cele ale con- 
ducerii companiei White Star Line, care a neglijat dotarea 
vasului cu suficiente bărci de salvare, a lăsat o amprentă de 
neșters asupra imaginaţiei occidentale. Dacă experții ar fi 
avut înțelepciunea să vadă dincolo de mitul navei „de nescu- 
fundat“, tragedia și efectele sale ulterioare asupra reglemen- 
tărilor de siguranță maritimă nu ar fi avut loc niciodată. 

Când Titanicul a fost finalizat în 1912, îl depășea pe Olym- 
pic, cel mai mare vas cu aburi de pasageri din lume. A fost un 
triumf al ingeniozității inginerești, măsurând 269 de metri 
în lungime și fiind dotat cu o carenă masivă de oțel și două 
motoare cu aburi puternice. Nava era imensă. Opulenţa sa 
era de neegalat: nava avea un sistem de telefonie, o frizerie, 
o bibliotecă, o bucătărie rafinată și era dotată cu mobilier 
scump. Facilităţile pentru pasagerii de la clasa I includeau o 
sală de gimnastică, o piscină și un teren de squash. Preţul 
unui bilet la clasa I era destul de costisitor, prin urmare lis- 
ta de pasageri includea numeroase persoane înstărite, de la 
cunoscuți oameni de afaceri până la actori celebri. 

Cu toate acestea, lipsea un lucru, bărcile de salvare. Nava 
era concepută pentru a fi echipată cu 64 de bărci de salva- 
re și putea transporta 4 000 de persoane. White Star Line 

a decis că Titanic ar trebui să aibă doar 20 de bărci de salvare. 
Chiar dacă acest număr depășea valoarea minimă impusă 
de Board of Trade!, bărcile puteau ocupa doar aproximativ o 
treime din capacitatea de transport a navei. Reglementările 
instituţiei nu fuseseră adaptate la dimensiunea tot mai mare 
a navelor, deoarece la bord ar fi fost nevoie de mai mulți ma- 
rinari, care să aibă exclusiv responsabilitatea gestionării 
bărcilor de salvare în caz de urgenţă. J. Bruce Ismay, directo- 
rul general al White Star, a dorit probabil să reducă costurile 
neechipând nava pentru capacitate maximă. Făcând acest 
lucru, a semnat condamnarea la moarte a 1 500 de pasageri. 

Titanic a plecat spre New York pe 10 aprilie 1912 având 
2 223 de persoane la bord. La patru zile de la plecare, într-o 
noapte calmă și rece, Smith naviga la circa 347 de mile ma- 
rine la sud de Newfoundland. În ultimele zile, Smith fusese 
avertizat prin radio în legătură cu prezența aisbergurilor și 
modificase ruta corespunzător, ducând vasul mai spre sud, 
pentru a reduce riscul de coliziune. În acea noapte, operato- 
rii radio de pe Titanic au primit alte avertismente legate de 
aisberguri, dar erau prea ocupați cu transmiterea mesajelor 
între pasageri ca să-i mai trimită căpitanului avertismente- 
le. Smith credea că orice aisberg suficient de mare pentru a 
produce daune semnificative va fi observat în timp util, așa 
că i-a ordonat timonierului să mențină o viteză crescută de 
21 de noduri, un pic sub viteza maximă a navei. Chiar îna- 
inte de miezul nopții, observatorii au văzut un aisberg mare 
exact în fața navei. Au avertizat puntea, iar timonierul a 
virat brusc la stânga. Era prea târziu. Aisbergul a „șters“ 
nava la tribord doar zece secunde, dar a reușit să spargă 
șase compartimente. În scurt timp, echipajul şi-a dat seama 
că nava nu mai avea nici o șansă. Au fost lansate rachete de 


1 O asociaţie de bancheri și oameni de afaceri înființată pentru promo- 
varea intereselor comerciale comune (n.tr.) 

avertizare, operatorii radio au cerut cu disperare ajutor, iar 
bărcile de salvare au fost coborâte. Din nefericire, cele mai 
apropiate nave își închiseseră comunicațiile radio pe timpul 
nopţii. Cei care au răspuns apelului erau prea departe pen- 
tru a ajunge la Titanic înainte ca acesta să se scufunde. 

Iniţial, mulți pasageri nu și-au dat seama de gravitatea 
situaţiei și au ezitat să urce în bărcile de salvare. Multe din- 
tre primele bărci nici măcar nu au fost umplute la capaci- 
tatea maximă. În prima barcă de salvare lăsată la apă au 
urcat doar 28 de persoane, deși capacitatea acesteia era de 
65 de locuri. La ordinele lui Smith, femeile și copiii au avut 
prioritate. Bărbaților li s-a interzis să urce în bărcile de sal- 
vare, chiar dacă acestea coborau doar la jumătate din capa- 
citate. În concluzie, 74% dintre femei şi 52% dintre copii 
au fost salvaţi, în comparaţie cu doar 20% dintre bărbați. 
La distribuirea locurilor a existat un favoritism flagrant în 
funcţie de clasa socială, întrucât pasagerii de la clasa I au 
fost privilegiați. În vreme ce 83% dintre copiii de la clasa 
I și 100% dintre copiii de la clasa a [I-a au fost salvaţi, doar 
o treime din cei de la clasa a III-a au supraviețuit. O astfel 
de diferenţiere a existat și în cazul femeilor, pentru care 
un bilet la clasa I le dubla șansele de a fi salvate, în raport 
cu cele de la clasa a III-a. 

Proiectarea ingenioasă a vaporului a încetinit procesul 
de scufundare, permițând tuturor bărcilor de salvare, mai 
puţin două, să fie lăsate la apă. Diverse părți ale vasului au 
început să se prăbușească în ultimele sale momente, zdro- 
bind pasagerii vulnerabili. Nava a fost complet înghițită de 
apele oceanului la ora 2.20. Căpitanul Smith s-a scufundat 
solemn cu nava lui, în timp ce Ismay, funcţionarul de rang 
înalt al White Star aflat la bord, a reușit să-și asigure un 
loc în una dintre ultimele bărci de salvare. Câteva bărci au 
căutat supraviețuitori, dar majoritatea nu au făcut-o din ca- 
uza îngrijorării de supraaglomerare, precum și a temerilor 

că aspiraţia provocată de scufundarea vaporului ar fi putut 
să le tragă sub apă. Doar 711 pasageri mai erau în viață 
la sosirea RMS Carpathia, după aproape două ore de la 
recepționarea mesajului SOS. Nava venită în ajutor a ridicat 
și ultima barcă de salvare la 8.30, după care a pornit spre 
New York. Oficial, în acea noapte au murit 1 514 oameni, cei 
mai mulți din cauza hipotermiei. 

După ce au ajuns la New York, supraviețuitorii au primit 
imediat sprijin din partea organizațiilor caritabile din oraș. 
White Star Line a fost implicată în controverse cu privire 
la neglijența sa. Ismay a fost în special criticat pentru rolul 
său în accident. O investigaţie a Senatului a descoperit că 
reglementările de securitate erau cu mult depășite de noile 
realităţi. Au fost introduse numeroase reglementări noi, in- 
clusiv îmbunătăţirea proiectării navei, numărul bărcilor de 
salvare, veste de salvare mai bune, legi privind comunicațiile 
radio și exercițiile obligatorii pentru siguranță. După cum 
se întâmplă, din păcate, adesea, a fost nevoie de o tragedie 
pentru a demonstra necesitatea schimbărilor. 

Cu toate acestea, moștenirea Titanicului se întinde cu 
mult dincolo de efectele avute asupra reglementărilor de 
siguranţă. Erorile lui Smith, Ismay și ale altora au ajuns 
să fie imortalizate în filme și în cărți. Nici un căpitan nu 
vrea să calce pe urmele lui Smith. De fapt, căpitanul de pe 
Concordia, Francesco Schettino, a declarat clar în 2010 că 
nu ar vrea să se confrunte cu un „nou scenariu Titanic“. 
Atâta vreme cât Titanic rămâne cel mai mare exemplu de 
incompetenţă, orice căpitan neglijent care își scufundă nava 
va suporta aceeași comparaţie. Spre deosebire de Smith, 
Schettino nu s-a scufundat odată cu nava sa și nici nu a 
rămas la bord până la evacuarea pasagerilor. Prin urmare, 
dacă Smith este un erou cu defecte care a plătit pentru eroa- 
rea sa de judecată, căpitanul scenariului Titanic repetat în 
2012 își așteaptă procesul. 

SCUMP ȘI FĂRĂ UTILITATE 


1916, GERMANIA 


Construirea Marinei Imperiale germane din Primul Război 
Mondial a început prea devreme, iar marina germană nu a 
avut niciodată ocazia de a înfrunta Marina Regală în larg. 
Regi, dictatori și împărați și-au dorit să aibă cele mai noi 
și mai impresionante arme. Deţinerea lor era o mândrie 
națională și personală. Vedem asta când un dictator african 
insistă să aibă câteva avioane de vânătoare cu reacţie în flo- 
tă, chiar dacă nu au nici un scop real, ori la parada de Ziua 
Victoriei de la Moscova, unde sunt prezentate cele mai noi 
arme ale Rusiei. Nu a fost nimeni mai mândru decât kai- 
zerul Wilhelm al II-lea al Germaniei. Unul dintre lucrurile 
pentru care îi invidia cel mai mult pe verii lui englezi era 
Marina Regală. În 1897 l-a abordat pe amiralul Alfred von 
Tirpitz și l-a făcut secretar de stat al Reichsmarineamt, biroul 
naval german. Amiralul a primit indicaţii să construiască o 
flotă care să se măsoare și să o poată învinge pe cea britani- 
că. La acea vreme s-a decis că Germania va avea nevoie de 
o flotă de 19 nave de luptă, opt crucișătoare blindate și 42 
de crucișătoare pentru a-i provoca pe britanici. Construcția 
a început în 1898. Din nefericire, englezii construiau mai 
multe nave, așa că în 1900, Anglia a decis chiar să-și dubleze 

flota. Ambele țări construiau cât le permiteau șantierele na- 
vale, numai că, având mai multe șantiere și o experiență mai 
mare, Marina Regală lansa în continuare mai multe nave. 
Prin urmare, în 1906, kaizerul a decis să se construiască 
încă șase nave de luptă, pentru a avea 44 în total. Însă aces- 
tea nu au mai fost terminate niciodată. 

În 1906, totul s-a schimbat. Britanicii au lansat cruci- 
şătorul, o navă de luptă mai modernă și mai puternică. În 
câteva luni, toate navele de război construite de Germania 
erau deja depășite din punct de vedere tehnic. Toate nave- 
le care se aflau în construcţie erau depășite încă înainte 
de a fi finalizate. Prin urmare, germanii au început să-și 
construiască propriile crucișătoare. Acestea erau singurele 
care ar fi putut face față navelor de război britanice. Doar 
că Germania nu putea construi decât două astfel de nave 
pe an. Britanicii lansau patru sau chiar mai multe. Mai im- 
portant, Marina Imperială germană înghițea un procent 
bun din cheltuielile militare. Erau bani care ar fi putut fi 
cheltuiţi pentru artilerie, mitraliere, instrucţie sau cerce- 
tare. Nimeni din guvernul kaizerului nu a făcut un pas îna- 
poi pentru a-și da seama ce se întâmplă: se angajau într-o 
competiţie de construire a unor nave de război cu cea mai 
mare și mai experimentată putere navală din lume. 

În 1914, cânda început Primul Război Mondial, armata 
imperială i-a dominat câteva săptămâni pe francezi și pe 
britanici. Întăririle făcute de aceştia pe linia frontului de 
pe râul Marna și lupta defensivă care a salvat Franța poar- 
tă, pe bună dreptate, numele de „Miracolul de pe Marna“. 
Germanii au fost foarte aproape de a repeta isprava din 
1871 și de a câștiga din nou Parisul. Erau atât de aproape, 
încât unele dintre tunurile lor cele mai mari puteau trage 
chiar în oraș. Oare, dacă resursele care fuseseră investite în 
flota germană ar fi fost utilizate pentru armata imperială, 
ar fi schimbat cumva soarta conflictului? Cu siguranță că 

zecile de milioane de mărci cheltuite pe vapoare ar fi repre- 
zentat o diferență semnificativă. Dar guvernul și kaizerul 
au dorit o flotă modernă, iar în momentul în care a început 
războiul mărcile fuseseră deja cheltuite. 

Este o greșeală să considerăm flota germană drept una 
importantă la începerea Primului Război Mondial. A fost 
concepută să lupte în apele deschise ale Atlanticului și ale 
Mării Nordului. Timpul pe care flota germană de luptă din 
Primul Război Mondial l-a petrecut efectiv în apele deschi- 
se ale Mării Nordului a fost măsurat în săptămâni, și nu 
au fost chiar așa multe. Asta din cauza disproporției dintre 
marina germană și Marina Regală. Germania nu ar fi putut 
câștiga o luptă directă. Diferența dintre principalele nave 
este ușor de demonstrat printr-o listă a navelor de luptă 
moderne care s-au confruntat. 


1914 - Nave de luptă din clasa cuirasatelor 


GERMANIA MAREA BRITANIE 
Friedrich der Grosse Iron Duke Monarch 
Ostfriesland Marlborough Conqueror 
Thiiringen St. Vincent Thunderer 
Helgoland Collingwood Orion 
Oldenburg Vanguard Bellerophon 
Posen Colossus Temeraire 
Rheinland Hercules 
Nassau Neptune 
Westfalen Superb 
Kaiser King George V 
Kaiserin Ajax 
Prinzregent Luitpold Centurion 
König Albert Audacious 


Lista nu include și navele din marina franceză ori 
americană. 

Marina germană a pornit în Primul Război Mondial 
depășită numeric în ceea ce privește navele de luptă moder- 
ne cu un raport de aproape 2:1, iar procentul se menținea și 
la nave din alte clase, unde avea mai puţin de 100, față de 
cele 185 ale britanicilor. De asemenea, britanicii aveau capa- 
citatea de a lansa alte nave noi pe tot parcursul războiului. 

Ce s-a întâmplat în singura ocazie în care cele două ta- 
bere s-au întâlnit în luptă directă reflectă acest dezechili- 
bru. Germanii nu plănuiseră ca o confruntare totală a celor 
două flote în Bătălia lutlandei. Germanii știau că, dat fi- 
ind numărul inferior de nave, nu ar fi putut câștiga o luptă 
deschisă cu britanicii. Planul era să atragă părți ale flotei 
britanice și apoi să le atace cu navele de care dispuneau, 
câștigând superioritatea locală. Crucișătoarele ambelor ta- 
bere erau puternic înarmate, dar ușor blindate. Ideea era ca 
această clasă de nave de război să învingă orice vas de care 
nu puteau fugi sau să scape repede din calea oricăror nave 
mai bine blindate. Au sacrificat blindajul în favoarea vite- 
zei, așa că au devenit vulnerabile. 

Dar agresivul amiral Maximilian von Spee a găsit o mo- 
dalitate de a egala șansele. Dacă navele de luptă germane se 
puteau angaja în luptă la fel precum crucișătoarele de luptă 
britanice, o parte-cheie a Marinei Regale putea fi scufun- 
dată literalmente. Având în vedere acest lucru, a ordonat 
ca escadrila mai mică de crucișătoare de luptă să intre în 
Marea Nordului și să atragă crucișătoarele de luptă brita- 
nice. Întreaga sa flotă de vase de război a apărut la orizont 
gata să-i prindă în capcană. Navele germane mai ușoare tre- 
buiau să atragă escadrila britanică de crucișătoare de luptă 
spre tunurile navelor de luptă germane. 

Era 24 aprilie 1916 când Marina Regală a primit ves- 
tea că flota inamică a pornit la drum. După cum planifi- 
caseră germanii, englezii își doreau o confruntare și nu 
au putut rezista tentaţiei. Amiralul John Jellicoe a trimis 

crucișătoarele britanice în urmărirea navelor inamice. Dar 
imediat în spatele crucișătoarelor a pornit și restul flotei. 
Pe 31 mai, când cele două escadroane de crucișătoare s-au 
întâlnit, au dus o luptă de uzură în care navele germane au 
tras mai precis. Britanicii s-au confruntat cu avarii serioa- 
se, dar au continuat urmărirea. La început, planul lui Spee 
a părut să funcționeze. Principala flotă britanică se afla la 
circa 13 mile marine în urma crucișătoarelor, dar nu se ve- 
dea la orizont când cuirasatele germane au deschis focul. 
Au fost scufundate trei nave britanice. Apoi Marina Regală 
și Jellicoe au apărut la orizont. Căpitanii marinei germane, 
depășiți numeric, s-au trezit într-o bătălie pe care nu și-o 
doriseră și pe care nu puteau să o câștige. Flotele s-au cioc- 
nit de două ori. După primul schimb de focuri, von Spee a 
plecat spre nord, pentru a scăpa de restul navelor engleze. 
Asta însemna că naviga departe de Germania. În loc să-l 
urmărească, Jellicoe a navigat spre sud pentru a-și plasa 
flota între navele germane și porturile în care acestea s-ar 
fi aflat în siguranţă. Cele două flote s-au înfruntat din nou 
când germanii au înaintat spre englezi pentru a ajunge îna- 
poi în propriile porturi. 

lutlanda a fost una dintre cele mai mari bătălii pe apă. 
Dar când Bătălia Iutlandei s-a încheiat, nu se schimbase ab- 
solut nimic. Britanicii au pierdut mai multe nave (14 nave 
și peste 6 000 de vieți) decât germanii (nouă nave și peste 
2 500 de vieți), dar Marina Regală putea acoperi mai ușor 
pierderile suferite. Bătălia Iutlandei a arătat că Marina 
Imperială, Kaiserliche Marine, nu se putea compara și nu 
putea învinge mult mai numeroasa flotă britanică. Flota ger- 
mană nu a mai navigat niciodată în Marea Nordului. Zecile 
de mii de marinari și milioanele de mărci germane investi- 
te în sisteme de luptă costisitoare au rămas în port, inutile 
până la finalul războiului. În 1918, când Germania imperială 
a fost forțată să capituleze, i s-a impus prin Tratatul de la 

Versailles, ca insultă finală, ca flota militară să fie preda- 
tă de propriii ofițeri englezilor, la Scapa Flow. Mulți dintre 
comandanții germani au fugit cu navele lor în semn de pro- 
test, dar în cele din urmă vapoarele au fost predate. 

De la bun început, Germania imperială a investit bani și 
resurse umane într-o flotă care nu ar fi putut-o învinge pe 
cea britanică. Nu a existat vreo misiune pe care să o poată 
îndeplini o flotă cât jumătate din Marina Regală, care să 
poată justifica astfel costul imens al investiţiei. Dacă acele 
resurse, irosite de fapt pe Kaiserliche Marine, ar fi fost chel- 
tuite mai inteligent, soarta Primului Război Mondial ar fi 
fost foarte diferită. 

UN LUCRU 
NEPOTRIVIT CE NU 
TREBUIA SPUS 


TELEGRAMA 
LUI ZIMMERMANN 


1917, MEXIC 


Rar se întâmplă ca o singură gafă pe câmpul de luptă să 
ducă la pierderea unui război; și mai rare sunt cazurile 
în care o gafă politică are un asemenea efect. Este posi- 
bil să fi fost cazul totuşi cu Telegrama lui Zimmermann. 
În 1917, Germania lupta împotriva Franței şi a Marii 
Britanii de câțiva ani în cel mai sângeros război din istorie. 
Supranumit, la încheierea lui, Marele Război, Primul Război 
Mondial a lăsat milioane de morți în tranșeele oribile care 
au umplut zona rurală a Franței. Războiul se prelungise mai 
mult decât anticipase oricine, iar Aliații simțeau oboseala 
acestei vărsări de sânge care nu mai contenea. Statele Unite 
ale Americii urmaseră o politică destul de izolaționistă în 
timpul războiului, încercând să evite să-și folosească pute- 
rea considerabilă pentru a sprijini vreuna dintre părți. Apoi 
s-a aflat că Arthur Zimmermann, ministrul de externe ger- 
man, abordase statul mexican cu propunerea de a se alia 

împotriva SUA. Cam în același timp, submarinele germa- 
ne au scufundat un vas de pasageri, eveniment care a dus 
la pierderea a numeroase vieţi, inclusiv de americani. Prin 
urmare, Statele Unite au intrat în război alături de Franța 
și de Anglia. Germania a plătit prețul pentru această gafă 
diplomatică cu multe victime și cu înfrângerea finală. 

Perspectivele Aliaților păreau sumbre înainte de intrarea 
Statelor Unite în război. Rusia, un aliat util la începutul răz- 
boiului, se confrunta cu revoluția comunistă. Prin urmare, 
Germania putea folosi un număr mare de soldaţi pe frontul 
de vest. Anglia și Franţa își consumaseră practic rezervele și 
nu mai aveau oameni pentru a contracara ofensivele germa- 
ne. Natura războiului de tranșee și apariția câtorva descope- 
riri tehnologice în ceea ce privește artileria și mitralierele au 
crescut dramatic numărul de victime. Ambele tabere au pier- 
dut nenumărați soldați în luptă, iar forțele de care dispuneau 
se cam epuizaseră. Franța se confrunta și cu revolte în rându- 
rile armatei sale, iar dezertarea devenise o problemă semnifi- 
cativă. Nu era limpede de care parte va fi victoria, dar Aliații 
știau că șansele lor s-ar fi îmbunătățit semnificativ dacă 
Statele Unite intrau în război. Numai că SUA au continuat o 
politică de sprijin ezitant pentru Aliați. Se implicau în livra- 
rea de muniţie în Marea Britanie și în sprijinul tacit al bloca- 
dei britanice asupra Germaniei. Cu toate acestea, Woodrow 
Wilson fusese reales în principal grație unui program politic 
care susținea neimplicarea în război. Sloganul din campa- 
nia sa din 1916 fusese „Ne-a ferit de război“. Conflictul din 
Europa nu intra în preocupările americanului de rând. 

Din acest punct de vedere, Germania a semănat semin- 
tele propriei înfrângeri. Tensiunile dintre Germania și SUA 
au escaladat inițial ca o consecință a politicii de război sub- 
marin nerestricționat. Germania a atenționat SUA că nave- 
le comerciale din zonele de conflict nu vor fi cruţate. Este 
de înțeles că Germania dorea o sistare a transporturilor 

americane spre Marea Britanie, dar această politică a avut 
ca rezultat un puternic sentiment antigerman în rândul 
populaţiei americane. Un caz foarte cunoscut care a con- 
tribuit la acest context este RMS Lusitania, un transo- 
ceanic de lux torpilat la circa nouă mile marine în largul 
coastei Irlandei. Chiar dacă era o navă britanică, la bord se 
aflau destui americani, iar evenimentul a provocat șocul 
lui Wilson și al publicului american. În ciuda acestui lu- 
cru, președintele Wilson nu a intrat în conflict, declarând: 
„Există lucruri pentru care un om este prea mândru ca să se 
lupte. Există o naţiune atât de dreaptă încât nu trebuie să-i 
convingă pe ceilalți cu forța că are dreptate.“ În lunile urmă- 
toare au fost scufundate alte câteva vase de linie, în care au 
pierit mai puţini americani. De teama intrării SUA în răz- 
boi, Germania și-a schimbat temporar politica și a stabilit 
regula de a trage doar în vasele britanice. Wilson și publicul 
american au fost liniștiți, deși doar pe termen scurt. 

Totuși, în cele din urmă, Germania a fost obligată să-și 
reia politicile referitoare la războiul submarin nerestricțio- 
nat. Avantajul strategic de a sparge blocada britanică care 
afecta economia germană și de a împiedica reaprovizionarea 
Marii Britanii era prea atrăgător pentru factorii de decizie 
germani ca să evite reluarea lui. Temându-se că această de- 
cizie va impune intrarea imediată a Statelor Unite în război, 
Zimmermann a considerat că trebuia să se pregătească pen- 
tru această posibilitate. A făcut acest lucru oferind Mexicului 
sprijin financiar și o alianţă oficială pentru situaţia în care 
ar fi fost atacat de SUA; Germania conta pe dorința statului 
mexican de a revendica teritoriile pierdute, precum Texas și 
California, a căror vânzare fusese impusă de SUA. 

Mesajul a fost trimis pe 16 ianuarie 1917 ambasadoru- 
lui german la Washington, Johann von Bernstorff. La so- 
licitarea lui Zimmermann, Bernstorff trebuia să înainteze 
telegrama ambasadorului german în Mexic, Heinrich von 

Eckardt. La rândul lui, acesta urma să prezinte propune- 
rea președintelui mexican. Pentru a adăuga la pagube și o 
insultă, Germania a trimis telegrama pe o linie america- 
nă, pentru că acestea erau singurele securizate, deoarece 
Marea Britanie tăiase liniile de comunicaţie germane din 
Atlantic și închisese stațiile de transmisie germane din zo- 
nele neutre. Zimmermann a considerat că Statele Unite nu 
vor descifra mesajul și că Marea Britanie nu va avea curajul 
să intercepteze un mesaj de pe o linie americană, de teama 
repercusiunilor. Însă calculele sale au fost eronate. 

Imediat ce telegrama a fost trimisă, spărgătorii de coduri 
britanici din Camera 40 a Amiralității au și interceptat-o. 
Britanicii confiscaseră un manual de coduri într-o luptă 
anterioară, așa că au decodat rapid mesajul. Totuși se con- 
fruntau cu o dilemă. Chiar dacă era tentant să prezinte acel 
mesaj cetățenilor americani, acțiunea ar fi sugerat că Statele 
Unite și Marea Britanie monitorizează sistemul de telegra- 
fie. Expunerea mesajului ar fi arătat și Germaniei că Marea 
Britanie putea să-i decodeze mesajele. Marea Britanie a ales să 
mituiască un angajat al unei companii de telegraf din Mexic 
pentru a cumpăra mesajul telegrafic original. Angajatul a de- 
clarat oficial că interceptase mesajul cu sprijinul unui spion 
englez de la Ambasada Germaniei din Mexic. Planul a avut 
succes: America nu a fost supărată că britanicii îi monitori- 
za sistemul de telegraf, iar Germania a pornit o vânătoare de 
vrăjitoare în Mexic pentru a descoperi spionul-fantomă. 

Între timp, puternicul sentiment antigerman creștea în 
SUA. Mulţi s-au îndoit iniţial de autenticitatea documen- 
tului și au crezut că este un fals. Cu toate acestea, printr-o 
gafă diplomatică fără precedent, Zimmermann a recunoscut 
personal legitimitatea telegramei. Marea Britanie a predat 
apoi textul original codificat unor oficiali importanți din 
SUA. Zimmermann și-a dat demisia din funcţia de ministru 
de externe al Germaniei. 

America, ezitantă până atunci în sprijinirea Aliaților, era 
gata să se implice. La puțin timp după aceea, Wilson a che- 
mat poporul și Congresul să declare război Germaniei. Mii 
de trupe americane erau trimise zilnic peste ocean. Proaspeţi 
şi entuziaști, americanii au ajuns la momentul potrivit. În 
Germania, generalul Erich Ludendorff organizase o ofensi- 
vă solidă, sperând să forțeze un acord de pace înainte de im- 
plicarea armatei americane. Deoarece eșuase, tensiunea din 
ambele părți a împins Germania în pragul colapsului. Avuse- 
seră deja loc revolte în rândul unităților franceze epuizate. 
Trupele americane au revitalizat forțele aliate extenuate și 
au ajutat la organizarea primei ofensive de succes. Germania 
a fost forțată să se retragă și, în cele din urmă, a capitulat. 

Ironia întregii situaţii este că Mexicul nici măcar nu și-a 
dorit o alianţă cu Germania. Germania căutase un avantaj 
strategic pentru a distrage atenția SUA la granița de sud, în 
timp ce lupta împotriva Franţei. Mexicul a considerat totuși 
că probabilitatea unei ofensive reușite împotriva SUA era 
redusă. Deși Mexicul s-a confruntat cu indignarea publicu- 
lui american, nu a avut niciodată planuri realiste împotriva 
Statelor Unite. Mai mult, a declinat propunerea Germaniei la 
scurt timp după ce SUA au declarat război Germaniei. 

Telegrama lui Zimmermann a fost poate cel mai impor- 
tant factor care a determinat implicarea Americii în Primul 
Război Mondial. Germania ar fi putut pierde oricum chiar 
și fără implicarea americanilor, dar intrarea SUA în război a 
grăbit cu siguranță înfrângerea acesteia. Dacă Statele Unite 
nu s-ar fi implicat, iar Germania și Aliaţii ar fi ajuns la o 
încetare a focului ori la un acord mai puţin punitiv (Tratatul 
de la Versailles a fost, în cele din urmă, o greșeală în sine), 
cel de-al Doilea Război Mondial ar fi putut să nu mai aibă 
loc niciodată. Sau ar fi început mai devreme. Dar, înfuriind 
poporul american, eroarea politică a lui Arthur Zimmer- 
mann a schimbat soarta războiului. 


46 
CÂND 
PEDEPSEŞTI 
FĂRĂ SĂ PREVII 


TRATATUL 
DE LA VERSAILLES 


1918, FRANŢA 


La începutul Primul Război Mondial, liderii trupelor aliate 
ar fi făcut bine să ţină cont de zicerea plină de înțelepciune 
a lui Abraham Lincoln: „Oare nu-mi distrug dușmanii când 
mi-i fac prieteni?“ Lincoln credea că pedepsirea Sudului 
după Războiul Civil nu ar făcut decât să-i îndepărteze pe lo- 
cuitorii acestuia și să semene semințele unui viitor conflict. 
Câștigătorii Marelui Război ar fi trebuit să adopte o atitudine 
asemănătoare față de Germania. În schimb, au impus măsuri 
punitive care au stârnit resentimente în rândul populației 
germane. Premierul francez Georges Clemenceau a argu- 
mentat că, drept pedeapsă pentru agresivitatea ei, Germania 
trebuia să fie paralizată din punct de vedere militar și eco- 
nomic. Președintele american Woodrow Wilson și premierul 
britanic David Lloyd George au acceptat propunerile acestuia. 
Problema a fost că planul lui Clémenceau chiar a funcționat. 
Economia Germaniei a fost lovită de despăgubirile pe care 

națiunea a fost forțată să le plătească și a suferit din cauza 
inflației galopante. Germania a fost umilită de prevederile 
tratatului. Trupele ei se aflau încă pe teritoriul francez când 
guvernul kaizerului s-a predat. Nici măcar după război nu se 
știa cât de departe ajunsese armata germană și cât de limitate 
erau proviziile acesteia. Imediat au apărut zvonuri că pier- 
duse războiul din cauza unei trădări. A fost o născocire pe 
care naziștii o vor folosi ulterior în avantajul lor. Tratatul de 
la Versailles aborda Germania ca și cum ar fi fost cucerită și 
ocupată. Pentru un popor căruia tocmai i se spusese că pier- 
duse războiul, acest lucru era prea mult. Resentimentele au 
continuat să mocnească în rândurile poporului german până 
la declanșarea celui de-al Doilea Război Mondial. 

Franţa și Germania au avut un istoric tumultuos. Cu 
50 de ani înainte, în 1871, Germania zdrobise Franța în 
Războiul Franco-Prusac. Cancelarul german Otto von 
Bismarck obligase Franţa să plătească despăgubiri, chiar 
dacă Bismarck orchestrase, mai mult sau mai puțin artifici- 
al, conflictul pentru a revigora naționalismul german. Ger- 
mania anexase și importanta regiune Alsacia-Lorena, cu tot 
cu industria minieră înfloritoare de acolo. În deceniile care 
au urmat, Franța a fost nemulțumită din cauza conflictului. 
Când a început Primul Război Mondial, rivalitatea dintre 
ele a renăscut. De această dată războiul a durat patru ani în 
loc de câteva luni. Au existat numeroase victime atât pentru 
britanici și francezi, cât şi în rândurile germanilor. Luptele 
s-au purtat pe pământ francez. Zona rurală franceză a fost 
devastată de artileria germană și de războiul de tranșee. 
Franța a suferit cele mai mari pierderi de vieți omenești, în 
afară de Germania și de Rusia. Practic a pierdut o generaţie 
de bărbați tineri, dar și un deceniu de creștere economică și 
simțea că Germania era răspunzătoare. 

Din acest punct de vedere nu a fost surprinzătoare 
dorința lui Clemenceau ca Franţa să fie liderul politic și 

economic al spațiului european, nici convingerea că Ger- 
mania era principalul obstacol în calea ei. Dacă ar fi putut 
slăbi Germania, ar fi pregătit terenul pentru o dominație in- 
discutabilă a Franţei pe întregul continent. Prim-ministrul 
britanic era îngrijorat de despăgubirile enorme solicitate, 
dar Franța și Marea Britanie înduraseră prea multe împre- 
ună ca să se retragă acum. Wilson a fost, de asemenea, ușor 
de convins; tot ceea ce trebuia să facă Clemenceau era să 
condiționeze înființarea Ligii Naţiunilor astfel încât Wilson 
să accepte cererile sale. Chiar dacă nu a obținut tot ce și-a 
dorit (și mulți francezi l-au criticat aspru pe Clemenceau 
pentru că nu întinsese mai mult coarda), Clemenceau a 
reușit să stabilească unele despăgubiri care să pună în difi- 
cultate economia și armata Germaniei. 

În forma finală, Tratatul de la Versailles era foarte 
defectuos. Conţinea puține dispoziții pentru prevenirea 
viitoarelor agresiuni, cu excepţia celor referitoare la Ger- 
mania. Principalul mijloc de a rezolva conflictele era Liga 
Naţiunilor, la care SUA nici măcar nu s-au alăturat. Tratatul 
pedepsea aspru Germania în multe moduri. Mai întâi a fixat 
câteva restricţii referitoare la armata Germaniei. Această 
țară era obligată să reducă efectivele armatei și ale mari- 
nei militare; de asemenea, nu avea voie să producă tancuri, 
submarine și avioane de război. Renania, zona dintre Ger- 
mania și Franța, devenea demilitarizată pentru a oferi un 
tampon de siguranță pe toată granița. Acolo se aflau nu- 
meroase întreprinderi din Germania, care deveniseră un 
fel de ostatic lipsit de apărare în mâinile armatei franceze. 
După Versailles, Germania nu a avut voie să aducă militari 
în zonă, dar trupele aliate puteau păstra o armată în interi- 
orul Germaniei, pe malul de vest al Rinului. 

De asemenea, Germaniei i s-au impus sancțiuni econo- 
mice. Regiunea Alsacia-Lorena a fost retrocedată Franței. În 
plus, Franța și Marea Britanie au împărțit între ele coloniile 

germane. Germania a fost deposedată de câteva zone va- 
loroase din punct de vedere economic în încercarea de a-i 
submina industria. Tratatul impunea, de asemenea, despă- 
gubiri considerabile Germaniei. Factura era astronomică, 
ajungând la circa 31,4 miliarde de dolari (echivalentul a 385 
de miliarde de dolari în 2012). Această valoare a fost critica- 
tă puternic de cel mai cunoscut economist de la acea vreme, 
John Maynard Keynes. Acesta a demonstrat că Germania 
nu avea cum să plătească suma și că obligația financiară 
va destabiliza țara. El a numit despăgubirile „unul dintre 
cele mai grave acte de imprudenţă politică de care oamenii 
noștri de stat au fost vreodată responsabili“. Predicţiile lui 
au trecut testul timpului. Germania a plătit integral dato- 
ria abia în 2010. Prin comparaţie, despăgubirile francezilor 
către Prusia din 1870 au necesitat doar trei ani pentru a fi 
achitate. De asemenea, predicțiile lui Keynes referitoare la 
instabilitate s-au dovedit a fi profetice. Creșterea economi- 
că a stagnat în timpul anilor 1920, în timp ce Germania se 
lupta cu datoria enormă și cu inflația. Începuse perioada 
Republicii de la Weimar, în care se spune că era nevoie de 
atât de multe mărci pentru a cumpăra o pâine, încât tre- 
buia să mergi la magazin cu două coșuri pline cu bancno- 
te pentru a face cumpărături. Obosit și intrând în grabă să 
cumpere ceva, un neamț ar fi uitat unul dintre coșurile cu 
bani în fața unui magazin. Când s-a întors, banii se aflau la 
locul lor, dar coșul fusese furat. Economia germană pena- 
lizată și lovită era prea fragilă pentru a rezista impactului 
Marii Crize. Împrejurările potrivnice duc la situații extreme 
și tocmai din aceste frământări s-a născut partidul nazist. 
Franța a justificat pedeapsa aspră prin Articolul 231 al 
Tratatului de la Versailles. Acest articol a fost numit „clauza 
vinovăției de război“ și arunca întreaga vină a conflictului 
asupra Germaniei, stipulând că Puterile Centrale erau res- 
ponsabile pentru toate pagubele Aliaților. Era un afront adus 

poporului german. Ulrich Graf von Brockdorff-Rantzau, 
ministrul de externe, a răspuns afirmând: „Ne cereți să ad- 
mitem că am fost singurii vinovați de război; o asemenea 
mărturisire ar fi o minciună din partea mea“. Germania a 
fost corectă, dar asta nu a contat. Ca parte înfrântă, a deve- 
nit subiect al condiţiilor draconice impuse de Aliați. 

În iunie 1919, tratatul a fost aprobat fără entuziasm 
de Adunarea Naţională a Germaniei. Conservatorii din 
Germania au criticat dur ceea ce ei considerau a fi o capi- 
tulare voită. I-au privit pe semnatari ca pe niște trădători. 
Populaţia germană s-a simțit umilită că liderii ei fuseseră 
învinși tocmai de francezi. Un puternic sentiment de in- 
dignare s-a manifestat în deceniile următoare. Mareșalul 
francez Ferdinand Foch a spus-o cel mai bine: „Aceasta nu 
e pace. Acesta este un armistițiu pe 20 de ani.“ După 20 de 
ani, armata lui Hitler a invadat Polonia, ceea ce a însemnat 
debutul celui de-al Doilea Război Mondial. 

În deceniile care au urmat, Tratatul de la Versailles s-a 
dovedit aproape inutil. Liga Naţiunilor, de sprijinirea căre- 
ia președintele american Woodrow Wilson și-a condiționat 
acordul, s-a dovedit a fi un eșec abisal. Restricţiile privind 
militarizarea germană au fost ocolite prin intermediul unor 
acorduri ascunse cu la fel de marginalizata Rusie. În cele 
din urmă, Hitler va încălca termenii tratatului printr-un 
program agresiv de remilitarizare, spre încântarea publi- 
cului german. Măsurile punitive ale lui Clemenceau s-au 
dovedit ineficiente în privinţa creșterii economice și mili- 
tare a Germaniei. Acestea au deranjat pur și simplu opinia 
publică germană, au alimentat naționalismul german și 
au deschis calea pentru ca liderii extremiști precum Hitler 
să preia puterea. Franţa ar fi trebuit să încerce să facă din 
Germania un aliat; în schimb, a transformat-o într-un 
dușman care s-a răzbunat în 1939. 

EȘECUL LIGII NAȚIUNILOR 


1918, Haca, ȚĂRILE DE Jos 


Woodrow Wilson a fost unul dintre cei mai idealiști oa- 
meni care au ajuns vreodată în scaunul de președinte. Și-a 
petrecut mare parte din viață ca profesor sau decan de fa- 
cultate. După ce a contribuit la victoria din Primul Război 
Mondial, Wilson a crezut că era în măsură să creeze o nouă 
ordine mondială. Și-a imaginat o lume fără colonialism, 
alcătuită doar din democraţii, în care disputele, atât regi- 
onale, cât și globale, să poată fi soluționate de organisme 
internaționale dedicate menținerii păcii. Cu toate acestea, 
Wilson a avut de-a face cu forțe potrivnice atât în ţară, cât 
și în străinătate și, în cele din urmă, nu a putut să-și reali- 
zeze nici unul dintre obiectivele propuse. 

După Primul Război Mondial, Wilson a devenit obsedat 
de ideea de a înființa ceea ce el a numit Liga Naţiunilor, care 
urma să devină administratorul unei noi lumi armonioase. 
Eroarea lui a fost dublă. În relaţia cu Marea Britanie, dar mai 
ales cu Franţa, Wilson a făcut prea multe concesii pentru 

a obține aprobarea pentru Liga Naţiunilor. Rezultatul a fost 
Tratatul defectuos de la Versailles, care s-a dovedit mai de- 
grabă un armistițiu decât o pace. Făcând concesii prea mari, 
președintele american a trecut apoi în extrema cealaltă. 
Când a fost vorba despre politica din SUA, Wilson a arătat 
rigiditate în a face compromisuri cu republicanii. 

La începutul Primului Război Mondial, Statele Unite 
erau mai puternice și mai respectate decât oricând în scurta 
lor istorie. Participarea lor la conflict a ajutat la înfrângerea 
Germaniei. Wilson era văzut de mulți europeni ca un salva- 
tor. Era admirat și respectat pentru cele Paisprezece Puncte, 
o declarație prin ale cărei principii dorea să schimbe lumea. 
Acestea porneau de la sfaturi generale (fără tratate ascunse) 
la unele specifice (independenţa Poloniei), de la unele eco- 
nomice (extinderea comerțului internațional) la cele politice 
(decolonizarea mondială); era o încercare idealistă, liberală, 
de a combate nedreptatea și de a fonda o lume mai bună. 
Cel de-al paisprezecelea principiu era favoritul lui Wilson, 
solicitând formarea unei adunări generale a națiunilor care 
să garanteze independența politică și integritatea terito- 
rială tuturor. Această adunare urma să se numească Liga 
Naţiunilor. Dorinţa cea mai mare a președintelui american 
era să vadă această ligă funcționând în timpul vieţii sale. 

Wilson a avut mari dificultăți în a convinge celelalte 
părți implicate în negocierile de pace în legătură cu acest 
proiect. Cele mai importante persoane pe care a trebuit să 
le convingă au fost premierul britanic David Lloyd George 
și premierul francez Georges Clemenceau. Lloyd George și 
Clemenceau aveau perspective foarte diferite asupra mo- 
dului în care trebuia obținută pacea. Marea Britanie și 
Franţa suferiseră mult mai mult decât Statele Unite de pe 
urma războiului. În mod special Franţa fusese afectată, mai 
ales că mediul rural fusese distrus de războiul de tranșee. 
Plătind cu sânge și cu bani pentru război, Franța și Marea 

Britanie aveau mai degrabă o atitudine vindicativă față de 
Germania. Au dorit impunerea unor măsuri punitive, care 
să-i reducă capacitatea de reînarmare. 

Totuși aceasta nu a fost singura situaţie în care opiniile 
lor au fost diferite. Franța și Marea Britanie aveau, fiecare 
în parte, posesiuni coloniale semnificative și, prin urmare, 
se fereau să susțină mesajul lui Wilson care dorea autogu- 
vernare pentru toţi. Dacă ar fi fost de acord cu principiul 
conform căruia toți oamenii ar trebui să se poată guverna 
așa cum vor, ar fi fost obligate să renunțe la bunurile colo- 
niale valoroase din Africa, Asia și din alte părți. Ca ţări care 
câștigaseră războiul, nici una dintre ele nu dorea în mod 
special să renunţe la teritorii și la influență. 

Wilson ar fi trebuit să fie cel care să ceară concesii, nu să 
le acorde. Nu e nimic greșit în a fi dispus la compromisuri, 
doar că Wilson s-a concentrat excesiv asupra înființării 
Ligii Naţiunilor în detrimentul celorlalte scopuri ale sale. 
Le-a permis Franței și Marii Britanii să arunce în totalitate 
vina războiului asupra Germaniei. Nu a reușit să convingă 
Franţa și Marea Britanie să nu impună sancțiuni exagera- 
te Germaniei. De asemenea, nu a reușit să le convingă să 
renunțe la colonii; de fapt, atât Franța, cât și Marea Britanie 
au obținut teritorii noi prin împărțirea teritoriilor coloniale 
deținute de Germania. 

Clemenceau și Lloyd George au încercat să amâne pro- 
blema înființării ligii. I-au spus lui Wilson că trebuie să 
înființeze liga ca măsură separată, pentru a nu întârzia 
tratatul de pace. Wilson era insistent, întrucât se temea 
că liga nu va fi aprobată niciodată dacă nu era legată de 
tratat. Deoarece Wilson fusese atât de înțelegător în toa- 
te privințele, Lloyd George și Clemenceau i-au făcut plăce- 
rea. Au semnat ca susținători ai ligii. Wilson a fost încântat, 
în ciuda faptului că eșuase pe toate fronturile, pentru că, în 
ochii lui, câștigase cea mai mare bătălie dintre toate. 

Din păcate pentru Wilson, înființarea ligii ca parte a 
Tratatului de pace de la Versailles reprezenta o bătălie doar 
pe jumătate câștigată: de fapt, era chiar jumătatea mai sim- 
plă. Tratatul lui Wilson avea nevoie de aprobarea Senatului. 
Mulți senatori erau sceptici în privinţa Ligii Naţiunilor. Erau 
mulți politicieni izolaționiști care nu erau de acord ca SUA 
să fie obligate să se supună unor reguli ale unei organizații 
internaționale. Senatorii erau deosebit de îngrijoraţi de 
Articolul 10, despre care opozanțţii susțineau că ar obliga 
America să folosească forța militară ori de câte ori liga con- 
sidera necesar. Pentru acești „ireconciliabili“ nu exista nici 
un compromis care să-i convingă să-și ofere votul. O altă 
facțiune care era alături de Wilson a susținut tratatul fără 
modificări. Un al treilea grup de republicani, condus de se- 
natorul Henry Lodge, susținea tratatul, dar cu unele amen- 
damente. Wilson a reușit să convingă o majoritate privind 
punctul său de vedere, dar nu suficient pentru a asigura două 
treimi din voturile necesare pentru ratificarea unui tratat. 

În loc să facă un compromis, Wilson a încercat să convin- 
gă publicul american de necesitatea tratatului. A călătorit 
de-a lungul Statelor Unite în încercarea de a obține spri- 
jin pentru proiectul său. În timpul acestui turneu a suferit 
un atac cerebral care l-a obligat să revină la Washington. 
Wilson s-a schimbat după atacul cerebral. Era invalid din 
punct de vedere fizic, constrâns să rămână în pat la Casa 
Albă. Dar și personalitatea lui s-a schimbat. Era paranoic 
și refuza să interacționez cu presa. Și, chiar dacă fusese 
dispus să facă numeroase compromisuri lui Clemenceau și 
Lloyd George în Europa, era complet inflexibil acasă. Lodge 
a format o coaliție cu democraţii protratat și aproape asigu- 
rase ratificarea cu câteva amendamente, dar Wilson a mo- 
bilizat un număr suficient de democrați pentru a submina 
încercarea. Wilson se săturase să-și modereze principiile; 

refuzul lui de a face compromisuri a însemnat că nu și-a 
văzut niciodată visul împlinit. 

Statele Unite nu s-au alăturat ligii, în ciuda faptului 
că fuseseră responsabile de iniţierea demersurilor pentru 
crearea acesteia. Liga a fost slăbită prin neincluderea une- 
ia dintre cele mai importante puteri ale lumii. Era deja o 
instituție fără autoritate, dar fără Statele Unite era aproape 
inutilă. Wilson sacrificase atâtea de dragul ligii, sperând că 
va fi de folos la menţinere păcii în lume. Pe perioada scurtei 
sale existențe, liga nu a avut succese importante. A repre- 
zentat un eșec total în prevenirea celui de-al Doilea Răz- 
boi Mondial - de fapt, liga s-a dovedit mai degrabă utilă 
ca exemplu despre ceea ce nu trebuie făcut când se creează 
o instituţie internaţională. 

Wilson a fost o persoană cu principii înalte, dar nu a 
reușit să le pună în practică. Este greu să-l învinovățim în 
totalitate pe Wilson, deoarece comportamentul lui față de 
Senat ar fi fost diferit dacă starea sa mentală nu ar fi fost 
afectată de atacurile cerebrale. Cu toate acestea, tratatul 
a fost prost conceput de la bun început, întrucât Wilson a 
făcut prea multe concesii aliaților săi. Liga lui ar fi avut 
succes dacă și Statele Unite ar fi fost implicate. Wilson era 
mai mult profesor decât politician, mai potrivit pentru a 
susține cursuri la Princeton decât pentru luptele pe viață 
și pe moarte din Congres. Dacă ar fi fost mai dispus să 
facă compromisuri cu Lodge sau mai puțin dispus în ceea 
ce îi privește pe Clemenceau și Lloyd George, epoca postbe- 
lică ar fi arătat foarte diferit, iar următorul război poate că 
nu ar mai fi existat deloc. 


48 
SCHIMBARE 
SOCIALĂ CU FORTA 


PROHIBIȚIA, 
UN EXPERIMENT NEREUȘIT 


1919, STATELE UNITE 


Când senatorul Morris Sheppard s-a pensionat, nimeni nu 
se îndoia că era un om principial. Fusese un susținător în- 
focat al dreptului de vot pentru femei, precum și al inter- 
zicerii muncii copiilor. Moștenirea lui a fost totuși știrbită 
de sprijinul pentru unul dintre cele mai bine intenționate 
eșecuri ale Statelor Unite: prohibiția alcoolului. Supranu- 
mită „Experimentul nobil“, Prohibiția se dorea a fi o soluţie 
pentru a îndrepta relele din societate. Însă amendamentul 
legislativ a ajuns să înrăutățească mai mult problemele și 
să creeze altele noi. 

Prohibiția a fost o mișcare împotriva alcoolului care a 
câștigat avânt în secolul al XIX-lea și a devenit un element 
de bază al mișcării progresiste din secolul XX. Până în 1900, 
în jumătate din state alcoolul era prohibit, asta însemnând 
că nu se mai comercializa deloc. Problema cu o astfel de 
interdicție aplicată la întâmplare a fost că locuitorii state- 
lor fără alcool puteau obţine cu ușurință băuturi din statele 
care nu impuseseră interdicția. Asta însemna că iniţiatorii 

Prohibiției doreau reglementări la nivel național. Au început 
cu Interstate Liquor Act! din 1913, care a incriminat chiar 
și tranzacţiile personale interstatale cu băuturi spirtoase. 
Chiar dacă Prohibiţia nu a reprezentat un subiect de 
mare interes în timpul alegerilor din 1916, Woodrow 
Wilson și Charles Hughes au fost mai înțelegători cu această 
cauză. Sheppard a propus Senatului o rezoluție în favoarea 
unui amendament constituțional care să interzică vânza- 
rea și consumul băuturilor alcoolice pe teritoriul Statelor 
Unite ale Americii. În 1917, această intenţie s-a transformat 
într-o propunere de amendament pentru a interzice comer- 
cializarea și producerea alcoolului în Statele Unite. A fost un 
subiect controversat, dezbătut vreme de doi ani. Mișcarea 
împotriva alcoolului a câștigat sprijinul mai multor grupuri, 
printre care și Women's Christian Temperance Union sau Ku 
Klux Klan. Oponenții includeau grupuri de imigranți și cato- 
licii. Aceasta nu era o chestiune de partizanat politic. Amen- 
damentul legat de Prohibiție avea susținători și opozanți 
atât în rândul democraților, cât și în cel al republicanilor. 
Odată trecut de Congres, Amendamentul 18 a fost ra- 
tificat pe 29 ianuarie 1919. Interzicea toate băuturile 
cu un conținut de alcool mai mare de 40 de grade. A fost 
completat în octombrie prin Legea Volstead, care a trecut 
de Congres în ciuda vetoului exprimat de Wilson. Aceasta 
interzicea vânzarea și producerea oricărui tip de băutu- 
ră cu un conţinut de alcool mai mare de 0,5. Din cauza 
conținutului redus de alcool, aceasta viza de fapt orice tip de 
băutură alcoolică. Chiar și berea slab alcoolizată era ilegală. 
Susținătorii amendamentului aveau așteptări majore 
de la America după Prohibiție. Reverendul Billy Sunday a 
sintetizat aceste așteptări astfel: „Domnia lacrimilor a luat 
sfârșit. Mahalaua va fi în curând o simplă amintire. Ne vom 


1 Lege referitoare la comercializarea alcoolului între statele SUA (n.tr.) 

muta deținuții în fabrici, iar închisorile vor fi depozite și 
hambare de porumb. Bărbaţii vor merge de-acum în poziție 
perfect verticală, femeile vor zâmbi și copiii vor râde. ladul 
va fi pentru totdeauna eliminat.“ Cu toate acestea, Sunday și 
Sheppard aveau să fie dezamăgiţi. Prohibiţia nu a reușit să 
reducă în mod semnificativ consumul de alcool: în schimb, 
consecinţele ei au fost creșterea criminalității și a corupției. 

Când legile nedrepte îi obligă pe oamenii buni să comi- 
tă ilegalităţi, distincția dintre cetățeanul corect și criminal 
este neclară. lar acolo unde nu există un acord că ceva ile- 
gal este greșit, legile vor fi încălcate și cei care le încalcă vor 
prospera. Interdicţia a fost în vigoare din 1920 până în 1933. 
În această perioadă, Statele Unite au avutparte de o creştere 
enormă a violențelor și a crimei organizate. Prohibiţia a dus 
la apariția unei piețe negre profitabile, care a creat persona- 
je precum Al Capone. Mafia și-a extins influența și dimen- 
siunile în timpul Prohibiției. Număruljafurilor și al crimelor 
a crescut, acestea din urmă cu 78%. Barurile clandestine, 
distribuitorii ilegali de alcoolcare proveneau adesea din rân- 
durile organizaţiilor criminale, au început să apară în majo- 
ritatea orașelor. Apogeul criminalităţii a fost atins în 1933, 
dar a început să scadă în fiecare an din momentul anulării 
Prohibiţiei. Înainte de impunerea restricțiilor, criminalita- 
tea fusese o problemă locală. În 1933, aceasta era răspândită 
deja la nivel naţional. 

Prohibiția a reușit să scadă iniţial consumul de alcool, 
dar în câțiva ani acesta l-a depășit semnificativ pe cel dina- 
intea interdicţiei. În timpul Prohibiţiei, numărul şoferilor 
beţi arestați a crescut cu până la 81%. În plus, alcoolul a 
început să fie contrafăcut cu substanţe toxice, din cauza lip- 
sei de reglementări. Băuturile erau în medie cu circa 50% 
mai puternice în perioada Prohibiţiei; erau produse bău- 
turi ilegal, care aveau consecințe periculoase pentru con- 
sumatori. Concluzia: rata intoxicațiilor cu alcool a crescut 

de aproape patru ori. În plus, consumatorii erau mai ti- 
neri: media de vârstă a scăzut cu șase luni. Consumul de 
marijuana, de opiu și de cocaină a crescut, pentru că aceste 
substanţe erau văzute ca substitut pentru alcool. 

Opinia publică s-a revoltat împotriva Prohibiției grație 
unor evenimente precum Masacrul de ziua Sfântului Valen- 
tin: șapte asociaţi ai mafiei au fost uciși, în 1929, la Chicago. 
Locuitorii orașului erau sătui să cheltuiască sume exorbitante 
pentru aplicarea legii și să se și ocupe de corupția polițiștilor 
și a politicienilor. Mafioţii deţineau controlul deplin asupra 
orașului. În cele din urmă a apărut o opoziție faţă de această 
lege restrictivă chiar în rândurile celor care conștientizau cos- 
turile zilnice pe care le implică. În ciuda opiniei congresmenu- 
lui și liderului prohibiţioniștilor Morris Sheppard, conform 
căreia „posibilitatea de abrogare a Amendamentului 18 este 
la fel de mare ca probabilitatea ca o pasăre colibri să zboare 
pe planeta Marte cu Monumentul Washington legat de coa- 
dă“, sprijinul pentru abrogare a crescut constant până când 
Franklin D. Roosevelt s-a simțit obligat să reducă restricţiile. 
Prin expresia: „Cred că ar fi un moment bun pentru o bere“, 
Roosevelt a permis îmbutelierea anumitor sortimente de 
bere și a vinurilor ușoare. Abrogarea deplină a avut loc în 
decembrie 1933. Statele puteau să interzică în continuare 
alcoolul, iar unele au continuat să o facă. Organizațiile mafi- 
ote au rămas active, deși au fost slăbite prin abrogarea legii. 
De asemenea, trebuie menționat că a continuat consumul de 
droguri. Din păcate, consecințele negative ale Prohibiției nu 
au fost eradicate în totalitate prin abrogarea legii. 

„Experimentul nobil“ a fost o rană autoprovocată. Guver- 
nul federal a sperat să elimine un viciu, dar a subestimat 
semnificaţia pe care o avea acesta în societatea americană. 
Prin incriminarea omului de rând, infracționalitatea a de- 
venit un lucru comun; a fost o lecţie pe care prohibiţioniștii 
moderni o uită adesea. 


49 și 50 
FĂŢĂRNICIE 


PROMISIUNILE MARII BRITANII 


1921, PALESTINA 


Aceasta este povestea a două promisiuni, și nici una din- 
tre ele nu trebuia făcută. Fără aceste două erori, Orientul 
Mijlociu ar fi în prezent foarte diferit și poate mult mai bun. 
Dar în timp de război gândirea pe termen lung este sacri- 
ficată adesea pentru nevoile pe termen scurt. În acest caz, 
britanicii au făcut aceeași greșeală de două ori și în moduri 
contradictorii, iar astăzi două popoare foarte diferite plă- 
tesc prețul pentru acele greșeli. 

Când analizăm conflictul israeliano-palestinian din pre- 
zent, este ușor să presupunem că evreii și musulmanii se 
războiesc în Orientul Mijlociu de sute de ani. De fapt con- 
flictul din Palestina durează doar de un secol. Rădăcinile 
lui se află mai degrabă în imperialismul britanic decât în 
neînțelegerile istorice. Marea Britanie a încercat să obțină 
orice avantaje posibile în timpul Primului Război Mondial. 
Pentru asta a promis câtorva grupuri același premiu: pă- 
mântul sfânt, Palestina, o regiune râvnită deopotrivă de 
evrei și de arabi. Britanicii au încercat să echilibreze sio- 
nismul în cazul evreilor și dorința de autoguvernare pentru 
arabii nativi, dar fără rezultat. Chiar dacă vărsarea de sânge 
din secolul trecut a început cu Marea Britanie, sfârșitul ei 

încă nu se vede deocamdată. Liderii britanici ar fi trebuit 
mai degrabă să formuleze o strategie coerentă decât să se 
implice în susținerea unor poziţii contradictorii. 

Imperiul Otoman, care în timpul Primului Război Mon- 
dial stăpânea peste Orientul Mijlociu de câteva secole, s-a 
aliat cu Puterile Centrale. Marea Britanie era în război cu 
Germania și a dorit un mijloc de a-și submina inamicul. 
Arabii erau deja nemulțumiți de stăpânirea otomană, așa că 
englezilor nu le-a trebuit prea mult să-i convingă să se revol- 
te. În corespondenţa dintre sir Henry McMahon, înalt comi- 
sar britanic în Egipt, și Hussein bin Ali, shariful din Mecca, 
McMahon l-a îndemnat pe Hussein să se ridice împotriva 
imperiului. În 1915, britanicul i-a promis lui Hussein un 
stat arab independent, condus chiar de familia hașemiţilor, 
atât timp cât Hussein ar fi condus o revoltă și ar fi sprijinit 
Marea Britanie în război. Hussein și-a respectat cuvântul 
dat. Cu sprijinul lui T.E. Lawrence, un agent britanic care va 
fi imortalizat ulterior în filmul Lawrence al Arabiei, Faisal, 
fiul lui Hussein, a condus revolta împotriva otomanilor. 

Între timp a început să se manifeste o simpatie cres- 
cândă în Marea Britanie pentru o mișcare politică numită 
sionism, care avea ca scop întemeierea unui stat evreiesc 
suveran. Mișcarea a luat naștere aproape de sfârșitul seco- 
lului al XIX-lea, ca răspuns la antisemitismul din Europa. 
Presiunea din ce în ce mai mare din partea liderului sionist 
Chaim Weizmann l-a obligat pe ministrul de externe bri- 
tanic, Arthur Balfour, să emită în 1917 Declarația Balfour, 
care exprima speranța Marii Britanii de a crea un cămin 
național în Palestina pentru poporul evreu, fără a preju- 
dicia drepturile neevreilor aflați deja în regiune. Decizia 
lui Balfour era în bună măsură strategică. Președinte- 
le Woodrow Wilson avea doi consilieri sioniști, iar Balfour 
a sperat că declaraţia va întări o posibilă alianță. Balfour a 
mai sperat și că liderii ruși cu descendență iudaică, precum 

Liban 


Marea Mediterană 


Mandatul 
Palestinei 


Leonid Troțki, s-ar fi simțit obligați să rămână în război. 
Rusia se afla în mijlocul unei revoluții și încetase să mai 
lupte împotriva kaizerului. 

Fără știrea arabilor sau a evreilor, britanicii și francezii 
au convenit în secret ca după război să împartă teritoriile 
arabe în sfere de influență britanice și franceze, în ceea ce 
a fost numit Acordul Sykes-Picot din 1916. Apoi Hussein a 
aflat despre această înțelegere. Marea Britanie l-a reasigu- 
rat că nu era vorba despre un tratat oficial și că își va onora 
promisiunea anterioară. Ca răspuns la Declaraţia Balfour, 
Hussein a solicitat arabilor din Palestina să-i primească 
pe evrei și să colaboreze cu ei. Hussein nu știa că Marea 
Britanie intenționa să le ofere evreilor un stat independent, 
separat de entitatea convenită cu McMahon. Când otoma- 
nii au fost înfrânți, premierul David Lloyd George a insistat 
asupra faptului că toată corespondenţa dintre McMahon și 
Hussein era o obligație a tratatului și că Franța nu putea 
ocupa teritoriile în discuție. Franța a obținut un mandat 
asupra Siriei, în vreme ce Marea Britanie a câștigat controlul 

asupra zonei în care se află în prezent Israel, Cisiordania, 
Fâșia Gaza și lordania. La negocierile de pace care au urmat, 
sioniștii și arabii au semnat Acordul Faisal-Weizmann, care 
prevedea provizoriu cooperarea dintre cele două grupuri. 
În 1921, Marea Britanie și-a împărțit teritoriile sub man- 
dat în două regiuni. La est de râul Iordan se afla emiratul 
Transiordaniei, condus de familia hașemită. Vestul regiunii 
a devenit Mandatul Palestinei. Asta i-a înfuriat pe arabi, în- 
trucât nu se așteptau ca regiunea să fie împărțită în două. 
McMahon a insistat că el nu menţionase niciodată Palestina 
și că așteptările se bazau pe lipsa de comunicare. Chiar dacă 
McMahon afirmase corect că Palestina nu fusese menţionată 
în mod specific în corespondență, granițele propuse ar fi in- 
clus și acea regiune. Formularea sa a fost uneori ambiguă, dar 
interpretarea acordului de către Marea Britanie a avut puține 
temeiuri în discuţiile anterioare. Unii, precum Balfour, au 
recunoscut de bunăvoie că Marea Britanie făcuse angajamen- 
te contradictorii. În cuvintele lui Balfour: „Sionismul, fie el 
corect sau incorect, bun sau rău, își are rădăcinile în tradiţii 
străvechi, în nevoile prezentului și în speranțele pentru vi- 
itor, oricum mai profunde decât dorința și prejudecățile a 
700 000 de arabi care locuiesc în prezent în străvechiul te- 
ritoriu“. În principiu, Balfour a considerat nevoile evreilor 
europeni ca fiind mai importante decât cele ale băștinașilor 
arabi. Balfour a crezut cu fervoare în cauza sionistă, iar punc- 
tul său de vedere a fost împărtășit de cele patru mari puteri 
postbelice, Marea Britanie, Franța, Italia și Statele Unite. 
Mulți arabi și-au mărturisit simpatia pentru evreii 
persecutați, darau considerat că Marea Britanie a intenționat 
să creeze o clasă conducătoare a evreilor care să stăpânească 
populaţia arabă. Această îngrijorare s-a agravat prin afluxul 
creat de emigrația evreiască din Europa. Populația evreilor 
din Palestina a crescut de la circa 17% la 33% în doar câte- 
va decenii. Revoltele au început să apară la începutul anilor 

1920 și din nou în 1929, din cauza dezacordurilor religioa- 
se, având ca rezultat câteva sute de morți și intensificarea 
conflictului. După ce Hitler a ajuns la putere, imigrația euro- 
peană în Palestina a crescut spectaculos. Pe măsură ce evreii 
au invadat Palestina, au cumpărat loturi mari de pământ de 
la proprietarii absenți, determinând înlocuirea fermierilor 
arabi cu coloniști evrei. În 1936, Consiliul Suprem Musulman 
s-a revoltat în Palestina, atacând și omorând evrei. La înce- 
put, rebelii au fost liniștiți cu concesii politice. Când s-au re- 
luat violențele, acestea au fost suprimate de armata britanică. 

Marea Britanie a decis că trebuia să-și reevalueze stra- 
tegia de guvernare. A lansat un nou document politic care 
stabilea procentul de imigrație evreiască și îngrădea posi- 
bilitatea evreilor de a cumpăra pământ. A fost un moment 
groaznic pentru o asemenea schimbare, având în vedere 
că a blocat venirea multor evrei în timpul celui de-al Doi- 
lea Război Mondial. Sioniștii au văzut asta ca pe o trădare. 
Restricţiile au rămas valabile până după război, moment 
în care Organizaţia Naţiunilor Unite, îngrozită de Holoca- 
ust și simțind o obligaţie față de evreii europeni, va înfi- 
ința statul Israel. 

Israelul a rămas de atunci ca o zonă de influență occiden- 
tală în Orientul Mijlociu, înconjurat de naţiuni arabe ostile. 
În ciuda consecințelor, crearea Israelului nu a fost o greşeală. 
Greșeala a căzut pe umerii lui Balfour, ai lui McMahon și ai 
superiorilor acestora, care au încropit împreună o serie inco- 
erentă și contradictorie de promisiuni în încercarea imediată 
de a influența războiul. Arabii s-au mulțumit să-i întâmpine 
pe evreii persecutați. S-au temut doar să nu devină minori- 
tari. Marea Britanie a stârnit acea teamă prin aparentul său 
favoritism pentru sioniști. Pur și simplu făcând promisiuni 
pe care nu le-au putut onora, Balfour, McMahon și guvernul 
britanic au semănat semințe de nemulțumire, care s-au dez- 
voltat în conflictul din prezent. 


51 
AMICIȚIE 
NEPOTRIVITĂ 


CU ASEMENEA PRIETENI... 


1922, WASHINGTON, D.C. 


Warren Gamaliel Harding este adesea considerat unul din- 
tre cei mai slabi președinți americani ai tuturor timpuri- 
lor. Administrația sa a fost plină de scandaluri inegalabile 
în istoria politică a SUA, cu excepția cazului Watergate din 
1972. Cu toate acestea, defectul fatal al lui Harding nu a 
fost acela că era incompetent, ci mai degrabă că era loial — și 
posibil îndatorat — unor prieteni nepotriviți. 

Președintele era un mare iubitor de poker. Nu-i plăcea în 
mod deosebit să se ocupe de treburile guvernului sau să fie 
prea atent la detalii. Ales în 1920, Warren Harding și-a numit 
imediat prietenii și partenerii de poker în poziții guvernamen- 
tale importante. În cele mai multe cazuri, numirile nu prea 
aveau legătură cu bunăstarea țării. Harry Daugherty, persoa- 
na responsabilă de ascensiunea politică a lui Harding, a fost 
recompensat cu funcția de procuror general. De asemenea, tot 
el deținea o afacere care se ocupa cu vânzarea ilegală de al- 
cool. Thomas Miller, președinte al Office of Alien Property!, 


1 Departament al Guvernului SUA care s-a ocupat, în perioada celor două 
războaie mondiale, cu administrarea posesiunilor care aparținuseră ina- 
micilor SUA. (n.tr.) 

lua mită. Charles Forbes, șeful Bureau of Veteran Affairs!, 
era un delapidator. Edwin Denby, șeful Forțelor Navale, 
făcea favoritisme. Cu toate acestea, probabil cea mai dău- 
nătoare numire pe care a făcut-o Harding a fost cea a lui 
Albert Fall ca secretar la interne. 

Deși însărcinat cu protejarea terenurilor și a resurselor 
publice ale țării, Fall nu a avut nici un interes în conservarea 
acestora. El și-a petrecut mare parte din cariera de avocat 
ocupându-se cu investiţii în exploatări miniere și în exploa- 
tarea lemnului. Cel puțin în aparență, Harding nu și-a dat 
seama de situația creată, dar numirea lui Fall a fost similară 
cu angajarea unui lup paznic la oi. Odată instalat în funcție, 
Fall a încercat să deschidă resursele din Alaska pentru ex- 
ploatarea comercială a petrolului, cărbunelui și lemnului, 
fiind oprit doar de ecologişti. Apoi a încercat să obţină con- 
trolul asupra pădurilor naţionale, transferând la Depar- 
tamentul Internelor controlul asupra acestora, precum și 
asupra Serviciului Forestier. Cei care se ocupau cu proteja- 
rea mediului au reușit să-l blocheze încă o dată, cu sprijinul 
progresiștilor din Congres. Pentru că nu era o persoană care 
să renunțe ușor, s-a îndreptat spre bogatele resurse petro- 
liere din Elk Hills și Buena Vista din California, precum și 
a vastului câmp petrolifer Teapot Dome din Wyoming. Știa 
că petroliștii vor face orice pentru a avea acces la zăcămin- 
te atât de bogate. Din păcate, toate cele trei zone fuseseră 
rezervate, ca parte a rezervei Forțelor Navale, sub controlul 
secretarului Marinei, Denby. Cu toate acestea, Denby făcea 
parte, la rândul lui, din cercul de cunoscuţi ai lui Harding, 
Ohio Gang, așa cum a fost denumit ulterior grupul. 

Fall a reușit să-l convingă pe prietenul său, Denby, că 
Departamentul Internelor ar putea face o treabă mult mai 


1 Instituţie din SUA care se ocupa de problemele veteranilor de război 
(n.tr.) 

bună decât Marina în privinţa gestionării resurselor. Dacă 
ar fi obținut controlul asupra câmpurilor de petrol, s-ar 
fi asigurat că Forțele Navale primeau o anumită cantitate 
de petrol rafinat mai degrabă decât să treacă profiturile 
în mâna Congresului sau, mai rău, să lase petrolul în pă- 
mânt, unde nu ar fi folosit nimănui. Amândoi l-au convins 
pe președintele Harding să transfere autoritatea resurselor 
în custodia lui Fall, dat fiind că acesta avea o experiență 
mai bogată în managementul resurselor naturale. Harding a 
avut încredere în amândoi, așa că în 1921 a semnat Ordinul 
executiv 3474, prin care transfera câmpurile petrolifere că- 
tre Departamentul Internelor. 

Odată ce a obținut controlul, Fall a aranjat imediat con- 
tracte de închiriere secrete pentru câmpurile petroliere. 
O serie de astfel de contracte le-a oferit vechiului său pri- 
eten Edward Doheny, de la Pan-American Petroleum and 
Transport Company, care urma să aibă acces la rezervele 
Elk Hills și Buena Vista din California. La schimb, Doheny 
urma să construiască la Pearl Harbor tancuri de depozitare 
pentru Forţele Navale, o rafinărie în California și o conductă 
de la rezervele de petrol la rafinărie. Evident, Pan-American 
Petroleum a câștigat drepturi exclusive de exploatare pentru 
circa 12 140 de hectare de terenuri petrolifere. Însuși Doheny 
a estimat un posibilprofit de cel puţin zece milioane de dolari. 

Pe 3 februarie 1922, Fall a negociat închirierea vastei re- 
zerve de la Teapot Dome din Wyoming, considerată cea mai 
bogată dintre toate, către Harry Sinclair de la Mammoth Oil 
Company. La rândul ei, închirierea presupunea ca Sinclair să 
ofere Forțelor Navale combustibil și soluții de depozitare în 
locul banilor, având în vedere că orice sume disponibile ar fi 
intrat direct în Trezoreria SUA. Odată ce banii ajungeau aco- 
lo, Forțele Navale ar fi rămas la mila aprobărilor Congresului 
pentru a primi înapoi măcar o parte din acele sume. Pe 7 apri- 
lie, Denby, șeful Forțele Navale, și Harry Sinclair au semnat 

în secret un act de închiriere pentru tot terenul de la Teapot 
Dome, pe care Falll-a încuiat apoi în sertarul biroului său. 

La rândul său, Fall a susținut ulterior că își făcuse doar 
treaba, asigurându-se că Forțele Navale nu pierdeau resursele 
de petrol în dauna unor binevoitori externi. A pretins că nu a 
luat niciodată mită sau foloase necuvenite: pur și simplu i s-au 
oferit câteva împrumuturi. Totuși, în mod straniu, în timpul 
negocierilor de închiriere, Edward Doheny l-a pus pe fiul său 
să scoată 100 000 de dolari din cont, să înfășoare numerarul 
în pachete de hârtie, să pună totul într-o geantă neagră și să 
livreze conținutul în apartamentul lui Fall, chiar în mijlocul 
nopții. Desigur, a fost un împrumut, chiar dacă fără dobân- 
dă. Cu toate acestea, singurele documente care au fost găsite 
pentru a demonstra acest lucru aveau ruptă partea din drep- 
tul semnăturilor. În decembrie 1921, în timp ce se distra cu 
Sinclair la ferma lui din New Mexico, Fall a discutat despre 
posibilitatea ca Mammoth Oil să închirieze unele terenuri de 
la Teapot Dome. Cei doi au vorbit și despre necesarul supli- 
mentar de bovine de la fermă. La scurt timp după ce a revenit 
acasă, Sinclair i-a trimis lui Fall șase juncani, un taur de un 
an, doi porci de șase luni, patru scroafe și un armăsar pentru 
administratorul său. Ulterior, Sinclair i-a oferit ginerelui lui 
Sinclair 233 000 de dolari sub forma unor obligaţiuni (Liberty 
Bonds). După ce Congresul a început să pună întrebări, gine- 
rele i-a oferit lui Sinclair un cec de 1 100 de dolari pentru a 
achita animalele primite cadou, dar în timpul aceleiași întâl- 
niri a solicitat și a primit un împrumut de 36 000 de dolari 
pentru Fall. Acesta din urmă a primit în total peste 400 000 
de dolari în cadouri și împrumuturi de la petroliști. 

Cu toate acestea, contractele de închiriere nu au rămas 
secrete prea mult timp. Petroliștii din Wyoming și Colorado 
au descoperit că fuseseră excluși de la exploatarea Teapot 
Dome. Au început să pună întrebări. Vecinii lui Fall din New 
Mexico nu au putut să nu remarce creșterea bruscă a nu- 
mărului de animale de la ferma acestuia și îmbunătăţirea 

spectaculoasă a stilului de viață. Pe 4 aprilie 1922, Wall 
Street Journal a publicat povestea, anunțând că Teapot Dome 
fusese închiriat companiei lui Harry Sinclair, Sinclair Oil. 

Congresul a început propria investigaţie, solicitând de- 
talii despre modul în care rezervele Forțelor Navale au putut 
fi închiriate fără licitație sau fără aprobarea Congresului. 
Făceau aceste acțiuni parte din politica Administrației? 
Președintele Harding le-a ținut partea amicilor de la poker, 
Fall și Denby. El a declarat că „strategia care a fost adop- 
tată de șeful Forțelor Navale și de ministrul de interne în 
tratarea acestor chestiuni mi-a fost transmisă înainte de 
adoptarea acesteia, iar politica hotărâtă și actele ulterioare 
s-au bucurat tot timpul aprobarea mea“. 

Având în vedere că președintele Harding garanta aface- 
rea, sau mai precis puținele detalii pe care le știa de fapt, Fall 
se simțea probabil destul de în siguranță. Harding a rezis- 
tat presiunilor din partea Senatului de a lansa o anchetă cu 
privire la acțiunile prietenului său. Apoi, în august 1923, 
cu mult timp înainte de terminarea mandatului, Harding a 
murit. Fără protecția lui Harding, Fall avea puţine șanse să-și 
păstreze afacerea secretă. Noul președinte, Calvin Coolidge, 
nu nutrea nici un sentiment de loialitate față de prietenii lui 
Harding. Hotărât să demonstreze integritatea administrației 
sale, el a numit doi procurori pentru a investiga întreaga 
situație. În cele din urmă, după cercetări amănunțite, două 
procese civile și șase procese penale, rezervele Marinei au 
fost restituite Statelor Unite. Sinclair a intrat la închisoare 
nouă luni, secretarul Marinei și procurorul general au demi- 
sionat, iar Albert Fall, învinuit de luare de mită, a devenit 
primul membru al cabinetului condamnat pentru infracțiuni 
comise în timpul exercitării mandatului. Înainte de moartea 
sa, Harding a spus: „Nu am nici o problemă cu dușmanii. Mă 
descurc cu ei foarte bine. Dar afurisiții de prieteni sunt cei 
care îmi dau bătăi de cap și insomnii!“ Acești prieteni au făcut 
din administrația Harding cea mai coruptă din istoria SUA. 


52 
NU A FĂCUT 
NIMIC 


HERBERT HOOVER 
ȘI MAREA CRIZĂ 


1929, STATELE UNITE 


Herbert Hoover a fost ales cel de-al 31-lea președinte al 
Statelor Unite într-o perioadă în care ţara ieșea dintr-un 
deceniu plin de schimbări sociale și culturale masive. Era 
momentul apariției unor tehnologii noi și spectaculoase. La 
sfârșitul unui război mondial violent, americanii se bucurau 
de imaginile în mișcare, de automobile, de radio și de drep- 
turi pentru femei, de jazz. Ţara era într-o stare de bună 
dispoziţie în perioada furtunoasă a anilor 1920, așa că toată 
lumea cheltuia în exces. Consumatorii, neprevăzători, și-au 
mărit împrumuturile, neștiind că se pregătea scena pentru 
un dezastru la acel sfârșit de deceniu. Băncile ofereau cre- 
dite fără probleme, iar Hoover însuși declara: „Suntem în 
America de azi mai aproape de triumful împotriva sărăci- 
ei decât am fost în întreaga istorie“. Optimismul nativ al 
președintelui e cel care a contribuit la eșecul de a lua din 
timp măsurile necesare pentru a opri scăderea economică 
de proporţii care a condus la Marea Criză. 

La mai puțin de un an după ce Hoover făcea această re- 
marcă îndrăzneață, țara se afla în pragul unei crize econo- 
mice, accentuate de o scădere ciclică a pieţei, iar ulterior 
exacerbată de politicile economice greșite ale celor doi pre- 
ședinţi. Mulţi istorici susțin că Hoover nu a făcut nimic în 
timpul Marii Crize și că inacțiunea sa a dus la agravarea cri- 
zei. Deși este adevărat că nu a luat nici o măsură timpurie 
semnificativă, dacă ar fi continuat să nu facă nimic criza ar fi 
putut fi și mai uşoară și mai scurtă. În schimb, Hoover a făcut 
ceva mult mai grav. La început nu a luat nici o măsură, iar 
apoi, când și-a dat seama că inacțiunea lui produce evenimen- 
te economice catastrofale, președintele a insistat pentru po- 
litici care, de fapt, au adâncit și au prelungit criza economică. 

Hoover își asigurase nominalizarea la alegerile prezi- 
denţiale din 1928 în ciuda faptului că nu candidase ante- 
rior la nici o funcție publică. La începutul Primului Război 
Mondial, Herbert Hoover a ajutat personal sute de americani 
captivi în Europa să revină acasă. Organizase raționalizarea 
alimentelor în timpul războiului și acțiuni umanitare pen- 
tru cei care nu aveau hrană după terminarea războiului. 
A fost cunoscut și pentru deținerea funcției de secretar al 
comerțului în administrațiile Harding și Coolidge. Asta i-a 
permis lui Hoover să pretindă că ajutase la crearea creșterii 
economice din anii 1920. Se considera un guru economic care 
avea să protejeze portofelele alegătorilor în următorul dece- 
niu. Deși în mandatul său de secretar al comerțului a ajutat 
cu siguranță la dezvoltarea economică din anii 1920, e posibil 
să fi lăsat și falsa impresie a rezistenţei economice a țării. 
Asta l-a făcut să subestimeze serios nevoia intervenției gu- 
vernamentale în timpul primelor săptămâni ale Marii Crize. 

În octombrie 1929, într-o zi ce va fi mereu amintită ca 
„Joia Neagră“, Bursa americană s-a prăbușit. Explozia bulei 
de investiţii a grăbit cea mai severă recesiune economică din 
secolul XX. În următoarele luni, Bursa și-a revenit modest, 

dar încrederea consumatorilor fusese spulberată. Au înce- 
put retrageri masive din bănci. Mulți creditori au dat fali- 
ment, deoarece Rezerva Federală nu a făcut nimic. Lipsa de 
implicare a instituţiei federale a făcut ca băncile să intre în 
colaps, adâncind criza. Mulţi economiști consideră că, dacă 
Hoover și Congresul ar fi făcut presiuni asupra Rezervei 
Federale pentru a mări oferta de bani, perioada de după 
prăbușirea bursei nu s-ar fi adâncit niciodată într-o criză. 

În schimb, Hoover a respins sfatul secretarului Trezore- 
riei de a interveni înainte să fie prea târziu. Poate că refuzul 
de a recunoaște că perioada bună se încheiase a venit din 
anii de prosperitate în care condusese în calitate de secretar 
al comerțului. Sau este posibil să fi crezut că poate domoli 
starea de panică asigurându-i pe americani că era vorba doar 
despre o recesiune temporară, care nu necesita nici o măsură 
din partea lui. După cum a declarat adesea, Herbert Hoover 
avea încredere că sistemul liberei inițiative își va rezolva sin- 
gur propriile probleme fără intervenția guvernului. Așa că, 
în calitate de președinte, a avut în mare parte un răspuns de 
tipul laissez-faire în ceea ce privește criza, tratând-o ca pe un 
eveniment ciclic. Susținătorii unei astfel de opinii credeau că 
economia se va redresa în mod natural, indiferent de com- 
portamentul guvernului. Dar, pe măsură ce realitatea eco- 
nomică arăta altceva și a devenit evident că economia nu își 
va reveni de la sine, Hoover a decis că ar fi bine să acţioneze. 
Din nefericire pentru ţară, a acționat ca un necunoscut. 

O criză economică este momentul cel mai nepotrivit pen- 
tru a deveni perfecționist, dar asta nu i-a oprit pe Hoover 
şi pe prietenii lui din Congres. În iunie 1930, Congresul a 
votat Legea Smoot-Hawley privind tarifele. Hoover a fost 
inițial împotriva inițiativei legislative, anticipând în mod 
corect că va submina cooperarea economică internațională; 
în cele din urmă a semnat documentul, în ciuda sfaturilor 
unor industriași precum Henry Ford. Legea a impus taxe 

mai mari decât în orice altă perioadă din istoria americană 
(cu puțin mai mici decât „Tariff of Abominations“ din 1828), 
slăbind băncile și subminând comerțul. 

Cu toate acestea, erorile de judecată ale lui Hoover s-au 
extins mult dincolo de taxe. Diverse politici menite să încu- 
rajeze partajarea locurilor de muncă și subvenţionarea sa- 
lariilor au fost responsabile pentru aproape două treimi din 
scăderea produsului intern brut. Din cauza salariilor ridica- 
te din industrie, șomajul a crescut vertiginos. 

Sub președinția lui Hoover șomajul a înregistrat o creș- 
tere cu aproape 25%. De asemenea, numărul persoanelor 
fără adăpost a crescut, ceea ce adus la răspândirea maha- 
lalelor pe tot cuprinsul ţării, numite ironic „Hoovervilles“. 
Hoover a încercat să rezolve situația prin Legea federală 
privind împrumutul pentru locuințe, o măsura să stimu- 
leze construcția de case noi, însă aceasta a venit puţin cam 
târziu. Secretarul Trezoreriei, Andrew Mellon, superviza- 
se o scădere extraordinară a taxelor pentru persoanele cu 
venituri mari - de la 73% la 24% - în perioada anterioară 
recesiunii. Asta a însemnat că Legea federală privind îm- 
prumutul pentru locuinţe nu beneficia de sumele necesare 
pentru a avea un impact semnificativ. Hoover a încercat să 
recupereze aceste venituri revenind asupra reducerii taxe- 
lor. O creștere atât de dramatică a impozitelor în timpul 
unei contracții economice este o greșeală extraordinar de 
mare din punct de vedere economic; decizia sa a afectat con- 
siderabil creșterea economiei. 

Totuși Hoover nu s-a oprit nici aici cu măsurile care au 
afectat economia. În 1931 le-a cerut marilor bănci să for- 
meze un consorțiu numit National Credit Corporation, 
NCC (Corporaţia Naţională pentru Credite). Deși Hoover 
a încurajat băncile mari să împrumute bani băncilor mai 
mici, această politică nu era obligatorie. Întrucât cei de la 
NCC erau foarte rezervaţi cu privire la aceste împrumuturi 

riscante, împrumuturile au fost foarte rare. Deși NCC a 
acționat în propriul interes, economia în ansamblu ar fi 
putut beneficia de pe urma unei astfel de reglementări. 

La alegerile din 1932 Hoover nu a prea avut șanse îm- 
potriva lui Franklin D. Roosevelt. Alegerile din acel an au 
fost cele mai importante din istorie, deoarece au dus la o 
schimbare politică. Republicanii dominaseră scena politi- 
că a Americii de la Reconstrucţie, dar alegerile din 1932 au 
fost începutul unei ere a dominaţiei democraților. Roosevelt 
va fi ales de patru ori consecutiv, iar democrații vor controla 
Congresul, cu mici întreruperi, până în 1994. 

Roosevelt este privit adesea cu admiraţie pentru mo- 
dul în care a gestionat Marea Criză, dar acțiunile lui ies 
în evidență doar când sunt puse lângă incompetența lui 
Hoover. De fapt, Roosevelt a continuat multe dintre politi- 
cile dezastruoase ale lui Hoover. Rata șomajului a rămas la 
fel de ridicată în urma programelor sale New Deal, astfel că 
în primele două mandate ale lui Roosevelt s-au înregistrat 
progrese economice modeste. Abia când al Doilea Război 
Mondial a stimulat economia, Statele Unite ale Americii au 
revenit cu adevărat la prosperitate. 

Din cauza lipsei sale de acţiune, într-o perioadă în care 
țara era în pragul unui dezastru economic, Hoover a devenit 
țapul ispăşitor la alegeri. La urma urmei, economia fusese 
în mâinile sale când se prăbușise. Fie din cauza orgoliului, a 
naivităţii sau a incompetenței în general, această inacțiune 
a făcut economia să se prăbușească. Poate că o combinaţie 
între toate acestea l-a determinat pe Hoover să ia numai 
decizii dezastruoase. În orice caz, ţara a plătit un preț 
mare pentru greșelile lui Herbert Hoover mulți ani după ce 
președintele și-a încheiat mandatul. 


33 


DECIZII DE 
CONDUCERE 
IZVORÂTE 
DIN TEAMĂ 


ASCENSIUNEA 
LA PUTERE 
A LUI HITLER 


1932, GERMANIA 


Cei doi bărbați care l-au adus pe Hitler la putere nu erau 
naziști. Unul a fost feldmareșalul Paul von Hindenburg, 
un comandant apreciat și respectat și erou al Primului Răz- 
boi Mondial. Hindenburg ajunsese președinte al Germaniei 
fiind ales democratic. Era personalitatea în care poporul 
german, inclusiv armata, avea cea mai mare încredere. Tot 
el este cel care a făcut mutarea decisivă care i-a adus pe 
naziști și pe Adolf Hitler la putere. A doua personalitate a 
fost Franz von Papen, un politician de centru care a făcut 
prea multe compromisuri. 

Erau vremuri grele pentru Germania și pentru germani, 
inflația creștea și Aliaţii cereau despăgubiri de război. Nu 
prea exista motiv de mândrie naţională, ci doar de multă 

amărăciune. Nemulțumirile au crescut și în rândul a două 
facțiuni radicale și opuse. Una era Partidul Naţional Socialist 
și cealaltă — Partidul Comunist German, cele mai mari și mai 
puternice partide dintre cele peste zece care concurau pen- 
tru a intra în Reichstag. Fiecare era convins că deține unica 
soluţie pentru problemele Germaniei. Rezultatul a fost un 
guvern care nu a putut realiza prea multe. 

În 1939 au avut loc alegeri. Erau aleşi președintele și 
membrii parlamentului - Reichstagul. Pentru președinte 
rezultatele au fost: Hindenburg 49,6%, Hitler 30,1%, 
Thălmann 13,2% și Theodor Duesterberg 6,8%. 

Dacă Hindenburg ar mai fi obținut încă 0,5%, e posibil 
să nu mai fi existat cel de-al Doilea Război Mondial. Dar 
nu a reușit asta, iar contextul a impus un al doilea scru- 
tin, în aprilie, între primii trei candidaţi. Al doilea tur i-a 
adus lui Hindenburg 53% și victoria. Adolf Hitler a obținut 
36%. Naziștii au reacţionat încurajând haosul și violența 
pe străzi. Orice întâlnire sau adunare a unui alt partid, în 
special a comuniștilor, era atacată de naziști în uniforme. 
Mulţi dintre polițiști refuzau să intervină sau erau chiar 
susţinători ai fasciștilor, pe care îi considerau singura forță 
capabilă să facă față comuniștilor loiali lui Stalin. Liderii 
opoziţiei au fost uciși sau bătuți public. Toate acestea au 
avut loc în săptămânile după înfrângerea grea a naziștilor la 
alegeri. Violențele au devenit în cele din urmă atât de puter- 
nice, încât armata s-a simțit amenințată și orice adunare 
a Sturmabteilung (SA sau Cămășile brune) a fost interzisă. 

Totuși Hindenburg a rezistat inițial presiunilor de a 
numi un lider autoritar, Hitler, care să preia controlul asupra 
situaţiei. l-a mărturisit unui consilier, Otto von Meissner, 
că lucrurile stau atât de rău încât nu poate pune guvernul 
în mâinile unui partid nou și fără experiență, care nu are 
sprijin majoritar. 

Apoi Hindenburg a făcut prima greșeală crucială. L-a 
numit în funcția de cancelar pe Franz von Papen, un poli- 
tician catolic de centru, cu puțină susținere politică, dar cu 
puţini dușmani. Cancelarul Germaniei este persoana însăr- 
cinată cu funcționarea guvernului. Papen a descoperit rapid 
că era presat din toate părțile, mai ales de naziști. Într-un 
efort de a-l potoli pe Hitler, cancelarul Papen a ridicat inter- 
dicția referitoare la întâlnirile organizate de SA, apoi a 
permis ca guvernul ales al Partidului Social Democrat din 
landul Prusia să fie forțat să plece de către naziști. Această 
mișcare în favoarea naziștilor i-a făcut pe moderaţii din 
Reichstag, încă majoritari, să se îndepărteze de Papen, așa 
că acesta a fost nevoit să renunțe în cele din urmă la cance- 
larie. Acest lucru l-a împins pe fostul cancelar spre o alianță 
personală cu Adolf Hitler. 

Noul guvern a fost format de un general de armată pe 
nume Kurt von Schleicher. Dar, chiar și cu sprijin activ din 
partea armatei, cancelarul Schleicher nu a reușit să câștige 
majoritatea voturilor în parlament, cu atât mai puţin să re- 
zolve haosul provocat de manifestările publice ale naziștilor. 
A fost necesară o nouă rundă de alegeri, în care naziștii au 
pierdut 34 din locurile din Reichstag. Din păcate, acest lucru 
nu a contat, deoarece Reichstagul era în continuare blocat, 
în timp ce inflația atingea cote maxime, iar violențele din 
stradă se răspândeau în toată ţara. La 54 de zile de la nu- 
mire, Schleicher a demisionat și el din funcția de cancelar. 
Armata era îngrijorată, poporul se simțea amenințat, iar par- 
ti-pris-urile au continuat să blocheze legislativul. 

În acest moment, Franz von Papen, acum el însuși sim- 
patizant al naziștilor, l-a convins pe Hindenburg că nu- 
mai mâna puternică a lui Hitler și naziștii mai putea salva 
Germania de la colaps. A mai promis că în calitate de vice- 
cancelar va reuși să modereze politicile lui Hitler. Dar nu 
s-a întâmplat așa. Pe 30 ianuarie 1933, Hitler a fost numit 

noul cancelar al Germaniei. Din această poziție a început 
să acumuleze întreaga putere în mâinile lui. După ce, pe 
27 februarie, clădirea parlamentului german a fost distru- 
să de un incendiu care a fost provocat de naziști, dar pus 
în seama evreilor, Hitler l-a convins pe Hindenburg să dea 
un decret intitulat „Pentru protecția poporului și a statu- 
lui“. Acest decret suspenda practic libertăţile civile și cerea 
Reichstagului să-i acorde lui Hitler puteri dictatoriale. Sub 
o presiune extraordinară și după dispariţia neașteptată a 
câtorva dintre oponenții măsurii, aceasta a fost adoptată 
pe 23 martie 1933. Au fost 441 de voturi pentru și doar 
84 împotrivă. După ce fusese învins în trei scrutine, Hitler 
deținea controlul complet asupra Germaniei. 

Paul von Hindenburg a murit la puţin timp după ace- 
ea. Odată cu moartea sa, ultima șansă de a contrabalansa 
puterea absolută a lui Hitler dispăruse. Franz von Papen a 
fost numit ambasador în Austria, apoi în Turcia. A fost jude- 
cat și achitat la Nürnberg, în 1945. Averea personală i-a fost 
restituită și a trăit în tihnă până la moarte, în mai 1969. 

Partidul nazist nu a avut niciodată mai mult de 230 din 
cele 608 locuri în Reichstag. Nici la apogeul său, Hitler nu a 
obținut mai mult de o treime din voturi la orice alegeri libe- 
re. Dar, din cauza deciziilor luate de Hindenburg și de Papen, 
a reușit să acapareze controlul total asupra Germaniei. 

CONCILIERE 


MĂ PĂCĂLEȘTI O DATĂ, 
RUȘINE ȚIE... 


1936, RENANIA, GERMANIA 


Pe 7 martie 1936 Germania a încălcat, fără îndoială, Tra- 
tatul de la Versailles care îi fusese impus după înfrângerea 
suferită în Primul Război Mondial. Adolf Hitler era cancelar 
din 1934. Încă de la numirea sa amenințase că va ignora ter- 
menii impuși Germaniei după război, iar în acel moment era 
prima oară când își punea amenințările în aplicare, într-un 
mod care nu putea fi ignorat. După Primul Război Mondial, 
zona din vestul Germaniei, puternic industrializată, care se 
întindea din Elveţia până în Țările de Jos, fusese declarată 
zonă demilitarizată. Era o zonă-tampon în care armata ger- 
mană nu putea intra și apăra Franţa și Belgia de un posibil 
atac-surpriză. Zona era o amintire permanentă pentru po- 
porul german că fusese înfrânt și că încă era pedepsit. 

În 1936, Hitler devenise un dictator care însă trebuia 
să-și demonstreze puterea în fața germanilor și mai ales 
în fața armatei germane. Pe 7 martie 1936 a făcut cea mai 
îndrăzneață mișcare, ordonând unităţilor armatei și poliției 
germane să reocupe Renania, încălcând Tratatul de la 
Versailles. Trupele trimise de el nu au fost numeroase, mai 

puţin de 15 000 de soldați și de 22 000 de polițiști, sprijiniți 
de câteva avioane. Aveau ordin să nu riposteze și să se re- 
tragă din Renania la cel mai mic semn al vreunei reacții mi- 
litare franceze. Dar nu a existat nici o ripostă. Din motive 
necunoscute, nici englezii, nici francezii nu au făcut nimic. 
Costurile lui a nu face nimic pot fi măsurate în prezent în mi- 
lioanele de vieţi pierdute în cel de-al Doilea Război Mondial. 

Atât Franța, cât și Marea Britanie au fost nepregătite 
și, de înțeles, ezitante pentru a nu reînvia ororile Marelui 
Război. Ambele naţiuni pierduseră o generație de tineri în 
tranșee. Guvernul englez ezita reacționeze, deoarece majo- 
ritatea miniștrilor considerau că Germania fusese suficient 
pedepsită. Mulți dintre ei declaraseră public că tratatul era 
nedrept. Cei mai mulți remarcaseră în mod corect că acesta 
făcuse mai mult rău păcii decât făcuse pentru a o menține. 
Unii au descris Renania ca fiind „ograda“ Germaniei. S-a 
convenit, de asemenea, că Germania fusese un vecin bun 
vreme de 20 de ani și că își câștigase dreptul de a fi tratată 
precum celelalte naţiuni. Evident, nimeni nu-și dădea sea- 
ma că, fiind corecţi față de Germania, îi suflau în pânze lui 
Hitler. La rândul ei, Marea Britanie se afla la începutul unei 
dezvoltări și reechipări a Forţelor Aeriene Regale și nu se 
simțea pregătită pentru război. 

Nici Franța nu era gata de război, sau cel puţin așa sim- 
tea. Linia Maginot tocmai fusese finalizată și, prin urmare, 
o zonă-tampon care să avertizeze asupra unui atac german 
nu mai părea necesară. Comandantul trupelor franceze, 
generalul Maurice Gamelin, a exagerat foarte mult dimen- 
siunea armatei germane când a raportat guvernului fran- 
cez. Apoi a insistat că Franța nu putea egala Germania pe 
câmpul de luptă până când nu mobilizau tot efectivul de 
soldaţi. Mobilizarea ar fi durat săptămâni și ar fi afectat 
economia aflată în dificultate. În realitate, armata germa- 
nă avea mai puțin de 300 000 de soldaţi, iar Franța avea 

de trei ori mai mult, chiar dacă 200 000 dintre soldaţi erau 
staționaţi în colonii. Forțele aeriene erau bine echipate 
și duble ca număr faţă de cele ale Luftwaffe. Dar nu asta 
era și percepţia Franţei. Exista o criză politică care distră- 
gea guvernul de la Paris. Prin urmare, și Franța a acceptat 
acţiunea lui Hitler fără a protesta. 

Adolf Hitler descria mai târziu reocuparea Renaniei 
drept cel mai mare pariu al său. Nu trebuia să mai fie nicio- 
dată atât de slab și de vulnerabil, și abia în 1945 Germania 
a fost la fel de vulnerabilă din punct de vedere militar. Se 
spune adesea că ar fi afirmat: „Dacă Franţa ar fi reacţionat 
în Renania, ar fi trebuit să ne retragem cu coada între pi- 
cioare“. Dacă Germania și generalii săi ar fi fost făcuți de 
râs, consecințele pentru Hitler ar fi fost grave. Opoziția 
activă din aceeași armată care l-a ajutat să vină la putere 
ar fi uneltit probabil pentru înlăturarea acestuia și pentru 
căderea naziștilor. Însă a fost tolerat şi sprijinit de armată 
datorită succesului și capacităţii de a păstra ordinea. În cel 
mai rău caz, puterile aproape dictatoriale ale lui Hitler ar 
fi fost moderate, iar cel de-al Doilea Război Mondial s-ar 
putea să nu mai fi început niciodată. Succesul lui Hitler în 
ignorarea Tratatului de la Versailles i-a ridicat statutul la un 
asemenea nivel în fața poporului german, încât nici măcar 
armata nu s-a mai putut împotrivi voinţei sale. 

MAI MULTĂ 
CONCILIERE 


DACĂ MĂ PĂCĂLEȘTI 
DE DOUĂ ORI, 
RUȘINE MIE! 


1938, REGIUNEA SUDEŢILOR 
ȘI GERMANIA 


Extorcarea a început în 991. Vikingii au luat cu asalt Londra. 
Pentru a-i face să plece, rezidenții și comercianții orașului 
i-au plătit din belșug în aur și argint. Nordicii au revenit în 
994 și au luat o altă plată generoasă. Faptul că primii veniți 
fuseseră plătiți cu atât de mult argint doar pentru a pleca 
le-a deschis apetitul și altor vikingi. S-au tot întors în 1002, 
în 1007 și în 1012, cerând mai mult de fiecare dată. Acest 
lucru a fost numit Danegeld și era practic un șantaj folosind 
amenințarea cu războiul. Reprezenta costul păcii. 

În 1938, și Adolf Hitler a cerut un preț pentru pace. 
După militarizarea cu succes a Renaniei, naziștii ocupaseră 
și anexaseră Austria. Apoi s-au îndreptat către următoarea 
zonă cu cea mai mare concentrație de vorbitori de limbă ger- 
mană din afara Germaniei, aflată în partea de est a Cehoslo- 
vaciei, numită Regiunea Sudeţilor. Între 30 şi 40% dintre 
cei care locuiau aici erau vorbitori de germană. Chiar dacă 

Cracovia 
e. 


CEHOSLOVACIA 
REGIUNEA r: 
SUDEȚILOR Viena 


Cehoslovacia era, teoretic, protejată de tratatele pe care le 
semnase cu Franţa și cu Marea Britanie, în realitate nici una 
din cele două nu voia să riște un conflict cu Germania. 

În opinia lor, liderii celor două națiuni puternice din ves- 
tul Europei nu au avut de ales decât să-l plătească încă o dată 
pe Hitler. De această dată era vorba despre o regiune dintr-o 
altă țară. Cea mai mare parte din Europa fusese îngrozită de 
Primul Război Mondial. Anglia devenise nesigură și preca- 
ută, Franța investise masiv în Linia Maginot, iar Germania 
era plină de amărăciune și de frustrare. Cu toţii au sperat 
că Liga Naţiunilor a lui Woodrow Wilson va asigura o pace 
durabilă. Această iluzie a fost distrusă în 1931, când Japonia 
a invadat Manciuria. Liga a votat pentru condamnarea 
Japoniei și le-a ordonat soldaților să se retragă. Dar Japonia 
a ieșit pur și simplu din Liga Naţiunilor. Membrii rămași, 
majoritatea națiunilor lumii, și-au dat seama că Liga nu 
putea face nimic. În 1938, Liga Naţiunilor era o organizaţie 
fără fond, dedicată dezbaterilor, ignorată când era convena- 
bil. Așadar, în numele păcii, aliaţii Cehoslovaciei au forțat-o 
să cedeze cea mai bogată provincie Germaniei. 

Susţinătorul principal al acestei relaxări a fost prim-mi- 
nistrul britanic. Imediat după semnarea tratatului refe- 
ritor la dezmembrarea Cehoslovaciei, acesta s-a adresat 

Parlamentului britanic. lată cum explica premierul Neville 
Chamberlain de ce trădase Cehoslovacia și semnase Acor- 
dul de la Miinchen. 


Când am fost convinși, pe măsură ce am fost convinși, că nimic 
nu mai poate păstra Regiunea Sudeților în statul cehoslovac, 
am îndemnat guvernul acelei tări cât de convingător am putut 
să accepte cesionarea teritoriului și să facă acest lucru de în- 
dată. Guvernul ceh, prin înțelepciunea și curajul președintelui 
Benes, a acceptat sfatul guvernului francez și al guvernului 
nostru. A fost o decizie dificilă pentru toți cei care își iubesc 
țara, dar să fim acuzaţi că prin acest sfat am trădat statul ce- 
hoslovac este pur și simplu absurd. Ceea ce am făcut este să sal- 
văm de la dispariție această țară și să-i oferim șansa unei noi 
existente, sub forma unui nou stat, ceea ce implică pierderi te- 
ritoriale și de fortificaţii, dar și un lucru care i-ar putea permite 
să se bucure de viitor și să-și dezvolte existența națională în 
neutralitate și în siguranță, comparabil cu ceea ce vedem azi 
în cazul Elveţiei. De aceea consider că Guvernul merită apro- 
barea Camerei pentru modul de acțiune în această criză care a 
salvat Cehoslovacia de la distrugere și Europa de Armaghedon. 

Oare experiența Marelui Război și anii care au urmat ne 
oferă o speranță rezonabilă că, dacă ar începe un nou conflict, 
acesta s-ar termina mai repede decât primul? 

În orice caz, din această criză prin care am trecut a rezul- 
tat și un lucru bun. A aruncat o lumină puternică asupra pre- 
gătirilor noastre pentru apărare, asupra forței și asupra 
slăbiciunilor. Nu ar trebui să cred că ne-am făcut datoria dacă 
nu am fi ordonat deja ca o anchetă promptă și amănunțită 
să fie întreprinsă pentru a acoperi toate necesitățile noastre, 
militare și civile, pentru a vedea, în lumina a ceea ce s-a în- 
tâmplat în aceste zile agitate, ce pași suplimentari ar putea 
fi necesari pentru a remedia în cel mai scurt timp posibil 
deficiențele pe care le avem. 

Dezbateri parlamentare, Camera Comunelor, 
sesiunea 1937-1938, pp. 12:361-369, 373 

Chamberlain încă mai credea că Germania fusese ne- 
dreptățită prin Tratatul de la Versailles. Istoria pare să-i 
dea dreptate, condamnând termenii săi stricți care au ge- 
nerat multe dintre problemele economice și sociale din 
Germania. Acest lucru avea tendința să afecteze comporta- 
mentul lui față de naziști. Câțiva dintre miniștri s-au opus 
unei concilieri cu Hitler. Anthony Eden, ministrul de exter- 
ne în cabinetul lui Chamberlain, a demisionat în semn de 
protest. Mare parte din Anglia a fost, însă, de acord. După 
baia de sânge din Primul Război Mondial, orice alternativă 
la conflict părea atractivă. 

Ironia este că înregistrările și interviurile realizate după 
cel de-al Doilea Război Mondial au arătat ca Germania nu 
era deloc în postura de a declanșa un război în 1938. Unii 
generali de rang înalt se organizau de fapt pentru a-i răstur- 
na de la putere pe naziști, în cazul în care Hitler ar fi început 
un război. Chamberlain chiar a refuzat să ofere garanţii de 
sprijin unui grup de lideri militari și de afaceri germani in- 
fluenţi, cunoscuţi sub numele de Schwarz Kappel, care erau 
pregătiți atunci să-i aresteze pe conducătorii naziști și să 
preia guvernarea. Dar când Franţa și Anglia au ales din nou 
să-l liniștească pe Hitler în loc să i se opună, Schwarz Kappel 
nu a mai putut să acţioneze. Succesul obținut de Hitler în 
privința Regiunii Sudeţilor l-a făcut inatacabil. Fără a mai 
beneficia de apărare, restul Cehoslovaciei a fost rapid ocu- 
pat de naziști când a început următorul război. Concilierea 
lui Chamberlain din 1938 i-a garantat Angliei un an de pace, 
dar a dus la începerea unui nou război. 


2/7 


PREŢUL 
PAR ANOIEI 


EPURAREA OFIȚERILOR 


1935—1939, RUSIA 


În 1935, Armata Roșie era o forță militară eficientă. Mulţi 
dintre ofiţerii săi mai vechi luptaseră în Revoluția Rusă și 
împotriva Armatelor Albe sau în războiul cu Polonia. Era 
una dintre instituțiile Rusiei staliniste în care puteai avan- 
sa pe merit. Aceasta era de fapt și problema. Fără îndoială 
că Iosif Stalin era paranoic. El vedea orice tip de competență 
reală ca pe o amenințare asupra controlului său absolut asu- 
pra Uniunii Sovietice. Din 1935 până în 1939 a epurat, a 
ucis sau a exilat în Siberia milioane de ruși din toate pătu- 
rile sociale și de toate ocupațiile. 

În 1933, cu doiani înainte de epurările din armată, Hitler 
fusese numit cancelar al Germaniei. Unul dintre principalele 
motive pentru care ajunsese în acea funcție era hotărârea lui, 
inclusiv violența, manifestată împotriva comuniștilor ger- 
mani. În cartea sa Mein Kampf, Hitler afirmă clar că intenția 
lui este de a cuceri, de a depopula și de a deschide teritorii- 
le rusești pentru așezările ariene. Spionii i-au spus asta lui 
Stalin. Britanicii i-au avertizat în câteva rânduri pe sovietici. 
Hitler nu și-a ascuns disprețul pe care îl avea față de toți 

slavii, mai ales față de ruși. Nu mai exista nici o îndoială că 
într-o bună zi Germania și Rusia vor fi în război. 

Dar, în ciuda reînarmării Germaniei, a ocupării Austriei 
și a Regiunii Sudeţilor, a apariției fascismului în Italia și în 
Spania, Stalin se simțea încă obligat să elimine orice posi- 
bilă amenințare la adresa autorităţii sale care ar fi putut 
veni din partea Armatei Roșii. A făcut asta împușcând 
practic orice ofițer care dădea dovadă de iniţiativă, care 
părea capabil să gândească singur sau pur și simplu părea 
competent. Până în 1939 epurase cinci mareșali, 13 din 
cei 15 comandanți de armate, opt din cei nouă generali, 50 
din cei 57 de comandați de brigadă și 154 din cei 186 de 
comandanți de divizii. l-a executat chiar și pe majoritatea 
comisarilor de frunte atașați armatei, al căror unic scop era 
să se asigure că dorințele lui Stalin erau respectate. 

Prin eliminarea celor mai buni ofițeri și a celor mai 
experimentați comandanți, Stalin a afectat grav capacita- 
tea armatei lui de a lupta într-un război. Prin urmare, exact 
când Stalin a avut mai mare nevoie de ea, Armata Roșie era 
foarte slăbită. Acest lucru a fost demonstrat categoric pe 30 
noiembrie 1939, când 450 000 de soldați sovietici au atacat 
Finlanda. Finlandezii abia dacă aveau 150 000 de oameni în 
toată armata, fără rezerviști. De asemenea, armatei finlan- 
deze îi lipsea cam tot ce era necesar pentru a duce un răz- 
boi modern, în afară de curaj. Avea puţine tancuri, puțină 
artilerie, o mică forță aeriană și fără prea multă muniţie. 
Finlandezii aveau schiuri, care s-au dovedit decisive în ceea 
ce a fost numit mai târziu „Războiul de larnă“. 

Din pricina unui grad incredibil de incompetenţă la nivel 
înalt în rândurile comandanților ruși, finlandezii au reușit 
mai întâi să încetinească, iar apoi să oprească invazia sovie- 
tică. Lumea a fost uluită. Sovieticii s-au reorganizat pen- 
tru a ataca din nou. De această dată au fost trimise în față 
tancurile, urmate de zeci de mii de noi soldați. Finlandezii 

nu prea au avut ce face pentru a-i opri. Armata Roșie a sufe- 
rit pierderi masive și de această dată, dar în cele din urmă 
a depășit Linia Mannerheim, care era formată mai ales din 
tranșee și din redute construite din buturugi. Abia pe 5 
martie 1940 Finlanda a fost nevoită să recunoască înfrân- 
gerea. Armata Roșie a avut 126 000 de morți în doar trei 
luni de război. Numărul soldaților uciși sau dispăruți era 
aproape la fel de mare cu numărul soldaților din întreaga 
armată finlandeză. Aceasta, deși inferioară numeric și ca 
dotări, a suferit doar 22 000 de pierderi omenești. 

Acest dezastru a dus la reforme și la un efort consis- 
tent de reinstruire a ofițerilor sovietici de la toate nivelu- 
rile. Refacerea conducerii militare epurate a fost un proces 
lent, început când era deja prea târziu. Prin epurările fă- 
cute de Stalin, Uniunea Sovietică se pierduse cei mai capa- 
bili ofiţeri care ar fi putut reacționa la invazia germană din 
1941. Dat fiind că toți cei cu iniţiativă fuseseră uciși, mai 
existau puțini ofițeri dispuși să acționeze fără îndrumarea 
superiorilor, căci fuseseră martori la soarta tragică a celor 
care îndrăzniseră acest lucru. Rusia a pierdut sute de mii de 
soldaţi în primele săptămâni ale războiului. Așadar, când 
avea nevoie mai multă de o conducere competentă, aceasta 
nu era disponibilă. Fusese epurată complet. 

Nu e nici o îndoială că slăbiciunea Armatei Roșii a re- 
prezentat un factor important în decizia lui Hitler privind 
invazia din 1941. Armata Roșie se dovedise neputincioa- 
să și incompetentă. Niciodată nu fusese mai slabă ca în 
acel an, deși era în proces de reconstrucție. Dacă Stalin nu 
și-ar fi decimat trupele, ar fi existat șanse mari ca naziștii 
să fi ezitat mai mult să invadeze. Hitler nu ar fi putut să 
acţioneze înainte ca armata rusă să se îmbunătăţească. Din 
cauza paranoiei, epurările lui Stalin au produs pagube atât 
de grave armatei sale încât au condus exact la războiul de 
care se temea cel mai mult. 

URCIORUL 
NU MERGE 
DE MULTE ORI 
LA APĂ 


ORDINELE LUI HITLER 
DE INTERZICERE 
A RETRAGERII 


1940—1945, GERMANIA 


Aceasta este o eroare pe care Adolf Hitler a tot făcut-o chiar 
și când generalii săi de frunte au protestat sau și-au dat 
demisia. În ultimii doi ani de război, insistența lui Hitler 
pentru păstrarea fiecărui petic de pământ și neacceptarea 
retragerilor a costat enorm armata germană. Zeci de mii 
de soldați experimentați au fost pierduţi în „pungile“ de 
pe întreg teritoriul Uniunii Sovietice. Chiar și după Stalin- 
grad, Hitler a refuzat să-și schimbe politica și i-a amenin- 
tat în mod constant sau chiar i-a concediat pe comandanții 
care nu erau de acord ori care acționau singuri. 57 000 
de soldaţi au fost pierduţi în punga Korsun în februarie 
1943. Chiar și în 1944, el a interzis armatei care asediase 

Leningradul să se retragă. Doar nesupunerea generalului 
Walter Model i-a salvat armata. 

Poate că au existat motive pentru care Hitler refuza să 
permită orice retragere sau crearea de breșe. Printre ele e 
posibil să se afle și deteriorarea stării mentale a lui Hitler și 
neîncrederea tot mai mare în statul-major general. A exis- 
tat cel puţin o tentativă de asasinat împotriva lui, pusă la 
cale de propriii generali. Un alt motiv pentru care Hitler 
a adoptat politica fără retrageri este că în iarna lui 1941 
aceasta chiar a funcţionat. După ce ofensiva din 1941 a 
Grupului de Armate Centru s-a oprit în fața Moscovei, rușii 
și-au început contraatacurile de iarnă. Wehrmachtul ocu- 
pa o linie de front prea întinsă și a suferit puternic de frig. 
Statul-major a insistat ca armata să se retragă pentru a se 
regrupa pe o linie mai scurtă și mai ușor de apărat. Hitler a 
spus nu șia întărit ordinele precedente. Linia frontului ger- 
man a fost păstrată peste iarnă, iar experienţa ulterioară a 
arătat că, dacă artileria germană ar fi încercat să se retragă, 
ar fi pierit din cauza frigului sau ar fi fost distrusă. Spre 
primăvară, generalii au fost nevoiţi să accepte că Hitler avu- 
sese dreptate. Din păcate, Führerul a ținut prea mult la acel 
succes și a refuzat să-și schimbe ordinul de a nu se retrage, 
indiferent de circumstanțe. 

La finalul celui de-al Doilea Război Mondial, Germania 
pierduse circa două milioane de soldați pe câmpurile de lup- 
tă, mulți din cauza acestei politici de a nu se retrage. În loc 
să anuleze expediția din Africa de Nord și să retragă trupele 
după cum i se recomandase, Hitler a ales să-și întărească 
armata și apoi a ordonat ca 200 000 de soldați să păstreze 
pozițiile. Stalingrad a fost exemplul cel mai dramatic, zeci 
de mii de soldați germani veterani pierind fără nici un scop 
și în Kiev sau în Crimeea. 

EXCES DE 
ÎNCREDERE 


ÎNTÂRZIERE FATALĂ 
Mar 1940, CRETA 


Există un mit conform căruia Hitler, nevoit să invadeze Gre- 
cia, a provocat o întârziere fatală în lansarea Operațiunii Bar- 
barossa. Astfel, vinovat pentru rezultatele acestei întârzieri 
este considerat Mussolini. Cu siguranță, Benito Mussolini a 
fost vinovat de multe lucruri, dar întârzierea care i-a costat 
pe naziști cucerirea Moscovei nu a fost vina lui. Mussolini in- 
vadase Grecia din Albania din mai multe motive. Unul, părea 
să fie o victorie ușoară din bazele italiene din Albania. Apoi 
mai exista și un motiv de invidie. Armatele lui Adolf Hitler 
repurtaseră victorie după victorie, în vreme ce armata italia- 
nă eșuase în Ethiopia și în Africa. Un semn al acestei invidii a 
fost că dictatorul italian nu a informat Germania în legătură 
cu planurile sale. Însă invazia italiană a eşuat. A eșuat atât 
de lamentabil, încât în câteva săptămâni armata elenă ocupa 
o parte din Albania, iar Mussolini, umil, a trebuit să-i ceară 
ajutor lui Hitler. Însă decizia care a schimbat istoria nu a fost 
să-iajute pe italienii incapabili, ci una pe care a luat-o ulterior. 

Fără îndoială că amânarea Operațiunii Barbarossa, in- 
vadarea Rusiei, până pe 22 iunie a avut repercusiuni majore 

în iarna următoare. În decembrie, asaltul final asupra 
Moscovei a fost oprit de două lucruri. Unul a fost vremea, 
iar celălalt a fost sosirea câtorva divizii din Siberia, care au 
ajuns exact la momentul oportun pentru a întări apărarea 
precară a capitalei. Vremea se deteriorase radical în ultimele 
două săptămâni ale ofensivei germane. Fără acea întârziere, 
acest lucru nu ar fi reprezentat un factor important. Un atac 
pornit mai devreme ar fi avut de înfruntat o apărare mai 
puțin organizată, precum și mai puţine divizii siberiene. 

Așadar ce a provocat amânarea care a contat atât de mult? 
De ce Barbarossa a început pe 22 iunie 1941, nu la data pre- 
văzută iniţial, finalul lui aprilie? Răspunsul este că au exis- 
tat de fapt două întârzieri. Prima a fost generată de invazia 
nereușită a lui Mussolini în Grecia. A doua întârziere nu a 
fost provocată de Mussolini, ci chiar de Hitler. 

Totul a început cu un an înainte. Italia era aliata Ger- 
maniei. Din păcate pentru Hitler, italienii intrau la catego- 
ria „cu așa aliaţi, cine mai are nevoie de dușmani. Fiind 
înfrânt în Ethiopia, regatul Italiei, sub conducerea fascis- 
tului Benito Mussolini, a decis să se pună cu mult mai 
mica armată britanică care apăra Egiptul. Forțele italiene 
erau mult mai numeroase, dar aveau puţine resurse de ar- 
tilerie, puține camioane, precum și o pregătire deficitară 
a ofițerilor. Numai că britanicii nu se aflau în postura de a 
trimite întăriri din Anglia. Pe la mijlocul lui septembrie, di- 
viziile italiene conduse de Rodolfo Graziani au avansat de-a 
lungul coastei până când au ajuns la doar 129 de kilometri 
de principala linie de apărare a britanicilor, care se afla la 
Mersa Matruh. Chiar dacă Graziani avea de patru ori mai 
mulți soldați decât cei 36 000 ai lui Archibald Wavell, el s-a 
oprit şi a început să sape tranșee. Îi lipseau cam toate cele 
necesare, de la proiectile și mâncare la combustibil și medi- 
camente. A ales să sape și și-a împrăștiat armata în câteva 
tabere fortificate și în câteva localități până făcea rost de 

proiectile, tancuri și provizii necesare pentru a putea lansa 
un atac decisiv. Britanicii nu au așteptat și au început să 
atace pe rând taberele italiene, obținând avantaj pozițional 
de fiecare dată. Întreaga armată italiană a început să se 
retragă, dar nu în timp util. Când singura divizie britani- 
că de tancuri, Divizia 7 Blindate, a tăiat drumul de coastă 
la Beda Fomm, a blocat de fapt singura cale de retragere. 
Întreaga armată a lui Graziani era încercuită. Cei 36 000 de 
britanici au capturat 130 000 de italieni cu un cost de câte- 
va mii de victime. Această pierdere a fost motivul pentru 
care Germania a crezut de cuviință să-l trimită pe Erwin 
Rommel în fruntea trupelor germane din Africa. Erau nece- 
sare pentru a consolida forțele italiene rămase. 

Prin urmare, Mussolini se gândea la o înfrângere de 
proporții și căuta să găsească un loc unde să invadeze și în 
care armata lui să poată câștiga. A ales Grecia. Opţiunea 
era atrăgătoare, pentru că Italia avea deja control asupra 
Albaniei, care avea graniță comună cu Grecia. Italianul era 
atât de sigur de victorie, încât nici măcar nu i-a informat pe 
germani în legătură cu invazia. „Hitler mă pune mereu în 
faţa faptului împlinit. De data asta o să-i răspund cu aceeași 
monedă. Va afla din presă că am ocupat Grecia“, i-a spus 
Benito Mussolini contelui Ciano, ministrul său de externe. 

Invazia a eșuat. A fost mai rău decât un simplu atac ra- 
tat. Armata elenă nu numai că și-a apărat zonele de graniță, 
dar i-a forțat pe italieni să se retragă, i-a urmărit și a ocupat 
o parte din Albania. În cele din urmă, italienii au părăsit 
Albania. Britanicii s-au folosit de această ocazie pentru a 
ocupa insulele Creta și Lemnos. Intervenţia britanică pare să 
fi fost ceea ce l-a determinat pe Hitler să intervină. Grecia nu 
reprezenta o amenințare, dar debarcările britanice, da. Nu-și 
permitea să-i lase pe britanici să înainteze pe flancul sudic 
în timp ce el invada Rusia. Churchill a fost mereu în favoarea 

atacării „pântecului moale“ al Europei. El fusese în spatele 
debarcărilor de la Gallipoli în Primul Război Mondial. 

Pe 4 noiembrie 1940, germanii au atacat din Bulgaria 
și din Iugoslavia. Operațiunea Marita a avut succes, în ciuda 
rezistenței îndârjite cu care unitățile grecești și britanice 
au încetinit forțele copleșitoare ale nemților. Diviziile ele- 
ne au apărat trecătorile montane, adesea până la ultimul 
om, dar curajul nu putea ţine piept superiorității germani- 
lor în materie de soldați, tancuri și avioane. Wehrmachtul a 
început Operaţiunea Marita cu aproape 700 000 de soldați 
bine echipați și experimentați, care nu fuseseră înfrânți ni- 
ciodată. Erau sprijiniți de 700 de avioane și de 1 200 de pan- 
zere. Armata elenă avea exact 20 de tancuri și circa 430 000 
de soldați. Dar multe dintre cele mai bune unităţi se aflau în 
Albania. Și, reticente în a ceda locul din care invadaseră ita- 
lienii, aceste trupe au rămas acolo prea mult timp. Britanicii 
au trimis ce au putut din disponibilul aflat în Egipt, dar asta 
a însemnat doar circa 60 000 de soldați, 100 de tancuri și 
câteva sute de avioane. În cele din urmă, germanii i-au în- 
vins pe apărători peste tot, cucerind fiecare zonă montană 
din Grecia. La finalul lui aprilie, 50 000 de soldaţi britanici 
fuseseră evacuați și Grecia căzuse în mâinile germanilor. 

În acel moment, finalul lui aprilie, cea mai mare par- 
te a unităților germane puteau fi îndreptate spre Rusia. 
Operaţiunea Barbarossa ar fi putut începe lejer în mai. 
În schimb, Hitler a luat una dintre deciziile aparent logi- 
ce, care ulterior se dovedesc fatale. Anumite regiuni din 
Iugoslavia se opuneau fasciștilor, iar cea mai mare parte 
a britanicilor care scăpaseră se aflau la mică distanță de 
coastă, pe insula Creta. Întrucât armata se afla în apropie- 
rea zonelor care mai opuneau rezistență, Hitler a decis să o 
folosească pentru a invada Iugoslavia. Dictatorul german a 
mai decis să-i prindă și să-i captureze pe britanici în Creta. 
Ambele obiective au fost parțial îndeplinite. Cea mai mare 

parte din lugoslavia a fost ocupată, iar un atac aeropurtat 
a dus la ocuparea Cretei, chiar dacă Marina Regală a reușit 
să salveze majoritatea soldaţilor de acolo, printr-o altă 
operaţiune eroică. Ultima zonă a insulei a fost capturată 
pe 29 mai, la peste o lună din momentul în care Grecia se 
predase: o lună în care sute de mii de soldați germani nu au 
fost disponibili pentru Barbarossa. 

De fapt, rezistența din lugoslavia nu reprezenta o ame- 
nințare directă la adresa Germaniei. Nici măcar trupele 
britanice din Creta, care pierduseră bună parte din arma- 
mentul greu. Luând decizia de a le ataca pe amândouă, 
Hitler a amânat startul Operațiunii Barbarossa cu mai mult 
de o lună decât era necesar. Patru săptămâni de vreme bună 
și mai puțin timp pentru ca unitățile siberiene să întăreas- 
că apărarea Moscovei ar fi însemnat aproape sigur prelua- 
rea controlului și a transporturilor din Rusia. Sunt semne 
de întrebare dacă, împinsă dincolo de munţii Ural, Rusia 
ar mai fi putut să transforme înfrângerea într-o eventuală 
victorie sau dacă ar mai fi luptat în continuare. Chiar dacă 
Mussolini a gafat primul și a trebuit să fie salvat în Grecia, 
decizia lui Hitler de a face mai mult, după ce a transformat 
înfrângerea italienilor într-o victorie germană, a schimbat 
situația în mod radical. 

O IERARHIE 
ÎNCÂLCITĂ 


ORDIN DE ANULARE 


1940, DUNKERQUE 


Aceasta este o eroare pentru care nu-l putem învinovățţi 
doar pe Adolf Hitler, deși comportamentul lui a dus la dez- 
nodământ. În ultima săptămână din 1940, chiar și spre 
uimirea comandanților de panzere, tacticile Blitzkrieg au 
funcționat, iar Franţa a avut probleme. Armata germană 
înaintase până la Canalul Mânecii și a prins întregul Corp 
Expediţionar Britanic (BEF) în ceea ce se numește acum 
Bătălia din Flandra (sau, mai rar, Punga de la Dunkerque). 
Grosul armatei franceze cedase, chiar dacă încă mai rezista, 
și era clar că următoarea naţiune care trebuia să țină piept 
Germaniei era Marea Britanie. 

Punga de la Dunkerque, amplasată în orașul-port Dun- 
kerque, a fost înconjurată. Prinși în ea nu erau doar ma- 
joritatea celor din BEF, ci și ce mai rămăsese din armata 
belgiană și forțe franceze considerabile (Armata I franceză). 
Mai mult de 400 000 de soldați erau prinși lângă Canalul 
Mânecii. Pe 23 mai situația lor era critică. Mii de soldați erau 
complet înconjurați și departe de restul armatei franceze. 

Nu puteau primi provizii și nu reușeau să scape de diviziile 
de panzere, care erau mult mai mobile. 

Fără corpul soldaţilor instruiți și experimentați, care 
erau acum prinși în Bătălia din Flandra, reconstrucţia ar- 
matei britanice ar fi necesitat nu doar reechiparea între- 
gului dispozitiv, ci şi instrucția lui. Asta ar fi însemnat 
luni sau chiar ani, timp de care Marea Britanie nu dispu- 
nea. Churchill era decis să continue lupta, declarând că un 
armistițiu cu Germania ar fi trădat valorile britanice. Dacă 
BEF ar fi fost pierdut, chiar și o mică parte a Wehrmachtului 
ar fi reușit să invadeze insula cu ușurință. Atitudinea nega- 
tivă a statului-major german, care avea în subordine toate 
trupele terestre naziste, față de Leul de Mare, invazia insu- 
lelor britanice, ar fi fost, în schimb, una plină de entuziasm. 
O invazie a insulelor britanice ar fi fost inevitabilă, chiar 
dacă Royal Air Force, RAF (Forțele Aeriene Regale) și Royal 
Navy (Marina Regală) ar fi îngreunat debarcarea. Șase divi- 
zii de panzere și divizii mobile ar fi fost de neoprit odată ce 
ar fi debarcat. Se pregăteau planuri de urgenţă astfel încât 
cabinetul lui Churchill să continue războiul din Canada. 

Blindatele germane forțaseră din greu și acum erau 
afectate. Problemele mecanice erau frecvente și implicau re- 
paraţii. Günther von Klug, comandantul Diviziei 4 Panzere, 
a ordonat oprirea. Era îngrijorat de starea tancurilor sale și 
probabil a simţit că nu există nici o presiune de timp, întru- 
cât Bătălia din Flandra reprezenta deja o poziție câștigată, 
iar Corpul Expediţionar Britanic era separat de restul arma- 
tei franceze și prins în zona țărmului. Superiorul lui de la 
Grupul de Armate A, generalul-colonel Gerd von Rundstedt, 
a fost de acord cu oprirea ofensivei împotriva orașului 
Dunkerque, iar pe 24 mai panzerele s-au retras. O astfel de 
decizie trebuia aprobată la cel mai înalt nivel. Comandantul 
suprem al armatei (OKW) nu a fost de acord și a reacționat, 
trimițând toate forțele Grupului de Armate B aflate sub 

comanda Grupului de Armate A, cu intenţia de reluare ime- 
diată a atacului. Dar în ziua următoare Adolf Hitler a ajuns 
la Grupul de Armate A și a revocat ordinul OKW, redându-i 
controlul lui Rundstedt asupra Grupului Armate A, inclusiv 
asupra Armatei 4 Panzere. Asta presupunea ca ordinul pen- 
tru panzere să rămână în vigoare, iar fără acestea infante- 
ria germană era obligată, la rândul ei, să se oprească. Prin 
urmare, Hitler a respins ordinul OKW, iar atacul în Bătălia 
din Flandra nu a fostreluatpână pe 27. Aceste câteva zile au 
schimbat totul. În locul unui atac terestru, Hitler a ordonat 
Luftwaffe să atace și să izoleze zona. Urmau să-i bombar- 
deze pe britanici până se predau. Se pare că nimeni nu se 
aștepta ca Marina Regală să poată evacua o parte semnifi- 
cativă din BEF. Și aproape că așa s-a și întâmplat. 

Până pe 23 mai era limpede că Franța va pierde. Marina 
Regală a demarat planurile de evacuare a BEF, dar nu avea 
suficiente nave disponibile. Dunkerque era un port mic și 
nu făcea față grupurilor mari de soldaţi. În plus, docurile 
fuseseră atât de avariate, încât deveniseră aproape imprac- 
ticabile. Cei din BEF erau nevoiți să plece de pe plaje, dar 
cele două diguri prelungite spre mare încetineau suplimen- 
tar acest proces. Planul de a evacua BEF a fost finalizat pe 
25 mai. Au fost trimise distrugătoare și alte nave militare, 
iar evacuarea a început efectiv pe 27, în aceeași zi în care a 
fost reluat asaltul germanilor. 

La început, sarcina a părut imposibilă. În prima zi au 
fost evacuați doar 8 000 de soldaţi. Dar s-a auzit că brita- 
nicii aveau nevoie de aproape orice lucru care plutea pentru 
acțiunea de la Dunkerque. Cel mai mult, navele militare și 
civile au reușit să transporte 61 000 de oameni într-o sin- 
gură zi. Cei din RAF zburau continuu deasupra plajelor și au 
pierdut cel puţin 150 de avioane. Luftwaffe a pierdut puţin 
mai multe, în bună parte din cauza focului tras asupra lor 

de pe vapoare sau de la sol. În plus, norii și furtunile au fă- 
cut mai dificil atacul din aer asupra Dunkerque. 

Până pe 3 iunie fuseseră evacuați toți soldaţii din BEF. 
Churchill a insistat ca vasele să se mai întoarcă o dată, pen- 
tru a putea prelua încă 30 000 de soldaţi francezi. Chiar și 
așa, alți 26 000 de francezi, care apărau ultima linie a fron- 
tului împotriva unor forțe copleșitoare, au fost capturați. 

Dacă Hitler nu ar fi simţit nevoia să preia conducerea 
comandamentului Grupului de Armate A și să schimbe 
ordinul OKW, cei din BEF nu ar fi reușit să se retragă spre 
plaje. Nu ar fi avut loc miracolul de la Dunkerque. Evacuarea 
ar fi fost mai lentă și zeci de mii de soldaţi britanici, dacă 
nu cumva cea mai mare parte a armatei, ar fi devenit pri- 
zonieri de război: prizonieri care ar fi fost folosiţi ca avan- 
taj pentru a forța semnarea unui tratat cu Marea Britanie. 
Dar Hitler a dorit să demonstreze că el este la conducere, 
nu OKW, în care nu avea încredere. Făcând acest lucru, este 
posibil să fi ratat cea mai bună șansă de a scoate din război 
atât Marea Britanie, cât și Franța. 

RĂZBUNAREA 
NU-I MOTIV 
DE RĂZBOI 


SĂ-MI SPUNEȚI MEIER 


SEPTEMBRIE 1940, 
BĂTĂLIA PENTRU ANGLIA 


Dunkerque fusese un miracol și sfârşitul unui dezastru. În 
Anglia, armata britanică era în degringoladă. Aproape toa- 
te blindatele, mare parte din artilerie, chiar și majoritatea 
mitralierelor fuseseră lăsate pe câmpul de luptă. Pentru 
apărarea insulelor, Marea Britanie putea strânge trei divizii 
de blindate incomplete și două divizii de infanterie, toate 
fără armament greu. Decisă să invadeze Anglia ca parte a 
Operațiunii Leul de Mare, Germania avea 39 de divizii, care 
includeau panzere și diviziile mecanizate. 

Tot ce mai proteja Marea Britanie erau Canalul Mânecii 
și Marina Regală. Germania nu avea flotă de suprafață. 
Bismarck nici măcar nu fusese lansat, dar nici acea navă ex- 
traordinară nu ar fi putut apăra barjele și transportatoarele 
împotriva navelor de luptă britanice. 

Dar chiar și Marina Regală era amenințată. Din 1940 de- 
venise destul de limpede că și cele mai puternice vase erau 

vulnerabile în fața atacurilor aeriene. Dacă Marina proteja 
Marea Britanie, atunci Forţele Aeriene Regale (RAF) protejau 
Marina Regală. Germanii știau acest lucru, iar Amiralitatea 
și guvernul britanic erau dureros de conștiente de asta. Așa 
că din momentul în care a devenit clar că Anglia lui Churchill 
nu avea de gând să accepte pacea în termenii impuși de 
Germania, Luftwaffe a primit ordin să distrugă RAF. Trebuia 
să deschidă calea pentru Operațiunea Leul de Mare. Chiar 
dacă fusese concepută mai mult pentru sprijinirea trupelor 
terestre decât pentru asalturi aeriene, Luftwaffe avea mii de 
piloți experimentați și aparate la doar câteva minute de zbor 
peste Canal. Apărarea Angliei împotriva a peste 3 000 de avi- 
oane era constituită din cei 650 de luptători și piloți ai RAF. 

Pe 8 august, când lupta de lângă coastă s-a încheiat și 
a început cu adevărat Bătălia pentru Anglia, germanii au 
deschis lupta aeriană lansând doar în prima zi peste 1 500 
de misiuni împotriva Angliei. Asta însemna mai mult de 
două avioane pentru fiecare avion britanic de apărare. 
Depășiți numeric și disperaţi, piloţii din Forțele Aeriene 
Regale au rezistat asaltului violent. Nici nu aveau altă 
opțiune. De multe ori un pilot zbura în cinci sau mai multe 
misiuni de interceptare începând din zori și terminând epu- 
izat la apusul soarelui. Apoi, aceiași piloți, se trezeau a doua 
zi și o luau de la capăt, fără nici o pauză. 

Planul de luptă german era bine gândit. Ţintele foar- 
te bine stabilite erau asupra bazelor RAF, a fabricilor și a 
fortificațiilor. La începutul bătăliei au lovit și noile staţii 
radar cu bombardiere în picaj Stuka. Ideea era să forțeze 
avioanele de vânătoare britanice să se angajeze în luptă 
cu mult mai numeroasele bombardiere germane sau să le 
vadă navele distruse la sol. Planul a funcționat. Luftwaffe 
a atacat fără milă bazele de coastă. Germanii au pierdut 
mai mulți piloți decât britanicii, deși la început au benefi- 
ciat de o forță mult mai mare. În fiecare zi din august s-au 

ridicat de la sol mai puține avioane pentru a lupta împotriva 
formațiunilor germane. 

După mai mult de două săptămâni, aproape toate aero- 
dromurile de coastă ale Marii Britanii fuseseră distruse sau 
erau nefuncționale. Pistele erau pline de cratere, iar hanga- 
rele și rezervoarele de combustibil fuseseră distruse. Apoi, 
începând cu 24 august, germanii și-au îndreptat atenția 
spre bazele aeriene din interiorul țării, cum ar fi Biggin Hill 
și Andover. Aceste aerodromuri-cheie, locul din care ple- 
cau și erau întreținute toate aeronavele, erau de neînlocuit. 
Atacurile germane asupra acestor baze au continuat zilnic 
și s-au extins cu mai multe avioane de vânătoare care escor- 
tau mai multe bombardiere. Aerodromurile centrale au fost 
copleșite, iar pierderile britanicilor au crescut. Piloții erau 
în pragul colapsului, iar dispariția unora dintre ei lăsa go- 
luri în escadrile. Nu exista timp pentru instrucția înlocui- 
torilor, iar rata pierderilor în rândul noilor piloți era foarte 
mare. Era practic imposibil să repare în fiecare noapte da- 
unele produse bazelor sau să trimită suficiente avioane de 
vânătoare ca să-i apere. Dacă bazele aeriene centrale ar fi 
fost eliminate, atunci sudul Marii Britanii și Canalul Mâne- 
cii ar fi rămas fără apărare. 

O vreme, lordul Dowding a sperat să pună în aplicare 
o strategie de reunire a mai multor escadrile înainte de a 
aborda marile formațiuni de avioane germane. Asta însem- 
na că mai multe aeronave aveau să înfrunte bombardierele. 
Dar, la început, logistica și combustibilul limitat au făcut di- 
ficilă adunarea unui număr suficient de aeronave. Apoi pier- 
derile în rândul piloților britanici au devenit atât de mari, 
încât pur și simplu nu aveau suficiente avioane de vânătoare 
ca Dowding să realizeze o formațiune mare. Mareșalul bri- 
tanic l-a anunţat pe Winston Churchill că, dacă bătălia va 
continua, în câteva săptămâni nu vor mai fi piloţi sau baze 
ca să apere sudul Angliei. 

Germanii se apropiau de câștigarea Bătăliei pentru Anglia. 

lar dacă Forţele Aeriene Regale ar fi fost eliminate, atunci 
Marina Regală nu ar mai fi reușit să apere Canalul Mâne- 
cii împotriva unui atac fără nici o reținere al Luftwaffe. 
Operațiunea Leul de Mare ar fi avut loc, iar Anglia, rămasă 
aproape fără apărare, ar fi fost invadată. Germania părea 
să câștige războiul și să cucerească ultima țară europea- 
nă care rezistase celui de-al Treilea Reich. Chiar și în ca- 
binetul lui Churchill au apărut discuţii despre solicitarea 
unui armistițiu. Winston Churchill a respins armistițiul, 
declarând că și dacă ar fi trebuit să lupte din Canada, brita- 
nicii nu ar fi făcut niciodată pace cu naziștii. La începutul 
lui septembrie nu prea mai existau speranțe. Apoi Hitler și 
Hermann Göring au făcut o greșeală. 

Totul a început în noaptea de 5 septembrie, când trei 
bombardiere germane Heinkel nu au știut că se află deasu- 
pra Londrei în timpul camuflajului. De la bombardamen- 
tul asupra Rotterdamului, care îi obligase pe olandezi să se 
predea, existase un armistițiu nedeclarat, conform căruia 
nici una dintre părţi nu ataca orașele celeilalte. Dar aceste 
trei bombardiere își lansaseră bombele. Au procedat astfel 
doar ca să fie mai ușoare și pentru a zbura mai repede spre 
Franța. Nu reușiseră să găsească o țintă validă, așa că se 
întorceau cu armamentul neutilizat. Au scăpat de bombe 
deasupra a ceea ce piloții credeau că este teren viran. În rea- 
litate, bombele au căzut peste casele din estul Londrei. Dar 
cei trei piloţi germani nici nu au știut ce au făcut. 

La începutul lui septembrie, Reichsmarschall-ul Her- 
mann Göring era mândru. Luftwaffe din subordinea lui 
se descurca bine deasupra Londrei și el devenise acum 
secundul și urmașul lui Hitler. Ministrul propagandei, 
Heinrich Himmler, l-a invitat la postul național de radio 
să se laude cu victoriile aeriene ale Luftwaffe și cu supe- 
rioritatea piloților germani. Göring era exuberant. Când 

a fost întrebat dacă se teme că britanicii ar fi putut bombar- 
da Berlinul, el a răspuns că Luftwaffe era atât de puternic, 
încât așa ceva nu se putea întâmpla. De fapt, chiar a adău- 
gat: „Să-mi spuneți Meier“, ceea ce însemna că lucrul era la 
fel de imposibil ca și faptul că el ar fi fost evreu. 

La doar câteva zile după interviul oferit de Göring la ra- 
dio, Winston Churchill a ordonat Forţelor Aeriene Regale 
să bombardeze Berlinul ca represalii pentru bombardarea 
Londrei. Circa 50 de bombardiere britanice au zburat pe ce- 
rul nopții peste Marea Nordului și au lansat bombele asu- 
pra Berlinului. Atacul nu a fost foarte eficient. Zborurile 
de noapte sunt prin natura lor imprecise. A existat doar o 
victimă, un elefant de la grădina zoologică din Berlin, însă 
Göring era jenat, iar Hitler, înfuriat. Hitler a ordonat imediat 
ca întreaga strategie aeriană să fie schimbată. În loc să atace 
RAF, Luftwaffe trebuia să distrugă Londra și celelalte orașe 
britanice. Era începutul pentru Blitzkrieg. Operațiunea Leul 
de Mare, cândva iminentă, a fost amânată. 

Întrucât germanii nu le mai atacau bazele, piloții RAF 
se puteau odihni, iar noii piloți puteau fi instruiți. Pistele 
au fost reparate și a început întreținerea avioanelor uzate 
Hurricane şi Spitfire. În câteva săptămâni, RAF a fost revi- 
talizată și a crescut tot mai mult numărul aparatelor de zbor 
disponibile. Soarta bătăliei s-a schimbat, iar Luftwaffe a în- 
ceput să aibă pierderi inacceptabile. Leul de Mare a fost în- 
târziat din nou, apoi amânat până în primăvara următoare. 

În toamna lui 1940, Germania aproape câștigase cel 
de-al Doilea Război Mondial. Încă nu atacase Rusia. Statele 
Unite nu intraseră în război. Dar, chiar când erau aproape 
de victorie, când Anglia era aproape la pământ, Hitler și 
Göring au făcut o eroare de natură emoțională, iar asta i-a 
costat probabil pe naziști șansa de a câștiga războiul. 

AUTOAMĂGIRE 


YESMENII 


SEPTEMBRIE 1941, RUSIA 


În 1941, Iosif Stalin era dictatorul absolut și necontestat al 
Rusiei sovietice. Conducea țara cu o mână de fier, alături de 
o poliţie secretă care număra sute de mii de membri și cu o 
dorință psihopată de a ucide zeci de mii de oameni dintr-un 
capriciu. Fost ţăran, cu o educaţie precară, Stalin a ajuns la 
putere după moartea lui Lenin prin intimidare și executa- 
rea adversarilor. Temperamentul său era legendar și oricine 
îl provoca suferea îngrozitor. Nimeni nu era scutit, nici cei 
mai vechi susținători, nici membrii familiei, nici cei mai 
buni oameni de știință sau generali. 

Din 1936 până în 1938, sute de membri de partid, ţărani, 
profesioniști din diverse domenii de activitate și majoritatea 
liderilor de opinie fuseseră executaţi sau exilați în Siberia. 
Oricine avea și cea mai mică șansă de a reprezenta o posibilă 
amenințare la adresa puterii lui absolute era eliminat rapid. 
Asta includea și orice ofițer din Armata Roșie care dădea do- 
vadă de spirit de inițiativă sau care era popular printre oa- 
menii din subordine. Abia după căderea Franţei din 1939 și 
odată cu amenințarea invaziei germane, Stalin și-a dat seama 
că epurările sale merseseră prea departe. Așa că a dat vina 

pe șeful poliției secrete, apoil-a executat. Chiar și după ace- 
ea, paranoia lui Stalin a continuat, la fel și execuțiile pe care 
le ordona personal, chiar dacă într-un ritm mai lent. 

Problema era că în Rusia, în 1941, nimeni nu-l contrazi- 
cea pe Stalin și nimeni nu acţiona decât dacă i se ordona. Nici 
un comandant militar nu lua în calcul vreo inițiativă dacă 
situația unităţii sale se schimba. Acest lucru era valabil mai 
ales în cazul comandanților supraviețuitori sau a înlocuito- 
rilor, de orice grad. Cel mai mic semn de nerespectare a unui 
ordin de la Stalin putea însemna o condamnare la moarte. 

Pe 14 august 1939, Joachim von Ribbentrop, ministrul 
de externe german și Viaceslav Mihailovici Molotov (da, 
ca în cocktailul Molotov), ministrul de externe sovietic, au 
semnat un pact de neagresiune și o înțelegere economică. 
Asta i-a oferit lui Stalin un sentiment de siguranță; simțea 
că Germania are nevoie de resursele Rusiei și de aceea era în 
interesul lui Hitler să rămână în relaţii bune. 


Cancelarului Reichului german, domnul A. Hitler. 


Mulţumesc pentru scrisoare. Sper că Pactul de neagresiune 
dintre Germania și Uniunea Sovietică va marca o cotitură po- 
zitivă în relaţiile politice dintre cele două naţiuni. 

I. Stalin 


CITAT DE ALAN BULLOC, HITLER AND STALIN: 
PARALLEL LIVES (VINTAGE BOOKS, NEW YORK, 1939) 


Până în iunie 1941, armatele lui Hitler ocupaseră tot 
vestul Europei și cea mai mare partea Balcanilor. Circa 130 
de divizii germane și mii de avioane erau la granița cu Ru- 
sia. În Mein Kampf, Hitler declara deschis că viitorul rasei 
ariene era să cucerească ținuturile raselor slave, considerate 
subumane. Fusese numit și i se acordase puterea absolută 
în Germania pentru a-și proteja poporul de comuniștii din 
propria ţară. El a mustrat public Marea Britanie pentru că 

mai degrabă se opunea și nu i se alătura într-o cruciadă îm- 
potriva comunismului. 

Luni la rând, agenţiile de spionaj din Rusia găsiseră do- 
vezi conform cărora urma un atac din partea Germaniei. 
Cei mai buni spioni ai lui Stalin din Japonia atenţionaseră 
că Hitler îi anunţase pe niponi despre intenţiile lui. În apri- 
lie, britanicii chiar le-au trimis rușilor copiile unor planuri 
pentru Operaţiunea Barbarossa (invadarea Rusiei de către 
Germania). Stalin refuza să creadă că germanii vor ataca. 
Stalin considera că totul era doar o conspirație a Aliaților 
pentru a atrage Rusia în războiul lor. 

Stalin le-a spus clar consilierilor și comandanților săi 
că nici nu vrea să audă de așa ceva. S-a convins singur că 
Hitler nu va ataca. Nu și-a schimbat opinia, iar cei care nu 
au fost de acord cu el au avut deseori soarta oricui îl provoca 
pe Stalin. Istoricii au găsit zeci de avertismente, copii după 
planuri, copii ale unor mesaje diplomatice și militare germa- 
ne descifrate, precum și dovezi suplimentare care i-au fost 
trimise lui Stalin sau șefilor serviciilor de informaţii. Stalin 
a ignorat toate aceste dovezi și le-a considerat fabricate de 
britanici, care erau prea disperaţi. A refuzat să permită ce- 
lor 3,1 milioane de soldați care staționau la granița vestică 
a Rusiei să se retragă pe poziţii defensive. Exista o linie de- 
fensivă puternică la vechea graniță poloneză (linia Stalin) 
și de-a lungul râurilor Berezina și Nistru. Dar lui Gheorghi 
Jukov, șef al Marelui Stat-Major, i s-a interzis și doar să vor- 
bească despre ideea unei retrageri. 

Să-i spui lui Stalin că se înșală nu era un mod de a pro- 
mova în armata sovietică. Așa că cei din jurul liderului su- 
prem al Uniunii Sovietice „curățau“ rapoartele informative 
înainte de a i le trimite lui Stalin. Tot pentru a-și păstra 
funcţiile administrative au făcut pierdute fotografiile de 
recunoaștere care nu corespundeau cu ceea ce voia Iosif 
Stalin să vadă. Lui Stalin i s-a prezentat doar ce dorea să 

audă. Nu conta că nu era adevărat. Era vorba despre Stalin, 
așa că orice document trebuia să țină cont de acest lucru. 
La un moment dat, când generalii de rang înalt ai lui Sta- 
lin au raportat cu ce se confruntă peste graniță, răspunsul 
său a fost să-i sfătuiască pe acei generali care îi urmăreau pe 
germani pregătindu-se de invazie să evite să facă orice gest 
care ar fi putut constitui o provocare. Chiar când unii soldaţi 
germani dezertori au ajuns la ruși fiind susținători ai co- 
munismului, Stalin a ignorat avertismentele conform cărora 
unitățile germane se pregăteau de invazie. Cu câteva minute 
înainte ca atacul Operațiunii Barbarossa să fie lansat, tre- 
nurile rusești pline cu cărbune, oțel și alimente au continuat 
să înainteze spre Germania, multe trecând chiar pe lângă 
panzerele Wehrmachtului, ale căror motoare erau pornite. 
Pe 22 iunie 1941, Hitler a lansat Operaţiunea Barbarossa. 
Mare parte din flota aeriană rusă a fost distrusă în primele 
ore chiar în bazele aeriene. Unităţile Armatei Roșii au lup- 
tat acolo unde se aflau și au fost încercuite. Jumătate din 
armata rusă a fost zdrobită în primele săptămâni. Aproape 
două milioane de soldați ruși au murit sau au fost capturați. 
Știm în prezent că Stalin a fost pur și simplu incapabil să 
înțeleagă că se înșelase. Când amploarea dezastrului a deve- 
nit clară pentru unicul și absolutul dictator al Rusiei, a ce- 
dat psihic. Comandanții militari care fuseseră învățați că a 
acționa fără instrucțiuni era o eroare fatală nu au primit, de 
această dată, nici un fel de ordin. Trupele care fuseseră în- 
cercuite nu aveau permisiunea de a se retrage. Stalin părea 
să fi dispărut de câteva zile, fără să facă absolut nimic. Cele 
mai multe dovezi arată că se afla undeva la nivelurile infe- 
rioare ale clădirii Kremlinului, dar nimeni este sigur. Când 
și-a făcut apariția, liderul sovietic a părut confuz și dezori- 
entat. Consemnările întâlnirilor cu el, din primele luni după 
lansarea Operațiunii Barbarossa, arată că avea probleme de 
concentrare sau de acceptare a rapoartelor care prezentau 
dezastrul militar pentru prevenirea căruia nu făcuse nimic. 

OCAZIE RATATĂ 


VICTORIA TREBUIA 
DOAR DECLARATĂ 


OCTOMBRIE 1941, BERLIN 


Toamna lui 1941 a fost o perioadă dificilă pentru Hit- 
ler. Cucerise Franța iar armatele lui se îndreptau spre Rusia. 
Cei din statul-major general erau foarte îngrijorați. Ei vă- 
zuseră cifrele victimelor, însă nu și Fiihrerul. De la lansarea 
Operațiunii Barbarossa, cele două milioane de soldați ger- 
mani și aliați ai lor capturaseră sau omorâseră peste trei mi- 
lioane de soldați ruși. În octombrie, Grupul de Armate Nord 
se afla lângă Leningrad, Grupul de Armate Sud ocupase o 
zonă întinsă, iar Grupul de Armate Centru era pregătit pen- 
tru asaltul final asupra Moscovei. Avea deja avangarda la 
161 de kilometri de capitala sovietică și de principalul nod 
feroviar. Peste o jumătate de milion de prizonieri au fost 
luaţi în zona Kievului. De la Berlin, Armata Roșie părea deja 
înfrântă. Wehrmachtul distrusese mai multe divizii rusești 
decât indicaseră serviciile lor secrete, înainte de Barbarossa, 
că aveau sovieticii. În septembrie, deja începuseră planurile 
de reorganizare a mașinii de război germane, pentru a re- 
zolva conflictul și cu Marea Britanie, respectiv cu Statele 
Unite, din momentul în care se încheiau socotelile cu Rusia. 

(Mai puţini soldați, dar mai multe avioane și vapoare.) Cele 
câteva naţiuni europene neutre se plecaseră în fața voinței 
lui Hitler înainte ca acesta să fi făcut vreo solicitare. 

Problema era că flancurile Grupului de Armate Centru 
erau lipsite de apărare. Cele mai multe divizii germane lup- 
tau la jumătate din capacitate, sau chiar mai puțin. Câteva 
dintre „batalioanele“ din Grupul de Armate Centru erau for- 
mate doar din 250 de oameni și erau conduse de locotenenți. 
Lăudatele armate de panzere pierduseră mai mult de jumăta- 
te din tancuri, iar înlocuitoarele fuseseră reținute de Hitler 
pentru a crea trei noi divizii de panzere. Chiar și muniţia 
devenise o problemă îngrijorătoare, deoarece liniile de apro- 
vizionare germane erau folosite la maximum. Combustibilul 
era o problemă, iar războiul de gherilă deja începuse în te- 
ritoriile ocupate. Wehrmachtul era solicitat la limită. De 
asemenea, urma sezonul noroios. Odată ce începeau ploile 
de toamnă, roţile vehiculelor deveneau inutile pe drumuri- 
le desfundate ale Rusiei, iar panzerele erau obligate să folo- 
sească aceeași rută ca să se poată deplasa cât de cât. 

În privinţa Rusiei, existau doar 12 divizii cu forțe proas- 
pete lângă Moscova. Trupele siberiene veneau din est, iar 
alte unități urmau să ajungă ulterior în oraș. Mulți dintre 
liderii guvernului fuseseră evacuați dincolo de Urali, iar 
Stalin se gândea să li se alăture. Moralul în Armata Roșie 
era la un nivel scăzut. Doar măsurile draconice mai îm- 
piedicau dezertările în masă și colapsul. Armate întregi se 
predau odată ce erau prinse. Până și ofițerii superiori prezi- 
seseră o victorie germană în câteva săptămâni. Chiar dacă 
echipamentul industrial fusese în bună parte evacuat, fa- 
bricile din munţii Urali abia începuseră să producă tancuri 
și muniţie. Rezidenţii din Moscova erau coordonaţi de 
Narodnîi Komissariat Vnutrennîh Del - poliția secretă a lui 
Stalin, NKVD - în afara orașului și forțați să sape tranșee 

de apărare. Unor civili li s-a spus că vor primi puști și că vor 
trebui să reziste când vor ataca germanii. 

La Londra și la Washington comandanții prevăzuseră 
că Moscova va cădea până la finalul anului. Roosevelt i-a 
trimis lui Stalin o notă personală promițându-i 3 000 de 
camioane (care ar fi putut ajunge până în 1942), sperând ca 
prin asta să ridice moralul rușilor. Japonezii, încurajați de 
germani, avansaseră cu pregătirile pentru atacurile-surpri- 
ză de la Pearl Harbor și din Filipine. 

În acest context, Stalin a sondat terenul pentru o ofertă 
de pace. Rusia ar fi urmat să renunțe la Ţările Baltice și la 
majoritatea teritoriilor din est, inclusiv la Ucraina. Ba chiar 
ar fi urmat să livreze materii prime și țiței către Germania. 
Ar fi rămas o Rusie fragilă, care ar fi reprezentat o amenin- 
țţare mult mai mică pe viitor. Majoritatea problemelor legate 
de resursele naziștilor ar fi fost, de asemenea, rezolvate. Dar 
Rusia și Stalin ar fi supraviețuit. Cu toate acestea, Hitler a 
refuzat oferta. El considera că este foarte aproape să obțină 
o victorie totală și spunea asta oricui și oricând. 

Atacul Grupului de Armate Centru asupra Moscovei s-a 
oprit când se vedea la orizont Kremlinul. Cum finalul răz- 
boiului părea atât de aproape, staționarea pe timp de iarnă 
a armatei germane a fost lăsată în plan secundar. Putea fi 
organizată lejer imediat după căderea Moscovei și a Lenin- 
gradului. Încă și mai rău, dat fiind că îşi continuau atacul, 
toate cele trei grupuri armate erau expuse în poziții de în- 
aintare, potrivite pentru ofensivă, nu pentru defensivă. 
Când rușii și-au adunat forțele pentru o contraofensivă 
de iarnă, armatele germane erau prea risipite, incapabile 
să se sprijine una pe cealaltă și oferind adversarului prea 
multe flancuri deschise. 

Germania nu a fost singura naţiune convinsă de o în- 
frângere iminentă a Rusiei. Asigurată de aliatul ei că vor 
fi în curând victorioși asupra Rusiei, Japonia s-a simţit 

liberă să declanșeze propriul atac asupra americanilor și a 
Aliaților. Dacă Rusia cădea, Statele Unite și Marea Britanie 
ar fi rămas singure și ar fi avut de înfruntat întreaga forță 
a naziștilor. Guvernul militar japonez era înclinat să cuce- 
rească mai întâi Indochina franceză. Când Statele Unite au 
reacționat prin sancțiuni, Japonia a lansat atacurile-surpri- 
ză din Pacific, pe 7 decembrie 1941. 

Moscova nu a căzut, iar Leningradul a rezistat foametei 
și distrugerilor. Armata germană, slăbită și risipită, a avut 
de suferit mult atât din cauza iernii, cât și a primei ofensive 
rusești de iarnă. La veștile proaste s-a adăugat și anunţul lui 
Franklin Roosevelt că prioritatea lui era victoria în Europa. 
Intenţiile de pace ale lui Stalin au fost pentru Hitler o șansă 
de a-și consolida controlul asupra Europei. Nu va mai avea 
niciodată o ocazie atât de bună de a încheia războiul. Dar 
Hitler a fost atât de sigur de ovictorie totală, încât a respins 
șansa de a obține o mare victorie. La urma urmei, până în 
acel punct al războiului, Germania nu dăduse greș în a cuceri 
vreo naţiune de pe continent. Așadar Hitler nu a luat cu ade- 
vărat în considerare concesia oferită, prin terți imparțiali, 
de un Stalin panicat și a pierdut cea mai mare șansă pe care a 
avut-o al Treilea Reich de a obține o victorie negociată. Patru 
ani mai târziu, rușii erau cei care ocupau Berlinul. 


64 
SUBESTIMAREA 
ADVERSARULUI 


O ZI A INFAMIEI 


1941, PEARL HARBOR, HAWAII 


Au existat multe motive pentru care japonezii au ales să 
pornească un război cu Statele Unite ale Americii. La baza 
tuturor a fost realitatea că insulele nipone sunt sărace în 
resurse minerale sau în petrol. Tot ce era necesar pentru 
dezvoltarea industrială a ţării trebuia importat. Acest lucru 
o punea la cheremul puterilor coloniale europene care con- 
trolau Indochina, a exportatorilor precum Statele Unite sau 
Rusia, precum și a vecinilor lor bogaţi în resurse minerale, 
dar mai puțin avansați. Pentru o naţiune ambițioasă și în 
curs de modernizare, care se vedea drept purtarea de stin- 
dard al tuturor popoarelor asiatice, această vulnerabilitate 
era o situaţie intolerabilă. 

În Primul Război Mondial, Japonia fusese aliat al SUA, 
al Marii Britanii și al Franţei. Dar după aceea, când posesi- 
unile Germaniei fuseseră distribuite, niponilor li s-a alo- 
cat foarte puțin. Președintele Woodrow Wilson s-a opus 
cu succes dorinţei Japoniei de a primi oricare dintre foste- 
le teritorii germane. America și Japonia erau două puteri 
concurente în Pacific, pentru influență atât comercială, 
cât și politică. La Conferința Navală de la Washington din 

1921-1922, cea prin care tonajul maxim al flotei era sta- 
bilit printr-un tratat, Japonia a primit mai puţin decât se 
aștepta. Și de această dată tot din cauza Statelor Unite. Mai 
mult, SUA au presat apoi Marea Britanie să pună capăt lun- 
gii alianțe pe care o avea cu Japonia, ceea ce a reprezentat 
o insultă pentru guvernul nipon. Japonia s-a simţit izolată 
și trădată. Adăugându-se tensiunea economică provocată 
de Marea Criză, care nu a ocolit nici Asia, situaţia a dus la 
o radicalizare atât a poporului japonez, cât și a armatei. 

Profitând de războiul civil care izbucnise în 1927 în 
China, armata japoneză a ocupat Manciuria. Această naţiu- 
ne relativ înapoiată era bogată în minereuri, pământ ara- 
bil și în alte resurse de care Japonia avea nevoie. Nu exista 
nici o justificare pentru ocuparea ei, iar țările occidentale 
au protestat și au condamnat evenimentul la unison. Toate 
ignorau de fapt că și imperiile lor coloniale fuseseră constru- 
ite în același mod. Asta a îndepărtat și mai mult Japonia, 
creându-i acesteia și un puternic sentiment de izolare. După 
ce a cucerit Manciuria, în speranţa că va beneficia de resur- 
sele de care avea nevoie și că va controla pieţele din zona 
Pacificului, a profitat de China slăbită și a ocupat orașele 
acesteia de coastă, apoi teritorii tot mai mari în interiorul 
țării. Japonezii au mers atât de departe încât au căutat ulti- 
mul împărat al Chinei pentru a-l repune pe tron ca marione- 
tă (acesta evitase execuţia, trăindu-și restul vieții ca simplu 
grădinar). Viziunea japoneză a cuceririi ca o necesitate eco- 
nomică a fost reflectată de numele pe care l-a dat imperiului 
creat în Pacific: Marea Sferă de Coprosperitate. 

Ani la rând, presa occidentală a lansat tot felul de povești, 
unele adevărate, despre atrocitățile nipone. Era perioada 
Violului din Nanking, în care armata japoneză măcelărea și 
viola zile la rând cetățenii, omorând astfel mii de chinezi. 
După capitularea Franței și după Blitzkrieg, japonezii au 
invadat și au cucerit rapid Indochina franceză. În acest mo- 
ment Statele Unite s-au simțit obligate să intervină. 

Japonia nu avusese timp să dezvolte cu adevărat extracția 
resurselor minerale din Manciuria și exploatarea petrolului 
din Java. Rămăsese în principal dependentă de importul de 
petrol, fier vechi și oțel finit din SUA. Prin urmare, când se- 
cretarul de stat american Dean Acheson a anunţat sancțiuni 
care includeau și interzicerea livrărilor de petrol și de fier 
vechi către Japonia, țara nu doar că a fost pusă într-o situaţie 
disperată din punct de vedere strategic, dar economia ei a 
început să între în colaps. Conducătorii militari niponi, care 
dețineau și controlul politic, erau mânioși din cauza trata- 
mentului pe care îl considerau incorect și ipocrit, care își pro- 
punea în primul rând să-i împiedice să-și consolideze același 
tip de imperiu pe care îl aveau deja europenii și Statele Unite. 

Mai exista un alt motiv presant pentru care japonezii 
erau nevoiți să acționeze. Aveau suficient petrol în stocuri 
astfel încât flota lor să desfășoare opt luni de activitate 
maximă. Flota era alcătuită din unele dintre cele mai mo- 
derne și mai puternice nave din lume și era o chestiune de 
mândrie națională. Întrucât erau implicați într-un război cu 
China și ocupau Indochina, trebuiau să aibă sprijinul flotei 
lor. Statele Unite au reacționat, de asemenea, sporind consi- 
derabil ajutorul militar și financiar pentru China lui Chiang 
Kai-shek.! (Îți aminteşti de Flying Tigers, voluntarii ameri- 
cani care „au zburat pentru China“ împotriva japonezilor, 
înainte de Pearl Harbor?) 

Pentru a crește presiunea împotriva Japoniei, SUA au 
îngheţat toate activele nipone din America, ceea ce bloca 
dolarii necesari Japoniei pentru comerțul cu petrol sau 
minerale pe piața mondială. Dacă nu ar fi reacţionat, ar fi 
însemnat eșecul în războiul împotriva Chinei și sfârșitul 
ambiţiei sale de a deveni Marea Britanie a Asiei. 


1 Om politic chinez, președinte al guvernului național din Nanjing 


(1928-1949) (n.tr.) 

Nefăcând nimic însemna înfrângerea în războiul din 
China, eșecul economiei lor și de asemenea al guvernului do- 
minat de militari. Pentru conducerea Japoniei, războiul îm- 
potriva Americii părea inevitabil. Însă modul în care au ales 
să înceapă războiul a fost una dintre erorile care i-a făcut să 
piardă cel de-al Doilea Război Mondial. Au fost încurajați, de 
asemenea, de aliatul lor, Germania, să înceapă războiul. În 
noiembrie 1941, naziștii se apropiau de Moscova, conside- 
rând victoria lor în Rusia iminentă. Prin urmare, erau siguri 
că singurii lor adversari vor fi Marea Britanie și Statele Unite. 

Atitudinea conducerii japoneze față de cetățeanul ame- 
rican mediu trebuie să fi constituit o mare parte din decizia 
de a ataca Pearl Harbor. În 1930, Statele Unite erau un tărâm 
al extremelor și exceselor. Prohibiţia crease o epocă în care 
barurile clandestine, femeile libertine și jefuitorii de bănci 
ţineau prima pagină a ziarelor. Pentru japonezii disciplinați 
și organizați, toți americanii păreau iremediabil de decadenţi. 
Ezitarea Statelor Unite de a se implica în cel de-al Doilea 
Război Mondial în Europa a întărit impresia niponilor că ame- 
ricanii nu erau pregătiți pentru o confruntare. Prin urmare, 
războiul părea cea mai bună modalitate de a presa Statele 
Unite să recunoască dreptul Japoniei de a-și crea un imperiu. 

Decizia de a porni un război împotriva Statelor Unite 
a dus la întrebarea despre cum era cel mai bine să-l încea- 
pă. Legendele japoneze arată de multe ori cum un erou mai 
slab, dar onorabil, depășește un adversar mai puternic prin 
istețime. Surpriza și înșelăciunea erau considerate un mod 
onorabil de a echilibra șansele. Niponii aveau să creeze o ast- 
fel de poveste despre David și Goliat și aveau să-și folosească 
viclenia și forțe proprii pentru a-i lovi pe americani atât de 
tare, încât să-i forțeze să semneze rapid un tratat favorabil. 
Dacă americanii ar fi fost atât de lenți, nepăsători și lipsiţi de 
patriotism cum credeau japonezii, atunci atacul-surpriză de 
la Pearl Harbor ar fi putut să le zdrobească voința. Pierderea 

navelor de luptă și a portavioanelor ar fi forțat America să 
accepte o soluţie diplomatică. Dar, desigur, japonezii priveau 
America ca și cum ar fi fost o parte a Japoniei. Nu au înțeles 
niciodată că, pentru cetățeanul american, nu se aplicau re- 
gulile societății japoneze. Ceea ce ar fi fost considerat drept 
o slăbiciune la japonezi era la americani un punct forte. 


STEREOTIPURI RASIALE 


Americanii înșiși nu erau străini de ceea ce înseamnă 
să fii orbit de prejudecăţi rasiale. Erau convinși că japo- 
nezii, omuleții cu ochii mici și oblici, nu reprezentau o 
ameninţare și că soldaţii sau piloții erau cu siguranță 
slab pregătiți. Piloții americani din Marină, în ciuda 
experienţei celor din Flying Tigers, simțeau adesea că din 
punct de vedere fizic japonezii erau incapabili să-i învin- 
gă. Aroganţa americanilor privind rasa a garantat succe- 
sul atacurilor-surpriză din insulele Hawaii și din Filipine. 


În ceea ce trebuie considerată a fi una dintre cele mai 
mari erori din istorie, Japonia a considerat că un atac care 
ar fi paralizat flota americană din Pacific ar fi atât de trau- 
matizant, încât Statele Unite vor reacționa acceptând o pace 
avantajoasă pentru Japonia. 


Ieri, 7 decembrie 1941 - o dată care va rămâne în istorie 
ca o zi a infamiei —, Statele Unite ale Americii au fost atacate 
pe neașteptate și în mod deliberat de forțele navale și aeriene 
ale Imperiului Nipon. 

PREȘEDINTELE FRANKLIN ROOSEVELT 
SOLICITÂND CONGRESULUI O DECLARAȚIE 
DE RĂZBOI, 8 DECEMBRIE 1941 

MISIUNE 
NETERMINATĂ 


TORA! TORA! TORA! 
„.. DAR NU DESTUL 


7 DECEMBRIE 1941, 
HAWAII 


Marea era agitată, iar soarele răsărea mai târziu pe cerul 
iernii pe 7 decembrie, așa că abia după ora 6:00 a decolat și 
ultimul dintre cele 183 de avioane (49 de bombardiere de 
mare altitudine, 51 de bombardiere în picaj, 40 de avioane 
torpiloare și 43 de avioane de vânătoare). Echipajele celor 
șase portavioane au început pregătirile pentru lansarea 
unui altval de aparate de zbor în următoarea oră. Avioanele 
japoneze s-au îndreptat spre Pearl Harbor ghidate de sem- 
nalul unui post local de muzică. 

La 7:02, doi soldaţi, care se ocupau de una din cele șase 
staţii radar de pe insula Oahu, au văzut un număr mare 
de linii zimțate, fiecare indicând un avion. Era în prime- 
le zile ale acestei tehnologii și nu existau prea multe deta- 
lii decât că peste 50 de aparate de zbor se îndreptau spre 
insulă. Soldaţii au transmis datele către sediul central de 
informaţii, care a presupus că radarul detectase un șir 
de avioane ce păreau să fie bombardiere B-17. 

La 15 minute după ce a fost văzut pe radar, primul val 
de avioane japoneze s-a apropiat de Pearl Harbor. Mitsuo 
Fuchida, comandantul atacului, a văzut șiruri de vase an- 
corate, inclusiv navele de luptă. Nu a observat și cele două 
portavioane pe care spera să le vadă acolo. Fuchida i-a ordo- 
nat operatorului său radio să trimită un cod. Acesta era „To 
ra, To ra, To ra“, ceea ce însemna „Atac-surpriză realizat“. În 
japoneză tora înseamnă „tigru“, cum a fost mesajul înțeles 
de unii dintre piloții care atacau. 

Era duminică și, în ciuda avertismentelor primite de la 
Washington, flota americană se afla încă în poziție spe- 
cifică perioadei de pace. Majoritatea marinarilor erau pe 
țărm sau dormeau. Primele bombe au căzut cu cinci minute 
înainte de ora 8:00. Torpilele au urmat la câteva minute. 
Atacul a fost văzut de la cartierul general din Ford Island, 
iar mesajul transmis a fost: „Raid aerian asupra Pearl 
Harbor. Nu este un exercițiu.“ 

În câteva minute, escadrilele de bombardiere și de avioa- 
ne torpiloare au atacat șirurile duble sau triple de nave acos- 
tate, care reprezentau flota americană din Pacific. După ce 
bombardierele de mare altitudine au aruncat încontinuu cu 
bombe peste formația de distrugătoare, au început să șuiere 
bombardierele în picaj, care au lansat bombele perforante ce 
au lovit punțile sau lateralele navelor-țintă și au explodat în 
interiorul acestora. Avioanele torpiloare japoneze reprezen- 
taseră inițial o problemă, deoarece trebuiau să folosească 
torpile special adaptate din cauza adâncimii mici a apei din 
port. Torpilele aveau nevoie de o adâncime de 23 de metri 
pentru a fi lansate spre țintă, dar Pearl Harbor avea doar 14 
metri adâncime. Dar modificările din lemn au funcţionat 
conform planului, iar la ora 8:10 bombele au penetrat pun- 
tea vasului Arizona, aruncând în aer depozitul de muni- 
ţie, aproximativ 500 de tone. Explozia a distrus interiorul 

navei. Curând, portul liniștit s-a umplut de foc și fum. Opt 
nave americane au fost scufundate sau grav avariate. 

Alte escadrile de bombardiere în picaj au atacat baze- 
le aeriene americane. Îngrijorată din cauza unor eventuale 
acţiuni de sabotaj, armata și-a aliniat toate avioanele pe 
piste, iar acest lucru le-a făcut ţinte ușoare. După lansarea 
bombelor cu fragmentare, avioanele de vânătoare japoneze 
și bombardierele în picaj au început ploaia de bombe și de 
gloanţe. Fiecare trecere le-a permis atacatorilor să distrugă 
sau să avarieze mai multe dintre avioanele aliniate pe piste. 
Acestea reprezentau ținta perfectă. În câteva minute au fost 
distruse peste 300. 

La o jumătate de oră după ce a trecut primul val, a lovit 
cel de-al doilea val al avioanelor japoneze. Cele 54 de bom- 
bardiere de mare altitudine, 78 de bombardiere în picaj și 
35 de avioane de escortă nu au mai beneficiat de elemen- 
tul-surpriză, așa că au fost întâmpinate cu foc antiaerian in- 
tens. De asemenea, în aer erau și câteva avioane americane. 
Acest val a lovit mai multe nave andocate, scufundând cuira- 
satul Pennsylvania, crucișătorul Raleigh și trei distrugătoare. 
18 vapoare, inclusiv navele de război ale flotei din Pacific, 
fuseseră ori scufundate, ori scoase din luptă. Aproape fiecare 
navă de război din port fusese avariată. În același timp, alte 
bombardiere japoneze au lovit docurile uscate, dar nu le-au 
avariat prea grav. Japonezii au pierdut 29 de avioane dintre 
cele care au participat la cel de-al doilea val. 

Când și ultimele avioane au revenit la portavioanele ni- 
pone, viceamiralul Chuichi Nagumo a primit un raport. În 
acesta se menționa că docurile nu fuseseră grav avariate, iar 
rezervoarele de petrol și de combustibil, muniția și depo- 
zitele pline cu provizii și echipamente rămăseseră intacte. 
Baza submarinelor abia dacă fusese atinsă. Toate acestea 
trebuiau rezolvate înainte ca Pearl Harbor să poată fi decla- 
rat neutralizat ca port maritim funcțional. Neutralizarea 

bazei din Hawaii ar fi obligat marina americană din Pacific 
să-și stabilească o altă bază la mai mult de 1 600 de kilome- 
tri spre est, pe coasta Californiei. 

Japonezii au păstrat tăcerea radio, deoarece navele lor 
trebuiau să rămână ascunse pentru a nu fi depistate de avi- 
oanele cu decolare de la sol și de aeronavele de pe cele trei 
portavioane americane dispărute. Decizia a fost luată de vi- 
ceamiralul Nagumo. Ar fi putut distruge complet baza, dar 
cu un cost mai mare, deoarece apărătorii erau în alertă. Mai 
exista și riscul de a pierde singurul portavion pe care îl avea 
flota niponă, în cazul în care acesta ar fi fost descoperit în 
timpul atacului. Se spune că viceamiralul s-ar fi gândit să 
lanseze un al treilea val, așa cum îl încurajau sau îi cereau 
politicos ofiţerii săi inferiori. Dar Nagumo avea de respectat 
anumite ordine conform cărora, odată ce flota americană 
era paralizată, siguranța celor 36 de nave din subordine re- 
prezenta cea mai mare prioritate. 

Dispozitivul de atac al japonezilor pierduse deja peste 
100 de avioane, aproape o treime din total. Deoarece nu 
cunoștea localizarea portavioanelor americane, intenția 
ordinelor pe care le primise Nagumo era clară. El doar con- 
ducea flota de portavioane. Navele, avioanele și piloţii ex- 
perimentați erau de neînlocuit. Având în vedere rezistența 
din partea antiaerianei americane, întâmpinată de cel de-al 
doilea val, nu a existat nici o îndoială că al treilea atac ar fi 
fost foarte costisitor. Viceamiralul a ordonat retragerea, așa 
că nu a mai fost lansat nici un atac. 

Decizia precaută a lui Nagumo s-a bazat pe lipsa infor- 
maţiilor. Nu a avut de ales. Da, portavioanele americane se 
grăbeau să revină în port. Dar nu se aflau în apropiere de 
Hawaii și nu aveau să fie în raza de acţiune în acea zi. Două 
fuseseră într-o misiune pentru a transporta avioane către 
alte insule, iar al treilea era în drum spre San Francisco. 
Decizia de retragere a viceamiralului a lăsat intacte docul 

și instalațiile pentru reparații. Activitatea de reparare a 
navelor avariate a început aproape imediat. Întrucât de- 
pozitele de combustibil și de provizii nu fuseseră afectate, 
Pearl Harbor a putut funcţiona în continuare ca princi- 
pala bază navală și aeriană a flotei americane din Pacific. 
Dacă un al treilea val ar fi fost la fel de eficient ca primele 
două, baza ar fi fost paralizată luni bune sau chiar câțiva 
ani. Capacitatea limitată de transport și nevoia de a avea 
mai mult petrol, piese de schimb și alte componente ar fi 
însemnat luni de transport cu numărul limitat de nave 
disponibile în Pacific. Fără o bază funcțională sau fără un 
mijloc de realimentare, flota Pacificului care mai rămă- 
sese ar fi fost forțată să se retragă în San Diego și în San 
Francisco. Hawaii ar fi rămas vulnerabil în fața unei inva- 
zii. Câmpurile de luptă din Marea Coralilor și din Insulele 
Midway ar fi fost dincolo de raza de atac a navelor ameri- 
cane de pe coasta de vest. Acele victorii decisive ar fi putut 
să nu mai fie obținute. Dacă Nagumo ar fi ordonat un al 
treilea atac, războiul din Pacific ar fi fost foarte diferit. 


66 
SUPUNERE OARBĂ 


SĂ EXECUȚI CU 
SFINȚENIE ORDINELE 


IUNIE 1942, INSULELE MIDWAY 


Pot să fiu de nestăpânit timp de șase luni... 
după aceea nuam nici o pretenţie la reușită. 

AMIRALUL YAMAMOTO, 

MARINA ÎMPERIALĂ JAPONEZĂ 


Isoroku Yamamoto avea dreptate; în primele șase luni 
ale celui de-al Doilea Război Mondial din Pacific, Marina 
Imperială Japoneză (MIJ) obținea victorie după victorie. 
Cel mai aproape de o înfrângere a fost în Bătălia din Marea 
Coralilor, unde a scufundat unul dintre cele patru portavi- 
oane americane, Lexington, și a avariat grav altul, Yorktown, 
cu prețul unui singur portavion de escortă. Armata con- 
trola guvernul nipon și câștiga prestigiu și sprijin popular 
după fiecare victorie. Apoi americanii au făcut ceva care a 
avut consecințe militare limitate, dar care a forțat o reacţie 
masivă din partea Marinei Imperiale Japoneze. „Păstrarea 
demnităţii“ era o parte importantă a culturii nipone, iar 
prestigiul marinei a avut de suferit când bombardierele 

generalului Jimmy Doolittle au atacat câteva orașe nipone. 
Aceasta era o problemă a marinei, deoarece bombele fuse- 
seră lansate de pe portavionul Hornet. Prin urmare, MIJ nu 
reușise să protejeze patria. Ca reacție, a fost conceput un 
plan pentru a răzbuna raidul lui Doolittle și pentru a distru- 
ge cele trei portavioane americane rămase. 

Forțele navale ale SUA pierduseră opt nave de război și 
trei crucișătoare ușoare în atacul-surpriză din 7 decembrie 
de la Pearl Harbor. Asta însemna că pentru următoarele șase 
luni marina nu mai avea nave moderne în Pacific, ci doar câ- 
teva crucișătoare. MIJ putea lansa zece nave de luptă și 38 de 
crucișătoare. Marina SUA avea doar două portavioane capabi- 
lă să lanseze avioane, față de șase japoneze și încă șase trans- 
portatoare mai mici. Cu o asemenea superioritate, amiralul 
Yamamoto, care plănuise atacul de la Pearl Harbor, a decis 
că trebuie să atace undeva unde americanii nu-și pot permite 
să piardă. Flota americană din Pacific ar fi riscat o luptă di- 
rectă doar dacă era nevoită. Alegerea ideală era să invadeze 
cele două insule Midway, Eastern și Sand, care erau singurele 
baze americane la vest de Hawaii. Dacă le pierdeau în fața 
japonezilor, ar fi putut servi drept bază de la care aceștia să 
lanseze o invazie a insulelor Hawaii. Dacă și-ar fi stabilit baza 
la Midway, MIJ ar fi fost mai aproape de Honolulu decât întă- 
ririle americane din San Diego sau din San Francisco. 

Datorită decriptării unui mesaj, marina americană a 
aflat că ţinta era Midway, precum și când urma să aibă loc 
invazia. Din păcate, flota nu mai avea decât două portavioa- 
ne. Dar, cu puţin efort și ingeniozitate, crucișătorul avariat 
Yorktown, a cărui reparaţie ar fi trebuit să dureze două luni, 
a devenit cât de cât funcțional și a ajuns la Midway în două 
zile. Deoarece SUA știau când și unde urmau să atace japo- 
nezii, dacă nu ruta pe care urmau să navigheze, au plasat 
cele trei portavioane la nord-est de Midway, chiar înainte ca 
submarinele japoneze să le poată detecta. 

Oceanul Pacific 


"Midway 


* +a Insulele 
Pearl Hawaii 
Harbor 


Insulele 


d 3 Guam A Marshall 


Oceanul Pacific și insulele Midway 


Crezând că flota americană era încă la Pearl Harbor, 
portavioanele Kido Butai s-au apropiat de Midway. Din 
grup făceau parte patru dintre cele șase portavioane mari 
ale Japoniei. Celelalte două nu erau prezente, fiind folosi- 
te pentru o diversiune în Insulele Aleutine. Întrucât mesa- 
jele japonezilor fuseseră interceptate, diversiunea a fost 
inutilă. Comandantul flotei era amiralul Chuichi Nagumo. 
Comandase aceste nave încă înainte de Pearl Harbor. În cel 
mai bun caz, Nagumo a fost descris, chiar și de colegii săi 
ofițeri, ca fiind impasibil și de încredere. Cea mai mare ca- 
litate a lui era dorinţa de a se supune ordinelor strălucitului 
Yamamoto. Dar tocmai încercarea de a se conforma ordinelor 
i-a costat pe niponi toate cele patru portavioane și a schimbat 
pentru totdeauna soarta războiului naval din Pacific. 

Kido Butai conducea atacul. Flota era alcătuită din cele 
patru portavioane și mai multe crucișătoare decât erau în 
flota americană din Pacific. Întrucât avea misiunea de a dis- 
truge portavioanele americane, dar și de a neutraliza apă- 
rarea insulelor Midway, avioanele urmau să intre primele în 
luptă. Ordinele lui Nagumo erau clare. Obiectivul principal 
era să atace și să distrugă cele două portavioane americane 
rămase intacte. Deoarece se părea că va fi prins în atacul 

asupra insulelor Midway mai mult decât preconizase, a doua 
sa prioritate era ca grupurile aeriene să slăbească mai în- 
tâi apărarea insulelor. 

Urmând ordinele, Kido Butai a pregătit peste jumăta- 
te din avioane pentru asaltul asupra Midway. Aceasta în- 
semna că erau dotate cu bombe cu fragmentare, concepute 
pentru ţintele de la sol. Conform ordinelor și priorităților, 
din momentul în care era lansat atacul asupra Midway, ami- 
ralul Nagumo a dotat restul avioanelor cu torpile și bombe 
perforante. Asta le pregătea pentru posibila apariție a celor 
două portavioane americane. Atacul aerian asupra Midway 
a fost eficient, dar nu a scos din funcţiune pista de decola- 
re și nici nu a distrus rezervoarele de benzină, atât de vitale, 
și nici poziţiile defensive. Deoarece se credea că portavioa- 
nele americane erau în apropiere de Hawaii, când coman- 
dantul nipon a primit un mesaj radio că este necesar un al 
doilea atac aerian asupra Midway, a ordonat ca armamen- 
tul avioanelor aflate încă pe portavioane să fie schimbat cu 
bombe pentru atac la sol. 

Schimbarea armamentului pentru avioanele din dotarea 
flotei lui Nagumo era aproape de finalizare când un avion de 
cercetare a raportat apariția la orizont a unui portavion ame- 
rican. Era Yorktown. Prezenţa acestuia trebuie să fi produs 
surpriză și șoc. Dacă Nagumo lansa atacul la sol pentru care 
aeronavele sale fuseseră echipate, era nevoit să aștepte în- 
toarcerea avioanelor din primul atac pentru a fi realimentate 
cu combustibil și dotate cu muniţia corespunzătoare înainte 
de a porni în întâmpinarea portavionului american. Dar toc- 
mai atacarea portavioanelor fusese principalul scop al între- 
gii operațiuni. Au existat câteva momente în care Nagumo a 
ezitat, spre consternarea ofițerilor din subordine. Apoi a de- 
cis să se supună ordinelor lui Yamamoto. Portavioanele erau 
prioritare, așa că urma să respecte această decizie a superio- 
rilor. Nagumo a ordonat din nou schimbarea armamentului 

la aeronavele de pe punte, adică revenirea la torpile și la bom- 
be perforante. Procesul a durat aproape o oră. 

Totul era la limită. Schimbarea echipării avioanelor 
cu armamentul marinei era aproape finalizată când trei 
formațiuni de avioane torpiloare americane au atacat. 
Kido Butai fusese deja atacată mai devreme de avioane din 
Midway și nu primise nici o lovitură. Și de această dată le-a 
surâs norocul. Nici o torpilă nu și-a atins ținta. Două dintre 
atacurile americane s-au soldat doar cu pierderea câtorva 
avioane. Numai că atacul avioanelor torpiloare le-a întârzi- 
at totuși lansarea celui de-al doilea raid. În vreme ce avioa- 
nele nipone urmăreau și trăgeau în avioanele americane cu 
torpile, trei atacuri ale bombardierelor americane au lovit 
trei dintre cele patru portavioane. Bombele lor au penetrat 
cu ușurință punțile de zbor din lemn ale Kido Butai și au 
explodat printre avioanele înarmate și alimentate care se 
aflau chiar dedesubt. În câteva minute, trei portavioane din 
flota niponă ardeau dezlănțuit. 

Dacă Nagumo ar fi lansat cel de-al doilea atac la sol, 
bombele americanilor nu ar fi avut consecințe atât de dra- 
matice. Ar fi lovit portavioanele, dar nu ar fi existat și dau- 
ne secundare, provocate de propriile avioanele înarmate și 
alimentate care au explodat. Dar, în loc să profite de șansă, 
Nagumo s-a conformat ordinelor anterioare, iar asta a 
schimbat destinul războiului din Pacific. 

Mai târziu în acea zi, avioanele de pe portavionul japo- 
nez rămas, Hiryu, au scos din luptă Yorktown. Au revenit mai 
târziu ca să pecetluiască soarta navei americane atât de des 
avariată. Cu toate acestea, deoarece echipajele de reparare a 
avariilor din Yorktown stinseseră toate incendiile provoca- 
te de primul atac din acea zi, transportatorul se putea de- 
plasa din nou. Așadar japonezii au avut impresia că atunci 
când scufundaseră definitiv Hornet, distruseseră ambele 
portavioane americane rămase. Cam în același timp în care 

avioanele japoneze atacau aeronava Yorktown, Hiryu era scu- 
fundat de avioanele care zburau de pe Hornet și Enterprise. 
Fără să mai aibă unde să aterizeze, toate avioanele nipone ră- 
mase și piloţii lor s-au pierdut. Fără sprijin aerian, Yamamoto 
a fost nevoit să renunţe la invadarea insulelor Midway. 

Midway nu au mai fost amenințate niciodată. Marina 
Imperială Japoneză nu și-a mai revenit din cauza pierderilor 
suferite acolo. Inițiativa din teatrul de operațiuni din Pacific 
s-a schimbat și americanii au stabilit din acel moment cursul 
de desfășurare a războiului. În scurt timp, mașinăria indus- 
trială americană din anii 1940 reușea să producă un porta- 
vion în fiecare lună. Bătăliile navale din Pacific după Midway 
au vizat apărarea posesiunilor existente ale Japoniei, nu ex- 
tinderea imperiului lor. La circa șase luni de la Pearl Harbor, 
Nagumo a respectat ca la carte ordinele și a pierdut grupul 
operativ de portavioane din subordine. 

PIERDERE FATALĂ 
DE ÎNCREDERE 


ACCEPTÂND ÎNFRÂNGEREA 


1942, SINGAPORE 


Pierderea bătăliei pentru Singapore poate fi pusă pe seama 
încrederii excesive, urmată de prăbușirea acesteia. Fără în- 
doială că armata niponă care a desfășurat operațiunea a fost 
experimentată și nemiloasă. De asemenea, nu există nici o 
îndoială că 65 000 de soldaţi japonezi au luptat și au depășit 
în luptă aproape 100 000 de soldaţi britanici. Dar vina 
pentru cea mai grea înfrângere a britanicilor din cel de-al 
Doilea Război Mondial trebuie pusă pe seama aroganței și a 
tacticilor slabe, urmate de prăbușirea încrederii. Nu trebuia 
să se întâmple așa ceva. 

Singapore era bastionul Marii Britanii în Asia. Orașul, 
baza militară, baza aeriană și portul se aflau pe o insulă la 
capătul peninsulei Malacca. Singapore era locul celei mai 
mari baze navale a Marii Britanii și a celei mai mari garni- 
zoane din Extremul Orient. Era considerată inexpugnabilă 
de către conducerea britanică. Întreaga bază fusese moder- 
nizată și consolidată în 1938. Tunurile navale masive ar fi 
ţinut la distanță orice navă inamică, iar garnizoana era, ei 
bine, una britanică. În plus, două dintre cele mai puternice 

nave britanice se aflau tot acolo, nava de război Prince of 
Wales și crucișătorul Repulse. Este limpede că în mintea celor 
staționați în Singapore exista ideea că nu vor avea nici o pro- 
blemă să-i învingă pe japonezi. Dacă le-ai fi spus ofițerilor 
britanici cât de eficienţi fuseseră niponii în luptele împo- 
triva chinezilor, ţi-ar fi explicat că avuseseră succes doar 
pentru că acel conflict avusese loc între soldaţi de mâna a 
doua, care luptau împotriva unor adversari de mâna a doua. 
Situaţia ar fi fost complet diferită dacă luptau împotriva 
soldaţilor britanici, care erau mult mai buni. Aroganța cu 
privire la rasă a fost cea carea dus în bună parte la înfrânge- 
re. Britanicii erau atât de încrezători, încât la un moment dat 
un tânăr ofițer a declarat: „Sper să nu fim prea puternici în 
Malacca, pentru că în caz contrar japonezii s-ar putea nici să 
nu mai încerce să debarce“. Nu trebuia să-și facă griji. 

O greșeală capitală pe care au făcut-o britanicii este una 
frecventă. S-au bazat că adversarul va face exact ceea ce se 
așteptau ei să facă. Așa că și-au pregătit apărarea presupu- 
nând că japonezii vor ataca Singapore de pe apă. Din acest 
motiv, marile tunuri au fost poziționate să tragă numai spre 
ocean. În timpul luptei s-au dovedit a fi nefolositoare. 

Generalul-locotenent Tomoyuki Yamashita, Armata XXV, 
a acostat pe o linie de țărm neapărată a peninsulei Malacca 
pe 8 decembrie, ziua după atacul de la Pearl Harbor. Au cu- 
cerit rapid aeroportul Kota Bharu. De acolo au putut lansa o 
serie de raiduri aeriene care au distrus majoritatea avioane- 
lor britanice aflate la sol. Nici măcar asta nu le-a clintit bri- 
tanicilor încrederea absolută. Consensul unanim era că nu le 
va lua prea mult timp pentru „a-i înlătura pe acei omuleți“. 

Japonezii erau luptători cu experienţă în junglă, care 
știau că britanicii ar fi câștigat o confruntare clasică. Stra- 
tegia lor era să se miște cât mai repede și să dejoace orice 
poziții defensive. Întreaga campanie urma să se desfăşoare 
cu cruzimea calculată pe care soldații japonezi fuseseră 

instruiți să o practice. Printre ordinele active era și acela de 
a executa imediat toți prizonierii. A fost distribuită o foaie 
volantă care comunica ordinul: „Când întâlnești inamicul 
după debarcare, gândește-te la tine ca la un răzbunător care 
se află în cele din urmă faţă în față cu ucigașul tatălui tău. 
Este persoana a cărei moarte îți va ușura sufletul.“ 

Britanicii, îngreunați de vehicule cu roţi și de artilerie, 
au fost în principiu forțați să folosească rețeaua deficitară 
de drumuri din peninsula Malacca. Japonezii și-au abando- 
nat armele și au folosit biciclete pentru a se deplasa și pen- 
tru a căra provizii. De fiecare dată când englezii stabileau o 
poziție defensivă, niponii se apropiau imediat prin jungla 
„imposibil de traversat“. 

Pe 10 decembrie 1941, în încercarea de a împiedica anco- 
rarea celor două nave Prince of Wales și Repulse, japonezii au 
înaintat spre nord, pe coasta peninsulei Malacca. Cu avioa- 
nele distruse, Forțele Aeriene Regale (RAE) nu puteau oferi 
acoperire aeriană pentru cele două nave. Rezultatul: valuri 
de bombardiere torpiloare japoneze care veneau chiar dea- 
supra apei. Ambele nave au fost scufundate și odată cu ele 
și echipajele. Winston Churchill scria despre momentul în 
care aflase de pierderi: „Am închis telefonul. Slavă Cerului 
că eram singur. În tot războiul nu am avut parte de un șoc 
mai mare.“ Moralul era la pământ atât în Anglia, cât și în 
Singapore. După ce fusese atât de crunt învinsă în Bătălia de 
la Jitra în următoarele două zile, armata britanică, sub co- 
manda lordului Arthur Percival, era în plină retragere. Până 
la sfârșitul lui ianuarie, ultimul dintre apărători a traversat 
strâmtoarea Johore, care despărțea Malacca de Singapore. 

Britanicii și-au pregătit defensiva și au așteptat. Pe 8 fe- 
bruarie, niponii au atacat strâmtoarea. Armata lor era alcă- 
tuită din 27 000 de soldaţi care aveau de înfruntat 90 000 
de apărători, inclusiv întăriri care încă debarcau, chiar dacă 
lupta se încheiase. Percival își distribuise oamenii de-a 

lungul coastelor din Singapore, pe o distanță de aproximativ 
100 de kilometri. În încercarea de a apăra totul, linia defen- 
sivă era prea slabă. Nu pregătise nici o rezervă strategică. 
Brigada 27 australiană a reușit să-i întâmpine pe japonezi 
când aceștia au trecut strâmtoarea, blocându-i pe un mic 
cap de pod. Dar comandantul brigăzii Duncan Maxwell s-a 
îngrijorat când nu a putut contacta Brigada 22 de pe flan- 
cul stâng. Așa că a ordonat retragerea de pe linia țărmului. 
Japonezii au profitat rapid de această eroare și s-au grăbit 
să debarce unitățile blindate. În Singapore nu exista nici un 
tanc britanic, ci doar câteva arme antitanc. Trupele brita- 
nice și coloniale au rezistat, dar capul de pod japonez s-a 
extins până au capturat depozitele care adăposteau cea mai 
mare parte din muniţia și proviziile lui Percival. Luptând 
cu disperare, britanicii au păstrat linia frontului și cea mai 
bună parte din Singapore. Se aflau sub un atac aerian con- 
stant și rămăseseră fără muniţie de toate tipurile și fără apă 
potabilă. În dimineaţa zilei de 15, situaţia britanicilor era 
disperată. Intenționau să lanseze o contraofensivă pentru 
a-și recâștiga proviziile, dar nu mai aveau muniţie antiae- 
riană. Atacurile aeriene împiedicau orice grupare de forțe, 
iar în acea după-amiază Percival a trimis un mesager pentru 
a discuta condiţiile predării. 

Pe parcursul întregii campanii, britanicii au înregistrat 
7 500 de morţi și 10 000 de răniţi. În plus, 120 000 de 
soldați s-au predat în Singapore în fața unei armate forma- 
te din doar o treime din numărul lor. Având în vedere ati- 
tudinea japonezilor față de prizonieri, Percival nu prea și-a 
ajutat oamenii prin decizia de a se preda. Majoritatea au 
murit în captivitate, unde au fost ținuți în condiții groaz- 
nice. 8 000 dintre prizonieri au muncit până la epuizare 
pentru a construi autostrada Burma-Thailanda, inclusiv 
podul peste râul Kwai. 

MÂNDRIE 
PROSTEASCĂ 


FESTUNG’ STALINGRAD 


SEPTEMBRIE 1942- 
FEBRUARIE 1943, RUSIA 


Există un mit care zice că Hitler a ordonat cucerirea Sta- 
lingradului din cauza numelui. Chiar dacă trebuie să fi 
fost mulțumit la gândul că îl va supăra pe Iosif Stalin ocu- 
pând orașul care îi purta numele, existau și o serie de mo- 
tive strict militare pentru cucerirea lui. Numele contribuia 
probabil la insistenţele lui Stalin ca orașul să fie apărat cu 
orice preţ, însă Rusia nu își permitea pierderi strategice. 
Stalin era atât de hotărât să păstreze orașul, încât locui- 
torii Stalingradului nu au fost lăsaţi să fugă din fața pri- 
mejdiei. Chiar și după ce Armata VI a lui Friedrich Paulus 
și Armata IV a lui Hermann Hoth au atacat orașul, în au- 
gust 1942, nimeni nu a fost lăsat să traverseze râul Volga. 
Argumentul lui Iosif Stalin a fost că apărătorii vor lupta mai 
bine dacă vor proteja civili. Zeci de mii de femei și de copii 
au fost sacrificați pentru a menţine moralul Rusiei. De ase- 
menea, populația a fost pusă la muncă pentru construirea 
de buncăre și de zone de apărare. 


1 Fortăreaţă (în lb. germ., în orig.) (n.tr.) 

Orașul Stalingrad era așezat pe râul Volga și era centrul 
rețelei de transport rutier și feroviar. Cucerirea orașului ar 
fi împiedicat primirea întăririlor din zona Caucaz, ceea ce 
constituia scopul principal al Grupului de Armate Sud. În 
timp ce bătălia pentru oraș era în plină desfășurare, a doua 
jumătate a Grupului de Armate Sud a continuat să înainteze 
spre Baku. În Caucaz existau câmpuri de petrol ce alimen- 
tau armata sovietică și care ar fi putut susține efortul de 
război german. Volga reprezenta și ruta principală pentru 
grâne și alte produse alimentare care proveneau din regiu- 
nile agricole mai calde din nordul Uniunii Sovietice. Având 
controlul Volgăi și al rutelor de transport care se întâlneau 
în Stalingrad, ar fi afectat o parte importantă a Uniunii 
Sovietice. Asemenea pierderi paralizau ce mai rămânea din 
țară în doar câteva luni. Rușii înțelegeau și rolul strategic al 
Stalingradului, lucru care se observă în efortul depus pen- 
tru păstrarea orașului, în ciuda pierderilor enorme. Stalin 
și-a trimis cel mai bun general, mareșalul Gheorghi Jukov, 
cel care salvase Moscova, să organizeze apărarea orașului și 
contraofensivele care au urmat. Ofițerul politic al lui Jukov 
era comisarul Nikita Hrușciov, care în 1956 avea să devină 
prim-secretar al Uniunii Sovietice. 

Hitler știa că dacă deținea controlul asupra Stalin- 
gradului ar fi putut opri imediat transportul pe Volga. Ora- 
şul oferea şi un flanc sigur pentru Grupul de Armate Sud. În 
acel moment aceasta înainta împotriva unei rezistențe sla- 
be. Un flanc asigurat le-ar fi permis să avanseze spre Baku 
și spre terenurile petrolifere. Când bătălia pentru oraș a 
luat sfârșit, prin înfrângerea Armatei VI, trupele care avan- 
sau au forțat o retragere rapidă a tuturor forțele germane 
la sud de oraș. Apărarea Stalingradului a salvat principalul 
câmp petrolifer al Rusiei. 

Mai exista un motiv pentru ca Hitler să atace cel mai 
mare oraș din sudul Rusiei. Intrase și America în război. 

Rusia nu reușise să încetinească naziștii în prima ofensivă 
de iarnă, dar, când germanii au înaintat din nou, echilibrul 
de forțe s-a schimbat. Dacă Rusia cădea, Statele Unite și 
Marea Britanie ar fi rămas singure. O astfel de perspectivă 
le-ar fi putut forța să accepte un armistițiu care să presupu- 
nă controlul nazist asupra întregii Rusii. Dar pentru a sepa- 
ra Aliaţii era nevoie de o victorie importantă. 

Stalingrad putea fi o astfel de victorie. Acolo ar fi putut 
demonstra Hitler că dictatorul rus nu-și putea apăra nici 
măcar orașul care îi purta numele, situat adânc în interiorul 
Rusiei. Era singurul loc în care Hitler putea avea parte de o 
victorie suficient de spectaculoasă pentru a intimida sau 
pentru a descuraja aliații Rusiei. În altă parte nu se putea. 
Un Leningrad înfometat încă rezista și promitea să o facă 
în continuare. Moscova era inaccesibilă în acel moment. 
Orice mai puțin decât o victorie dramatică nu era sufici- 
ent. Stalingrad era una dintre puţinele ocazii pe care le avea 
Hitler pentru a asigura supremația Germaniei pe frontul de 
est și pentru a rezolva problema penuriei de petrol. Exista 
chiar șansa ca Stalin să propună un armistițiu în cazul în 
care ar fi pierdut acest oraș strategic. Dar, în ciuda faptului 
că atacul era justificat, ceea ce a urmat a fost un dezastru. 
Astăzi, înfrângerea germană din acest oraș situat la peste 
1 600 de kilometri de Moscova și peste 2 200 de kilome- 
tri de Berlin, este considerată punctul de cotitură al celui 
de-al Doilea Război Mondial în Europa. Marea greșeală a lui 
Hitler nu a fost să atace Stalingradul, ci să o facă folosind o 
forță prea slabă și apoi să sacrifice 250 000 de soldați încer- 
când să cucerească orașul. 

După traversarea stepelor întinse, Grupul de Armate 
Sud s-a apropiat de Stalingrad la finalul lui iulie. Obiceiul lui 
Hitler de a da personal ordine a reușit să întârzie lupta cu o 
săptămână, deoarece a detașat mai întâi Divizia a 4-a Panzer 
a lui Hoth și a trimis-o în sud pentru a întări înaintarea spre 

Baku. Astfel a supraaglomerat drumurile și a generat câteva 
ambuteiaje în care au fost implicate sute de vehicule. Apoi, 
după ce problema ambuteiajelor a fost rezolvată, Hitler a or- 
donat diviziei de panzere să se întoarcă și să se reîntâlneas- 
că cu Armata VI a lui Paulus, care începuse atacul asupra 
Stalingradului. Asta însemna că puterea Grupului de Armate 
Sud a fost divizată în două, dar cele două părți erau prea de- 
părtate pentru a se mai putea sprijini reciproc. 

Atacul asupra Stalingradului a debutat la finalul lui 
iulie 1942 cu un bombardament aerian înfiorător, care a 
distrus numeroase puncte de apărare și a întrerupt tempo- 
rar traficul pe Volga. De asemenea, lupta aeriană a spulbe- 
rat forțele aeriene sovietice din zonă. Muncitorii au fost 
organizaţi în miliții neinstruite. Bărbaţii și femeile au pri- 
mit arme pentru a lupta împotriva germanilor. Aceste trupe 
improvizate au alimentat și au înarmat vehiculele disponi- 
bile, apoi au condus câțiva kilometri spre linia frontului în 
tancurile pe care tocmai le construiseră și care erau încă 
nevopsite, ba chiar fără arme de foc în dotare. Rușii au fost 
masacrați, dar rezistența lor i-a afectat și pe germani. 

Luftwaffe a bombardat continuu până când mare parte 
din Stalingrad a fost numai moloz și clădiri arse. Grămezile 
de moloz care ardeau erau adesea înalte cât două etaje. Pe 
măsură ce Armata VI și Divizia a 4-a Panzer au pătruns în 
oraș, luptele nu s-au desfășurat doar casă cu casă, ci de multe 
ori etaj cu etaj sau cameră cu cameră. Nu era ceva neobișnuit 
ca un etaj să fie controlat de germani și etajul de deasupra 
sau de dedesubt, de ruși. Bătălia s-a extins și în canalizări- 
le orașului, unde oamenii luptau corp la corp, în întuneric 
și miros pestilențial. 

În fiecare noapte, sovieticii trimiteau peste Volga noi 
trupe și muniție. Speranţa de viață a soldaţilor ruși care in- 
trau în luptă era în cel mai bun caz de 24 de ore. Un ofițer 
rus supraviețuia cam trei zile. Nu exista nici o altă opțiune 

decât aceea de a ataca. Pedeapsa pentru cei care nu se îndrep- 
tau direct spre naziști era să fie împușcați pe loc de NKVD, 
poliția secretă sovietică ce stătea în spatele unităților rusești 
înarmată cu pistoalele automate. Pentru a se feri de artile- 
ria germană și de avioanele Stuka, rușii au încercat să stea 
cât se poate de aproape de liniile germane. Au numit mane- 
vra „îmbrăţișarea naziștilor“. Armata VI a trebuit să meargă 
din cameră în cameră și din clădire în clădire cu puţin aju- 
tor din partea tehnologiei lor superioare. În fiecare noapte, 
rușii se infiltrau însă la loc în clădirile cucerite anterior de 
germani. De asemenea, existau și lunetiști de ambele părți. 
Apărarea punctelor strategice rusești era foarte puternică, 
deși controlul acestor zone a alternat de câteva ori. Pierderile 
germanilor au fost grele, având mai mulți morți decât răniți. 

Artileria rusă de pe cealaltă parte a Volgăi a lovit ari- 
ergarda germanilor. Naziștii controlau ziua spaţiul aerian, 
iar unităţile aeriene rusești refăcute bombardau noaptea 
părțile de oraș ocupate de germani, iar până în noiembrie 
circa 90% din oraș era distrus. Dar germanii i-au împins 
pe ruși înapoi până când au ajuns să dețină doar o fâșie de 
1 000 de metri pe malul vestic al Volgăi. După ce avioane- 
le Stuka Luftwaffe zburaseră în peste 1 200 de misiuni de 
bombardament, la trei luni după primul atac, unitățile ger- 
mane au ajuns la Volga. După alte câteva săptămâni, când a 
început iarna, rușii mai controlau doar anumite zone deli- 
mitate și întărite din preajma râului. 

Armata VI și Divizia a 4-a Panzer fuseseră concentrate în 
Stalingrad. Liniile de front de pe Volga, de pe fiecare parte a 
orașului, erau apărate de diviziile de infanterie mult mai sla- 
be ale italienilor și ale românilor. Pe 19 noiembrie, aproape 
o jumătate de milion de soldaţi ruși și sute de tancuri au mă- 
turat unităţile aliaților Germaniei, care dețineau malurile 
râului Don de la nord de Stalingrad. S-au deplasat spre sud, 
și nici măcar întăririle germane nu au mai putut încetini 

înaintarea rusă. Germanii și ce mai rămăsese din aliații lor 
abia dacă mai reușeau să țină deschisă calea spre Stalingrad. 
Cursul inferior al Donului, mai jos de Stalingrad, era apă- 
rat de un singur corp românesc slab echipat și de o singură 
divizie germană motorizată. Pe 12 decembrie, o altă forță 
militară rusească a trecut de acești apărători și a început să 
încercuiască Stalingradul dinspre sud. 

Rușii au realizat încă două atacuri simultane, din părți 
opuse, mai ales împotriva unităților românești și italiene 
care apărau linia frontului. Fiecare atac a împins diviziile 
de apărare dincolo de Stalingrad, până când acestea s-au 
reunit. În luna următoare, Armata VI a fost dispersată și 
încercuită. Peste 250 000 dintre cei mai buni soldaţi ai 
Wehrmachtului se aflau în continuare în Stalingrad. Dar 
Armata VI era în formă și avea suficient combustibil pen- 
tru vehicule, inclusiv pentru tancurile rămase. Rușii erau 
dispersaţi, din moment ce erau nevoiți să consolideze apă- 
rarea având într-o parte orașul, iar în vest, forțele germane. 
Nu e nici o îndoială că, vreme de câteva săptămâni, arma- 
ta lui Paulus putea ieși din încercuire. Dar, când a solicitat 
această permisiune, i-a fost refuzată. 


Capitularea este interzisă. Armata VI își va apăra pozițiile 
până la ultimul om și până la ultimul cartuș, iar prin rezistența 
sa eroică își va aduce o contribuție memorabilă la stabilirea 
unui front de apărare și la salvarea lumii occidentale. 


ADOLE HITLER, 24 IANUARIE 1943 


Generalul Paulus fusese numit datorită loialității sale 
faţă de Hitler. Îi asculta ordinele. Acum germanii erau sub 
asediu în interiorul Stalingradului, presați de ruși. O arma- 
tă de peste 250 000 de soldaţi avea nevoie de multă hra- 
nă și de muniție. Herman Göring l-a asigurat pe Hitler că 
Luftwaffe putea alimenta armata încercuită, dar în realitate 

a reușit să asigure pe calea aerului abia o cincime din ne- 
voi. A trebuit să acorde prioritate muniției și în curând 
alimentele s-au terminat. În lunile care au urmat au fost do- 
borâte 250 de avioane Junker care încercau să alimenteze 
Armata VI. Dar, pe măsură ce zona controlată de germani 
se micșora, era tot mai dificil de aterizat sau, ulterior, chiar 
de parașutat provizii. Piloții au raportat că adesea soldații 
din interiorul orașului erau prea slăbiți pentru a putea des- 
cărca mâncarea care le era adusă cu avionul. Vremea foarte 
rece a înrăutățit și mai mult condiţiile în care se desfășura 
bătălia pentru Stalingrad. 

La 18 zile după ce Stalingradul fusese înconjurat, ar- 
mata condusă de generalul Erich von Manstein a pornit 
o încercare de a pătrunde în oraș. S-a încercat eliberarea 
orașului, dar panzerele au fost oprite la circa 50 de kilo- 
metri. Când sovieticii au lansat o altă mare ofensivă pe 16 
decembrie, aceasta a împins Wehrmachtul și mai mult în 
Stalingrad, iar toate speranțele de a mai scăpa sau de a se 
putea elibera s-au năruit. Până pe 23 ianuarie au fost pier- 
dute toate pistele de aterizare din interiorul Stalingradului 
care fuseseră controlate de naziști. Au continuat încercă- 
rile de parașutare a ajutoarelor în perimetrele rămase, dar 
acest lucru era tot mai dificil de realizat. În două rânduri, 
rușii l-au contactat pe Paulus și i-au cerut ca tot ceea ce mai 
rămăsese din Armata VI să se predea. Lipsa hranei, a me- 
dicamentelor, a combustibilului și chiar a lemnului pentru 
încălzit făcuse deja ca o parte din trupele rămase să devină 
neoperaționale. Tot de două ori l-a contactat și Paulus pe 
Adolf Hitler. De fiecare dată acesta a repetat ordinul ca lup- 
ta să se desfășoare până la ultimul om. 

Hitler i-a ordonat lui Paulus să lupte în continuare chiar 
dacă nu mai exista nici o speranță. Lupta din casă în casă 
a continuat, iar pierderile au fost mari. Soldaţii erau prea 
slăbiți și prea înghețați pentru a mai folosi armele, așa că 

opuneau o rezistență slabă. Hitler l-a promovat pe Paulus 
la rangul de feldmareșal, apoi i-a reamintit că nici un 
feldmareșal german nu se predase până atunci. Dar, cu ar- 
mata înfometată, fără muniţie și prins în pungile orașului, 
comandantul german nu a avut de ales. Restul armatei sale 
avea să fie nimicit în zilele următoare. Nici una dintre părți 
nu luase prea mulți prizonieri. Soldaţii lui disperaţi aveau să 
fie măcelăriți. Pe 2 februarie 1943, feldmareșalul Friedrich 
von Paulus s-a predat. Mitul invincibilității germane se clă- 
tinase, iar moralul armatei ruse s-a îmbunătățit substanţial. 
Din cei 300 000 de soldați germani de la Stalingrad, 
42 000 au fost răniți și evacuați pe calea aerului. Dintr-un 
sfert de milion de soldați prinși în capcană odată ce orașul 
a fost încercuit, mai rămăseseră doar 91 000 când s-a 
predat Paulus, 150 000 muriseră. Aproape nici unul din- 
tre supraviețuitori nu mai era capabil de luptă. Din cei 
91 000, doar 6 000 aveau să se întoarcă în Germania, unii 
la câțiva ani după acel moment. Majoritatea au fost ținuți 
ca muncitori sclavi și mulți au murit din cauza epuizării 
sau de inaniție. După un an, Germania ducea mare lipsă de 
soldaţi. Naziștii înarmau vârstnici și băieți de 16 ani, pen- 
tru a folosi aceste trupe Volkstrum pe linia frontului. Un 
sfert de milion de soldaţi cu experienţă ar fi putut încetini 
avansul armatei ruse sau chiar opri Aliaţii în Normandia. 
Dar acei soldaţi dispăruseră din cauza ordinelor lui Hitler. 
Echipamentul și armele pierdute la Stalingrad reprezentau 
un sfert din totalul folosit de întregul Wehrmacht. Adolf 
Hitler a divizat Grupul de Armate Sud pentru a se asigura 
că vor fi atinse toate obiectivele, iar ordinul de a rămâne în 
Stalingrad a decimat întreaga armată. Au fost erori care au 
costat Wehrmachtul mai mult decât și-ar fi putut permite. 


69-78 


CEL MAI MARE 
DUȘMAN AL SĂU 


ÎNCĂ ZECE DECIZII 
LUATE DE HITLER 
CARE AU DUS LA 

PIERDEREA RĂZBOIULUI 


1939—1945, EUROPA 


Există un citat apocrif greu de crezut, atribuit lui Winston 
Churchill. Acesta ar fi fost abordat de niște membri ai unui 
comando care doreau să-l asasineze pe Führer. Aveau un 
plan pus la punct, dar prim-ministrul le-a interzis. „Hitler 
este unul dintre bunurile noastre cele mai de preț. Nu-l 
omorâți. Cineva competent i-ar putea lua locul.“ Este puțin 
probabil ca lucrurile să fi stat astfel, dar nu chiar imposibil. 
Nu există nici o îndoială că Adolf Hitler a realizat așa cum 
trebuie unele lucruri, mai ales în anii 1930. A făcut însă și 
câteva erori incredibile, de vreme ce imediat după aceea 
efortul de război german a fost direct afectat și, în final, a 
pierdut războiul. În afară de cele cinci greșeli deja discutate, 
Hitler a făcut și alte alegeri eronate care nu i-au servit la 
nimic. Dacă Churchill nu a afirmat cele de mai sus, atunci 
ar fi trebuit să le spună. 

69: Cercetare militară 


În 1940, după căderea Franţei, Hitler și generalii săi au fost 
siguri că războiul era ca și câștigat. Așadar au decis că nu 
mai era cazul să continue programele costisitoare pentru 
realizarea unor noi arme de distrugere. Doar cu Anglia în 
luptă, nu trebuiau să se mai grăbească să dezvolte noi avi- 
oane de atac, bombardiere, tancuri, arme antitanc sau chiar 
avioane cu reacție. Așa că cele mai multe programe au fost 
fie încetinite, fie oprite. După doi ani, armata germană lup- 
ta cam cu aceleași arme folosite la invadarea Poloniei. Abia 
atunci cercetarea și-a recâștigat locul meritat. Evident, din 
momentul în care cercetarea a devenit importantă, Hitler a 
solicitat mai degrabă arme-minune decât îmbunătăţiri pro- 
gresive. Și chiar a beneficiat de câteva: V1, V2, Me 262 și 
tancul King Tiger. Dar nu erau de ajuns. 


70: Economie de război 


La o zi după Pearl Harbor, președintele Roosevelt a ordonat 
Statelor Unite să treacă la o economie de război. Producţia au- 
tomobilelor și a altor bunuri de larg consum a fost sistată, dar 
a început producţia de arme. Nu acesta a fost și modelul pen- 
tru care a optat Germania. La începutul lui 1943, un număr 
mare de întreprinderi germane produceau în continuare bu- 
nuri de larg consum precum mobilă, tapet, jucării și haine de 
lux. Albert Speer nu a primit ordin să convertească pe deplin 
economia germană pentru a sprijini războiul până în 1943. 


71: Femei 


Una dintre cele mai mari probleme cu care se confrunta 
Germania nazistă era numărul mare de bărbaţi în uniformă 
din fabrici. Prima soluție pe care au găsit-o a fost folosirea 
prizonierilor de război ca sclavi. Asta a deschis posibilitatea 

unor sabotaje și s-a dovedit că forța de muncă nu era de în- 
credere. Sute de mii de ruși și prizonieri din alte țări au 
muncit la propriu până la epuizare. Singura categorie căreia 
nu i s-a cerut niciodată să lucreze în fabrici au fost femeile 
germane. Hitler s-a opus ferm ca femeile să muncească. În 
statele Aliate, femeile ocupau aproape toate posturile din 
fabrici și din ferme, ba chiar încărcau bombardierele. Chiar 
și cu lipsa severă de forță de muncă din ultimii ani ai ce- 
lui de-al Doilea Război Mondial, în Germania nu a existat 
Bertha Riveter (Bertha Nituitoarea).! 


72: Bismarck şi alte lucruri inutile 


În 1939, Marina Regală avea 15 nave de luptă, șapte por- 
tavioane mici, 15 crucișătoare grele și 41 de crucișătoare 
ușoare. Marina SUA avea 15 nave de luptă, cinci portavioa- 
ne, 18 crucișătoare mari și multe alte nave, chiar dacă aces- 
tea erau împărțite între cele două coaste. Franţa avea cinci 
nave de luptă, un portavion și 13 crucișătoare. 

Germania avea în total patru nave de luptă mari, trei cu- 
irasate de mici dimensiuni, „de buzunar“, două crucișătoare 
grele și șase crucișătoare ușoare. Văzând aceste cifre 
disproporționate, se ridică întrebarea de ce Hitler a insistat 
în 1930 ca Germania să cheltuiască o sumă enormă pentru 
construirea unei flote de suprafață care nu o putea provoca 
nici măcar pe cea britanică. Amiralul Karl Dönitz a calculat 
că, dacă ar fi avut 300 de submarine în Atlantic, ar fi putut 
bloca în mod eficient comerțul Marii Britanii în câteva luni. 
Aproape că a reușit acest lucru cu doar 120 de vase. Așadar, 
dacă aceleași resurse ar fi fost folosite pentru producerea 
a încă 300 de submarine, Bătălia pentru Atlantic s-ar fi 


1 Aluzie la Rosie the Riveter, prototip cultural american reprezentând co- 
lectiv toate femeile din Statele Unite ale Americii care au lucrat în fabrici 


și uzine în perioada războiului. (n.tr.) 

încheiat cu victoria germanilor, iar Marea Britanie s-ar fi 
predat. Dar submarinele nu se bucurau de un prestigiu prea 
mare. Pe timp de pace, minunatele, dar inutilele Bismarck, 
Scharnhorst şi Gneisenau erau mai impresionate. Cea mai 
modernă și mai spectaculoasă navă de luptă, Bismark, a fost 
scufundată în primul raid. 


73: Me 262 


Este puţin probabil ca ordinul lui Hitler de a schimba avionul 
de (vânătoare) de interceptare Me 262 într-un bombardier 
tactic să fi întârziat producţia primului avion de vânătoa- 
re cu reacție mai mult de câteva luni. În cele din urmă avi- 
onul cu reacție a fost practic ignorat. Hitler nu a înțeles sau 
nu a apreciat cu adevărat dezvoltarea avioanelor cu reacţie 
până nu a devenit clar că programul de bombardament al 
Aliaților a nimicit Germania nazistă. Deciziile arbitrare ale 
lui Hitler cu privire la avioanele cu reacţie sunt un exemplu 
incredibil al lipsei lui de înțelegere a sistemelor de armament 
şi a limitărilor armatelor pe care le controla. În momentul 
în care existau suficiente Me 262 pentru a domoli campania 
americană de bombardamente de zi, fie nu mai exista sufi- 
cient combustibil, fie nu mai erau suficienți piloți instruiți 
pentru a le folosi. În 1945, cel mai utilizat avion al Luftwaffe 
era o versiune îmbunătățită a aceluiași aparat de zbor care 
participase la Bătălia pentru Anglia, adică Me 109. 


74: Declaraţia de război împotriva Statelor Unite 


Naziștii au încurajat Japonia să atace America. Acest lucru 
a fost valabil mai ales în toamna lui 1941, când au înain- 
tat rapid în Rusia și războiul părea aproape câștigat. Hitler 
vorbea despre cum, după ce îi va învinge pe Stalin și pe 
sovietici, va trebui să se pregătească pentru a se ocupa de 
Imperiul Britanic și de America. Statele Unite au sprijinit în 

mod deschis Marea Britanie încă de la căderea Franței. Așa 
că Hitler a fost entuziasmat când niponii au atacat cu suc- 
ces Pearl Harbor. Dacă îi putea distrage pe americani, Marea 
Britanie nu mai avea prea multe șanse de scăpare. Pentru 
a-și sprijini aliaţii, la câteva zile după Pearl Harbor, Hitler a 
anunțat că Germania declară război Statelor Unite. La rân- 
dul lor, Statele Unite au declarat război Japoniei, dar Con- 
gresul a respins îndemnul președintelui Franklin Roosevelt 
de a include și Germania. Dar, când Germania le-a decla- 
rat război, americanii au văzut imediat că naziștii erau de 
aceeași parte a conspirației din care făceau parte și japone- 
zii. Trebuie să fi reprezentat un adevărat șoc pentru naziști 
momentul în care Roosevelt nu numai că a cerut război și a 
primit o declaraţie de război, dar a anunțat că prioritatea 
Americii va fi înfrângerea Germaniei și eliberarea Europei. 


75: Împărţirea deciziilor 


De prea multe ori succesul armatelor germane a fost împiedi- 
cat de ordinele directe ale lui Adolf Hitler, care și-a împărțit 
eforturile între prea multe obiective sau și-a schimbat obiec- 
tivele exact în mijlocul unei operațiuni. Un exemplu este 
împărțirea panzerelor din Grupul de Armate Nord exact când 
acesta se afla pe punctul de a zdrobi Leningradul. Orașul a 
fost înconjurat, dar i s-a oferit timp pentru a-și construi ceea 
ce s-a dovedit a fi o apărare impenetrabilă. O parte din blin- 
date au fost trimise pentru a sprijini atacul asupra Moscovei, 
dar nu au avut nici un efect. De asemenea, Hitler a ordonat 
ulterior ca panzerele să renunţe la atacul asupra Moscovei, 
unde s-ar fi putut câștiga războiul, pentru a pleca în sprijinul 
Grupului Armate Sud. După cum s-a dovedit, tancurile nu au 
fost de ajutor, iar drumul spre Moscova a fost blocat. Un alt 
exemplu este divizarea Grupului de Armate Sud. O parte a 
continuat să înainteze spre vitalele câmpuri petrolifere din 

Baku. Penuria de combustibil a distrus ulterior mașinăria 
de război germană. Cealaltă jumătate a Grupului de Armate 
Sud s-a întors spre est și a atacat Stalingradul. Oricare din 
ele ar fi fost un obiectiv potrivit, dar, fiindcă Hitler a încer- 
cat să le obțină pe amândouă în același timp, nu a fost atins 
nici unul. Când rușii au contraatacat, încercuind și apoi 
recâștigând Stalingradul, restul Grupului de Armate Sud a 
fost forțat să se retragă sau să rămână izolat. 


76: Îndrumat greşit în mod deliberat 


Aliaţii au făcut un efort important pentru a convinge ger- 
manii că Ziua Z a debarcării în Europa urma să aibă loc la 
Pas-de-Calais. Existau destule motive pentru care această 
alegere ar fi fost potrivită. Coasta din această zonă este cea 
mai apropiată de Anglia. Se poate zări Anglia peste Canalul 
Mânecii. Exista un port foarte bun la Calais. Orice armată 
invadatoare are nevoie de un port bun pentru a gestiona 
miile de tone de provizii și de muniţie necesare. Aliații au 
făcut tot ce au putut pentru a da impresia că principalul loc 
de debarcare va fi acolo. Au creat instituţii false; au creat o 
rețea radio ce trimitea mesaje legate de divizii inexisten- 
te la un fals centru de comandă, apoi l-au pus pe George 
Patton la comandă. Și trucul a funcționat. Dar a funcționat 
și din cauza neîncrederii flagrante a lui Hitler față de 
comandanții săi militari și față de judecata lor. Existau 
două divizii de panzere în Franţa, suficient de aproape 
pentru a contraataca plajele chiar în ziua următoare. Era 
rezerva OKW și urma să fie folosită doar în astfel de cazuri. 
Se aflau suficient de aproape și probabil ar fi respins spre 
mare debarcarea Aliaților. Dar, în loc să le aloce generalu- 
lui care se afla în zonă, feldmareșalul Gerd von Rundstedt, 
Hitler a insistat că nu trebuie aruncate în luptă până nu 
primește acordul din partea lui. Era 7:30 dimineaţa. Hitler 

nu se trezise încă, având în vedere că muncea până noaptea 
târziu, el dormea până spre prânz. La trezire era indispus 
și nimeni nu îndrăznea să-l deranjeze. Și asta chiar dacă 
Divizia a 12-a SS și Panzer Lehr așteptau ordine, în vreme 
ce zeci de mii de soldați Aliați intrau în Franţa, pe plajele 
desemnate pentru Ziua Z. Încălcarea unui ordin direct al lui 
Hitler ar fi făcut ca până și un feldmareșal să fie împușcat 
de Gestapo. Abia la 16:00 panzerele au primit ordin să ata- 
ce plajele. Până atunci cerul era deja senin, iar forțele aerie- 
ne Aliate distrugeau orice mișca în tabăra adversă. Aproape 
imediat ce au început atacul, ambele divizii au fost nevoite 
să se ascundă în pădurile de lângă șosea și să aștepte căde- 
rea întunericului. Ceea ce ar fi putut reprezenta o cursă ra- 
pidă, pe fundalul unui cer de dimineaţă înnorat, a devenit 
o așteptare de coșmar. Abia în dimineața următoare au ata- 
cat. Dar atunci era prea târziu, iar capetele de pod fuseseră 
prea bine consolidate pentru a mai fi cucerite. 


77: Kursk 


Bătălia de la Kursk urma să fie momentul în care armata 
germană atrăgea și distrugea cea mai bună armată sovieti- 
că. Problema însă era că ambele tabere știau că va urma un 
atac german. Apoi Hitler a amânat startul cu câteva săp- 
tămâni pentru a fi livrate noile tancuri. Asta a însemnat 
că până când au atacat germanii, sovieticii completaseră 
cele mai importante linii cu sute de arme antitanc, milioa- 
ne de mine și numeroase armate de tancuri. În câteva zile, 
formațiunile naziste au fost oprite și forțate să se retragă 
cu pierderi severe. Germania nu a mai recâștigat inițiativa. 


78: Bătălia din Ardeni 


Au existat mai multe probleme cu planul lui Hitler de a ata- 
ca Aliaţii în decembrie 1944. Prima dintre acestea a fost 


339 


BILL FAWCETT 


că unităţile blindate pe care le-a adunat au fost în detri- 
mentul apărării care se prăbușea pe frontul de est. Sutele 
de tancuri și zecile de mii de noi soldați ar fi putut avea o 
șansă să-i oprească sau măcar să-i încetinească semnificativ 
pe ruși. Armatele ruse, la rândul lor, erau în criză de soldaţi 
și aveau probleme cu liniile de aprovizionare. Situaţia lor 
era tensionată. Deși mult inferiori numeric și cu lipsuri de 
toate felurile, comandanții germani reușeau totuși să pro- 
ducă pierderi mari rușilor la fiecare încercare de ofensivă. 
Cu ceva întăriri, unitățile rusești obosite și elementele lor 
de susținere ar fi putut fi forțate să se oprească. Dar un ase- 
menea succes nu era posibil și în vest. Hitler a atacat totuși, 
considerând că, dacă britanicii și americanii erau presați, 
ar fi putut semna un acord de pace separat. Totuși acest lu- 
cru era puțin probabil chiar și cu o victorie nazistă, pentru 
că orice pierdere ar fi fost ușor compensată în câteva săp- 
tămâni. Ulterior nu a mai apărut nici o ocazie cu adevărat 
bună pentru a obţine succesul în Bătălia pentru Ardeni. Pur 
și simplu nu mai exista suficient combustibil pentru toa- 
te panzerele noi, pentru a le putea muta spre ţintele finale 
fără a întâmpina rezistență. Cu siguranță nu era suficient 
pentru a lupta să ajungă spre Meuse, cu atât mai puțin spre 
coasta Canalului Mânecii. Era un semn cu privire la cât de 
mult degeneraseră alegerile lui Hitler, care pariase toate în- 
tăririle pe un singur atac a cărui viabilitate, și cu atât mai 
puţin succes, depindea de capturarea unor cantităţi mari de 
combustibil din rezervele celeilalte părţi. A sacrificat fron- 
tul de est pentru a organiza un atac împotriva americanilor 
și a britanicilor, pe care nici măcar nu-l putea câștiga. 


Trebuie să ne întrebăm cum ar fi arătat lumea în prezent 
dacă cel de-al Treilea Reich ar fi fost condus de un lider com- 
petent și sănătos mintal... 


Zà 


CUM SĂ 
RENUNȚI LA TOT 
PENTRU NIMIC 


IALTA 


1945, CRIMEEA 


La Conferința de la Ialta, Franklin Delano Roosevelt a 
făcut concesii ce au costat libertatea a milioane de oameni 
pe care nu îi reprezenta. Pentru a înțelege de ce s-a întâm- 
plat așa ceva trebuie să analizăm situaţia din februarie 
1945. Naziștii erau aproape de colaps, dar nu în totalita- 
te. Bătălia din Ardeni se sfârșise, iar trupele ruse înain- 
tau spre Germania. În Pacific, lucrurile erau departe de a 
fi rezolvate. Britanicii recâștigau Burma, trupele nipone 
din China rezistau, iar generalul Douglas MacArthur încă 
lupta pentru recuperarea insulelor Filipine. Rezistența ja- 
ponezilor în aceste insule, atacate de flota americană din 
Pacific, arătase clar cât de costisitor avea să fie atacul fi- 
nal asupra Japoniei. 

Peste toate aceste neajunsuri, starea de sănătate a lui 
Roosevelt se înrăutățea. Acesta avea să moară două luni 
mai târziu. A mai existat ceva nou în negocieri: percepția că 
vor exista doar două superputeri după război, americanii și 

sovieticii. Acest lucru îl retrograda într-un rol secundar pe 
Winston Churchill, cel mai priceput dintre cei doi lideri aliați. 

Poate că cel mai important factor pentru eșecul lui 
Roosevelt la Ialta a fost dorinţa fiecărui lider participant 
de a-și atinge obiectivele. Când s-au întâlnit, cei trei lideri 
naţionali priveau spre viitor după războiul din Europa. 
Îngrijorările lui Roosevelt erau dominate de costurile înfrân- 
gerii Japoniei. Era clar că, în ciuda faptului că erau puternic 
atacați, niponii nu aveau de gând să cedeze. Armata lor avea 
circa două milioane de soldaţi, cei mai mulți aflați în China, 
toți plini de dorinţa de a lupta până la moarte. Civililor din 
teritoriile nipone li se spunea că, dacă americanii debarcă, 
trebuia să-i atace cu sulițe și cu săgeți. Femeile și copiii se an- 
trenau în mânuirea acestor arme primitive. Aproape un mi- 
lion de soldați erau pregătiți să-și apere insulele. Pierderile 
estimate după o posibilă cucerire americană a Japoniei erau 
de jumătate de milion de persoane. Franklin Roosevelt era 
convins că Statele Unite trebuiau să beneficieze de ajutorul 
Rusiei pentru a acoperi astfel de pierderi. De asemenea, își 
mai dorea, la fel ca Churchill și Liga Naţiunilor, să obțină 
participarea Rusiei la Organizația Naţiunilor Unite. 

Winston Churchill era mai îngrijorat de răspândi- 
rea comunismului, dar se gândea și la refacerea vechilor 
colonii britanice pierdute. Din păcate, fiind mai puţin 
preocupat de războiul european, Roosevelt a preluat 
inițiativa, iar Churchill a avut doar o influență redusă asu- 
pra înțelegerii finale. 

Iosif Stalin era îngrijorat în privinţa lumii de după răz- 
boi. Își dorea răspândirea pe scară largă a comunismului. 
Mai dorea să se asigure că toate țările de la granița europea- 
nă a Rusiei vor fi controlate de el. Fiind surprins în trecut 
de atacul Germaniei, insista pentru crearea unei zone-tam- 
pon în jurul Uniunii Sovietice. Nici măcar nu dorea să dis- 
cute despre viitorul Poloniei, ruta obișnuită a atacurilor 

împotriva Rusiei. În cele din urmă, Stalin era nerăbdător să 
ocupe cât mai mult din Germania și să se asigure de contro- 
lul asupra Berlinului, odată ce acesta cădea. 

Roosevelt avea nevoie de ajutorul lui Stalin împotriva 
Japoniei, iar Churchill a avut puţină influență asupra de- 
ciziei. De asemenea, Stalin mai dorea să pună mâna pe tot 
ce găseau armatele lui în teritoriile ocupate. Chiar și locul 
conferinţei a arătat modul în care liderul comunist contro- 
la mersul lucrurilor. Roosevelt propusese o insulă neutră 
din Marea Mediterană. Stalin insistase să aleagă Ialta, în 
Crimeea, parte a Uniunii Sovietice. 


IATĂ CE S-A HOTĂRÂT LA IALTA 
ȘI CARE AU FOST COSTURILE REALE 


Rusia a acceptat să se alăture atacului asupra Japoniei. 
În realitate, Rusia a luat de la japonezi Mongolia, 
Manciuria, apoi Coreea de Nord. Nici una dintre aceste 
invazii nu a fost de real ajutor pentru efortul american 
de război. Apoi, înainte de a avea loc o invadare reală a 
Japoniei și cu o reasigurare întârziată că împăratul nu 
va avea de suferit, japonezii s-au predat. 

Rusia a acceptat să se alăture Organizaţiei Națiuni- 
lor Unite, dar numai după ce a obținut o nouă clauză 
în cartă care îi oferea statutul de membru permanent 
și drept de veto în Consiliul de Securitate. De fapt, 
rușii se alăturau doar dacă li se putea garanta că ONU 
nu va face nimic cu care ei nu ar fi de acord. Boicotau 
ședințele când a început Războiul din Coreea, așa 
că nu și-au putut exprima dreptul de veto. A fost o 
greșeală pe care sovieticii nu au mai repetat-o. Vedem 
în prezent rezultatul concesiei lui Roosevelt în inca- 
pacitatea totală a ONU de a întreprinde orice acțiune 

semnificativă împotriva intereselor rusești oriunde în 
lume și obstrucționarea pe care o practică Rusia cu re- 
ferire la situații precum cea din Siria. Stalin a fost obli- 
gat să accepte o divizare a Berlinului în trei sectoare, 
dar când britanicii și americanii au cerut să existe un 
sector și pentru Franța, Stalin a insistat ca acela să fie 
croit doar din partea cuvenită Aliaților. 


Pentru a-i determina pe ruși să se alăture unei inva- 
zii asupra Japoniei, de care s-a dovedit că nici măcar nu 
era nevoie, Roosevelt l-a invitat pur și simplu pe Stalin să 
invadeze Mongolia şi Manciuria. În ciuda obiecțiilor lui 
Churchill, el a acceptat cuvântul dat de Stalin, care a pro- 
mis că va permite alegeri libere în toate teritoriile ocupate 
de Armata Roșie. Inutil de menţionat că astfel de alegeri 
libere nu au mai avut loc. Tot ce a făcut președintele ame- 
rican a fost să-i lase mână liberă lui Stalin pentru a decide 
după bunul plac, iar ceea ce și-a dorit acesta a fost bogăția 
țărilor ocupate și o zonă-tampon în jurul Rusiei. Acest lu- 
cru a condamnat milioane de români, unguri, polonezi, 
est-germani și alte popoare la 70 de ani de dominație și de 
exploatare sovietică. 

Numai după ce puterea instituţiei a fost slăbită, pre- 
ședintele american a făcut ca toată lumea să se alăture 
organizației. Eficiența acestui organism în menținerea păcii 
este demonstrată de numeroasele războaie, genocide, rebe- 
liuni și de Războiul Rece prelungit cu care ne-am confruntat 
de la înființarea lui. 

Pe scurt, la Ialta, politicianul Franklin Delano Roosevelt 
a cedat totul și a câștigat foarte puţin. A fost pur și simplu 
învins și manipulat de Iosif Stalin. 


80 


SOLUȚII 
NAȚIONALE 
PROST GÂNDITE 


UN MARE SALT ÎNAINTE 


ANII 1950—1960, CHINA 


În funcţie de persoana pe care o întrebi, Mao Zedong a fost 
fie un tiran criminal, fie un vizionar strălucit. Numeroși 
chinezi afirmă că Mao a fost un erou naţional, menționând 
eforturile sale de a asigura servicii medicale gratuite, de a 
îmbunătăți educaţia la sate și statutul femeilor. Cu toate 
acestea, nu există răspunsuri mulțumitoare la criticile oc- 
cidentalilor legate de dictatorul violent cu viziuni economi- 
ce distorsionate. Mao a încercat să revigoreze agricultura 
chineză și industria prin Marele Salt Înainte, al doilea plan 
cincinal menit să modernizeze economia Chinei. Saltul 
a fost oricum, numai înainte nu, deoarece politicile lui 
Mao au paralizat economia și au dus la o foamete devas- 
tatoare. Marea foamete din China a reprezentat probabil 
cel mai mare dezastru umanitar din istorie și a dezvăluit 
cu claritate defectele maoismului. Moștenirea lui Mao nu 
poate fi separată de milioane de vieți pierdute din cauza 
incompetenței și a brutalităţii sale. 

În 1958, China se lupta să țină pasul cu economiile in- 
dustriale din Occident. Mao a dorit să repare această situație 
printr-o industrializare rapidă. Primul pas al planului său 
era să crească producţia de oţel din China. În mod nerea- 
list, Mao prevedea că în doar 15 ani China va depăși Regatul 
Unit în ceea ce privește producţia de oțel. A încercat atinge- 
rea obiectivului prin dublarea producției în fiecare an. Cu 
toate acestea, Mao nu a vrut să plătească pentru tehnologii 
moderne sau pentru echipamentele necesare, în schimb s-a 
bazat pe cuptoarele deja existente care pur și simplu topeau 
orice. Deoarece muncitorii nu erau instruiți și foloseau fier 
vechi ca materie primă, rezultatul era aproape fără nici o va- 
loare, fontă de calitate scăzută. Programul a fost abandonat 
în 1959, când Mao și-a dat seama că plătea salarii fără nici 
un beneficiu economic. Producţia de oțel a crescut în primii 
ani ai programului, darapoi a scăzut brusc în 1961. Întregul 
efort a reprezentat o investiție uriașă cu profit redus, iar 
rezultatul a fost că economia Chinei a cunoscut o creștere 
negativă din 1958 până în 1961. În mod ironic, această pe- 
rioadă a Marelui Salt Înainte a inclus singurii ani din 1953 
până în 1983 în care s-a întâmplat acest lucru. 

Dacă planurile eronate ale Marelui Salt Înainte au îm- 
piedicat creșterea industrială, acestea au fost și mai devas- 
tatoare pentru agricultură, care reprezenta cea mai mare 
parte a economiei chineze. Pe tot parcursul anilor 1950, 
țăranii au fost încurajați să lucreze în cooperative agricole 
formate din câteva zeci de gospodării. Ca urmare a relocări- 
lor forțate, între 30 și 40% dintre gospodăriile agricole in- 
dividuale au fost distruse sau transformate în îngrășământ. 
Aceasta a fost cea mai mare distrugere de proprietăți din 
istorie. În aceste noi comune, Mao a decretat utilizarea teh- 
nicilor agricole susținute de pseudocercetătorul sovietic 
Trofim Lîsenko. Acesta credea că este mai bine să supraa- 
glomerezi terenurile deosebit de fertile decât să distribui 

culturile pe terenuri cu productivitate moderată. O tehnică 
folosită era plantarea apropiată, în care semințele de același 
tip erau semănate mai des, cu convingerea eronată că plan- 
tele nu concurează cu membrii propriei specii. Eroarea unei 
asemenea tehnici era cunoscută de fermieri de secole, dar 
nu s-a ținut cont de ea. Te conformai doctrinei maoiste sau 
aveai de suferit. Acest tip de cultivare încetinea creșterea 
plantelor și afecta productivitatea. O altă politică greșită a 
fost aratul adânc, care a fost implementată deoarece Mao 
considera că cel mai fertil sol se afla la câțiva centimetri de 
suprafață. În regiunile cu sol puţin adânc, această tehnică 
a răscolit pietre și nisip, îngropând solul roditor, ceea ce a 
dus la scăderea randamentelor. 

Impactul acestor politici eronate a fost amplificat de 
o serie de dezastre naturale. În 1959, un roi de lăcuste a 
devorat recoltele. Populațiile de lăcuste erau controlate de 
regulă de prădători naturali precum vrăbiile, dar Mao ordo- 
nase ca acestea să fie omorâte în Campania împotriva celor 
patru dăunători. În 1959, Râul Galben s-a revărsat şi a dis- 
trus culturile. Secetele au afectat anul 1960, astfel că 60% 
din terenurile agricole din China nu au beneficiat deloc de 
ploaie. Cu toate acestea, chiar și când culturile au avut un 
randament bun, uneori au fost lăsate să putrezească ne- 
recoltate pe câmp. S-a întâmplat astfel din cauză că Mao 
transferase foarte mulți lucrători agricoli spre producția 
de oţel. Cu o forță de muncă deficitară, producţia de cereale 
a suferit și ea dramatic. 

Rezultatul a fost o foamete generalizată. Cu toate aces- 
tea, o bună perioadă liderii de partid nu au conștientizat pe- 
ricolul. Era rezultatul birocraţiei create de regimul lui Mao, 
în care admiterea eșecului putea fi o chestiune de viaţă și 
de moarte. Autorităţile locale au întocmit rapoarte false, 
care raportau superiorilor recolte-record, iar la rândul lor 
aceștia exagerau și mai mult cifrele pentru următorul nivel 

al conducerii. Planificatorii de la centru au distribuit ce- 
realele pe baza acelor cifre umflate. Rezultatul: o cantita- 
te insuficientă de cereale a fost distribuită locuitorilor din 
mediul urban, iar restul a fost expediat la export, în timp 
ce populaţia din mediul rural a murit de foame. China a ex- 
portat cereale ca o modalitate de a reduce datoria față de 
Uniunea Sovietică. Pentru a păstra aparențele, liderii chinezi 
au refuzat ofertele venite ca ajutor din partea unor ţări pre- 
cum Japonia. Oficialii de la vârf au ignorat adesea rapoartele 
despre foamete și despre depozitele de cereale din grânarele 
publice. În loc să admită erorile, oficialii au acuzat țăranii că 
ascunseseră cerealele, iar fermierii au fost adesea torturați 
sau uciși. Oficialii de partid care aduceau critici, precum 
mareșalul Peng Dehuai, au fost numiţi „burghezi“ și epurați. 
Din cauza foametei, a sinuciderilor și a muncii excesive, 
precum și a violenței guvernului, cel puțin 15 milioane de 
persoane au murit în timpul Marelui Salt Înainte. Aceasta 
este o estimare prudentă prezentată de guvernul chinez 
de la acea vreme. Este foarte probabil să fi murit circa 30 de 
milioane, iar unii demografi cred că numărul ar putea fi 
chiar în jur de 45 de milioane. Într-o descriere îngrozitoare 
a foametei, Yu Dehong, oficial al partidului, declara: „Am 
mers într-un sat și am văzut 100 de cadavre... Nimeni nu 
le dădea importanță. Oamenii spuneau că trupurile erau 
mâncate de câini. Nu e adevărat, am spus eu. Câinii au fost 
deja mâncaţi de oameni.“ Guvernul a fost responsabil de cel 
puţin 2,5 milioane de decese. Ţăranii acuzați că nu reușiseră 
să îndeplinească cota fixată a producţiei de cereale erau ade- 
sea torturați și uciși. Unele dintre cele mai brutale pedepse 
includeau să fie loviți cu bâta, îngropați de vii, forțați să 
mănânce fecale, mutilați sau trimiși în lagăre de muncă. 
Criza politică i-a slăbit poziţia lui Mao, așa că a fost 
nevoit să se retragă din funcția de președinte. A rămas 
cu funcția de președinte al Partidului Comunist Chinez 

și și-a folosit poziția pentru a recâștiga puterea în timpul 
Revoluţiei Culturale. Pentru că toți cei care îl criticau pe 
Mao erau adesea pedepsiţi cu brutalitate, reformele deve- 
neau aproape imposibile. Cunoscutul om politic Liu Shaoqi 
a descris dezastrul drept „30% din vina naturii, 70% eroare 
umană“. Critica sinceră a lui Shaoqi la adresa lui Mao s-a 
întors împotriva lui odată cu revenirea acestuia la putere. 
Shaoqi a fost catalogat în 1969 drept trădător capitalist și 
a fost torturat până la moarte. Tocmai această înăbușire a 
criticilor l-a făcut pe Mao atât de predispus la eșec. Mao era 
un om strălucit, dar acorda prea puțină atenţie vieţii de zi 
cu zi, iar planurile sale deseori nerealiste sau greșite, dar 
întotdeauna ambițioase pentru China, au avut de suferit 
tocmai pentru că a înăbușit toate opiniile disidente. Poate 
că aceasta este eroarea care a generat toate celelalte greșeli 
și a dus la pierderea a milioane de vieți. 

A LEGE-ŢI 
PRIETENII CU MAI 
MULTĂ ATENȚIE 


PRIETENIA PROST ALEASĂ 
DE DWIGHT EISENHOWER 


1953, İRAN 


Pe măsură ce revoluția s-a extins în Orientul Mijlociu în 
timpul Primăverii Arabe din 2011, mulți comentatori poli- 
tici s-au temut de posibilitatea apariţiei unor teocraţii emer- 
gente. La urma urmei, Revoluţia Iraniană din 1979, deși 
aparent democratică, generase o dictatură islamică, ce avea 
să aducă mari bătăi de cap Occidentului, care continuă până 
în zilele noastre. Nucleul problemei Iranului în discursul po- 
litic modern este evidenţiat de lucruri precum dezbaterile 
prezidențiale primare republicane din 2012, în care fiecare 
candidat s-a străduit să demonstreze că a fost cel mai dur 
în problema Iranului. Doar congresmenul Ron Paul s-a în- 
depărtat de această direcție, explicând că Orientul Mijlociu 
urăște Statele Unite ale Americii doar pentru politicile sale 
imperialiste. Chiar dacă opiniile lui Paul pot părea uneori 
neobișnuite, are dreptate când spune că problemele din 
prezent sunt înțelese cel mai bine dacă analizăm trecutul. 

Dacă Statele Unite nu ar fi sprijinit decenii la rând un șah 
dictator și corupt, poate ar fi avut parte mai degrabă de un 
aliat democratic decât de un dușman teocrat în cea mai vo- 
latilă regiune a globului. 

Mohammad Reza Pahlavi, șahul Iranului, i-a urmat la 
conducere tatălui său în 1941. Tatăl rămăsese neutru în 
timpul celui de-al Doilea Război Mondial, iar, ca răspuns, 
Marea Britanie și Rusia l-au înlocuit cu Reza, care era mai 
conciliant. Șahul a permis Iranului să devină un punct im- 
portant de aprovizionare în timpul războiului. De aceea țara 
a fost supranumită Coridorul Persan. Reza a acordat amnis- 
tie generală dușmanilor politici ai tatălui său și a decis să 
ducă o politică mai luminată și mai rafinată decât predece- 
sorul său. Într-adevăr, șahul a câştigat în timpul domniei 
sale admirația multor analiști occidentali pentru politicile 
liberale implementate. Un musulman moderat, șahul a tre- 
cut la aplicarea Revoluţiei Albe, o serie de reforme menite să 
modernizeze economia și să laicizeze viața politică. De ase- 
menea, șahula recunoscut Israelul ca stat legitim și a extins 
dreptul de vot și pentru femei. Un politician prooccidental, 
el era văzut de americani ca o forță stabilizatoare. 

Cu toate acestea, șahul avea porniri antidemocratice. 
Acesta ar fi trebuit să fie un motiv pentru a-l critica, dar Sta- 
tele Unite au fost mai preocupate să păstreze la putere lideri 
anticomuniști. În 1951, doctorul Mohammad Mosaddegh 
a fost ales democratic în funcția de prim-ministru al Ira- 
nului. Mosaddegh a introdus mai multe reforme sociale. 
A sprijinit compensațiile pentru șomaj, serviciile medicale 
pentru muncitori, renunţarea la munca forțată și, impor- 
tant, naţionalizarea rezervelor de petrol ale țării. Această 
ultimă intenție reprezenta o preocupare majoră pentru 
Marea Britanie, care se baza pe British Anglo-lranian Oil 
Company pentru o mare parte a nevoilor sale energetice. 
În iulie 1952, când șahul i-a interzis lui Mosaddegh dreptul 

constituțional de a numi un ministru al apărării și un șef 
de cabinet, Mosaddegh a demisionat. Noul prim-ministru 
a încercat să rezolve problema petrolului, dar mandatul său 
a fost întrerupt de protestele pe scară largă pentru susți- 
nerea lui Mosaddegh. Șahul, speriat de amploarea mișcărilor 
sociale, l-a numit din nou în funcție pe Mosaddegh și i-a 
acordat puterile pe care le solicitase. 

Mosaddegh s-a folosit de noile pârghii pentru a limita 
și mai mult puterile monarhului și pentru a implementa re- 
forme în numele țăranilor iranieni. Când Mosaddegh a rupt 
relațiile cu Marea Britanie, Occidentul a devenit neliniștit. 
Președintele Dwight D. Eisenhower și prim-ministrul demi- 
sionar Winston Churchill au considerat că Mosaddegh, în 
ciuda criticilor aduse Partidului Comunist Iranian Tudeh, 
îndrepta încetul cu încetul țara spre socialism. Eisenhower a 
autorizat CIA să pună la cale o rebeliune în avantajul șahului. 
În Operaţiunea Ajax, CIA a stimulat revolte, a difuzat mesa- 
je propagandistice și a finanțat grupări din opoziție. Deși 
șahul se temea să se opună prim-ministrului său, Statele 
Unite l-au intimidat ca să-l demită pe Mosaddegh. Armata 
l-a arestat pe Mosaddegh, iar noul prim-ministru a pus la 
cale alte acorduri referitoare la resursele de petrol, care fa- 
vorizau exagerat de mult Statele Unite și Marea Britanie. 
Mosaddegh a fost condamnat pentru trădare și a fost ţinut 
în arest la domiciliu până la moartea sa, în 1967. 

De-a lungul următoarelor decenii a crescut opoziția față 
de șah, care, pe bună dreptate, era văzut ca o marionetă a 
Occidentului. Programele ambiţioase de occidentalizare 
ale șahului erau privite cu suspiciune. Începând din 1963, 
opoziţia s-a coalizat sub conducerea ayatollahului Ruhollah 
Khomeini. Ca răspuns la Revoluţia Albă, Khomeini l-a numit 
pe șah „un ticălos nenorocit“ pornit să „distrugă Islamul în 
Iran“. Agitaţia creată de acesta în legătură cu relația Iranului 
cu Israelul l-a determinat pe șah să-l trimită pe cleric în exil. 

Chiar dacă Khomeini plecase, ideile sale au continuat să 
fie o sursă de iritare. Liberalii constituționaliști, grupurile 
marxiste și ayatollahii de stânga s-au alăturat islamiștilor 
fundamentaliști în opoziția față de șah. 

În anii 1970, șahul a încercat din răsputeri să-și înde- 
părteze adversarii. La aniversarea a 2 500 de ani de la cre- 
area Imperiului Persan, șahul a cheltuit 100 de milioane de 
dolari pentru o sărbătoare fastuoasă. A ridicat un oraș de 
corturi de 65 de hectare, un contrast puternic cu satele să- 
race din apropiere. Această afișare de opulenţă a subliniat 
diferența tot mai mare de venituri dintre cei mai bogaţi și 
cei mai săraci, întrucât șahul și aliații săi și-au luat partea 
leului din veniturile din petrol ale țării. De asemenea, șahul 
a suprimat disidenţa politică prin interzicerea partidelor de 
opoziție și prin impunerea cotizaţiilor de membru pentru 
iranienii apolitici. De oponenții șahului se ocupa poliția 
secretă a acestuia, SAVAK. În mod ironic, opoziţia a venit 
tocmai de la tinerii studenți care au beneficiat de reformele 
educaţionale ale șahului. 

Chiar dacă Statele Unite dezaprobau măsurile autorita- 
riste ale șahului, temperau în același timp criticile la adresa 
lui. Cu doar șase luni înainte ca șahul să părăsească Iranul, 
CIA a ajuns la concluzia că țara „nu se află într-o situație 
revoluționară și nici măcar prerevoluţionară“, așa că șahul 
se putea bucura fără griji de prerogativele de conducere și 
deceniile următoare. Aceasta era însă o perspectivă naivă 
asupra lucrurilor. Protestele s-au înmulțit constant: dacă în 
vara lui 1978 manifestaţiile împotriva șahului adunau zeci 
de mii de protestatari, numărul a crescut la peste șase mi- 
lioane în luna decembrie a aceluiași an. A fost cel mai mare 
protest din istorie, când 10% din populația țării a mărșăluit. 
Răspunsurile dure ale șahului, inclusiv punerea în aplicare a 
legii marțiale și masacrarea protestatarilor din septembrie, 
au inflamat opoziția. Șahul și-a dat seama de ineficiența 

strategiei lui și a schimbat radical cursul acesteia, numin- 
du-l în funcţia de prim-ministru pe moderatul Shapour 
Bakhtiar. Acesta a dizolvat SAVAK, a eliberat prizonierii 
politici, a promis alegeri libere și l-a invitat pe Khomeini să 
revină în Iran, pentru a crea un stat islamist asemănător 
Vaticanului. Khomeini a respins oferta lui Bakhtiar, pentru 
că acesta ar fi cedat în faţa șahului, apoi a preluat contro- 
lul asupra țării. Khomeini a numit un nou prim-ministru 
și a devenit liderul indiscutabil al Iranului. Noul stat era o 
teocrație islamică. O dictatură fusese înlocuită cu alta, doar 
că acest regim era ostil intereselor occidentale. 

Factorii de decizie politică din prezent au moștenit 
această situaţie deplorabilă. Iranul este controlat de isla- 
miștii radicali care numesc Statele Unite „Marele Satan“. 
Fostul secretar de stat Madeleine Albright a spus urmă- 
toarele despre lovitura de stat din 1953: „Administraţia 
Eisenhower a considerat că acţiunile sale erau justificate 
din motive strategice; dar lovitura de stat a reprezentat cu 
siguranță un regres al dezvoltării politice în Iran. Și este 
ușor de înțeles acum de ce numeroși iranieni continuă să 
fie iritaţi de intervenţia Americii în treburile lor interne.“ 
Într-adevăr, Eisenhower și președinții care au urmat au 
greșit sprijinind șahul. Acesta era un om meschin, un dic- 
tator, care a îngreunat drumul Iranului către democrație. 
Dacă Eisenhower s-ar fi purtat decent cu Mosaddegh, 
Orientul Mijlociu ar fi fost în prezent mai stabil, mai demo- 
cratic și mai favorabil intereselor occidentale. 

SUSTINEREA 
CONDUCĂTORILOR 
NEPOTRIVIŢI 


CÂȘTIGĂ INIMA ȘI 
MINTEA POPORULUI 


1954—1972, 
STATELE UNITE ȘI VIETNAM 


În timpul Războiului din Vietnam a început să tot apară 
în discursurile președintelui Lyndon Johnson o expresie: 
„Câștigă inima și mintea poporului“. A devenit aproape 
un clișeu, deoarece Johnson a încercat să pună accent pe 
câștigarea unei campanii pentru oameni mai degrabă de- 
cât a uneia militare. Strategia s-a bazat pe atractivitatea 
inerentă a valorilor americane: capitalism, democrație, 
industrie. Cu toate acestea, valorile americane nu puteau 
rezista forței ipocriziei americane. Johnson a pierdut spri- 
jinul poporului atât acasă, cât și peste hotare, susținând 
mai degrabă dictatori corupți decât încurajând democrația. 
Johnson nu a fost singurul vinovat. Președinții Kennedy și 
Eisenhower au făcut același lucru înaintea lui. Strategia SUA 
în cea mai mare parte a Războiului Rece a presupus spriji- 
nirea autocraţilor anticomuniști mai degrabă decât să riște 

alegerea democratică a unui socialist. În Vietnam, această 
tactică a dat rateuri, deoarece i-a unit atât pe cetățenii viet- 
namezi, cât și pe cei americani, împotriva războiului. 
Problemele au început cu generalul vietnamez Ngo Dinh 
Diem. Acesta era un anticomunist înfocat și un catolic de- 
votat. Era foarte popular în rândul celor din administrația 
Eisenhower, iar din acest motiv fusese desemnat de Bao Dai, 
împăratul ereditar al Vietnamului, în funcţia de prim-minis- 
tru al Vietnamului de Sud. Forţele Navele ale SUA ajutaseră 
catolicii să emigreze din Vietnamul de Nord în cel de Sud, 
oferindu-i lui Diem sprijin loial. Iniţial, poziţia lui Diem a 
fost foarte șubredă, așa că CIA l-a protejat împotriva lovitu- 
rilor de stat. În 1955, Diem și-a consolidat puterea prin pro- 
gramarea unui referendum pentru a afla dacă ţara va deveni 
republică sau dacă se va reinstaura monarhia. Ngo Dinh Nhu, 
fratele său, l-a sprijinit la organizarea alegerilor. Rezultatele 
au fost aranjate și Diem a obţinut 98,2% din voturi, primind 
600 000 de voturi în Saigon, unde fuseseră înregistrați doar 
450 000 de votanţi. Diem s-a autoproclamat președinte și a 
zădărnicit încercarea de reunificare cu comuniștii din nord, 
având tupeul să sugereze că aceștia vor trișa la alegeri. În 
1959, când Statele Unite l-au forțat pe Diem să organizeze 
alegeri legislative, acesta a arestat un critic important al regi- 
mului și a reprimat orice încercări de adunări publice. 
Dincolo de lipsa lui de onestitate în campania electo- 
rală, Diem era crud și nemilos. A suprimat cu brutalitate 
comuniști și alți dizidenți politici, ucigând circa 50 000 de 
persoane și întemnițând alte 75 000 pe tot parcursul man- 
datului său. Cu ajutorul consilierilor SUA a pus la punct 
Programul Strategic al Cătunelor. Prin acesta intenţiona 
separarea ţăranilor de insurgenții comuniști prin crearea 
unor sate fortificate, în care țăranii să fie izolați. Ţăranii 
au reacționat la intenția guvernului de a-i strămuta în aces- 
te spaţii. Oficialii corupți au devalizat toate sumele care 

fuseseră alocate de fapt sub formă de compensaţii pen- 
tru ţărani, oferindu-i o parte din bani lui Diem. Mai mult, 
Vietcongul nu a întâmpinat deloc dificultăți în a se infiltra 
și a sabota comunitățile. La finalul lui 1963, doar circa 20% 
dintre cătunele strategice erau controlate în continuare 
de vietnamezii din sud. 

Ceea ce a stimulat cu adevărat opoziţia față de Diem 
a fost tratamentul acestuia față de majoritatea budistă. 
Politicile lui Diem demonstrau vădit o favorizare a catoli- 
cilor. Protestatarii budiști au fost omorâți, iar ucigașii au 
dat vina pe Vietcong. Nimeni nu a crezut șiretlicul, așa că 
opoziţia față de Diem a crescut. Budiștii au început să-și dea 
foc în public. Imaginile cu acești călugări, care rezistau stoic 
pe străzile vietnameze în timp ce erau mistuiți de foc, au 
mișcat inima poporului american. Diem a fost defăimat în 
propria ţară, dar şi în străinătate. În cele din urmă, CIA le-a 
transmis rivalilor lui Diem că nu va interveni în cazul unei 
lovituri de stat organizate de ei. Diem a fost înlăturat de la 
putere de generalul Duong Van Minh. Diem a refuzat exilul 
și a încercat să scape, dar a fost asasinat. 

Următorii ani au fost agitați. Minh nu prea inspira în- 
credere, deoarece era cam letargic și prefera să joace tenis în 
loc să conducă țara. A oprit Programul Strategic al Cătune- 
lor și a suspendat cenzura din epoca lui Diem. Dar, în același 
timp, a și destabilizat țara prin arestarea unui număr mare 
de membri ai fostului regim Diem și prin neputinţa de a 
opri atacurile Vietcongului. A rezistat doar trei luni până să 
fie înlăturat de la putere de Nguyen Khanh. 

Americanii au fost surprinși de lovitura de stat, dar l-au 
susținut pe Khanh, în speranţa că acesta va putea stabili- 
za Vietnamul de Sud. S-a dovedit a fi la fel de corupt precum 
predecesorii săi. Khanh a desființat Consiliul Notabililor, oa- 
recum democrat, care servise drept forum pentru disidență 
și era o instituţie cu aparențe democratice. A numit în funcții 

persoane mai degrabă loiale decât competente. A fost sfă- 
tuit constant de Henry Cabot Lodge Jr., ambasadorul SUA. 
Amândoi au acceptat ideea că democraţia nu era prea potrivi- 
tă în Vietnamul de Sud și că poliția de stat era necesară pen- 
tru a câștiga războiul. Khanh a propus o nouă constituţie, 
care îi conferea puteri sporite în situaţii de urgenţă și care îi 
bloca pe adversari, dar aceasta a fost întâmpinată cu proteste 
și revolte. Maxwell Taylor, care îl înlocuise pe Lodge ca amba- 
sador, l-a îndemnat pe Khanh să ignore cererile mulțimii. Cu 
toate acestea, temându-se de represalii, Khanh a început să 
acorde constant o serie de concesii budiștilor. De asemenea, 
a luptat necontenit cu generalii rivali, aceștia determinân- 
du-l să desființeze Înaltul Consiliu Naţional. Acest lucru l-a 
enervat pe Taylor, care, furios, l-a pedepsit: „Noi, americanii, 
ne-am săturat de lovituri de stat[;]... ai distrus totul. Nu te 
putem duce în spate la nesfârșit dacă procedezi în felul aces- 
ta“ Khanh a început să-l sfideze pe Taylor. Când s-a desco- 
perit că Khanh plănuia să încheie o înțelegere cu comuniștii, 
Taylor le-a transmisrivalilorlui Khanh că Statele Unite „nu-l 
susțin în nici un fel pe generalul Khanh și nici nu-l sprijină în 
vreun fel“. În 1965, Khanh a fost înlăturat de la putere prin- 
tr-o lovitură de stat sângeroasă. 

Khanh a fost înlocuit de Nguyen Van Thieu, care a fost 
descris într-un raport CIA drept „inteligent“ și „foarte am- 
biţios“. Sub conducerea acestuia loviturile de stat periodice 
au încetat. Din păcate, Thieu era un al doilea Diem. După 
distrugerea Ofensivei Tet, a declarat legea marțială și a folo- 
sit-o drept scuză pentru a aresta sau a exila mulţi susținători 
ai principalului său rival politic, vicepreședintele Nguyen 
Cao Ky. Vietnamezii din sud au început să-l numească „micul 
dictator“. A candidat din nou în 1971. Adversarii săi politici 
au anticipat fraude electorale, așa că nimeni nu a candidat 
împotriva sa. Sub conducerea lui Thieu, efortul de război a 
început treptat să dispară. Ajutorul american a încetat să 

mai vină, întrucât publicului american nu-i plăcea să sprijine 
un dictator în mod evident corupt, care făcuse multe victime 
și era responsabil pentru sume foarte mari de bani cheltuite 
inutil. Administraţia Nixon a redus sprijinul american și, în 
cele din urmă, a retras trupele americane, lăsându-l pe Thieu 
descoperit. Războiul a fost pierdut, iar Thieu a fost obligat 
să demisioneze. Înainte de a pleca în exil, acesta s-a plâns: 
„Voi, americanilor, cu cei 500 000 de soldați în Vietnam! Nu 
ați fost învinși... ați fugit!“ 

Într-adevăr, americanii fugiseră. Dar să ne uităm încă o 
dată la lista celor care au condus Vietnamul. Poporul ame- 
rican nu mai putea suporta cu conștiința împăcată liderii 
antidemocraţi. Aceștia erau fie puși la putere, fie sprijiniți de 
Statele Unite și de CIA. Ajutând genul acesta de ticăloși, gu- 
vernul SUA și-a subminat poziţia cu privire la principiile mo- 
rale. Mai important, corupţia și brutalitatea de care au dat 
dovadă Diem, Thieu și Khanh au atras atenţia opiniei publi- 
ce vietnameze atât asupra marionetelor, cât și a păpușarilor. 
Johnson sperase să câștige inima și mintea poporului, dar a 
sprijinit doar niște persoane autoritare care aprobau orice. 
Efortul de război al americanilor ar fi avut succes dacă ar fi 
rămas fidel valorilor fundamentale americane. 


83 
COSTUL RIDICAT 


AL PĂSTRĂRII 
APARENȚELOR 


SCANDALUL 
ABUZURILOR SEXUALE 
DIN BISERICA CATOLICĂ 


1960—2012, VATICAN 


John Geoghan a învățat pe pielea lui ce se întâmplă cu cei 
care agresează copii. Fostul preot catolic a fost caterisit și 
întemnițat pentru că a abuzat sexual peste 130 de copii 
de-a lungul carierei sale de 30 de ani. Ulterior, pe 23 au- 
gust 2003, a fost ucis cu bestialitate în celula lui de colegul 
deținut Joseph Druce. Investigațţiile ulterioare au arătat că 
desfrânarea lui Geoghan reprezentase doar vârful aisbergu- 
lui. Acuzaţiile aduse lui Geoghan și altor patru preoți au fost 
prezentate pe larg de Boston Globe. La scurt timp după ace- 
ea, victimele abuzurilor din Statele Unite și din țări precum 
Irlanda și Canada au fost încurajate să-și spună poveștile. 
Cu fiecare descoperire, amploarea abuzurilor - și ascun- 
derea acestora, cu dovezi care implică ambii papi din seco- 
lul XXI - au pătat și mai mult Biserica Romano-Catolică. 
Decenii la rând Biserica Catolică a căutat o soluţie, dar nu 

a reușit să rezolve prin eforturi proprii cazurile de abuz. 
Obiectivul primordial al Bisericii a fost să evite expunerea 
şi să-şi păstreze reputaţia. În mod ironic, eforturile acesteia 
de a împiedica informarea publicului larg asupra abuzului 
au dus în cele din urmă la un scandal mult mai grav. 

Cu excepţia câtorva cazuri notabile, problema preoţilor 
care au abuzat sexual copii a rămas în mare parte dinco- 
lo de ochii publicului cam până pe la mijlocul anilor 1990. 
Comportamentul deviant al preoţilor a atins cote maxime 
în anii 1960 și 1970, dar eparhiile au reușit în general să 
evite investigațiile autorităților. Biserica ajungea adesea la 
o înțelegere cu acuzatorii, fără ca autorităţile să fie vreoda- 
tă anunţate. Era o practică obișnuită să se acorde libertate 
Bisericii în gestionarea problemelor interne. Adesea, Biserica 
Catolică încerca să rezolve problema prin rugăciune sau con- 
siliere. Mulți preoți au considerat că pedofilia era un păcat 
care putea fi eliminat din suflet prin reflecţie spirituală. În 
loc să-l destituie din funcţie (un proces denumit caterisire), 
Biserica îl îndrepta pe cel în cauză spre alte parohii. De multe 
ori, Biserica nu a reușit să-i împiedice pe astfel de preoți să 
intre din nou în contact cu copii, iar asta a dus la recidive. 
Chiar și în astfel de situaţii, era un lucru rar ca un preot să 
fie expus pentru faptele sale, deoarece pentru multe dioceze 
prioritatea era evitarea scandalului, nu protejarea copiilor. 

Câteva cazuri din anii 1980 au adus în atenţia publicu- 
lui abuzurile sexuale ale clericilor catolici, dar, după solu- 
ţionarea lor, interesul pentru subiect s-a diminuat. O serie 
de incidente din Irlanda, din anii 1990, au făcut puţine pro- 
grese, deoarece acuzarea preoţilor într-o națiune puternic 
catolică s-a dovedit dificilă. Chiar dacă la mijlocul anilor 
1990 au fost publicate câteva cărți pe acest subiect, proble- 
ma nu a intrat cu adevărat în atenția publicului decât la în- 
ceputul anilor 2000. În 2002, Boston Globe a prezentat cu 
rigurozitate acuzațiile aduse lui Geoghan și colegilor săi. 

Pentru că a expus lumii întregi abuzurile și mușamalizările 
Bisericii, Boston Globe a primit Premiul Pulitzer. Articolul 
le-a dat curaj victimelor abuzurilor sexuale de pe întreg te- 
ritoriul Statelor Unite. La puțin timp după aceea Biserica 
a fost asaltată cu acuzaţii de pedofilie. O investigație re- 
alizată de cardinalul Bernard Francis Law, arhiepiscop al 
Bostonului, a descoperit că se făcuseră activ eforturi la cele 
mai înalte niveluri pentru a ascunde molestarea copiilor. 
Cardinalul Law a refuzat să dezvăluie identitatea multor 
preoți acuzați și a primit ordin să demisioneze abia după ce 
65 de parohii din Boston au fost nevoite să închidă. Chiar 
și după demisia sa, a scăpat de pedeapsă, având în vedere 
că și-a păstrat statutul de cardinal și a devenit decan al 
Bazilicii Santa Maria Maggiore din Roma. 

Răspunsul Bisericii la scandal a fost confuz. La nivel de 
dioceză, mulți preoţi acuzaţi au fost caterisiţi, iar episcopii 
care au participat la mușamalizarea evenimentelor au fost 
obligați să demisioneze. Presiunea financiară ca urmare a 
despăgubirilor oferite pentru victime fiind mare, diocezele au 
primit ordin să închidă bisericile și școlile. Diocezele din SUA 
au plătit aproape trei miliarde de dolari pentru înțelegerile 
realizate din 1950 și a plătit doar în 2007 circa 615 mili- 
oane de dolari. La aflarea acestor informații, enoriașii au 
reacționat contribuind mai puţin. Conferința Episcopilor 
Catolici din SUA i-a cerut Colegiului de Justiție Penală John 
Jay, să publice un raport despre amploarea problemei. 

Raportul realizat de Colegiul John Jay a demonstrat că 
Biserica Catolică a fost prea dispusă să-i ierte pe agresori, 
nu a reușit să înțeleagă gravitatea problemei și a folosit 
metode de tratament defectuoase în abordarea recidivelor. 
Documentul arăta că în perioada 1950-2002 au fost raporta- 
te 10 667 de victime, cei mai mulți bărbați, 3 000 dintre ele 
fiind comise de 149 de preoți abuzatori. În 2005, guvernul 
irlandez a publicat Raportul Ferns, iar în 2009 Rapoartele 

Ryan și Murphy. Aceste documente detaliază molestarea 
sexuală permanentă în școlile și în orfelinatele conduse de 
biserici. De asemenea, a dezvăluit amploarea mușamalizării 
de către arhiepiscopia Dublinului și a condamnat autoritățile 
statului pentru că nu au aplicat legea și în cazul Bisericii. 

La început, după toate aceste dovezi, Vaticanul nu a 
declarat nimic. Papa a fost aspru criticat pentru aparenta 
indiferență față de situaţia dificilă a copiilor abuzaţi, chiar 
dacă au existat dovezi care sugerau că numeroși membri ai 
aparatului administrativ al Sfântului Scaun fuseseră cu ade- 
vărat îngroziți de dezvăluiri. În cele din urmă, Vaticanul a 
oferit un răspuns, solicitând verificări pentru toţi angajații 
Bisericii și stabilirea procedurilor de gestionare a abuzuri- 
lor. În 2001, papa loan Paul al II-lea a declarat că abuzul 
sexual este considerat un păcat grav, sau delictum gravius. 
Ulterior a declarat că „nu există loc în preoţie sau în viața 
religioasă pentru cei care le fac rău tinerilor“. Cu toate aces- 
tea, papa loan Paul al II-lea a fost criticat, mai ales după 
moarte, pentru neimplicarea și pasivitatea sa față de cei 
care au molestat copii în cadrul Bisericii. Într-un caz de 
notorietate, iubitul papă a intervenit pentru a-l proteja pe 
prietenul său Marcial Maciel Degollado, preot mexican. 
Degollado abuzase câțiva seminariști la finalul anilor 1990. 
Ca șef al Congregaţiei pentru Doctrina Credinței, cardinalul 
Ratzinger (care avea să devină papa Benedict al XVI-lea) a 
intenționat să-l pedepsească pe Degollado, dar a fost îm- 
piedicat de un superior, cardinalul Angelo Sodano. Când a 
devenit papă, Ratzinger și-a declarat intenția de a elimina 
„murdăria“ care pătrunsese în Biserică. Benedict l-a înlătu- 
rat pe Degollado din serviciul activ și i-a impus să-și petrea- 
că restul zilelor în rugăciune. 

Chiar dacă Benedict a eliminat persoane precum 
Degollado, a fost suspectat la rândul lui că ar fi mușamalizat 
unele abuzuri la începutul carierei. Unul dintre cazuri îl 

implica pe Peter Hullermann, un preot catolic german care 
abuzase câțiva băieţi în anii 1970 şi 1980. În 1977, când a 
fost acuzat de „avansuri indecente“ față de copiii din pa- 
rohie, Hullermann nu a negat acuzaţiile. Dar, în loc să fie 
pedepsit, a fost transferat la arhidioceza din München, care 
era condusă de arhiepiscopul Ratzinger. Dioceza acestuia 
nu a semnalat autorităţilor civile acuzaţiile referitoare la 
lipsa de decenţă a preotului. Apoi a aprobat un tratament 
psihiatric pentru Hullermann. Psihiatrul a menționat că 
Hullermann trebuie să renunțe la consumul de alcool, să 
fie supravegheat în permanenţă și să nu relaționeze direct 
cu copiii. Aceste condiții nu au fost îndeplinite, iar în 1980 
Hullermann a fost reintegrat în activitatea pastorală de vi- 
carul general Gerhard Gruber. În 1985, Hullermann a fost 
anchetat de poliție pentru abuz sexual asupra minorilor și 
pentru distribuire de materiale pornografice. A fost găsit 
vinovat, condamnat și, în cele din urmă, eliberat de înda- 
toririle clericale. În 2010, când a explodat povestea despre 
molestări, Gruber și-a asumat responsabilitatea exclusivă 
pentru reabilitarea lui Hullermann. Chiar dacă s-a dezvăluit 
că Gruber scrisese o notă despre acest subiect, care trebuia 
să ajungă în mâinile lui Ratzinger, nu există nici o dovadă 
clară dacă viitorul papă a citit vreodată nota. Cu toate aces- 
tea, scrisorile personale ale lui Gruber sugerează că arhidio- 
ceza îl implorase să-și asume vina, în aparenta încercare de 
a păstra intactă imaginea lui Benedict. 

Biserica Romano-Catolică este în continuare afectată 
de scandal. Multe cazuri au rămas nesoluționate, iar unii 
preoți sunt nepedepsiți. Beatificarea papei loan Paul al 
II-lea a fost știrbită de pasivitatea sa în timpul scandalu- 
lui. Atei marcanţi, precum Christopher Hitchens și Richard 
Dawkins, au cerut ca Benedict să fie repudiat pentru rolul 
său în procesul de mușamalizare, afirmând că acesta meri- 
ta să fie condamnat pentru „crime împotriva umanității. 

Catolicii au început să aibă din ce în ce mai puţin încredere 
în Biserică. Ca reacţie la povestea despre Hullermann din 
2010, încrederea germanilor în Biserică a scăzut, ajungând 
la doar 39%. Mulți foști credincioși au fost dezamăgiţi de 
catolicism și au părăsit Biserica. 

Nu este vorba că preoții catolici erau mai agresivi decât 
cei din alte culte. Nu erau. Ceea ce a înfuriat deopotrivă cre- 
dincioșii și necredincioșii a fost nesocotirea justiției. Poate 
că preoţii și superiorii lor s-au considerat deasupra legilor 
omenești. Poate au crezut că vor fi judecaţi de Dumnezeu și 
că propria credință îi va salva. Ierarhii Bisericii Catolice au 
făcut lucruri nespus de rele pentru mușamalizarea scanda- 
lurilor, în încercarea de a-și salva reputaţia. Indiferent de 
îngrijorarea pentru propriul prestigiu, Biserica ar fi trebuit 
să ia măsuri de la bun început împotriva molestării copiilor. 
Biserica a încercat să evite o problemă de imagine ascun- 
zând abuzurile. Din cauza acestor încercări greșite, Biserica 
Romano-Catolică se confruntă în prezent cu cea mai mare 
provocare de la Reforma Protestantă. 


84 
AFACEREA 
PROFUMO 


UN SCANDAL BRITANIC 


ANII 1960, ANGLIA 


În „We Didn't Start the Fire“, celebrul cântec al lui Billy Joel, 
acesta descrie câteva dintre cele mai importante evenimen- 
te din primii 40 de ani din viața sa. În strofa dedicată lui 
1963, între trimiterile la Malcolm X și asasinarea lui John F. 
Kennedy, Joel comentează despre celebrul scandal Profumo 
prin expresia „British politician sex“ (Sex cu un politician bri- 
tanic). Pe scurt, scandalul jenant dintre John Profumo, mi- 
nistrul apărării din Marea Britanie, și prostituata Christine 
Keeler a devenit subiect național din pricina relaţiilor ante- 
rioare ale lui Keeler cu oficiali sovietici. Scandalul și minciu- 
nile lui Profumo spuse în fața Parlamentului, în încercarea 
de a ascunde adevărul, s-au dovedit devastatoare din punct 
de vedere politic pentru conservatorii britanici. După mai 
bine de un deceniu, au pierdut pentru prima dată majorita- 
tea în Parlament. Astfel a apărut o revoluţie politică care să 
însoțească revoluţia culturală de la începutul anilor 1960. 

În anii 1960, Marea Britanie era un loc în schimbare. 
Prim-ministrul Harold Macmillan, numit și „Supermac“ 
pentru pragmatism și inteligență, se bucura de o majoritate 

confortabilă în fața Partidului Laburist, altfel destul de 
divizat. Dar au apărut și nemulțumiri la orizont, deoarece 
progresul economic modest era umbrit de inflația galopan- 
tă și de relaţiile de muncă destul de încordate. Majoritatea 
conservatoare de 100 de membri în Camera Comunelor scă- 
zuse considerabil în 1962. Celebru pentru stăpânirea de 
sine, Macmillan a intrat în panică și a schimbat brusc șapte 
miniștri în ceea ce s-a numit „noaptea cuțitelor lungi“. Par- 
tidul Conservator era în haos, în vreme ce Partidul Laburist 
se reinventa sub o conducere nouă. Ascensiunea Partidului 
Laburist era lentă, dar părea inevitabilă pe măsură ce elec- 
toratul tânăr era dezamăgit de vechea gardă. Scandalul 
Profumo a catalizat activismul liberal și a dat lovitura de 
graţie Partidului Conservator demoralizat. 

Ne aflăm abia la începutul anilor 1960, înainte de revo- 
luţia culturală a iubirii libere și a drogurilor. Războiul Rece 
domina gândirea maselor și exista o teamă generalizată pri- 
vind infiltrarea comuniștilor. În 1961, George Blake a primit 
o condamnare-record de 42 de ani pentru spionaj, de care avea 
să scape ulterior. Eșecul din episodul legat de Golful Porcilor, 
coroborat cu realizările rușilor referitoare la trimiterea în 
spaţiu a lui luri Gagarin au generat o impresie tot mai accen- 
tuată că Statele Unite fuseseră surclasate. Când Criza Rache- 
telor din Cuba a adus lumea în pragul unui război nuclear, 
temerile față de URSS au atins nivelul critic. Așadar, când s-a 
aflat că ministrul britanic al apărării, John Profumo, petrecu- 
se câteva săptămâni alături de fosta iubită a atașatului naval 
sovietic Evgheni Ivanov, totul s-a transformat într-un scandal 
public. Exista o îngrijorare nerostită, și anume dacă prostitu- 
ata acționa singură sau era un instrument al fostului ei iubit. 

Profumo o cunoscuse pe Keeler la o petrecere găzdui- 
tă de cunoscutul om politic conservator vicontele William 
Astor. Era prezentă și Valerie, soţia lui Profumo, dar și 
Stephen Ward, un fizioterapeut socialist care avusese cu 
ceva timp înainte o relație plină de suișuri și coborâșuri 

cu Keeler. Keller i-a căzut cu tronc lui Profumo, așa că cei 
doi au avut o relație intensă în săptămânile care au urmat. 
Episodul ar fi putut scăpa de atenţia publicului dacă Keeler 
nu ar fi avut o viaţă atât de tumultuoasă. La sfârșitul lui 
1962, Johnny Edgecombe, un fost iubit de-al lui Keeler, a 
încercat să pătrundă cu forța în apartamentul lui Ward, 
trăgând câteva focuri de armă în yala ușii. Incidentul a de- 
terminat mass-media să cerceteze mai cu atenție viața lui 
Keeler, ocazie cu care s-a aflat despre fostele relaţii pe care 
le avusese atât cu Profumo, cât și cu Ivanov. Scandalurile se- 
xuale sunt dăunătoare pentru guvern, dar cele în care fostul 
iubit era comunist au ținut prima pagină a ziarelor. 

În martie 1963, Profumo a făcut o eroare prostească. Par- 
lamentarul laburist George Wigg, sub pretextul că este îngri- 
jorat de implicaţiile subiectului asupra securității naţionale, 
a pus în dezbatere publică în Parlament zvonurile despre 
relaţie. În timp ce Profumo a ameninţat că va acuza de ca- 
lomnie pe oricine va reproduce astfel de acuzaţii în afara 
instituției, Wigg era protejat împotriva unor astfel de acțiuni 
de privilegiile oferite de statutul de parlamentar. În loc să-și 
asume greșeala, Profumo a minţit în fața Parlamentului, 
afirmând că nu existase „nimic indecent“ între el și Keeler. 
După doar zece săptămâni, după ce a analizat mai atent, 
Profumo a decis să mărturisească. Pentru că a indus în eroare 
Parlamentul, Profumo a fost nevoit să demisioneze. 

Scandalul nu s-a încheiat, cel puţin nu imediat. Ward a 
fost acuzat de „avantaje imorale“ (un eufemism pentru pro- 
xenetism) și, ca urmare a acestui incident, a decis să se sinu- 
cidă. După câteva luni de investigaţii, lordul Alfred Denning 
a redactat un raport care elucida faptele. Chiar dacă, ulterior, 
s-a pretins că Ivanov și Ward îi ceruseră lui Keeler să-l întrebe 
pe Profumo detalii referitoare la politica nucleară americană, 
nu au existat niciodată dovezi suficiente care să sugereze că 
Keeler o obținut de la ministru informații secrete. Publicul 
a acceptat raportul, deși mulți au fost dezamăgiți de lipsa 

detaliilor picante. La scurt timp după aceea, Macmillan, din 
motive de sănătate și afectat de întregul scandal, a demisi- 
onat din funcția de prim-ministru. Conservatorii s-au con- 
fruntat cu o criză de conducere și au pierdut la limită alegerile 
în faţa laburiștilor. A avut loc un schimb de putere, iar infide- 
litatea lui Profumo a fost cea care l-a generat. 

Intriga din jurul scandalului a rezistat trecerii timpului. 
În 1963 a fost lansat un film danez numit The Keeler Affair, 
iar în 1989 filmul numit Scandal a readus în actualitate in- 
teresul pentru acest subiect. În 2001 a fost publicată auto- 
biografia lui Keeler, numită The Truth at Last, care a făcut 
numeroase referiri nefondate la infiltrările sovietice în ser- 
viciul secret britanic MIS. Profumo nu a mai vorbit despre 
acest subiect, dar s-a reabilitat în ochii multora prin munca 
de voluntariat depusă cu generozitate în deceniile care au 
urmat. Soţia l-a iertat și chiar a spus că necazul le-a întă- 
rit relația. Regina Elisabeta a Il-a i-a oferit titlul de CBE 
(Commander of the Most Excellent Order of the British 
Empire, un pas până la rangul de cavaler) și a fost invitat 
la aniversarea de 70 de ani a prim-ministrului Margaret 
Thatcher. A murit în urma unui atac cerebral, în 2006. În 
ciuda scandalului, amintirea sa este dominată de o lumină 
pozitivă graţie contribuţiilor ulterioare pentru societate. 

Cu toate acestea, impactul aventurii nu ar trebui să fie 
ignorat. Partidul Laburist a avut o majoritate în Camera Co- 
munelor de doar patru locuri. Dacă Scandalul Profumo nu ar fi 
avut loc, iar Macmillan nu ar fi demisionat, este puțin probabil 
ca stângiștii să fi preluat controlul în fața conservatorilor. La 
fel de important, incidentul Profumo a lăsat un impact de du- 
rată asupra psihicului britanic. A fost un eveniment marcant 
pentru Marea Britanie, atât din punct de vedere politic, cât și 
cultural, precum și o reflecţie simbolică legată de schimbarea 
atitudinii. Prin urmare, eroarea lui Profumo a sfârșit prin a 
devenit unul dintre cele mai importante evenimente politice 
în Marea Britanie din ultima jumătate a secolului XX. 


85 
NU PURTA 
UN RĂZBOI DIN 
BIROUL OVAL 


LBJ AMPLIFICĂ 
RĂZBOIUL DIN VIETNAM 


1964-1968, STATELE UNITE 
ALE AMERICII ȘI VIETNAM 


La alegerile prezidenţiale din 1964, Lyndon B. Johnson 
a avut îndrăzneala să se prezinte ca un porumbel al poli- 
ticii externe care se opunea escaladării conflictului din 
Vietnam. Johnson, spre deosebire de contracandidatul 
Barry Goldwater, i-a asigurat pe alegătorii săi că: „Nu ne 
vom trimite băieții la zeci de mii de kilometri distanță de 
casă ca să rezolve ceea ce băieţii din Asia ar trebui să rezol- 
ve singuri“. Se temea să nu fie „asociat cu un război teres- 
tru în Asia“, deplângând deja moartea a 190 de americani, 
dar sugerând ar fi putut pieri de 1 000 de ori mai mulți 
„în prima lună, dacă amplificăm acel conflict“. A fost rea- 
les cu succes, în mare parte datorită faptului că Goldwater 
a fost prezentat ca extremist. Totuși astfel de promisiuni 
au fost în totalitate nesincere. Johnson, ignorând sfaturile 
unor persoane mai înțelepte, nu a avut intenția de a-și ține 

promisiunea legată de pace. A cheltuit în curând miliarde de 
dolari într-un război cu valoare strategică neînsemnată, iar 
acţiunile sale au provocat pierderi de mii de vieți omenești. 
Lipsa de importanţă reală a fost demonstrată de simplul 
fapt că guvernul Statelor Unite ale Americii a pierdut, iar în 
alte părţi ale lumii nu s-au schimbat prea multe. Se pare că 
Johnson se temea să nu fie asociat cu Asia, doar tocmai el 
a intensificat implicarea americană. 

John F. Kennedy, predecesorul lui Johnson, fusese mult 
mai explicit în privința problemei din Vietnam. La fel ca 
Dwight Eisenhower înaintea lui, și ca Johnson după el, 
Kennedy a subscris la teoria dominoului, conform căre- 
ia dacă o țară va ceda comunismului, o vor face și vecinii 
ei. Consilierii săi erau împărțiți în această privință. Unul 
dintre ei, generalul Douglas MacArthur, a fost deosebit de 
insistent. MacArthur fusese erou în cel de-al Doilea Război 
Mondial și comandase forțele ONU în Războiul din Coreea, 
înainte de a fi eliberat din funcţie de președintele Harry 
Truman. La o întâlnire din 1961 cu Kennedy, MacArthur 
l-a avertizat pe președinte că poate să desfășoare milioa- 
ne de trupe în Asia și să fie în continuare depășit numeric. 
A subliniat că Vietnamul nu are o valoare strategică impor- 
tantă și a criticat sfaturile militare pe care Kennedy le pri- 
mise de la Pentagon. Sfatul lui MacArthur a fost întărit de 
președintele francez Charles de Gaulle, fost general, care 
fusese martor la conflictele din mlaștinile din Vietnam, de- 
oarece Franța ocupase Indochina decenii la rând. 

Kennedy a rămas implicat în mod public în efortul de 
război, trimițând consilieri militari în Vietnamul de Sud și 
sprijinind dezastruosul Program Strategic al Cătunelor. De 
asemenea, a sprijinit în secret o lovitură de stat împotriva 
incompetentului președinte al Vietnamului de Sud, Ngo 
Dinh Diem. Cu toate acestea, a devenit tot mai deranjat de 
acest război și i-a mărturisit senatorului Mike Mansfield 

că plănuia să se retragă. Kennedy a vrut să aștepte mo- 
mentul potrivit, amânând inevitabila controversă până 
după ce a fost reales. Kennedy a presupus că, dacă va deci- 
de să se retragă înainte de alegeri, vor exista represalii din 
partea conservatorilor. Kennedy i-a mărturisit consilieru- 
lui Kenneth O'Donnell după întâlnirea cu Mansfield: „În 
1965 voi deveni unul dintre cei mai nepopulari președinți 
din istorie. Voi fi condamnat pretutindeni ca un concilia- 
tor al comuniștilor. Dar nu-mi pasă. Dacă aș încerca acum 
să mă retrag complet din Vietnam, am avea un alt caz Joe 
McCarthy, dar o pot face după ce sunt reales. Așa că ar fi 
bine să ne asigurăm că voi fi reales.“ 

Din nefericire, Kennedy nu a mai avut niciodată ocazia 
să-și pună intenţia în aplicare. A fost asasinat în 1963, iar 
Johnson a preluat funcţia. MacArthur, cel care reușise să-l 
facă pe Kennedy să aibă îndoieli cu ani în urmă, a încercat 
să obțină același efect avertizându-l și pe Johnson. Acesta a 
ignorat însă sfaturile primite, iar MacArthur a murit înain- 
te să se convingă că avusese dreptate. 

Președintele Lyndon Johnson a schimbat tonul la jumă- 
tatea lui 1964, când câteva incidente au stimulat sprijinul 
public pentru război. Primul, care a avut loc pe 2 august, 
s-a referit la bătălia din golful Tonkin, unde USS Maddox s-a 
confruntat cu torpiloarele nord-vietnameze. Patru soldaţi 
nord-vietnamezi au fost uciși, dar Statele Unite nu au în- 
registrat victime. După două zile, Agenţia de Securitate 
Naţională a SUA (NSA) a anunţat o altă confruntare, deși 
vremea era proastă și probabil imaginile radar erau mai de- 
grabă o iluzie decât era vorba de atacuri reale cu torpile. 
Un document al NSA, declasificat în 2005, clarifică defini- 
tiv că al doilea incident nu a avut loc niciodată. Johnson 
era conștient de acest lucru, spunând în privat: „Din câte 
știu, marina noastră trăgea atunci în balene“. Cu toate aces- 
tea a folosit termenul de „confruntare“ pentru a convinge 

Congresul să voteze rezoluția referitoare la golful Tonkin, 
care îi garanta președintelui o autoritate extinsă de a condu- 
ce operațiuni militare în Asia de Sud-Est, fără a mai solicita 
o declaraţie de război aprobată de Congres. 

Încurajat de rezoluție, preşedintele Johnson a făcut 
exact invers decât promisese și a amplificat substanțial 
conflictul. A autorizat Operaţiunea Rolling Thunder, o 
campanie de bombardamente timp de trei ani, menită să 
distrugă moralul comuniștilor. Locotenent-colonelul John 
Paul Vann spunea următoarele despre o astfel de strategie: 
„Acesta este un război politic și necesită diferenţiere în ceea 
ce privește uciderile. Cea mai bună armă pentru ucis ar fi 
un cuțit... cea mai nepotrivită este un avion.“ Operațiunea 
Rolling Thunder pur și simplu a întors opinia publică viet- 
nameză împotriva Statelor Unite. Johnson a suplimentat 
bombardamentele, trimițând și trupe de uscat. Kennedy 
credea că războiul trebuia câștigat de sud-vietnamezi, dar 
Johnson s-a îndepărtat de acel punct de vedere. El s-a an- 
gajat în mod constant să trimită tot mai multe trupe, deși 
acestea nu au reușit să facă prea multe progrese. 

În 1968, nord-vietnamezii au lansat un atac-surpri- 
ză la scară largă în peste 100 de orașe. Acţiunea a fost 
numită Ofensiva Tet și, deși comuniștii au avut pierderi 
mari, însăși existenţa atacului a fost privită ca un indi- 
cator al eșecului armatei americane. Ofensiva a contrazis 
afirmaţiile lui Johnson, conform cărora victoria era la în- 
demână, și a făcut ca opinia publică referitoare la război să 
fie tot mai nefavorabilă. La acel moment Johnson era atât 
de nepopular, încât a decis să nu mai candideze pentru un 
nou mandat. Richard Nixon, care s-a prezentat ca un candi- 
dat antirăzboi, i-a urmat lui Johnson la președinție. Chiar 
dacă Nixon nu s-a retras imediat și a avut parte de critici 
pentru bombardarea Laosului și a Cambodgiei, în cele din 
urmă a pus capăt războiul. Cu toate acestea, el a încheiat 

conflictul într-un mod care a generat prăbușirea completă 
a guvernului aliat americanilor. 

Problema lui Lyndon Johnson a fost că era preocupat 
mai mult de victorie decât de o politică militară autentică. 
S-a ocupat în mod activ de prezența în mass-media, exage- 
rând poveștile care descriau progresele înregistrate, în timp 
ce minimaliza evenimentele care dezvăluiau deteriorarea 
situaţiei din Vietnam. Deși Johnson susținea că războiul 
fusese despre rezistenţa în fața unei agresiuni nedrepte, 
Dosarele Pentagonului, o istorie secretă a războiului, tran- 
scrisă de secretarul apărării Robert McNamara și publica- 
tă în 1971, spun o altă poveste. Dosarele susțineau că 70% 
din motivaţia pentru care Johnson continuase războiul a 
fost pentru a „evita o înfrângere umilitoare“. Însă refuzul 
său încăpățânat de a părăsi Vietnamul a afectat cu adevărat 
credibilitatea guvernului american, atât acasă, cât și în stră- 
inătate. Johnson ar fi trebuit să facă precum Kennedy și să 
asculte sfaturile înțelepte ale generalului MacArthur și ale 
altora. Deciziile militare ale lui Johnson s-au bazat pe nevo- 
ile sale politice. Greșeala lui a fost plătită cu sângele a 50 000 
de americani și a zeci de mii de vietnamezi și a lăsat cicatrice 
adânci în sufletul țării pe care fusese ales să o conducă. 

VINDECAREA VINDECĂRII 
1966-1976, CHINA 


Când a fost acuzat că îndepărtează China de doctrina co- 
munistă, secretarul general al Partidului Comunist Chinez a 
răspuns: „Nu-mi pasă dacă o pisică este albă sau neagră. Este 
utilă atâta vreme cât prinde șoareci.“ Deng încerca să spună 
că nu-i pasă dacă programele lui erau considerate capitaliste 
sau comuniste, atât timp cât aveau succes în modernizarea 
economiei chineze. Pentru ideologul Mao Zedong, acesta era 
un mod periculos de gândire. Mao era amenințat de Deng și 
de aliatul său, președintele Liu Shaoqi. Mao pierduse con- 
trolul asupra unei mari părți din guvernul chinez și trebuia 
să-l recâștige. Pentru a face acest lucru a lansat Revoluţia 
Culturală, o campanie brutală care avea ca scop zdrobirea 
adversarilor politici și impunerea gândirii „maoiste“. 

Marele Salt Înainte trebuia să facă din China unul dintre 
cei mai importanți producători din lume. Dar efortul a fost 
împiedicat de preocupări politice, de lipsa cunoștințelor, a 
răbdării și de soluţii de compromis precum celebrele oțelă- 
rii improvizate. După eșecul dezastruos al Marelui Salt Îna- 
inte, Mao era slăbit din punct de vedere politic. El i-a cedat 

controlul asupra afacerilor de stat lui Liu Shaoqi, care fusese 
de la bun început un critic al planului cincinal al lui Mao. 
Mao a devenit doar un simbol și s-a retras, pentru a aprofun- 
da gândirea marxistă. Liu, alături de Deng, a încercat să re- 
formeze economia fragilă a Chinei folosind principiile pieței 
libere. Lucrând alături de premierul Zhou Enlai, un coleg de 
partid moderat, a desființat sistemul ineficient al comune- 
lor populare și a importat cereale pentru a reduce foametea. 
Mao a început să se teamă că țara ar putea urma aceeași cale 
precum Uniunea Sovietică. Mao l-a criticat aspru pe premi- 
erul sovietic Nikita Hrușciov ca fiind un marxist „revizi- 
onist“, care anulase multe dintre politicile lui Stalin. El se 
temea că Deng și Liu erau „pe drumul capitalismului“ sau că 
cei doi intenționau să pună China pe calea capitalismului. 

În 1966, sub conducerea lui Mao, biroul politic chinez a 
proclamat începutul „Marii Revoluții Culturale“. Mao eli- 
minase câțiva oficiali foarte importanţi pe motiv că ar fi 
fost anti-Mao, inclusiv pe primarul orașului Beijing și pe 
comandantul Armatei de eliberare a poporului. Declaraţia 
lui susținea că influențele burgheze se infiltraseră în cele 
mai înalte sfere ale partidului, cu intenţia de a submina 
puterea poporului și de a oprima clasa muncitoare. Mao a 
mobilizat tineretul țării pentru a crea o mișcare de masă 
numită Gărzile Roșii, o organizaţie paramilitară care avea 
ca scop eliminarea rivalilor lui Mao. Gărzile Roșii denunțau 
contrarevoluționarii și derulau o campanie violentă împo- 
triva intelectualilor, a revizioniștilor și a teiștilor. Propa- 
ganda era larg răspândită, inclusiv prin cunoscuta carte 
Citate din operele președintelui Mao. Mao intenţiona să creeze 
un cult al personalităţii și a rivalizat din acest punct de ve- 
dere cu dictatori precum Stalin sau Benito Mussolini. 

După revenirea la putere a lui Mao, rivalii au fost eli- 
minați imediat. Liu a fost trimis într-un lagăr de muncă, 
torturat, umilit public și exclus din partid. Considerat 

cândva ca succesor al lui Mao, Liu a murit în mâinile 
Gărzilor Roșii, care i-au interzis tratamentul pentru diabet 
și pneumonie. Deng s-a descurcat mai bine. A fost obligat 
să se retragă și a fost trimis la muncă într-o întreprinde- 
re din zona rurală, dar, după patru ani, Zhou l-a convins 
pe Mao să-l reprimească pe acesta în viaţa politică. Între 
timp, familia lui Deng fusese supravegheată de Gărzile 
Roșii. Fiul său a fost torturat și aruncat de la etajul patru 
al unei clădiri. A supraviețuit, dar a rămas paralizat. Zhou 
a supraviețuit eliminării din partid aliniindu-se politicii 
lui Mao chiar dacă, la fel ca în cazul lui Deng, câțiva dintre 
membrii familiei sale nu au procedat la fel. După ce a fost 
diagnosticat cu cancer, Zhou a văzut în Deng succesorul lui. 
Deng a devenit vicepremier și a început să se ocupe de aface- 
rile țării. A folosit ocazia pentru a restructura economia, de 
această dată prin eficientizarea sistemului feroviar și prin 
creșterea producţiei de oţel. Gărzile Roșii au forțat sute de 
mii dintre cei mai bine educați și productivi tineri, bărbaţi 
și femei, din China să lucreze la ferme sau chiar mai rău. 
Revoluţia Culturală s-a încheiat oficial în 1969, deși 
practicile acesteia au continuat până la moartea lui Mao, 
în 1976. În acest timp Mao a continuat să-și elimine 
dușmanii. Succesorul ales de el, Lin Biao, a fost implicat în 
organizarea unei lovituri de stat și a fost obligat să pără- 
sească ţara. Avionul lui s-a prăbușit în 1971 în drum spre 
Uniunea Sovietică, lăsând neclară problema succesorului 
lui Mao. Banda celor patru, maoiștii duri conduși de Jiang 
Qing, soția lui Mao, a încercat să umple golul. Au inițiat 
o campanie pentru a-i portretiza pe Zhou și pe Deng ca 
fiind „de dreapta“ și periculoși. La moartea lui Zhou, în 
1976, Deng a rostit elogiul la înmormântare. Mao a refu- 
zat să participe la ceremonie, iar Banda celor patru a impus 
restricții importante pentru funeraliile publice al fostu- 
lui premier. Acest lucru a întors opinia publică împotriva 

celor patru, lucru care a avut ca rezultat proteste violente în 
Piața Tiananmen. Banda l-a considerat pe Deng persoana 
responsabilă din spatele acestor revolte. Mao a fost convins 
încă o dată să-l elimine pe Deng, numindu-l în locul lui, în 
funcţia de premier, pe Hua Guofeng. 

Banda celor patru a avut viaţă scurtă. Mao a murit mai 
târziu în același an, iar Hua i-a arestat pe ceilalți. Hua a 
urmat inițial un model economic maoist, dar, la sugestia lui 
Deng, a început în curând modernizarea economiei. Deng 
a devenit liderul de facto al Chinei. S-a folosit de această 
poziție pentru a liberaliza China în ceea ce a fost numită 
Primăvara de la Beijing. Multe persoane, precum Liu, au 
fost reabilitate și reintegrate postum în Partidul Comunist. 
Deng l-a declarat pe Mao erou al poporului chinez, spunând 
că „trebuie avute în vedere în primul rând realizările lui, nu 
greșelile“ și a comentat că au existat „șapte părți bune, trei 
părți rele“. Țara a devenit în cele din urmă stabilă și a reușit 
să se îndepărteze din punct de vedere politic și economic de 
coșmarul regimului Mao. 

Dintr-un anumit punct de vedere, Revoluţia Culturală a 
lui Mao nu a fost un eșec. În cele din urmă și-a atins scopul 
de păstrare a puterii și de implementare a gândirii marxis- 
te. Cu toate acestea, a avut și consecințe cumplite. Sute de 
mii de persoane au fost ucise sau torturate de Gărzile Roșii. 
Reformele care ar fi revigorat China au fost respinse pen- 
tru că ar fi fost prea capitaliste. Guvernul a cheltuit sume 
enorme pentru finanțarea Gărzilor Roșii, organizație care, 
la rândul ei, a subminat economia naţională prin distru- 
gerea proprietăţii private. Sistemul de educație a stagnat, 
deoarece elevii erau încurajați să participe mai degrabă la 
revoluție decât să meargă la școală. Acest lucru a avut un 
efect pe termen lung asupra educației din întreaga țară. În 
principiu toţi inginerii, oamenii de știință și profesioniștii 
au fost eliminaţi, ducând la un declin cu 14% a producției 

industriale din 1967. Activitatea economică a crescut puțin 
la începutul anilor 1970, sub conducerea lui Zhou. Dar efor- 
turile acestuia au fost știrbite de Banda celor patru, deoare- 
ce a urmat o perioadă fără creștere economică. 

Mao nu a fost lipsit de realizări în toată această perioa- 
dă. China și-a îmbunătățit sistemul de sănătate, a lansat 
primul satelit și a progresat în privinţa tehnologiei nucle- 
are. Cu toate că astfel de lucruri s-ar fi putut realiza și fără 
Revoluția Culturală. Instabilitatea politică a revoluției și 
pornirile anticapitaliste ale maoiștilor au subminat deopo- 
trivă industria și agricultura. Maoiștilor le-a păsat mai mult 
de culoarea pisicii decât de capacitatea acesteia de a prinde 
șoareci. Sub conducerea lui Deng, China a fost direcționată 
pe calea către o economie de piață solidă. Mao poate fi con- 
siderat cel mai mare erou al Chinei, dar Deng este cel care 
merită această onoare. Pentru că a adus țara pe drumul cel 
bun, Deng a spus lucrurilor pe nume mai înțelept decât 
Mao: „În China, reforma este cea de-a doua revoluție“. 

Mao și-a păstrat cu succes puterea și a dobândit imagi- 
nea unui semizeu în ochii poporului, dar Revoluția Chineză 
a împiedicat creșterea economică și a privat China de mulţi 
dintre conducătorii săi cei mai capabili. Acolo unde Deng 
era pragmatic, Mao era visceral ideologic. Acţiunile celui 
din urmă au distrus economia și au amânat modernizarea 
Chinei cu câteva decenii. 

AFACERE 

SCANDALUL 
LAMBTON 


1970, ANGLIA 


În anii de după Scandalul Profumo, miniștrii britanici ama- 
tori de perversiuni sexuale se expuneau periculos. Unii ar 
putea crede că indiscrețiile lui Profumo, care i-au pus capăt 
carierei și au făcut de râs partidul din care făcea parte, i-ar 
fi descurajat pe ceilalți politicieni să calce pe același drum 
rușinos. Războiul Rece era în plină desfășurare și de aceea 
atât publicul britanic, cât și serviciile secrete erau chiar para- 
noice în privinţa discuţiilor de alcov ale miniștrilor cu dame 
de companie dubioase. Asta nu l-a împiedicat pe Antony 
Lambton, un conservator de frunte, să aibă un hobby cam 
pervers. La un deceniu după aventura sordidă care scanda- 
lizase țara, Lambton a fost prins în pat cu o dominatoare pe 
nume Norma Levy. Chiar dacă urmările Scandalului Lamb- 
ton nu se compară cu cele alte altor scandaluri menționate în 
această carte, povestea este la fel de interesantă. 

Lambton era un tip ciudat. Se născuse într-o fami- 
lie incredibil de bogată, cu un trecut notabil. Al doilea fiu 
al celui de-al cincilea conte de Durham, Lambton a deve- 
nit viconte la moartea fratelui mai mare. Din 1951 până 
în 1973 a activat ca membru în Parlament, reprezentând 
Berwick-upon-Tweed. În perioada respectivă și-a câştigat 
reputația de parlamentar capabil și activ al Partidului Con- 
servator. Într-o discuţie privată chiar l-a sfătuit pe Profumo 
să demisioneze, înainte ca detaliile despre relație să fie fă- 
cute publice, deși nu a fost luat în seamă. Când Partidul 
Laburist a câștigat majoritatea parlamentară, Lambton a 
devenit un critic înverșunat al celor de la putere și a demon- 
strat abilități de bun orator. În 1970, când conservatorii au 
revenit la putere, a fost numit subsecretar de stat al Forțelor 
Aeriene Regale. În același an a murit tatăl său, iar Lambton 
a moștenit titlul de conte, la care însă a trebuit să renunțe, 
pentru a-și păstra funcția din guvern, chiar dacă insista în 
continuare să fie numit lord Lambton, așa cum se cuvenea 
unui conte. Acest lucru a stârnit ceva controverse, deoarece 
faptul că renunțase la rangul de nobil însemna că nu mai 
purta titlul. Chiar și House of Commons Standards and 
Privileges Committee (Comisia pentru standarde și privi- 
legii din Camera Comunelor) i-a respins titulatura, dar el 
a continuat să o folosească. 

Între timp, Levy devenea una dintre cele mai cunoscute 
dame de companie din Anglia. Escorta irlandeză se născuse 
cu numele Honora Mary Russell și fusese educată de maici. 
Părinții speraseră că va urma o viață dedicată rugăciunii, nu- 
mai că ea a avut alte planuri. S-a mutat la Londra, și-a schim- 
bat numele în Norma (unul dintre numeroasele nume pe care 
le-a purtat de-a lungul vieții) și a început să lucreze ca escor- 
tă într-un club numit Churchill's. A reușit să adune destui 
clienţi înstăriți. Părea că preferințele acestora erau cu atât 
mai ciudate, cu cât statutul lor era mai înalt. De exemplu, 

Jean Paul Getty, mogulul petrolului, dorea ca ea să poarte 
o mantie albă și să stea întinsă într-un sicriu deschis, pre- 
făcându-se că este moartă, în timp ce el o privea îmbrăcat 
doar în lenjerie intimă. Levy nota într-un jurnal fiecare cli- 
ent și preferințele sexuale, un jurnal ce conținea nume foar- 
te sonore, precum șahul Iranului și ducele de Devonshire. 

Câţiva dintre clienţii ei erau chiar mai cunoscuți decât 
lordul Lambton. Norma a început să se vadă cu acesta la 
sfârșitul lui 1971. Au făcut sex doar de câteva ori; aproa- 
pe la fiecare întâlnire fumau canabis şi discutau. Într-una 
dintre întâlniri el a privit-o pur și simplu în timp ce făcea 
sex cu un tânăr prostituat. A plătit-o cu cecuri personale, o 
mișcare extrem de nechibzuită pentru un bărbat de seamă. 
S-au întâlnit de vreo 12 ori, timp în care, conform unui in- 
terviu ulterior apărut în Mail, „Mereu m-a tratat foarte bine 
și era o persoană plăcută“. 

La trei luni după întâlnirea cu Lambton, Levy s-a căsă- 
torit cu un tip pe nume Colin „Buster“ Levy. Se spune că era 
șofer de taxi, dar în anii următori Levy a luat în derâdere o 
asemenea posibilitate, invocând averea sa și călătoriile frec- 
vente. Levy consideră în prezent că fostul ei soț făcea parte 
de fapt din serviciile secrete, care îl încurajaseră să stabi- 
lească o relaţie cu ea pentru a-i putea supraveghea clienții 
atât de cunoscuți. Din acest motiv, sau poate pentru a avea 
un câștig imediat, Buster a încercat să profite de relația 
soţiei cu celebrul parlamentar. A plasat o cameră de luat ve- 
deri în încăperea unde Levy și Lambton făceau sex, chiar 
în șifonierul din fața patului, și a pus un microfon în nasul 
unui urs de pluș foarte mare. Ulterior, dovezile au arătat 
că MI6, echivalentul britanic al CIA, a fost implicat într-un 
plan pus la cale pentru a-l expune pe Lambton. Planul a 
funcționat. Scandalul a izbucnit când a apărut în presă fo- 
tografia lui Lambton în pat cu Levy și cu o altă prostituată. 
Parlamentarul a demisionat, iar Levy a plecat din ţară. 

La început, Lambton a pretins că apelase la „prostituate 
pentru sex“ deoarece „oamenilor le place uneori diversita- 
tea. Este foarte simplu.“ Cu toate acestea, într-un interviu 
cu cei de la MIS, serviciul britanic de informaţii, Lambton 
a pus infidelitatea pe seama luptei sale pentru titlul aris- 
tocratic. El a pretins că, deoarece i se interzisese folosirea 
titlului de „lord“, „și-a ieșit din minţi“, ceea ce îl condusese 
spre pasiuni precum grădinăritul și sexul cu prostituate. S-a 
despărțit de soție și s-a retras cu o nouă amantă la un cas- 
tel, unde a rămas pentru tot restul vieții. Lambton a fost 
iertat de MI5 pentru greșeala sa, deoarece instituția a ajuns 
la concluzia că indiscrețiile lui nu puseseră în pericol vreun 
secret naţional. Era o problemă care trebuia lămurită după 
Scandalul Profumo. La scurt timp după aceea, colegul său 
politician, lordul George Jellicoe, și-a dat demisia tot după 
ce s-a descoperit că avusese o relaţie cu o prostituată. Chiar 
dacă existau zvonuri că și un al treilea ministru important 
folosea serviciile unei escorte, numele acestuia nu a fost 
menționat niciodată. După trei decenii, Levy a dezvăluit că 
bărbatul era unul dintre cei mai respectaţi oameni de stat 
din Marea Britanie, deși ziarul care a intervievat-o a păstrat 
tăcerea asupra identității acestuia. 

Levy și-a petrecut următoarele decenii călătorind în 
Europa și America de Nord. Căsătoria ei cu Colin Levy s-a 
încheiat după ce acesta a încercat să o calce cu mașina, un 
Mercedes. S-a recăsătorit de trei ori, o dată mai degrabă 
pentru a obține cartea verde, altă dată cu un fermier alcoo- 
lic și o dată cu un militar în retragere, despre care se zvonea 
că are legături cu Mafia. A fost deportată din Statele Unite 
de cinci ori sub acuzaţia că ar fi condus rețele de prostituție. 
Odată a scăpat de deportare solicitând să meargă la toale- 
ta din aeroportul JFK și fugind din clădire pe o intrare de 
serviciu. Nu a renunțat niciodată la stilul imoral de viață, 
conducând o reţea de prostituate pentru studenții de la 

Princeton plini de datorii și devenind dependentă de dro- 
guri puternice. Lambton a declarat la scurt timp înainte de 
a muri, în 2006: „Norma a murit. Sunt convins de asta.“ Cu 
toate acestea, Norma Levy, despre care se zvonea că ar fi 
fost bolnavă de SIDA, a trăit mai mult decât el. În momen- 
tul scrierii acestei cărţi ea locuia în Canada, luptându-se cu 
trecutul și încercând să ducă o viață normală. 

Scandalul Lambton nu a avut consecinţe politice pro- 
funde. A reprezentat o problemă pentru guvernul condus 
de prim-ministrul Edward Heath, dar acesta avea deja difi- 
cultăți generate de ascensiunea lui Margaret Thatcher. Cu 
toate acestea, scandalul este cunoscut pentru picanteriile 
lui. Publicul britanic nu avusese parte de detaliile sordide 
ale Scandalului Profumo. Pentru Scandalul Lambton aceas- 
tă nevoie a fost satisfăcută. Scandalul, dezvăluit printr-un 
subterfugiu în stil James Bond, a fost, mai presus de orice, 
o diversiune distractivă. A marcat o epocă de schimbare a 
atitudinii despre sex și despre viața politică, în care scan- 
dalurile sexuale au devenit ceva obișnuit pentru ziarele și 
revistele britanice de scandal. 

ASUMAREA 
UNUI 
RISC INUTIL 


WATERGATE 


1972, WASHINGTON, D.C. 


Președintele Richard Nixon a declarat referitor la acuza- 
tiile de comportament nepotrivit: „Nu sunt un escroc“. 
Încerca să evite un scandal care amenința să-i distrugă 
cariera de președinte. Când înregistrările de la Casa Albă 
au demonstrat că fusese implicat adânc în spargerea de la 
Watergate, Nixon a fost obligat să demisioneze. S-a dove- 
dit însă că Nixon fusese un escroc, dar, dacă ar fi fost un 
escroc mai capabil, ar fi putut evita cu totul orice contro- 
verse. Nixon ar fi putut distruge înregistrările incrimina- 
torii înainte de a fi dezvăluite public. Dacă ar fi procedat 
astfel, Afacerea Watergate ar fi putut rămâne doar o notă 
de subsol în cartea de istorie. În schimb, a rămas întipărită 
pentru totdeauna în imaginarul american, marcând cultura 
populară și distrugând încrederea publicului în toți politi- 
cienii. Nu numai că le-a făcut rău celor aflaţi în funcţie, dar 
probabil a scăzut și calitatea celor care au ales, de atunci, să 
candideze pentru o funcţie. 

Pe 17 iulie 1972, când complexul de birouri Watergate 
a fost jefuit, nimeni nu a acordat prea mare importanţă in- 
cidentului. Un paznic a semnalat că cineva a sigilat ușile și 
a chemat poliția. Au fost arestați cinci bărbaţi sub acuzația 
de conspirație și intrare prin efracție. Iniţial a părut o 
simplă infracţiune, nu o lucrătură politică. Însă spărgăto- 
rii aveau sume mari de bani al căror curs a fost urmărit și 
s-a dovedit că acesta ducea la Comitetul pentru Realegerea 
Președintelui, o organizaţie de strângere de fonduri pen- 
tru administrația Nixon, denumită ironic de democrați 
„CREEP“. Povestea a ajuns peste noapte pe prima pagină a 
ziarelor. Washington Post a lansat acuzaţia, folosind surse 
misterioase precum „Deep Throat“, și a demonstrat legătu- 
rile pe care incidentul le avea cu Casa Albă. (Acum se știe 
că Deep Throat era Mark Felt, fostul director adjunct FBI.) 

Toate acestea au dus la o anchetă a Senatului. Audierile 
au fost prezentate pe larg în mass-media și au fost ur- 
mărite de majoritatea americanilor. Când a aflat că toate 
conversațiile din Biroul Oval erau înregistrate, consilierul 
special Archibald Cox a solicitat înregistrările respective. 
Nixon a refuzat, invocând motive de securitate națională. 
Președintele Nixon era șeful procurorului general și al con- 
silierului special. El i-a ordonat lui Cox să retragă citaţia, 
însă acesta a refuzat. Când procurorul general Elliot 
Richardson a refuzat să-l demită pe Cox, Nixon l-a înlo- 
cuit cu altcineva care putea să-i îndeplinească solicitarea. 
Noul numit, Robert Bork, l-a demis fără ezitare pe Cox și 
l-a numit în locul acestuia pe Leon Jaworski, care a reluat 
ancheta. Presa a protestat împotriva acestei mușamalizări 
și a denumit-o „Masacrul de sâmbătă seara“. 

Jaworski a continuat și, în cele din urmă, l-a convins 
pe Nixon să predea copiile înregistrărilor, informațiile de 
interes național urmând să fie cenzurate. Aparent, Nixon 
a crezut că anchetatorii nu vor observa pauza de 20 de 

minute din una dintre înregistrări. Curtea Supremă a ordo- 
nat acces total la înregistrări, iar Comisia Juridică a Camerei 
Reprezentanților a recomandat suspendarea președintelui. 
A fost prezentată înregistrarea completă, care dezvăluia o 
discuție între Nixon și consilierul H.R. Haldeman ce pre- 
zenta amănunțit un plan pentru a mușamaliza spargerea 
și pentru a oferi mită conspiratorilor. Decât să suporte 
rușinea demiterii, Nixon a demisionat. Succesorul său a fost 
vicepreședintele Gerald Ford, care l-a grațiat imediat pe fos- 
tul lui șef, decizie care a înfuriat opinia publică. 

Impactul Afacerii Watergate este de netăgăduit. De 
atunci presa adaugă gate la numele date oricărui scandal 
public, de la „Nipplegate“ (pentru nefericita apariţie a lui 
Janet Jackson de la Super Bowl) la „Fajitagate“ (când ofițerii 
de poliție au agresat doi civili pentru o pungă cu fajitas). 
Combinat cu dezamăgirea provocată de guvern în privința 
Vietnamului, scandalul a rupt relațiile dintre oficialii aleși 
și alegători. A avut de asemenea repercusiuni politice pen- 
tru republicani, întrucât asocierea lui Ford cu Nixon i-a per- 
mis unuia dintre cei mai îndoielnici președinți ai secolului 
trecut, democratul Jimmy Carter, să câștige în 1976. Nixon 
a pierdut ocazia de a-și îndeplini unele dintre promisiunile 
din primul mandat, printre care eliminarea segregării pe 
scară largă și retragerea din Vietnam. Cu siguranță, Nixon a 
fost un om strălucit, în ciuda lipsei de scrupule. Având în ve- 
dere această abilitate, este ciudat că nu a reușit să-și șteargă 
cum trebuie urmele. De ce nu a distrus înregistrările înainte 
să fie făcute publice? Până i-au fost solicitate în instanță, 
au fost în posesia sa. Mai mult decât atât, cu un avans de 
aproape 20 de procente în sondaje, de ce s-ar mai fi deranjat 
cineva să pătrundă în birourile democraţilor? 

Mult timp s-a presupus că Nixon a ales să nu distru- 
gă înregistrările din cauza unui amestec de prudenţă și 
aroganță. Credea că în calitate de președinte i se acorda un 

privilegiu executiv care îl proteja de o cercetare amănunţită 
cum se întâmpla în cazul unor persoane mai puţin im- 
portante. În memoriile sale a scris că distrugerea înregis- 
trărilor „ar fi generat o impresie de vinovăție de neuitat. 
Într-un interviu acordat ulterior, Nixon a mărturisit că o 
bună perioadă nu a considerat că înregistrările conțin do- 
vezi incriminatorii. Și-a amintit că îi ceruse lui Haldeman 
să distrugă înregistrările înainte ca cineva neavizat să audă 
de existenţa lor, deși Haldeman a declarat încă de atunci că 
ordinul nu fusese clar. Richard Nixon chiar a recunoscut 
că, dacă înregistrările ar fi fost distruse, se îndoia că ar mai 
fi trebuit să îndure „agonia demisiei“. 

La două decenii după incident, înregistrările transcrise 
din nou au scos la iveală mai multe detalii despre poveste. 
Aceste înregistrări s-au potrivit parţial cu relatarea eve- 
nimentelor de către Nixon, sugerând că acesta ordonase 
într-adevăr să fie distruse. Primul său instinct a fost cel 
corect și, dacă l-ar fi pus în aplicare, probabil ar fi rămas 
președinte în continuare. Nixon a dat înapoi, crezând că 
ar putea folosi înregistrările în mod creativ pentru a ară- 
ta că nu ordonase niciodată spargerea. Într-o discuție din 
martie cu John Dean, consilierul de la Casa Albă, Nixon 
spusese că ar fi putut obține un milion de dolari sub formă 
de mită. S-a întâlnit cu Dean după o lună, spunând cu un 
zâmbet în colțul gurii: „Știi, aluzia aceea pe care am făcut-o 
la milionul de dolari... am glumit, desigur, când am spus 
asta“. Nixon avea de gând să păstreze acea înregistrare, 
crezând că abilităţile sale extraordinare de actorie ar fi eli- 
minat orice îndoială cu privire la acea problemă. Cu toate 
acestea, în lunile următoare, Nixon, complet nepriceput 
când venea vorba de tehnologie, a dat-o în bară frecvent 
în conversațiile purtate cu consilierii. La un moment dat, 
în timp ce Haldeman protesta zicând „Nu spune așa ceva“, 

Nixon s-a lăudat că ar fi putut grația pe oricare dintre la- 
cheii săi, atât timp cât ar fi avut un țap ispășitor. 

Nixon a fost mult prea încrezător în abilitatea lui de a 
manipula. Casetele au fost luate practic cu forţa de la el, 
apoi a fost obligat să demisioneze. Ulterior a pus asta pe 
seama „unui sfat nefericit de la avocaţi bine intenţionaţi“. 
Nixon nu și-a recunoscut niciodată vina, dar a mărturisit 
că gestionase greșit situația. Nixon a fost distrus de pro- 
priul orgoliu, iar rezultatul a fost un scandal monstru. În 
iulie 1973, Alexander Butterfield, unul dintre consilierii lui 
Nixon, a fost întrebat dacă a existat un sistem folosit pentru 
înregistrări. A oftat și a răspuns: „Am sperat că nu mă veți 
întreba asta“. Dacă Nixon ar fi avut inspiraţia să dezactiveze 
sistemul și să distrugă casetele dinainte, istoria nu s-ar fi 
schimbat din pricina vorbelor unui funcționar mărunt. 


89 
SCOPUL SCUZĂ 
MIJLOACELE 


AFACEREA ÎRAN-CONTRAS 


1986, WASHINGTON, D.C. 


Nu există un mod mai rapid de a-ți face dușmani decât să-l 
defăimezi pe Ronald Reagan în fața unui conservator con- 
vins. În regulă, să încercăm. Reagan a fost numit la vremea 
lui „președintele de teflon“, pentru modul în care reușea să 
evite criticile. În prezent, este marele ideolog al Partidului 
Republican. Cel de-al 40-lea președinte este amintit mai 
ales pentru politica sa fiscală favorabilă firmelor și ati- 
tudinea dură față de comunism. Cu toate acestea, criticii 
își amintesc că uneori era rupt de propria administrație. 
Probabil că nu există un exemplu mai potrivit decât Afacerea 
Iran-Contras. Episodul a reprezentat un moment stânjeni- 
tor pe plan internațional, în care președintele Reagan a dat 
dovadă de o gravă lipsă de judecată. Chiar dacă există și în 
prezent controverse în ceea ce privește gradul de implicare al 
lui Reagan în afacere, nu avem nici o îndoială că președintele 
ar fi trebuit să-și stăpânească mai bine subordonații. 
Contras era un grup militant anticomunist din Nicara- 
gua. Frontul Naţional Sandinist de Eliberare, un partid poli- 
tic socialist, preluase controlul în Nicaragua după Revoluția 


390 


ALTE 100 DE GREȘELI CARE AU SCHIMBAT ISTORIA 


din 1979. Reagan îndrăgea Contras, numindu-i pe membrii 
acestei grupări „echivalentul moral al Părinților noștri fon- 
datori“. Statele Unite au sprijinit cu entuziasm mișcarea 
rebelă până când, în 1982, democraţii din Congres au apro- 
bat Amendamentul Boland. Această inițiativă legislativă 
interzicea acordarea de sprijin pentru Contras în scopul 
răsturnării guvernului nicaraguan. Demersul fusese fă- 
cut și pentru a alinia SUA la legislația internațională. Cu 
toate acestea, legea a fost menită să întrerupă legăturile cu 
Contras, deoarece grupul fusese implicat în trafic de dro- 
guri în Statele Unite și era, de asemenea, foarte cunoscut 
pentru comportamentul violent, manifestat inclusiv prin 
violuri, acte de tortură și răpiri. Cu toate acestea, Reagan 
nu dorea să vadă că îndrăgita mișcare Contras era înfrântă, 
așa că l-a admonestat pe Robert McFarlane, consilierul pe 
probleme de securitate națională: „Vreau să faci tot ce tre- 
buie pentru a-i ajuta pe acești oameni să o scoată la capăt“. 
Între timp, Statele Unite ale Americii încercau îmbună- 
tățirea relațiilor cu Iranul. Relaţiile dintre cele două state 
erau tensionate încă de la Revoluţia din Iran din 1979, în 
urma căreia fusese înlăturat șahul nepopular, dar prooc- 
cidental. Criza ostaticilor din Iran, desfășurată la finalul 
mandatului administraţiei Carter, îl făcuse pe Reagan, 
președintele ales, să declare că Statele Unite nu ar fi tre- 
buit „să plătească răscumpărarea pentru persoanele răpite 
de barbari“. Chiar dacă cele 52 de persoane au fost elibe- 
rate la 20 de minute după învestirea lui Reagan, acesta a 
mai avut parte de o criză asemănătoare când șapte ostatici 
au fost răpiți de teroriști Hezbollah. McFarlane l-a abor- 
dat pe Reagan cu o propunere. Dacă Statele Unite vindeau 
arme unei facțiuni „moderate“ de iranieni, își puteau folosi 
relațiile pentru a asigura eliberarea ostaticilor americani. 
Ulterior, Raportul Walsh Iran/Contras urma să demon- 
streze că nu fusese vorba despre o facțiune moderată și 

că armele fuseseră trimise direct spre Iran. Cu toate aces- 
tea, Reagan a simțit că e de datoria lui să salveze ostaticii 
și s-a convins că avea de-a face cu persoane moderate, nu 
cu cei despre care spusese la un moment dat că ar fi bar- 
bari. Reagan a aprobat tranzacţia. Prin intermediul statu- 
lui Israel, Statele Unite au vândut Iranului peste 1 500 de 
rachete antitanc și antiaeriene. Chiar dacă au fost eliberaţi 
trei ostatici, alți trei au fost capturați în locul lor. Afacerea 
nu a făcut altceva decât să livreze arme unei ţări antiocci- 
dentale, aflată în război cu statul vecin, Irak. 

McFarlane a demisionat la finalul lui 1985 și a fost în- 
locuit de amiralul John Poindexter. Acesta l-a autorizat pe 
locotenent-colonelul Oliver North să redirecționeze fondurile 
obținute din tranzacţiile de arme către rebelii Contras. Din 
cele 30 de milioane de dolari încasate din afacere, 18 milioa- 
ne de dolari au fost direcționate către Contras, printr-o ma- 
nevră ce ocolea Amendamentul Boland. Aranjamentul a fost 
dezvăluit în noiembrie 1986, după ce un transport aerian de 
arme a fost doborât deasupra statului Nicaragua. Guvernul 
iranian a confirmat informația în aceeași lună. North a fost 
concediat, Poindexter a demisionat, dar nu înainte ca North 
să distrugă o serie de documente relevante pentru acel caz. 
Orice dovadă a implicării lui Reagan fusese eliminată. 

Reagan a creat imediat un grup de lucru condus de se- 
natorul John Tower pentru a investiga problema. Comisia 
Tower a adus puține dovezi că Reagan știa cu adevărat des- 
pre acord, dar l-a criticat pe președinte pentru că nu monito- 
rizase mai îndeaproape activitatea personalului Consiliului 
Naţional de Securitate. În 1987, Reagan s-a adresat popo- 
rului american în legătură cu acest subiect. El a declarat: 
„Oricât de supărat aș fi în legătură cu activităţile între- 
prinse fără știrea mea, sunt totuși responsabil pentru ele... 
cu câteva luni în urmă am spus poporului american că nu 
ofer arme la schimb pentru ostatici. Inima și cele mai bune 

intenții încă îmi spun că este adevărat, dar faptele și dove- 
zile îmi arată contrariul.“ North a scris ulterior că nu există 
nici o îndoială că Reagan cunoștea înțelegerea și a opinat 
că președintele a fost „entuziast“ în favoarea tranzacţiei. 
Publicul american a fost destul de sceptic în privința lui 
Reagan, deoarece doar 14% dintre cei chestionați l-au cre- 
zut pe președinte. Aceasta a produs o scădere bruscă în 
susținerea lui Reagan, de la 67% la 46%, dar, ca de obicei, 
președintele a reușit să revină după această controversă. 

North, Poindexter și McFarlane s-au confruntat în cele 
din urmă cu acuzaţii pentru rolul lor în mușamalizare. 
North a scăpat de condamnare datorită unor chichițe legis- 
lative, în timp ce restul părţilor implicate au primit grație- 
rea de la succesorul Reagan, președintele George H.W. Bush. 
Cu toate acestea, chiar dacă impactul pe plan intern al afa- 
cerii a fost în cele din urmă mai degrabă redus, consecinţele 
pentru credibilitatea SUA au fost majore. Nicaragua a dat în 
judecată Statele Unite la Curtea Internaţională de Justiţie 
și a câștigat, dar Statele Unite și-au folosit poziția în Consi- 
liul de Securitate al ONU pentru a bloca orice executare a 
verdictului. Statele Unite au demonstrat că pot ceda în fața 
solicitărilor celor care iau ostatici, ceea ce reprezenta un 
precedent periculos. De asemenea, a fost întărită percepția 
despre Statele Unite ca națiune imperială, intruzivă, mai 
preocupată de combaterea comunismului decât de prote- 
jarea drepturilor omului. În cele din urmă, nu putem uita 
de armele pentru actualii lideri ai Iranului, care nu au fost 
foarte recunoscători. Şi, în timp ce reputaţia lui Reagan de 
mare conservator rezistă, Afacerea lran-Contras va lăsa 
pentru totdeauna o pată pe moștenirea lui. 


90 

GARY HART ȘI DONNA RICE 


1987, WASHINGTON, D.C. 


Când Richard Nixon îți spune căîi pare rău pentru tine, știi 
că ai probleme. Așa s-a întâmplat în cazul lui Gary Hart, 
fost senator de Colorado în 1978. Hart, fostul favorit al 
democraților în cursa pentru nominalizarea la funcţia de 
președinte, tocmai își retrăsese candidatura din cauza unei 
controverse tot mai mari legate de o relație extraconjuga- 
lă cu un top-model de 29 de ani. Foștii adversari (Hart se 
ocupase de campania lui George McGovern la alegerile îm- 
potriva lui Nixon din 1972) îl compătimeau pentru ceea ce 
apăruse despre el în presă, care fusese deosebit de dură cu 
fiecare dintre ei. Nixon spunea despre Hart că s-a descurcat 
„incredibil de bine într-o situație foarte dificilă“. Greșeala 
lui Hart nu a fost în gestionarea situației. Mai degrabă Hart 
a fost neglijent în privința infidelității, expunându-se la o 
analiză mediatică amănunțită fără a percepe potențialele 

consecințe ale comportamentului său. Hart i-a oferit pe 
tavă nominalizarea lui Michael Dukakis, care avea să fie 
spulberat la alegerile generale. Hart ar fi putut să-i țină 
piept în alegeri lui George H.W. Bush. Dar scandalul sexual 
i-a distrus cariera politică. 

După înfrângerea lui McGovern din 1974, Hart a candi- 
dat pentru a reprezenta statul Colorado în Senatul SUA. Un 
deceniu mai târziu, Hart a făcut prima sa încercare de a can- 
dida la președinție. Într-o luptă îndelungată și obositoare, a 
pierdut nominalizarea democraţilor în favoarea lui Walter 
Mondale. Hart a făcut câteva gafe în perioada candidatu- 
rii. A fost criticat și pentru poziţiile lui evazive referitoare 
la câteva probleme importante. În timpul unei dezbateri, 
Mondale a glumit referitor la politicile lui Hart spunând 
„Where's the beef?“!, citând o reclamă populară a lanțului 
Wendy. Mondale a fost zdrobit de Ronald Reagan la alegeri- 
le din 1984. Hart a așteptat să încheie mandatul de la Senat, 
având în minte dorința de a participa la cursa prezidențială 
din 1988. În momentul respectiv Hart era privit ca un 
câștigător al nominalizării din partea democraţilor. 

Hart și-a depus candidatura în aprilie 1987. O lună mai 
târziu a început să fie atacat când au apărut zvonuri că ar 
avea o relație extraconjugală. În săptămânile dinaintea scan- 
dalului, Hart cunoscuse un top-model pe nume Donna Rice. 
Conform lui Lynn Armandt, prietena lui Rice, primele în- 
tâlniri fuseseră nevinovate. Hart a invitat-o pe Rice într-o 
croazieră în Bimini. Rice a convins-o și pe Armandt să i se 
alăture. Cei trei s-au întâlnit cu avocatul și lobbistul William 
Broadhurst, amicul lui Hart. Armandt a susținut că Rice nu 


1 O expresie în Statele Unite și Canada, introdusă ca slogan pentru lanțul 
de fast-food Wendy's în 1984. De atunci a devenit o expresie universală 
care pune sub semnul întrebării substanța unei idei, a unui eveniment 
sau a unui produs. (n.red.) 

era o spărgătoare de căsnicii, ci o tânără naivă cu privire ino- 
centă, care se îndrăgostise de mai vârstnicul Hart. Ulterior, 
Rice i-a mărturisit lui Armandt că ea și Hart dormiseră îm- 
preună în timpul croazierei. Ce a mirat-o pe Armandt a fost 
imprudența lui Hart în legătură cu întreaga situaţie. „Mi s-a 
părut că aproape își dorea să fie prins“, a afirmat ea ulterior. 
„Este un tip inteligent, dar făcea lucruri prostești, precum 
acela de a se lăsa prins în flagrant cu Donna.“ Cu toate aces- 
tea ea îl simpatiza pe Hart, spunând că nu crezuse nici o cli- 
pă că este îndrăgostit de Rice, dar că o găsea „revigorantă“ și 
„apolitică“, ceva rar pentru un bărbat în poziţia lui. 

Au trecut câteva săptămâni, iar Hart a păstrat legătu- 
ra cu Rice. Cei patru s-au reîntâlnit, chiar dacă Armandt a 
spus ulterior că ea se simţise inconfortabil și că dorea să se 
dezică de întreaga situaţie. Rice a rămas în casa de la țară a 
lui Hart, iar Armandt, într-o cameră de oaspeţi din locuința 
lui Broadhurst. Cu doar două zile înainte, ca răspuns la 
acuzaţiile că ar fi afemeiat, Hart lansase această provocare 
îndrăzneață: „Urmăriţi-mă. Nu îmi pasă. Sunt un om serios. 
Dacă cineva vrea să pună o iscoadă pe urmele mele, nu are 
decât. Acea persoană se va plictisi foarte tare“ Îndrăzneala 
s-a dovedit a fi total nepotrivită. Doi reporteri de la Miami 
Herald i-au supravegheat casa și au fotografiat-o pe Rice 
într-o dimineaţă când aceasta pleca. Hart a replicat că presa 
se grăbeşte să tragă concluzii pripite, amintind că cei doi nu 
reușiseră să supravegheze ambele intrări ale casei, iar Rice 
intrase în aceeași zi, pe cealaltă ușă. Povestea era cusută 
cu aţă albă, iar publicul știa asta. Susținerea pentru Hart a 
scăzut brusc de la 32 la 17%, punându-l pe candidat în urma 
lui Dukakis la alegerile primare din New Hampshire. 

Chiar și așa, Hart ar fi putut supraviețui controverselor, 
dar, după alte câteva zile, presa a publicat o fotografie incri- 
minatoare cu cei doi în croaziera din Bimini. Imaginea o ară- 
ta pe Rice, care radia de fericire, în poala lui Hart. National 

Enquirer a publicat fotografia în iunie. Deși majoritatea 
americanilor considerau că presa îl trata nedrept pe Hart 
și că acea infidelitate nu afecta capacitatea președintelui de 
a guverna, aventura politică a lui Hart se încheiase. Hart a 
ieșit din cursă, criticând aspru articolul din presă, mereu 
în căutare de senzațional, despre care credea că distrăsese 
atenția de la probleme reale și presante. El și-a reînnoit can- 
didatura în decembrie, declarând: „Să lăsăm publicul să de- 
cidă“. Cu toate acestea, scandalul și răspunsul pe care Hart 
l-a oferit afectase foarte mult sprijinul electoratului, așa că 
a obținut doar 4% la alegerile primare din New Hampshire. 

Hart nu a mai revenit în politică. A flirtat cu ideea unei 
candidaturi la prezidenţialele din 2004, dar, în cele din 
urmă, l-a sprijinit pe John Kerry. Scandalul este impor- 
tant deoarece a pus capăt carierei unui politician în deve- 
nire. Dacă Hart și-ar fi asigurat nominalizarea din partea 
democraților, ar fi putut reprezenta o provocare reală pen- 
tru Bush la alegerile din 1988. Dacă l-ar fi învins pe Bush, 
următorul deceniu ar fi arătat destul de diferit, întrucât 
Hart ar fi implementat politici complet diferite în economie 
sau în privința unor probleme precum Războiul din Golf; 
în plus, este posibil ca noi să fi fost scutiți de tot balamu- 
cul din jurul scandalului Monica Lewinsky, pentru că Bill 
Clinton cu siguranță nu ar fi cerut nominalizarea pentru a 
intra în cursă cu un președinte democrat încă în exerciţiu. 
În cele din urmă, cariera politică a lui Hart a fost distrusă 
mai mult din cauza neatenţiei sale decât din cauza relaţiei. 
Uitând de prudență, și-a sacrificat orice șansă de a obţine 
cea mai puternică funcţie din lume. 


91 
PASIV, AGRESIV, 
ĂĂĂ, PASIV 
MICHAEL DUKAKIS 
NU RIPOSTEAZĂ 


1988, STATELE UNITE 
ALE AMERICII 


Era prea bun pentru a fi preşedinte. În septembrie 1988, 
într-o încercare de a se apăra de acuzaţia că era permisiv 
în privinţa securităţii naționale, candidatul la președinție 
Michael Dukakis a decis să ia parte la o ședință foto neferi- 
cită, pe un tanc M1 Abrams. Efectul nu a fost deloc cel scon- 
tat. Democratul arăta oricum numai dur nu, cu un rânjet 
caraghios și o cască supradimensionată, iar mulți alegători 
au văzut în asta o reprezentare vizuală a incapacității lui 
Dukakis de a-i proteja. Dar, oricât de nefericită ar fi fost 
această acţiune de PR, nu a fost motivul eșecului campaniei 
electorale. Ce l-a afectat cel mai mult pe Dukakis a fost refu- 
zul lui de a riposta în timp ce campania lui Bush îl bombar- 
da cu reclame negative. Bush a reușit cu succes să-l descrie 
pe Dukakis ca fiind neputincios în fața infracționalității, 
dar Dukakis nu a reușit să-l critice pe Bush pentru promi- 
siunile lipsite de realism, cum ar fi angajamentul „Fără noi 
taxe“. Dukakis a irosit un avans important în vara lui 1988 

și a sfârșit pierzând alegerile. Poate că, dacă ar fi avut o 
campanie mai bună, familia Bush ar fi căzut în obscuritate. 
Dukakis a făcut prima eroare chiar înainte de a candida 
la prezidențiale. Dacă ești guvernator și candidezi la cea mai 
înaltă funcţie în stat, cerința principală este în mod evident 
să fii un administrator priceput. Dar asta presupune că pe- 
rioada în care ai fost guvernator va fi analizată în detaliu și 
chiar și o singură greșeală politică te poate urmări. În 1972, 
Massachusetts a pus în aplicare o politică care acorda permi- 
sii de weekend deținuților. Programul le permitea acestora 
să părăsească temporar închisoarea și îi încuraja să se întâl- 
nească cu familia și cu prietenii. Iniţiatorii au argumentat că 
aceasta îi va ajuta pe infractori să se reintegreze în societate și 
că va determina o rată mai scăzută de recidivă printre cei care 
beneficiau de program. Curtea Supremă din Massachusetts 
a decis că, în conformitate cu litera legii, deținuții cu „con- 
damnare pe viață fără posibilitatea eliberării condiționate“ 
erau eligibili pentru program. Legislativul din Massachusetts 
a încercat să modifice înțelesul prevederii, prin excluderea 
criminalilor de gradul întâi, dar Dukakis s-a opus. 

A fost o mișcare fără sens. Nu avea nici un rost să reinte- 
grezi o persoană care nu mai revenea niciodată în societate. 
Ce motivaţie ar fi avut un condamnat la închisoare pe viață 
să adere la un cod de onoare? Singura șansă de a fi liber era 
să evadeze, iar programul de permisii ușura nesperat de mult 
o asemenea posibilitate. Un bărbat, Willie Horton, era con- 
damnat pentru jefuirea și uciderea unui angajat dintr-o ben- 
zinărie în vârstă de 17 ani. Acesta a fost inclus în program 
și a profitat de pauza dintr-un weekend. Horton a ajuns în 
Maryland, unde a bătut și a înjunghiat un bărbat și a violat-o 
de două ori pe logodnica acestuia. Cuplul a supraviețuit, dar 
cei doi au fost grav traumatizați. Horton le-a furat mașina, 
dar a fost prins de poliţie. Un judecător din Maryland a re- 
fuzat să-l trimită înapoi în Massachusetts, spunând că „nu 

e dispus să-și asume riscul ca domnul Horton să profite din 
nou de acea permisie sau de altfel de eliberări. Acest bărbat 
nu trebuie să mai iasă niciodată din închisoare.“ 

În timpul alegerilor, această problemă din trecut l-a ur- 
mărit pe Dukakis. Cei din campania lui Bush au difuzat o 
reclamă „Weekend Passes“, care arăta o fotografie cu fața 
lui Horton și au criticat atitudinea lui Dukakis cu privire la 
criminalitate. Aceasta a fost urmată de reclama „Revolving 
Door“?, care arăta un șir de condamnați care intrau și ieșeau 
din închisoare, printr-o ușă rotativă. Aceasta din urmă a fost 
foarte eficientă pentru a convinge publicul, având în vedere 
că sondajele de opinie au arătat că generase un contrast evi- 
dent în opinia votanților referitoare la gradul de toleranță al 
fiecărui candidat privind criminalitatea. Dukakis a numit 
incidentul Horton o aberaţie statistică, dar cuvintele lui l-au 
făcut doar să pară robotic și lipsit de pasiune. 

Această percepție asupra lui Dukakis a fost întărită 
de opiniile lui despre pedeapsa capitală. Despre democrat 
se știa că este împotriva pedepsei cu moartea. În octom- 
brie, într-o dezbatere dintre Bush și Dukakis, moderatorul 
Bernard Shaw l-a întrebat dacă ar fi fost în favoarea pedep- 
sei cu moartea în cazul unui bărbat care se presupune că i-ar 
fi violat și ucis soția. Dukakis a răspuns subliniind afabil 
ineficiența din datele statistice a pedepsei capitale. Dukakis 
s-a scuzat față de managerul lui de campanie pentru răs- 
puns, spunând că înțelesese greșit întrebarea. Dar răul fu- 
sese făcut. Cifrele din sondaje au scăzut de la 49% la 42% 
chiar în acea noapte, deoarece alegătorii erau consternați 
de afirmaţiile lui insensibile pe o temă atât de emoțională. 

Atacurile lui Dukakis asupra lui Bush au fost ineficiente. 
O reclamă împotriva echipei Bush-Quayle îl arăta pe Dan 


1 „Permisii de weekend“ (n.tr.) 
2 „Ușă rotativă“ (n.tr.) 

Quayle ca fiind incompetent și lipsit de experienţă, averti- 
zând „Quayle: Just a heartbeat away“.! Au apărut zvonuri 
în ambele tabere. Dukakis l-a concediat pe directorul său 
adjunct de campanie pentru că răspândise zvonuri conform 
cărora Bush ar fi avut o aventură, iar membrii din echipa de 
campanie a lui Bush au insinuat, la rândul lor, că Dukakis 
suferea de boli mintale și că soția sa arsese un steag ameri- 
can pentru a protesta împotriva Războiului din Vietnam. 
Cu toate acestea, cele mai eficiente atacuri ale lui Bush au 
fost să-l descrie pe Dukakis drept un liberal elitist, impre- 
sie promovată chiar de Dukakis, care declara cu mândrie că 
este membru purtător de carduri ACLU.? Pentru Dukakis 
era imposibil să schimbe acea percepţie. 

În momentul alegerilor, Bush şi-a zdrobit oponentul. 
Dukakis a câștigat doar în câteva state, dar Bush și-a asi- 
gurat 426 de voturi electorale. Spre deosebire de Walter 
Mondale, care candidase în urmă cu patru ani, Dukakis a 
avut o șansă destul de bună de a deveni președinte. Cu toa- 
te acestea, el a risipit mare parte din avantajul din vară 
nereușind să se adapteze la așteptările alegătorilor. I-a ofe- 
rit lui Bush în repetate rânduri ocazia să atace fără ca el să 
aibă un plan coerent de apărare. Nu e nici o îndoială că, dacă 
ar fi fost ales, ar fi impus strategii foarte diferite privind 
Războiul din Golf și problemele economice. Cu toate acestea, 
impactul, după cum afirmă Dukakis în prezent, s-a extins 
mult dincolo de primul mandat al lui Bush. Dukakis, un cri- 
tic dur al administrației George W. Bush, încă simte că tre- 
buie să-și ceară scuze față de poporul american. „Dacă l-aș 
învins pe bătrân“, se plângea el în 2008, „nu am mai fi auzit 
niciodată de fiul său și nu am mai fi fost în această situație.“ 


1 „Quayle: La doar o bătaie de inimă distanţă“ (n.tr.) 
2 American Civil Liberties Union, Uniunea Americană pentru Libertăţile 
Civile (n.tr.) 

PIAȚA TIANANMEN 
1989, CHINA 


Dacă dai o căutare pe Google după „Piața Tiananmen“ de 
pe un calculator localizat în Statele Unite, ți se va afişa în 
principal o anumită imagine. Vei vedea un bărbat cu chipul 
greu de distins, cu nişte sacoșe în mâini, stând în fața unui 
șir de tancuri ce l-ar putea zdrobi cu ușurință sub șenilele 
lor. Este una dintre cele mai cunoscute imagini ale secolu- 
lui XX. Dar, dacă dai aceeași căutare de pe un calculator lo- 
calizat în China, unde a fost făcută fotografia în 1989, vei 
vedea imagini ale unor turiști cu fețe radioase, precum și 
imagini patriotice de la paradele militare. Din cauza cenzu- 
rii guvernului chinez, puţini din China recunosc fotografia 
emblematică. Într-un secol marcat de guverne totalitare 
și încălcări ale drepturilor omului, vitejia „Omului-tanc“ a 
devenit un simbol inspirațional pentru popoarele asupri- 
te. Conservatorii înrăiți din China au încercat să împiedice 
reformele economice, dar, făcând acest lucru, au stimulat 
mișcările democratice de pe tot globul. 

În cele câteva săptămâni premergătoare masacru- 
lui, studenții au ocupat Piaţa Tiananmen în încercarea 

de a forța reforma. La început nu a existat prea multă 
opoziție din partea elitei partidului. Acești studenţi erau, 
în bună parte, fiii și fiicele unor familii bogate și influen- 
te chineze, iar Biroul Politic nu dorea să-și strice relaţiile 
cu acei cetățeni. Apoi studenților li s-au alăturat treptat 
muncitori dezamăgiţi. Pentru o națiune care se născuse 
din sudoarea și sângele ţăranilor nemulțumiți, aceasta era 
o evoluție alarmantă. Credibilitatea Partidului Comunist 
Chinez (PCC) se baza pe apărarea proletariatului de „eli- 
ta burgheză“. Protestatarii erau văzuți ca niște rebeli 
periculoși. Când liderul sovietic Mihail Gorbaciov a efec- 
tuat o vizită în China, în încercarea de a normaliza relațiile 
dintre cele două mari state comuniste, ceremonia oficială 
de primire a fost organizată pe aeroport, în loc să fie în 
Piaţa Tiananmen. A fost un episod stânjenitor pentru gu- 
vernul chinez. Oficialii guvernamentali care își exprimase- 
ră dorința de a ajunge la un compromis cu protestatarii au 
fost imediat eliberați din funcție. Premierul Li Peng a con- 
dus această cruciadă, eliminându-l pe fostul premier Zhao 
Ziyang. Zhao era dispus să facă concesii pentru a-i linişti 
pe studenți, dar Li îi considera o ameninţare. Politicile dra- 
conice ale lui Li nu au făcut decât să amplifice protestele și 
să aducă condamnarea Chinei pe plan internațional. 
Protestele au continuat și în mai. Au fost în cea mai mare 
parte pașnice, protestatarii făcând greva foamei și trans- 
mițându-și mesajele prin intermediul presei. Protestatarii 
solicitau reforme economice și criticau corupţia exagerată 
a guvernului chinez. Chiar dacă protestatarii nu manifes- 
tau fățiș împotriva Partidului Comunist, membrii Biroului 
Politic pretindeau că protestatarii solicitau excluderea PCC 
din viața politică și înlocuirea acestuia cu liberalismul bur- 
ghez. Au mai argumentat că protestatarii erau incitaţi de oc- 
cidentali diabolici, care intenționau să răstoarne PCC de la 
putere. După impunerea legii marțiale, pe 20 mai, guvernul 

a trimis Armata de Eliberare Naţională în Beijing. Zeci de 
mii de demonstranți s-au adunat în jurul tancurilor și al 
blindatelor pentru a le împiedica să înainteze. Protestatarii 
au discutat cu soldații, explicându-le că ar fi trebuit să fie 
apărători ai poporului. Au sperat să le poată înmuia inimile 
soldaţilor, aducându-le mâncare sau apă și punându-și co- 
piii să li se adreseze cu apelative precum „unchiule soldat“. 
Numeroși soldaţi au fost impresionați de această atitudine. 
PCC și-a retras forțele după câteva zile. A fost o umilință 
profundă pentru cei din Biroul Politic. S-au hotărât să nu 
mai lase un asemenea lucru să se repete. 

În primele zile din iunie protestele se întețiseră. A fost 
declanșată o nouă grevă a foamei și câteva mii de persoane 
au ocupat piaţa. Pe 2 iunie, partidul a început oficial înlătu- 
rarea protestatarilor din piață. Oficialii chinezi au preferat 
să înlăture pașnic protestatarii, dar au autorizat folosirea 
forţei în caz de necesitate. Ca răspuns, protestatarii au ridi- 
cat baricade în oraș pentru a împiedica circulaţia armatei. 
În primele ore ale zilei de 3 iunie au avut loc acte de violență. 
Protestatarii au aruncat cu pietre și cocktailuri Molotov 
în soldaţii care înaintau spre ei. Ca răspuns, soldații au 
tras în protestatari, iar gloanțele au lovit și apartamente- 
le din apropiere, omorând câţiva spectatori nevinovați. Au 
continuat să înainteze pe străzile din Beijing, decimând 
rezistenţa întâmpinată. Când au ajuns în piaţă, au oferit 
grațiere protestatarilor, cu singura condiție ca aceștia să 
plece în liniște. Studenții prezenţi au votat pentru evitarea 
altor violenţe, așa că au plecat. Până în dimineața de 4 iunie, 
piaţa era curățată. Estimările numărului de morți au variat 
de la câteva sute (estimări oficiale ale guvernului) la câteva 
mii. Cel puţin 7 000 de civili și de soldați au fost răniți. 

Armata a blocat piața și a împiedicat pătrunderea civililor. 
Un grup de protestatari, muncitori și părinţi îngrijorați, au 
încercat să păzească intrarea în piață în dimineața de 5 iunie, 

dar au fost împrăștiați cu focuri de armă. Soldaţii au tras asu- 
pra civililor în retragere, lăsând zeci de morţi pe străzi. Mai 
târziu în aceeași zi, membrii rezistenței se împrăştiaseră. În 
timp ce tancurile mergeau pe Bulevardul Păcii Eterne spre 
Tiananmen, un singur om a mai fost suficient de îndrăzneţ să 
le înfrunte. A rămas în faţa grupului de tancuri, blocându-le 
înaintarea. Un tanc a încercat să-l ocolească, dar bărbatul i-a 
tăiat calea. Conductorul tancului a oprit motorul. Bărbatul 
s-a urcat pe tanc și a avut o scurtă discuţie cu conductorul, 
apoi a coborât. Când tancul a început să se miște din nou, 
bărbatul a continuat să-i blocheze înaintarea. Câteva mo- 
mente mai târziu, a apărut un grup de bărbaţi neidentificaţi 
şi l-au luat pe bărbat de acolo. Întreaga scenă a fost filmată 
de jurnaliștii occidentali, aflaţi într-o clădire din care supra- 
vegheau totul. Imaginea a ajuns în afara ţării și a apărut pe 
prima pagină a ziarelor din întreaga lume. 

Nimeni nu știe ce s-a întâmplat cu bărbatul din faţa 
tancului. Unii cred că a fost arestat de oamenii guvernu- 
lui și apoi executat, în vreme ce alții cred că încă este în 
viață undeva în China. Oricare ar fi situația, gestul lui 
curajos a reprezentat un moment de inspiraţie și pentru 
alţii. Lumea comunistă era deja marcată de proteste în alte 
câteva ţări. Bărbatul din fața tancului i-a inspirat în con- 
tinuare și pe disidenţii din estul Europei și a contribuit la 
destrămarea Uniunii Sovietice. Statele Unite ale Americii 
și Uniunea Europeană au impus Chinei un embargo asupra 
armelor din cauza represiunii brutale asupra cetăţenilor. 
Unii adepţi ai liniei dure a partidului din China, precum Li 
Peng, au considerat inițial că dispersarea rebelilor din piață 
fusese o victorie. În cele din urmă au avut câștig de cauză 
reformiștii și China a acceptat modernizarea economiei și 
chiar libera iniţiativă. Chiar dacă libertatea politică este 
încă problematică în China, adoptarea de facto a capita- 
lismului, după momentul Tiananmen, a permis economiei 

chineze uriașe să se dezvolte. Pentru influența lui în lume, 
„Rebelul necunoscut“ a apărut în topul celor mai impor- 
tante 100 de personalităţi ale secolului din revista Time. 
În ciuda anonimatului, „Omul-tanc“ a schimbat lumea, iar 
tratamentul aplicat protestatarilor a dus la condamnarea 
celor din nucleul dur al partidului. 

Reacţia puternică la mișcarea din Piața Tiananmen a dus 
la o mușamalizare și mai dură, care continuă să deranjeze și 
să inspire teamă din partea conducerii comuniste chineze. 
La aniversarea din 2012, întreaga piaţă a fost păzită strict 
de forțele de ordine. Cei câțiva protestatari care au îndrăznit 
să apară și să reamintească lumii de măsurile de represiune 
ale comuniștilor au fost împrăștiați rapid. În prezent, filtrele 
internetului din China șterg toate referirile la evenimentele 
care au avut loc în Piaţa Tiananmen în 1989. 

NU ŞI-A DUS 
MISIUNEA 
LA BUN SFÂRŞIT 


SADDAM RĂMÂNE 
LA PUTERE 


1990, ÎRAK 


Întrebat după 20 de ani despre modul în care gestionase 
Războiul din Golf, fostul președinție George H.W. Bush l-a 
numit un război „moral“ și s-a evaluat cu minus zece, pen- 
tru că „sunt anumite lucruri pe care le-aș fi putut face mai 
bine“. Dacă ar fi să analizăm doar prin prisma Operațiunii 
Furtună în Deșert modul în care s-a descurcat Bush în 
privința războiului, probabil că nota este destul de exac- 
tă. Trupele coaliției conduse de americani nu au avut nici 
o problemă să respingă invadatorii irakieni din Kuweit. 
Cu toate acestea, calificativul este mult prea generos, pen- 
tru că Bush a greșit în mod flagrant la sfârșitul războiu- 
lui, încurajând rebeliunea, dar fără să ofere nici un sprijin 
material pentru a-l alunga pe dictatorul irakian Saddam 
Hussein. Acesta și-a continuat regimul brutalpână în 2003, 
când președintele George W. Bush a invadat Irakul. Dacă 
Bush senior ar fi acționat împotriva lui Hussein, ar fi putut 


407 


BILL FAWCETT 


preveni costisitoarea invazie a Americii care a durat opt ani, 
sub conducerea fiului său. Prin lipsa lui de acțiune, Bush a 
condamnat Irakul la un alt deceniu de opresiune sub regi- 
mul brutal al lui Hussein. 

Prima eroare a lui George H.W. Bush a fost înainte de 
război. Irakul se înarma pentru invadarea Kuweitului, dar 
administraţia Bush a crezut că retorica lui Hussein era doar o 
simplă intimidare. Hussein a încercat să intimideze Kuweitul 
ca să-i cedeze o serie de câmpuri petrolifere importante, 
aflate la graniță. Hussein mai dorea și anularea unei datorii 
considerabile pe care Irakul o acumulase față de Kuweit în 
timpul războiului din 1980 cu Iranul, despre care Hussein 
pretindea că reprezentase apărarea eroică a lumii arabe îm- 
potriva agresiunii persane. Kuweitul a refuzat solicitările, 
făcându-l pe Hussein să trimită 100 000 de soldați la graniță. 
April Glaspie, ambasadorul SUA, s-a întâlnit cu Hussein, care 
a recunoscut cu sinceritate că începerea unui război era foar- 
te probabilă. Glaspie l-a asigurat pe Hussein că Statele Unite 
ale Americii considerau conflictul ca fiind unul arab, conflict 
în care americanii nu aveau nici un interes. 

Pe 2 august 1990 trupele irakiene au invadat Kuweitul 
și în doar câteva ore au preluat controlul asupra țării. Nu 
a mai durat mult și Statele Unite au format o coaliţie îm- 
potriva lui Hussein. Organizația Naţiunilor Unite, condusă 
de prim-ministrul britanic Margaret Thatcher, i-a solicitat 
lui Hussein retragerea trupelor până pe 15 ianuarie 1991. 
Mass-media a raportat povești îngrozitoare despre violența 
împotriva kuweitienilor, oferind contextul potrivit pentru 
o intervenție. Operaţiunea Furtună în Deșert a început în 
momentul în care Hussein nu a respectat termenul-limită 
fixat pentru retragere. A fost o decizie unilaterală. În prima 
fază, avioanele americane au bombardat punctele strategice, 
inclusiv depozitele de armament, centrele de comunicații și 
palatul lui Hussein, care deja fugise într-o zonă rezidențială 

mai sigură. La mijlocul lui februarie a fost declanșat atacul 
terestru, deoarece armata irakiană a continuat să rămână în 
Kuweit, incendiind puţurile de petrol. Atacul terestru a obli- 
gat armata irakiană să se retragă din Kuweit. Soldații iraki- 
eni s-au predat în masă, iar luptele cu tancuri s-au încheiat 
cu rezultate dezechilibrate. Coaliția a înregistrat doar 379 de 
morți, jumătate fiind provocate de accidente sau de focuri 
de armă din propria tabără. Pe 26 februarie, la doar două 
zile după ce generalul american Norman Schwarzkopf înain- 
tase cu toate forțele, posturile de radio oficiale din Bagdad 
au anunțat că Irakul va respecta cerințele ONU. 

Aici a greșit Bush senior. La câţiva ani de la acel moment, 
Bush a spus foarte clar că principalul obiectiv american era 
„să-l scoatem pe acest individ din Kuweit“ și că înlăturarea 
lui Hussein din Irak „nu mi-a trecut prin minte“. În momen- 
tul conflictului, mesajul lui Bush a fost mult mai ambiguu, 
el a fost citat spunând: „Poporul irakian ar trebui să-l dea 
jos [pe Hussein] și asta ar facilita rezolvarea tuturor pro- 
blemelor existente și, cu siguranță, ar facilita acceptarea 
Irakului înapoi în familia naţiunilor care iubesc pacea“. 
Mesajul lui Bush a fost difuzat insistent în Irak. Forțele 
Aeriene ale SUA au lansat fluturași în toată ţara, îndem- 
nând irakienii să se revolte împotriva lui Hussein. Mesajul 
le-a mers șiiților și kurzilor oprimați direct la inimă, așa 
că au pus la cale o revoltă. Această mișcare a fost numită 
Intifada și, având în vedere resursele militare reduse ale 
Irakului, a avut șanse reale de succes. 

Din păcate pentru rebeli, se pare că Bush se răzgândise 
cu privire la necesitatea unei revoluții. Armata americană a 
primit critici acerbe pentru „Autostrada Morţii“, acțiune în 
care armata a bombardat inutil un convoi irakian aflat 
în retragere. Bush avrut să se spele pe mâni în privința con- 
flictului. El a preferat ca o eventuală lovitură de stat să fie 
o chestiune militară internă, înlocuind un lider puternic cu 

unul mai prietenos în ceea ce privește interesele Americii. 
În ciuda sprijinului său pentru democraţie, Statele Unite 
nu erau deosebit de dornice să faciliteze un proces de demo- 
cratizare potențial destabilizator în Irak. Când rebelii au 
solicitat sprijin, trupelor americane li s-a ordonat să ignore 
toate solicitările. Rebelii nu ceruseră ca soldaţii americani 
să lupte alături de ei. Solicitaseră doar asistență medicală 
și muniţie. Armata SUA a refuzat să-i ajute și chiar a dis- 
trus un depozit de arme în ioc să-l ofere rebelilor. Mai mult 
decât atât, Statele Unite au autorizat din neglijenţă ca ar- 
mata irakiană să folosească elicoptere de atac pe partea 
liniei de încetare a focului a Irakului. Această concesie ne- 
cugetată a permis armatei să măcelărească din aer o mare 
parte dintre insurgenți. Armata irakiană a înăbușit cu bru- 
talitate rebeliunea, folosind inclusiv arme chimice ilegale; a 
violat femeile și i-a executat pe șiiți chiar în stradă. Statele 
Unite ale Americii nu au făcut nimic. Acasă, Bush a aclamat 
cu entuziasm victoria. 

Statele Unite erau bine pregătite pentru a răsturna re- 
gimul brutal al lui Hussein. Dacă ar fi fost cu adevărat un 
război „moral“, așa cum a pretins George H.W. Bush, atunci 
președintele nu ar fi asistat nepăsător când rebeliunea pe 
care el o incitase era înăbușită cu forța. Poate că Bush nu a 
dorit ca America să fie blocată în Irak. Dacă este așa, ar fi 
trebuit să-i împărtășească această înțelepciune și fiului său. 
Deoarece nu l-a tras la răspundere pe Hussein pentru crime- 
le comise, Bush i-a oferit acestuia legitimitate. Hussein era 
liber să continue politicile opresive fără teamă de represalii. 
Bush ar fi putut rezolva situaţia și l-ar fi scutit pe fiul lui de 
un război costisitor și controversat. Pentru că a ezitat, un 
milion de irakieni au murit, fie din cauza lui Hussein, fie în 
timpul Operațiunii Libertate pentru Irak. 

E vorba despre o promisiune din campania electorală. În 
funcţie de persoana pe care o întrebi, George H.W. Bush 
a greșit fie pentru că a făcut-o, fie pentru că a încălcat-o. 
De obicei campaniile electorale sunt pline de promisiuni 
măreţe și de afirmații nerealiste. Bush a făcut una dintre 
cele mai curajoase promisiuni când a primit nominaliza- 
rea republicanilor pentru alegerile prezidențiale din 1988. 
Încercând să înlăture preocupările conservatorismului fis- 
cal, Bush și-a mărturisit angajamentul față de continuarea 
politicii economice a lui Reagan făgăduind: „Fiţi atenți la 
ce vă spun: nu vor exista taxe noi“. În calitate de candidat, 
a fost o mișcare strălucită. Bush a obţinut o victorie con- 
fortabilă în fața candidatului democrat Michael Dukakis 
care, în momentul realizării acelei promisiuni, îl devan- 
sa pe Bush în sondajele de opinie. Cu toate acestea, în ca- 
litate de președinte, lui Bush i-a fost dificil să se ţină de 
promisiune când s-a confruntat cu o economie în declin și 
deficite în creștere. În cele din urmă a decis să mărească 

taxele, o hotărâre ce a stârnit nemulțumiri atât din partea 
democraților, cât și a republicanilor. A reprezentat un factor 
semnificativ la alegerile din 1992, în condiţiile în care Bill 
Clinton s-a folosit de promisiunea încălcată a lui Bush pen- 
tru a pune la îndoială credibilitatea acestuia. 

În anii 1980, președintele Ronald Reagan considera- 
se taxele indezirabile, dar uneori un rău necesar. Ca vice- 
președinte, Bush susținuse o poziție similară. La încheierea 
mandatului lui Reagan, Bush concurase cu alți republicani, 
inclusiv cu Bob Dole și Pat Buchanan, pentru nominaliza- 
rea republicană. Activistul conservator Grover Norquist 
lansase o inițiativă împotriva noilor taxe și i-a încurajat pe 
candidații republicani să o semneze. Bush refuzase la în- 
ceput, dar în 1987 a semnat. Chiar dacă a ieșit al treilea 
în preferințele din lowa, l-a devansat pe Dole la alegerile 
primare din New Hampshire, prezentându-și adversarul ca 
pe o persoană dispusă să accepte creșterea taxelor. Având 
o organizare mult mai bună și o campanie de strângere de 
fonduri mai de succes, plus susținerea lui Reagan, George 
H.W. Bush și-a asigurat destul de ușor nominalizarea. 

Aflat în frunte în momentul desfășurării Conven- 
ției Naţionale Republicane, Bush a încercat să-și consoli- 
deze poziția de opozant al creșterii taxelor. Cei care i-au 
scris discursurile au introdus și o frază în care promitea 
că în mandatul său nu vă crește nici un fel de taxă. Chiar 
dacă Richard Darman, consilierul pe probleme economice, 
s-a opus acelei fraze, numind-o „prostească și periculoasă“, 
sugestia primită din partea celorlalți a ieșit învingătoare. 
Bush a promis că și în cazul în care „Congresul mă va obli- 
ga să măresc taxele, cu siguranţă voi răspunde: „Fiți atenţi 
la ce vă spun: nu vor exista taxe noi“. Fraza a prins după 
discurs și a devenit un factor semnificativ în alegeri. Pe 
fondul schimburilor de replici veninoase dintre cele două 

echipe de campanie, angajamentul fără taxe noi l-a făcut pe 
Bush să obțină o victorie decisivă. 

După preluarea funcției, Bush și-a dat seama cât de difi- 
cil este să respecţi o astfel de politică generală. Bush își ima- 
ginase că tendința de creștere de la sfârșitul anilor 1980 va 
continua. Din păcate pentru el, se confrunta cu o recesiune. 
În plus, cheltuielile militare mari și taxele mici moștenite de 
la administrația Reagan îl lăsaseră cu un deficit în creștere. 
Democraţii dețineau controlul în Congres și nu doreau să 
facă economii pentru programele costisitoare, cum ar fi 
Medicare sau cel referitor la asigurările sociale. Când a ela- 
borat bugetul pentru anul fiscal 1990, Bush a propus fără 
succes câteva reduceri semnificative de cheltuieli, fără mări- 
rea taxelor. Democraţii au respins propunerea și l-au obligat 
pe Bush să facă un compromis. Contextul respectiv a generat 
un tipar care continuă și în prezent, acela în care Congresul 
mai degrabă forțează păstrarea unor deficite nesustenabi- 
le decât să accepte reduceri de servicii. Bush și democrații 
au căzut de acord asupra unui pachet bugetar care a crescut 
rata marginală de impozitare și a eliminat treptat scutiri- 
le pentru contribuabilii cu venituri mari. Bush a crescut, de 
asemenea, cheltuielile în unele domenii. Multe dintre aceste 
creșteri de cheltuieli se refereau la programe sociale legate 
de recesiune, precum un proiect de lege care oferea beneficii 
extinse pentru șomeri. Ca răspuns, un articol din New York 
Post era intitulat: „Fiţi atenți la ce vă spun: am mințit“. 

Republicanii erau furioși. Newt Gingrich, organizatorul 
politic al minorității, era foarte supărat și a condus opoziția 
republicană la majorarea taxelor. Ed Rollins, copreședintele 
Comitetului Național Republican, i-a încurajat pe republica- 
nii din Congres să se distanțeze de președinte. Bush a scăzut 
în sondaje, deschizând calea pentru creșterea democraţilor 
de la mijlocul mandatului pentru alegerile din 1990. Scorul 
lui Bush în sondaje și-a mai revenit, în parte pentru modul 

în care a gestionat Războiul din Golf, însă până la alegerile 
din 1992 nimeni nu a uitat de promisiunea încălcată. 

Este un lucru rar ca un președinte în funcție să se con- 
frunte cu o adevărată opoziţie chiar în interiorul propriului 
partid în privința nominalizării, dar în cazul lui Bush așa 
au stat lucrurile. Buchanan, care l-a criticat pe Bush pentru 
că își încălcase promisiunea, a câștigat sprijinul nucleului 
dur al republicanilor datorită conservatorismului social 
devotat și angajamentului de a reduce taxele. Buchanan 
l-a criticat aspru pe Bush pentru „un acord pe buget făcut 
cu marii consumatori, realizat în culisele din Capitol Hill“. 
Deși Buchanan nu a reușit să obțină nominalizarea, a reușit 
totuși să ia 40% din voturi la alegerile primare din New 
Hampshire. Chiar dacă mulți americani credeau că ar fi fost 
necesară creșterea taxelor, au considerat că Bush nu reușise 
să explice schimbarea strategiei și s-au simțit înșelați de 
încălcarea acelei promisiunii. Bush și-a cerut scuze pentru 
creșterea taxelor spunând: „Am făcut asta și îmi pare rău“. 
Buchanan l-a susținut în cele din urmă pe Bush, dar campa- 
nia a servit doar ca distragere a atenției și a oferit muniţie 
pentru detractorii democrați ai lui Bush. 

În perioada alegerilor generale, candidatul democrat 
Bill Clinton a folosit agresiv spoturile TV pentru a sublinia 
promisiunile neîndeplinite ale lui Bush. Votanţii au adus 
în discuție chiar integritatea lui Bush. Moderaţii au deve- 
nit la rândul lor dezamăgiţi de Bush, care fusese forțat să 
adopte o platformă mai conservatoare pentru a-l învinge 
pe Buchanan în cursa pentru nominalizare. Clinton l-a por- 
tretizat pe Bush ca fiind rupt de realitate în raport cu clasa 
de mijloc și incapabil să gestioneze economia. Când Clinton 
a câștigat, alegătorii, care în exit-polluri menţionaseră an- 
gajamentul fiscal încălcat de Bush ca fiind problema lor 
cea mai mare, l-au ales pe Clinton cu o marjă de doi la unu. 
Ulterior, persoane precum Rush Limbaugh au considerat 

că Bush ar fi câștigat cu ușurință dacă nu și-ar fi încălcat 
promisiunea; alții, precum purtătorul de cuvânt al Casei 
Albe, au numit problema ca fiind „singura mare eroare a 
administraţiei“. Conservatorii au avut tendința de a consi- 
dera că schimbarea de atitudine fusese problema, în timp ce 
liberalii au considerat că Bush greșise făcând o promisiune 
atât de dificil de îndeplinit. 

Este greu de stabilit care a fost cu adevărat greșeala. 
Bush și-a creat singur probleme când a făcut acea promisiu- 
ne. Pe de altă parte, fără aceasta este foarte posibil să nu fi 
fost ales pentru primul mandat. În principiu nu este nimic 
în neregulă cu intenția lui Bush de a ajunge la un compromis. 
Cu toate acestea, compromisul le-a permis adversarilor să-l 
catalogheze ca lipsit de onestitate și nestatornic. Dacă s-ar 
fi rezumat la propriul arsenal, Clinton s-ar putea să nu fi 
devenit niciodată președinte, iar anii 1990 ar fi fost radical 
diferiți. Gingrich, considerat erou pentru criticile aduse lui 
Bush, nu ar fi avut ocazia să conducă Revoluția Republicană 
din 1994. În lipsa acesteia, nu este deloc sigur dacă Gingrich 
ar fi reușit să aibă o campanie prezidențială consistentă în 
2012. Angajamentul lui Bush a durat cam 20 de secunde, dar 
impactul acestuia a reverberat peste 20 de ani. Politicienii 
aflați la început de carieră ar face bine să evite o astfel de 
capcană. Să promiţi că vei face ceva și să dai greș, așa cum a 
făcut Clinton cu reforma în domeniul sănătăţii, poate părea 
un lucru rău, dar nu și necinstit. Să promiţi că nu vei face 
ceva și să încalci acel angajament, așa cum a făcut Bush, este 
o tactică nepotrivită și are consecințe pe termen lung. 

La un moment dat, după problema informatică a anului 2000, 
numită Y2K sau „virusul mileniului“, unul dintre sporturi- 
le importante din Statele Unite ale Americii a avut parte de 
o întrerupere a activităţii. În 2011, atât Liga Naţională de 
Fotbal, cât și Asociația Naţională de Baschet s-au confruntat 
cu o grevă. Aceasta a durat din 2004 până în 2005 în cazul 
Ligii Naţionale de Hochei. Este de observat o absenţă notabi- 
lă de pe această listă — Prima Ligă de Baseball (MLB). Motivul 
este simplu: ultima dată când MLB a intrat în grevă nu și-a 
mai revenit niciodată. Protestele din baseball din perioada 
1994-1995 sunt considerate în general cele mai neplăcute 
din întreaga istorie americană. Au schimbat pentru totdeau- 
na percepţia fanilor despre proprietarii de cluburi și despre 
jucători. Greva a fost declanșată când patronii echipelor și 
jucătorii au intrat într-o dispută pe tema încasărilor. Ironia 
este că lăcomia lor a afectat atât de mult sportul, încât MLB a 
pierdut bani cât pentru următorul deceniu. 

Greva a început când proprietarii cluburilor au făcut 
presiuni în beneficiul echipelor cu venituri mai mici. Aceste 
măsuri includeau o schemă mai echitabilă de împărțire 
între echipe a încasărilor din drepturile de televizare. Cu 
toate acestea, măsura controversată reprezenta de fapt o 
măsură de a impune un plafon salarial maxim, care să îm- 
piedice echipele să cheltuiască pentru salariile jucătorilor 
lor mai mult decât un total specificat. În vreme ce propri- 
etarii menționau că salariul mediu pentru un jucător urma 
să crească după aprobarea acestei înțelegeri, jucătorii erau 
sceptici. Scepticismul lor era bine fondat, deoarece pro- 
prietarii cluburilor intenționau să scadă cota alocată din 
venituri de la 56% la 50%. Donald Fehr, liderul Asociaţiei 
Jucătorilor de Baseball, a respins oferta proprietarilor fă- 
cută pe 18 iulie 1994. El a declarat că jucătorii s-au simţit 
practic „împinși“ spre grevă, astfel că aceștia nu au mai in- 
trat pe teren pe 12 august. Negocierile din luna următoare 
s-au dovedit inutile. Asociaţia a făcut o contraofertă pe 8 
septembrie, dar aceasta a fost respinsă de proprietari, care 
au argumentat că nu vor reuși să acopere costurile propuse. 
A doua zi, Bud Selig, comisarul în funcţie, a anulat restul 
sezonului, inclusiv World Series. 

Înainte de grevă, sezonul 1994 nu fusese deloc lipsit de 
noutăți captivante. Cei de la Montreal Expos avuseseră cel 
mai bun sezon de până atunci, înregistrând un record de 
74-40, în ciuda faptului că aveau cele mai mici salarii din 
campionat, cu excepția unei singure echipe. După un de- 
ceniu de rezultate mediocre, cei de la Expos s-au mutat în 
Statele Unite și au devenit Washington Nationals. O altă 
poveste interesantă este cea a lui Matt Williams, care era pe 
cale să egaleze recordul de 61 de home run-uri al lui Roger 
Maris. Tony Gwynn, care realizase un procentaj de 0,394 în 
acel moment, a pierdut șansa de a deveni primul jucător cu 
un procentaj de peste 0,400 într-un sezon. Ken Griffey Jr., 

starul celor de la Seattle Mariner s-a plâns: „Ne-am ales un 
sezon prost să avem un an bun. 

În 1995 a intervenit și guvernul pentru a rezolva aceas- 
tă criză. În Congres au fost depuse cinci inițiative legisla- 
tive pentru a pune capăt grevei. Președintele Bill Clinton 
a cerut negocieri în vederea reluării competiției și realiza- 
rea unui acord până pe 6 februarie, dar solicitarea lui nu 
a avut succes. Odată cu începerea sezonului, multe echipe 
au început să folosească rezerve, astfel încât să poată juca 
meciurile prevăzute în calendarul competiţional. Altele au 
refuzat să-și folosească jucătorii fie în semn de solidaritate 
cu jucătorii aflați în grevă, fie pentru că au considerat că 
vor agrava conflictul de muncă. Viitorul judecător al Curţii 
Supreme, Sonia Sotomayor, a emis o hotărâre judecătoreas- 
că la sfârșitul lui martie, împiedicând proprietarii echipelor 
să folosească rezervele și blocând astfel încercările acestora 
de a implementa unilateral un contract semnat după o nego- 
ciere colectivă fără implicarea jucătorilor în negocieri. Greva 
s-a încheiat în cele din urmă la finalul lui aprilie, cu câteva 
zile înainte de începerea sezonului. Presa sportivă a decla- 
rat-o pe Sotomayor eroul care a trimis „o aruncare periculos 
de rapidă“ proprietarilor din baseball. 

Când s-a reluat campionatul, fanii și-au manifestat in- 
dignarea. Prezența a scăzut cu 20% și nu a revenit la ni- 
velurile anterioare decât spre mijlocul anilor 2000. Asta a 
însemnat pierderi de sute de milioane de dolari anual. Din 
cauza pierderii veniturilor din publicitate și a anulării con- 
tractelor pentru difuzare, doar anularea World Series din 
1994 a reprezentat o pierdere de 180 de milioane de dolari. 
World Series avusese în medie un rating solid de 22,3 în de- 
ceniul anterior grevei, dar acea cifră a scăzut la o medie de 
15,3 în deceniul următor. 

Cei care au participat la jocurile din deschiderea sezo- 
nului 1995 și-au manifestat furia. Un fan a plătit un avion 

să zboare deasupra stadionului din Cincinnati cu un banner 
pe care se putea citi „Owners & Players: To hell with all of 
you!“ Un meci din Pittsburgh a fost aproape să fie anulat 
când fanii au amânat începerea lui aruncând în teren cu di- 
verse obiecte vreme de 20 de minute. În alte meciuri, fanii 
au purtat mesaje pe tricouri prin care îi acuzau pe jucători 
și pe proprietari că sunt la fel de lacomi. Distracţia prefera- 
tă a Americii fusese marcată pentru totdeauna de o grevă. 
Pentru iubitorii de baseball, acest lucru a reprezentat un act 
de război de neiertat. Abia după competiția de home run-uri 
dintre Mark McGwire și Sammy Sosa, din 1998, a mai cres- 
cut interesul pentru Prima Ligă de Baseball. Din păcate și as- 
tăzi această competiţie este pătată de scandalul steroizilor. 

MLB și-a recâștigat popularitatea, dar acest sport a fost 
înlocuit în preferințe de fotbalul american profesionist. 
O astfel de tranziție ar fi putut avea loc și fără grevă, însă 
aceasta a avut un rol determinant. Când NEL a intrat în gre- 
vă, în 2011, problema a fost rezolvată fără a se anula nici un 
joc. Chiar dacă în baseball a existat o stabilitate începând cu 
1994, fanii nu au uitat ce s-a întâmplat atunci. Într-un sport 
în care este nevoie de trei strike-uri pentru a fi eliminat, 
MLB a încasat doar o lovitură înainte să iasă în pierdere, din 
grațiile fanilor și din inima publicului american. 


1 „Proprietari de echipe și jucători: să vă ia naiba pe toți!“ (n.tr.) 

Democraţii au fost furioși când candidatul republican 
George W. Bush l-a învins la limită pe fostul vicepreședinte 
Al Gore la alegerile din 2000. Democraţii i-au acuzat pe 
republicani de fraudă electorală în câteva state-cheie in- 
decise. De asemenea, au criticat Curtea Supremă pentru 
împiedicarea renumărării buletinelor de vot în Florida, un 
stat care, odată câștigat, urma să decidă câștigătorul ale- 
gerilor prezidențiale. Jocul de învinovățire al democraţilor 
l-a scos țap ispăşitor pe nimeni altul decât pe Ralph Nader, 
iar nemulțumirile politicienilor au fost corecte în acest caz. 
Nader, activist cu vederi liberale puternice, era cel de-al 
treilea candidat din partea Partidului Verde. Atrăgând 
mai ales voturile care ar fi mers spre Gore, Nader a fost cu 
siguranță cel care a schimbat lucrurile la acele alegeri. Fără 
îndoială că, stricând alegerile, Nader a schimbat istoria, 

întrucât Al Gore s-ar fi comportat cu siguranţă diferit față 
de Bush dacă ar fi câștigat. 

Nader era o figură națională de peste 30 de ani. Își 
câștigase faima încă de tânăr cu cartea Unsafe at Any Speed, 
care critica automobilele americane pe motiv că nu erau si- 
gure. Acțiunile sale au facilitat, în 1966, aprobarea National 
Traffic and Motor Vehicle Safety Act!, care obliga automobi- 
lele să fie dotate cu elemente de siguranță, cum ar fi centuri 
de siguranţă sau parbrize mai rezistente. Cu ajutorul unor 
tineri activiști numiți „Nader's Raiders“, acesta a publicat 
câteva cărți în care critica lipsa de reacție manifestată la ni- 
vel guvernamental și corupția. Nader a devenit o persoană 
cunoscută în mișcarea de mediu, fiind un critic recunoscut 
al energiei nucleare și al poluării apei. În 1972 a refuzat o 
propunere de a candida la alegerile prezidențiale, dar a can- 
didat în 1992, apoi în 1996 din partea Partidului Verde. 

Nader știa că nu va deveni niciodată președinte. Can- 
didaţii de la partidele terţe din Statele Unite duc lipsă de 
organizarea, de fondurile și de expunerea pe care le au can- 
didaţii principali. Candidaţii din partea unor terțe parti- 
de au de suferit și din cauza sistemului electoral din SUA, 
conform căruia învingătorul primește totul. Sistemul da- 
tează din primul an de după Revoluția Americană și re- 
flectă neîncrederea aristocrației în mase. În loc să aibă 
un președinte ales prin vot popular, sistemul făcea astfel 
încât cetățenii să voteze pentru electori, care la rândul lor 
alegeau președintele. Se presupunea că electorii sunt mai 
inteligenți și mai bine informaţi decât alegătorii obișnuiți. 
Așa au considerat Părinţii Fondatori, deoarece era foarte 
probabil că alegătorii aveau să fie aceiași oameni care crea- 
seră sistemul, proprietarii bogaţi de pământ. 


1 Lege referitoare la normele de siguranţă pentru autovehicule și circu- 
lația pe străzile publice (n.tr.) 

În Colegiul Electoral, candidatul cu cele mai multe vo- 
turi câștigă toți electorii pentru acel stat, indiferent cât 
de mică este diferenţa. În alte ţări, un sistem proporțional 
permite partidelor mai mici să obțină totuși reprezentati- 
vitate în concordanţă cu numărul de voturi pe care le pri- 
mesc. Asta înseamnă că extremiștii, atât conservatori, cât 
și liberali, pot obţine un oarecare succes chiar dacă sunt 
departe de câştigarea unei majorități. În sistemul electoral 
american, câștigarea într-un stat cu 50,1% din voturi îi ofe- 
ră candidatului 100% din voturile electorale. Au existat nu- 
meroase solicitări pentru modificarea sistemului, deoarece 
acest sistem face unele voturi să fie mai importante decât 
altele. Sistemul electoral în vigoare îi face pe candidaţi să 
se concentreze în mod excesiv asupra statelor indecise, pre- 
cum Florida, și nu asupra unor state clar democrate, precum 
California, ori clar republicane, precum Texas. 

Chiar dacă Ralph Nader nu avea nici o șansă să câștige 
alegerile, campania lui nu a fost lipsită de sens. Nader a 
dorit să obțină cel puţin 5% din voturile totale, deoarece 
astfel califica Partidul Verde pentru finanțarea publică dis- 
tribuită la nivel federal la următoarele alegeri. Nader nu 
a reușit să-și atingă obiectivul, obținând doar 2,74% din- 
tre voturi, dar succesul său modest a obligat state precum 
Delaware și Maryland să pună candidatul Partidului Verde 
pe buletinul de vot la următoarele alegeri (numele său a 
apărut pe buletinul de vot în doar 44 de state la alegerile 
din 2000). Prin urmare, Nader a făcut ce era mai bine pen- 
tru partidul lui, Partidul Verde. El îi vedea pe democrați și 
pe republicani ca fiind două fețe ale aceleiași monede male- 
fice, așa că nu a avut nici o reținere în ceea ce privește even- 
tuala deturnare a voturilor lui Gore, ale cărui convingeri 
erau adesea aceleași cu ale lui. 

Pe măsură ce au venit rezultatele, era evident că Al Gore 
va obține victoria dacă ar fi câștigat fie New Hampshire, fie 

Florida. Rezultatele celor două state erau decisive, astfel că 
în New Hampshire scrutinul a fost decis de 7 000 de voturi, 
iar în Florida de doar 537 de voturi. Nader a obținut 97 000 
de voturi în Florida și 22 000 de voturi în New Hampshire. 
Democraţii au pretins că susţinătorii lui Nader, în ma- 
joritate ecologiști de stânga, ar fi votat pentru Gore dacă 
Nader nu ar fi fost pe buletinul de vot. Nader a contestat 
însă ideea că ar fi influențat rezultatul final, susținând că, 
potrivit sondajelor, „25% dintre alegătorii mei ar fi votat 
pentru Bush, 38% ar fi votat pentru Gore, iar restul nu ar fi 
votat deloc“. În schimb, Nader a menţionat că decizia Curţii 
Supreme de a opri renumărarea voturilor în Florida, înfrân- 
gerea lui Gore în statul natal, Tennessee, precum și lipsa 
de loialitate a democraților care îl votaseră pe Bush au fost 
motivele reale pentru înfrângerea lui Gore. 

Scuzele nu au fost de nici un folos pentru liberali. Nader 
a fost criticat dur de ecologişti precum Carl Pope, președin- 
tele Sierra Club, care l-a acuzat pe acesta într-o scrisoare 
deschisă că și-a încălcat cuvântul, candidând în statele inde- 
cise. Într-adevăr, nu este deloc limpede de ce a ales Nader să 
candideze în state precum Florida, care ar fi putut influența 
rezultatul final, când ar fi putut candida la fel de ușor în 
state în care rezultatele finale erau incontestabile, precum 
California sau New York, în care votanţii l-ar fi ales fără 
teama că-i vor pune lui Bush victoria pe tavă. Strategia lui 
Nader a fost contraproductivă, întrucât l-a ajutat pe Bush 
să fie ales, în condiţiile în care politicile lui Gore erau mult 
mai compatibile cu platforma Partidului Verde. De aseme- 
nea, Nader a plătit un preț mare pentru controversa iscată. 
Public Citizen, o organizaţie activistă fondată în 1971 de 
Nader, realizase multe lucruri importante sub coordonarea 
acestuia, dar toată acea moștenire s-a pierdut. A avut ime- 
diat de suferit din cauza asocierii cu numele candidatului. 
Chiar și în prezent, dacă este întrebată despre Nader, Public 

Citizen minimalizează relația pe care a avut-o cu acesta. 
Moștenirea lui Nader a ajuns să reprezinte mai degrabă ro- 
lul avut în influențarea alegerilor decât activitatea lui im- 
presionantă de activist de mediu. 

Nader nu avea să mai repete greșeala în 2004. Aflat încă 
în funcție, George W. Bush l-a învins pe candidatul democrat 
John Kerry fără să mai aibă nevoie de ajutorul lui Nader. În 
2008 a candidat din nou, de data aceasta ca independent. La 
ambele alegeri nu a reușit să obțină mai mult 0,6% din votul 
popular. În ciuda acestor scoruri nesemnificative, Nader va 
fi amintit întotdeauna pentru că în 2000 l-a ajutat pe George 
Bush să fie ales președinte. Dacă ar fi fost ales Gore, probabil 
că ar fi inițiat politici dure pentru a limita încălzirea globală 
și alte probleme legate de mediu. Probabil că nu ar fi inva- 
dat niciodată Irakul și ar fi modelat lumea de după 11 sep- 
tembrie într-un mod complet diferit. Ar fi acționat mai mult 
ca Ralph Nader și cei care au votat pentru candidatul terț. 
Nader ar fi trebuit să fie mai degrabă pragmatic decât idea- 
list. A ales să facă campanie intens în statele în care nu tre- 
buia. Făcând asta, a contribuit la alegerea unui candidat cu 
care era în dezacord în aproape orice problemă. 


9/ 


DEPINDE 
CE ÎNŢELEGI PRIN 
GREȘEALĂ TRAGICĂ 


MONICA LEWINSKY 
ȘI ROCHIȚA ALBASTRĂ 


1995-1997, WASHINGTON, D.C. 


Dacă dai o căutare pe Google după „Lewinsky jokes“ vei 
primi peste 463 000 de rezultate. Dacă scrii „Bill Clinton 
jokes“, vor fi afișate 806 000 de rezultate. Multe sunt ob- 
scene, unele sunt grosolane, iar majoritatea îl implică pe 
fostul președinte nud. Clinton a fost un politician pri- 
ceput, care a gestionat un boom economic și a lucrat ne- 
obosit pentru a promova pacea în Balcani și în Orientul 
Mijlociu. Ar fi putut intra în istorie ca un lider remarcabil 
al Partidului Democrat. În schimb, Clinton este cel mai des 
amintit pentru flirturile sale și pentru dezamăgirea produ- 
să electoratului. Scandalul Monica Lewinsky a lăsat o pată 
de neuitat asupra mandatului lui Clinton. Controversa a 
afectat eficiența politică a lui Clinton spre sfârșitul man- 
datului său și i-a compromis capacitatea de a-l sprijini pe 
vicepreședintele Al Gore la alegerile din 2000. Infidelitatea 
lui Clinton a adus prejudicii partidului și a pătat reputația 

președintelui. Nu cred că a mai existat vreun alt exemplu de 
sex oral cu consecinţe atât de grave. 

Problemele lui Clinton au început cu o femeie pe nume 
Paula Jones, deși mai fusese criticat pentru o serie de alte 
încălcări ale eticii, inclusiv în controversa Whitewater, cea 
legată de dosarele FBI, și în controversa biroului de turism. 
Chiar dacă președintele a fost în cele din urmă exonerat în 
fiecare dintre aceste cazuri, acestea au avut drept scop să 
lase impresia că Bill Clinton avea un comportament lipsit 
de etică. Incidentul Jones a întărit această impresie. Jones 
a susținut că, în 1991, Clinton, care era la acel moment 
guvernator al statului Arkansas, încercase să-i ceară favo- 
ruri sexuale. Ea a pretins că o invitase în camera de hotel, 
unde Clinton își expusese organele genitale. Președintele 
a încercat, dar nu a reușit, să amâne procesul până după 
terminarea mandatului prezidențial, argumentând că un 
președinte în exercițiu nu poate fi pus sub urmărire penală. 
În timpul procedurilor, acuzarea a încercat să demonstre- 
ze că acesta nu fusese un incident izolat și că Bill Clinton 
avea în mod obișnuit relații extraconjugale. Totul s-a com- 
plicat și mai mult pentru că era căsătorit cu cea mai activă 
primă doamnă din ultimele decenii, Hillary Clinton. Chiar 
în momentul în care au fost expuse numeroasele incidente 
din trecut, cea mai celebră „cealaltă femeie“ din secolul XX 
a ajuns în atenția publicului. 

Monica Lewinsky era o tânără stagiară la Casa Albă. 
Între noiembrie 1995 și martie 1997, Lewinsky și Clinton 
au avut nouă întâlniri sexuale. Multe persoane au observat 
că cei doi petreceau mult timp împreună și au bănuit că era 
vorba despre o legătură amoroasă. Apoi, în ianuarie 1998, 
Lewinsky a fost chemată să depună mărturie în procesul 
Paula Jones. Acolo a oferit o declarație în care a negat ori- 
ce fel de relaţie cu președintele. Pe 13 noiembrie, Clinton a 
făcut o înțelegere cu Jones pentru 850 000 de dolari, dar 

a refuzat să-și ceară scuze. Avocatul lui Clinton a susţinut că 
acuzaţiile lui Jones sunt lipsite de temei, dar că președintele 
a acceptat aranjamentul pentru a elimina un subiect care îi 
distrăgea în totalitate atenția. 

Din nefericire pentru Clinton, cazul Jones deveni- 
se cea mai mică dintre grijile sale. La scurt timp după ce 
Lewinsky negase sub jurământ relaţia lor, a solicitat ca 
prietena ei, Linda Tripp, să depună mărturie, la rândul ei, 
pentru a încheia scandalul. Lewinsky și Tripp deveniseră 
foarte apropiate în perioada în care lucraseră la Casa Albă. 
Lewinsky i-a făcut confesiuni lui Tripp despre relația ei cu 
președintele. Tripp începuse să înregistreze aceste discuţii, 
fără ca Lewinsky să știe. Când Lewinsky i-a povestit că în 
timpul uneia dintre întâlniri președintele Clinton a ejaculat 
pe rochiţa ei albastră, Tripp a convins-o să nu dea haina la 
curățat. Când Lewinsky i-a cerut lui Tripp să mintă sub ju- 
rământ, Tripp i-a oferit procurorului special Kenneth Starr 
înregistrările. În acea perioadă, acesta investiga rolul lui 
Clinton într-o serie de controverse etice anterioare. Când 
scandalul a fost făcut public, frenezia mediatică din jurul 
evenimentului a determinat-o pe Lewinsky să se retragă 
la reședința mamei sale care, dintre toate locurile posibile, 
se afla chiar în complexul Watergate. 

În lunile care au urmat, Clinton a fost extrem de pru- 
dent și de echilibrat cu declarațiile sale. Pe 26 ianuarie el 
a declarat sub jurământ: „Nu am întreţinut relații sexuale 
cu acea femeie, domnișoara Lewinsky“. Clinton a mai adău- 
gat: „Nu există o relație sexuală, o relaţie sexuală necores- 
punzătoare sau orice alt tip de relație necorespunzătoare“. 
Prima doamnă, Hillary Clinton, a fost alături de soţul ei în 
tot acest timp, susținând că acuzaţiile făceau parte „din- 
tr-o conspirație mai amplă a aripii de dreapta“, prin care se 
încerca subminarea președintelui. Luni la rând Lewinsky 
a refuzat să depună mărturie. În iulie, aceasta a primit 

imunitate în schimbul mărturiei depuse în fața unui juriu. 
A predat rochia cu urmele de lichid seminal și a recunos- 
cut relația sexuală. Ultimele cuvinte ale depoziţiei au fost: 
„O urăsc pe Linda Tripp“. 

Starr a ajuns la concluzia că președintele Clinton depuse- 
se mărturie falsă și că obstrucționase justiția. Clinton a răs- 
puns că nu făcuse așa ceva, argumentând că tehnic vorbind 
declaraţiile sale nu erau minciuni. Definiţia expresiei „relaţii 
sexuale“ oferită în dosarul Jones excludea sexul oral. Clinton 
a spus că, deși avusese, într-adevăr, o relaţie indecentă cu 
Lewinsky, nu întreținuse niciodată acte sexuale cu aceasta. 
În ceea ce priveşte afirmaţia sa despre faptul că nu exista- 
se nici o relație necorespunzătoare cu Lewinsky, Clinton a 
făcut celebra afirmație că „asta depinde de semnificaţia cu- 
vântului «există»“. Din moment ce în momentul declarației 
Clinton nu mai avea o relație cu Lewinsky, președintele a 
argumentat că folosise timpul prezent și că, prin urmare, nu 
minţise. Clinton intenționase cu siguranță ca mărturia lui să 
inducă în eroare, dar, tehnic vorbind, nu minţise. 

Alegerile parțiale din 1998 au redus majoritatea de care 
beneficiau republicanii în Congres. În timpul sesiunii, re- 
publicanii au încercat să-l acuze pe Clinton de mărturie 
mincinoasă și de obstrucţionarea justiției. A fost o mișcare 
politică cinică, luând în calcul că republicanii au căutat să 
folosească o situație personală nefericită în avantajul lor 
politic. Ipocrizia a fost cu atât mai evidentă, cu cât un repu- 
blican de vază precum Newt Gingrich, președintele Camerei 
Reprezentanților, avusese la rândul său relații extraconju- 
gale. Cu toate acestea, Camera Reprezentanților l-a acu- 
zat pe Clinton în decembrie 1998. (Acuzat nu înseamnă și 
condamnat, ci doar pus sub acuzare.) Clinton a fost ceva 
mai norocos la Senat, unde era nevoie de o majoritate de 
două treimi. Democraţii și câțiva republicani moderați s-au 
coalizat pentru a ataca procedurile, acuzația de mărturie 

mincinoasă fiind respinsă cu 55 la 45 voturi, iar acuzațiile 
de obstrucție nu au obținut decât un scor de 50 la 50 de vo- 
turi. Chiar și așa, Clinton a fost amendat, licența sa de avo- 
cat a fost suspendată în Arkansas, dar a rămas președinte. 

Pentru restul mandatului, poziția politică a lui Clinton 
a rămas slăbită în urma scandalului. Americanii îl conside- 
rau lipsit de moralitate, iar asta a crescut importanța eticii 
la alegerile din 2000. Al Gore a încercat să se distanțeze 
de Clinton pe perioada campaniei. Dacă nu ar fi izbucnit 
scandalul, Clinton l-ar fi putut susține cu adevărat în con- 
textul unor alegeri foarte strânse. Politologii au sugerat 
ulterior că refuzul lui Gore de a fi asociat cu Clinton i-a 
subminat poziția în anumite state indecise. Lucrurile ar 
fi arătat diferit dacă Gore ar fi fost președinte în locul lui 
Bush. În consecinţă, putem spune că escapadele sexuale 
ale lui Clinton au avut consecințe profunde. Chiar dacă și-a 
recâștigat într-o oarecare măsură popularitatea, Clinton 
va fi mereu amintit pentru indiscreţiile sale. Nu a fost pri- 
mul bărbat de la putere care a avut o amantă și nu va fi 
nici ultimul. Dar a fost o victimă timpurie a unei noi ere 
tehnologice în care escapadele sale sexuale au fost difuzate 
în întreaga lume. Din acest motiv, glumele cu Lewinsky nu 
vor dispărea prea curând. 


98 
LIPSĂ DE 
COMUNICARE 


„ANOTHER BRICK 
IN THE WALL 


2001, WASHINGTON, D.C. 


O bombă a teroriștilor avariază o navă de război americană 
în Yemen. O întâlnire misterioasă cu un bărbat șchiop are 
loc în Malaysia. Un tip din Orientul Mijlociu, fără experiență 
de zbor, încearcă să învețe să piloteze un Boeing 747 la o 
școală de pilotaj din Minnesota. Doi străini călătoresc în 
Statele Unite pe un traseu ocolitor. Un băiat din Yemen este 
angajat să aibă grijă de un camion și de o remorcă pentru 
bărci, dar proprietarii nu se mai întorc niciodată. Luate se- 
parat, aceste frânturi de informaţii nu au nici o semnificaţie, 
dar, când sunt puse împreună, piesele constituie un puzzle 
care duce la cel mai grav atac terorist pe teritoriul SUA. Cu 
toate acestea, agenții guvernamentali din FBI, CIA și din 
Agenţia de Securitate Naţională au avut, individual, toate 
informaţiile necesare pentru a pune cap la cap aceste piese. 
Ce s-a întâmplat? Nimic. Agenţii s-au dat lovit de un zid. 
Primele cărămizi din zid au fost așezate chiar după al 
Doilea Război Mondial. Înainte și în timpul războiului, 

FBI a fost însărcinat să investigheze, sub conducerea lui 
J. Edgar Hoover, pe lângă sarcinile obișnuite, și actele de 
spionaj, sabotaj sau de subversiune din interiorul țării. 
După război, serviciul de informații a fost divizat, existând 
teama că un control atât de mare în mâinile unei singure 
instituții ar fi putut să ducă ţara pe drumul pe care pornise 
Germania. Agenţia Centrală de Informaţii a fost creată din 
Oficiul pentru Servicii Strategice pentru a se ocupa de in- 
formațiile externe, în vreme ce FBI urma să se ocupe de 
informaţiile interne, împreună cu toate responsabilitățile 
privind aplicarea legii. În sine, decizia părea să fie o divizi- 
une a muncii echitabilă, dar a declanșat o cultură a separa- 
tismului și numeroase lupte pentru supremație. Pe măsură 
ce s-au creat și alte servicii de informații (în armată sau în 
instituţiile deja existente), acestea au primit zone de res- 
ponsabilitate și misiuni specifice de lucru. 

Sub conducerea lui Hoover, programul de acțiune sub 
acoperire al FBI s-a concentrat nu doar asupra organizațiilor 
interne și asupra disidenților din ţară, ci și asupra mai mul- 
tor figuri politice, în special asupra celor pe care Hoover nu 
le agrea sau în care nu avea încredere. FBI a folosit în mod 
frecvent înregistrări ilegale și filajul pentru a-și atinge obiec- 
tivele. Hoover avea dosare despre numeroase personalități 
de la Washington și era dispus să le folosească în cazul în 
care acestea i s-ar fi împotrivit. Cantitatea de putere reală 
pe care aceste persoane au pus-o în mâinile lui Hoover era 
enormă și nepotrivită pentru un oficial numit în acel post. 
Odată cu moartea lui J. Edgar, investigațiile din scandalul 
Watergate au scos la lumină câteva dintre aceste activități, 
ducând la desființarea Departamentului pentru Securitate 
Internă din FBI și la reforme „menite să construiască un 
zid între agențiile federale și serviciile de informații“. 
Procurorul general a obținut autoritatea asupra activităţilor 
interne de colectare a informaţiilor. De procurorul general 

depindea protejarea drepturilor civile și prevenirea abu- 
zurilor. Dat fiind că mandatele tradiționale de percheziţie 
penală sau de supraveghere electronică necesitau o motivare 
prealabilă și aprobarea unui judecător, acest lucru i-a permis 
procurorului general să autorizeze perchezițiile și suprave- 
gherea puterilor străine și a agenților acestora fără nici un 
control sau aprobare a instanţei. Așa s-a întâmplat până în 
1978, când Congresul a votat Legea privind supravegherea 
activităților străine de spionaj (FISA). FISA nu cerea un ordin 
judecătoresc tradițional sau un mandat, în schimb a creat o 
nouă instanță pentru a analiza toate cererile de percheziții 
și de supraveghere legate de domeniul informativ. Ca me- 
canism de supraveghere a fost creat un departament nou, 
OIPR, Office of Intelligence Policy and Review, care aproba 
și prezenta toate cerințele instanţelor FISA. Orice agenți sau 
agenții care doreau să cerceteze sau să spioneze o țară stră- 
ină trebuiau să meargă la OIPR pentru a obţine aprobarea 
cererii de a o prezenta instanței FISA. 

Congresul și Departamentul de Justiţie au interpretat 
noua lege, și anume că perchezițiile vor fi aprobate numai 
dacă „scopul principal“ va fi obținerea de informații secrete 
din străinătate. Acestea nu putea fi utilizate pentru a con- 
strui un dosar penal (deși putea apărea un dosar penal) sau 
pentru supravegherea unor ţinte interne. Interpretarea în- 
semna că procurorii criminaliști puteau primi informaţii 
de la FISA, dar nu puteau dirija sau controla colectarea aces- 
tora. Următoarea cărămidă din zidul informațional a fost 
pusă la locul ei prin FISA. 

În 1995, OIPR a considerat că există prea multe interfe- 
rențe informaționale între serviciile de informaţii și pro- 
curori care i-ar putea permite unui judecător să renunțe la 
cazurile complicate. Richard Scruggs, pe atunci șef al OIPR, 
a propus un „zid chinezesc“ pentru a delimita activitatea 
celor care lucrează în serviciile de informații de a celor care 

lucrează la anchetele penale. Pentru că FBI se ocupa atât de 
strângerea de informaţii, cât și de anchetele penale, aceasta 
presupunea ca zidul să limiteze schimbul de informații și 
între agenţii care lucrau pentru aceeași agenție sau chiar în 
aceeași echipă. Pe 19 iulie 1995, procurorul general Janet 
Reno a emis un set oficial de proceduri pentru contact în- 
tre FBI și Divizia Penală, creând noi restricții în privința 
schimbului de informații. 

Însă nimeni nu a citit aceste proceduri complicate și stu- 
foase, nici măcar cei care trebuiau să le aplice. FBI a decis 
că legea FISA, cu regulile și procedurile lui Reno, însem- 
na că oricine realiza o investigaţie penală nu putea obţine 
informații secrete pertinente - sau nici măcar nu putea 
discuta cu cineva - de la Divizia de Informaţii. Divizia de 
Informații a mai decis că, dacă nu putea oferi informaţii 
departamentului penal, cu siguranţă nu o puteau face pen- 
tru nimeni altcineva din afara agenţiei. CIA a decis că acest 
lucru însemna că toate informaţiile lor erau secrete și nu 
trebuiau împărtășite în afara agenţiei, ceea ce probabil le 
convenea de minune unor birocraţi competitivi. De fapt, mo- 
dul în care au fost scrise legile împiedica doar procurorii, nu 
anchetatorii, să comunice cu cei din serviciile de informații. 
Numai că toate agenţiile s-au folosit de lege ca scuză pentru 
a putea evita punerea la dispoziție a informațiilor. Șefii din 
FBI și-au avertizat agenţii că împărtășirea unor informații 
în afara departamentului le-ar putea pune capăt carierei, 
chiar dacă distribuirea de informații ar fi făcută pentru 
membrii din aceeași echipă. OIPR, responsabilă de aplicarea 
cerințelor FISA, a încurajat această interpretare a legii, con- 
siderând că o abordare mai conservatoare va face mai ușoară 
obținerea mandatelor de la FISA și va face posibilă utilizarea 
informaţiei ulterior, pentru urmărirea penală. Zidul a ajuns 
să fie înalt și lung, blocând aproape orice comunicare. 

După primul atac de la World Trade Center, Mary Jo 
White, procurorul Districtului de Sud al orașului New York, 
și-a dat seama că exista o anomalie gravă a modului în 
care fuseseră interpretate regulile. I-a trimis lui Reno un 
memorandum sugerând că terorismul ar fi trebuit abordat 
mai degrabă ca o problemă penală decât ca o problemă de 
informații pentru a se evita toate acele ziduri periculoase. 

Procurorul General Reno, dându-și seama, din câte se 
pare, că încercarea ei de a proteja procedura FISA genera- 
se neintenționat blocaje serioase, a elaborat o notă care 
clarifica regulile și insista asupra faptului că schimbul de 
informaţii în timp util nu doar că este permis, ci este ab- 
solut necesar. Nepermisă era doar comunicarea „lipsită de 
coordonare și de necesitate“. 

Totuși nota lui Reno nu a mai fost emisă în cele din 
urmă. FBI a continuat să creadă că, pentru a oferi informații 
Diviziei penale, trebuie să aibă aprobarea OIPR, care era di- 
ficil de obținut. OIPR nu a făcut nimic pentru a corecta sau 
pentru a descuraja o asemenea interpretare. 

În 1999, în perioada de vârf a alertei teroriste a mileniu- 
lui, instanţa FISA a primit un număr mare de cereri FISA. În 
afară de acestea a existat și un număr mare de cauze penale 
conexe, inclusiv un rechizitoriu consistent împotriva unui 
anume Osama Bin Laden. Ca răspuns, OIPR și curtea FISA 
au decis ca regulile împotriva schimbului de informații să 
fie și mai stricte. Prin urmare, în vreme ce Departamentul 
de Justiţie aștepta o reducere a zidului informaţional, OIPR 
și curtea FISA au făcut împreună ca acesta să se mărească. 
Curtea FISA a mers atât de departe încât a solicitat ca anu- 
mite informaţii ale FISA legate de Bin Laden să nu fie distri- 
buite nimănui de la Divizia penală, nici agenților FBI care 
se ocupau de orice investigație care ar fi avut legătură cu el, 
fără permisiunea curții. De fapt nimănui de la FBI sau de la 
Departamentul de Justiție nu i se permitea să vadă vreun 

document al FISA fără semnarea unui formular prin care ia 
act de aceste restricţii. Biroul procurorului general, condus 
în acea perioadă de John Ashcroft, a continuat să lucreze la 
o inițiativă legislativă prin care să se simplifice aceste proce- 
duri, dar aceasta nu a fost niciodată finalizată sau adoptată. 
Prin urmare, când o echipă FBI de anchetă penală a des- 
coperit o legătură cu al-Qaeda în timpul investigației asu- 
pra bombardării USS Cole, CIA a refuzat să împărtășească 
informații esenţiale. Khalid al-Mihdhar - un bărbat pe 
care echipa de investigaţii îl legase de atacul de pe Cole și de 
al-Qaeda - fusese pus sub urmărire de CIA. Instituţia știa că 
Mihdhar obținuse viza SUA pentru a zbura la New York alături 
de un coleg. Dar analistul CIA a ascuns de FBI cu premeditare 
detalii esenţiale, care ar fi condus ancheta spre agenții al-Qa- 
eda din Statele Unite. Motivul? Echipa FBI era alcătuită din 
anchetatori penali, așa că, din punctul de vedere al agenților 
CIA, zidul împiedica realizarea schimbului de informaţii. 
Ulterior, când un agent FBI din Minneapolis a aflat de 
existența unui bărbat suspect care lua lecții de zbor, a des- 
chis o anchetă pentru a afla mai multe. Bănuind că per- 
soana suspectă, Zacarias Moussaoui, ar fi putut plănui 
deturnarea unui avion, agentul a cerut continuarea cercetă- 
rilor. Temându-se să nu încalce limitările impuse de zid, cei 
de la sediul central au respins propunerea. Fără dovada unei 
activități infracționale, FBI a pasat problema către Serviciul 
de Imigrare și Naturalizare (INS). Când agentul FBI a so- 
licitat apoi aprobare pentru a verifica laptopul și lucrurile 
personale ale lui Moussaoui, i s-a spus că are nevoie de un 
mandat din partea FISA și că nu sunt suficiente dovezi că ar 
exista o legătură între Moussaoui și o putere străină pentru 
a obține unul. Teama de zid i-a împiedicat pe toţi să verifice 
această teorie. Prin urmare, laptopul nu a mai fost verificat. 
Teroristul al-Qaeda a fost pur și simplu deportat. 

În august 2001, un analist FBI a descoperit că Mihdhar 
se afla în New York, așa că toţi și-au dat seama că trebuie 
să-l găsească. S-a decis că, din cauza zidului, doar un singur 
agent putea fi desemnat pentru această misiune. Agenţii 
penali nici măcar nu trebuiau anunțați că Mihdhar era aco- 
lo. Existau numeroși agenţi penali disponibili, dar, în loc să 
folosească toate forțele pentru a localiza și a neutraliza un 
posibil terorist, treaba a fost lăsată în seama unei singu- 
re persoane, un agent foarte neexperimentat. Acesta nu a 
reușit să-l găsească în timp util pe Mihdhar. 

Zidul a fost o creaţie birocratică care nu ar fi trebuit să 
existe sub această formă. Nu se baza nici pe lege, nici pe deci- 
zii, ci pe nevoia de a evita posibile probleme. Biroul procuro- 
rului general știa că zidul este extrem de real și de solid, în 
ciuda naturii lui fictive. Cu toate acestea, nici Janet Reno, 
nici John Ashcroft nu au făcut demersuri serioase pentru a 
dărâma acest zid al informaţiilor. OIPR l-a făcut mai gros și 
mai înalt, iar CIA și FBI l-au folosit ca scuză în războiul lor de 
orgolii. Prin urmare, cea mai puternică naţiune din lume nu 
a reușit să oprească un complot terorist din Lumea a Treia, 
despre care se cunoșteau toate informaţiile, dar nimeni nu 
le-a putut pune cap la cap până pe 11 septembrie 2001. 

Din păcate, unul dintre primii anchetatori FBI ai bom- 
bardamentului asupra navei Cole, John O'Neill, se retrăsese 
din FBI pentru a lucra la World Trade Center. A murit în 
acea zi încercând să-i salveze pe ceilalți. Nu ar fi trebuit să 
existe deloc un zid al informaţiilor. Dar natura conserva- 
toare a birocrației din serviciile de informaţii, combinată cu 
rivalitățile dintre agenții, a transformat preocupările pro- 
cedurale într-un blocaj periculos al circulaţiei informațiilor, 
care a fost plătit cu viața a mii de americani. 

LIPSĂ DE PREGĂTIRE 


GESTIONAREA GREȘITĂ 
A URAGANULUI KATRINA 


2005, COASTA GOLFULUI MEXIC 


Uraganul Katrina a devastat în 2005 coasta Americii, omo- 
rând mii de oameni și strămutând mulți alții. Kanye West, 
celebrul rapper renumit pentru egocentrismul său, și-a ex- 
primat dezaprobarea față de gestionarea dezastrului la ni- 
vel federal, afirmând cu tupeu: „Lui George Bush nu-i pasă 
de negri“. Bush a avea să-l numească mai târziu unul din- 
tre cele mai groaznice momente ale mandatului său. Este 
o declaraţie ciudată și cumva deranjantă. Cel mai groaznic 
moment din cariera lui Bush ca președinte nu a fost dezas- 
trul lăsat în urmă de Katrina, ci mai degrabă criticile pri- 
mite pentru gestionarea tragediei. Chiar dacă acuzaţiile 
de rasism ale lui West erau exagerate, acesta a avut totuși 
dreptate să critice reacția guvernului federal la dezas- 
trul pricinuit de uragan. Într-un raport intitulat „Eșecul 
inițiativei“, membrii republicani ai Congresului au remarcat 
surprinzător de corect: „La fiecare nivel - individual, corpo- 
rativ, filantropic și guvernamental - nu am reușit să facem 
faţă provocării Katrina. În această poveste moralizatoare, 
toți purcelușii au construit case din paie.“ 

Uraganul Katrina, cea mai devastatoare furtună din se- 
zonul 2005, a ucis aproape 2 000 de oameni și a provocat 
daune materiale de circa 81 de miliarde de dolari. S-a format 
pe 23 august deasupra Bahamasului și s-a oprit puțin deasu- 
pra Floridei înainte de a se îndrepta spre Golful Mexic și de 
a lovi sud-estul Louisianei. După ce a devastat New Orleans, 
s-a deplasat de-a lungul coastei, inundând orașele de pe ma- 
lurile fluviului Mississippi. Chiar dacă atunci când a lovit 
Florida era considerată doar o furtună de gradul 1, Katrina 
s-a intensificat și a ajuns la gradul 5 când a lovit zona gol- 
fului. A scăzut iar la gradul 3 înainte de a lovi Louisiana, 
pe 29 august. A fost cel mai costisitor și cel mai distrugă- 
tor uragan care a lovit vreodată Statele Unite ale Americii. 
Din New Orleans au rămas doar ruine, orașul fiind inundat 
săptămâni la rând și cuprins de anarhie, revolte și un val 
de infracțiuni. Din cauza infracţiunilor, a fost comparat cu 
zona metropolitană din Somalia. Katrina a spart digurile 
din New Orleans scufundând orașul sub apă. Au fost dis- 
truse aproximativ 90% din structurile aflate la aproximativ 
jumătate de kilometru de linia de coastă. A urmat apoi cea 
mai mare strămutare din istoria Americii, deoarece sute de 
mii de persoane au fost nevoite să-și părăsească locuințele. 

Este simplu de înţeles de ce Bush a fost atât de criticat 
din cauza uraganului. Bush era în vacanţă în Texas și a reve- 
nit la Washington abia la două zile după ce lovise uraganul. 
Fotografia în care Bush privea pe hublou în timp ce Air Force 
One zbura peste coasta golfului în drumul său de întoarce- 
re a fost criticată de unii ca arătându-l prea detașat și ne- 
păsător. Deși Bush a spus că nimeni nu anticipase cedarea 
digurilor, ulterior au fost făcute publice înregistrări video 
care au scos la lumină faptul că Bush primise avertizări cu 
doar câteva zile înainte ca uraganul Katrina să lovească și în 
care el spunea: „Suntem foarte pregătiți“. Cu toate acestea, 
Bush a semnat, de asemenea, un pachet de ajutor în valoare 

de 10,5 miliarde de dolari și a ordonat armatei să participe 
la eforturile de salvare. Nu poate fi criticat pentru erorile 
autorităților statale sau locale, nici pentru lipsa de eficiență 
la nivel organizațional demonstrată de Agenţia Federală de 
Management al Urgențelor (FEMA). Așa cum se întâmplă 
adesea în cazul președinților, Bush a devenit țapul ispăşitor 
pentru erorile celor direct responsabili. 

Pe măsură ce uraganul se apropia, Ray Nagin, primarul 
din New Orleans, abia se punea în mișcare pentru activarea 
unui plan de evacuare. Evacuarea de urgenţă a fost dispusă 
cu mai puțin de o zi înainte de dezastru. Nagin părea să 
fie mai interesat de costurile politice produse de eventua- 
litatea în care uraganul nu ar fi lovit orașul, decât de cos- 
turile umane generate de lipsa de acțiune în cazul în care 
dezastrul ar fi avut loc. Planul de evacuare al lui Nagin nu 
includea și asigurarea unor provizii pentru a-i ajuta pe cei 
cu venituri mici, pe bătrâni sau pe cei bolnavi, în ciuda ratei 
mari de sărăcie din New Orleans și a faptului că 120 000 de 
persoane nu aveau mijloace personale de deplasare. Nagin 
a criticat-o pe Kathleen Blanco, guvernatorul Louisianei, 
pentru întârzierea măsurilor federale, deoarece aceasta nu 
a cerut asistență federală pentru evacuare și a întârziat să 
solicite trupelor federale menţinerea ordinii. Poate cel mai 
revoltător episod este cel în care William J. Jefferson, re- 
prezentantul statului, a deturnat resursele Gărzii Naționale 
pentru a-și salva bunurile personale mai degrabă în loc să 
ajute la eforturile urgente de salvare. 

Cu toate acestea, oficialitățile locale au fost dezavantaja- 
te de lipsa sprijinului federal. Șeful operațiunilor de urgență 
din New Orleans, Terry Ebbert, se plângea: „Aceasta nu este 
o operaţiune FEMA. Nu am văzut pe nimeni de la FEMA.“ 
Nagin și-a exprimat, de asemenea, frustrarea față de lip- 
sa ajutoarelor federale. Când a existat, ajutorul din partea 

guvernului federal a fost deseori improvizat și dezorganizat 
și nu a existat un vinovat mai mare decât FEMA. 

Reportajele din presă despre ajutorul în caz de dezastru 
au transmis numeroase informaţii despre neputința FEMA 
și birocraţia inutilă. De exemplu, FEMA a trimis sute de 
pompieri voluntari spre Atlanta, unde și-au petrecut timpul 
jucând cărți și uitându-se la filme despre istoria agenţiei. 
FEMA a întors din drum camioane pline cu apă, a blocat 
livrarea de combustibil și a tăiat liniile de comunicare în 
caz de urgență. FEMA nu a reușit să profite de ofertele de 
la Amtrak pentru a sprijini eforturile de ajutorare, folosind 
în schimb niște autobuze ineficiente. CNN a arătat că medi- 
cii dornici să asiste evacuații răniți „au primit mopuri din 
partea oficialilor federali, care și-au exprimat îngrijorarea 
cu privire la posibilele complicaţii din punct de vedere le- 
gal... Așa că au dat cu mopul în timp ce oamenii mureau în 
jurul lor.“ De asemenea, FEMA a confiscat bunuri destinate 
ajutorării celor nevoiași, în special de la donatori din afara 
statului, conducerea fiind din nou preocupată de aspectele 
formale. FEMA a comandat 91 de tone de gheață la un cost 
de 100 de milioane de dolari pentru depozitarea ajutoare- 
lor de urgenţă. Cu toate acestea, Michael Brown, directorul 
FEMA, a redirecționat gheaţa spre depozitele federale din 
stat, ulterior declarând: „Nu cred că este responsabilitatea 
federală să-mi ofere gheață pentru a-mi păstra hamburgerul 
proaspăt în frigiderul personal“. 

Brown a fost depășit de situaţie. Fusese numit director 
în ciuda faptului că nu avea experiență în caz de dezastre. 
A dat dovadă, de asemenea, de o lipsă de conștientizare pe 
tot parcursul dezastrului. Într-un astfel de caz, în timp ce 
oferea un interviu pentru NBC, Brown a dezvăluit că nu are 
informaţii despre situația miilor de evacuați înfometați de 
la Ernest N. Morial Convention Center, clădire rămasă fără 
curent, fără apă, fără consumabile medicale sau instalaţii 


440 


ALTE 100 DE GREȘELI CARE AU SCHIMBAT ISTORIA 


sanitare funcţionale. La mai puţin de două săptămâni după 
dezastru, Brown a fost demis de superiorul său, secreta- 
rul pentru securitate internă, Michael Chertoff. Înainte de 
a fi concediat, Bush i-a spus aceste vorbe de îmbărbătare: 
„Brownie, you're doing a heckuva job“.! Raportul Congresului 
l-a numit pe Brown „neinformat“ și l-a acuzat pe Chertoff că 
nu fusese „implicat“. Brown a fost înlocuit cu viceamiralul 
Thad W. Allen, șeful statului-major al pazei de coastă. Allen 
va primi ulterior aprecieri pentru gestionarea eforturilor de 
căutare și de salvare a persoanelor afectate. 

Uraganul a arătat că guvernul federal nu era pregătit 
să gestioneze o situaţie de urgență. Raportul spunea că fu- 
seseră prea mulți șefi la aceeași operațiune, motiv pentru 
care birocraţia le-a dat bătăi de cap și s-au contrat, în loc 
să lucreze împreună pentru a genera un răspuns coerent. 
Reconstrucția în New Orleans și în alte locuri continuă să 
fie un proces lent, anevoios. Golful în sine și-a revenit în 
mare parte după uragan și în prezent suferă mai degrabă 
din cauza scurgerilor de petrol provocate de BP în 2006. 
Deși au existat repercusiuni politice în urma gestionării ne- 
corespunzătoare a situaţiei, cele mai mari costuri au fost 
miile de vieți omenești pierdute, sutele de mii de refugiați 
tratați necorespunzător și daunele economice de miliarde 
de dolari. Aceste pierderi nu vor fi recuperate niciodată. Cei 
care se ocupau de agenţiile însărcinate cu oferirea asistenței 
și cei aflați în subordine au dat aproape în totalitate greș. 
Într-o epocă în care terorismul rămâne o ameninţare și oa- 
menii de știință fac predicții sumbre despre catastrofele de 
mediu provocate de încălzirea globală, putem doar spera că 
următorii lideri vor învăța ceva din aceste greșeli. 


„Brownie, faci o treabă a naibii de bună“, expresie folosită adesea în sens 
peiorativ. (în lb. engl., în orig.) (n.tr.) 

SCENARIUL 
CEL MAI RĂU 
SE ADEVEREŞTE 


ACCIDENT NUCLEAR 


2011, JAPONIA 


Pe 11 martie 2011, regiunea Tohoku din Japonia a fost zgu- 
duită de un cutremur. Prim-ministrul Naoto Kan l-a nu- 
mit „cel mai mare dezastru pentru Japonia“ de la al Doilea 
Război Mondial. Cutremurul a declanșat un tsunami cu va- 
luri care au atins până la 40 de metri înălțime și au avansat 
până la zece kilometri pe uscat. Peste 15 000 de persoane 
și-au pierdut viața, iar costurile economice au fost evaluate 
la 235 de miliarde de dolari, făcându-l cel mai scump dez- 
astru natural din istorie. Când tsunamiul a lovit centrala 
nucleară de la Fukushima și a provocat catastrofa, mulți au 
crezut că este vorba despre un nou Cernobil. Expertul în 
energie nucleară John Price a afirmat că: „Practic, tot ce 
putea să se întâmple mai rău, s-a întâmplat“. Prin acțiunile 
eroice ale angajaților, dezastrul a fost în bună măsură con- 
trolat, provocând puține victime. În săptămânile după ac- 
cident, rapoartele au scos la iveală că guvernul și oficialii 
de la centrala nucleară fuseseră conștienți de riscurile pe 

JAPONIA 
9 


Fukushima 


Tokyo 


care le prezenta centrala, dar neglijaseră să se ocupe de 
soluţionarea lor. Dezastrul de la Fukushima ar fi putut fi 
mult mai grav și, din cauza neglijențelor grave de reglemen- 
tare, aproape că așa a fost. 

În 1984, când specialistul în energie nucleară Lee 
Furlong a realizat un audit la centrala nucleară, „și-a pus 
mâinile în cap“ când a descoperit că centrala fusese con- 
struită deși exista o defecţiune minoră. „Când am între- 
bat de ce au procedat astfel, mi-au explicat că nu doresc să 
aibă o conductă de răcire prea lungă în ocean“, și-a amintit 

Furlong. Conform unor documente publicate de WikiLeaks 
după accident, astfel de măsuri pentru reducerea costurilor 
sunt obișnuite în industrie, în ciuda faptului că pun în pe- 
ricol siguranța. Deoarece oamenii în general se opun con- 
struirii de noi centrale, activitatea reactoarelor este adesea 
extinsă dincolo de limita proiectată de 40 de ani. Aceasta 
era situația și la Fukushima care, cu doar o lună înainte de 
accident, primise o prelungire a activității de zece ani pen- 
tru cel mai vechi reactor al său. Aceasta a fost acordată în 
ciuda unui istoric de incidente în exploatare. În 2000 au fost 
descoperite fisuri în învelișurile din oțel care acoperă mie- 
zul reactorului, dar organele de reglementare nu au dat prea 
mare importanță. În 2003, operaţiunile au fost suspendate 
temporar când s-a descoperit că Tokyo Electric falsificase 
rezultatele inspecției și ascunsese defectele vreme de peste 
16 ani, cu scopul de a evita costurile necesare reparațiilor. 
Cu doar două săptămâni înainte de cutremur, compania a 
recunoscut că nu inspectase 33 de echipamente conectate 
la sistemele de răcire ale centralei, inclusiv pompele de apă 
și generatoarele pe motorină. 

Problema stătea în relația avantajoasă dintre indus- 
tria nucleară și guvern. Înainte de acordarea prelungirii de 
funcţionare, inspectorii petrecuseră doar trei zile pentru 
verificarea reactorului, mult prea puțin având în vedere că 
evaluarea riscurilor legate de cutremure este o problemă 
extrem de complexă pentru ingineri. În Japonia, de aces- 
te reglementări se ocupă două instituții, Agenţia pentru 
Securitate Nucleară și Industrială, respectiv Organizaţia 
Japoneză pentru Siguranţa Energiei Nucleare. Prima insti- 
tuţie se află sub tutela Ministerului Economiei, Comerțului 
și Industriei, ai cărui miniștri au promovat activ industria 
nucleară în defavoarea surselor alternative de energie, fiind 
răsplătiți cu posturi bine plătite după ce plecau din serviciul 

guvernamental. Cea de-a doua a fost în mare parte afecta- 
tă de lipsa de personal și nu a beneficiat de putere de re- 
glementare. Eisaku Sato, în calitate de fost conducător al 
prefecturii Fukushima, a afirmat că „o organizație în sine 
care nu prezintă încredere a fost însărcinată cu garantarea 
siguranţei centralelor nucleare din Japonia“. 

Cu toate acestea, în ciuda acestor neajunsuri de re- 
glementare, guvernul japonez era conștient de riscurile 
cu care se confruntă centralele sale nucleare. Asociaţia 
Internațională Pentru Energie Atomică (IAEA) avertizase 
Japonia în 2008 că reactoarele japoneze sunt proiectate să 
reziste doar la cutremure cu magnitudinea de maximum 7. 
Cutremurul din Tokyo a avut magnitudinea 9. Un oficial 
IAEA a explicat că fuseseră actualizate recomandările de 
siguranţă cu privire la activitatea seismică și a informat 
Japonia că prevederile pe care le utilizează sunt învechite, 
dar guvernul nu i-a acordat prea multă atenţie. În 2006, 
când un tribunal a decis ca o centrală din vestul Japoniei 
să fie oprită din cauza preocupărilor că nu ar fi putut face 
față unui cutremur puternic, guvernul a făcut tot posibilul 
ca decizia să fie anulată trei ani mai târziu. Poate cel mai 
important, operatorul centralei a ignorat un raport intern 
care sugera că centrala de la Fukushima era expusă unui 
tsunami, respingând predicțiile sumbre ca fiind „nerealis- 
te“. Centrala era proiectată să reziste la valuri de până la 
cinci metri înălțime, iar în raport exista o avertizare con- 
form căreia aceasta nu era pregătită pentru un tsunami mai 
mare. Tsunamiul de la Tokyo a produs valuri de trei ori mai 
înalte, inundând instalația. Această avertizare a fost trans- 
misă oficialilor guvernamentali doar cu patru zile înainte 
de cutremur. Dacă guvernul sau compania ar fi ținut sea- 
ma din timp de oricare dintre aceste previziuni, catastrofa 
ar fi putut fi evitată. 

Dezastrul a fost atenuat datorită priceperii angajaţilor 
uzinei, care au lucrat cu devotament pentru a contraca- 
ra efectele accidentului în timp ce se expuneau la radiații 
mortale. Administratorii au dat dovadă rapid de inspirație 
și au injectat apă de mare în reactoarele deteriorate, îm- 
piedicând tijele de combustibil ale acestora să se supraîn- 
călzească periculos de mult. Guvernul nipon a fost criticat 
pentru că a evaluat inițiat incidentul la nivelul 4 pe Scara 
Internațională a Incidentelor Nucleare, o evaluare care 
ulterior se va modifica la 7, valoarea maximă. Guvernul a 
evacuat 590 000 de locuitori de pe o rază de 20 de kilo- 
metri în jurul centralei. Un raport guvernamental, emis în 
săptămânile marcate de incertitudini de după cutremur, 
dar ținut secret câteva luni, descria sumbru cel mai cumplit 
scenariu posibil. Dacă reactoarele s-ar fi topit complet, iar 
bazinele de răcire nu și-ar fi făcut treaba, guvernul ar fi 
ordonat evacuarea pe o rază de 250 de kilometri. Zona ar fi 
inclus și Tokyo, afectând astfel 35 de milioane de persoa- 
ne. În lumina acestei predicții, am putea spune că Japonia 
se poate considera norocoasă. Dezastrul nuclear a făcut ca 
regiunea înconjurătoare să devină contaminată și a afectat 
bună parte din rețeaua energetică a ţării, dar daunele ar 
fi putut fi mult mai mari. 

Japonia încă mai suferă în urma cutremurului și a ac- 
cidentului nuclear. Obligată să treacă pe gaze naturale și 
pe alți combustibili fosili, Japonia a suferit de atunci un 
deficit comercial profund. Deși mulți ecologiști au fo- 
losit incidentul ca argument că ar trebui să renunțăm la 
energia nucleară, o astfel de afirmaţie este prematură. 
Diminuarea rezervelor de combustibili fosili, agravată de 
amenințarea încălzirii globale, arată că energia nucleară 
are un loc important în economia secolului XXI. În loc să 
renunțăm la energia nucleară, este crucial ca acest tip de 
centrale producătoare de energie să urmeze reguli stricte 

de siguranţă. Guvernul japonez nu a fost câtuși de puţin 
vinovat pentru că a folosit energia nucleară. Greșeala sa a 
fost să acorde prioritate reducerii costurilor în detrimen- 
tul siguranței. După ce a primit avertismente cu privire 
la propria industrie nucleară și în special la centrala de la 
Fukushima, guvernul japonez ar fi trebuit să rezolve aceste 
probleme. Incapacitatea de a implementa măsurile necesare 
a crescut foarte mult costurile pentru mediu, economie și 
bunăstarea cetățenilor. Ignorarea propriilor standarde și a 
avertismentelor din propriile rapoarte a fost o greșeală 
pentru care guvernul japonez nu are nici o scuză. Scurgerile 
radioactive de la Fukushima nu numai că au fost un dezas- 
tru ecologic și uman, dar au împiedicat inutil dezvoltarea 
energiei nucleare într-o lume cu mare nevoie de energie. 


GÂNDURI DE FINAL 


Poate că în prezent ne oferă o oarecare liniște să ne uităm 
la greșelile grave pe care le-au făcut în trecut comandanții 
și liderii. Indiferent cât de incompetent ar fi președintele 
sau prim-ministrul, este puțin probabil ca acel lider să se 
asemene cu Ala ad-Din Muhammed, care a ucis aproape 
întreaga populație a celei mai bogate națiuni din epoca 
lui. Oricum am cataloga activitatea Congresului SUA, nu 
o putem totuși asemui cu Adunarea din timpul Revoluţiei 
Franceze sau cu ce a făcut Parlamentul cel Lung împotri- 
va lui Carol I. Odată cu mijloacele moderne de comunicare 
și cu creșterea importanței presei, nici un lider contempo- 
ran nu se mai poate ascunde precum Ludovic al XVI-lea și 
Maria Antoaneta. Lumea a progresat, iar specia umană a 
ajuns pe Lună, în ciuda tuturor erorilor și a prostiei din 
trecut. Un gând care, în ciuda titlurilor din presa de azi, ne 
dă speranțe pentru viitor. 


BILL FAWCETT a fost profesor, director 
de corporație și decan de colegiu și 
este autorul sau coautorul a mai mult 
de 12 cărți, incluzând 100 de greșeli 
care au schimbat istoria (Editura Litera, 
2020), Alte 100 de greșeli care au schim- 
bat istoria și 101 Stumbles in the March 
of History. Deţine compania Bill Fawcett 
& Associates și este unul dintre fonda- 
torii Mayfair Games, o companie care 
produce jocuri. 


Privite în retrospectivă, evenimentele desfășurate de-a lungul de- 
ceniilor și deciziile luate în unele cazuri, începând cu China anului 
259 î.Hr. și până la unul dintre cele mai mari dezastre nucleare, ne 
pun pe gânduri. 

Volumul de față prezintă 100 de astfel de decizii, unele îngrozitoare, 
altele doar mai puțin inspirate. 


Parlamentul britanic adoptă Legea timbrului, punând 
coloniile americane să plătească pentru propria apărare - 
rezultatul a fost o revoluţie. 


În 1929, președintele Herbert Hoover a hotărât 
să lase economia să-și revină de la sine... 
Drept urmare, Marea Criză se adâncește și mai mult. 


Nixon înregistrează toate discuţiile sale din Biroul Oval, 
gândindu-se că vor avea o mare valoare istorică la un moment dat. 
S-a dovedit că a avut dreptate când aceleași casete 
l-au costat funcţia de președinte. 


Carol | încheie un acord cu irlandezii pentru a lupta 
împotriva Parlamentului, care îl face, în schimb, 
să piardă sprijinul public - și mai târziu capul. 

